
Pirmas skyrius 


1092-ųjų pavasarį senu kariuomenių keliu, vedančiu iš Samarkan- 
do ir Bucharos per šiaurinį Chorasaną ir vingiuojančiu Elbruso 
kalnų papėde, slinko nemažas karavanas. Pradėjus tirpti sniegui, 
karavanas patraukė iš Bucharos ir jau porą savaičių keliavo. Varo- 
vai pliaukšėjo botagais ir kimiais balsais niugino gerokai nuvar- 
gusius gyvulius. Ilga vilkstine pėdino kupranugariai, arklėnai ir 
turkiški dvikupriai, klusniai vilkdami savo nešulius. Ant žemaūgių 
gauruotų arklių jojo ginkluoti palydovai, kiek nuobodžiaudami, 
podraug viltingai dairėsi į ilgą akiratyje išnyrančių kalnų virtinę. 
Jiems jau įgriso joti iš lėto, vyrai nekantravo kuo greičiau pasiekti 
tikslą. Karavanas tolydžio artėjo prie sniegu užpustyto Demaven- 
do kūgio, paskui jį užgožė priekalniai, palei kuriuos vedė kelias. 
Dieną dvelktelėjo tyras kalnų oras, Žmonės ir gyvuliai pažvalėjo. 
Tačiau naktys laikėsi žiemiškai žvarbios, keliautojai ir gyvulių va- 
rovai niurzgėdami gūžėsi prie laužų. 

Tarp vieno kupranugario gūbrių gumbsojo maža, narvelį pri- 
menanti būdelė. Retkarčiais smulki rankutė atitraukdavo langelio 
užuolaidą ir suboluodavo baimingas mergaitės veidelis. Didžiulės, 
nuo ašarų įraudusios akys klaidžiojo tarp Žmonių, tarytum ieško- 
damos atsakymo į slogų klausimą, kankinantį mergaitę per visą 

kelionę: kur ją veža ir ką ketina su ja daryti? Tačiau niekas ne- 
kreipė į ją dėmesio. Tik gurguolės vedlys, niūrus pusamžis vyras, 
vilkintis platų arabišką drabužį, prisidengęs galvą didžiuliu baltu 
turbanu, vos ją išvydęs langely, rūsčiai sumirksėdavo. Mergaitė 
mikliai užtraukdavo užuolaidą ir pasislėpdavo už jos. Nuo tada, 
kai Bucharoje buvo išpirkta iš šeimininko, jautė širdyje mirtiną 
baimę, sumišusią su virpulingu smalsumu — koks gi likimas jos 
laukia? 

Vieną dieną, kai kelionė jau buvo įpusėjusi, ūmai iš dešinės 
pusės nuo pakriaušės nušoko būrys raitelių ir pastojo karavanui 
kelią. Vilkstinės priekyje einantys gyvuliai sustojo patys. Vado- 
vas ir palyda stvėrėsi sunkių lenktų kardų ir išsirikiavo, pasirengę 
pulti. Iš užpuolikų būrio ant žemaūgio bėrio išjojo vyras ir taip 
priartėjo prie vilkstinės, kad net buvo galima išgirsti jo balsą. Jis 
šūktelėjo slaptažodį ir sulaukė iš vadovo atsakymo. Abu vyrai 
skubiai vienas prie kito prijojo, pagarbiai pasisveikino ir naujasis 
būrys perėmė vadovavimą. Karavanas pasuko nuo kelio į krū- 
mynus ir traukė nesustodamas iki pat pusiaunakčio. Galiausiai 
stovyklavietė buvo įkurta nedidelėje lomoje, kur aidėjo tolimas 
kalnų upės šniokštimas. Vyrai užkūrė laužus, greitomis užkando 
ir sumigo it negyvi. 

Vos praaušus, visi vėl leidosi į kelionę. Karavano vadovas žengė 
prie būdelės, kurią naktį varovai buvo nukėlę nuo kupranugario ant 
žemės, truktelėjo užuolaidą ir rūsčiu balsu riktelėjo: 

— Halima! 

Langelyje subolavo baikštus veidelis, paskui prasivėrė siauros, 
žemos durys. Kieta ranka stvėrė mergaitę už riešo ir ištraukė iš 
būdelės. 

Halima visa tirtėjo. ,„Man atėjo paskutinioji“, — dingtelėjo jai. 
Vakar prie karavano prisidėjusių nepažįstamų raitininkų vadas da- 
bar laikė juodą skarą. Karavano vadovas linktelėjo, ir vyras, neta- 

ręs nė žodžio, stipriai užrišo ją mergaitei ant akių. Paskui užšoko 
ant žirgo, užsikėlė mergaitę ant balno ir apgaubė savo plačiu dra- 
bužiu. Juodu su vadu persimetė pora žodžių. Tada raitelis paragi- 
no arklį ir nušuoliavo. Halima susigūžė į kamuoliuką ir baimingai 
prisispaudė prie vyro. 

Kalnų upės šniokštimas vis artėjo. Juodu vienu metu sustojo ir 
raitelis trumpai su kažkuo šnektelėjo. Paskui vėl paragino arklį. 
Tačiau dabar jojo lėčiau ir atsargiau, Halima pamanė, kad kelias 
turbūt labai siauras ir, matyt, jie joja prie pat kalnų šaltinio. Iš gel- 
mės dvelktelėjo vėsa, ir siaubas vėl sukaustė jai širdį. 

Juodu vėl sustojo. Halima girdėjo riksmus ir žvangesį, o kai 
žirgas vėl pasileido šuoliais, jo kanopos dusliai dunksėjo. Žirgas 
šuoliavo tiltu per upę. 

Tai, kas įvyko paskui, mergaitei atrodė lyg siaubingas sapnas. Ji 
girdėjo riksmus ir šūksnius, lyg tarpusavy būtų kivirčijęsi didžiu- 
lės kariuomenės kariai. Raitelis nulipo nuo žirgo, bet laikė Halimą 
apgaubęs savo drabužiu. Nešdamas ją, nuskubėjo lygia vieta, pas- 
kui lipo laiptais, kol galiausiai mergaitei pasirodė, kad aplink ūmai 
sutemo. Staiga raitelis atidengė savo apdangalą ir Halima pajuto, 
kaip ją sugriebė kitos rankos. Ji suvirpėjo, apimta kone priešmir- 
tinės baimės. Žmogus, perėmęs ją iš raitelio rankų, vos girdimai 
sukikeno. Nešdamas ją, nutipeno koridoriumi. Mergaitę bemat ap- 
gaubė keistas šaltukas, tarytum būtų patekusi į požemį. Ji stengėsi 
nieko negalvoti. Tačiau nepavyko. Vis atrodė, kad artėja paskutinė, 
kraupiausia viso gyvenimo akimirka. 

Vyras, laikęs ją glėbyje, ėmė viena ranka grabalioti sieną. Už- 
čiuopė kažkokį daiktą ir stipriai juo užsimojo. Skardžiai nuaidėjo 
smūgis per dangtį. 

Halima suspiegė ir pamėgino išsprūsti vyrui iš rankų. Šis nusi- 
juokė ir bemaž maloniai tarė: 

— Necypk, beždžioniuke! Niekas čia neketina tavęs lupti! 

Sugirgždėjo geležis ir pro skarą Halima įmatė, kad vėl ima švie- 
sėti. „Jie įmes mane į kalėjimą“, —- pamanė. Mergaitei po kojomis 
sučiurleno vanduo. Ji sulaikė kvapą. 

Netrukus išgirdo basų kojų šlepsenimą. Kažkas priėjo, ir mer- 
gaitę laikęs vyras perdavė ją kitam. 

— Štai ji, Adi, — tarė jis. 

Halimą perėmusios rankos buvo stiprios it liūto letenos ir visiš- 
kai plikos. To Žmogaus krūtinė tikriausiai irgi buvo apnuoginta. 
Halima tai pajuto, kai šis ją kilstelėjo. Turbūt jis buvo tikras mil- 
žinas. 

Halima atsidavė likimui. Klusniai stebėjo, kas su ja vyksta. Vy- 
ras, laikydamas ją glėbyje, nubėgo per linguojantį tiltelį, kuris bau- 
ginamai siūbavo nuo jų svorio. Paskui jam po kojomis ėmė girgž- 
dėti grindys, tarsi ant jų būtų paberta smulkių akmenukų. Halima 
jautė malonią saulės spindulių šilumą, šviesa skverbėsi pro akis 
dengiančią skarą. Nelauktai dvelktelėjo šviežios žalumos ir gėlių 
aromatas. 

Vyras įšoko į valtį, ši stipriai sulingavo. Mergaitė riktelėjo ir 
stipriai įsitvėrė milžino. Jis prajuko aukštu, beveik vaikišku balsu 
ir draugiškai tarė: | 

— Nesibaimink, miela gazele. Nuplukdysiu tave ana ten ir būsim 
pasiekę tikslą... Sėskis! 

Vyras pasodino ją ant patogios sėdynės ir čiupo irklus. 

Mergaitei atrodė, kad tolumoje girdi linksmą mergaitišką juo- 
ką. Ji įsiklausė. Ne, neklydo. Jau skyrė pavienius balsus. Halimai 
akmuo nuo širdies nusirito. Ten, kur žmonės linksminasi, veikiau- 
siai pavojus jai negresia. 

Valtis priplaukė prie kranto. Vyras paėmė mergaitę ant rankų ir 
išlipo. Panėšėjo įkalnėn ir pagaliau pastatė ant kojų. Tuoj paskli- 
do garsūs cypavimai ir Halima išgirdo tipenant daugybę sandalų. 
Milžinas nusijuokė ir suriko: 

— Štai ji! 

Paskui parkulniavo į valtį ir išsiyrė atgal. 

Viena iš merginų priėjo prie Halimos, ketindama nurišti jai nuo 
akių skarą. O kitos šnekučiavosi tarpusavy. 

— Kokia smulkutė, — tarė viena. 

Kita pridūrė: 

— Ir jaunutė. Dar visai vaikas. 

— Pasižiūrėkit, kokia liesa, — stebėjosi kita. — Tikriausiai ją taip 
išsekino kelionė. 

— Ji aukšta ir liekna it kiparisas. 

Skara nukrito Halimai nuo akių ir ji veikiai išpūtė jas iš nuosta- 
bos. Aplink ją driekėsi vien pavasariškai pražydę sodai. Ją apspi- 
tusios mergaitės buvo dailios it hurijos. O visų gražiausia buvo ta, 
kuri nurišo jai nuo akių skarą. 

— Kur aš esu? —- paklausė Halima išgąstingai. 

Mergaitės prapliupo juoktis, tarsi atvykėlės baimė būtų jas pra- 
linksminusi. Halimai nukaito skruostai. Tačiau iš tamsos išvada- 
vusi gražuolė švelniai apkabino ją per liemenį ir tarė: 

— Nebijok, mielas vaikeli. Tu patekai pas gerus žmones. 

Jos balsas skambėjo globėjiškai ir šiltai. Halima tuoj prigludo 
prie jos, o galvoje ėmė suktis kvailos mintys. „Gal patekau pas 
kokį nors karalių?“ — klausinėjo savęs mintyse. 

Merginos nusivedė ją takeliu, nubarstytu baltais apvalainais 
akmenėliais. Iš kairės ir iš dešinės driekėsi lygiai išrikiuotos lys- 
vės, jose Žydėjo įvairiausio dydžio ir spalvų tulpės ir hiacintai. 
Vienos tulpės buvo ugningai geltonos, kitos — skaisčiai raudonos 
arba tamsiai raudonos, trečios, žiūrėk, margos ir dryžuotos. Hia- 
cintai žydėjo balti ir blyškiai rožiniai, šviesiai ir tamsiai mėlyni, 
violetiniai ir gelsvi. Kai kurios gėlės atrodė gležnos ir perma- 
tomos, lyg stiklinės. Pakraščiuose augo žibuoklės ir raktažolės. 
Kitur jau matyti vilkdalgių ir narcizų pumpurai. Daiktais pirmą 

žiedą jau skleidė įstabios baltos lelijos. Svaiginantis aromatas per- 
smelkė orą. 

Halima stebėjosi. 

Merginos žingsniavo pro rožių darželį. Rožių krūmai buvo rū- 
pestingai apgenėti, o ant šakelių pūpsojo aptakūs pumpurai ir kur 
ne kur jau skleidėsi raudonais, baltais ir geltonais žiedais. 

Takelis vedė merginas pro tankią granatmedžių giraitę, išsiski- 
riančią raudonais žiedais. Paskui rikiavosi citrinmedžiai ir persi- 
kų medžiai. Jos priėjo sodą, kuriame žydėjo migdolai ir cidonijos, 
obelys ir kriaušės. 

Halima dairėsi iš nuostabos. 

— Kuo tu vardu, mažyle? — paklausė viena mergina. 

— Halima, — vos girdimai išspaudė atvykėlė. 

Merginos prajuko. Halima vos nepravirko. 

— Nekikenkit, išdykusios beždžionaitės! — subarė jas Halimos 
globėja. — Palikit mergaitę ramybėje, tegu apsipranta. Ji pavargusi 
ir sutrikusi. 

O Halimai tarė: 

— Neįsižeisk dėl tų išdykėlių pokštų. Jos jaunos ir šmaikščios, 
kai geriau su jomis susipažinsi, įsitikinsi, kad nepiktos. Priešingai, 
jos tave pamils. 

Merginos įžengė į kiparisų giraitę. Halima išgirdo vandens alme- 
sį, sklindantį iš visų pusių. Tolumoje buvo girdėti duslus šniokštesys, 
tarsi būtų siautusi audra ir vanduo kriokliu virtęs žemyn. Pro me- 
džius kažkas subolavo. Halima smalsiai sužiuro. Netrukus plačioje 
proskynoje išvydo nedidelius rūmus, baltuojančius saulės šviesoje. 
Priešais juos tyvuliavo ovalo formos tvenkinys su aukštyn šaunan- 
čiu trykšliu. Merginos sustojo, ir Halima ėmė dairytis aplinkui. 

Jas supo milžiniškų kalnų virtinė. Saulė rėmėsi į uolėtus skar- 
džius ir snieguotos keteros žiburiavo. Halima pažvelgė į tą pusę. 
Didžiulė it kalnas uola lyg tyčia buvo slėnio gilumoje, kur tarp 

dviejų skardžių, sudarančių tarpeklį, plytėjo sodai. Uolos viršūnė- 
je, nušviesta rytinės saulės spindulių, bolavo galinga tvirtovė. 

— Kas čia? — nedrąsiai paklausė Halima ir parodė ranka į sieną, 
ant kurios briaunų styrojo du aukšti stulpai. 

Jos globėja atsakė: 

— Klausimams dar bus laiko. Esi pavargusi, tad pirmiausia tave 
išmaudysime, pamaitinsime ir paguldysime atsikvėpti. 

Palengva Halimos baimė tirpo, ji ėmė smalsiai apžiūrinėti savo 
palydoves. Mergaitei atrodė, kad šios viena už kitą mielesnės ir 
dailiau sudėtos. Kai žingsniuodavo, jų plačių kelnių šilkas šiugž- 
dėjo. Mažne kiekviena vilkėjo jai labiausiai pritinkančios spalvos 
drabužį. Prigludusios liemenėlės įmantriai išmegztos ir padabintos 
auksinėm sagelėm, į kurias įsodinti brangakmeniai. Po liemenė- 
lėm — šviesūs arba ryškiai nuspalvinti ploniausio šilko marškinė- 
liai. Merginoms ant riešų puikavosi prašmatnios apyrankės, kaklus 
puošė perlų arba koralų vėriniai. Kai kurios jų buvo vienplaukės, 
kitos apsivyniojusios galvas skaromis it mažais turbanais. O san- 
dalai meniškai iškirpti iš spalvotos odos. Halima dirstelėjo į savo 
skurdų apdarą ir susigėdo. 

„Gal todėl jos iš manęs ir juokėsi“, —- pamanė mergaitė. 

Būrelis priartėjo prie rūmų. Jie buvo apvalūs, vidun vedė žemi 
įviji balto akmens laiptai. Daugybė stulpų rėmė stogą, tarsi jis būtų 
senovinės šventyklos. 

Iš rūmų išėjo senyva moteris. Liesa ir aukšta it kartis, ji laikėsi 
išdidžiai ir atrodė pasipūtusi. Jos veido oda buvo tamsi, skruostai 
sukritę. Akys spindėjo karštligiškai, o plonos lūpos buvo sučiaup- 
tos taip, kad moteris atrodė griežta ir rūsti. Įdurmu atlėkė gelsva 
katė, labai didelė ir neįprastai ilgakojė. Gyvūnas įsispitrijo į Hali- 
mą ir ėmė priešiškai urgzti. 

Halima sukliko iš nuogąsčio ir prisispaudė prie savo globėjos. 
Ši pamėgino ją nuraminti: 

— Nebijok mūsų Ahrimano. Nors ir yra kuo tikriausias gepar- 
das, jis romus lyg ėriukas ir nieko neskriaudžia. Kai prie tavęs pri- 
pras, tapsite gerais draugais. 

Pakvietė gepardą ir tvirtai sugriebė už antkaklio. Kalbino jį, kol 
šis liovėsi urzgavęs ir šiepęs dantis. Tada globėja pasakė Halimai: 

— Na, matai, jis jau aprimo. Kol persirengsi, bus visai draugiš- 
kai nusiteikęs. O dabar paglostyk jį, kad priprastų prie tavęs. Ir 
nebijok. Aš jį stipriai laikau. 

Halima pergalėjo baimę. Šiek tiek palinko priekin, kaire ranka 
įsirėmė į kelį, o dešine vos prisiliesdama paglostė gepardui nugarą. 
Šis tuoj išrietė ją lyg tikras katinas ir draugiškai sumurkė. Halima 
žvitriai atšoko ir drauge su merginomis ėmė juoktis. 

— Kas ši baili beždžionaitė, Mirjama? — paklausė senė Halimos 
globėją ir pervėrė mergaitę akimis. 

— Adis man ją atvedė, Apama. Ji dar labai bailutė, vardu Hali- 
ma. 

Senė priėjo prie Halimos, nužvelgė nuo galvos iki kojų ir pačiu- 
pinėjo nelyginant pirkėjas arklį. 

— Gal ir nieko. Tik reikės sočiai penėti, kad nebūtų tokia skie- 
drelė. | 

Paskui pridūrė itin tūžmingai: 

— Sakai, tas romytas užjūrių gyvulys tau ją atvedė? Vadinasi, 
laikė ją savo rankose?! Ui, tas išdarinėtas bjaurybė! Ir kaip Seiduna 
juo šitaip pasitiki?! 

— Adis tik atliko savo pareigą, Apama, - atkirto Mirjama. — O 
dabar eime ir pasirūpinkime šiuo vaiku. 

Ji paėmė Halimą už parankės, kita ranka laikė gepardą už antka- 
klio. Abu nusitempė laiptais į pastatą. Merginos nutipeno iš paskos. 

Visos sugužėjo į erdvų koridorių, juosiantį pastatą. Sienos buvo 
sumūrytos iš gludinto marmuro ir visi daiktai jose atsispindėjo it 
veidrodyje. Merginų žingsniai nuščiuvo einant prabangiu kilimu. 

Prie vienų iš daugybės durų Mirjama paleido gepardą. Jis nušoka- 
vo savo ilgomis kojomis lyg šuo, vis smalsiai gręžiodamas mielą 
katinišką galvutę į Halimą, kuri pagaliau atsigavo. 

Mirjama su Halima įsuko į naują, statmenai einantį koridorių ir 
įžengė į ovalią, aukštą ir skliautuotą menę. Halima net šūktelėjo iš 
nuostabos. Tokio grožio ji nė sapnuose nėra regėjusi. Šviesa sklido 
pro stiklinį stogą, sudėtą iš atskirų dalių ir persiliejantį ryškiomis 
vaivorykštės spalvomis. Violetiniai, žydri, žali, geltoni, raudoni 
ir šviesūs spinduliai žiro į apvalainą maudyklę, kurioje palengva 
vilnijo vanduo, judinamas nepastebimos srovės ir mirguliuojantis. 
Visos spalvos liejosi vandens paviršiuje, driekėsi grindimis ir su- 
stingo prie lovų palei sieną; priešais lovas ir ant jų buvo patiestos 
meistriškai išmegztos pagalvėlės. 

Halima sustingo ant slenksčio, iš nuostabos išpūtusi akis ir 1šsi- 
žiojusi. Mirjama ją stebėjo ir slapta vis šyptelėdavo. Ji palinko prie 
maudyklės ir įmerkė ranką į vandenį. 

— Vanduo maloniai šiltas, — tarė. 

Paliepė įkandin atsekusioms merginoms suruošti viską, ko rei- 
kia nusiprausti. Tada ėmė nurenginėti Halimą. 

Ši drovėjosi merginų. Pasislėpė už Mirjamos ir nuleido akis. 
Merginos smalsiai ją apžiūrinėjo ir pusbalsiu kikeno. 

— Lauk, nenaudėlės! — nuginė jas Mirjama. 

Šios išsyk pakluso ir išėjo. 

Mirjama surišo Halimai plaukus ant pakaušio, kad nesušlaptų, 
ir panardino ją į maudyklę. Gerai ištrynė ir nuprausė. Paskui išlai- 
pino iš vandens ir švelniu rankšluosčiu sausai nušluostė. Padavė jai 
šilkinius marškinaičius ir paliepė apsimauti plačias kelnes, kurias 
buvo paruošusios merginos. Davė dailią liemenėlę, Halimai kiek 
per plačią, o paskui įsupo į margą skraistę, siekiančią kelius. 

— Šiandien teks pasitenkinti mano drabužiais, — tarė Mirjama. — 
Bet netrukus pasiūsime naujus, tavo dydžio, jie tau tikrai patiks. 

Tada pasodino Halimą ant lovos ir apkamšė pagalvėlėmis. 

— Pailsėk čia truputį, o aš einu pasižiūrėti, ką skanaus tau paga- 
mino merginos, - pridūrė Mirjama. 

Putnia, rausva ranka paglostė Halimai skruostą. Tą akimirką abi 
pajuto viena kitai prieraišiumą. Halima nejučia pabučiavo švelnius 
savo globėjos pirštus. Mirjama apsimestinai griežtai pažvelgė į ją, 
bet Halima suprato, kad ši nesupyko. Ir palaimingai nusišypsojo. 

Vos Mirjama išėjo, Halimą kaipmat įveikė nuovargis. Ji užsi- 
merkė. Dar mėgino pasipriešinti miegui, bet paskui tarė sau: „Juk 
netrukus vėl atsimerksiu.“ Ir saldžiai užmigo. 

Pakirdusi iš pradžių nesuprato, nei kur ji, nei kas jai yra. At- 
metė apklotą, kuriuo ją miegančią merginos buvo užklojusios, kad 
nesušaltų, ir atsisėdo ant lovos krašto. Pasitrynė akis ir įsispitrijo į 
draugiškus merginų veidus, nutviekstus įvairiaspalvės šviesos. Jau 
buvo vėlyva popietė. Mirjama pritūpė šalia jos ant pagalvės ir pa- 
davė dubenėlį šalto pieno. Halima paėmė dubenėlį ir mikliai pieną 
išgėrė. 

Mirjama iš margo ąsočio įpylė dar pieno ir Halima vėl vienu 
gaistu viską išgėrė. | 

Tada priėjo tamsiaodė mergina ir padavė auksuotą padėklą, ant 
kurio buvo prikrauta įvairiausių miltinių saldumynų, medaus ir 
vaisių. Halima viską sušlemštė. 

— Kokia ji alkana, našlaitėlė, — pratarė viena mergina. 

Kita pridūrė: 

— Ir kokia išblyškusi. 

— Užtepkime jai ant skruostų ir lūpų skaistalų, — pasiūlė graži 
šviesiaplaukė. 

— Tegu pirmiausia vaikas pasisotina, — paprieštaravo Mirjama. 

Ji atsisuko į juodaodę, laikančią aukso padėklą, ir paliepė: 

— Sara, nulupk jai bananą ar apelsiną. 

Paskui paklausė Halimos: 

— Kuris vaisius tau skanesnis, mielas vaike? 

— Nesu valgiusi nė vieno. Paragaučiau abiejų. 

Merginos ėmė juoktis. Halimos veidas taip pat nušvito, kai Sara 
padavė jai vaisius. 

Galiausiai mergaitė nebeįveikė tokios gausybės pasiūlytų gėry- 
bių. Ji apsilaižė pirštus ir tarė: 

— Taip gerai man dar nėra buvę. 

Merginos suskato smagiai juoktis. Net ir Mirjama nusišypsojo, 
paplekšnojo Halimai per skruostą. Halima pajuto, kaip ją persmel- 
kė virpulys. Akys sušvito, pakilo ūpas ir ji įsitraukė į pašnekesį. 

Merginos, vienos megzdamos, kitos siūdamos, susėdo aplink 
Halimą ir ėmė ją kamantinėti. O Mirjama įdavė jai į rankas plieni- 
nį veidrodėlį ir pradėjo dažyti skruostus ir lūpas, ryškinti antakius 
ir blakstienas. 

— Vadinasi, tu vardu Halima, - tarė šviesiaplaukė, pasiūliusi pa- 
rausvinti Halimai skruostus. — O aš esu Zainab. 

— Zainab - gražus vardas, - pripažino Halima. 

Vėl visos prajuko. 

— O iš kur tu esi? — paklausė juodaodė, vardu Sara. 

— Iš Bucharos. 

— Ir aš 1š ten, — įsiterpė apvalaus it mėnulis veido ir putnių rankų 
gražuolė. Jos smakriukas užapvalintas, dailus, o akys šiltos ir akso- 
minės. — Aš vardu Fatima. Kas buvo ankstesnis tavo šeimininkas? 

Halima norėjo atsakyti, bet Mirjama, tuo metu dažanti jai lū- 
pas, sustabdė: 

— Dabar luktelėk, o jūs netrukdykite. 

Halima tuoj pakštelėjo savo globėjai į pirštų galiukus. 

— Sėdėk ramiai, nenuorama! — subarė ją Mirjama. 

Bet jai nepavyko nutaisyti griežto žvilgsnio, ir Halima nudžiu- 
go, kad pelnė jos prielankumą. Ji tiesiog nenustygo vietoj iš pasi- 
tenkinimo. 

— Kas buvo ankstesnis mano šeimininkas? — pakartojo Halima, 
kai Mirjama baigė dažyti jai lūpas. Ji patenkinta apžiūrinėjo save 
veidrodyje ir pasakojo toliau: 

— Pirklys Alis, senas ir geras Žmogus. 

— Kodėl tada jis tave pardavė, jei buvo geras? — paklausė Zainab. 

— Jis buvo neturtingas. Visiškai nuskurdęs. Mums jau stigo 
maisto. Jis turėjo dvi dukteris, bet piršliai jį apmulkino. Nieko jam 
nesumokėjo. Turėjo ir sūnų. Bet šis prapuolė. Tikriausiai jį nužudė 
plėšikai arba kariai. 

Halimos akyse susitvenkė ašaros. 

— Jam mane paskyrė už žmoną. 

— O kas buvo tavo tėvai? — paklausė Fatima. 

— Aš jų nepažinojau ir nieko apie juos nežinau. Prisimenu tik 
tai, kad visada gyvenau pas pirklį Alį. Kol jo sūnus gyveno kartu, 
dar šiaip ne taip išsilaikėme. Bet paskui pasidarė riesta. Šeiminin- 
kas verkė, rovėsi plaukus ir meldėsi. Žmona jam paliepė nuvežti 
mane į Bucharą ir parduoti. Jis pasodino mane ant asilo ir mudu 
iškeliavome į Bucharą. Visų pirklių jis klausinėjo, kur ir pas ką veš 
mane nusipirkę. Pagaliau pasitaikė pirklys, kuris dirbo jūsų šeimi- 
ninkui. Jis, prisiekęs Pranašo barzda, pasakė, kad aš gyvensiu kaip 
karalienė. Pirklys Alis suderėjo dėl kainos ir, kai anas jau ketino 
mane išsivežti, balsu pravirko. Ir aš apsiverkiau. Dabar matau, kad 
tas pirklys buvo teisus. Čia iš tiesų jaučiuosi kaip karalienė. 

Merginos susižvalgė sudrėkusiomis akimis, paskui nusišypsojo. 

— Mano šeimininkas irgi verkė mane pardavęs, - tarė Zainab. — 
Aš nesu vergė nuo gimimo. Mane visai mažytę pagrobė turkai ir 
išsigabeno į savo ganyklas. Išmokau jodinėti ir šaudyti iš lanko 
kaip berniukas. Visi stebėjosi, nes mano akys žydros ir plaukai 
šviesūs. Žmonės atvykdavo iš tolimų kraštų manęs pasižiūrėti. 
Sakė, kad mane tikrai nupirks koks nors galingas valdovas, jei tik 
apie mane sužinos. Paskui užėjo sultono kariauna ir nužudė mano 

šeimininką. Buvau kokių dešimties. Mes traukėmės nuo sultono 
karių ir praradome daug Žmonių ir gyvulių. Giminei vadovauti 
stojo šeimininko sūnus. Jis pamilo mane ir pasiėmė į savo haremą 
kaip tikrą žmoną. Tačiau sultonas mus galutinai apiplėšė ir tada 
mano šeimininkas pašėlo. Pradėjo kasdien mus mušti, bet sultonui 
nepasidavė. Vėliau jie sudarė paliaubas. Pas mus atvyko pirkliai ir 
prasidėjo derybos. Vienam armėnui kritau į akį ir jis priskreto prie 
mano šeimininko. Siūlė jam gyvulių ir pinigų. Sykį juodu įėjo į pa- 
lapinę. Šeimininkas, mane išvydęs, išsitraukė kinžalą ir jau ketino 
nudurti, kad tik pasidavęs pagundai manęs neparduotų. Bet pre- 
kijas jį sustabdė ir juodu pagaliau susiderėjo. Maniau, kad žūsiu. 
Armėnas išsivežė mane į Samarkandą. Jis buvo pasišlykštėtinas. 
Ten pardavė Seidunai. Šitaip praėjo... 

— Tu daug iškentei, vargšele, — įsiterpė Halima ir užjausdama 
paglostė jai veidą. 

Fatima jos paklausė: 

— Ar tu buvai žmona savo šeimininkui? 

Halimos skruostai tuoj išraudo. 

— Ne, nesuprantu, ką turi omeny. 

— Fatima, neklausinėk jos to, - sudraudė Mirjama. — Nejau ne- 
matai, kad ji dar visai vaikas? 

— Ak, o man teko patirti baisybę, — tarė Fatima ir atsiduso. — 
Giminaičiai mus su motina pardavė vienam valstiečiui. Buvau vos 
dešimties, kai tapau jo Žmona. O jis buvo įsiskolinęs ir, kadangi 
neįstengė išsimokėti, atidavė mane skolintojui. Bet nepasakė, kad 
gyveno su manimi kaip su žmona. Todėl naujasis šeimininkas 
mane užgauliodavo bjauriausiais žodžiais, kūlė ir kankino, šaukė, 
kad mudu su tuo valstiečiu jį apmovėm, ir visais šventaisiais pri- 
siekinėjo mus pražudysiąs. Nieko nesupratau. Šeimininkas buvo 
senas ir šlykštus, bijojau jo lyg šaitano. Jis ir kitoms savo žMmonoms 
leisdavo mane mušti. Paskui parsivežė ketvirtą žmoną, buvo jai 

meilus ir saldus it medus, šitaip mus dar labiau kankindavo. Ga- 
liausiai mus išvadavo Seidunos karavano vadas, jis nupirko mane 
ir atvežė į šiuos sodus. 

Halima pažvelgė į ją ašarų sklidinomis akimis. Paskui nusijuo- 
kė ir tarė: 

— Matai, galiausiai patekai čia, kur tau gera. 

— Na, šiam kartui užteks pasakojimų, - įsiterpė Mirjama. — Ne- 
trukus sutems, tu jau pavargai. O rytoj mūsų laukia darbas. Štai 
krapštukas, išsirakinėk dantis. 

Krapštukas buvo plonytis, vienas jo galas suraižytas į daugybę 
pluoštelių. Halima išsyk suprato jo paskirtį. Merginos padavė jai 
vandens stiklinaitę ir paskui ją, jau išsivaliusią dantis, nuvedė į 
miegamąjį. 

— Kambaryje gyvensi su Sara ir Zainab, - pasakė Mirjama. 

— Gerai, — sutiko Halima. 

Ant miegamojo grindų buvo patiesti minkšti, spalvoti kilimai. 
Jie dengė sienas ir žemas lovas, apdėtas skoningai numegztomis 
pagalvėmis. Prie kiekvienos lovos stovėjo meniškai padirbdintas 
stalelis, skirtas pasigražinti, prie jo buvo pritvirtintas didelis sida- 
bro veidrodis. Palubėje kabojo sietynas su penkiomis žvakėmis, 
paauksuotas, keistos formos, persipinantis. 

Merginos apgaubė Halimą ilgu plonu šilkiniu apsiaustu. Per 
liemenį sujuosė raudona juosta ir pasodino priešais veidrodį. Mer- 
gaitė girdėjo, kaip jos kuždasi, kokia ji miela ir graži. „Taip, aš iš 
tiesų esu graži, — pagalvojo mergaitė. - Kaip tikra karalienė.“ Ji 
atsigulė į lovą ir merginos pakišo pagalvėlių jai po galva. Apklojo 
pūkine antklode ir ant pirštų galų ištapeno. Halima įkvempė galvą 
į minkštas pagalvėles ir, svajodama apie pasakišką laimę, saldžiai 
užmigo. 

Pirmi saulės spinduliai, prasiskverbę pro langą, ją prižadino. Mer- 
gaitė atsimerkė ir įsispitrijo į ryškiomis spalvomis nuaustų sienos 
kilimų raštus. Iš pradžių jai dingtelėjo, kad vis dar keliauja. Ant 
sienos išvydo raitą medžiotoją, vėzdu genantį antilopę. Žemiau 
tigras ėjo lenktynių su buivolu, juodaodis iš už skydo laikė atki- 
šęs ietį, nukreiptą į pašėlusį liūtą. Kitoje vietoje gepardas tykojo 
gazelės. Tada Halima prisiminė vakarykštę dieną ir susivokė, kur 
esanti. 

— Labas rytas, miegale! — pasisveikino Zainab, ką tik atsisėdusi 
savo lovoje. 

Halima pažvelgė į ją ir nustėro. Kaimynės plaukų sruogos ban- 
gavo ant pečių ir saulės šviesoje žėravo lyg auksas. ,,Ji nuostabesnė 
už deivę“, — toptelėjo Halimai. Dar neatsitokėjusi, ji pasilabino. 

Dirstelėjo į kitą lovą. Ten miegojo Sara. Ji buvo pusnuogė, put- 
nios, tamsios jos rankos ir kojos panėšėjo į juodmedį. Mergaičių 
pašnekesys prižadino ir ją, ji iš lėto prasimerkė. Akys suspindo 
lyg dvi tamsios, šviesos apgaubtos žvaigždės. Įrėmė jas į Halimą 
ir keistai nusijuokė. Paskui staiga nudelbė akis nelyginant katė, 
sutrikdyta Žmogaus žvilgsnio. Sara atsikėlė, priėjo prie Halimos 
lovos ir prisėdo ant krašto. 

— Šiąnakt, kai su Zainab ėjome miegoti, tu mudviejų nepastebė- 
jai, — tarė. — Mes tave pabučiavom, o tu tik nepatenkinta suniurnė- 
jai ir atsukai mums nugarą. 

Halima susijuokė, nors Saros žvilgsnis ją veikiau baugino. 
keliai. 

— Aš visai jūsų neišgirdau, — atsakė Halima. 

Sara rijo ją akimis. Panūdo apkabinti, tačiau nedrįso. Slapčio- 
mis pažvelgė į Zainab. 

Ši jau sėdėjo priešais veidrodį ir šukavosi. 

— Šiandien turėsime ištrinkti tau plaukus, - pasakė Sara Hali- 
mai. — Ar leisi man ištrinkti tau plaukus? 

— Taip, leisiu. 

Halima atsikėlė ir draugės nuvedė ją į ypatingą prausyklą. 

— Ar čia kasdien maudotės? — nustebo Halima. 

— Tai žinoma! — nusijuokė mergaitės. 

Jos panardino naujokę į medinę maudyklę ir išdykėliškai ją taš- 
kė. Halima spygavo, paskui nusišluostė rankšluosčiu ir maloniai 
atsigaivinusi įsmuko į savo drabužius. 

Merginos pusryčiavo pailgame valgomajame. Kiekviena turėjo 
savo vietą ir Halima jų priskaičiavo dvidešimt keturias. Ją pasodi- 
no stalo pradžioje šalia Mirjamos. 

Ši jos paklausė: 

— Ko esi mokiusis? 

— Moku siuvinėti ir siūti, dar virti. 

— O skaityti ir rašyti? 

— Šiek tiek moku skaityti. 

— Ką gi, teks pagilinti Žinias. O eiliuoti? 

— Šito nesimokiau. 

— Na, matai. Viso to ir dar kai ko turėsi išmokti. 

— Puiku, — linksmai atsakė Halima. — Visada norėjau ko nors 
išmokti. 

— Turiu tau pasakyti, kad pas mus griežta mokyklinė tvarka, 
kurios privalėsi stropiai laikytis. Ir dar tave perspėju: neklausinėk 
apie tai, kas tiesiogiai nesusiję su mokomaisiais dalykais. 

Šiandien Mirjama Halimai atrodė gerokai rimtesnė ir griežtes- 
nė negu vakar. Bet mergaitė jautė, kad ši jai prielanki, todėl ją 
pamilo. 

— Visada tavęs klausysiu ir viską darysiu tiksliai taip, kaip liep- 
Si, —- pažadėjo Halima. 

Ji numanė, kad Mirjama užima viršesnę padėtį už kitas mergi- 
nas. Ją pagavo smalsumas, bet klausinėti nedrįso. 

Pusryčiams merginos gėrė pieną ir valgė saldžius pyragaičius 
iš džiovintų vaisių 1r medaus. Paskui kiekviena gavo po apelsiną. 

Papusryčiavus prasidėjo pamokos. Visos sugužėjo į stiklinę 
menę su maudykle, kuria vakar Halima taip stebėjosi. Merginos 
susėdo ant pagalvių ir kiekviena sau ant kelių pasidėjo juodą len- 
telę. Pasiėmė rašiklius ir laukė. Mirjama parodė Halimai vietą ir 
padavė rašiklį. 

— Laikyk taip kaip kitos, nors dar nemoki rašyti. Paskui tave 
pamokysiu, o dabar bent priprask prie lentelės ir rašiklio. 

Tada žengė prie durų ir stuktelėjo kūjeliu į uždangą, kabančią 
ant sienos. 

Į menę įtapnojo juodaodis milžinas su stora knyga rankoje. Jis 
mūvėjo striukas dryžuotas kelnes, buvo atsilapojęs ilgą iki pėdų ap- 
siaustą. Avėjo paprastus sandalus, o jo galva buvo apvyniota raudo- 
nu plono audinio turbanu. Atsiklaupė ant jam padėtos pagalvės vei- 
du į mergaites ir atsisėdo ant sulenktų kojų. Tada kreipėsi į mokines: 

— Šiandien, mielos balandėlės, toliau skaitysime ištraukas iš 
Korano, — sulig šiais žodžiais kakta pamaldžiai palietė knygą. — 
Jose Pranašas mums byloja apie pomirtines linksmybes ir rojaus 
saldybes. Regiu tarp jūsų naują mokinę, Žvitriaakę ir guvaus proto, 
mokslo alkstančią ir dvasingumu viliojančią. Idant nepraleistų nė 
kruopelės išminties ir mokymo šviesos, tepakartoja mums Fatima, 
išmanioji ir protingoji, tepaaiškina visa tai, ką rūpestingam sodi- 
ninkui Adžiui iki šiol pavyko jūsų širdelėse pasėti ir užauginti. 

Taip, tai buvo Adis, tas pats, kuris vakar atplukdė ją į šiuos so- 
dus! Halima išsyk pažino jį iš balso. Mergaitę suėmė baisus juokas, 
bet ji iš paskutiniųjų tvardėsi. 

Fatima kilstelėjo savo dailų, apvalainą smakriuką priešais mo- 
kytoją ir pradėjo sklandžiai, mažne progiesmiu deklamuoti: 

— Penkioliktoje suroje nuo keturiasdešimt penktos iki ketu- 
riasdešimt aštuntos eilutės parašyta: „Teisingieji bus tarp sodų ir 
skaidraus tekančio vandens fontanų. Įženkite čia, kur Ramybė ir 
saugumas.“ 

Adis pagyrė mokinę. Paskui Fatima mintinai padeklamavo dar 
kelias Korano ištraukas. Jai baigus, mokytojas kreipėsi į Halimą: 

— Dabar, stirnaite mano grakščioji, šoklioji 1r i1mlioji, išgirdai 
iš savo draugės ir išmintingos sesutės lobyno tai, ką savo žiniomis 
ir dvasios gelme pasėjau mūsų gražiaakių hurijų krūtinėse ir kas 
išdygo įstabiais ūgliukais. Ir tu mesk iš širdies visas paikystes ir 
įsiklausyk, ką tau atskleis mano šventas mokymas, kad ir čia, ir 
anapus būtumei linksma. 

Paskui Adis pradėjo žodis po žodžio diktuoti naują Korano 
skyrių. Rašikliai skrebendami slydo lentelėmis. Merginų lūpos, 
vos krutinamos, pašnabždomis kartojo tai, ką užrašinėjo rankos. 

Pagaliau pamoka baigėsi ir Halima atsipūtė. Viskas jai atrodė 
taip juokinga ir keista, sakytum būtų vykę ne tikrovėje. Juodao- 
dis atsistojo, triskart kakta pagarbiai palietė knygą ir kreipėsi į 
mokines: 

— Gražiosios jaunuolės, stropiosios, Žvitriosios ir vikriosios 
mano mokinės, šiam kartui gana mokyti ir išmintį barstyti. Visa, 
ką išgirdote ir sąmoningai lentelėse užsirašėte, į galveles įsidėkite ir 
mintinai išmokite. O ir mieląją kurapkėlę, naująją savo bičiulę, pa- 
mokykite mokslų šventų ir jos nemokytumą mokytumu paverskite. 

Adis šyptelėjo taip, kad net balti jo dantys sužibo, išmintingai 
nukreipė akis ir oriai išėjo iš menės. 

Vos tik jam už nugaros nusileido užuolaida, Halima ėmė kvato- 
tis. Pratrūko juoktis ir kitos. O Mirjama rimtai pasakė: 

— Halima, daugiau niekada nesijuok iš Adžio. Galbūt iš pirmo 
žvilgsnio jis atrodo keistokas, bet jo širdis auksinė ir dėl mūsų jis 
viską paaukotų. Jis daug žino, išmano Koraną ir turi pasaulietinės 

išminties, perpratęs poezijos ir iškalbos meną, moka arabų ir peh- 
levi kalbos gramatiką. Seiduna juo didžiai pasitiki. 

Halima nuleido akis. Susigėdo. Bet Mirjama paglostė jai 
skruostą ir paguodė: | 

— Tikrai nieko baisaus, kad juokeisi. Bet dabar jau Žinai ir dau- 
giau taip nesielgsi. 

Halima linktelėjo galvą ir nuėjo su merginomis į sodą siuvinėti 
ir nerti. 


Sara nusivedė Halimą į maudyklę ištrinkti jai plaukų. Pirmiausia 
sušukavo, paskui nurengė iki juosmens. Saros rankos truputėlį vir- 
pėjo, dėl to Halima pasijuto nejaukiai ir nemaloniai. Bet nusprendė 
nekreipti dėmesio. 

— Kas yra mūsų ponas? — paklausė ji. 

Smalsumas įveikė Halimą. Ji jautė, kad turi galios Sarai, nors 
aiškiai to nesuprato. 

Sara paslaugiai atsakė: 

— Papasakosiu tau viską, ką Žinau, - jos balsas keistai virpčiojo. 
— Tik bus tau bėdos, jei mane išduosi. Be to, turėsi mane mylėti. 
Ar pažadi? 

— Pažadu. 

— Žinai, visos mes esame Seidunos, tai yra mūsų Valdovo, nuo- 
savybė. Jis labai galingas valdovas. Ką ir sakyti!... 

— Pasakyk! Pasakyk! 

— Gal tu niekada jo ir nepamatysi. Aš ir dar kelios merginos 
gyvename čia jau visus metus, o dar nesame jo regėjusios. 

— O kas yra tas „„mūsų Valdovas“? 

— Palauk, viską tau atskleisiu. Ar Žinai, kas iš gyvųjų yra pir- 
mas po Alacho? 

— Kalifas. 

— Ne! Ir ne sultonas. Pirmas po Alacho yra Seiduna. 

Halimai akys iš nuostabos išsiplėtė. Ji pasijuto taip, lyg klausy- 
tųsi pasakos iš Tūkstančio ir vienos nakties. Šią akimirką ji ne tik 
klausėsi, bet ir pati pateko į pasaką. 

— Sakai, dar nė viena iš jūsų nėra mačiusi Seidunos? 

Sara palinko Halimai prie pat ausies: 

— Taip, viena iš mūsų jį gerai pažįsta. Bet vargas mums, jei kas 
sužinos, kad apie tai kalbamės! 

— Tylėsiu kaip kapas. Tai kuri gi pažįsta Seiduną? 

Halima nujautė, kas gali būti toji mergina. Bet norėjo įsitikinti, 
ar spėja teisingai. 

— Mirjama, - šnipštelėjo Sara. — Jie artimai bendrauja. Bet var- 
gas tau, jei mane išduosi. 

— Su niekuo apie tai nesikalbėsiu. 

— Gerai. Bet tu mylėk mane, nes aš tau tiek daug paslapčių pa- 
tikėjau. 

O Halima vis labiau smalsavo. Ji paklausė: 

— Kas ta sena moteris, kurią vakar sutikome prie namų? 

— Apama. Bet apie ją dar pavojingiau kalbėti negu apie Mirja- 
mą. Mirjama gera ir mus myli. O Apama pikta ir mūsų nekenčia. Ji 
irgi puikiai pažįsta Seiduną. Bet žiūrėk, neišsiduok, kad ką žinai! 

— Neišsiduosiu, Sara. 

Sara skubriai trinko bičiulei galvą. 

— Tu tokia be galo miela, —- šnabždėjo ji. 

Halima susidrovėjo, bet dėjosi nieko negirdinti. Juk dar tiek 
daug visko reikia iššniukštinėti. 

— Kas yra Adis? - paklausė ji. 

— Eunuchas. 

— Ką reiškia „eunuchas“? 

— Vyras, kuris nėra tikras vyras. 

— Nesuprantu. 

Sara ėmė jai smulkiau aiškinti, bet Halima suirzusi ją nutraukė: 

— Nenoriu klausytis tokių kvailysčių. 

— Dar ir ne tokių privalėsi išklausyti. 

Sara atrodė įsižeidusi. 

Halimos plaukai buvo ištrinkti ir Sara pradėjo juos trinti kvapiai- 
siais aliejais. Paskui sušukavo. Panūdo apkabinti ir pabučiuoti bičiu- 
lę, bet Halima taip rūsčiai į ją pažvelgė, kad ši išsigando. Nuvedė 
Halimą į saulėtą vietą, kad plaukai greičiau išdžiūtų. Kelios mergi- 
nos netoliese tvarkė lysves, išvydusios Sarą su Halima, priėjo prie jų. 

— Kur taip ilgai buvot prapuolusios? — paklausė. 

Halima nudūrė akis, o Sara labai reikšmingai atsakė: 

— Kad jūs būtumėt mačiusios, kokie nešvarūs buvo jos plaukai! 
Tarsi nuo pat gimimo jai niekas galvos nebūtų trinkęs! Turėjau la- 
bai pasistengti, kad sutvarkyčiau, bet reikės dar sykį gerai ją iš- 
prausti, kad būtų tikrai švari. 

„Kad tik čia tarp mergaičių nebūtų Mirjamos“, - dingtelėjo Ha- 
limai. Ji turbūt suprastų, kad kažkas ne taip, ir paklausta Halima 
neišdrįstų nuslėpti. Mirjama išsyk suprastų, kad ji nė dienelės neį- 
stengia laikytis pažado ir nesmalsauti. 

Kai merginos nuėjo, Sara subarė bičiulę. 

— Jei šitaip elgsies, bet kas veikiai suuos, kad ką nors slepi. Elkis 
taip, lyg nieko nežinotum. Tada niekas tavęs nekamantinės... Da- 
bar eisiu pas kitas merginas, o tu pasivaikščiok saulėkaitoje, kad 
plaukai išdžiūtų. 


Patekusi į šį keistą pasaulį, Halima pirmą kartą liko vienui viena. Ji 
nieko tiksliai nežinojo: nei kur atsidūrė, nei ką jai čia reikės dary- 
ti. Ją supo vien paslaptys. Tačiau tai pasirodė visai malonu. Taigi! 

Puiku, kad ji pakliuvo į šį pasakišką pasaulį. Juk jos smalsumui 
patenkinti peno per akis! „Geriausia bus apsimesti kvailute, — 
samprotavo Halima. — Tada niekas į mane nekreips dėmesio ir ga- 
lėsiu visur kaišioti nosį. Tegu verčiau kiti manimi pasirūpina.“ 

Sara jai pateikė daugybę mįslių, kurios vertė sukti galvą. Mir- 
jama, kurią Halima pažino iš tokios malonios ir teigiamos pusės, 
turėjo dar ir kitą, slaptąją, pusę. Ką gi galėtų reikšti pasakymas 
„juodu su Seiduna artimai bendrauja“? Ir ar įtakinga ta piktoji 
Apama, kuri irgi pažįsta Seiduną? O tas juokingasis Adis, kuriuo, 
kaip Mirjama sakė, Seiduna didžiai pasitiki? Pagaliau kas yra tas 
Seiduna, tas galingasis „mūsų Valdovas“, apie kurį Sara išdrįso 
prabilti tik pašnibždomis? 

Halima nenustygo vietoje. Ji pasuko takeliu 1r ėmė šniukštinė- 
ti ieškodama naujienų. Lenkėsi prie gėlių, žiūrinėjo, baidė mar- 
gaspalvius drugelius, tupiančius ant žiedų. Aplink zvimbė lauki- 
nės bitės ir raibos kamanės, aplipusios žiedadulkėmis. Vabalėliai 
ir muselės siuvo aplink Halimą ir viskas podraug su ja džiaugėsi 
šilta pavasario saule. Užmaršty liko ankstesnis vargingas gyveni- 
mas, sekinanti kelionė, kupina baugulio ir nežinios. Dabar mergai- 
tės širdis spurdėjo iš linksmumo ir gyvenimo džiaugsmo. Ji jautėsi 
taip, lyg iš tiesų būtų patekusi į rojų. 

Granatmedžiuose kažkas sukrutėjo. Halima sukluso. Iš lapijos 
iššoko mitrus liaunakojis gyvūnas. „Gazelė“, — pamanė mergaitė. 
Gyvūnas sustojo ir pažvelgė į ją savo įstabiomis rudomis akimis. 

Halima įveikė nuogąstį. Atsitūpė ir ėmė kviesti, nesąmoningai 
pamėgdžiodama keistąjį Korano aiškintoją: 

— Gazele širdele, sumekenki ir pas mane atšokuoki, grakščioji 
laibakoje... Matai, toliau nebemoku, nes aš nesu mokytasis Adis. 
Prieiki prie Halimos, jaunos ir gražios, kuri tavęs nenuskriaus... 

Halima ėmė juoktis iš savo iškalbos. Gazelė, tiesdama snu- 
kutį, prižingsniavo prie jos ir ėmė uostinėti, lyžčioti jai veidą. 


28 


Alamutas 


Halima pajuto malonų kutulį, pradėjo krykštauti ir juokais spy- 
riotis, o gyvūnėlis vis primygtiniau piršosi į draugus. Umai mer- 
gaitei pasirodė, kad iš už nugaros dar kažkoks gyvis prisilietė 
jai prie ausies ir dvelktelėjo į ją. Halima atsigręžė ir sustingo iš 
baimės. Visai čia pat stovėjo gelsvakailis Ahrimanas ir įsijautęs 
rungėsi su gazele dėl jos dėmesio. Mergaitė parvirto paslika ir 
vos spėjo rankomis atsiremti į žemę. „Neįstengė nei surikti, nei 
atsikelti. Siaubo sklidinomis akimis spoksojo į aukštaūgę katę ir 
laukė, kada ši užpuls. Bet Ahrimanas nė nemanė pulti. Netrukus 
jo dėmesys nukrypo nuo mergaitės ir jis ėmė siausti su gazele, 
čiupnodamas jai už ausų ir išdykėliškai letenomis siekdamas jos 
sprando. Matyt, gyvūnai pažinojo vienas kitą ir tikrai buvo susi- 
bičiuliavę. Halima įsidrąsino ir apkabino juos abu už kaklo. Ge- 
pardas sumurkė lyg tikras katinas, o gazelė vėl ėmė lyžčioti mer- 
gaitei veidą. Halima kalbino gyvūnėlius maloniausiais žodžiais. 
Ji niekaip negalėjo suprasti, kaip gepardas ir gazelė gali bičiu- 
liautis jau šiame pasaulyje, juk Pranašas pasakė, kad Alachas šį 
stebuklą parengė rojaus gyventojams. 

Ūmai išgirdo, kad yra kviečiama. Pakilo ir nuėjo ten, iš kur skli- 
do balsas. Ahrimanas nužingsniavo paskui ją. O gazelė - įdurmu, 
šokčiodama lyg ožiukas, vis atsitrenkdavo į gepardą. Šis nekreipė į 
ją dėmesio. Tik retsykiais krimsteldavo jai į ausį. 

Draugės jau laukė Halimos, jos pasakė, kad ši turinti eiti kartu 
į šokių pamoką. Surišo jai plaukus ant pakaušio ir nusivedė į sti- 
klinę menę. 

Šokių mokytojas buvo eunuchas Asadas. Jaunas, vidutinio ūgio, 
glotnaus veido vyras lanksčiomis rankomis ir kojomis, beveik kaip 
moters. Jis buvo afrikietis, tamsios odos, bet ne tokios kaip Adžio. 
Halimai jis atrodė sykiu ir mielas, ir juokingas. Įžengęs į menę, 
Asadas nusimetė ilgą apsiaustą ir liko tik su trumpomis geltono- 
mis kelnėmis. Maloniai šypsodamasis nusilenkė ir patenkintas 

pasitrynė rankas. Pakvietė Fatimą groti arfa ir, suskambus muzi- 
kai, pradėjo nepaprastai lanksčiai suktis. 

Meniškiausiai judino pilvą ir valdė raumenis. O rankų sukiniai 
ir žingsneliai buvo tikras ritmiškas pilvo judesių priedas. Iš pra- 
džių mokytojas parodė, kaip reikia šokti, tada atėjo merginų eilė. 
Mokytojas liepė joms nusisegti liemenėles ir apsinuoginti iki juos- 
mens. Halima drovėjosi, bet pamačiusi, kaip kitos nesigėdydamos 
nusirengia, ir pati pasekė jų pavyzdžiu. Suleiką mokytojas paskyrė 
pagrindine šokėja ir pastatė priešakyje. Paskui į jos vietą pastatė 
Fatimą, paėmė ilgą ploną dūdelę ir užgrojo. 

Tik dabar Halima atkreipė dėmesį į Suleiką. Jos figūra buvo 
mažne dailiausia iš visų. Ji buvo geriausia šokėja ir puiki Asado 
pagalbininkė. Tiksliai atkartodavo tai, ko reikalavo mokytojas, 
o kitos kartojo paskui ją. Laikydamas dūdelę, mokytojas žengė 
nuo vienos merginos prie kitos, profesionaliai vertino kiekvienos 
lankstumą ir raumenų darbą, taisė ir pats rodė, kaip reikia judėti. 

Po pamokos Halima buvo pavargusi ir alkana. Visos merginos 
nužingsniavo į sodą, bet toli nėjo, nes jų laukė nauja pamoka - ri- 
mavimo. Halima pasiskundė Sarai, kad yra išalkusi. Ši parodė, kur 
jos palaukti, o pati šmurkštelėjo į pastatą; netrukus grįžo, įbruko 
Halimai rankon nuluptą bananą ir tarė: 

— Mums neleidžiama valgyti ne per pietus. Į tai Mirjama labai 
griežtai žiūri, nes bijo, kad per daug nesustorėtume. Ji tikrai mane 
nubaustų, jei pamatytų, kad daviau tau užkąsti. 

Halima dar niekada nebuvo girdėjusi, esą negalima valgyti tik 
todėl, kad sustorėsi. Priešingai! Kuo apkūnesnė moteris, tuo labiau 
kiti ją giria. Tad Saros pareikšta naujiena jai anaiptol nebuvo malo- 
ni. Juk šiame nuostabiame krašte jas maitino pačiais gardžiausiais 
valgiais! 

Atėjo metas vėl rinktis į pamoką. Poezijos mokė tas pats Adis. 
Ši disciplina Halimai pasirodė linksma. Ji išsyk susižavėjo. Šį kar- 

tą Adis merginoms pasakojo apie eilėraštį gazelę, visos mokinės 
turėjo parodyti išradingumą. Pirmą eilėraštį sudėjo Mirjama, pas- 
kui ji buvo laisva, o kitos varžėsi tarpusavy ir rimavo vieną eilutę 
po kitos. Po kokių dešimties eilučių mokinių išradingumas išseko 
1r liko tik Fatima su Zainab, jos įnirtingai rungėsi, kol galiausiai 
ir jų išmonė išseko. Pirmus du kartus Adis praleido Halimą, kad 
ši apsiprastų. Klausytis rimavimų Halimai buvo labai smagu, bet 
prasidėjus trečiam ratui Adis paprašė ją pasirengti. Mergaitė tru- 
putį nusigando, bet tai, kad mokytojas šitaip ja pasitiki, paglostė 
savimeilę ir širdyje ji panūdo pasigalynėti su kitomis. 

Mirjama pasakė pirmą eilutę: 

— Jei it paukštė sparnus turėčiau. 

Adis valandėlę lukterėjo, paskui ėmė paeiliui kviesti mokines. 

Kiekviena pridūrė po surimuotą eilutę. 

Suleika: 

— Į žydrą dangų pakilčiau. 

Sara: 

— Ir gėrį iš aukštybių neščiau. 

Aiša: 

— Ir visiems našlaičiams aš padėčiau. 

Sita: 

— Ir dainą graudžią uždainuočiau. 

Džada: 

— Ir godą gražią aš godočiau. 

Tada Adis padrąsinamai linktelėjo Halimai ir paragino prisi- 
dėti. 

Ši nuraudo ir pamėgino: 

— O aš su tavimi... 

Bet užsikirto. Toliau rimuoti nebesisekė. 

— Sukasi ant liežuvio galo, — pasiteisino Halima. 

Merginos ėmė juoktis. Adis linktelėjo Fatimai: 

— Na, mieloji, padėk jai. 

Fatima užbaigė Halimos pradėtą eilutę: 

— O aš su tavimi drauge skraidyt norėčiau. 

Halima išsyk paprieštaravo: 

— Ne, aš ne tai turėjau omeny, - irzliai pasakė. — Palaukite, pati 
užbaigsiu. 

Ir atsikrenkštusi padeklamavo: 

— O aš su tavimi į rojaus ištaigą norėčiau. 

Skardus juokas palydėjo jos žodžius. Halima pakilo visa nurau- 
dusi iš pykčio ir gėdos ir nubėgo prie durų. Mirjama ją sustabdė. 

Visos suskato ją guosti ir drąsinti. Netrukus mergaitė aprimo ir 
nusišluostė ašaras. Adis paaiškino, kad poezijos menas yra didelė- 
mis pastangomis pasiekiamas vaisius, tad nereikia nusiminti, jei iš 
pirmo karto nepavyko. Paskui paprašė merginų rimuoti toliau. Ta- 
čiau jos jau pristigo rimų. Todėl Fatima ir Zainab perėjo į dialogą. 

Fatima: 

— Tebus, Halima, tau tai pamoka. 

Zainab: 

— Oi tu, Fatima, mokyti greita! 

Fatima: | 

— O tu kažko labai pikta. 

Zainab: 

— Verčiau neapsimeski esanti perdėm gera. 

Fatima: 

— Na taip, štai ir užėjo nuotaika prasta. 

Zainab: 

— Ak, ką tu, priešingai — ji pakylėta ir linksma. 

Fatima: 

— Priešingai, sakai? Tauškalė tu tuščia. 

Zainab: 

— Ką aš girdžiu! Giriesi gal kalba grakščia? 


32 


Alamutas 


Fatima: 

— Kokia kandi, šmaikšti tapai staiga! 

Zainab: 

— O kas tau darbo?! Man tai - pramoga! 

— Pakaks, mielos balandėlės, — nutraukė jas Adis. — Sklandžiai 
rimuodamos ir mintis reikšdamos, lenktyniavote ir puikavotės, 
viena su kita galynėjotės, ėmėtės ir dvasiškai rungėtės; tarpusa- 
vy apsižodžiavote ir akimis viena kitą smaigstėte. O dabar barnį 
pamirškite ir gražiai susitaikykite. Šiam kartui pakaks grakščiojo 
mokymo ir žodinio meno. Į valgomąjį paskubėkite ir skaniai pa- 
sipenėkite. 

Adis mandagiai nusilenkė ir išėjo iš menės. Merginos išgužėjo 
paskui jį į valgomąjį ir susėdo į savo vietas. 


Kai ryte pusryčiai jau buvo patiekti, merginoms patarnavo trys eu- 
nuchai: Hamza, Telcha ir Sohalas. Halima sužinojo, kad čia jomis 
rūpinasi septyni eunuchai. Be dviejų mokytojų, kuriuos ji jau paži- 
nojo, ir trijų patarnautojų prie stalo, čia gyveno dar du sodų sargai: 
Moadas ir Mustafa. Tiesą sakant, virtuvei vadovavo toji pati Apa- 
ma; Hamza, Telcha ir Sohalas buvo jos parankiniai. 

Eunuchai atlikdavo ūkio darbus, šveitė, tvarkė, skalbė ir rūpi- 
nosi tvarka ir švara. Visi eunuchai ir Apama gyveno ypatingame 
sode, kurį nuo merginų patalpų skyrė perkasai. Ten eunuchai turė- 
jo savo pastatą, o Apamai priklausė atskiras namelis. 

Visa tai tik kurstė Halimos smalsumą. Bet prie Mirjamos ji ne- 
drįso klausinėti. Nekantriai laukdavo, kada liks su Sara dviese. 

Pietūs Halimai atrodė tikros vaišės. Minkštai iškepta paukš- 
tiena su maloniai kvepiančiu troškiniu, įvairiausios ankštinės dar- 
žovės, kepsniai, sūris, pyragas, saldumynai su medumi ir virtais 

vaisiais. O pabaigoje buvo įpilta taurė gėrimo, nuo kurio Halimos 
mintys ėmė keistai pleventi. 2 

— Tai —- vynas, - sušnibždėjo Sara. - Seiduna leido mums jį gerti. 

Po pietų abi nuėjo į savo miegamąjį. Jos buvo dviese ir Halima 
paklausė: 

— Ar Seiduna gali leisti gerti vyną, jei Pranašas uždraudė? 

— Gali. Juk jau sakiau, kad jis — pirmas po Alacho. Jis yra nau- 
jasis pranašas. 

— Sakei, kad, be Mirjamos ir Apamos, Seidunos dar niekas dar 
nėra regėjęs? 

— Niekas, išskyrus Adį, jo patikėtinį. Bet Adis ir Apama yra 
mirtini priešai. Apskritai Apama nieko nemėgsta. Jaunystėje ji 
buvo nepaprastai graži ir dabar niršta, kad jos grožis išblėso. 

— O kas iš tiesų yra toji Apama? 

— Cit. Tai baisi moteris. Ji žino visas meilės paslaptis ir Seiduna 
ją čia atsivežė, kad mus pamokytų. Po pietų išgirsi. Manau, jaunys- 
tėje lig valiai pasimėgavo gyvenimu. 

— Kodėl mes turime tiek daug visko mokytis? 

— Tiksliai nežinau. Bet manau, kad esame ruošiamos Seidunai. 

— Mes skirtos jo haremui? 

— Gali būti. O dabar pasakyk, ar bent truputį mane myli?) 

Halima nepatenkinta susiraukė. Ją erzino tai, kad Sara klau- 
sinėja tokių kvailysčių, juk dar reikėjo šitiek ją iškamantinėti. Ji 
atsigulė ant lovos, pasikišo rankas po galva ir įsistebeilijo į lubas. 

Sara prisėdo šalia. Įsispitrijo į draugę. Staiga pasilenkė prie jos 
ir ėmė aistringai bučiuoti. 

Iš pradžių Halima apsimetė, kad tai vyksta ne su ja. Bet galiau- 
siai tie bučiniai pasidarė įkyrūs ir ji atstūmė Sarą. 

— Norėčiau sužinoti, ką Seiduna ketina su mumis daryti, — tarė 
Halima. 

Sara atgavo kvapą ir pasitaisė plaukus. 

— Šitai ir aš norėčiau sužinoti, - pasakė ji. - Bet niekas apie tai 
nekalba, o klausinėti draudžiama. 

— Kaip manai, ar įmanoma iš čia pabėgti? 

— Tau galvoj negerai, kad to klausi, juk ką tik čia atvykai? Jei 
Apama išgirstų tave taip šnekant! Negi nematei tvirtovės ant uo- 
los? Vienintelis išėjimas į pasaulį — per ją. Gali kopti, jei išdrįsi! 

— Kieno ta tvirtovė? 

— Kieno?! Viskas, ką matai aplink, yra Seidunos nuosavybė, 
mes irgi. 

— Ar Seiduna gyvena toj tvirtovėj? 

— Nežinau. Galbūt. 

— Ir tu nežinai, kaip vadinasi šis kraštas? 

— Nežinau. Tu per daug klausinėji. Gal net Apama su Adžiu šito 
nežino. Tik Mirjama. 

— Kodėl tik Mirjama? 

— Na, juk jau sakiau, kad jie yra artimi. 

— Ką reiškia „yra artimi“? 

— Na, kaip vyras ir žmona. 

— Kas tau taip sakė? 

— Cit. Mes pačios atspėjom. 

— Nesuprantu. 

— Žinoma, kad nesuprasi, nes dar nesi buvusi hareme. 

— O tu esi buvusi hareme? 

— Esu, cukriuk. Kad tu žinotum! Mano šeimininkas buvo šei- 
chas Muavija. Iš pradžių buvau jo vergė. Jis nusipirko mane, kai 
buvau dvylikos. Paskui tapau jo meiluže. Kaip dabar sėdžiu ant 
tavo lovos krašto, taip kadaise jis sėdėjo ant manosios ir žiūrėjo į 
mane. Tada pasakė: „Mano saldi juoda katytė.“ Ir pabučiavo. Žo- 
džiais negaliu išreikšti, kaip jaučiausi! Jis buvo gražus vyras. Vi- 
sos jo Žmonos ėmė pavyduliauti. Bet nieko negalėjo man padaryti, 
nes jis mylėjo mane labiau už visas. Iš įniršio ir pavydo jos seno 

ir darėsi vis bjauresnės. Jis pasiimdavo mane į savo žygius. Sykį 
mus užpuolė priešiška gentis. Mūsiškiai nespėjo pasirengti gintis, 
plėšikai mane pagrobė ir išsivežė. Jie pardavė mane Basros mugėje 
mūsų Valdovui. Jaučiausi tokia nelaiminga. 

Sara balsiai pravirko. Didelės, karštos ašaros krito Halimai ant 
skruostų ir krūtinės. 

— Neliūdėk, Sara. Juk tau čia su mumis gerai. 

— Jei žinočiau, kad tu mane nors trupučiuką myli, man palen- 
gvėtų. Toks gražus buvo mano Muavija ir taip stipriai mane mylėjo. 

— Juk aš tave myliu, Sara, —- guodė Halima. 

Ji leidosi bučiuojama. Paskui vėl ėmė kamantinėti. 

— Ar Mirjama irgi buvo hareme? 

— Buvo. Bet jai viskas klostėsi kitaip. Ji gyveno lyg karalienė. 
Dėl jos žuvo du vyrai. 

— Kodėl ji čia atvyko? 

— Jos vyro giminaičiai iš keršto ją pardavė, nes buvo savajam 
neištikima. Ir šitaip užtraukė baisią gėdą visai giminei. 

— O kodėl ji buvo neištikima? 

— Šito tu dar nesupranti, Halima. Jis jai netiko. 

— Tikriausiai jos nemylėjo: 

— O, labai mylėjo, juk mirė iš didžiulės meilės jai. 

— Iš kur viską Žinai? 

— Ji pati papasakojo, atvykusi pas mus. 

— Tai jos čia dar nebuvo, kai jūs atvykote? 

— Ne. Pirmos čia atvykome aš, Fatima, Džada ir Safija. Tik 
paskui atvažiavo Mirjama. Tada visos buvome lygios. Tik Apama 
mums nurodinėjo. 

— O kaip Mirjama susipažino su Seiduna? 

— Konkrečiai negaliu pasakyti. Jis - Pranašas, tad turbūt viską 
žino ir regi. Sykį atsiuntė jos paimti. Ji mums nepasakė, bet mes 
įtarėm. Nuo tada nebesame visos lygios. Ji pradėjo mums nurodi- 

nėti ir priešgyniauti Apamai. Jos valdžia vis stiprėjo, dabar jai turi 
paklusti ir Apama. Todėl senė Mirjamos siaubingai nekenčia. 

— Visa tai labai keista. 

Įėjo Zainab ir atsisėdo prie savo staliuko priešais veidrodį pasi- 
taisyti plaukų ir pasigražinti. 

— Tuoj reikės eiti, Halima, — tarė ji. — Dabar bus Apamos pa- 
moka ir nevalia jai užkliūti. Žiūrėk, kad į pamoką neatlėktum pa- 
skutinę akimirką... Štai skaistalai ir tušas, pasiryškink antakius ir 
skruostus. Štai dar rožių sultys pasikvepinti. Mirjama prašė tau 
perduoti. Paskubėk! 

Abi su Sara padėjo Halimai pasidažyti. Paskui visos nuskuodė 
į pamoką. 

Kai įžengė Apama, Halima vos garsiai nesusikvatojo. Tačiau 
senės žvilgsnis ir grėsli tyla, įsitvyrojusi jai įžengus, įspėjo mergai- 
tę būti apdairiai. Merginos atsistojo ir žemai nusilenkė. 

Senė buvo gan keistai išsidabinusi. Ant kaulėtų kojų tabalavo 
plačios juodos šilkinės kelnės. Liemenėlė raudona, apkraštuota si- 
dabru ir auksu. Galvą dengė mažas geltonas turbanas su įsmeigta 
ilga garnio plunksna. Nuo ausų karojo milžiniški auksiniai lankai 
su įsodintais brangakmeniais. Kaklas apsuktas keliomis stambių 
perlų vėrinio gijomis. Riešus ir kulkšnis apglemžę meniškai pa- 
dirbdinti lankai ir apyrankės iš tauriųjų metalų. Visa ši prašmat- 
nybė tik išryškino jos senatvę ir bjaurumą. Negana to, ji dar buvo 
pasidažiusi lūpas ir skruostus akį rėžiančiais raudonais dažais, 
akis pasiryškinusi tušu, tad išties atrodė it gyva baidyklė. Mostu 
paliepė merginoms sėstis. Akimis susirado Halimą. Patyliukais iš- 
siviepė ir spiegiančiu balsu prabilo: 

— Gerai ją iščiustijot, šitą mažę. Dabar ji vėpso akis išvertus it 
kokia telyčaitė, dar nemačiusi buliaus ir nesuprantanti, ko jai taip 
knieti... Todėl dabar ištempk ausis, kad išmoktum ko nors protingo! 
Nemanyk, kad tavo draugės iš dangaus tokios protingos nukrito. 

Nors jos ir blaškėsi po haremus, kol pateko į mano mokyklą, tik 
čia joms ėmė aiškėti, koks nelengvas yra meilės mokslas. Mano 
tėvynėje, Indijoje, šio mokslo pradedama mokyti nuo pat anksty- 
vos jaunystės, nes išmintingai pasakyta: palyginti su mokymosi 
trukme, gyvenimas yra trumpas... Ar tu, našlaitėle, apskritai Žinai, 
kas yra vyras? Ar Žinai, kodėl tas bjaurybė pajuodėlis, vakar tave 
atnešęs į mūsų sodus, nėra tikras vyras? Atsakyk! 

Halima visu kūnu suvirpėjo. Beviltiškai akimis ieškojo pagal- 
bos, bet visos mergaitės sėdėjo nudūrusios akis į grindis. 

— Man regis, tau liežuvis priaugo prie gomurio, lerva tu! - užri- 
ko senė. — Palauk, tuojau tau paaiškinsiu. 

Ir ėmė gan piktdžiugiškai aiškinti apie vyro ir moters reikalus. 

Halima taip susigėdo, kad nebeišmanė, kur dėti akis. 

— Ar dabar supratai, mažyle? — galiausiai paklausė mokytoja. 

Mergaitė baimingai linktelėjo, nors daugiau nei pusę kalbos 
praklausė ir viskas liko neaišku. 

— Didysis Alachas mane nubaudė, kad šią pakylėtą išmintį turiu 
brukti į galvas tokioms vištoms! — sušuko senė. — Ar šitos kirmėlės 
bent šiek tiek nutuokia, kiek Žinių ir įgimto pajautimo reikia, no- 
rint visapusiškai patenkinti savo poną ir meilužį? Pratybos, praty- 
bos ir dar sykį pratybos! Tik tai galiausiai atveda mokinę į tikslą. 
Laimė, teisingoji lemtis atėmė iš jūsų progą kumeliška savo gaš- 
lybe niekinti taurųjį meilės meną. O, vyras prilygsta jautriai arfai, 
kuria moteris privalo gebėti išgauti šimtus įvairių melodijų! Bet 
jei ji nemokša ir paikšė, oi, kokie darkūs garsai tada pasklis! O jei 
moteris talentinga ir šio to išmoko, jos mitrios rankos iš šio instru- 
mento išgaus dar negirdėtų sąskambių. Negabios jūs beždžionės! 
Vienintelis jūsų troškimas turėtų būti toks: iš duoto instrumento 
išgauti kuo daugiau garsų, kad atrodytų, jog jie ten glūdi. Ak, kad 
tik gerosios dvasios niekada man nepasiųstų tokios bausmės: klau- 
sytis nemokšiško tirlinimo, džirinimo ir cypimo)! 

Apama pradėjo nuodugniai dėstyti tai, ką vadino savo tau- 
riuoju mokslu ir menu, o Halimai iš gėdos raudo sprandas, ausys 
ir skruostai. Tačiau ji nenorom įsiklausė. Ją pagavo šiurpulingas 
smalsumas. Jeigu jos būtų likusios su Sara dviese arba bent jau 
greta nebūtų Mirjamos, kurios ji labiausiai varžėsi, galbūt Apamos 
aiškinimas jai net atrodytų juokingas. Tačiau dabar ji sėdėjo nudel- 
busi akis ir nežinia kodėl jautėsi kalta. 

Galiausiai Apama baigė. Oriai išėjo iš menės, net neatsisveiki- 
nusi ir nenusilenkusi. Merginos išgužėjo į lauką ir būreliais patrau- 
kė vaikštinėti po sodus. Sara tuoj priėjo prie Halimos, o ši nedrįso 
prisiartinti prie Mirjamos. 

Tačiau Mirjama pati ją pasikvietė. Apkabino per liemenį ir nu- 
sivedė. Sara nusekė iš paskos it šešėlis. 

— Ar jau šiek tiek pripratai prie mūsų gyvenimo? — paklausė 
Mirjama. 

— Viskas man atrodo gana keista ir nauja, - atsakė Halima. 

— Tikiuosi, tau nėra nemalonu? 

— Ol, priešingai! Man patinka. Tik čia daug ko nesuprantu. 

— Pakentėk, mieloji. Po truputį viską perprasi. 

Halima padėjo galvą Mirjamai ant peties ir slapta dirstelėjo į Sarą. 
Ją suėmė juokas. Pagavo Saros žvilgsnį, kupiną pavydo kančios. 

„Čia esu mylima“, — dingtelėjo jai. Širdyje saldžiai šyptelėjo. 

Takelis pro vešlią augmeniją merginas atvedė prie šniokščian- 
čio krioklio, tekančio giliai apačioje tarp uolų. Halima suprato, 
kad sodai įrengti uolingoje žemėje. 

Ant vienos pakrantės uolos saulėje šildėsi driežai. Jų nugaros 
žėrėjo it smaragdai. 

— Pasižiūrėk, kokie jie gražūs, — tarė Mirjama. 

Halima nusipurtė. 

— Brrr. Nemėgstu jų. Jie blogi. 

— Kodėl? 

— Užpuola mergaites. 

Mirjama ir Sara sukikeno. 

— Kas tau įkalė į galvą tokias nesąmones, mielas vaike? 

Halima nusigando, kad veikiausiai vėl bus leptelėjusi kokią pai- 
kystę. Apdairiai atsakė: 

— Ankstesnis šeimininkas man sakė: „„Saugokis vaikinų! Jeigu 
jie peršokę sieną pateks į sodą, bėk nuo jų. Po drabužiu jie grei- 
čiausiai slepia driežą arba gyvatę. Jie paleis ją, kad ši tau įgeltų.“ 

Mirjama ir Sara balsu nusikvatojo. Sara rijo Halimą akimis, o 
Mirjama, kąsčiodama lūpą, tarė: 

— Na, čia nėra blogų vaikinų, 0 ir mūsų driežai yra visiškai ro- 
mūs ir prijaukinti. Jie dar nieko nėra nuskriaudę. 

Mirjama pradėjo švilpauti. Driežai ėmė sukioti galvas į visas 
puses, tarsi dairytųsi, kas juos kviečia. 

Halima įsispraudė tarp Mirjamos ir Saros. Šitaip ji jautėsi ganė- 
tinai saugi. Tada pratarė: 

— Tikrai. Jie gražūs. 

Iš uolos sprogymės išlindo smailėjanti galvutė ir tvykstelėjo 
skeltu liežuvėliu. Halima sustingo iš nuogąsčio. Gyvio galva kilo 
vis aukščiau, kaklas vis ilgėjo. Neliko abejonių: iš plyšio lindo di- 
delė gelsva gyvatė, kurią, matyt, priviliojo Mirjamos švilpavimas. 

Driežai išsilakstė į visas puses. Halima sukliko. Tada puolė neš- 
ti kudašių ir drauge temptis Mirjamą su Sara. Bet šios ją sulaikė. 

— Nebijok, Halima, — ramino ją Mirjama. — Tai gera mūsų pa- 
žįstama. Mes ją vadiname Peri, kai sušvilpiame, ji iššliaužia iš 
savo plyšio. Ji labai gera ir niekas negali ja pasiskųsti. Apskritai 
šiuose soduose visi mes esame draugai: žmonės ir gyvūnai. Esame 
atskirti nuo pasaulio ir džiaugiamės būdami drauge. 

Halimai atlėgo, bet ji vis tiek suskato nešdintis iš šios vietos. 

— Prašau, eime, — maldavo mergaitė. 

Mirjama ir Sara šypsodamos pakluso. 

— Nebūk tokia bailutė, — subarė ją Mirjama. — Juk matai, kad 
mes visos tave mylime. 

— Ar turite ir kitų gyvūnų? 

— Dar daug jų turime. Viename sode įrengtas visas Žvėrynas. 
Bet ten galima nusigauti tik valtimi, kai būsi laisva, paprašyk 
Adžio arba Mustafos, kad tave nuplukdytų. 

— O, tikrai norėčiau. Ar vietovė, kurioje gyvename, labai didelė? 

— Tokia didelė, kad pasiklydusi mirtum badu. 

— Oi! Daugiau viena niekur neisiu. 

— Na, čia nėra taip jau baisu. Sodas, kuriame gyvename, tiesą 
sakant, yra sala, vienoje jos pusėje krioklys, kitą pusę juosia dirb- 
tiniai perkasai. Sodas nėra didelis, ir jeigu iš jo išeisi, tikriau — jei 
neplauksi vandeniu, nepasiklysi... Bet ten, po tomis uolomis, stūk- 
so miškai, 0 juose gyvena laukiniai gepardai... 

— Iš kur gavote tokį gerą ir romų Ahrimaną? 

— Iš tų miškų. Visai neseniai jis panėšėjo į jauną katę. Girdė- 
me jį ožkos pienu ir nešeriame mėsa, kad nesulaukėtų. Mustafa jį 
mums atnešė. 

— Mustafos nepažįstu. 

— Jis geros širdies, kaip ir visi mūsų eunuchai. Kadaise buvo 
deglo nešėjas, tarnavo žymiam kunigaikščiui. Tai buvo sunki tar- 
nystė, todėl jis pabėgo. Juodu su Moadu sergsti sodus... Na, bet jau 
metas grįžti į pamoką. Fatima ir Suleika mokys mus muzikos ir 
dainavimo. Fatima labai gražiai dainuoja! 

— O, tai man patinka! 


ee+o6 
Dainavimo ir muzikos pamoka merginoms buvo maloni pramoga. 
Mirjama joms suteikė visišką laisvę. Jos vaikštinėjo iš vienos pa- 


talpos į kitą, pūtė totoriškas dūdeles, tampė arfos ir liutnios stygas, 

gnaibė egiptietiškos gitaros stygas, kūrė ir dainavo šmaikščias dai- 
neles, kritikavo viena kitą ir ginčijosi, tad Fatima ir Suleika per- 
niek mėgino įvesti rimtį. Merginos juokėsi, porino įvairias istorijas 
ir mėgavosi savo išdykumu. 

Sara vėl prilipo prie Halimos. 

— Tu įsimylėjai Mirjamą. Aš supratau. 

Halima truktelėjo pečiais. 

— Nuo manęs nepaslėpsi. Permatau tavo širdį. 

— Na tai kas? 

Saros akyse sublizgo ašaros. 

— Sakei, kad mylėsi mane. 

— Nieko tau nežadėjau. 

— Meluoji! Todėl tavimi šitaip pasitikėjau. 

— Nebenoriu apie tai kalbėti. 

Staiga stojo tyla, Sara su Halima irgi nutilo. Fatima paėmė gi- 
tarą ir pritardama sau uždainavo. Tai buvo senos, gražios meilės 
dainos. 

Halima liko sužavėta. 

— Paskui užrašysi man žodžius, - paprašė Saros. 

— Užrašysiu, jei mane mylėsi. 

Sara norėjo prie jos priglusti, bet Halima ją atstūmė: 

— Netrukdyk. Noriu pasiklausyti. 

Pasibaigus pamokai, visos merginos liko kambaryje. Kiekviena 
ėmėsi savo darbo. Jos siuvo ir mezgė; kelios prisėdo prie didelio, 
iki pusės išausto kilimo ir tęsė savo darbą. Kitos atitempė kelis 
dailiai raižytus verpimo ratelius, susėdo ir ėmė verpti. Visos su- 
šneko apie naminius reikalus, apie ankstesnį savo gyvenimą, apie 
vyrus ir meilę. Mirjama, sudėjusi rankas už nugaros, vaikštinėjo 
tarp merginų ir jas stebėjo. 

Halima galvojo apie ją. Savo rankdarbio ji dar neturėjo. Klau- 
sėsi tai vienų, tai kitų merginų pokalbių, kol pagaliau jos mintys 

susitelkė į vieną tašką - į Mirjamą. Jei su Seiduna juodu buvo drau- 
gai, tuomet kas tarp jų vyko? Ar ir ji, gyvendama hareme, darė tai, 
apie ką pasakojo Apama? Tuo mergaitė negalėjo patikėti, vijo šalin 
kokčias mintis, įtikinėjo save, kad to negali būti. 

Merginos vakarieniavo prieš pat saulės laidą. Paskui išėjo pa- 
sivaikščioti. Netikėtai sodus apgaubė tamsa. O viršum jų sužibo 
pirmosios žvaigždės. 

Halima žingsniavo takeliu, susikibusi rankomis su Sara ir Zai- 
nab. Merginos pusbalsiu šnekučiavosi. Krintančios upės čiurleni- 
mas pagyvėjo, kraštovaizdis, svetimas ir nepažįstamas, driekėsi 
joms prieš akis. Halimai suspaudė širdį. Jai pasidarė ir graudu, ir 
malonu. Tarytum dar visai mažytė būtų pasiklydusi svetimame, 
užburiančiame pasaulyje. Jos protui viskas atrodė perdėm paslap- 
tinga. 

Tankmėje suplazdeno liepsna. Deglas ėmė judėti ir Halima nu- 
sigandusi prisispaudė prie savo palydovių. Liepsna tolydžio artėjo, 
galiausiai pasirodė deglą laikantis vyras. 

— Tai Mustafa, — tarė Sara, - jis prižiūri sodus. 

Mustafa buvo didžiulis, apskritaveidis juodaodis, vilkintis spal- 
votą drabužį, liemenį persijuosęs stora virve, kuri siekė kone iki 
pėdų. Išvydęs merginas, vyras geraširdiškai prajuko. 

— Štai ta naujoji paukštelė, kurią mums vėjas atpūtė? — paklausė 
jis, draugiškai žvelgdamas į Halimą. —- Labai maža ir trapi būtybė. 

Aplink plazdančią deglo liepsną ėmė šokti tamsus šešėlis. Ratus 
ėmė sukti didelė plaštakė. Visi sužiuro į ją. Štai ji beveik prisilietė 
prie ugnies, kitą mirksnį, darydama didelį lanką, šovė aukštyn ir 
dingo tamsoje. Bet tuoj grįžo ir jos šokis darėsi vis įnirtingesnis. 
Aplink liepsną sukami ratai vis siaurėjo, kol pagaliau liepsna pa- 
gavo jos sparnus. Pasigirdo čirškimas ir plaštakė lyg Žžaižaruojanti 
žvaigždė krito žemėn. 

— Vargšelė! — suriko Halima. - Ir kodėl ji buvo tokia paika? 

— Alachas jai suteikė aistros šokti aplink ugnį, — paaiškino 
Mustafa. — Labos nakties! 

— Keista, — pratarė Halima veikiau pati sau. 

Merginos grįžo namo ir nuėjo į savo miegamuosius. Nusirengė 
ir atsigulė miegoti. Nuo praėjusios dienos įvykių Halimai sukosi 
galva. Juokingasis Adis su savo rimavimais, miklusis šokio meis- 
tras Asadas, pasipūtėlė Apama su savo begėdiškais pamokymais, 
paslaptingoji Mirjama, merginos ir eunuchai. O tarp jų visų - ji, 
Halima, taip seniai svajojanti apie nežinomus kraštus ir trokštanti 
pasakiškų nuotykių! 

— Kaip nuostabu, — tarė sau ir pamėgino užmigti. 

Tučtuojau kažkas lengvai ją palietė. Nespėjusi surikti, prie au- 
sies išgirdo Saros balsą: 

— Tyliai, Halima, neprižadink Zainab. 

Ji palindo po antklode ir prisitraukė Halimą prie savęs. 

— Juk sakiau tau, kad nenoriu, - tyliai pasipriešino Halima. 

Bet Sara taip greitai apibėrė ją bučiniais, kad Halima liko be 
kvapo. 

Galų gale išsivadavo iš Saros glėbio. Tada Sara ėmė šnabždėti 
jai į ausį meilės žodžius. Halima atsuko jai nugarą, užsikimšo au- 
sis pirštais ir akimirksniu užmigo. 

Sara niekaip negalėjo suprasti, kas jai darosi. Sutrikusi nutipe- 
no į savo lovą. 


Alamutas 


Antras skyrius 


Maždaug tuo pat metu, kai tokiomis keistomis aplinkybėmis Ha- 
lima pateko į nepažįstamus sodus, plačiu kariuomenių vieškeliu 
į tą pačią vietovę, tik iš priešingos pusės, iš vakarų, ant mažo, 
juosvo asilo jojo jaunuolis. Regis, jis visai neseniai padėjo į šalį 
vaikiškus amuletus ir apsivyniojo galvą vyrišku turbanu. Ant 
smakro jam vos pradėję kaltis pirmieji pūkeliai, o gyvų, Žvitrių 
akių Žvilgsnis dar visai vaikiškas. Jis kilęs iš Savės miesto, sto- 
vinčio maždaug vidurkelyje tarp Hamadano ir senosios sostinės 
Rėjaus. Savėje prieš daugel metų jo senelis Tahiras buvo įkūręs 
ismailitų brolijos ratelį, kuris dėl akių didžiai garbino kankinį 
Alijų, o iš tikrųjų rezgė perversmus ir sąmokslus prieš seldžiu- 
kų valdovus. Į šią broliją buvo priimtas ir vienas buvęs Isfahano 
muedzinas. Netrukus valdžia užklupo brolijos narius per slaptą 
susitikimą ir kai kuriuos jų įkalino. Išdavyste buvo įtartas mue- 
dzinas. Broliai ėmė jį stebėti ir netrukus įsitikino, kad jų įtarimas 
pasitvirtino. Brolijos nariai slapta nuteisė jį mirti ir įvykdė nuos- 
prendį. Už tai valdžia suėmė jų vadą Tahirą ir didžiojo vizirio 
Nizamo al Mulko įsakymu nukirto jam galvą. Persigandę broli- 
jos nariai išsilakstė kas kur, todėl atrodė, kad Savėje ismailitai 
amžiams išnyko. 

Kai Tahiro anūkui sukako dvidešimt metų, tėvas jam papasakojo 
visą šią istoriją. Liepė pasibalnoti asilą ir rengtis kelionėn. Nusive- 
dė į tvirtovę ir iš jos parodė kūginę Demavendo viršūnę, kuri visa 
snieguota bolavo beribiame tolyje virš debesų. Tėvas tarė: 

— Avani, sūnau mano ir Tahiro anūke! Keliauk tiesiai į Dema- 
vendo kalną. Kai prieisi Rėjaus miestą, pasiklausk, kuris kelias 
veda prie Šahrudo, Karališkosios upės. Tada eik paupiu prieš srovę 
iki pat upės ištakų, esančių stačioje papėdėje. Ten išvysi tvirtovę, 
kuri vadinasi Alamutas, Erelių lizdas. Joje senas tavo senelio ir 
mano tėvo Tahiro - tesiilsi jis ramybėje! —- draugas buria visus, ku- 
rie save laiko ismailitų mokymo sekėjais. Pasisakyk jam, kas esi, 
ir pasisiūlyk tarnauti. Šitaip turėsi progą atkeršyti už savo senelio 
nužudymą. Laiminu tave! 

Tahiro anūkas prisitvirtino lenktą kardą, pagarbiai nusilenkė 
tėvui ir pasibalnojo asilą. Be jokių kliūčių nukako į Rėjų. Karava- 
nų nakvynės namuose pasiteiravo, kaip greičiausiai nusigauti iki 
Karališkosios upės. 

Smuklės savininkas sakė: 

— Kas gi taip traukia į Šahrudą? Jei tavo veidas neatrodytų toks 
nekaltas, tikrai įtarčiau, kad nori prisidėti prie vadeivos, tūnančio 
tam kalne ir buriančio aplink save šunsnukius netikėlius. 

— Nesuprantu, ką turi omenyje, — apsimetė niekuo dėtas Tahiro 
anūkas. — Aš keliauju iš Savės pasitikti karavano, kurį mano tėvas 
buvo išsiuntęs į Bucharą ir kuris grįždamas namo kažkur ilgai už- 
truko. 

— Kai išeisi 1š miesto, nuo Demavendo pasuk kairėn. Prieisi 
plūktą kelią, kuriuo atkeliauja karavanai iš rytų. Drožk tuo keliu ir 
jis nuves tave prie upės. 

Tahiro anūkas padėkojo ir sėdo ant asilo. Dvi dienas jojęs, iš- 
girdo tolimą vandens šniokštimą. Pasuko į šalikelę ir nuvarė asilą 
tiesiai prie upės. Palei upę takelis vedė čia smėlėtais laukais, čia 

pro tankius krūmynus. Upės vaga kilo vis statyn, vandens ūžimas 
ėjo vis skardyn. 

Kai vaikinas tai raitas, tai pėsčiomis keliavo jau gerą pusdienį, 
jį netikėtai apsupo raitelių būrys. Tai įvyko taip staiga, kad Tahiro 
anūkas net pamiršo išsitraukti kardą. O kai atsikvošėjo ir stvėrėsi 
ginklo, buvo per vėlu. Septynios aštrios ietys buvo įremtos į jį. 
„Bijoti gėda“, — toptelėjo jaunuoliui. Bet kaip apsiginti nuo tokios 
galybės? 

Raitelių vadas užkalbino: 

— Ko čia bastaisi, geltonsnapi? Gal upėtakių pagaudyt atkakai? 
Pasisaugok, kad ietis neįsmigtų tau pačiam į gerklę! 

Tahiro anūkas stovėjo neapsakomai sutrikęs. Jeigu šie raiteliai 
yra sultono valdiniai, pasakius teisybę jam galas. Jeigu jie — 15- 
mailitai, o jis tylės, bus palaikytas šnipu. Vaikinas paleido kardo 
kriauną ir beviltiškai ieškojo atsakymo nebyliuose karių veiduose. 

Vadas valiūkiškai mirktelėjo savo bendrams ir tarė: 

— Man regis, nevykėli galiūne, ieškai čia ko nepametęs. 

Mitriai kyštelėjo ranką tarp balnakilpės ir balno. Ir beregint jo 
rankoje ant trumpo stiebo suplevėsavo balta vėliava, Alijaus sekėjų 
ženklas. 

„O jei tai žabangos? — smilktelėjo Avaniui. — Tiek to! Surizi- 
kuosiu!“ — apsisprendė mintyse. Nušoko nuo asilo ir ištiesė ranką 
į vėliavą, kurią jam pakišo raitelis. Pagarbiai prispaudė ją sau prie 
kaktos. 

— Štai taip! — riktelėjo vadas. — Tu ieškai Alamuto tvirtovės. 
"Tuomet jok su mumis! 

Jis paragino savo arklį ir pasileido takeliu palei Šahrudą. Tahiro 
anūkas sėdo ant savo asiliuko ir nujojo įkandin. Kariai patraukė iš 
paskos. 

Raitininkai vis artėjo prie kalnyno, Šahrudo almesys vis gar- 
sėjo. Pagaliau vyrai prijojo uolėtą aukštumą, ant kurios stūksojo 

sargybos bokštas. Ant jo smaigalio pleveno balta vėliava. Prie 
bokšto upės vaga suko į statų tarpeklį. 

Būrio vadas pristabdė arklį ir liepė kitiems raiteliams sustoti. 
Pamojo bokšto link vėliavėle ir gavo ženklą iš bokšto viršūnės, kad 
perėja laisva. 

Raiteliai įjojo į tamsų, vėsų tarpeklį. Kelias buvo gan siauras, 
bet puikiai išgrįstas. Kartais net iškaltas uoloje. Žemai po keliu 
šniokštė upė. 

Prie vieno vingio vadas stabtelėjo ir mostelėjo ranka priešais 
save. 

Tahiro anūkas pažvelgė į priekį ir netoliese išvydo du aukštus 
bokštus, kylančius viršum tamsių kalnų atšlaičių lyg koks regėji- 
mas. Saulė spigino į juos ir bokštai žėrėjo jos spinduliuose. 

— Tai Alamutas, - tarė vadas ir paragino arklį. 

Netrukus staigūs šlaitai apgaubė abu bokštus. Kelias vingiavo 
palei upę, paskui netikėtai atsivėrė tarpeklis. Tahiro anūkas išpū- 
tė akis. Priešais išvydo didžiulę uolą, o ant jos — tvirtovę, pusiau 
iškaltą oloje. Šahrudo tėkmė prie tos uolos išsiskyrė į dvi vagas ir 
apglėbė jomis uolą, tarsi laikytų suspaudusi gniaužtuose. Tvirtovė — 
tai nedidelė gyvenvietė, tolydžio šlaitu kylanti į viršų. Keturis jos 
kampus laikė keturi kuorai, du užpakaliniai buvo iškilę virš dviejų 
priekinių. IVirtovė kartu su upe buvo įsiterpusi tarp dviejų stačių, 
neprieinamų šlaitų. Tad ji lyg galingas įtvirtinimas pastojo išėjimą 
iš tarpeklio. 

Tai buvo Alamutas, galingiausia iš penkiasdešimties Rudbaro 
apylinkės tvirtovių. Ją pastatė Giliano karaliai ir sklido gandai, 
kad ši tvirtovė nepaimama. 

Būrio vadas pamojo, ir iš priešingos pusės, nuo sienos, per upę 
nusileido geležinėmis grandinėmis prilaikomas sunkus tiltas. Tuo 
tiltu pro didelį skliautuotą koridorių raiteliai nukaukšėjo į tvirtovę. 

Raiteliai įjojo į erdvų kiemą, trimis plačiomis terasomis tolydžio 
kylantį aukštyn. Terasas per vidurį jungė akmeniniai laiptai. Pa- 
lei sienas iš kairės ir dešinės augo aukštos tuopos ir platanai, po 
kuriais plytėjo tikros ganyklos. Čia ganėsi bandos arklių, asilų 
ir mulų. Atokiau gulėjo kelios dešimtys kupranugarių ir romiai 
atrajojo. Šonuose stovėjo tvartai ir kareivinės, haremai ir kiti sta- 
tiniai. 

Tahiro anūką pasitiko ošimas ir ūžimas lyg bičių avilyje. Nuste- 
bęs dairėsi aplinkui. Vidurinėje terasoje mankštinosi būrys karių. 
Jo ausis pasiekė griežti įsakymai, skydų ir iečių džeržgesys, kardų 
žvangesys. Retsykiais sužvengdavo arklys ar subaubdavo asilas. 

Kiti vyrai plušėjo prie gynybinės sienos sutvirtinimo darbų. 
Mulai vilko sunkius uolų luitus, o statytojai skridiniais kėlė juos į 
reikiamas vietas. Šūksmai ir riksmai skardėjo iš visų pusių ir nu- 
stelbė upės šniokštimą. 

Raiteliai nubalnojo arklius ir būrio vadas paklausė pro šalį ei- 
nančio kario: 

— Ar šimtininkas Minučeheris sarginėje? 

Karys išsyk sustojo ir atsakė: 

— Taip, dešimtininke Abuna. 

Vadas linktelėjo jaunuoliui, kad šis sektų iš paskos. Juodu nuėjo 
prie vieno iš žemutinių bokštų. Iki jų atsklido kapoti smūgiai, ly- 
dimi baisingų aimanų. Tahiro anūkas pasuko galvą į tą pusę. Prie 
akmens stulpo buvo pririštas Žmogus, iki juosmens apnuoginta 
nugara. Milžiniškas juodaodis trumpomis dryžuotomis kelnėmis, 
su raudonu fesu ant galvos, iš odinių diržų supintu botagu vanojo 
žmogaus nuogybę. Su kiekvienu kirčiu nugaros oda įplyšdavo vis 
naujoje vietoje. Iš žaizdų sroveno kraujas. Greta stovėjo karys ir 
retkarčiais apipildavo nelaimėlį kibiru vandens. 

Pastebėjęs klaiką Tahiro anūko akyse, dešimtininkas Abuna 
pašaipiai nusijuokė. 

— Čia mes ne pūkiniuose pataluose miegame ir ne kvapiaisiais 
aliejais tepamės, — tarė jis. — Jei šito tikėjaisi, kaip reikiant prašovei 
pro šalį. 

Tahiro anūkas tylėdamas žengė greta. Nors ir kaip magėjo su- 
žinoti, kuo prasikalto šis bėdžius, kad jį šitaip Žiauriai baudžia, 
keistas nerimas atėmė jam drąsą ir jis nepaklausė. 

Juodu įėjo į bokšto prieangį. Po jo skliautais Tahiro anūkas 
aiškiai suvokė, kokios galingos tvirtovės sienos. Ištisos akmenų 
eilės buvo sukrautos vienos ant kitų. Tamsūs, drėgni laiptai vedė 
aukštyn. Vyrai įžengė į ilgą koridorių, iš jo - į erdvų kambarį, ku- 
rio grindys buvo užtiestos paprastu kilimu. Kampe buvo pamestos 
kelios pagalvės, o ant jų pusiaugulom išsitiesęs maždaug penkias- 
dešimties metų vyras. Jis buvo gerai įmitęs, trumpa, garbiniuota 
barzda, į kurią jau buvo įsipynusios sidabrinės gijos. Ant galvos 
pūpsojo didelis baltas turbanas, o ilgas jo drabužis buvo siuvinėtas 
sidabru ir auksu. Dešimtininkas Abuna nusilenkė ir laukė, kol ant 
pagalvių išsitiesęs vyras prabils. 

— Kas naujo, Abuna? 

— Šį vaikiną sučiupome per žvalgybą, šimtininke Minučeheri. 
Jis sakosi keliavęs į Alamutą. 

Sulig tais žodžiais šimtininkas iš lėto atsistojo. Priešais Tahiro 
anūką iškilo didelis lyg kalnas vyras. Įsirėmė kumščiais į šonus, 
įsistebeilijo į vaikiną ir garsiai suriko: 

— Kas tu esi, nelaimėli? 

Tahiro anūkas suvirpėjo. Bet mikliai prisiminė tėvo žodžius, 
kad atkeliavo į tvirtovę savo valia pasisiūlyti tarnauti. Jis susikaupė 
ir gan ramiai atsakė: 

— Mano vardas Avanis, esu Tahiro iš Savės, nukirsdinto prieš 
daugel metų didžiojo vizirio įsakymu, anūkas. 

Šimtininkas pasižiūrėjo į jį su nuostaba, atmiešta nepatiklumu. 

— Ar sakai tiesą? 

— O kam man meluoti, pone? 

— Jei taip, žinok, kad tavo senelio vardas aukso raidėmis įrašy- 
tas visų ismailitų širdyse. Ir mūsų Valdovas džiaugsis, kad prisidė- 
si prie jo kovotojų. Juk tam ir atkeliavai į tvirtovę? 

— Taip, tarnauti vyriausiajam ismailitų vadui ir atkeršyti už savo 
senelio mirtį. 

— Gerai. Ką moki? 

— Skaityti ir rašyti, pone. Taip pat gramatiką ir eiliuoti. Minti- 
nai moku beveik pusę Korano. 

Šimtininkas nusijuokė. 

— Neblogai. O kaip kovos menas? 

Tahiro anūkas sumišo. 

— Moku jodinėti, šaudyti iš lanko, šiek tiek pramokau valdyti 
kardą ir ietį. 

— Turi žmoną? 

Jaunuolis nukaito iki ausų. 

— Neturiu, pone. 

— Ar esi paleistuvavęs? 

— Ne, pone. 

— Gerai. 

Šimtininkas Minučeheris kreipėsi į dešimtininką: 

— Abuna! Nuvesk Ibn Tahirą pas dajų Abu Soraką. Pasakyk, 
kad aš jį siunčiu. Jei nemeluoja, dajus nudžiugs. 

Juodu nusilenkė ir išėjo iš šimtininko kambario. Vėl atsidūrė 
kieme. Stulpas, prie kurio ką tik buvo pririštas ir botagu talžytas 
vyras, dabar stiebėsi tuščias. Vos keli kraujo lašai liudijo, kas ten 
įvyko. Ibn Tahiras vis dar jautė šiokią tokią baimę. Bet jau suvokė 
esąs saugus, juk akivaizdu, kad būti kankinio Tahiro anūku šį tą 
reiškė! 


51 


Vladimir Bartol 


Juodu pasuko laiptais į vidurinę terasą. Dešinėje stovėjo žemas 
pastatas, lyg ir kareivinės. Prie jų dešimtininkas sustojo ir ėmė 
žvalgytis, tarsi ko ieškotų. 

Pro šalį skubėjo tamsiaodis jaunuolis baltu drabužiu, baltomis 
kelnėmis ir su baltu fesu. Dešimtininkas jį sustabdė ir mandagiai 
pasakė: 

— Šimtininkas mane siunčia su šiuo vaikinu pas garbųjį dajų 
Abu Soraką. 

— Eikit su manimi! — tamsiaodis vaikinas plačiai nusijuokė. — 
Kaip sykis garbusis dajus mus moko eiliuoti. Mes ant stogo. 

Ir pasisukęs į Ibn Tahirą pridūrė: 

— Atvykai pas mus, kad taptum fedajinu? Tavęs laukia staigme- 
nos. Aš esu mokinys Obeida. 

Ibn Tahiras drauge su dešimtininku nuėjo paskui jį ničnieko 
nesupratęs. 

Jie užlipo ant stogo. Grindys buvo užklotos šiurkščiais austais 
kilimais. Ant jų parietę kojas sėdėjo bene dvidešimt jaunuolių, vil- 
kinčių, kaip ir mokinys Obeida, baltus drabužius. Ant kelių jie buvo 
pasidėję lenteles ir rašikliais užsirašinėjo tai, ką diktavo senolis pla- 
čiu baltu apdaru, tupintis su knyga rankose priešais mokinius. 

Dėstytojas, išvydęs atėjusius vyrus, pakilo. Susiraukė, jo veide 
įsirėžė piktos raukšlės, ir paklausė dešimtininko: 

— Ko tau dabar prireikė? Ar nematai, kad vyksta pamoka? 

Dešimtininkas suglumęs atsikosėjo, o mokinys Obeida nepaste- 
bėtas įsimaišė tarp savo moksladraugių, kurie smalsiai nužiūrinėjo 
nepažįstamąjį. 

Abuna pratarė: 

— Dovanok, kad trukdau tave per pamoką, garbusis dajau. Šimti- 
ninkas mane siunčia pas tave su šiuo jaunuoliu, tad perleidžia jį tau. 

Senasis misionierius nužvelgė Ibn Tahirą nuo galvos iki kojų. 

— Kas tu esi ir ko nori, jaunuoli? 


52 


Alamutas 


Ibn Tahiras pagarbiai nusilenkė. 

— Mano vardas Avanis, esu anūkas to Tahiro, kurį Savėje didy- 
sis viziris liepė nukirsdinti. Tėvas atsiuntė mane į Alamutą tarnau- 
ti ismailitų misijai ir atkeršyti už savo senelio nužudymą. 

Senio veidas nušvito. Ištiesęs rankas jis nuskubėjo pas Ibn Ta- 
hirą ir širdingai jį apkabino. 

— Laimingos akys, reginčios tave šioje tvirtovėje, Tahiro anū- 
ke! Tavo senelis buvo geras mano ir mūsų Valdovo draugas... Eik, 
Abuna, ir padėkok nuo manęs šimtininkui!... O jūs, jaunuoliai, ge- 
rai pasižiūrėkite į naująjį savo bičiulį! Kai dėstysiu jums istoriją ir 
pasakosiu apie ismailitų kovas, niekaip neišsisuksiu nepaminėjęs 
šio vaikino šlovingojo senelio, ismailito Tahiro, kuris tapo pirmuo- 
ju Irano kankiniu, žuvusiu dėl mūsų bendro reikalo! 

Dešimtininkas mirktelėjo Ibn Tahirui, suprask, viskas puikiai 
sutvarkyta, ir dingo angoje, vedančioje žemyn. Dajus Abu Soraka 
spaudė vaikinui ranką, klausinėjo apie tėvą ir padėtį namuose, ža- 
dėjo apie jo atvykimą pranešti vyriausiajam karo vadui. Galų gale 
vienam iš mokinių, sėdinčių ant grindų, paliepė: 

— Suleimanai! Nuvesk Ibn Tahirą į miegamąjį, parodyk jam to 
nenaudėlio, kuriam teko grįžti pas eilinius, vietą! Pasirūpink, kad 
jis nusipraustų po kelionės dulkes ir persirengtų. Kad iki vakarinės 
maldos būtų susitvarkęs! 

Suleimanas pašoko ant kojų, nusilenkė senoliui ir tarė: 

— Pasirūpinsiu, garbusis dajau. 

Ir pakvietė Ibn Tahirą sekti paskui jį. Juodu nulipo į žemiau 
esančias patalpas. Ankštame koridoriuje Suleimanas kilstelėjo už- 
dangą ir įleido Ibn Tahirą į vidų. 

Jaunuoliai įžengė į erdvų miegamąjį. 

Palei sieną priešais duris buvo maždaug dvidešimt žemų gul- 
tų —- didelių medžiaginių maišų, prikimštų sausos žolės ir užklo- 
tų ašutinėmis paklodėmis. Pagalves atstojo balnai. Viršum gultų 

viena virš kitos buvo prikaltos medinės lentynos. Ant jų griežta 
tvarka sudėti įvairiausi reikmenys: moliniai dubenys, maldos kili- 
mėliai, priemonės, skirtos praustis ir šveisti. Prie kiekvieno gulto 
stovėjo medinis rėmas. Į jį buvo įstatyti lankas su strėline ir strė- 
lėmis, ietis ir durklas. Priešingoje sienoje įtaisyti trys bronziniai 
šviestuvai, prie daugybės jų rankenėlių buvo pritvirtintos Žvakės. 
Kampe stovėjo strypas su aliejaus indu. Po žvakėmis kabėjo dvide- 
šimt sunkių lenktų kardų. Greta jų — tiek pat apvalių, pintų skydų 
gaubtu bronziniu viduriu. Kambaryje buvo dešimt mažų uždangs- 
tytų langų. Viskas čia dvelkė švara ir griežta tvarka. 

— Ši lova laisva, - tarė Suleimanas ir parodė vieną gultą. - Anks- 
tesnis jos savininkas prieš porą dienų turėjo išeiti pas eilinius. Čia, 
greta tavęs, miegu aš, o iš kitos pusės — Jusufas iš Damagano. Jis 
yra geriausias ir stipriausias mokinys mūsų kuopoje. 

— Sakai, mano pirmtakas turėjo išeiti pas eilinius? — nusistebėjo 
Ibn Tahiras. 

— Taip. Jis nebuvo vertas tapti fedajinu. 

Suleimanas paėmė nuo lentynos gražiai sulankstytą baltą dra- 
bužį, baltas kelnes ir baltą fesą. 

— Eikš, nusiprausi, — pakvietė Ibn Tahirą. 

Juodu nuėjo į gretimą kambarį, kuriame stovėjo akmeninė 
prausyklė su bėgančiu vandeniu. Ibn Tahiras mikliai nusiprausė. 
Suleimanas padavė jam drabužius, šis mitriai juos apsivilko. 

Vaikinai grįžo į miegamąjį. Ibn Tahiras tarė: 

— Tėvas man liepė perduoti linkėjimų vyriausiajam karo vadui. 
Kaip manai, kada galėsiu pas jį nueiti? 

Suleimanas nusijuokė. 

— Šią mintį mesk iš galvos, mielasis. Aš čia gyvenu jau visus 
metus, o iki šiol nežinau, kaip jis atrodo. Iš mūsų kuopos dar nie- 
kas nėra jo matęs. 

— Vadinasi, tvirtovėje jo nėra? 

— Jis čia. Bet niekada neišeina iš savo bokšto. Apie tai dar suži- 
nosi. Ir dar taip, kad tau žandikaulį surakins iš nuostabos... Minė- 
jai, kad esi iš Savės. O aš kilęs iš Kazvino. 

Ibn Tahiras atidžiai nužvelgė pašnekovą. Dailesnio vaikino ne- 
galėjai įsivaizduoti. Jis buvo gražiai nuaugęs, it kiparisas. Veido 
bruožai aštrūs, bet malonūs. Skruostai įrudę nuo saulės ir nugai- 
rinti vėjo. Pro tamsią veido odą prasimušė sveikas raudonis. Akys 
rusvai aksominės. Į aplinkinį pasaulį jis žvelgė išdidžiai it erelis. 
Švelnūs pūkeliai jau kalėsi po nosimi ir ant smakro. Jo veido išraiš- 
ka rodė narsą ir ryžtingumą. Suleimanui nusijuokus, blykstelėdavo 
stiprūs balti dantys. Jo juokas buvo atviras, mažumėlę pašaipus. 
Bet tai nuo jo neatstūmė. 

„Lyg koks galiūnas iš epo Karalių knyga“, — pamanė Ibn Ta- 
hiras ir tarė: 

— Pastebėjau, kad visų jūsų veidai užaštrėję ir prakaulūs, tarsi 
būtumėte trisdešimtmečiai. O iš to, kaip želia barzda, sprendžiu, 
kad jums ne daugiau kaip dvidešimt. 

Suleimanas nusijuokė ir atšovė: 

— Pagyvenk keturiolika dienų ir būsi toks pats kaip ir mes. Juk 
čia ne gėlytes skiname ir ne drugelius gaudome. 

— Norėčiau tavęs šio to paklausti, — tarė Ibn Tahiras. — Eidamas 
pas jus mačiau, kaip buvo plakamas prie stulpo pririštas žmogus. No- 
rėčiau sužinoti, kuo jis prasikalto, kad buvo šitaip Žiauriai nubaustas. 

— Jis baisiai prasikalto, mielas bičiuli. Lydėjo karavaną, keliau- 
jantį į Turkestaną. Jo varovai buvo ne ismailitai ir keliaudami gėrė 
vyną. Pasiūlė ir jam, o jis neatsisakė, nors Seiduna jam kuo griež- 
čiausiai uždraudė gerti. 

— Seiduna uždraudė? — nustebo Ibn Tahiras. - Juk vyną uždrau- 
dė jau Pranašas ir tai galioja visiems tikintiesiems! 

— Tu dar negali to suprasti, paukščiuk. Seiduna gali leisti ir už- 
drausti ką tik užsimanęs. Mes, ismailitai, privalome paklusti tik jam. 

Ibn Tahiras nustebo. Jam pasidarė nejauku. Tad kamantinėjo 
toliau. 

— Minėjai, kad mano pirmtaką nusiuntė pas eilinius. Ką blogo 
jis padarė? 

— Šnekėjo apie moteris, be to, labai nepadoriai. 

— O tas uždrausta? 

— Kuo griežčiausiai! Mes esame išrinktoji kuopa, ir kai būsime 
įšventinti, tarnausime pačiam Seidunai. 

— Į ką būsime įšventinti? 

— Taigi jau sakiau - į fedajinus! Kai baigsime mokyklą ir išlai- 
kysime egzaminus, pasieksime tą pakopą. 

— O kas yra fedajinas? 

— Fedajinas — tai ismailitas, kuris be dvejonių pasirengęs pa- 
siaukoti, vyriausiajam karo vadui paliepus. Jeigu žūsta, paskelbia- 
mas kankiniu. Jeigu sunkią užduotį įvykdo ir lieka gyvas, tampa 
dajumi, paskui kyla dar aukščiau. 

— Tai man visai nauja, negirdėta. Kaip manai, ar užduotys bus 
labai sunkios? 

— Nė neabejok. Kitaip nesiruoštume joms kasdien nuo aušros 
iki sutemų. Šeši jau neatlaikė krūvio. Vienas krito negyvas, o pen- 
ki patys maldavo, kad juos perkeltų pas eilinius. 

— Kodėl jie neišvyko iš Alamuto, o šitaip nusižemino? 

— Ė, brangusis, su Alamutu menki juokai. Kas sykį čia pate- 
ko, savo noru iš jo gyvas neišeis. Čia visur slypi daugybė pas- 
lapčių. 


Į kambarį sugužėjo mokiniai. Jie jau buvo nusiprausę ir pasirengę 
vakarinei maldai. Milžinas, bemaž visa galva aukštesnis už Ibn 
Tahirą, dribo į gretimą gultą ir tarė: 

— Aš esu Jusufas iš Damagano. Nesu piktas. Bet niekam nepa- 
tarčiau mane erzinti arba tyčiotis iš manęs. Tu dar mane pažinsi. 

Jis ištiesė savo galingas rankas, tarsi norėtų patvirtinti ką tik 
pasakytus žodžius. 

Ibn Tahiras nusijuokė. 

— Girdėjau, kad esi aukščiausias ir stipriausias iš mokinių. 

Milžinas žaibiškai pakilo: 

— Kas tau taip sakė? 

— Suleimanas. 

Nusivylęs Jusufas vėl išsidrėbė. 

Kiti jaunuoliai prunkštelėjo. Obeida priėjo prie Ibn Tahiro ir, 
pravėręs savo putnias afrikietiškas lūpas, tarė: 

— Kaip tau pas mus patinka, Ibn Tahirai? Žinoma, sunku ką 
nors pasakyti ką tik atvykus. Bet kai išbūsi tvirtovėje keturis mė- 
nesius, kaip aš, tau išgaruos iš galvos viskas, ką prisimeni apie 
išorinį pasaulį. 

— Ar girdėjote šitą juodsubinį? — purkštelėjo Suleimanas. — Vos 
spėjo įmerkti snapą į Alamuto midų, o jau pasišovė kitus mokyti! 

— Tai gal man tave, puodgalvi neraliuotas, mokyti? — plykstelėjo 
Obeida. 

— Ramiai, brolyčiai! — sugriaudėjo Jusufas nuo savo gulto. — 
Blogą pavyzdį rodote naujokui! 

Plačiapetis jaunuolis kreivomis kojomis ir rimto veido priėjo 
prie Ibn Tahiro. 

— Aš esu Džafaras iš Rėjaus, — prisistatė. —- Čia gyvenu metus, 
jeigu kils kokių neaiškumų per pamokas, klausk manęs. 

Ibn Tahiras padėkojo. Vienas po kito prie jo priėjo mokiniai ir 
prisistatė. Afanas, Abduras Ahmanas, Omaras, Abdalachas, Ibn 
Vakas, Halfa, Sohalas, Ozaidas, Machmudas, Arslanas... Galop 
priėjo mažiausias. 

— Aš esu Naimas, nuo Demavendo papėdės kalvų, - tarė. 

Visi prajuko. 

— Neabejotinai vienas tų demonų, kurie kalnuose gyvena, - pa- 
sišaipė Suleimanas. 

Naimas niršiai pervėrė jį akimis. 

— Mes čia daug mokomės, — toliau kalbėjo jis, — nes turime 
išmokti daugelio disciplinų. Ar pažįsti mūsų mokytojus? Tas, ku- 
ris malonėjo tave priimti, yra garbusis dajus Abu Soraka. Jis yra 
žymus misionierius, mokydamas apkeliavo visas islamo šalis. Sei- 
duna jį paskyrė mūsų vadovu. Jis mums dėsto Pranašo ir šventųjų 
kankinių, žuvusių dėl ismailizmo idėjos, istoriją. Be to, dar grama- 
tiką ir poeziją pehlevi kalba. 

— Ar girdėjote, ką vapa šitas čiauškutis? Iš mūsų mažiausias, bet 
pats garsiausias. 

Prajuko Suleimanas, o su juo drauge ir visi kiti. Galiausiai Su- 
leimanas pasakė: 

— Netrukus pats susipažinsi su mokytojais, Ibn Tahirai. Tik įsimink 
štai ką: dajus Ibrahimas, kuris mus moko dogmatikos, algebros, arabų 
gramatikos ir filosofijos, yra geras Seidunos draugas ir verčiau jam ne- 
užkliūti. Jam turėsi viską iškalt mintinai. O graikas Al Chakimas pro 
pirštus žiūri į bet kokį pliauškimą, svarbiausia — netylėk. Šimtininkas 
Minučeheris nepakenčia, kai jam prieštaraujama. Reikalauja, kad vis- 
kas būtų išblizginta. Kuo mikliau vykdysi jo nurodymus, tuo labiau 
tave vertins ir tuo mielesnis jam būsi. Dajus Abdulas Malikas jaunas, 
bet Seiduna jį labai vertina. Jis stiprus ir ištvermingas, atlaiko didelę 
įtampą ir skausmą. Todėl niekina tą, kuris negeba sukąsti dantų. Ugdo 
mums tvirtą valią, jo dalykas ir dogmatika yra svarbiausi... 

— Per smarkiai negąsdink šio balandėlio! — nutraukė jį Jusufas. — 
Nes dar ims ir paspruks. Jūs tik pažvelkit! Jau visas išbalo. 

Ibn Tahiras nuraudo. 

— Aš alkanas, - pratarė. — Visą dieną nieko burnoje neturėjau. 

Suleimanas smagiai nusijuokė. 

— Tu dar ir apie kitokį pasninką sužinosi, mielasis. Kai susipa- 
žinsi su dajumi Abdulu Maliku. 

Pratisai nuskambėjo ragas. 

— Melstis! — šūktelėjo Jusufas. 

Jaunuoliai čiupo nuo lentynų suvyniotus kilimėlius ir nuskubė- 
jo ant stogo. Ibn Tahiras irgi stvėrė pundulį, padėtą virš jo gulto, ir 
nusekė paskui visus. 

Ant stogo jų laukė dajus Abu Soraka. Pamatęs, kad visi jau 
susirinko ir pasitiesė kilimėlius, jis pasigręžė į vakarus, šventųjų 
vietų pusėn, ir pradėjo apeigas. Garsiai melsdamasis, puolė veidu 
žemyn, išskėtė į šonus rankas ir vėl pakilo, kaip liepia tikinčiųjų 
įstatymai. Baigęs maldą, dar kartą atsitiesė, pakėlė rankas į dangų 
ir vėl atsiklaupė, kakta palietė grindis. Dajus meldėsi: 

— Ateik, Al Mahdi, Pažadėtasis ir Laukiamas! Išlaisvink mus 
nuo apsišaukėlių, išvaduok nuo klaidatikių! Kankiniai Alijau ir Is- 
mailai, būkite mūsų užtarėjai! 

Mokiniai mėgdžiojo jo judesius ir kartojo paskui jį maldos žo- 
džius. Umai sutemo. Nuo gretimų stogų juos pasiekė pratisi, mono- 
toniški kitų maldininkų balsai. Keistas, niūrus jaudulys pagavo Ibn 
Tahirą. Jam atrodė, kad visa, ką dabar išgyvena, nėra tikra, tai tik 
nuostabiai iškalbingas sapnas. Ir dar tas viešas Alijaus ir Ismailo 
šaukimasis, už Alamuto sienų tikintieji tai išdrįsdavo daryti tik 
aklinai užsklendę duris! Jaunuolis buvo suglumęs. 

Galiausiai jaunuoliai pakilo, grįžo į miegamąjį ir sudėjo kili- 
mėlius ant lentynų. Paskui nukurnėjo vakarieniauti. 


ee+o0 
Valgomasis buvo erdvi menė priešingame pastato sparne. Kiek- 
vienam mokiniui buvo paskirta vieta prie sienos. Ant grindų buvo 


sudėti maži, iš karklų nupinti padėklai. Ant jų mokiniai arba 

atsiklaupdavo, arba atsitūpdavo. Maistą išnešiodavo trys iš eilės 
skiriami moksladraugiai. Kiekvienas mokinys gavo po gabalą 
pyrago, arba kepto iš javų, arba pagaminto iš džiovintų figų ir iš 
obuolių gabalėlių. Į didelį dubenį Ibn Tahirui įpylė pieno, laikomo 
dideliuose moliniuose ąsočiuose. Kelis kartus per savaitę mokiniai 
gaudavo žuvies ir vieną kartą mėsos: keptą jautį, ėriuką arba aviną. 
Abu Soraka juos prižiūrėjo ir valgė drauge su jais. Visi vakarienia- 
vo tylomis, įnikę į savo lėkštę. 

Po vakarienės mokiniai pasiskirstė mažesnėmis grupelėmis. 
Kai kurie jų užlipo ant stogo, kiti išsibarstė po tvirtovės pylimus. 

Jusufas ir Suleimanas pasisiūlė Ibn Tahirui aprodyti tvirtovę. 

Triukšmas ir ūžesys buvo aprimęs. Viršum tvirtovės įsivyravo 
tyla ir Ibn Tahiras aiškiai girdėjo Šahrudo šniokštesį, kuris kėlė 
jam keistą graudulį. Jaunuolius apsiautė tamsa, danguje suspindo 
smulkutės, skvarbiai žibančios žvaigždės. 

Per kiemą ėjo vyras, nešinas liepsnojančiu deglu. Priešais vir- 
šutinės terasos pastatus pasirodė sargybiniai su deglais ir atsistojo 
prie kiekvienų durų. Vyrai stovėjo nė nekrustelėdami, jų buvo visa 
virtinė. Nuo kalnų pūstelėjo švelnus vėjukas ir atnešė ledinį šaltį. 
Deglų liepsnos suplastėjo ir pastatų, medžių ir vyrų šešėliai ėmė 
paslaptingai šokti ant žemės. Siena, kiek akys aprėpia, buvo ap- 
šviesta. Tačiau ši šviesa atrodė keista. Jos nutvieksti pastatai, bokš- 
tai ir antstatai atrodė visiškai kitaip negu dieną. Viskas atrodė lyg 
pasakiškas regėjimas. Nepažįstamas ir svetimas. 

Jaunuoliai apėjo didesnę dalį sienos, juosiančios žemutinę ir vi- 
durinę terasas. 

— O aukštyn nekopsime? — pasiteiravo Ibn Tahiras ir parodė į 
pastatus, prie kurių stovėjo vyrai su deglais. 

— Ten niekas negali eiti, išskyrus vadus, - paaiškino Suleima- 
nas. — Vyrai, kurie saugo Seiduną, yra milžiniški juodaodžiai eu- 
nuchai, juos vyriausiasis karo vadas gavo dovanų iš Egipto kalifo. 

— Ar Seiduna jam tarnauja? 

— To mes tiksliai nežinome, — atsakė Suleimanas. — Gali būti ir 
priešingai. 

— Tikrai? — nustebo Ibn Tahiras. - Ar Seiduna ne jo vardu užė- 
mė Alamutą? 

— Na, tai kitas klausimas, - įsiterpė Jusufas. — Šnekama ir vie- 
naip, ir kitaip. Patariu tau per daug apie tai neklausinėti. 

— Maniau, jog Kairo kalifas yra vyriausiasis visų Alijaus sekė- 
jų, kuriems priklausome ir mes, ismailitai, vadas. 

— Mūsų valdovas yra tik Seiduna ir niekam kitam mes neturime 
paklusti, — vienu balsu išbėrė Jusufas ir Suleimanas. 

Vaikinai atsisėdo ant apkasų. 

— Kodėl vyriausiasis karo vadas nepasirodo tikintiesiems? — pa- 
klausė Ibn Tahiras. 

— Jis yra šventas vyras, — paaiškino Jusufas. — Visą dieną stu- 
dijuoja Koraną, meldžiasi ir rašo mums nurodymus ir įsakymus. 

— Mes apskritai negalime kelti klausimo, kodėl jis mums ne- 
pasirodo, — tarė Suleimanas. — Tiesiog taip yra, jis žino, kam to 
reikia. 

— Aš visiškai kitaip įsivaizdavau, — prisipažino Ibn Tahiras. — 
Mes, gyvenantys išoriniame pasaulyje, manėme, kad ismailitų va- 
das Alamute buria kariuomenę, su kuria užpuls sultoną ir prasikal- 
tusį kalifą. 

— Tai — antraeilis reikalas, - paaiškino Suleimanas. — Svarbiau- 
sia, ko iš mūsų reikalauja Seiduna, — paklusti ir būti šventai užside- 
gusiems ismailitų idėja. 

— Kaip manote, ar man pavyks jus pasivyti, kai jau šitaip toli 
pažengėte? — susirūpino Ibn Tahiras. 

— Per daug nemąstydamas vykdyk viską, ką tau lieps dėstytojai, 
ir pasieksi, ko reikia, — patarė Suleimanas. - Nemanyk, kad paklusti 
yra lengva. Tavo viduje pradės reikštis piktoji maišto dvasia, kūnas 

nenorės vykdyti valios nurodymų, o protas ims šnibždėti tūkstan- 
čius minčių, prieštaraujančių tavo vadovų įsakymams. Bet privalai 
suvokti, kad visą šį maištą kursto apgaulingi demonai, kurie kėsina- 
si nukreipti tave nuo teisingo kelio. Narsiai įveik savo viduje kiek- 
vieną pasipriešinimą ir tapsi aštriu kardu mūsų Valdovo rankoje. 

Pasigirdo trūkčiojantis rago gaudesys. 

— Metas miegoti, — tarė Jusufas ir pakilo. 

Jaunuoliai grįžo į savo patalpas ir nuėjo į miegamąjį. 

Kambaryje degė kelios žvakės. Vieni mokiniai dar rengėsi, kiti 
jau gulėjo lovose. 

Netrukus į miegamąjį įžengė Abu Soraka. Jis patikrino, ar visi 
savo vietose ir ar viskas gerai. Tada pastatė prie sienos žemas ko- 
pėtėles ir užpūtė žvakes. 

Kampe ant padėklo aliejaus dubenėlyje mirkčiojo liepsnelė. Da- 
jus priėjo ir prisidegė nuo jos trumpą, ploną pliauskelę. Paskui tykiai 
nužingsniavo prie durų, atsargiai kilstelėjo uždangą, kad ši neužsi- 
liepsnotų, ir prasmuko pro angą, jo žingsniai nuaidėjo koridoriumi. 


Rytinis trimitas kuo anksčiausiai pažadino jaunuolius. Jie nusi- 
prausė, sukalbėjo rytinę maldą ir papusryčiavo. Paskui čiupo bal- 
nus ir ginklus ir nuskuodė į kiemą. 

Netrukus visa tvirtovė jau buvo sukilusi ant kojų. Mokiniai nu- 
skubėjo į arklides, atsistoję prie arklių, išsirikiavo dviem eilėmis, o 
du dešimtininkai atsistojo priekyje. Atjojo šimtininkas Minučehe- 
ris, apžvelgė kuopą ir paliepė lipti ant arklių. Paskui įsakė nuleisti 
tiltą ir raitelių vora nukaukšėjo į tarpeklį. 

Pro sargybos bokštą kariai nujojo į plačią plynaukštę. Kadangi 
kuopoje atsirado naujokas, šimtininkas dar kartą paaiškino pagrin- 
dinius nurodymus. Paskui padalijo kuopą į du būrius ir įsakė jiems 

jodinėti atskirai. Vėliau raiteliai, sustoję karine rikiuote, turėjo at- 
likti sukinius, turkiškus ir arabiškus puolimus. Ibn Tahiras pirmą 
kartą patyrė, kas yra vieningas kuopos puolimas, ir jo širdis iš pasi- 
didžiavimo ėmė smarkiau plakti. Tada jaunuoliai nubalnojo žirgus 
ir prasidėjo kovos kardais, kilpų ir iečių mėtymo, šaudymo iš lanko 
pratybos. 

Prieš antrąją maldą mokiniai grįžo į tvirtovę. Ibn Tahiras buvo 
toks nusikamavęs, kad vos išsilaikė balne. Kai žirgai buvo nubal- 
noti ir nuvesti į arklides, jis paklausė Suleimano: 

— Ar karinės pratybos vyksta kasdien? 

Suleimanas, žvalus ir gerai nusiteikęs, lyg būtų ką tik grįžęs iš 
malonaus pasivaikščiojimo, nusijuokė ir atsakė: 

— Ė, mielasis, čia tik pradžia. Palauk, dar pakliūsi pas dajų Ab- 
dulą Maliką. Tada teks ir kumščio pauostyti. 

— Aš toks išalkęs, kad net akyse temsta, — pasiguodė Ibn Ta- 
hiras. — Gal galėčiau gauti ko nors užkrimsti? 

— Pakentėk. Mums leidžiama valgyti tik tris kartus per dieną. 
Jei tave užkluptų ne laiku užkandžiaujantį, pririštų prie stulpo kaip 
aną vyno gėrusį kareivį, kurį vakar matei baudžiamą. 

Miegamajame mokiniai paliko ginklus, nusiprausė, pasiėmė 
nuo lentynų lenteles su rašikliais ir užlipo ant stogo. 

Atėjo aukštas ir liesas vyras, vilkintis tarp kojų besiveliantį 
drabužį. Jo skruostai buvo įdubę, akys giliai įkritusios ir niūriai 
dėbsančios iš padilbų. Nosis buvo plona ir lenkta, nelyginant va- 
nago snapas. Resva, pilkoka barzdelė mažne siekė krūtinę. Laibi, 
kaulėti pirštai lyg nagai traukulingai smigo į tvarkingai prirašytus 
lapus. Tai buvo dajus Ibrahimas, senas ir nusipelnęs misionierius, 
geras vyriausiojo karo vado bičiulis. Pirmiausia jis drauge su mo- 
kiniais sukalbėjo antrąją maldą. Žodžius tarė pusbalsiu ir bukai 
murmėdamas. O kai ėmė kreiptis į Mahdį, jo balsas suskambo taip 
įnirtingai ir dusliai, tarsi kas būtų mušęs būgną. 

Paskui jis pradėjo pamoką. Aiškino arabų kalbos gramatiką ir 
nuobodžiai diktavo griežtas kalbos taisykles, kurioms iliustruo- 
ti pavyzdžius pateikdavo iš Korano. Rašikliai stropiai krebždeno 
lentelių paviršių. Šen bei ten pasigirsdavo garsesnis alsavimas. 

Ibn Tahirui ši pamoka buvo tikra atgaiva. Gramatiką jis mokėjo 
puikiai, tad buvo malonu suvokti, kad ši disciplina jam nekels keblumų. 

Baigęs, dajus Ibrahimas niauriai nusilenkė. Oriai kilstelėjo savo 
ilgą drabužį, kad jame nesusipintų kojos, ir pradingo stačiai žemyn 
besileidžiančioje angoje. 

Mokiniai suklego. Valandėlę lukterėjo, iki dajus Ibrahimas nu- 
sileis apačion, o tada pasileido į kiemą. Ten išsirikiavo dviem eilė- 
mis pagal ūgį. 

Suleimanas tarė Ibn Tahirui: 

— Dabar susipažinsi su dajumi Abdulu Maliku. Patariu: sukąsk 
dantis ir sutelk visą valią. Per šias pratybas vienas krito negyvas. 
Pasitikėk Alachu ir mūsų Valdovo išmintimi. 

Vienos eilės priešakyje stovėjo Jusufas. Maždaug per vidurį — 
Suleimanas, Ibn Tahiras atsistojo gale. Kitos eilės priekyje stovėjo 
Obeida, o gale - Naimas. 

Veržliai atžingsniavo kaulėtas milžinas. Jo veidas buvo kam- 
puotas, 0 Žvilgsnis nuožmus ir skvarbus. Tarp mokinių išvydęs Ibn 
Tahirą paklausė: 

— Kuo tu vardu, didvyri? 

— Esu Avanis, Tahiro iš Savės anūkas. 

— Puiku. Man jau sakė. Tikiuosi, būsi vertas šlovingojo savo 
senelio. 

Jis atsitraukė per kelis žingsnius ir sušuko: 

— Nusiaukite ir — pirmyn kopt į sieną! 

Beregint nuo kojų ėmė kristi sandalai. Mokiniai nurūko prie 
apkasų ir pradėjo kabaruotis į stačią sieną. Rankos kibo į plyšius, 
šaudomąsias angas, laikėsi už akmens briaunų. 

Išvydus statmeną sieną, visa Ibn Tahiro narsa dingo. Jaunuolis 
niekaip nesumojo, kaip ir nuo kur pradėti kopti. 

Viršum galvos išgirdo šnabždesį: 

— Duok ranką! 

Naujokas pažvelgė aukštyn. Suleimanas jau buvo užsirabždinęs 
iki sienos vidurio. Viena ranka jis laikėsi už šaudomosios angos, 
kitą tiesė žemyn. Ibn Tahiras sugriebė ištiestą ranką, ji buvo stipri 
it plienas. Suleimanas prisitraukė Ibn Tahirą. 

— Štai taip! O dabar pirmyn paskui mane! 

Kopti Ibn Tahirui sekėsi. Beregint atsidūrė viršuje. 

Kiti jau lipo į priešpriešiais kylantį skardį. Sienos papėdėje pu- 
tojo Šahrudas. Ibn Tahiras pažvelgė žemyn ir jam išsyk apsvaigo 
galva. 

— Užsimušiu, — bailiai tarė jaunuolis. 

— Dėk kojas tiksliai ten, kur aš! — šnipštelėjo Suleimanas. 

Jo balsas buvo nuožmus ir įsakmus. Jis ėmė leistis žemyn. Pa- 
siekęs tvirtą atramą, pakišo Ibn Tahirui ranką, paskui ir petį. Ši- 
taip juodu leidosi skardžiu žemyn, atsargiai ir sukandę dantis. Ibn 
Tahirui pasidingojo, kad praėjo visa amžinybė, kol jie pasiekė pa- 
krantės uolas. 

Ibn Tahiras ėmė sunkiai alsuoti. Pažvelgė į viršų ir pakraupo. 
Aukštyn kilo stati siena. Jis negalėjo patikėti, jog ką tik ją perlipo. 

Viršuje ant sienos pasirodė Abdulas Malikas. Jis atsistojo pra- 
žergęs kojas ir sušuko mokiniams apačioje: 

— Į vietas! 

Mokiniai pradėjo kopti aukštyn. Ibn Tahiras laikėsi Suleimano. 
Žingsnis po žingsnio sekė paskui jį ir galiausiai persiropštė per sie- 
ną į kitą pusę, paskui laimingas vėl pajuto po kojomis lygią žemę. 

Mokiniai atsipūtė. Ibn Tahiras suskato dėkoti Suleimanui. Bet 
šis tik nepatenkintas mirktelėjo. Mokiniai apsiavė sandalus ir vėl 
išsirikiavo. 

— Kitą kartą kopsime su virve, — sušnabždėjo Suleimanas. — 
Tada seksis kuo puikiausiai. 

Paniekinamai šyptelėjęs, Abdulas Malikas tarė: 

— Suleimanai, kas tau šiandien nutiko, kad neužkopei pirmas 
kaip anksčiau? Gal aptingai? Ar narsa pradingo? O gal tau naujo- 
kas kopti sutrukdė? Jūs ten vienas prie kito stačiai prilipę buvote! 
Dabar įrodyk jam, kad esi didvyris! Stokis prieš jį ir sulaikyk kvė- 
pavimą! 

Suleimanas atsistojo priešais Ibn Tahirą ir užsispaudė burną ir 
nosį. Įsmeigė akis priešais save, bet jo žvilgsnis buvo išsiblaškęs, 
tarsi bėgtų į neaprėpiamą tolį. Ibn Tahiras sunerimo. Pastebėjo, 
kad Suleimanas nustojo kvėpuoti. Jo veidas darėsi vis raudonesnis, 
o akys, bukos ir be išraiškos, ėmė keistai lįsti iš akiduobių. Ibn Ta- 
hiras, nusigandęs dėl draugo, net ėmė virpėti. Juk tai jo kaltė, kad 
Suleimanui paskirta tokia Žiauri bausmė. 

Abdulas Malikas priėjo prie Suleimano. Susidėjo rankas ant 
krūtinės ir ėmė akylai kaip žinovas jį stebėti. Suleimanas pradė- 
jo dusti, jo kaklas išpampo, o akys baisingai iššoko iš akiduobių. 
Ūmai jis susverdėjo, lyg stovėtų valtyje, ir griuvo žemėn it nukirs- 
tas medis. | 

— Puiku, — pagyrė jį Abdulas Malikas. 

Suleimanas ėmė garsiai šnopuoti. Jo akys atgijo. Jis lėtai pakilo 
nuo žemės ir grįžo į savo vietą. 

— Na, Obeida! Parodyk ir tu, kiek pasistūmėjai, stiprindamas 
savo valią, — paliepė Abdulas Malikas. 

Tamsus Obeidos veidas papilkėjo. Jaunuolis pašiurpęs apsidairė 
ir netvirtai išžengė iš rikiuotės. Sulaikė kvėpavimą. Jo veido spal- 
va darėsi blizgiai ruda. Netrukus veide išryškėjo dusimo požymiai. 

Abdulas Malikas žiūrėjo į jį iš padilbų. Ibn Tahirui dingtelė- 
jo, kad mokytojas slapta juokiasi iš mokinio. Obeida sulingavo ir 
minkštai klestelėjo ant žemės. 

Abdulas Malikas gaižiai nusižvengė. Mokiniai irgi patyliukais 
ėmė kikenti. Dajus spirtelėjo ant žemės gulintį Obeidą ir pašaipiai, 
bet lipšniai paklausė: 

— Kelkis, kelkis, balandėli! Ar tik tau nebus kas blogo nutikę? 

Tada šiurkščiai pridūrė: 

— Na, kaip? 

Obeida atsistojo. Bailiai ir drauge sumišęs šyptelėjo: 

— Aš praradau sąmonę, garbusis dajau. 

— Kaip ismailitai baudžia už melą? 

Obeida krūptelėjo. 

— Aš nebeištvėriau, garbusis dajau. 

— Gerai. Paimk botagą ir nubausk save! 

Iš krūvos įrankių, kuriuos mokytojas buvo atsinešęs, Obeida 
paėmė trumpą odinį rimbą. Atsisagstė ilgą drabužį ir nusismaukė 
iki pusės. Rankoves apsivyniojo per juosmenį, kad apdaras nenu- 
smuktų nuo kūno. Jo pečiai buvo apvalaini ir raumeningi. Tada 
švystelėjo botagu virš galvos ir supliekė sau per nugarą. Nuaidėjo 
pliaukštelėjimas ir tamsią odą perskrodė raudonas rėžis. Obeida 
suklykė ir toliau pliekė save rimbu. 

— Na ir švelnumas to jaunuolio, — šyptelėjo Abdulas Malikas. — 
Stipriau, stipriau, galinčiau! 

Obeida pradėjo čaižyti sau per šonus. Kirčiai darėsi staigesni 
ir dažnesni. Galiausiai mokinį apėmė nežabotas įsiūtis sumaitoti 
savo kūną. Rimbas vis plakė per skaudamas vietas, daiktais oda 
ėmė trūkinėti. Kraujas sruvo nugara, tekėjo per baltą apdarą ir bal- 
tas kelnes. Obeida čaižė save taip negailestingai, lyg būtų plakęs 
mirtiną priešą. 

Pagaliau Abdulas Malikas pakėlė ranką ir suriko: 

— Gana! 

Obeida paleido iš rankų rimbą ir vaitodamas sukniubo. Moky- 
tojas paliepė Suleimanui nuvesti bičiulį į prausyklą ir apiplauti bei 

sutvarstyti žaizdas. Paskui atsigręžė į mokinius ir, žiūrėdamas į 
Ibn Tahirą, tarė: 

— Jau daug kartų jums aiškinau mūsų pratybų prasmę ir tikslą. 
Šiandien tarp jūsų stovi naujokas, todėl nepakenks dar sykį trum- 
pai pakartoti. Žmogaus dvasia, jo mintys ir užsidegimas sklęstų 
aukštyn it erelis, jei ne didžiulė kliūtis. Toji kliūtis yra mūsų kūnas, 
turintis aibę silpnybių. Ar yra jaunuolių, kurie neturėtų aukštybėn 
besiveržiančių siekių? Ir vis dėlto iš tūkstančių juos įgyvendina tik 
vienas. Kodėl? Mūsų kūnas, linkęs į tingumą ir niekingą patogu- 
mą, baiminasi išbandymų, kurie iškyla siekiant aukšto tikslo. Nie- 
kingi jo potroškiai luošina mūsų valią ir slopina taurias svajones. 
Nugalėti aistras ir iš jų pinklių išlaisvinti dvasią — štai mūsų pra- 
tybų tikslas. Sutvirtinti valią ir apgalvotai nukreipti ją į užsibrėžtą 
tikslą. Nes tik šitaip įstengsime atlikti žygdarbius ir pasiaukoti dėl 
bendro reikalo. Tad netapkime tais tūkstančiais kūno ir jo ydų ver- 
gų, o vis labiau virskime išrinktaisiais, kurie yra savo kūno ir jo 
silpnybių valdovai, toks tebūna mūsų siekis! Tada galėsime tarnau- 
ti savo Valdovui ir vykdyti jo įsakymus. 

Ibn Tahiras užsidegęs klausėsi dajaus. Taip, štai ko jis visada 
nesąmoningai troško: paminti savo silpnybes, idant galėtų tarnauti 
tauriam tikslui. Ką tik įveiktas išbandymas jam nebeatrodė toks 
baisus. Abdulo Maliko paklaustas, jis atsakė tvirtai įsitikinęs: 

— Supratau, garbusis dajau. 

— Ženk į priekį ir sulaikyk kvapą! 

Ibn Tahiras pakluso nė nesusimąstęs. Nukreipė žvilgsnį į tolu- 
mą, kaip matė darant Suleimaną, ir sulaikė kvėpavimą. Jam pa- 
sirodė, kad aplink ir viduje viskas nuščiuvo. Pamažu ėmė temti 
akyse. Jaunuolis juto, kaip pampsta gyslos, staiga panūdo įkvėpti 
oro. Bet susitvardė. Ausyse ėmė keistai ūžti, kojas pakirto neįpras- 
tas silpnumas. Dar akimirką nušvito sąmonė, o paskui Ibn Tahiras 
pasidavė visa apimančiam bukumui. „Privalau, privalau ištverti!“ 

Pagaliau jį apglėbė visiška tamsa. Jaunuolis susvyravo ir krito Že- 
mėn. Tada įkvėpė oro. 

— Na, kaip? — pasiteiravo Abdulas Malikas juokdamasis. 

Ibn Tahiras atsikėlė. 

— Gerai, garbusis dajau. 

— Iš šio vaikino šis tas išeis, — tarė mokytojas, o pasisukęs į Ibn 
Tahirą pridūrė: — Tai tik įvadas į kvėpavimo pratimus. Šitaip pati- 
kriname, kas kiek geba valdyti savo kūną. Bet tikroji mokykla dar 
tik prasideda. Mes jau gerokai pažengėme. 

Grįžo Obeida ir Suleimanas. 

Abdulas Malikas davė naują užduotį. Mokiniai nepaprastai mi- 
kliai puolė kasti žemę. Iškasė duobę, paskui užbėrė ją iš viršaus 
smėliu. Išėjo keturkampė ir negili išrausa. Per tą laiką keli moki- 
niai atnešė iš pastato keptuvę žerplėjančių anglių ir subėrė į išrau- 
są. Įpūtė jas, ir Abdulas Malikas tarė: 

— Uoliai lavinantis, kūno valdymas ir valios jėga pasiekia tokį 
lygį, kad pergali ne tik žmogaus silpnybes, bet pačią gamtą ir jos 
dėsnius... Naujoke! Atmerk plačiau akis ir įsitikink mano žodžių 
teisumu! 

Dajus nusiavė sandalus, pasikėlė drabužį iki kelių ir persijuosė. 
Tada pasiraitojo siauras kelnes, atsistojo prie duobės su žaižaruo- 
jančiomis anglimis ir kraupiai įsižiūrėjo priešais save. 

— Dabar jis sutelkia mintis ir valią, — šnipštelėjo kaimynas Ibn 
Tahirui. 

Ibn Tahiras sulaikė kvapą. Vidinis balsas kuštėjo: ,,Dabar patiri 
didžių dalykų, Tahiro anūke! Tai, ko žmonės anapus šių sienų nė 
sapnuote nesapnavo.“ 

Ūmai Abdulas Malikas sukrutėjo. Lėtai, apčiuopomis, atsisto- 
jo ant žerplėjančių žarijų, paskui tiesus it kiparisas Žvitriai per jas 
perėjo. Pasiekęs kitą kraštą, sustojo ir lengvai krestelėjo galvą, lyg 
būtų prabudęs iš miego. Tada grįžo pas mokinius ir giedra veido 

išraiška parodė savo kojas. Ant jų nebuvo matyti jokių nudegimo 
žymių. 

— Štai ką žmogus pasiekia, kryptingai lavindamas savo valią, — 
tarė mokytojas. — Kas išdrįs pakartoti? 

Atsiliepė Suleimanas. 

— Amžinai tas pats, — piktai suniurnėjo Abdulas Malikas. 

— Na, pamėginsiu ir aš, - įsidrąsino Jusufas, jo balse nuskambė- 
jo šiokia tokia dvejonė. 

— Per degančias žarijas? —- paklausė Abdulas Malikas ir vos pas- 
tebimai šyptelėjo. 

Jusufas suglumęs apsidairė. 

— Palauk, kol įkaitinsime plokštę, — atlaidžiai pasakė dajus. 

Tą akimirką Džafaras pareiškė norįs pamėginti. 

— Gerai, — pagyrė jį Abdulas Malikas. — Bet pirmiausia pasa- 
kyk, apie ką reikia galvoti, kad sukauptum valią. 

— Alache, kurs esi Didis ir Visagalis, padaryk taip, kad ugnis 
nedegintų man kojų. Ir jų nedegins, — atsakė Džafaras. 

— Gerai. Vadinasi, turi ir pasitikėjimo? 

— Turiu, garbusis dajau. 

— Tuomet vardan Alacho ženk! 

Džafaras priėjo prie keturkampės išrausos ir pradėjo telkti min- 
tis ir valią. Mokiniai matė, kaip jis jau kelis kartus buvo bežengiąs 
per žarijas, bet vis persigalvodavo. 

Abdulas Malikas jam pasakė: 

— Atsipalaiduok, atsikratyk įtampos ir eik pasitikėdamas. Ala- 
chas yra mūsų likimo valdovas. 

Tada Džafaras atsiplėšė nuo žemės kaip valtis nuo kranto ir 
greitai, saugiai perėjo per žarijas. Kitapus pastovėjo lyg apdujęs, 
paskui iš lėto pažvelgė per petį atgal. Išvydus žerplėjančias ir 
smilkstančias Žžarijas, jo perbalusiame veide šmėstelėjo palaimin- 
gas šypsnys. Jaunuolis garsiai atsiduso. 

— Iš tiesų, garbingas jaunuolis! — sušuko Abdulas Malikas. 

Susižavėjimo šnabždesys nuvilnijo ir per mokinių eiles. 

— Na, Suleimanai! Dabar ir tu pasirodyk, nors anąsyk jau įsiti- 
kinome, kad gebi! 

Abdulo Maliko nuotaika pasitaisė. Suleimanas, neslėpdamas 
džiaugsmo, pakluso. Susikaupė ir perėjo per žarijas taip, lyg seniai 
būtų įpratęs tai daryti. 

— Na, dabar ir aš pamėginsiu! - įniršo Jusufas. 

Jis atstatė krūtinę, įtempė raumenis ir žengė prie duobės kraš- 
to. Pamėgino susikaupti, kone balsiai murmėjo reikiamus žodžius, 
sykiu virpėjo nuo minties, kad vis dėlto nusvils pėdas. Akimirką 
jau veik apsisprendė žengti ant žarijų. Bet, pažvelgęs priešais save, 
sumojavo rankomis lyg žmogus, pasišovęs, bet niekaip nesiryžtan- 
tis pūkštelėti į šaltą vandenį, ir atšlijo atgal. 

Abdulas Malikas šyptelėjo. 

— Mąstyk apie Alachą ir jo pagalbą, visa kita mesk iš galvos, — 
patarė mokytojas. — Ko tau bijoti, jei jis su tavimi? 

Galų gale, kai Jusufui nusibodo dvejoti, jis pamažėle priartino 
vieną koją prie žarijų. Bet staiga suaimanavo ir persigandęs atšoko. 

Slopinamas kikenimas nuvilnijo per eiles. 

— Drąsos turi, bet tavo valia silpna, — pasakė dajus. 

Jusufas nunarino galvą ir grįžo į savo vietą. 

— Gal ir aš galėčiau pamėginti? — nedrąsiai paklausė Ibn Ta- 
hiras. 

— Tau dar ne laikas, Tahiro anūke, — sustabdė jį Abdulas Mali- 
kas. — Bet aš įsitikinęs, kad vieną dieną būsi tarp pirmųjų. 

Mokiniai atitempė iš kareivinių sunkią plieninę plokštę. Vėl 
įpūtė žarijas ir uždėjo plokštę ant jų. 

Abdulas Malikas paragino mokinius pereiti per plokštę. Šie 
žingsniavo vorele kartą, du, tris, keturis. Plokštė vis labiau kaito 
ir vis stipriau degino pėdas. Kai ji be galo įkaito, Jusufas ėmė lyg 

pasiutęs ant jos šokinėti. Čirškinosi ir deginosi, šitaip bausdamas 
save už nesėkmę. 

Ibn Tahirui irgi svilo pėdos. Jis sukando dantis ir mėgino save 
įtikinti, kad pėdos nesvyla. Bet perniek. Jam nepavyko deramai 
susikaupti. Buvo pavargęs nuo neįprasto krūvio ir baiminosi, kad 
nepasidarytų silpna. 

Pagaliau Abdulas Malikas sušuko, kad pratybos baigtos ir kad 
mokiniai padėtų įrankius į vietą. Tada jie paskutinį kartą išsiri- 
kiavo. Mokytojas atsistojo priešais, griežtai nužvelgė mokinius ir 
liepė jiems apmąstyti visa, ką matė ir girdėjo. Paskui dajus len- 
gvai linktelėjo ir tokiais pat dideliais, veržliais žingsniais nukur- 
nėjo sau. 

Mokiniai grįžo ant savo pastato stogo. Dajus Abu Soraka mokė 
juos eiliuoti pehlevi kalba. Per šią pamoką Ibn Tahiras sublizgėjo. 
Kiekvienai poezijos rūšiai tuoj pateikė pavyzdį iš Firdousi, Ansari 
ir kitų senesnių poetų. Abu Soraka stačiai švytėjo iš džiaugsmo. 
Prie visų mokinių jį pagyrė ir tarė: 

— Iš tiesų karo menas ir valios ugdymas ismailitui kovotojui 
yra būtini. Bet jam reikia ir per žodį pasiekiamos dvasinės darnos, 
kad taptų lankstus, išmoktų tiksliai ir teisingai reikšti savo min- 
tis. Nepaprastai džiaugiuosi, kad tu, Tahiro anūke, esi nuovokus 
mokinys. 

Atėjo trečiosios maldos metas ir Abu Soraka pradėjo ją drauge 
su mokiniais ant stogo. Dajui besišaukiant Alijaus ir Ismailo, Ibn 
Tahiras, nepratęs prie tokio krūvio, prarado sąmonę. Kai pasku- 
tinį kartą visi pakilo, šalia klūpantis Naimas pastebėjo, kad Ibn 
Tahiras sukniubęs. Jis pasilenkė prie bičiulio ir pamatė, kad šio 
veidas gelsvas it dykumos smėlis. Naimas tuoj pašaukė Jusufą ir 
Suleimaną. Mokiniai išsyk apstojo sukniubusįjį. Kažkas beregint 
atnešė vandens ir netrukus Ibn Tahiras buvo atgaivintas. Jusufas ir 
Suleimanas nuvedė jį į valgomąjį. Atėjo pietų metas. 

Pasisotinęs, Ibn Tahiras greitai atgavo jėgas. Jusufas draugiškai 
patapšnojo jam per petį. 

— Nenusimink, — paguodė. — Veikiai čia apsiprasi, o tada, nors 
gausi ir didžiausią krūvį, lengvai ištversi nevalgęs dieną dvi. Pas- 
ninkas mums nėra kažkas ypatinga. Abdulas Malikas tuo pasirū- 
pina. 

— Ką daryti su asiliuku, ant kurio pas mus atjojai? — paklausė 
Abu Soraka. 

— Palikite jį čia, — atsakė Ibn Tahiras. — Tėvui jo nereikia, o 
mums jis gali praversti. 

— Gerai, — pritarė mokytojas. — Dabar jau nebegalvok apie na- 
mus. Tu nutraukei visus ryšius su išoriniu pasauliu ir nuo šiol tavo 
mintys tebus skirtos vien Alamuto reikalams. 


Po pietų mokiniai nuėjo į miegamąjį trumpai pailsėti. Visi išsitiesė 
ant gultų ir pradėjo šnekučiuotis. Nors Ibn Tahiras buvo nepapras- 
tai pavargęs, vis dėlto jam knietėjo sužinoti tai, kas kurstė jo smal- 
sumą ir ko dar nesuprato. 

— Norėčiau sužinoti, koks ryšys tarp mūsų ir karių, - paklausė 
jis. — Ir kokie santykiai tarp dajų ir šimtininko Minučeherio? Ko- 
kia ismailitų hierarchija Alamuto tvirtovėje? 

Jusufas ir Džafaras jam aiškino: 

— Kiekvienas tikintysis ismailitas turi tiksliai nustatytą savo 
vietą. Lasikai yra paprasti sekėjai. Virš jų yra refikai, sąmoningi 
ir kovingi tikintieji, mokantys anuos pagrindinių tiesų. Išmokyti 
lasikai gali tapti kariais, o refikai tampa tiesioginiais jų vado- 
vais, dešimtininkais ir puskarininkiais. Mes, būsimieji fedajinai, 
užimame ypatingą vietą. Kol mokomės, esame pavaldūs tiesio- 
giniams savo seniūnams. O kai būsime įšventinti, paklusime tik 

vyriausiojo karo vado arba jo paskirto vadovo įsakymams. Aukš- 
čiau yra dajai, jie rengia mūsų mokymą ir Žino aukštesnes tiesas. 
Jiems prilygsta ir šimtininkas Minučeheris, jis yra tvirtovės įgulos 
vadas. Pakopa aukščiau yra didieji dajai arba visų dajų dajai. Šiuo 
metu jų yra trys. Dai eldoat Abu Alis, kuris neseniai į Alamutą 
atvyko iš Sirijos, dai eldoat Buzrukas Umidas, šis vardas reiškia 
„Didžioji viltis“, jis yra Rudbaro tvirtovės vadas, ir dai eldoat Hu- 
seinas Alkeinis, kuris mūsų Valdovo vardu valdo Zur Gumbadano 
tvirtovę Chuzestane. O pačioje hierarchijos viršūnėje yra visų is- 
mailitų galva - Seiduna, mūsų Valdovas, Hasanas Ibn Saba. 

— Kaip protingai viskas suskirstyta! —- sušuko Ibn Tahiras. 

— Bet pakopų skirtumai nubrėžti dar ryškiau, - įsiterpė Sulei- 
manas. - Pavyzdžiui, dajus Abdulas Malikas stovi šiek tiek žemiau 
už dajų Ibrahimą, bet aukštėliau už dajų Abu Soraką, nors yra jau- 
nesnis. Tačiau kovodamas už ismailizmą jis labiau nusipelnė, o tai 
nulemia, kuriai pakopai priklausysi. Skirtumų yra ir tarp mūsų. 
Štai, pavyzdžiui, tu, tik vakar atvykęs į tvirtovę, stovi mažumėlę 
žemiau už bet kurį savo moksladraugį. O kai šį tą nuveiksi dėl 
ismailizmo arba per išbandymus pasirodysi ištvermingesnis už ki- 
tus, pasistūmėsi į vietą, vertą tavo žinių ir nuopelnų. 

— Ar toks tikslus pakopų atskyrimas turi ypatingą reikšmę? — 
pasiteiravo Ibn Tahiras. 

— Dar ir kokią, —- atsakė Suleimanas. - Lemiamą akimirką kiek- 
vienas ismailitas žinos savo vietą, kiekvienas tiksliai žinos, kas ir 
kam turi nurodinėti, o kam privalo paklusti, šitaip jau iš anksto 
pasirengta tam, kad būtų išvengta bet kokios sumaišties ir nesusi- 
pratimų. Ar dabar tau aišku? 

— Aišku, — atsakė Ibn Tahiras. 

Kūjelio dūžis į dangtį pakvietė mokinius tęsti pamokas. Kadan- 
gi popiet kaitra ant stogo pasidarė nepakenčiama, pamoka vyko 
valgomajame. 

Dabar Abu Soraka pasakojo, kaip atsirado islamas, ir ismai- 
lizmo istoriją. Iš pradžių uždavė kelis klausimus iš jau nagrinėtos 
medžiagos, kad naujokas sužinotų, ką praleidęs. Paskui pats aiški- 
no toliau: 

— Tai, kad Pranašas vienturtę savo dukterį Fatimą ištekino už 
Alijaus, liudija, jog kaip tik jį paskyrė savo sosto paveldėtoju. Bet 
po Pranašo mirties suktas Alijaus uošvis Abu Bakras begėdiškai 
Nuo tos dienos įstabusis Pranašo pastatas skilo į dvi dalis: kairė- 
je yra tie, kurie pripažįsta, kad išdavikas Abu Bakras yra teisėtas 
paveldėtojas. Jo vėliava juodos spalvos, o jo knyga — suna, žodinis 
palikimas, pasišlykštėtinos apgaulės ir melagingų liudijimų apie 
Pranašą rinkinys. Jų sostinė — Bagdadas. Dabar ją valdo neteisėti, 
iš Abaso giminės kilę kalifai. Abasas buvo Pranašo dėdė nusikal- 
tėlis, padlaižiaudamas ir meluodamas jis įkalbėjo Pranašą priimti 
jį į tikinčiųjų bendruomenę, kai jau niekas nebegalėjo suabejoti jo 
pergale. Abaso pakalikų gynėjas yra sultonas Melik-šachas, turkas 
ir seldžiukų skalikas, kurio giminė atsibastė iš Gogo ir Magogo 
šalies, gviešdamasi Irano sosto... 

Dešinėje pusėje esame mes, pripažįstantys Alijų kaip vienintelį 
teisėtą pirmąjį imamą, nes taip įsakė Pranašas. Mūsų vėliava balta, 
o mūsų sostinė yra Kairas Egipte, nes jį valdantis kalifas yra kilęs 
iš Alijaus ir Fatimos, Pranašo dukters, giminės... 

Paskui apsišaukėlį Abu Bakrą nusekė dar du neteisėti imamai: 
Omaras ir Osmanas. Kai pastarasis pasimirė, žmonės ėmė reika- 
lauti, kad pagaliau Alijus taptų Pranašo įpėdiniu. Jis buvo išrink- 
tas, tačiau beregint nukraujavo nuo samdyto žudiko durklo. Sostą 
užėmė jo sūnus Hasanas, bet turėjo užleisti vietą Muavijai. Tada 
liaudis pareikalavo, kad sostą užimtų antrasis Alijaus ir Fatimos 
sūnus Chuseinas. Bet jis mirė kankinio mirtimi Kerbelos slė- 
nyje. Nuo tada grynakraujė Pranašo giminė gyveno kalnuose ir 


75 


Vladimir Bartol 


dykumose, persekiojama ir žudoma neteisėtų imamų ir jų tarnų 
nusikaltėlių. Iš tiesų! Likimo knygoje, kuri yra Alacho rankose, 
šito negalime perskaityti. Tačiau apverkti kankinius yra tauru... 

Jau minėjome, kad Kaire valdžią į savo rankas paėmė teisėti 
Alijaus ir Fatimos giminaičių įpėdiniai. Mes juos pripažįstame, 
taip, bet su tam tikromis išlygomis. Šios išlygos yra mūsų pa- 
slaptis, kurią pamažu jums atskleisime. Šiandien pakaks išvar- 
dyti imamus, kurie valdė po Chuseino, trečiojo teisėto Pranašo 
įpėdinio. Ketvirtasis buvo Chuseino sūnus Alijus Zeinas Ala- 
bidinas, penktasis — pastarojo sūnus Muchamedas Albakiras, 
šeštasis — Džafaras Asadikas. Dėl septintojo įvyko kivirčas, nes 
Džafaras Asadikas turėjo du sūnus: Musą Alkazimą ir Ismailą. 
Tiems, kurie septintuoju imamu laiko pirmąjį sūnų, žinomi dar 
penki įpėdiniai, iš jų paskutinis yra Muchamedas, kuris vieną 
dieną grįš, pasivadinęs Al Mahdžio vardu. Taip, Al Mahdis at- 
eis, bet ne iš Musos Alkazimo, o iš Ismailo giminės. Mes tuo 
tikime, nes mums yra žinomi nenuginčijami duomenys. Todėl 
pripažįstame tik septynis žinomus imamus, iš kurių paskutinis 
ir didžiausias buvo Ismailas. Tikra tiesa, kad viena jo giminės 
atšaka Egipte turėjo akivaizdžią valdžią. O kur kita, didesnė ir 
svarbesnė? Dabar žinome tik tiek, kad jos atstovai Kaire dar tik 
rengiasi nugalėti apsišaukėlius ir klaidatikius ir pasiekti galuti- 
nės islamo valdžios visame pasaulyje. Nes yra pasakyta, kad po 
šešių didžių pranašų: Adomo, Nojaus, Ibrahimo, Mozės, Kris- 
taus ir Mahometo ateis septintasis, didžiausias — Al Mahdis. 
Ir jis bus kilęs iš Ismailo giminės. Mes jo laukiame ir už jį 
kovojame. Teisybę jums sakau: didžios paslaptys slypi Alamuto 
tvirtovėje! 

Pirmą kartą Ibn Tahiras išgirdo ismailitų mokymo esmę. Šis 
mokymas jam pasirodė paslaptingas ir jaunuolis nekantriai laukė 
atskleistų naujų Žinių. 


76 


Alamutas 


Abu Soraka išėjo, o įėjo atsivertęs į islamą graikas Teodoras, 
kurį visi vadino tiesiog Al Chakimu, arba gydytoju. Tai buvo apkū- 
nus vyrukas aštria juoda barzdele ir juodais ūsiukais. Jo skruostai 
apvalūs ir rausvi, o nosis tiesi ir ilga, kone siekianti lūpas, putnias 
ir raudonas kaip moters. Smakras minkštas ir putlus. Al Chakimo 
akys buvo ovalios ir šypsojosi, kai jis kalbėdavo, negalėjai suprasti, 
ar sako rimtai, ar krečia pokštus. Mokiniai į jį kreipdavosi „da- 
jau“, nors jis nebuvo įšventintas. Jie žinojo, kad vyriausiasis karo 
vadas atsivežė gydytoją iš Egipto. Al Chakimas buvo išsimoksli- 
nęs medikas ir dėstė kelias disciplinas, pirmiausia žmogaus kūno 
sandarą ir kūno dalių veikimo principus. Jis buvo laikomas išmin- 
čiumi, mėginančiu Korano mokymą suderinti su graikų filosofija. 
Apibūdindamas ligas, nuodus ir mirties būdus, į savo paskaitas jis 
įpindavo vieną kitą graikų mąstytojų, ypač skeptikų, cinikų ir ma- 

„terialistų, mintį. Mokiniai iš nuostabos išpūsdavo akis ir daugeliui 

atrodė, kad jo pamokos yra ganėtinai eretiškos. Antai žmogaus 
atsiradimą jis aiškino truputį pagal Koraną, truputį remdamasis 
graikų filosofais, o truputį — savo išmone: 

— Alachas Adomą sukūrė 1š keturių pradmenų. Pirmiausia jam 
prireikė kietos medžiagos. Bet ji buvo netampri ir trapi. Jis ją su- 
trupino į dulkes, tada prireikė kito pradmens: vandens. Įmaišė į jį 
dulkių ir gavo molį. Iš molio išminkė žmogaus pavidalą. Tačiau šis 
buvo minkštas ir kaskart prisilietus kito. Tad Alachas sukūrė ugnį 
ir išdžiovino ja išorinį Žmogaus pavidalo sluoksnį. Dabar žmogus 
turėjo tamprią odą. Bet buvo labai sunkus. Tada Alachas išėmė 
jam iš krūtinės truputį medžiagos. Kad dėl susidariusios ertmės 
išorinis pavidalas nesugriūtų, tą ertmę jis užpildė ketvirtuoju ele- 
mentu — oru. Šitaip žmogaus kūnas buvo išbaigtas ir iki šiol susi- 
deda iš keturių elementų: žemės, vandens, ugnies ir oro. 

Idant žmogų atgaivintų, Alachas įpūtė jam sielą. Siela yra die- 
viškos kilmės, todėl itin jautri žmogaus kūno pradmenų darnai. 

Vos tik pusiausvyra tarp jų pakrinka, siela žmogų palieka ir grįžta 
į savo pirminį šaltinį — pas patį Alachą. 

Pradmenų darnos sutrikimai gali būti dvejopi: arba gamtiniai, 
arba magiški. Gamtiniai sutrikimai nulemia keturis skirtingus mir- 
ties būdus. Jei dėl žaizdos kūnas netenka kraujo, tada pažeidžiamas 
vandens pradmuo ir ištinka mirtis. Jei ką nors imsime smaugti arba 
kaip nors kitaip nutrauksime kvėpavimą, atimsime oro pradmenį. 
Žmogus uždūsta ir miršta. Jei kas nors sušąla, vadinasi, iš jo buvo 
atimtas ugnies pradmuo. Jei kas nors prisitrėkš, vadinasi, buvo su- 
knežinta jo kietoji medžiaga. Taigi mirtis neišvengiama. 

Kur kas mįslingesni yra magiški mirties būdai, juos vadiname me- 
dicininiais. Tokią mirtį sukelia slaptingos gamtinės medžiagos, vadi- 
namos nuodais. Gamtos mokslo užduotis — išmokti tuos nuodus atpa- 
žinti ir juos auginti. Tai naudinga ir reikalinga kiekvienam ismailitui... 

Šios pamokos Ibn Tahirui sukėlė didžiulę nuostabą. Jam tie 
mokslai buvo visiškai nauji ir jis niekaip negalėjo suprasti, kam 
reikia jų mokytis. 

Graikas, lankstydamasis ir šypsodamasis, išėjo ir bematant vėl 
sugrįžo dajus Ibrahimas. Įsivyravo kapų tyla. Ibn Tahiras nujautė, 
jog dabar prasidės labai svarbi pamoka. 

Šį sykį dajus Ibrahimas mokė ismailizmo dogmatikos. Jis už- 
davė klausimą ir pirštu nurodė, kuris mokinys turi atsakyti. Staiga 
pažiro klausimai ir atsakymai, trumpai drūtai. 

Ibn Tahiras įsitempęs klausėsi. 

— Kas yra perijos? 

— Perijos yra moteriškos giminės piktosios dvasios, valdžiusios 
pasaulį iki Zaratustros, kuris jas nuginė į požemį. 

— Kas buvo Zaratustra? 

— Zaratustra buvo melagingas pranašas ir ugnies garbintojas, 
kurį Mahometas išvarė pas demonus. 

— Kur yra demonų buveinė? 

— Demavendo kalne. 

— Iš ko tai atpažįstame? 

— Iš garų, kylančių iš kalno. 

— Tai dar ne viskas! 

— Ir iš stūgaujančių, iš ten ataidinčių balsų. 

— Kas yra seldžiukai? 

— Seldžiukai yra turkai, atsibastę iš Gogo ir Magogo šalies, kad 
užvaldytų Iraną. 

— Kokia jų prigimtis? 

— Jų prigimtis dvejopa: ir žmogiška, ir demoniška. 

— Kodėl? 

— Devai, arba piktosios dvasios, poravosi su žmonių padermės 
moterimis. Šios pagimdydavo seldžiukus. 

— Kodėl seldžiukai priėmė islamą? 

— Kad nuslėptų savo tikrąją prigimtį. 

— Kokie jų kėslai? 

— Išnaikinti islamą ir įtvirtinti demonų valdžią pasaulyje. 

— Iš ko tai atpažįstame? 

— Iš to, kad jie remia melagingą kalifą Bagdade. 

— Kas Irane pikčiausias ismailizmo priešas? 

— Sultono didysis viziris Nizamas al Mulkas. 

— Kodėl jis mirtinai nekenčia vienintelio teisingo mokymo? 

— Todėl, kad pats nuo jo atkrito. 

— Koks yra bedieviškiausias jo nusikaltimas? 

— Bedieviškiausias jo nusikaltimas tas, kad už mūsų Valdovo 
galvą pažadėjo duoti dešimt tūkstančių auksinių. 

Ibn Tahiras krūptelėjo. Taip, didysis viziris buvo nusikaltėlis, 
įsakęs nukirsdinti jo senelį Tahirą. O štai dabar kėsinasi į paties 
1smailitų vyriausiojo karo vado gyvybę!.. 

Šitaip klausinėdamas dajus Ibrahimas priminė tai, ko iki šiol 
buvo savo mokinius išmokęs. Paskui mostelėjo ranka, tai reiškė, 

kad dabar pradės dėstyti. Mokiniai mikliai pasidėjo lenteles ant 
kelių ir pasirengė rašyti. Diktuodamas mokytojas pradėjo aiškinti, 
kokia valdžia buvo suteikta ismailitų vyriausiajam karo vadui. Už- 
duodavo klausimus ir pats į juos atsakydavo. 

Ibn Tahiras stebėdamasis užsirašinėjo: 

— Kas Seidunai suteikė teisę valdyti tikinčiuosius? 

— Tiesiogiai Egipto kalifas Mostanzeras Bilachas, netiesiogiai 
Alachas. 

— Kokios prigimties yra ši valdžia? 

— Ši valdžia yra dvejopos prigimties: gamtinės ir antgamtinės. 

— Kokia jo gamtinė valdžia? 

— Jis yra Irano ismailitų gyvybės ir mirties valdovas. 

— Kokia jo antgamtinė valdžia? 

— Jis turi galią ir teisę nusiųsti į rojų ką užsimanęs. 

— Kodėl Seiduna yra galingiausias vyras iš visų kada nors gy- 
venusių žemėje? 

— Todėl, kad Alachas jam davė raktą nuo rojaus vartų. 

Sulig ketvirtąja malda pamokos baigėsi. Mokiniai susirinko ant 
stogo, kartojo, Ką buvo tą dieną išmokę, ir aptarinėjo, kas išmokta. 
Beregint įsižiebė tikras žodžių mūšis. 

— Tai, ką išgirdau iš Abdulo Maliko, man aišku, - tarė naujokas. — 
Bet nesuprantu, ką turėjo omeny dajus Ibrahimas sakydamas, kad 
Alachas davė Seidunai raktą nuo rojaus vartų. 

— O ko čia daug mąstyti? - atsiliepė Jusufas. — Šitaip moko Sei- 
duna ir mūsų pareiga tuo tikėti. 

— Gerai, bet nesuprantu, ar turime tą suprasti pažodžiui, ar su- 
vokti kaip metaforą, - neatlyžo Ibn Tahiras. 

— Kokią dar metaforą? — užsiplieskė Jusufas. —- Kaip buvo pasa- 
kyta, taip ir turime suprasti. 

— Vadinasi, įvyko naujas stebuklas, - pasakė Ibn Tahiras. 

— O kodėl gi ne? — paklausė Jusufas. 

— O kodėl gi ne? — atšovė Ibn Tahiras. — O todėl, kad Prana- 
šas aiškiai pasakė, jog stebuklai vyko senovės laikais. Tačiau savo 
viešpatavimo metais ir vėlesniais laikotarpiais neleido jiems įvykti. 

Jusufas nesumanė, ką čia atsakius. Įsiterpė Džafaras: 

— To, kad Alachas įteikė Seidunai raktus nuo rojaus vartų, mums 
nereikia suvokti kaip stebuklo. Juk ir pats Pranašas savo kelionės 
su arkangelu Gabrieliumi į dangų nelaikė stebuklu. 

— Gerai, tuomet tarkime, kad šitaip Seidunai teko tik ypatinga 
Alacho malonė, - toliau dėstė Ibn Tahiras. — Bet dar lieka atviras 
klausimas: kada, kur ir kaip Alachas įteikė mūsų Valdovui raktą 
nuo rojaus vartų? 

— Na, Seidunai Alachas pasirodė degančio krūmo arba žemėn 
nusileidusio debesies pavidalu, — paaiškino Suleimanas, —- kaip 
buvo pasirodęs ir ankstesniems pranašams. Šitaip Alachas galėjo 
įteikti mūsų Valdovui raktą, kaip Mozei ant Sinajaus kalno lenteles 
su įsakymais. 

— Visa tai galiu įsivaizduoti, — vis labiau karščiavosi Ibn Ta- 
hiras, — bet niekaip negaliu suvokti, kad mes gyvename taip arti 
tokio Žymaus ir galingo pranašo. 

— Galbūt nesijauti to vertas? — pašiepė jį Suleimanas. - Kuo mes 
prastesni už senovės Žmones? 

Suglumęs Ibn Tahiras apsidairė. Regėjo veidus, kupinus tvirto, 
karšto tikėjimo. Ne, jie negali suprasti to, kas jį glumina ir skatina 
abejoti. 

— Įtikimesnis už Suleimano spėjimą, — pratarė Džafaras, - man 
atrodo paaiškinimas, kad Alachas pasiuntė pas Seiduną kokį nors 
angelą, kuris jį ir atvedė į dangų. Tada Alachas lengvai galėjo jam 
įteikti rojaus raktus. 

— Kad ir kaip ten būtų, — apibendrino Ibn Tahiras, — vis dėl- 
to kyla klausimas, kokios prigimties tas raktas? Mat reikia turėti 
omeny, kad nei Alachas, nei rojus, nei ten esantys daiktai nėra iš 

tokios pat medžiagos, iš kokios sudarytas mūsų pasaulis. Tad kaip 
žemėje tarp mūsų gali būti daiktas, sukurtas iš anapusybės me- 
džiagos? Ar mes galėtume jį užčiuopti, patirti savo juslėmis? O jei 
taip, ar jis vis dar liktų rojaus daiktas? 

— Puikus klausimas, Tahiro anūke, — pralinksmėjo Jusufas ir 
patenkintas pasitrynė rankas. 

— O aš manau, - perspėjo Naimas, — kad tokie samprotavimai 
peržengia leistinas ribas. 

— Prikąsk liežuvį, mėšlavabali! — suriko Suleimanas. — Niekas 
tavęs neklausia. 

— Korane parašyta, - tarė Džafaras, — kad teisieji po mirties 
pateks į rojų ir mėgausis jo teikiamais malonumais, kurie bus to- 
kio pat pavidalo kaip ir žemiškieji. Palaimintieji turės tokias pat 
jusles kaip ir žemėje gyvendami, tokias pat linksmybes. Tad ir 
anapusybės daiktai smarkiai nesiskirs nuo žemiškųjų. Medžiaga, 
iš kurios padarytas rojaus raktas, gali būti panaši į šiapusybės 
medžiagą. 

Obeida, visą laiką atidžiai tylomis klausęsis, dabar gudriai šyp- 
telėjo. 

— Turiu gerą paaiškinimą, - tarė jis, — kuris gali nušviesti visą 
šią Alacho raktų mįslę. Girdėjome, kad šis raktas atveria rojaus 
vartus. O jį turi Seiduna, kuris gyvena tarp mūsų, žemėje. Vadina- 
si, šis raktas atrakina vartus į rojų iš išorės, iš žemės pusės. Tebū- 
nie rojaus prigimtis vienokia ar kitokia: Seidunos raktas atrakina 
vartus iš žemiškosios pusės, vadinasi, turi būti padarytas iš šio pa- 
saulio medžiagos. 

— Šauniai tu čia išmąstei! — sušuko Jusufas. 

— Suktas paaiškinimas, — pasakė Ibn Tahiras. 

— Obeida yra klastingas it lapė, - nusijuokė Suleimanas. 

— Reikia paklausti dajaus Ibrahimo, ar atsakymas iš tiesų teisin- 
gas, —- susirūpino Naimas. 

— Didžiai abejoju, kad imsi ir užduosi jam šį klausimą, mielas 
mano bijokli, — atšovė Suleimanas. 

— Kodėl? — pyktelėjo Naimas. 

— Todėl, kad garbusis dajus Ibrahimas, jei dar nežinojai, reika- 
lauja atsakyti tik į tai, ko klausė. O jeigu tu, mielas mano baikštuti, 
pamėgintum atrodyti protingesnis už jį, velnioniškai susimautum. 

Mokiniai prapliupo kvatotis. Naimas įraudo iš įniršio. O Jusu- 
fas, nepaprastai mėgaudavęsis tokiais vingriais ir mokslingais po- 
kalbiais, piktai į jį dėbtelėjo. Ir paragino moksladraugius: 

— Nagi, nagi, pasikaukit, vaikinai! 

Tačiau ragas juos pakvietė į penktąją maldą. 


Po vakarienės Ibn Tahirą įveikė nuovargis. Jis nėjo su kitais pasi- 
vaikščioti. Grįžo į miegamąjį ir atsigulė į lovą. 

Ilgai negalėjo užmigti. Alamute patirtų įvykių vaizdai sukosi 
jam prieš akis. Turbūt geranoriškas dajus Abu Soraka ir griežtas 
šimtininkas Minučeheris labiausiai jam priminė ankstesnį gyve- 
nimą kitapus Alamuto sienų. Bet juoką keliantis ir drauge mįslin- 
gas Al Chakimas, antžmogiškomis savybėmis apdovanotas dajus 
Abdulas Malikas, niūrus ir pats paslaptingiausias dajus Ibrahimas 
supažindino jį su visiškai kitokiu pasauliu. Jaunuolis jau pradėjo 
suvokti, kad šis naujasis pasaulis turi ypatingus, griežtus ir nepakli- 
binamus savo dėsnius; rikiuojamas ir valdomas iš vidaus, jis alsavo 
savo vertybėmis, buvo protingai ir prasmingai suręstas ir išbaigtas. 
Ibn Tahiras įžengė į jį ne pamažu, o staiga, buvo tiesiog jėga įtemp- 
tas į vidų. Ir štai dabar atsidūrė to pasaulio viduryje. Taip, dar vakar 
jis gyveno už jo ribų. O šiandien jau paniro į Alamuto gyvenimą. 

Ibn Tahirą apniko slogus liūdesys, nes teko atsisveikinti su 
išoriniu pasauliu. Jis jautėsi taip, lyg kelias atgal būtų amžiams 

užkirstas. Tačiau drauge išgyveno jaudulį, laukdamas ateities, 
dilginantį smalsumą sužinoti paslaptis, kurių, nujautė, knibždėte 
knibždėjo aplinkui, ir pasišovė išsiugdyti tvirtą valią, kad neatsi- 
liktų nuo savo bendraamžių. 

— Ką gi, jau esu Alamute, — tarė sau kone balsu. — Tad ko čia 
dar gręžiotis atgal? 

Vis dėlto širdyje jaunuolis dar kartą kreipėsi į gimtuosius na- 
mus, tėvą, motiną ir seseris. Tyliai su jais atsisveikino. Reginiai 
ėmė blukti ir, jaudinamai laukdamas naujovių, Ibn Tahiras bemat 
užmigo. 


Alamutas 


Trečias skyrius 


Netrukus Halima visiškai priprato prie naujos aplinkos ir naujo 
gyvenimo. Keistomis, nesuprantamomis aplinkybėmis ji visada 
pasiekdavo, ko tik užsigeisdavo. Visų pirma, to, kad ją visi mylėtų: 
ir Žmonės, ir gyvūnai. Kartais net Apama išviepdavo savo apvytu- 
sias lūpas, nuolaidžiai nusišypsodama dėl kokios nors jos paikys- 
tės. Halima uoliai pasinaudodavo savo pranašia padėtimi; pasidarė 
išdykusi ir užsispyrusi, jai atrodė savaime suprantama, kad viskas 
paklūsta jos norams. Šie, beje, buvo gana kuklūs. 

Viena pirmųjų ir klusniausių jai tapo Sara. Menkiausias Hali- 
mos mirktelėjimas jai buvo įsakymas, Sara jautėsi laiminga, ga- 
lėdama jai pasitarnauti. Ji buvo vergė nuo pat gimimo. Atsidavusi 
ištverdavo visus Halimos niurzgėjimus ir kaprizus, o jeigu ši teik- 
davo pirmenybę kuriai nors kitai bičiulei, Sara beregint pasijusda- 
vo prislėgta ir nelaiminga. 

Šitaip būdavo dieną. 

Tačiau vos tik ateidavo vakaras ir merginos įsitaisydavo mie- 
goti, Zainab užmigus, Sara atsėlindavo ir palįsdavo po Halimos 
antklode, pradėdavo ją myluoti ir bučiuoti. Iš pradžių Halima dar 
šiek tiek priešindavosi. Vėliau priprato ir ramiai pakentėdavo. 
Mat jai atrodydavo, kad už daugybę paslaugų, kurias per dieną jai 

padarydavo Sara, galiausiai turi ką nors paaukoti. Bet ji niekaip 
negalėjo pakęsti nuolatinio Saros pavyduliavimo. Halima visoms 
merginoms dosniai dalijo savo gerumą. Su visomis mielai bučiuo- 
davosi ir glėbesčiuodavosi, čia, žiūrėk, su viena apsikabindavo, čia 
jau su kita, ir nepakentė, kad kas nors mėgintų nubrėžti jai ribas. O 
išvydusi, kad Sara ją stebi liguisto pavydo sklidinomis akimis, im- 
davo tyčia ją erzinti ir kankinti. Kai vėliau niekam nematant Sara 
ją apipildavo begale priekaištų, Halima dažniausiai pagrasindavo, 
kad išvis į ją nė nedirstelės. 

Matyt, Sara jautė poreikį kam nors tarnauti iš meilės ir vykdyti 
visus įgeidžius, nors ir kentėdama amžinas pavyduliavimo kan- 
čias. O Halima džiaugėsi gyvenimu, jaunyste ir saule lyg paukštis 
ar drugelis. Jai atrodė natūralu, kad visi ja domisi, skiria daug dė- 
mesio ir kad visas pasaulis sukasi aplink ją. 

Laisvalaikiu ji lakiojo po vis vešlesnius, ryškiau pražystan- 
čius sodus, uodė aromatą begalės rožių, kurios viena paskui kitą 
skleidė savo ištaigingus žiedus, skynė gėles menėms papuošti ir 
ėjo gaudynių su Ahrimanu ir gazele, visų vadinama Suzana. Hali- 
ma skersai išilgai išlandžiojo savo naująją buveinę, iššniukštinėjo 
visas slaptas kerteles ir įsitikino, kad jų sodus tikrai iš visų pusių 
juosia vandens telkiniai. Pamatė, kad priešinguose krantuose irgi 
driekiasi sodai ir giraitės, tįstančios į neaprėpiamą tolybę. Betgi iš 
tiesų! Jie čia gyveno lyg tikrame rojuje. 

Ilgainiui mergaitė įsidrąsino viena nukulniuoti prie uolų, kur 
saulėje kaitindavosi driežai ir gyvatė Peri. Tačiau išlaikydavo sau- 
gų atstumą, nors pati save tyliai įtikinėjo, kad Mirjama teisi, balsu 
vis kartodavo: „Kokie driežai gražūs! Iš tikrųjų!“ Ji net pamėgino 
švilpauti kaip Mirjama, kad iš plyšio prisišauktų geltonąją gyvatę. 
Bet šiai dar nespėjus iškišti smailios galvelės, nudumdavo ir ne- 
drįsdavo atsigręžti tol, kol atsidurdavo prie žmonių. 

Kaip tik šioje vietoje, netoli uolų, sykį ją užtiko Adis ir Mustafa. 
Ir užsimanė mergaitę mažumėlę pagąsdinti, tad pamėgino tykiai 
prisėlinti. Bet Halima buvo atsargi it pelytė. Išgirdusi triukšmą at- 
sigręžė, o pamačiusi, kad vyrai ją vogčiomis stebi, dėjo į kojas. 

Adis, atsilikęs nuo Mustafos, jam šaukė: 

— Gaudyk ją! Gaudyk! 

Ir tikrai, nulėkęs vos kelis žingsnius, Mustafa mergaitę pasivijo. 
Griebė savo galingomis rankomis ir nunešė pas Adį. Halima dau- 
žėsi, kumščiavo ir kandžiojosi, reikalavo, kad ją paleistų. O eunu- 
chai tik juokėsi ir džiūgavo. 

— Atiduokime ją driežams! — pasiūlė Mustafa. 

Bet Halima taip užstaugė, kad vyrai ne juokais išsigando. 

— Ne, verčiau pažaiskime su ja kamuolį, - pasakė Adis. 

Jis žengė porą žingsnių į šoną, išskleidė rankas ir tarė Mustafai: 

— Mesk ją man! 

— Apsikabink rankomis kelius! — paliepė mergaitei Mustafa. — 
Štai taip! Stipriai sunerk rankas. 

Halimai šis žaidimas ėmė patikti. Ji apglėbė kelius, kaip liepė 
Mustafa, ir netrukus lyg tikras sviedinys jau skriejo Adžiui į glėbį. 
Bet vis tiek rėkė taip, lyg jai kas gyvai kailį dirtų, tik veikiau mė- 
gaudamasi kvapą užimančiu žaidimu ir savo balsu. 

Halimos rėkavimas priviliojo Ahrimaną, jis atitipeno pasmal- 
sauti, kas gi čia tokio neįprasto vyksta. Atsistojo šalia Adžio ir 
vis gręžiodamasis ėmė sekti, kaip gyvasis kamuolys skrieja iš 
rankų į rankas. Matyt, žaidimas jam patiko, nes patenkintas ėmė 
murkti. 

— Ar matei, kokia minkšta ir apvali ji pasidarė? — paklausė 
Mustafa. 

Adis smagiai nusijuokė ir pridūrė: 

— Mano meili kurapkėle, mano saldus pyragėli, mano pamoky- 
mų viltie ir laukiama išmintie. Šauniai pas mus išlavėjai ir malo- 
niai suapvalėjai. 

Žaidėjams įsisiautėjus, ūmai nuo kito kranto pasigirdo tūžmin- 
gas riksmas. 

— Apama! - krūptelėjo Mustafa ir mikliai pastatė Halimą ant kojų. 

Mergaitė pasileido tekina ir dingo už krūmų. 

— Ol, jūs, bjaurybės! Gyvuliški gašlūnai! — staugė Apama nuo 
priešingo kranto. — Pranešiu Seidunai ir jis lieps jus antrą kartą 
išromyti. Sumindėte mano gražiausią žiedelį, mano švelnų rožės 
pumpurėlį! 

Eunuchai visu balsu nusikvatojo. 

— Ko skaliji, šlykšti rupūže, persenusi kekše?! — tyčiojosi iš jos 
Adis. — Palauk, įtrinsim tave į akmenį, išdirsime tau kailį, tu kū- 
tvėla ragana, sukumpusi ir pasmirdusi. 

— Tu, sudvisęs bekiauši! — siuto Apama. — Šviežios mėsos užsi- 
geidei, išdarga apromytas! Dėkui Alachui, kad tave laiku atskyrė 
nuo vyrijos, juodas šaitane nulaužtu ragu! Ak, kokia laimė, kad 
neįgali, net jei ir įsigeistum! 

Kvatodamas Adis atsikirto: 

— Matai, kaip mudu iš tavęs juokiamės, sena beždžione, kerėtoja 
nevidone! Jeigu tik galėtum, vienu sykiu visus septynis pranašus 
pamylėtum, o jei tavęs užsigeistų nukaršęs šuva, duotum ir tam ir 
liktum patenkinta! 

Apama iš bejėgiškumo kone pašėlo. Atskuodė prie pat perkaso, 
lyg ketintų pulti į vandenį ir perbristi į kitą pusę. Adis ištraukė iš 
krūmokšnio vieną irklą, mat laikė juos ten paslėpęs, prišoko prie 
kranto ir taip mitriai plojo per vandenį, kad gerokai aptaškė Apamą. 

Senė ėmė klykti, o eunuchai raitėsi iš juoko. Adis nusviedė irklą 
į krūmokšnius ir drauge su Mustafa nukūrė sau. Apama grūmojo 
kumščiais jiems pavymui ir prisiekinėjo juos pražudysianti. 

Pyktį Apama išliejo ant Halimos. Tą pačią dieną prie visų drau- 
gių išvadino ją įsislaptinusia patvirkėle ir šaukė, kad ant jos galvos 
kristų visos šio 1r ano pasaulio bausmės. Halimai nedavė ramybės 
sąžinė dėl atlaidumo Sarai, tad ji jautėsi didelė pasileidėlė, juk, vos 
pasibučiavusi su juoduke, jau išdrįsdavo visiškai nekaltai žvelgti 
Mirjamai į akis. Todėl Apamos priekaištai iš tiesų užgavo jai širdį. 
Ji nudūrė akis ir iki ausų išraudo. 

Bet kai Apama išėjo, Mirjama ją paguodė ir pasakė, jog neimtų 
tūžli ir nekenčia eunuchų. Ir nė viena mergina neabejoja tuo, kad 
jos Žaidimas buvo visiškai nekaltas. Toks pasitikėjimas, kuris Ha- 
limai atrodė nepelnytas, ją taip sukrėtė, kad, susigūžusi atokiame 
kamputyje, ji graudžiai pravirko iš gailesio sau. Prisiekinėjo, kad 
pasitaisys ir daugiau Sarai nebenuolaidžiaus. Bet senų įpročių sun- 
ku atsikratyti, tad viskas liko, kaip buvę. 

Dienos ilgėjo ir vakarai būdavo kupini paslaptingo gyvasties 
knibždėjimo. Soduose čirpė svirpliai, o perkasuose kvarksėjo var- 
lės. Šikšnosparniai sklandė palei apšviestus langus ir be garso gau- 
dė zujančius vabzdžius. Tokiais vakarais merginoms buvo didžiau- 
sias malonumas klausytis Fatimos pasakojamų istorijų ir pasakų. 

Apskritai Fatima buvo nuostabi mergina. Ji žinojo tūkstančius 
įstabių dalykų ir niekada dėl nieko nesutrikdavo. Mergina žinojo 
šimtus mįslių, o visas atskleidusi, kasdien sugalvodavo naujų. Ji 
mokėjo visas dainas, dainuojamas nuo pietinio Arabijos pakraščio, 
Sirijos ir Egipto iki pat šiaurinio Turkestano. Mokėjo ir aibę kito- 
kios veiklos. Giraitės viduryje eunuchai pastatė jai pailgą stiklinį 
namuką, kuriame ant priskintų šilkmedžio šakelių, žaliuojančių it 
pakrantės karklai, buvo auginami šilkverpiai. Fatima pasakė, kad 
iš jų kokonų išgaus tiek šilko, kiek jo reikės sodų merginoms. 

O joms užvis labiausiai patikdavo klausytis jos sekamų pasakų 
iš Tūkstančio ir vienos nakties 1r 1š Firdousi Karalių knygos. Pasa- 
kodavo Fatima ne mažiau išradingai už pačią Šeherezadą. Tai, ką 
laiko tėkmė jau buvo apardžiusi, ji prikurdavo pati, o kai kurios 
pasakos nuo pradžios iki galo buvo jos vaizduotės kūrinys. 

Iš visų pasakojimų merginas labiausiai sukrėtė vienas apie 
akmentašį Farhadą ir karalienę Širiną. Klausydamos šios pasakos, 
merginos nejučia imdavo galvoti apie Mirjamą, tad Fatima turėjo 
sekti ją begalę kartų. Visos labai susigraudindavo, o Halima kas- 
kart apsipildavo ašaromis. Kaip ir Mirjama, Širina buvo krikščio- 
nė. Tokio reto grožio, kad net gėlės iš gėdos ir pavydo nulenkdavo 
savo žiedelius, kai karalienė eidavo per žolynus ir sodus. Ji tapo 
galingiausio Irano karaliaus Chosrovo Parvio žmona. Visi kraštie- 
čiai pasipriešino sužinoję, jog Klaidatikė tapo jų karaliene. Bet ka- 
ralius ją taip neapsakomai mylėjo, kad nepasidavė priešininkams. 
Chosrovas Parvis buvo ne tik galingas valdovas, bet ir išmintingas 
vyras. Jis žinojo, koks laikinas žemiškasis grožis. Norėdamas iš- 
saugoti dailų savo sutuoktinės veidą ir įstabų kūną, karalius pasi- 
kvietė Žymiausią tų laikų skulptorių Ferhadą ir paliepė iškalti jos 
atvaizdą iš marmuro. Dienų dienas žiūrėdamas į dangiško grožio 
karalienę, jaunasis menininkas beprotiškai ją įsimylėjo. Kad ir kur 
eitų, kad ir ką veiktų, ar dieną, ar naktį sapne, visur jį lydėjo jos 
dangiškai dailus veidas. 

Galiausiai jis nebeįstengė nuslėpti savo aistros. Skulptūra ir pati 
karalienė kasdien darėsi vis panašesnės. Vyro darbas, žvilgsnis ir 
balsas — visa rodė, kad jo širdyje siaučia aistra. Vieną dieną tai 
pastebėjo ir karalius. Pašėlęs iš pavydo, jis išsitraukė kardą, bet 
Širina užstojo skulptorių savo kūnu. Atsidėkodamas už jo kūri- 
nį, Chosrovas Parvis dovanojo jam gyvybę, bet amžiams ištrėmė 
jį gyventi atšiauriuose Bizutumo kalnuose. Ten Ferhadas pamišo 
iš begalinio ilgesio ir nelaimingos meilės. Kęsdamas beprotišką 

sielvartą, jis griebė kaltą ir plaktuką ir uolėtoje kalnų keteroje ėmė 
kalti milžinišką Širinos atvaizdą. Dar ir nūnai matyti, kaip dieviš- 
ko grožio karalienė it gyva žengia iš maudyklės. Priešais ją stovi 
karaliaus žirgas Šebdis, jaunas ir nartus. 

Sykį karalius nusiuntė į Bizutumo kalnus pasiuntinį su mela- 
ginga žinia, kad karalienė Širina pasimirė. Ferhadas nebenorėjo 
daugiau gyventi. Genamas nepakeliamos širdgėlos, jis smogė sau 
kirviu ir persikirto pusiau krūtinę. Kirvio ašmenys įsirėžė į žemę. 
Ir žiū! Kirvakotis, permirkęs skulptoriaus širdies krauju, sužaliavo, 
pražydo ir subrandino vaisių. Tas vaisius yra granatas; priminda- 
mas Ferhado mirtį, perkirstas, pažeistas ar perlaužtas, jis kraujuoja 
nelyginant Ferhado krūtinė. Todėl vaisius dar ir dabar vadinamas 
Ferhado obuoliu. 

Merginos klausėsi pasakojimo sudrėkusiomis akimis. Tik Mir- 
jama apsimestinai abejingai įsistebeilydavo į lubas. Jos akys bū- 
davo keistai sausos ir sakytum žvelgdavo į begalinį tolį. Vėliau, 
naktį, Safija 19 Džada, miegančios tame pačiame kambaryje, gir- 
dėdavo, kaip Mirjama neramiai blaškydavosi lovoje. 

Merginos mėgdavo pasiklausyti pasakojimo apie seną didvyrį 
iranietį Rustamą, kuris, pats to nežinodamas, dvikovoje nukovė 
savo sūnų Suchrabą, taip pat apie Ali Babą ir keturiasdešimt plė- 
šikų ir apie Aladino žibintą, dar istorijų iš Korano, Fatimos savaip 
perpasakojamų. O jeigu ji sekdavo, kaip Putifaro Žmona Suleika 
mylėjo Jusufą, visos nejučia sužiurdavo į savo draugę Suleiką ir 
nusijuokdavo. Fatimos įsivaizduota, ši egiptietė buvo nebe gašli 
nusidėjėlė, o švelni meilužė, į kurią jaunasis Jusufas nedrįso net 
pažvelgti. Pamažu kiekviena mergina Fatimos pasakojimuose 
įžvelgė pavaizdą, su kuriuo pati save arba kitos ją lygino. 

Retsykiais merginos sutaisydavo ištaigingas vaišes, tuomet sočiai 
prisivalgydavo ir atsigaivindavo gėrimais. Tokiomis dienomis Apa- 
ma būdavo itin tulžinga, o Mirjama slapčiomis kikendavo. Merginos 

tarpusavy kuždėdavosi, jog tai Mirjama išprašydavo Seidunos leisti 
surengti tokias šventes, kad pralinksmintų savo drauges. O Apama 
siusdavo, kad jai vienai tenka ruošti valgius ir gėrimus. 

Eunuchai prigaudydavo žuvų, o Moadas ir Mustafa, pasiėmę 
lankus ir sakalus, kuo anksčiausiai išsirengdavo į paukščių me- 
džioklę. Per ilgą perkasą juodu valtimi nusiirdavo iki pakrantės, 
užžėlusios laukine tankme, kuri driekėsi iki pat miškų po Elbruso 
uolomis. Ten plytėjo tikras medžiotojų rojus. 

Vienai tokiai progai pasitaikius, Halima paprašė Mirjamos 1š- 
leisti ją drauge su medžiotojais į girią. Bet tokia kelionė, Mirjamos 
galva, mergaitei buvo perdėm pavojinga. Todėl pasiūlė prisidėti 
prie Adžio, plaukiančio į gyvūnų salą parsigabenti paukštienos ir 
kiaušinių. 

Adis pasodino Halimą į valtelę ir nusiyrė paskui medžiotojus 
perkasu. Bet pusiaukelėje pasuko į šoninį vingį ir lėtais yriais per 
lygų vandens paviršių nuplaukė į salą, kurioje buvo laikomi nami- 
niai gyvuliai ir prijaukinti Žvėrys. 

Buvo nuostabus rytas. Saulė dar nepasiekė slėnio, o jos spin- 
duliai jau auksavo kalnų nuolydžius ir snieguotus gūbrius. Šimtai 
paukščių ulbavo ir suokė. Pulkai jų turškėsi vandenyje, plasno- 
jo sparnais ir nardė gaudydami žuvis. Pakrantės vandenyje žėlė 
aukšti meldai, žydėjo vilkdalgiai ir baltosios lelijos. Pilkoji gervė 
stovėjo įsibridusi į vandenį bemaž iki papilvės ir naršė savo ilgu 
snapu po dugną. Išvydusi per vandenį ramiai slystančią valtį, išdi- 
džiai atsitiesė. Skiauterė ant viršugalvio pasišiaušė ir paukštė, oriai 
kilnodama kojas virš vandens, nustypino pakrantės link. Halima 
susižavėjusi žiūrėjo į paukštį. 

— Nebijok, — pratarė ji. - Hm, supyko, nes sutrukdėme jai pus- 
ryčiauti. 

— Taip, visi sodų gyvūnai elgiasi kaip naminiai, - pritarė Adis. — 
Jų niekas neskriaudžia. 


92 


Alamutas 


Juodu priplaukė prie pat gervės, bet ši jau nebekreipė dėmesio į 
atvykėlius. Toliau ramiai sau knebinėjosi vandenyje. 

Tai šen, tai ten blykstelėdavo žuvies, iššokusios sučiupti muse- 
lės, pilvas. Sujudo laumžirgiai ir ėmė šmėžuoti virš vandens. Ne- 
paisant vibždėjimo, visa aplinkui atrodė nepaprastai pakiliai. 

— Kaip stulbinamai gražu! — šūktelėjo Halima. 

— Taip, gražu, — slopiai pratarė Adis. - Bet kur kas gražiau — 
laisvėje. 

Halima nustebo. 

— Sakai, laisvėje? Argi mes čia — ne laisvėje? 

— Tu esi moteris ir šito nesupranti. Sakau tau: laimingesnis per- 
alkęs šakalas dykumoje negu sotus liūtas narve. 

Halima pritariamai linkčiojo, bet nesuprato. 

— Argi mes - narve? - paklausė. 

Adis prunkštelėjo. 

— Šiaip sau pasakiau, - numykė. — Nebekalbėkime apie tai. Štai, 
jau pasiekėme tikslą. 

Valtelė įsirėžė į krantą. Adis su Halima išlipo. Vos pastebimas 
takutis vinguriavo tarp tankiai augančių karklų ir drebulių. Juo- 
du priėjo uolėtą atšlaitę, kur augo daugybė keistų žolių ir žydėjo 
retos gėlės. Paskui užėjo erdvų žolyną, besidriekiantį iki nedi- 
delės giraitės. Iš ten sklido kudakavimas, cypavimas ir laukinis 
urzgimas. 

Halima baimingai įsitvėrė Adžio rankos. Pamiškėje ji išvydo 
didelius narvus, kuriuose plasnojo paukščiai ir laigė gyvūnai. Kai 
Adis su mergaite prisiartino prie narvų, kai kurie paukščiai ėmė 
baugščiai daužytis į virbus, du dideli laukiniai gepardai, pasiutu- 
siai šnypšdami, puolė jų pusėn. 

Halima išgąstingai virpėjo. Adis pasidėjo ant žemės didelį 
krepšį, kurį buvo atsinešęs, ir pradėjo šerti žvėris. Kiekvienas jų, 
susikaupęs į savo ėdalą, beregint aprimo. 

— Juos šeria Moadas ir Mustafa, - pasakė Adis. — Bet šiandien 
jie išėjo medžioti, tad šis darbas atiteko man. 

Už krūmų buvo paslėpta ilga, žema paukštidė. Adis įlindo į ją ir 
pradėjo į krepšį rinkti kiaušinius. 

— O dabar eik iš čia, - paprašė Halimos ir sumišęs šyptelėjo. — 
Turiu atlikti vieną darbą, kurio tau nevalia matyti. 

Halima nukurnėjo prie kitų narvų. O Adis prismaugė kelis viš- 
čiukus, antis ir žąsis. Paukščių klyksmas smelkėsi Halimai į sme- 
genis. Nusigandusi ji užsispaudė ausis. 

Adis grįžo iš vištidės. Nugalabytus paukščius apdengė skarute 
ir pradėjo Halimai rodyti įvairius Žvėris. 

— Jeigu šitie du gepardai būtų laisvi kaip Ahrimanas, — klausė 
Halima, - jie sudraskytų mane, ar ne? 

— Galbūt, o gal tiesiog paspruktų. Gepardai bijo žmonių. 

— O kodėl juos laikote narvuose? 

— Seidunai jų reikia dėl jauniklių. Mat šiedu yra, taip sakant, 
vyras ir žmona, ir Seiduna nori, kad užaugintume jam kelis me- 
džioklinius gyvūnus. Jis turi daug draugų kunigaikščių, jiems ir 
dovanos tuos gepardus. 

— Ar tikrai gepardų jaunikliai panašūs į kačiukus? 

— Tikrai. Tik jie dar mielesni ir juokingesni. 

— Norėčiau vieną turėti. 

— Jei būsi gera mergaitė, atnešiu tau vieną ir galėsi turėti, kol 
ūgtelės. 

— Oi, manai, Seiduna leis? 

Adis šyptelėjo. 

— Tu turi įtakingų draugų. 

Halima nuraudo. Suprato, kad Adis turi omenyje Mirjamą. 

— Kodėl tavęs nekenčia Apama? - pasiteiravo ji. 

— Juk ji nekenčia viso pasaulio. Tik Seidunos prisibijo. O manęs 
dar smarkiau nekenčia, nes kartą ją... ai, ką čia tau pasakosiu. 

— Papasakok, papasakok, Adi! 

— A, kvailystė. Tik prašau niekam nė mur mur apie tai, ką čia 
šnekėjom. Žinai, atkakusi į šiuos sodus, Apama nuolat užsiminda- 
vo, kaip prieš daugelį metų juodu su Seiduna buvę artimi ir kaip 
Kabule jis dovanojęs jai savo širdį. Tuo norėjo mums pasakyti, 
kad dabar, tapęs galingu valdovu, Seiduna dėl to ją ir pasikvietė 
į tvirtovę. Ji buvo labai išpuikusi, rengėsi šilkiniais drabužiais, 
gražinosi ir staipėsi, paslaptingai šypsojo ir visus aplink talžė. 
Net mane, pažįstantį Seiduną iš Egipto laikų, ten sykį savo kūnu 
apgyniau jį nuo priešų... Taigi kartą visai atsitiktinai užtikau ją 
atliekant gamtinį reikalą. Ji atrodė juokinga ir dar šlykštesnė. Aš 
pratrūkau juoktis ir nuo tada, kaip matai, ji kasdien laido pra- 
keiksmus ant mano vargšės galvos. Įtarinėja, kad ir kitiems papa- 
sakojau apie jos gėdą, todėl būtų stačiai laiminga, jei visi pakra- 
tytų kojas. Ir jeigu neprisibijotų Seidunos, seniai visiems mums 
kailį būtų iškaršusi. 

— Ar tikrai ji tokia pikčiurna? 

— Taip, pikčiurna, nes labai kankinasi, be to, yra priklausoma 
nuo savo tuštybės. Geidžia nebūti sena, bet žino, kad tokia yra. 

Adis su Halima žingsniavo gilyn į mišką, kur stovėjo įreng- 
tas beždžionių narvas. Halima krykštavo iš džiaugsmo matydama, 
kaip gyvūnėliai gainioja kits kitą ir karstosi po virbus, sūpuojasi 
ant virvių, mankštinasi ir vienas kitą gnaibo. 

— Turėjome ir lokį, - pasakė Adis. — Bet jis daug ėdė, todėl Sei- 
duna liepė jį nugalabyti. Savo saloje turime galvijų, kupranugarę, 
keturis arklius ir kelis asiliukus. Čia laikome kačių ir šunų. Tačiau 
į salą niekam nevalia patekti, išskyrus mus. Apama išprašė Seidu- 
nos, kad taip sutvarkytų. 

— Ar Seiduna kada nors apsilanko soduose? 

— Šito negaliu tau išduoti, mielas vaike. 

— Norėčiau bent sužinoti, koks jis. 

— Sunku nupasakoti. Jis barzdotas ir yra nepaprastai galingas 
valdovas. 

— Ar jis gražus? 

Adis nusijuokė. 

— Apie tai dar nesu mąstęs, širdele. Bet tikriausiai nebjaurus. 
Veikiau baisus. 

— Ar jis didelis? 

— Nepasakyčiau. Visa galva žemesnis už mane. 

— Vadinasi, labai stiprus. 

— Nemanau. Galėčiau jį viena ranka ant grindų partiesti. 

— Tai kodėl jis baisus? Turi didelę kariuomenę? 

— Ne tokią jau ir didelę. Tačiau ir Egipte, kai ten buvo užsienie- 
tis ir visiškai vienas, kėlė tokią baimę, kad net kalifas paliepė jį 
naktį suimti ir įsodinti į laivą, kuris išplukdė jį iš šalies. Jo priešai 
laisvai būtų galėję jį nugalabyti, bet nedrįso. 

— Keista, keista, - balsu stebėjosi Halima. — Ar juodu su sultonu 
draugai? 

— Ne. Sultonas — nuožmiausias jo priešas. 

— Oi, o jeigu jis mus užpultų! Kas mums būtų? 

— Nesibaimink. Jam tektų grįžti kruvina galva, jei apskritai dar 
ją ant pečių nulaikytų. 

— Ar Seiduna turi daug žmonų? 

— Per daug kamantinėji. Sūnų turi, tai Žinau, gal dar dvi tokias 
mažas beždžionikes kaip tu. 

Halima paniuro. 

— Įdomu, ką jis manytų apie mane? 

Adis prapliupo juoktis. 

— Jis turi daug kitų rūpesčių, bent jau dabar. 

— Tikriausiai vilki vien šilkus ir purpurą. 

— Kartais. Esu jį regėjęs dėvintį ir ašutinį apdarą. 

— Turbūt taip apsirengia, kad žmonės nepažintų... Ar jis - karalius? 

— Daugiau nei karalius. Jis —- pranašas. 

— Kaip Mahometas? Esu girdėjusi, kad Mahometas buvo labai 
gražus ir turėjo daug žmonų. Tarp jų būta ir visai jaunų. 

Adis ėmė linksmai kikenti. 

— Ak, tu... Tu, smalsioji paukštele liepsnele! Visokių minčių kir- 
ba tavo galvelėj. 

— Ar jo bijo ir moterys? 

— Jos labiausiai. Štai Apama prieš jį romi it balandėlė. 

— O ką jis joms padaro? 

— Nieko! Štai todėl visi jo ir bijo. 

— Vadinasi, jis turėtų būti labai piktas ir įsakmus. 

— Ne, toks nėra. Jis net mėgsta pasijuokti ir papokštauti. Bet vos 
į tave pasižiūri, kaipmat išsigąsti. 

— Ar tokios baisios jo akys? 

— Ne, nežinau. Tu per daug klausinėji. O ką jis tokio turi, kad 
visi jo bijo, aš pats nežinau. Bet jei tau kada teks jį pamatyti, nu- 
smelks jausmas, kad jis žino visas tavo mintis, net tas, kurias slepi 
nuo viso pasaulio. Tau atrodys, kad jis permato kiaurai visas tavo 
širdies kerteles ir kad beprasmiška dėtis gražesnei ir apsimetinėti. 
Nes aiškiai jausi, jog jis viską regi ir viską Žino. 

Halima persigando. Kraujas plūstelėjo jai į veidą. 

— Oi, kaip jo bijočiau, jei susitiktume! Tikrai, tokie žmonės yra 
baisiausi. 

— Na, pagaliau pavyko tau paaiškinti! O dabar paimkime krepšį 
ir grįžkime namo. Ir tu, dailioji gazele, kietai sučiaupk savo lūpy- 
tes ir tylėk kaip žuvis apie viską, ką čia kalbėjome. 

— Tylėsiu, oi tylėsiu, Adi, — prisiekė Halima ir nubidzeno jam iš 
paskos prie valtelės. 

Vakare merginos susirinko didelėje menėje aplink maudyklę. 
Menė buvo ištaigingai papuošta, šviestuvuose įžiebta dvigubai 
daugiau žvakių, kampuose pastatyti padėklai su aliejaus dubeni- 
mis, kuriuose pliskėjo įvairiaspalvės liepsnelės. Viskas buvo api- 
pinta žolėmis ir padabinta gėlių žiedais. 

Trys Apamos padėjėjai tiekė merginoms valgius ir gėrimus. Ant 
bronzinių padėklų nešė paukštienos kepsnius, keptas Žuvis su citri- 
nomis, vaisius ir saldumynus. Iš didelių molinių ąsočių pylė vyną 
į taures ir merginos sparčiai jas tuštino. Prislopintas šnabždesys 
tolydžio virto garsiu juoku ir bendru šurmuliu. Apama, kurį laiką 
tvardydama niršulį, stebėjo puotą, o galiausiai persiutusi išėjo. 

— Tu atsakai už tai, kad būtų tvarka, — drėbtelėjo ji išeidama 
Mirjamai. 

— Nesirūpink, Apama, - nusijuokė jai Mirjama. 

Ji girdėjo, kaip koridoriuje senė pati sau bamba: 

— Pasišlykštėtina! Pasišlykštėtina! 

Atėjo Asadas su Adžiu, veikiai prisidėjo ir Moadas su Mustafa. 
Jie taip pat valgė ir gėrė vyną, visi ligi vieno linksminosi. 

— Pradėkime pasirodymą, — pasiūlė Fatima ir visi pritarė. 

Merginos pradėjo deklamuoti eilėraščius. Vienos recitavo Ko- 
rano ištraukas, kitos —- Ansari ir kitų poetų eiles. Fatima deklama- 
vo savo kūrybos eilėraščius. 

Bematant Zainab stojo į dvikovą su Fatima. Eunuchai, dar neži- 
nantys apie merginų meistrystę, prisijuokė iki ašarų. Adis jas labai 
pagyrė. Jo veidas net įkaito iš pasididžiavimo ir laimės. 

Prisideklamavus atėjo eilė šokti. Fatima ir dar kelios merginos 
paėmė instrumentus, o Mirjama, Halima ir Suleika pradėjo šokti. 
Kai jos baigė bendrą šokį, Suleika pratęsė viena. Iš pradžių ji ju- 
dėjo lėtai, daužomų lėkščių ritmu, paskui ėmė suktis vis greičiau. 

Galiausiai šokėja užšoko ant maudyklės krašto ir ėmė pasiutusiai 
greitai suktis, visiems iš baimės net kvapą užgniaužė, o paskui it 
koks vėjo gūsis nuskriejo ant savo pagalvėlių. 

Merginos ėmė klykti iš susižavėjimo. Halima pribėgo prie Su- 
leikos ir karštai ją apkabino. Eunuchai pripildė taures ir visos išgė- 
rė į Suleikos sveikatą. 

Vynas jau gerokai apsvaigino merginoms galvas. Jos pradėjo 
dainuoti, bučiuotis ir glėbesčiuotis. Paikioti, juokais kivirčytis ir 
viena kitą pajuokti. Bet visų šių išdaigų karalienė buvo Halima. 
Jau po pirmos taurės jai apkvaito galva, ėmė dingotis, kad ji pa- 
sidarė lengva it plaštakė, juto, kaip nuo grindų ją kelia nematomi 
sparnai. Po Suleikos šokio Halima panūdo pasipuikuoti ir ėmė rei- 
kalauti, kad merginos pagrotų kitą šokį. Ji ėmė lankstytis ir sukio- 
tis, mėgdžiodama Suleikos judesius. Visi raitėsi susiėmę už pilvų, 
o tai dar labiau skatino padykėlę šėlioti. Galiausiai ji irgi užšoko 
ant maudyklės krašto. Merginos sukliko, Mirjama pribėgo, kad su- 
laikytų šokėjėlę, bet buvo per vėlu. Halima prarado pusiausvyrą ir 
pūkštelėjo į vandenį. 

Visi išsyk puolė prie maudyklės. Bet stipri Adžio ranka jau siekė 
mergaitės ir bematant ištraukė iš vandens. Halima išspjovė vande- 
nį, persigandusi pažvelgė į Mirjamą ir ėmė sykiu verkti ir juoktis. 
Mirjama ją subarė ir nusivedė į miegamąjį. Nušluostė rankšluosčiu 
ir perrengė. Kai merginos grįžo į menę, Halima kurį laiką liko romi 
ir nebyli. Bet kelios vyno taurės grąžino jai drąsą. Ji nuėjo prie durų 
1r sudavė kūjeliu per dangtį, tai reiškė, kad visi turi nutilti. 

— Mano bičiulės, nuostabios sesulės, — pradėjo ji, mėgdžioda- 
ma Adį, - štai regite Halimą, jauną ir liauną, kuriai vynas susuko 
galvą. 

Merginos su eunuchais prapliupo juoktis. 

— Halima, toliau gali nesistengti, — pratarė Mirjama. — Nepa- 
vyks. 

— Norėjau visų atsiprašyti, — įsižeidusi atsakė Halima. 

Mirjama pakilo nuo pagalvių, priėjo prie jos ir nusitempė pas 
save. Šalia Mirjamos Halima taip įsijautrino, jog apsipylė aša- 
romis. Paėmė Mirjamos ranką ir pradėjo bučiuoti kiekvieną jos 
pirštelį. 

Sara visą vakarą sėdėjo kaip ant adatų. Ji jau buvo pratusi, kad 
tokiu metu Halima priklausydavo tik jai, todėl dabar pavydžiai 
sekė kiekvieną jos krustelėjimą. Halima nė sykio į ją nepažvelgė. 
O dabar, gulėdama greta Mirjamos ir bučiuodama jos rankos pirš- 
tus, nejučia atsigręžė į Sarą. Pagavo jos žvilgsnį, sklidiną baisingo 
pavydo. Halima pasipūtėliškai jai vyptelėjo ir ėmė įžūliai glostyti 
Mirjamai plaukus, veidą ir kaklą. Prisispaudė prie jos ir geismin- 
gai pabučiavo į lūpas. 

Sara kentė pragarišką širdperšą. Maukė taurę po taurės. Galiau- 
siai vynas ją įveikė. Ji garsiai apsiraudojo ir puolė prie durų. 

Halima atsiplėšė nuo Mirjamos ir nubėgo iš paskos. Ją ėmė 
graužti sąžinė, todėl panūdo Sarą paguosti. 

Mirjama tuoj viską suprato. Ji išblyško. Pakilo nuo pagalvių. 

— Sara! Halima! Ateikit čionai! — sušuko rūsčiai. 

Mergaitės bailiai ir nudelbusios akis priėjo prie jos. 

— Ką tai reiškia? — griežtai paklausė Mirjama. 

Halima puolė jai po kojų. Apkabino jas ir ėmė garsiai verkti. 

— Ak, šit kaip, — tyliai pratarė Mirjama. 

— Ne, ne, aš nekalta! - šaukė Halima. — Sara mane suviliojo. 

Mirjama atstūmė nuo savęs Halimą. Žengė prie Saros ir stipriai 
sudavė jai per veidą. Šioji nebyliai susmuko ant grindų. 

Mirjama nusisuko nuo prasikaltėlių. Išvydusi aplink save vei- 
dus, kuriuose baimė mišo su šypsniu, nutaisė geraširdišką šypseną. 

— Sara! — šūktelėjo. — Pasiimk savo daiktus ir tučtuojau per- 
sikelk į celę be langų koridoriaus gale. Nuo šiol miegosi ten, kol 
pasitaisysi. Kelkis ir eik! Ir šįvakar nesirodyk man akyse! 

Halima jautėsi siaubingai, kad taip šlykščiai išdavė Sarą. 

Sara pakilo, gailiai pažvelgė į Halimą ir tyliai išdyrino lauk. 

Halima ant kelių prišliaužė prie Mirjamos, maldaujamai iškėlė 
rankas ir apsiverkusi pažvelgė jai į akis. 

— O tu, mažoji nusidėjėle, nuo šiol persikelsi į mano miegamąjį, — 
pasakė jai Mirjama, - kad visada būtum man prie akių. Pasižiūrė- 
sime, ar tave dar įmanoma pataisyti. O Safija su Džada persikels 
pas Zainab. 

Tą akimirką Halimai pasivaideno, kad vidury pragaro, į kurį 
buvo ką tik nugarmėjusi, atsivėrė dangus. Ji net nedrįso tuo pati- 
kėti. Sutelkė drąsą ir pakėlė akis į merginas. Jų veiduose išvydo 
šypsenas. Ir pati nusišypsojo pro ašaras. 

Eunuchai nepastebėti išėjo iš menės. 

— Laikas miegoti, - tarė Mirjama. 

Gerokai prislėgtos, merginos viena paskui kitą išsiskirstė. 

Halima mindžikuodama lūkuriavo prie durų. 

— Na, ko stoviniuoji, — šiurkščiai tarė jai Mirjama. — Bėk pasi- 
1mti savo daiktų ir ateik pas mane! 

Tik dabar Halima susivokė. Taip, ji buvo nusidėjėlė, atstumta ir 
pražuvusi. Neteko ir Mirjamos prielankumo. Bet jai atiteko visų 
nuostabiausia dovana. Ji miegos Mirjamos miegamajame, alsuos 
tuo pačiu oru, mėgausis jos artumu. Ir bus visai šalia didžiosios 
paslapties! 

Ji vos pastebėjo, kaip kitos merginos jai šyptelėjo. Jos šnibždė- 
josi, kokia Halima miela ir žavi, siuntė jai oro bučiniukus. Halima 
nusmelkė jas atšiauriu žvilgsniu iš padilbų ir nuskubėjo į kambarį 
pasiimti daiktų. Zainab, Džada ir Safija padėjo jai susikrauti. Ha- 
lima buvo nepaprastai susigėdusi. Ji nudūrė akis į grindis ir elgėsi 
šiurkščiai. Mirjamos miegamajame, padedama mergaičių, pasiklo- 
jo lovą, mikliai nusirengė ir palindusi po antklode dėjosi mieganti. 
Tačiau jos ausys gaudė kambaryje sklindančius menkiausius garsus. 

Galų gale Mirjama parėjo į kambarį. Halima girdėjo, kaip ši nusi- 
vilko suknelę ir atsirišo sandalus. Paskui nugirdo - tą akimirką jos 
širdis apmirė — tykius žingsnius, artėjančius prie jos lovos. Mer- 
gaitė juto Mirjamos žvilgsnį, bet nedrįso atsimerkti. Ir tada — o, 
didžioji saldybe! — jos kaktą palietė švelnus bučinys. Halima per- 
galėjo beužvaldantį virpulį ir kaipmat užmigo. 

Halimai prasidėjo nuostabios dienos. Sąžinė jos nebekamavo. 
Nuo tada, kai mergaitės nuodėmė tapo visiems Žinoma ir ji buvo 
nubausta, jos širdis atlėgo ir ji vėl palinksmėjo. Bet prieš mer- 
ginas vis dar jautėsi kiek nepatogiai. Šios reikšmingai jai šyp- 
sodavosi ir juokaudamos grasino suviliosiančios. Tada Halima 
sugniauždavo savo smulkią rankutę į kumštį, pamojuodavo joms 
prieš nosį ir perverdavo rūsčiu žvilgsniu. Dar įžūliau rietė nosį ir 
netgi mėgavosi, kad kaip „„maža nusidėjėlė“ vėl atsidūrė dėmesio 
centre. 

Sara jos vengė, o ir Halima nejaukiai pasijusdavo su ja susiti- 
kusi. Halima dažnokai matydavo, kad Sara vaikšto užverktomis 
akimis. O valgomajame ją smaigstė skausmingi, priekaištų kupini 
Saros žvilgsniai. Bet sykį Halima sukaupė drąsą ir, priėjusi prie 
draugės, tarė: 

— Žinai, Sara, nenorėjau tavęs išduoti. Tikrai. Man tiesiog iš- 
sprūdo. 

Sara apsipylė ašaromis, jos lūpos ėmė virpėti, pamėgino kažką 
pasakyti, bet neįstengė. Užsidengė rankomis veidą ir išbėgo. 

Tačiau visa tai Halimai atrodė smulkmena, palyginti su jai tė- 
kusia laime, — ji miegojo tame pačiame kambaryje kaip ir Mirja- 
ma. Buvo pasirengusi kiekviename žingsnyje tarnauti Mirjamai. 
Tiesa, krimtosi dėl to, kad per ją Džada ir Safija turėjo išsikraustyti 
iš Mirjamos kambario. Jos buvo sesės dvynės, panašios viena į kitą 
lyg du kiaušiniai. Iš visų merginų jos buvo romiausios ir nuolan- 
kiausios; Halima ilgai negalėjo atskirti kur kuri, sutikusi jas po 

vieną. Vienintelis dvynukių pokštas buvo apsimesti kita prieš Ha- 
limą. Tada jos iki ašarų prisikvatodavo. O kai joms teko išsikelti iš 
Mirjamos miegamojo, kurį laiką vaikščiojo nusiminusios. Vėliau 
labai susibičiuliavo su Zainab ir netrukus visos tapo neišskiriama 
trijule. 

Kai Halima miegodavo kambaryje su Zainab ir Sara, bijodavo 
nakties. O dabar jos laukdavo nesulaukdavo. Jau kitą vakarą Mir- 
jama jai pasakė: 

— Nieko manęs neklausinėk ir niekam nieko nepasakok. Aš esu 
paskirta jus visas prižiūrėti. 

Šie paslaptingi žodžiai Halimai davė peno apmąstymams. Bet 
dabar ji vien tyliai stebėjo. Miegoti Mirjama eidavo paskutinė. Ha- 
lima rūpestingai paklodavo jai lovą, nusirengdavo, atsiguldavo 1r 
dėdavosi mieganti. Bet pro primerktas blakstienas matydavo, kaip 
į kambarį įeina Mirjama, išsiblaškiusi nusivelka drabužius ir už- 
pučia žvakes. Paskui Halima išgirsdavo, kaip ši prisiartindavo ir 
švelniai jai pakštelėdavo. Tada, grimzdama į didžiausią palaimą, 
mergaitė užmigdavo. 

Sykį vidurnaktį Halima ūmai pakirdo jausdama, kad dedasi 
kažkas neįprasta. Ją suėmė baimė ir ji panūdo pasišaukti Mirjamą. 
Bet, pažvelgusi į jos lovą, pamatė, kad ši tuščia. Mergaitę nusmel- 
kė paslapties nuojautos siaubas. 

„Kur ji išėjusi? — klausė savęs mergaitė. — Gal prižiūri mer- 
ginas? — svarstė Halima. — Ne. Ji pas Seiduną“, — aiškiai atsakė 
vidinis balsas. 

Pas Seiduną? Paslapties kupina praraja vėrėsi jos sieloje. Ji aiš- 
kiai suvokė savo tyrumą. Susigūžė į kamuoliuką ir sulaikė kvapą. 
Įsiklausė. 

Tačiau Mirjama vis negrįžo. Halimai visi miegai išlakstė. Ji 
samprotavo, tirtėjo iš baimės ir mėgavosi širdį virpinančiu smalsu- 
mu, nes manė, jog pagaliau užčiuopė paslapties gijelę. Žvaigždės 

prigeso ir sučiulbo pirmi paukšteliai. Tada durų angą dengianti 
užuolaida tyliai pakilo. Patykom įsėlino Mirjama, apsivilkusi sa- 
balo kailiuku apsiūtą skraistę, atrodė lyg nakties dvasia. Nepati- 
kliai dirstelėjo į Halimą, paskui pavargusi atsisagstė skraistę, ši 
nuslydo jai nuo pečių, ir atsistojo su naktine suknele prie savo lo- 
vos. Atsimazgė sandalus ir nugrimzdo tarp pagalvių. 

Halima nesudėjo bluosto iki pat akimirkos, kai nuaidėjo rytinis 
kūjelio dūžis. Tą mirksnį mergaitė paniro į trumpą ir kietą miegą. 
Nubudusi pamatė, kad Mirjama kaip visada stovi prie jos lovos ir 
šypsosi. 

— Šiąnakt ilgai miegojai, - meiliai tarė jai Mirjama. — Tikriau- 
siai sapnavai slogų sapną. 

Ir tuo metu Halimai iš tiesų pasirodė, kad viską tik susapnavo. 
Ji atsikėlė išblyškusi ir pavargusi ir visą dieną nedrįso niekam pa- 
žvelgti į akis. 


Po tos nakties Mirjama ėmė labiau pasitikėti Halima. Laisvalai- 
kiu mokė ją rašyti ir skaityti. Jiedviem tai suteikė daug smagumo. 
Halima iš visų jėgų stengėsi neapsijuokti prieš savo mokytoją, tad 
sparčiai tobulėjo. Mirjama buvo jai dėkinga. Skatindama Halimą 
mokytis, pasakodavo jai savo jaunystės nutikimus, kaip leido vai- 
kystės dienas pas tėvą Alepe, apie krikščionių ir žydų kovas, apie 
plačią jūrą ir laivus, atplaukiančius iš tolimų kraštų. Merginos nė- 
paprastai prisirišo viena prie kitos, tarsi būtų seserys. 

Vieną vakarą, atėjusi į miegamąjį ir nusirengusi, Mirjama tarė 
Halimai: 

— Neapsimetinėk, kad miegi. Eikš pas mane. 

— Kaip? Pas tave? Aš? — nustėrusi suvapėjo Halima. 

— Gal nenori? Eikš. Šį tą tau pasakysiu. 

Nepaprastai virpėdama, Halima įsmuko pas Mirjamą į lovą. 
Atsigulė ant paties kraštelio bijodama, jog išsiduos, kad yra apimta 
didžiulio jaudulio ir nesuprantamos baimės netyčia prisiliesti prie 
Mirjamos. Bet ši pati ją prisitraukė arčiau. Tada Halima irgi išdrį- 
so prie jos priglusti. 

— Papasakosiu tau apie savo nelaimingą gyvenimą, — prabilo 
Mirjama. — Jau žinai, kad mano tėvas buvo Alepo prekeivis. Jis 
buvo turtingas, o jo laivai, prikrauti vertingų prekių, plaukdavo 
toli į Vakarus. Vaikystėje turėjau viską, ko tik širdis geidė. Mane 
rengė prabangiais šilkais, puošė auksu ir brangakmeniais, turėjau 
tris nuolankias verges. Aš įpratau nurodinėti ir man atrodė savai- 
me suprantama, kad visi privalo man paklusti. 

— O, turbūt buvai labai laiminga! — atsiduso Halima. 

— Ar tiki, kad nebuvau labai laiminga? — paklausė Mirjama. — 
Bent jau dabar man taip atrodo. Menkiausia mano užgaida būdavo 
išsyk patenkinama. Tačiau kokia?! Tik tokia, kurią galima paten- 
kinti pinigais. O tos tylios, užslėptos svajos, tokios brangios mer- 
ginos širdžiai, liko glūdėti sielos gelmėse. Anksti suvokiau, kokios 
ribotos Žmogaus galios. Kai neturėjau nė keturiolikos, mano tėvą 
užgriuvo daug negandų. Viskas prasidėjo, kai mirė mano motina 
ir tėvą apėmė didžiulis sielvartas. Regis, jam daugiau niekas ne- 
berūpėjo. Su pirma žmona buvo sugyvenęs tris sūnus, šie perėmė 
prekybą. Vienas jų užvaldė visą turtą, kiti du stojo jo pusėn. Bro- 
liai pasiuntė laivus prie Afrikos krantų ir ėmė laukti pelno. Bet 
atsklido žinia, kad laivus sudaužė audra. Visi trys kreipėsi į tėvą. 
Jis vėl susidėjo su jais ir tada jie nusiuntė laivus į frankų šalį. Ten 
laivus užgrobė piratai, šitaip per vieną naktų likome skurdžiai. 

— Ak, kad bent anksčiau būtumėte buvę neturtingi! — sukliko 
Halima. 

Mirjama šyptelėjo. Dar stipriau prisispaudė prie savęs mergaitę 
ir pasakojo toliau: 

— Visos šios nelaimės mus užgriuvo vos per dvejus metus. Tada 
mano tėvą aplankė žydas Mozė, Alepe laikomas turtingiausiu žmo- 
gumi. Jis tarė: „Klausyk, Simeonai, — toks buvo mano tėvo vardas, 
— tau reikia pinigų, o man - žmonos.“ — „Eik jau, eik, - pasijuokė iš 
jo mano tėvas. — Tu jau senas ir turi sūnų, kuris mano dukrai į tėvus 
tiktų. Tau labiau derėtų apie mirtį pagalvoti“ Bet Mozė neatlyžo, 
mat jau tada visas miestas šnekėjo, kad esu gražiausia Alepo miesto 
mergina. „„Paskolinsiu tau pinigų, kiek tik užsimanysi, — nepaliko 
tėvo ramybėje žydas. — Tik atiduok man Mirjamą. Nebus jai blogai 
pas mane“ Žydo piršimąsi tėvas palaikė veikiau pokštu. Bet apie 
piršlybas sužinoję mano įbroliai tuoj prirėmė tėvą ir ėmė primyg- 
tinai įtikinėti sumušti rankomis su Moze. Tėvas pateko į siaubingą 
padėtį. Jis buvo doras krikščionis ir nenorėjo atiduoti savo vaiko 
žydui. Bet po šitiek negandų nusilpęs ir sugniuždytas, galiausiai pa- 
sidavė ir sutiko, kad Mozė mane vestų. O manęs niekas ir neklausė. 
Vieną dieną buvo pasirašyta sutartis ir turėjau išeiti į žydo namus. 

— Vargšė, vargšė Mirjama, - pro ašaras pratarė Halima. 

— Žinai, mano vyras savotiškai mane mylėjo. Bet tūkstantį kar- 
tų būtų buvę geriau, jei būtų nekentęs ar buvęs abejingas. Jis bai- 
siai mane kankino savo pavyduliavimu, užrakindavo kambaryje ir, 
matydamas, kad esu jam šalta ir juo bodžiuosi, grieždavo dantimis 
ir grasinosi mane nudursiąs. Kartais man atrodydavo, kad jis pa- 
mišėlis, siaubingai jo bijojau. 

Mirjama nutilo, lyg norėdama sutelkti jėgas tam, ką ketino pa- 
sakyti. Halima jautė, kad ši jau priartėjo prie paslapties. Ji visa tir- 
tėjo. Skruostus, degančius it įkaitinta geležis, prispaudė Mirjamai 
prie krūtinės ir sulaikė kvapą. 

— Mano vyras, — netrukus toliau pasakojo Mirjama, - turėjo 
tokį įprotį, kuris nepaprastai žeidė mano dorovingumą. Suvokęs, 
kad vis dėlto pagaliau tapau jo nuosavybe, jis visiškai iš galvos 
išėjo. Savo verslo bendrininkams vis porindavo apie mane, įvai- 

riais žodžiais apibūdindavo mano privalumus, dorovingumą, kūno 
ypatumus ir girdavosi, kad tapo didžiausio šių kraštų grožio šei- 
mininku. Matyt, knietėjo aniems vyrams sukelti pavydą. Vakarais 
jis dažnai man pasakodavo, kaip jo draugai net pažaliuodavo iš 
pavydo, išgirdę apie mano privalumus, ir kaip jis šaipydavosi iš 
jų. Gali įsivaizduoti, Halima, kaip tada jo nekenčiau ir koks pa- 
sišlykštėtinas jis man atrodė. Kai turėdavau eiti pas jį, jausdavausi 
taip, lyg būčiau vedama mirti. O jis kvatodavo ir tyčiodavosi iš gel- 
tonsnapių, kaip vadino jaunesnius savo bendrininkus, ir sakydavo: 
„Ė, už pinigus viską gausi, mano brangioji. O į skurdžių, nors ir 
neapsakomai gražų, nė nukvakusi višta nepasižiūrės“ Tokios jo 
šnekos mane siaubingai piktindavo ir siutindavo. Ak, jei būčiau 
tada pažinojusi bent vieną tokį geltonsnapį, būčiau tam Mozei įro- 
džiusi, kaip jis užliūliuotas saviapgaulės! Bet įvyko tai, ko negalė- 
jau nė tikėtis. Sykį viena mano tarnaitė įbruko man į delną mažą 
laiškutį. Atskleidžiau jį 1r perskaičius pirmus žodžius mano širdis 
suvirpėjo. Dar ir dabar prisimenu laiškutį mintinai iki paskutinio 
žodelio. Klausyk, pasakysiu tau, kas ten buvo parašyta. 

Halima visu kūnu drebėjo iš įtampos. 

— Laiške buvo parašyta: „Nuo šeicho Muchamedo - Mirjamai, 
Alepo gėlelei, sidabru spindinčiai mėnesienai, kuri nušviečia naktį 
ir nuskaistina pasaulį! Myliu tave, be galo myliu nuo tada, kai išgir- 
dau Mozę, prakeiktą tavo pasiglemžėlį, į padanges keliant tavo gro- 
žį ir dorybes. Kaip klaidatikiui vynas apsvaigina galvą, taip man 
širdį apsvaigino Žinia apie tavo tobulybę. O, sidabrine mėnesiena! 
Kad žinotum, kiek naktų dykumoje svajojau apie tavo dorybes, kaip 
gyva tu stovi man prieš akis, regėjau tave lyg rausvą aušrą danguje! 
Maniau, atstumas atvėsins mano ilgesį, bet šis tik sustiprėjo! Dabar 
aš grįžau ir atnešiau tau savo širdį. Žinok, Alepo gėlele, kad šeichas 
Muchamedas yra tikras vyras ir nebijo mirties. Aš prisiartinau prie 
tavęs, idant įkvėpčiau oro, kurį tu iškvepi. Būk pasveikinta!“ 

Iš pradžių pamaniau, kad šis laiškas — žabangos. Pasikviečiau 
jį atnešusią tarnaitę ir prirėmiau prie sienos, kad išklotų teisybę. Ji 
apsiverkė ir parodė man sidabrinį, kurį jai davė kažkoks dykumų 
sūnus kaip atlygį už tai, jog įteiks man laiškutį. „Kaip atrodė ta- 
sai dykumų sūnus?“ — paklausiau. „(Gražus ir dar jaunas.“ Aš visa 
suvirpėjau. Ir išsyk pamilau Muchamedą. Žinoma, pamaniau sau, 
vargu ar išdrįstų rašyti laišką, jei nebūtų gražus ir jaunas. Beregint 
ėmiau baimintis, kad mane išvydęs gali nusivilti. Laiškutį perskai- 
čiau daugiau nei šimtą kartų. Dieną nešiodavausi jį užantyje, naktį 
užrakindavau skrynelėje. Paskui gavau antrą, dar aistringesnį ir 
gražesnį laišką. Visa liepsnojau nuo slaptos meilės. Galiausiai Mu- 
chamedas man paskyrė naktinį pasimatymą terasoje priešais mano 
langą. Vadinasi, puikiai pažinojo mano aplinką. O, mano miela 
Halima! Kaip galėčiau tau apsakyti tuometinius savo išgyveni- 
mus! Tą dieną dešimt kartų persigalvojau. Eiti, neiti; niekaip ne- 
apsisprendžiau. Galiausiai nusprendžiau neiti. Šitokio sprendimo 
laikiausi, iki priartėjo paskirta valanda. O tada, lyg slapto balso 
vedama, nuėjau į terasą. Buvo įstabi naktis. Tamsi, be mėnulio, ta- 
čiau dangus nusėtas smulkiomis mirguliuojančiomis žvaigždėmis. 
Mane tai išmušdavo karštis, tai supurtydavo drebulys. Kurį laiką 
šitaip lūkuriavau terasoje. Jau ėmiau svarstyti, o kas, jeigu čia ne 
tik apgavystė, bet ir bjaurus man iškrėstas pokštas, siekiant pasi- 
tyčioti iš senojo Mozės? Tik ūmai išgirdau šnabždesį: ,„Neišsigąsk. 
Tai aš — šeichas Muchamedas.“ Vyras pilku drabužiu, lengvas it 
plunksnelė, peršoko per aptvarą ir, nespėjusi nė atsitokėti, jau at- 
sidūriau jo glėbyje. Man atrodė, kad ėmė suktis daugybė pasau- 
lių ir aš patekau į bekraštybę. Jis nepaklausė, ar noriu su juo eiti. 
Tik apglėbė mane per liemenį ir nusileido pintomis kopėčiomis į 
sodą. Kitapus tvoros išvydau kelis raitelius. Jie perkėlė mane, kad 
jis galėtų perlipti per tvorą. Tada jis užsikėlė mane ant balno ir mes 
išdūmėme iš miesto į tamsią naktį. 

— Ir tu visa tai patyrei? — stebėjosi Halima. - Laiminga, laimin- 
ga Mirjama! 

— O, nesakyk šitaip, Halima. Man širdis plyšta, kai pagalvoju 
apie tai, kas nutiko paskui. Mes jojome visą naktį. Iš už kalvų pasi- 
rodė mėnuo ir mus nušvietė. Man buvo ir baugu, ir gera, lyg būčiau 
klausiusis pasakos. Ilgai nedrįsau pažvelgti į veidą raiteliui, laikiu- 
siam mane glėbyje. Bet pagaliau įsidrąsinau ir pakėliau į jį akis. 
Jis susikaupęs žiūrėjo į kelią. Jo žvilgsnis buvo kaip erelio, bet nu- 
kreiptas į mane pasidarydavo švelnus ir šiltas lyg elnio. Aš taip pa- 
milau šį vyrą, jog būčiau gyvybę už jį paaukojusi. Jis buvo nuosta- 
bus, tasai šeichas Muchamedas. Su juodais ūsais ir trumpa, vešlia 
barzda. Jo lūpos buvo raudonos. O, Halima! Per kelionę tapau jo 
moterimi... Po trijų dienų mus jau vijosi. Įbroliai, mano vyro sūnus 
ir visa gauja ginkluotų miestiečių. Vėliau sužinojau, kad išaiškėjus, 
jog pabėgau, visi tarnai iškart buvo sukelti ant kojų. Muchamedo 
laiškai buvo atrasti ir mano vyras Mozė iš sielvarto ir gėdos gavo 
širdies smūgį. Jo ir mano giminė susyk apsiginklavo, pasibalnojo 
ristūnus ir pasileido mūsų gaudyti... Mes jau buvome nujoję toli į 
dykumą, tik staiga horizonte pamatėme būrį raitelių. Muchamedas 
turėjo tik septynis vyrus. Šie jam sušuko, kad paliktų mane, tada 
būtų lengviau paleisti žirgą risčia. Bet jis tik numojo ranka. Mudu 
persėdome ant pailsėjusio arklio. Tačiau persekiotojai nenumaldo- 
mai artėjo. Tuomet Muchamedas paragino savo draugus apgręžti 
arklius ir pasitikti persekiotojus. Paliko mane sėdėti ant žemės ir, 
išsitraukęs kardą, stojo septyneto priekyje. Raiteliai susikovė. Lai- 
mėjo dauguma. Vienas mano įbrolių žuvo, bet žuvo ir Muchame- 
das. Išvydusi tai, ėmiau iš sielvarto raudoti ir puoliau bėgti. Bet 
jie greitai mane sučiupo ir pririšo prie balno. O prie mano arklio 
uodegos pririšo negyvą Muchamedą... 

— Koks siaubas, koks siaubas, — suaimanavo Halima ir užsiden- 
gė delnais veidą. 

— Negaliu tau perteikti, ką tuomet jaučiau. Mano širdis sukie- 
tėjo it akmuo ir atsivėrė tik vienai aistrai — kerštui. Tada dar tik 
nujaučiau, kad manęs laukia pažeminimai ir gėda. Kai grįžome 
į Alepą, radau savo vyrą leisgyvį. Bet vos mane išvydo, jo akys 
kaipmat pagyvėjo. Tą akimirką jis man atrodė kaip šaitanas. Jo 
sūnus pririšo mane prie mirties patalo ir plakė rimbu. Aš sukan- 
dau dantis ir tylėjau. Kai Mozė pasimirė, man atlėgo. Ėmė atrody- 
ti, jog kerštas iš dalies įgyvendintas... Tik trumpai tau pasakysiu, 
ką paskui su manimi padarė. Įsitikinę, kad ganėtinai prikankino, 
nuvežė į Basrą ir pardavė kaip vergę. Šitaip tapau mūsų Valdovo 
nuosavybe. O jis pažadėjo man, jog keršys už mane tiek žydams, 
tiek krikščionims. 

Halima ilgai tylėjo. Jos akyse Mirjama išaugo ir virto kone die- 
vaite. Jai dingojosi, kad iš draugystės su Mirjama ir pati nepapras- 
tai daug įgijo. 

Galiausiai paklausė: 

— Ar tiesa, kad krikščionys ir žydai valgo mažus vaikus? 

Mirjama, vis dar pasinėrusi į kraupius prisiminimus, ūmai nu- 
sipurtė ir prapliupo juoktis. 

— Galimas daiktas, — atsakė ji. — Jie ganėtinai Žiaurūs. 

— Kokia laimė, kad esame tarp tikratikių!... Klausyk, Mirjama, 
ar tu dar krikščionė? 

— Ne, nebe. 

— O gal esi žydė? 

— Ne, nesu ir žydė. 

— Vadinasi, esi tikratikė, kaip ir aš! 

— Kaip tau labiau patinka, mielas vaike. 

— Ar Seiduna tave labai myli? 

— Juk sakiau, kad neklausinėtum, - juokais susiraukė Mirjama. — 
Na, kad jau tiek daug tau patikėjau, noriu dar šį tą pasakyti. Galbūt 
jis ir myli mane, bet aišku viena — esu jam reikalinga. 

— Kaip tai reikalinga? Nesuprantu. 

— Jis vienišas ir neturi su kuo nuoširdžiai pasikalbėti. 

— O tu jį myli? 

— Šito tu nesuprasi. Jis nėra šeichas Muchamedas, juolab Mozė. 
Jis — didis pranašas. Labai juo žaviuosi. 

— Turėtų būti nepaprastai gražus. 

— Paikas kačiuk! Nori, kad imčiau pavydėti, jei klausinėji tokių 
dalykų? 

— Ak, kad ir kaip ten būtų, esi labai laiminga, Mirjama, - ištrū- 
ko Halimai iš širdies gelmės. 

— Ša, kvailute! Jau vėlu, metas miegoti. Eik į savo lovą. 

Mirjama pabučiavo mergaitę ir ši tykiai nutipeno į savo patalą. 
Bet dar ilgai negalėjo užmigti. Mintyse pakartojo viską, ką išgirdo 
iš Mirjamos. Mergaitė taip gyvai įsivaizdavo, kaip Mirjama pa- 
grobiama ir kaip paskui joja Muchamedo glėbyje, jog ant skruosto 
pajuto jo alsavimą ir ūsų prisilietimą. 

Halimą apėmė nepažįstama saldybė ir ji nudžiugo, kad aplink 
tamsu ir niekas jos nemato. Bet vaizduotėje išvydusi negyvą Mu- 
chamedą, kurį žirgas vilko pririštą prie uodegos, įsikniaubė į pa- 
galvę ir ėmė kūkčioti. Šitaip ir užmigo. 


Netrukus po šio pašnekesio Halima išvydo vaizdą, nuo kurio ją nu- 
smelkė keista baimė. Kaip visada ji vaikštinėjo po sodus, brovėsi 
tarp krūmokšnių ir netikėtai už vieno krūmo nugirdo šnabždesį. 
Ant pirštų galų prisėlino arčiau. Žolėje gulėjo Sara ir eunuchas 
Mustafa, juodu darė dalykus, apie kuriuos per pamokas pasakoda- 
vo Apama. Mergaitė apstulbo. Panūdo sprukti, bet neregima jėga 
ją sulaikė. Ji neteko amo, bet ir negalėjo nuo porelės atplėšti akių. 
Stovėjo it įkasta, iki aniedu pakilo eiti. 

Halima klausė savęs, ar papasakoti apie tai Mirjamai, kad vėl 
nereikėtų ko nors nuo jos slėpti. Bet ar nebuvo jau sykį išdavusi Sa- 
ros? Ne, šįsyk nevalia taip pasielgti! Verčiau dėsis nieko nemačiusi. 
Juk ir šiaip visa tai pamatė atsitiktinai. 

Kai nutylėjo apie šį įvykį, jai maloniai atlėgo. Ir vėl galėjo ra- 
miai Žiūrėti Sarai į akis. Halima jautėsi taip, lyg nutylėdama šią 
paslaptį būtų grąžinusi bičiulei seną skolą. 


Alamutas 


Ketvirtas skyrius 


"Ibn Tahiras tvirtovėje išgyveno didžią gyvenimo permainą. Po ke- 
lių dienų, praleistų Alamute, jam viskas dar jaukėsi ir miglojosi 
akyse, tarsi kas nors būtų per galvą vožtelėjęs sunkiu vėzdu. Bet 
jaunuolis vis sparčiau pratinosi prie naujos tvarkos. Praėjus ketu- 
riolikai dienų, tapo ne tik geriausiu mokiniu, bet ir aistringu, užsi- 
degusiu ismailitų mokymo sekėju. Jo veidas nepaprastai pasikeitė. 
Veido putnumas ir apvalainumas išnyko, skruostai įdubo, mina 
įsispaudė nuožmi ir ryžtinga. Dabar Ibn Tahiras atrodė dešimčia 
metų vyresnis, nei buvo iš tiesų. 

Jaunuolis artimai susipažino su savo bendramoksliais, vyresny- 
be ir visa mokyklos tvarka. 

Šimtininkas Minučeheris mokė ne tik karo meno, bet ir ge0- 
grafijos. Jis išjodavo su kuopa iš tvirtovės ir nukakdavo taip toli 
į pietus, kad mokiniai, atsigręžę atgal, virš kraštinių kalnų išvys- 
davo dunksančią Demavendo viršūnę. Dėstydamas geografiją, 
mokytojas tą viršukalnę pasirinko kaip savo paaiškinimų išeities 
tašką. Tarnaudamas sultono kariuomenėje, kelis sykius buvo ap- 
keliavęs visą karalystę. O dabar ant didžiulio pergamento nubrai- 
žė didesnius kalnus, svarbius miestus ir turgavietes, kariuomenių 
ir karavanų kelius. Išskleidė prieš mokinius ant grindų žemėlapį, 

pagal Demavendo kalną nustatė kryptis ir pradėjo aiškinti pavie- 
nių geografinių taškų ir sankryžų išsidėstymą. Į paaiškinimus 
šimtininkas Minučeheris įpindavo prisiminimų iš savo karinio gy- 
venimo, šitaip pagyvindamas pamoką ir uždegdamas klausytojus. 
Kiekvienas gavo užduotį tiksliai nustatyti atstumą nuo savo gim- 
tojo krašto, jo padėtį ir kryptį. Todėl geografijos pamokos buvo 
vienos mėgstamiausių. 

Nauja disciplina, kurią dėstė Al Chakimas, buvo ypatinga. Ki- 
tados šis vyras gyveno Vakarų šalių dvaruose. Pažinojo Bizantijo", 
Kairo, Bagdado dvariškių gyvenimą. Buvo lankęsis pas daugybę 
įvairių kunigaikščių ir matęs aibę tautų, kurių įpročius ir papro- 
čius gerai permanė. O dabar visas šias Žinias įtraukė į mokomą- 
ją discipliną ir dėstė savo mokiniams. Mokė juos, kaip sveikinasi 
graikai, žydai, armėnai ir arabai, kokie jų papročiai, kaip valgo ir 
geria, kaip linksminasi ir kuo verčiasi. Parodė mokiniams, kaip 
reikia atsistoti prieš vieną ar kitą kunigaikštį, ko reikalauja įvai- 
rių valdovų ir dvarų ceremonialas, išdėstė jiems graikų, hebrajų 
ir armėnų kalbos pradmenis. Mokytojas, lyg koks graikų tragikas, 
pats vaidindavo: čia pasipūtusį kunigaikštį, čia nusižeminusį, pra- 
šantį žmogų, čia žingsniuodavo oriai ir išdidžiai, čia puldavo veidu 
žemyn, lankstėsi tuščiai vietai ir šypsojosi lyg 1r draugiškai, lyg 
ir klastingai. Mokiniai turėjo jį mėgdžioti, vaidinti drauge su juo 
ir sveikintis užsienio kalbomis. Retsykiais pamoką pertraukdavo 
smagus kvatojimas, kurį džiugiai pasigaudavo ir pats mokslingasis 
graikas. 

Dajus Ibrahimas, be dogmatikos ir arabų kalbos gramatikos, 
aiškino Koraną, mokė algebros ir matematikos mokslo. Netru- 
kus Ibn Tahiras pradėjo jausti jam pagarbią baimę. Atrodė, kad 
dajus Ibrahimas žino viską. Aiškindamas Koraną, jis leisdavosi į 


* Senovės miestas, įkurtas graikų 660 m. pr. Kr., imperatoriaus Konstantino 330 m. pava- 


dintas Konstantinopoliu. Nuo 1453 m. jis vadinamas Stambulu. (Vert. past.) 

filosofinius apmąstymus, kalbėdavo apie kitus tikėjimus, pateikė 
mokiniams krikščionybės, judaizmo pradmenis, be įvairių pago- 
niškų tikėjimų, supažindino su paslaptingu indų mokymu, kurį 
paskleidė Buda. Mokytojas nuodugniai paaiškino, kodėl visi tie 
tikėjimai klaidingi, ir įrodė, kuo Pranašo mokymas teisingesnis, 
o visų teisingiausia atmaina yra ismailizmas. Baigdamas pamo- 
ką, visus savo aiškinimus mokytojas apibendrindavo suprantamais 
teiginiais, kuriuos mokiniai turėjo užsirašyti ir išmokti mintinai... 

Sykį dajus Abu Soraka atėjo į pamoką nešinas storu popieriaus 
ritiniu. Atsargiai jį išskleidė, lyg jame būtų saugojęs kokią paslap- 
tingą brangenybę, ir paėmė šūsnį tvarkingai prirašytų pergamento 
lakštų. Pasidėjo juos priešais ir prispaudė savo sunkia ranka. Tada 
tarė: 

— Šiandien pradėsiu jums pasakoti apie mūsų Valdovo gyveni- 
mą. Išgirsite apie jo kančią, kovas ir didžias aukas, sudėtas ismai- 
lizmo labui. Ši šūsnis lapų priešais mane yra jo nenuilstamo triūso 
vaisius, visa tai jis savo ranka kuo kruopščiausiai užrašė jums, kad 
iš jo gyvenimo išmoktumėte, kaip reikia aukotis dėl teisingo rei- 
kalo. Todėl viską, ką išgirsite, atidžiai pasižymėkite ir paskui gerai 
išmokite. Pažvelkite, štai jo rūpinimosi jumis vaisius! 

Mokiniai pakilo ir priėjo prie raštų, gulinčių priešais dajų. 
Nebyliai žavėdamiesi, jie spitrijo į dailiai prirašytus lapus, kurie 
šiuršendami slydo mokytojui tarp pirštų. Suleimanas ištiesė ranką, 
ketindamas pasižiūrėti iš arčiau. Bet Abu Soraka mikliai atkišo 
delną, lyg mėgindamas apsaugoti rankraštį nuo paniekinimo. 

— Ką, tau galvoj negerai? — suriko jis. —- Tai gyvo pranašo rank- 
raštis. 

Mokiniai vienas paskui kitą grįžo į savo vietas. Nutaisęs iškil- 
mingą balsą, dajus pradėjo jiems pasakoti apie vyriausiojo karo 
vado gyvenimą ir žygdarbius. Ir pradžių trumpai pateikė istorinius 
įvykius, kad vėliau būtų lengviau pereiti prie smulkmenų, užrašy- 

tų ant gulinčių priešais jį lakštų. Mokiniai sužinojo, kad Seiduna, 
jų vadas, yra gimęs prieš šešiasdešimt metų Tūse, kad jis vardu 
Hasanas, o jo tėvas Alis kilęs iš šlovingos arabų šeimos Saba Ho- 
mairi. Dar visai jaunas, Seiduna susipažinęs su keliais ismailizmo 
mokytojais ir misionieriais ir išsyk pajutęs, kad jų mokymas yra 
teisingas ir kad ateitis priklausanti jam. Jo tėvas ir pats buvo įsi- 
slaptinęs kalifo Alijaus šalininkas. Stengdamasis nesukelti įtarimų, 
jis pasiuntęs jaunąjį Hasaną į Nišapūrą pas sunitų refiką Muvafi- 
ką Ediną. Ten Hasanas susipažinęs su dabartiniu viziriu Nizamu 
al Mulku ir astronomu, matematikų Omaru al Chajamu. Jie buvę 
moksladraugiai ir netrukus visi trys puikiai suvokę sunos melagin- 
gumą ir jos išpažintojų tuštybę, tad nusprendę visą savo gyvenimą 
skirti ismailizmui. Jie pasižadėję, jog tas, kuris pirmas pasieks pri- 
pažinimo viešajame gyvenime, padės iškilti ir kitiems dviem, kad 
lengviau būtų skleisti teisingą mokymą. 

Tačiau didysis viziris nesilaikęs savo pasižadėjimo. Priešingai! 
Pasikvietęs Seiduną į sultono rūmus ir paspendęs jam pavojingus 
spąstus. Bet Alachas sergėjo savo išrinktąjį. Apsiautęs jį nakties 
skraiste, nuvedė į Egiptą pas tenykštį kalifą. Ten prieš jį sukilę pa- 
vyduoliai. Seiduna juos nugalėjęs ir po ilgų klajonių grįžęs į tėvy- 
nę. Čia Alachas jam paskyręs Alamuto tvirtovę, kad pradėtų kovą 
su klaidingu mokymu ir pagaliau sutriuškintų neteisėtus valdovus 
ir tironus. Visą gyvenimą jį lydėję stebuklai, mirtini pavojai ir Ala- 
cho malonė... Abu Soraka tarė: 

— Kai išklausysite visų šių nuostabių istorijų, kurios iš pirmo 
žvilgsnio primena labiau pasakas nei tikrovę, atpažinsite, kad 
mūsų Valdovas yra tikras ir galingas pranašas. 

Kitomis dienomis mokytojas smulkiai pripasakojo netikėčiau- 
sių nutikimų iš vyriausiojo karo vado gyvenimo. Mokinių akyse 
iškilo valingo pranašo vaizdinys ir jie ėmė kuo karščiausiai trokšti 
kada nors išvysti jį gyvą ir jo akivaizdoje pasižymėti didžiu žyg- 

darbiu arba auka. Mat susireikšminti jo akyse jiems atrodė tolygu 
iškilti aukštai virš kitų mirtingųjų. 


Dieną Ibn Tahiras niekuo nebesistebėjo. Jis buvo imlus stebėtojas 
ir klusnus mokinys. Darė viską, ko tuo metu iš jo buvo reikalauja- 
ma, ir jam nekilo abejonių, kad visa turi būti taip, kaip yra. 

O vakare, sunėręs už galvos rankas, gulėdamas ir spitrėdamasis 
į rausvą liepsnelę, plazdenančią virš dubenėlio kampe ant padėklo, 
ūmai suvokė, kad gyvena keistame, paslaptingame pasaulyje. Jį ap- 
nikdavo slogutis ir jis daugsyk savęs klausdavo: „Ar tu, kuris dabar 
čia guli, iš tiesų esi tas pats Avanis, kuris kadaise ganė tėvo bandą Sa- 
vėje?“* Mat jam atrodė, kad pasaulį, kuriame dabar gyvena, nuo anks- 
tesnio skiria tokia praraja, kokia skiria sapnų pasaulį nuo tikrovės. 

Išsibrauti iš tų sapnų jam padėjo kūryba. Per poetikos pamo- 
ką dajus Abu Soraka uždavė mokiniams eiliuotai apdainuoti itin 
svarbias ismailizmo asmenybes ir įvykius. Mokiniai turėjo sukurti 
eilėraščių apie Pranašą, Alijų, Ismailą, apie garsius kankinius ir jų 
žygdarbius. 

Ibn Tahirui Alijus, Pranašo žentas, buvo mieliausias širdžiai. 
Apie jį ir sudėjo eilėraštį, kuris taip sužavėjo Abu Soraką, kad šis 
nusprendė parodyti jį Seidunai. Eilėraštį išmoko ir kiti mokiniai, 
veikiai Ibn Tahiras visame Alamute išgarsėjo kaip poetas. 


Alijus 
Po Hadidžo jis pirmas Pranašą pažino, 
Tada tebuvo dešimtmetis. 


Visuos mūšiuos greta stovėjo, 
Daug kraujo dėl jo neteko. 

Pranašas žmona davė jam dukrą, 
Fatimą, visų gražiausią. 

Paskyrė jį į kalifo sostą, 

Kad mirti galėtų ramiausiai. 


Apgaule nuverstas, begėdiškai išduotas 
Po Pranašo mirties jis buvo. 
Likimo smūgis vėl suduotas: 
Papjautas kraujo klane žuvo. 


Jo kūnas šventas guli Nedžefe, 
Aukso kupolu apdengtas. 

Kas kankiniui galvą nulenkia, 
Vos sulaiko ašaras. 


Padrąsintas pirmos sėkmės, Ibn Tahiras toliau mėgino kurti 
eiles. Umai pamanė, kad šitaip gali nors kiek išreikšti tai, kas va- 
karais jį baugindavo, ir atsikratyti to nesuvokiamo nerimo. Visa, 
kas jam atrodė svetima ir neaišku, jaunuolis mėgino įsprausti į 
eiles ir šitaip surengti akistatą. Kai kurie poetiniai jo mėginimai 
vėliau tapo Alamuto brolijos turtu, daugelis tuos eilėraščius mo- 
kėjo mintinai. Eilėraščiai apie Alamutą ir Seiduną buvo mėgsta- 
miausi. 


Alamutas 
Ten, kur Elbrusas šauna į dangų, 
Upės plukdo vandenį sraunų. 


Iš ten trykšta kriokliai 
Ir krenta žemyn išdidžiai. 

Ant uolos stūkso tvirtovė slaptinga. 
Nuo Giliano karalių laikų ji didinga. 
Tvirtos sienos ją apsupa visą 
Audroms ir strėlėms ji rodo narsą. 


Kitados ten ereliai suko lizdus. 

Vanagai tūpė su grobiu naguos. 

Uola buvo plėšriųjų sparnuočių namai, 
Todėl pilis Alamutas vadinas nūnai. 


Keturi kuorai saugo pilį, 

Apie didžią paslaptį jie tyli. 
Idant rankos klaidatikių 

Piktai ir įžūliai jos nesigvieštų. 


Seiduna 


Lyg erelis savo lizde, 

Tvirtovės galingos valdovas. 
Tikinčiuosius jis veda ir teisia, 
Jam nė motais sultonas. 


Nematomas, negirdimas, 0 visur 
Jauti jojo ranką. 

Nežinai, nei kada, nei iš kur, 
Atpildas atkanka. 


Jį Alachas išrinko ir siuntė pasaulin, 
Jis iškentė daugybę vargų, 

Atėmus Pranašą ir Alijų, 

Nebuvo daugiau tokių šventų. 


no 

Aplink jį nutinka aibė stebuklų, 
Krikščionis nei žydas nepatikėtų. 
Už tikėjimą, ištikimybę ir kančią 
Nuo rojaus vartų jis gavo raktą. 


Sykiu su poezijos pamokomis vyko ir iškalbos pratybos. Su- 
leimanas ir Ibn Tahiras čia buvo nepralenkiami. Suleimanas kal- 
bėdavo emocingiau, o Ibn Tahiras — protingiau. Visų prasčiausiai 
sekėsi Jusufui. Jis ne sykį tikino Ibn Tahirą, kad verčiau visą dieną 
mankštintųsi saulėkaitoje stebint griežtajam Minučeheriui arba net 
pliektų save rimbu, Abdulo Maliko palieptas, šokinėtų ant įkaitu- 
sios plokštės ir atliktų visus dešimt sunkių kvėpavimo pratimų, ku- 
rių jie išmokę. Tik vieno jis bijojo taip pat kaip poezijos, iškalbos, 
gramatikos ir algebros —- Abdulo Maliko pasninko. Tomis dieno- 
mis jam atrodydavo, kad gyvenimas ir visa, ką jie veikė tvirtovėje, 
yra beprasmiška ir tuščia. Jį apnikdavo noras atsigulti, užmigti ir 
daugiau nebenubusti. 

Tačiau Jusufo nekamavo jokie keblūs klausimai. Jį mažai kas 
stebino. Bene didžiausią nuostabą jam kėlė Ibn Tahiro gebėjimas 
kurti eilėraščius, kurių niekur nebuvo skaitęs nei jis pats, nei ku- 
ris nors kitas mokinys. Viešai Jusufas laikė Ibn Tahirą kerėtoju, o 
žemiškasis jo protas piršo mintį, kad Ibn Tahiras tikriausiai turi 
paslėpęs šaltinį, iš kurio semiasi savo meno. Jusufas manė, kad 
eilėraščius, kuriuos Ibn Tahiras jiems perskaito, iš tikrųjų sukūrė 
poetai. Bet juk tai įvyko žiloje senovėje, tada, kai po pasaulį dar 
vaikščiojo didvyriai ir kovėsi su demonais ir kitomis antgamtinė- 
mis būtybėmis. O kad poetu galėtų būti gretimoje lovoje miegantis 
bendramokslis, visa galva mažesnis ir gerokai silpnesnis už jį, Ju- 
sufto protas neaprėpė. Tai, kad Seiduna yra didis pranašas, nors ir 
gyvena su jais tvirtovėje, Jusufas dar šiaip ne taip suprato. Seiduna 
buvo nematomas ir manė, kad jie neverti jį išvysti. O štai Ibn Ta- 

hiras kasdien su juo ginčydavosi ir pokštaudavo. Nors ir apniktas 
abejonių, Jusufas juo žavėjosi ir nepaprastai didžiavosi, kad juodu 
yra draugai. 

Suleimanas, nors nepralenkiamai kaudavosi kardu ir mėtyda- 
vo kilpas, ir visada pirmaudavo per pavojingą išbandymą, vis tiek 
pavydėdavo kitiems sėkmės. Kai prie jo pagirdavo Jusufą ir Ibn 
Tahirą, jis atšaudavo: 

— Pirmas yra bukagalvis, o antras —- pasipūtėlis. 

Tačiau visi kartu jie sudarė neišskiriamą trijulę. Jei kiti bičiu- 
lius užsipuldavo, Suleimanas juos gindavo. Įniršęs atkirsdavo: 

— Kai taip toli mėtysite ietis ir atlaikysite tokį krūvį kaip Jusu- 
fas, galėsite postringauti. 

O dėl Ibn Tahiro šitaip atrėždavo: 

— Jeigu jūsų galvose būtų bent kruopelė jo proto, būtumėte ne 
tik pasipūtę, bet jau seniai sprogę iš pasipūtimo. 

Tačiau niekas neįsižeisdavo dėl jo kandumo. Suleimaną mėgo 
ne tik Ibn Tahiras ir Jusufas, bet ir visi mokiniai drauge su moky- 
tojais. 

Vienas griežčiausių draudimų buvo kalbėti apie moteris ir aps- 
kritai apie lytiškumą. Todėl visi mokiniai neteko amo, kai per vie- 
ną pamoką Ibrahimas netikėtai prabilo šia keblia tema. Jis pradė- 
jo pasakoti apie Pranašo moteris. Mokytojas sausai krenkštelėjo, 
akimirką nudelbė akis, o paskui tvirtai įrėmė žvilgsnį į priešais 
sėdinčius jaunuolius. Prabilo rimtu balsu: 

— Pranašas neuždraudė tikintiesiems tuoktis ir mėgautis ben- 
dru gyvenimu su kita lytimi. Jis pats parodė ištikimo sutuoktinio 
ir gero tėvo pavyzdį. Bet ir iškėlė tikintiesiems taurų tikslą: kan- 
kinystė dėl švento tikėjimo ir aukščiausias atlygis už šią auką — 
amžini džiaugsmai rojaus soduose. Pirmieji, sekdami šauniu jo pa- 
vyzdžiu, mokėjo suderinti ir viena, ir kita: malonų gyvenimą su 
moterimi ir narsų aukojimąsi dėl jo mokymo. Kai Pranašas mirė, 

tikintieji pradėjo kivirčytis. Vyrija tik drunijo haremuose ir pešėsi 
dėl valdžios ir kitokios žemiškosios gerovės. Liko pamirštas Pra- 
našo priesakas, kad reikia aukotis dėl taurių tikslų, kautis su kardu 
rankoje arba net mirti kankinio mirtimi... O Seiduna nubrėžė per- 
skyrą. Anapus jos — Bagdadas ir seldžiukų tironai su savo pasi- 
leidusiais šalininkais, o šiapus esame mes ir jūs. Jūs, kurie būsite 
įšventinti į fedajinus, esate išrinktoji kuopa, kurios svarbiausias 
tikslas — auka ir kankinystė dėl švento reikalo. Vadinasi, turite vis- 
kuo skirtis nuo anų. Todėl Seiduna jums taiko griežčiausią drau- 
dimą: jūs nei vesite, nei kaip nors kitaip atsiduosite paleistuvystei. 
Jums, tarsi jau būtumėte rojaus sodų, sukurtų dėl jūsų, gyventojai, 
uždrausta kalbėti apie nepadorius dalykus. Jums draudžiama apie 
juos galvoti arba slapta jais mėgautis vaizduotėje. Alachui nieko 
nėra slapto! Jis išrinko Seiduną ir paskyrė būti jūsų vedliu... Tam, 
kas pažeis šį draudimą, numatytos griežčiausios bausmės. Kas bus 
užkluptas besikalbantis apie nešvankybes, išsyk bus išmestas pas 
eilinius. Vienam iš jūsų jau teko tokia bausmė. Jeigu kuris nors iš 
jūsų, jau įšventintas, susidės su moterimi arba net ves, bus nubaus- 
tas kraupia mirtimi. Pirmiausia budelis išdurs jam akis įkaitintu 
pagaliu. Kai baisus skausmas kiek apmalš, jam gyvam bus nurau- 
tos galūnės. Šios bausmės, kaip nurodo vyriausiasis karo vadas, 
nusipelnys tas, kas pažeis draudimą. 

Nuo šių žodžių mokiniams per nugarą šiurpas perbėgo. Jie ne- 
drįso pažvelgti vienas kitam į akis. Kai kurie itin gyvai įsivaizdavo 
tas siaubingas bausmes. Tada juos imdavo smaugti dusulys ir kar- 
tais pasigirsdavo kuriam nors iš krūtinės ištrūkęs atodūsis. 

Pamačius savo kalbos poveikį, dajaus Ibrahimo veide šmėstelė- 
davo vos pastebimas šypsnys. Tada mokytojas prabildavo kur kas 
švelnesniu balsu: 

— Nebijokite šio Seidunos draudimo. Jis tik atrodo Žiaurus. Nes 
kuriam gi iš jūsų galėtų šauti į galvą atpildą, laukiantį už pasiau- 

kojimą, taip lengvai iškeisti į abejotinus malonumus, kuriuos pa- 
tirtų pažeidęs Seidunos draudimą? Juk visi ligi vieno, kurie nedve- 
jodami vykdys tai, kas įsakyta, pelnys amžinąjį, ištaigos kupiną 
gyvenimą. Ir dar kokios ištaigos! Kaip kankiniai, pasiaukoję dėl 
švento reikalo, jūs įžengsite į sodus, kur almės ašaros tyrumo šal- 
tiniai. Gulėsite stiklinėse menėse ant minkštų pagalvių ir vaikščio- 
site po gražiai sutvarkytas giraites vešlių medžių paunksmėje. Jus 
sups darželiai tauriausių gėlių, kurios svaigiai kvepės. Baltarankės 
merginos juodomis įkypomis it migdolai akimis vaišins jus pačiais 
gardžiausiais valgiais ir gėrimais. Jos bus jūsų paslaugoms! Tas 
merginas Alachas sukūrė ypatingas. Nors ir atsiduos jūsų geida- 
vimams, jos išsaugos amžiną jaunystę ir amžiną skaistybę... Kai 
būsite įšventinti, būsite pasirengę užsitarnauti šią prabangą. Ala- 
chas įteikė Seidunai raktus nuo sodų, kurie yra skirti jums. Tam, 
kuris tiksliai vykdys įsakymus, Seiduna atvers rojaus vartus. Tad 
ar gali atsirasti kas nors, dėl ko jūs išklystumėte 1š kelio, vedančio 
į tokį atlygį? 


Vakare mokiniai susirinko ant stogo ir Ibn Tahiras tarė: 

— Mokytojai mums patarė laisvalaikiu aptarti, ko išmokome 
per pamokas. Šiandien dajus Ibrahimas paaiškino, kodėl Seiduna 
uždraudė mums paleistuvauti, kalbėti ir galvoti apie nešvankybes. 
Manau, šio draudimo nepažeisime, jeigu kaip visada pasikalbėsi- 
me apie tai, ką išgirdome per pamokas ir kaip mums elgtis, kad 
lengviau išvengtume pasitaikančių pagundų. 

Kai kurie jaunuoliai krūptelėjo nuo jo žodžių. 

— Aš nesutinku, - paprieštaravo Naimas. — Dajus Ibrahimas už- 
draudė mums kalbėtis apie nešvankybes. Juk girdėjai, kokia baus- 
mė laukia prasižengėlių. 

— Nedaryk iš ožiuko vilko, Naimai, - pašiepė Džafaras. - Apie 
viską, ką tą dieną mokytojai mums pasakojo, pasišnekėti galime. 
Niekas negali mūsų nubausti, jeigu apie dalyką kalbame protingai 
ir rimtai. 

— Tik ne apie moteris ir panašias nedorybes! — šiaušėsi Naimas. 

Jusufas įsiuto. 

— Mažylį permest per tvorą! 

Pabūgęs Naimas ėmė trauktis prie durų. 

— Pasilik čia! — užriko Suleimanas. — Kad paskui nesiteisin- 
tum, jog nebuvai kartu su visais. O jeigu dar zirsi, tuoj gerklę 
užrišim. 

Ibn Tahiras prabilo: 

— Kalbėsiu tiesiai šviesiai, kad viską išsiaiškintume. Esu tikras, 
nė vienam iš mūsų nė nedingtelėjo, kad iš tiesų galėtume nusidėti 
su moterimi. Nuo šiol vengsime ir kalbų apie jas. Savo veiksmus 
ir liežuvį mums nebus sunku sutramdyti. Bet kaip galime pažabo- 
ti savo mintis, apninkančias silpnumo akimirką, arba net sapnus? 
Nors Iblis neturi galios mūsų valiai, bet valdo mūsų vaizduotę ir 
sapnus. Štai aš, pavyzdžiui, jau daug kartų sąmoningai susilai- 
kydavau nuo visų nepadorių minčių. Man jau ėmė atrodyti, kad 
visada galėsiu jas pergalėti. Bet nelauktai, lyg piktosios dvasios 
pakurstyti, apniko gašlūs sapnai, o paskui visą dieną ir vaizduotė 
patekdavo į jų vergystę. Šitaip žmogus vis pradeda iš naujo, kol vėl 
parklumpa. O draudimas rūstus ir neatsižvelgia į šią prigimtinę 
silpnybę. Taigi, ko turėtume griebtis? 

Suleimanas atsakė: 

— Kam čia dėl to kvaršinti sau galvą? Sapnai yra sapnai, kas gali 
būti iškviestas dėl jų teisintis? Ir kiekviena nenorom įlindusi mintis 
dar negali būti laikoma baisia nuodėme. 

— Teisingai! — nudžiugo Jusufas. — Kalbi, tarsi būtum žodžius 
man nuo lūpų nustvėręs. 

— Na, nežinau, ar tai teisinga, — suabejojo Ibn Tahiras. - Drau- 
dimas yra aiškus ir tikslus, tad turi būti priemonė, kaip įveikti savo 
silpnybę. 

Čia įsiterpė Džafaras: 

— Tu visiškai teisingai pasakei, Ibn Tahirai. Jeigu yra toks drau- 
dimas, vadinasi, turi būti duota ir galimybė jo nesulaužyti. Kie- 
kvienas iš mūsų privalo visomis išgalėmis priešintis piktosios dva- 
sios kuždesiams ir išlaisvinti mintis ir sapnus iš jos gniaužtų. 

— Jau mėginau, — tarė Ibn Tahiras. — Bet žmogaus silpnumas 
nepaprastai didelis. 

— Neprotinga kviestis į kovą galingesnį priešininką, — sumur- 
mėjo Jusufas. 

Tada Obeida, iki šiol visą laiką tylomis klausęsis pokalbio, gu- 
driai nusijuokė: 

— Kam tiek tuščiažodžiauti ir ginčytis, bičiuliai? — tarė jis. —- Juk 
reikalas gerokai paprastesnis. Manote, kad Seiduna galėtų mums 
liepti daryti tai, ko nepajėgtume? Aš manau, kad ne. Paklausyki- 
te! Ar už susilaikymą ir pasiaukojimą Seiduna mums nepažadėjo 
atlygio? Pažadėjo, ir dar kokį — rojišką ištaigą anapusybės soduo- 
se. Klausiu jūsų: ar teisuolis gali džiaugtis būsimuoju atlygiu? Jūs 
pasakysite: neabejotinai! Vadinasi, ir mes turime teisę džiaugtis 
būsimomis gėrybėmis, kurias Seiduna mums pažadėjo po mir- 
ties. Mintyse galime džiaugtis gražiais sodais ir čiurlenančiais 
šaltiniais, galime įsivaizduoti mums paruoštus rinktinius valgius 
ir gėrimus. Pagaliau vaizduotėje galime mėgautis juodakių mer- 
gelių, kurios skirtos mums patarnauti anapusybėje, glamonėmis. 
Kas čia nešvankaus? Taigi, jei kada nors ateityje mus užpuls pik- 
toji dvasia su savo vilionėmis, mes gudriai mintyse atsitrauksime 
į nuostabius rojaus sodus, kur maloniai sau žaisime šachmatais, 
ir nešvari sąžinė neapkartins mums malonumo. Šitaip įtiksime 
ir Alachui, kuris dėl mūsų įveisė šiuos sodus, ir Seidunai, kuris 

mums atvers jų vartus, ir sau, nes nevaržydami vaizduotės nenu- 
sidėsime. 

Moksladraugiai garsiai ir linksmai pritarė. 

— Na, tu ir velnių priėdęs, Obeida! — sušuko Jusufas. — Kaipgi 
man pačiam nekniostelėjo? 

— Obeida labai sąmoningai viską išvedžiojo, — tarė Ibn Tahiras. — 
Iš pirmo žvilgsnio nieko jam neprikiši. Bet, manau, nešvankus 
troškimas vis tiek lieka nešvankus, nors ir perkeltas į rojaus sodus. 

— Man regis, tau tai netinka, nes ne tu šią mintį išrutuliojai, — 
supyko Obeida. 

— Ne, Ibn Tahiras teisus, - paprieštaravo Džafaras. - Nuodėmė 
lieka nuodėmė, nesvarbu, kur ji padaroma, ir suktumu tokio aiš- 
kaus draudimo, kokį mums nustatė Seiduna, neapeisime. 

— Na, jūs su savo kapstymais norite mums viską sugadinti, - pa- 
sipiktino Jusufas. - Aš manau, kad Obeida teisus, ir niekas negali 
mums uždrausti džiaugtis atpildu, kurio norime dorai nusipelnyti. 

— Na, čia jau kaip kam išeina, - tarstelėjo Džafaras ir truktelėjo 
pečiais. 


Vakarais, kai priešais vyriausiojo karo vado pastatą suplevendavo 
deglų liepsnos, pasigirsdavo tolimas Šahrudo šniokštimas ir nutįs- 
davo vakarinio rago aidas, kviečiantis į paskutinę maldą ir miegoti, 
mokinius apnikdavo nenumaldomas graudesys. Už nugaros likus 
įtemptų pamokų, griežtų išmėginimų ir drausmingo klusnumo ku- 
pinai dienai, jie duodavo mintims valią. Vieni pasitraukdavo į ato- 
kią kertelę ir atsiduodavo namų ilgesiui, kiti dalydavosi patirtimi, 
kaip gyveno už šių sienų, kur gyvenimas klostėsi visiškai kitaip. 

— Norėčiau būti paukščiu, — sykį tarė Suleimanas. - Nuskrisčiau 
pasižiūrėti, ką veikia mano abi sesės. Mūsų motina mirė ir tėvas 

vedė kitas dvi moteris, kurios irgi turi vaikų. Mano seserys joms 
bus našta, esu tikras, kad tos moterys su jomis šiurkščiai elgiasi. 
Dar užsimanys jų atsikratyti. Bijau, kad prikalbins tėvą parduoti 
jas pirmam pasipiršusiam jaunikiui. Ech, kaip visa tai mane grau- 
žia, baisiai graužia! 

Jis sugniaužė kumščius ir užsidengė veidą. 

— O aš turiu motiną, ji sena, — pratarė Jusufas ir sunkia letena per- 
kad kaimynai ją kvailina, nes liko visiškai viena. Ir kodėl ją palikau? 

— Iš tiesų, kodėl? — paklausė Ibn Tahiras. 

— Ji pati šitaip norėjo. Pasakė man: „Tu tikras galiūnas, vaike, 
pats Pranašas tavimi džiaugtųsi. Jei būtų gyvas tavo tėvas, kuris 
užvis labiausiai pasaulyje garbino kankinį Alijų, tikrai nusiųstų 
tave pas vieną iš dajų, tarnaujančių tikrajam kalifui, kad išmoktum 
tikrojo tikėjimo...“ Tąsyk pro mūsų kraštus keliavo didysis dajus 
Huseinas Alkeinis ir rinko mūsų Valdovo sekėjus. Aš nuėjau pas jį 
ir jis nukreipė mane čia, į Alamutą. 

— O tu, Naimai, kaip patekai į šią tvirtovę? — toliau klausinėjo 
Ibn Tahiras. 

— Mano gimtasis kaimas yra netoli šių kraštų, - atsakė Naimas. — 
Sykį nugirdau, kad galingasis dajus Alamute renka kariuomenę 
prieš klaidatikį sultoną. Namie mes visi išpažinome tikrąjį tikėji- 
mą. Todėl tėvas neprieštaravo, kad eičiau tarnauti Seidunai. 

— O tu, Suleimanai? 

— Ką čia klausinėti. Pasklido kalbos, kad kils karas ir kad di- 
dysis dajus, jau padaręs daug stebuklų, Egipto kalifo vardu užėmė 
Alamutą ir ketina iš ten užpulti sultoną. „Čia tai jau tikrai šis tas 
1ms dėtis, Suleimanai“, — tariau sau. Pro mūsų kraštą keliavo dajus 
Abdulas Malikas ir aš prisidėjau prie jo. 

— Mūsų giminė jau nuo seno buvo ištikima Alijui, — prabilo 
Obeida. - Buvome devyni broliai ir vienas turėjo palikti namus. 

Paprašiau tėvo išleisti iš namų ir jis palaimino mane prieš ke- 
lionę. 

— O tu, Džafarai? 

— Aš sąmoningai studijavau Koraną, suną ir islamo istoriją. 
Suvokiau, kad iš Alijaus buvo neteisėtai atimtas Pranašo pali- 
kimas ir Bagdado kalifas neteisėtai užėmė jo sostą. Mūsų kraš- 
te apsistojo vienas dajus ismailitas, ir tai buvo kaip sykis mūsų 
vadovas, Abu Soraka, mudu gvildendavome ismailitų mokymo 
temas. Aš sutikau su jo mokymu ir paprašiau tėvo, kad leistų pri- 
sidėti prie misionieriaus. Išgirdęs, kad mano mokytojas rengiasi 
keliauti į Alamutą pas Seiduną, tėvas mielai sutiko mane išleisti. 
Juk apie mūsų Valdovą buvo kalbama, kad jis nepaprastai šven- 
tas vyras. 

Šitokie pokalbiai vaduodavo jaunuolius iš namų ilgesio ir vieni- 
šumo, atskirties nuo pasaulio išgyvenimo. Tačiau, ragui kitą rytą 
prižadinus iš miego, vakarykščiai jausmų protrūkiai jau būdavo 
užmiršti. Ledinis vanduo, kuriuo jaunuoliai prausdavosi, primin- 
davo, kad jų laukia rūsti diena, sunkios užduotys ir pamokos. Ir 
jie vėl abiem kojom atsistodavo ant Alamuto žemės. Tad galvoje 
kirbėdavo viena mintis: ar gerai atsakinės į mokytojų klausimus ir 
ar vyresniųjų reikalavimai nebus per dideli. Apsiginklavę giedra 
narsa, jie kibdavo darbuotis dėl ismailitų idėjos. 


Vieną rytą, kai mokiniai su Minučeheriu grįžo iš karinių pratybų į 
Alamutą, Abu Soraka pasakė: 

— Šiandien turite laisvą dieną. Iš kaimyninių tvirtovių atvyko 
dajai išklausyti vyriausiojo karo vado nurodymų dėl tolimesnių 
veiksmų. Mes taip pat jiems papasakosime apie jūsų laimėjimus ir 
nesėkmes. Nešurmuliuokite ir išnaudokite progą pasimokyti. 

Mokiniai nepaprastai nudžiugo. Iškurnėjo į miegamąjį pasiim- 
ti lentelių ir rašiklių. Vieni užsiropštė ant apkasų, kiti, smalsesni, 
įsitaisė kieme, pastatų pavėsyje, ir akylai stebėjo vyriausiojo karo 
vado kuorą. 

Prie durų sargyba buvo sustiprinta. Juodaodžiai su kuokomis 
stovėjo nė nekrustelėdami, it statulos. Retkarčiais pro juos šmurkš- 
telėdavo koks dajus, įsisupęs į baltą šventinį apdarą. Tada mokiniai 
puldavo šnabždėtis apie jį. O jei dajus būdavo nepažįstamas, imda- 
vo spėlioti, kas jis toks galėtų būti. 

Apatinėje terasoje priešais sargybos bokštą kilo šurmulys. Pro 
Alamuto vartus įjojo būrys raitelių. Kariai prišoko prie jų palaikyti 
arklių, kad atvykėliai galėtų juos nubalnoti. Smulkus vyriokas pla- 
čiu drabužiu nušoko nuo žemo, balto, gauruoto arklio ir nukurnėjo 
laiptais pirmyn, supamas kitų vyrų, kurie, reikšdami jam ypatingą 
pagarbą, sekė pridurmais. 

— Abu Alis! Didysis dajus! Aš jį pažįstu, - suriko Suleimanas ir 
nejučia pakilo. 

— Dingstam! - pasiūlė Jusufas. 

— Ne, palaukim! - paprieštaravo Ibn Tahiras. —- Norėčiau pama- 
tyti jį 1Š arti. 

Per tą laiką būrys visai priartėjo. Kariai, atsitiktinai pasitaikę 
kelyje, gręžėsi į atvykėlį ir pagarbiai jam lenkėsi. 

— Čia vien dajai, — kuždėjo Suleimanas, o jo balsas virpėjo iš 
susijaudinimo. — Pats Abu Alis juos atlydėjo. 

— Pažvelk! Tarp jų yra dajai Ibrahimas ir Abdulas Malikas, — 
sukliko Jusufas. 

Abu Alis, įsisiautęs į savo platų apdarą, oriai žingsniavo tera- 
sa, iškilmingai linguodamas visu kūnu. Maloningai šypsojosi jį 
sveikinantiems kariams. Buvo matyti, kad suvokia, jog draugiš- 
kas jo šypsnys sekėjams reiškia malonę. Jo veidas buvo išvagotas 
raukšlių. Resva, žilstelėjusi barzda ir Žili, nukarę ūsai rėmino veik 

bedantę burną. Kai jis Žingsniavo pro mokinius, šie įsitempę nusi- 
lenkė. Mažytės jo akys džiaugsmingai žybsėjo. Jis ištraukė ranką 
iš drabužio klostės ir sveikindamasis maloniai pamojo. Buvo nejti- 
kėtinai panašus į seną moterėlę. 

Kai dajų būrys nugužėjo, mokiniai atsitiesė. 

— Matėte? Jis tik mums pamojo ranka! —- šūktelėjo Suleimanas 
virpančiu iš džiugesio balsu. - Abu Alis yra pirmas po Seidunos! 

— Gaila, kad jis ne toks stotingas, - atitarė Jusufas. 

— Gal manai, kad protas priklauso nuo ūgio?! - atšovė Naimas. 

— Pasižiūrėjęs į tave, galėčiau tuo patikėti. 

— Man patinka jo paprastumas, - tarė Ibn Tahiras. - Jis mums 
šypsojosi taip, lyg būtume seni pažįstami. 

— Bet ir kupinas didingumo, - įsiterpė Naimas. 

— Jis mokytas ir nusipelnęs vyras, - priminė Suleimanas. 

— Tačiau negaliu įsivaizduoti, kad būtų šaunus karys. 

— Gal todėl tau šitaip atrodo, kad neatšuoliavo su ištiestu kar- 
du? — pasišaipė Naimas. —- Dauguma dajų, kuriuos man teko maty- 
ti, atrodo silpnučiai. Jie yra vadai, o bukagalviai stipreivos yra jų 

— Norėčiau, kad sykį patektum Abdului Malikui į nagus, - pa- 
šiepė jį Suleimanas. — Tai pamatytum, kokie dajai silpnučiai. 

— O koks yra Seiduna, ką? — paklausė Ibn Tahiras. 

Jaunuoliai susižvalgė. 

Naimas pratarė: 

— To mums dar niekas nėra sakęs. 


eeeo 
Didžioji susirinkimų menė užėmė kone visą pastato, kuriame gy- 
veno vyriausiasis karo vadas, sparno pirmą aukštą. Visą rytą į ją 


rinkosi mokytojai, misionieriai ir kiti ismailizmui atsidavę kilmin- 

gieji. Jie atvyko iš Rudbaro ir Kazvino, Damagano ir Šachduro, ir 
net iš tolimojo Chuzestano, kur ismailizmo idėją palaikė didysis 
dajus Huseinas Alkeinis. Laukdami vyriausiojo karo vado nurody- 
mų, jie šnekučiavosi su čionykščiais vyrais ir dalijosi naujienomis. 

Ant langų buvo užleistos sunkios užuolaidos. Daugybėje siety- 
nų liepsnojančios žvakės apšvietė menę. Kampuose ant aukštų pa- 
dėklų stovėjo indai su derva, kuri šnypšdama plaikstėsi 1r skleidė 
po patalpą malonų svaiginantį kvapą. 

Po vienu 1š tokių sietynų aplink graiką Teodorą susibūrė keli 
vyrai. Tai buvo Rudbaro tvirtovės vadas šimtininkas Ibn Ismailas, 
storasis linksmuolis dajus Zacharuja ir jaunas egiptietis Obeidala- 
chas, kuris pažinojo gydytoją dar tada, kai šis gyveno Kaire. Visi 
buvo nusiteikę papokštauti, tad juokas dažnai pertraukdavo jų paš- 
nekesį. 

— Vadinasi, tu į Alamutą atvykai su Ibn Saba, daktare? — pasi- 
teiravo egiptietis. - Apie Alamuto užėmimą po pasaulį sklido ne- 
įtikėtini gandai. Žmonės šnekėjo, kad Ibn Saba išgrūmė ankstesnį 
tvirtovės valdovą ir pats ją užvaldė. Kiti pasakojo, kad papirko pi- 
nigais. Ir po šiai dienai nežinau teisybės. 

Graikas smagiai sukikeno. Bet nieko nepasakė. 

Šimtininkas Ibn Ismailas kinktelėjo vyrams, kad šie prisilenktų 
arčiau. Tada tarė: 

— Man regis, nieko baisaus nenutiks, jeigu šiam vyrukui paaiš- 
kinsime, kaip Ibn Saba paėmė Alamutą. Aš pats nedalyvavau, 
bet man viską papasakojo vienas iš mano papulkininkių, talkinęs 
mūsų Valdovui. 

Obeidalachas ir drūtasis Zacharuja įsitempę sukluso. Teodoras 
pašaipiai susiraukė ir nepatikliai laikėsi atokiau. 

— Kaip žinote, — toliau porino Ibn Ismailas, — Alamuto tvirtovę 
valdė sultono vietininkas, garbusis šimtininkas Mehdis. Aš pats jo 
nepažinojau, bet girdėjau, kad jam stigo sąmojingumo. Ibn Saba 

sėkmingai apėjo didžiojo vizirio pasalas ir galiausiai nusigavo iki 
Rėjaus, kurio viršininkas Mucuferis buvo geras jo draugas. Pas- 
tarasis jam padėjo suburti septyniasdešimties vyrų kuopelę, tarp 
jų buvo ir papulkininkis, papasakojęs man šią istoriją. Taigi šovė 
mūsų vadui į galvą užimti Alamuto tvirtovę, šiuose kraštuose lai- 
komą viena stipriausių. Jis pasitarė su Mucuferiu ir galiausiai su- 
manė tokią suktybę... 

Egiptietis su storuoju dajumi ausis ištempę klausėsi poringės, 
o gydytojas vis dviprasmiškai kikeno. Šimtininkas tą pastebėjo, 
graiko kikenimas jį glumino ir drauge pykdė. 

— Tai kodėl pats nepapasakoji, jei Žinai geriau? — išrėžė jis įsi- 
žeidęs. 

— Juk matai, kad įdėmiai tavęs klausausi, — pašaipokai atsiprašė 
graikas. 

— Nekreipk į jį dėmesio, tegu sau raukosi, —- išpyškino egiptietis, 
netekęs kantrybės. — Puikiai jį pažįstame. Amžiais dedasi apie ki- 
tus žinantis daugiau. 

Ibn Ismailas rentė toliau: 

— Taigi, sumanęs suktybę, mūsų vadas aplankė Mehdį Alamu- 
to tvirtovėje. Nuvykęs tarė jam: „Esu dajus ir apvaikščiojau pusę 
pasaulio. Bet dabar man jau gana kelionių, atvykau susirasti ra- 
mios kertelės. Parduok man už savo sienų tokio didumo sklypą, 
kiek užima jaučio oda. Už šią žemę duosiu tau penkis tūkstančius 
auksinių.“ Mehdis vos nesprogo iš juoko. „Jeigu tikrai duosi tiek 
pinigų, tuojau pat užleisiu tau trokštamą sklypą.“ Mat jam atrodė 
neįtikėtina, kad varguolis dajus gali turėti tiek Žvangančiųjų. O 
Ibn Saba išsitraukė 1š užančio auksinių kapšą ir pradėjo skaičiuoti 
pinigus. Mehdis negalėjo patikėti savo akimis. Ir ėmė svarstyti: 
„Na, tvirtovei nepakenks, jeigu šiapus jos sienų parduosiu rėželį 
žemės senajam dajui. Užtai per naktį praturtėsiu.““ Taigi paėmė 
jie jaučio odą, nuleido tiltą per Šahrudą, perėjo juo į uolyną pa- 

lei tvirtovės sienas. Ibn Saba išsitraukė iš už diržo aštrų peilį ir 
pradėjo pjaustyti odą siauromis juostelėmis. Karininkai ir kariai 
sulėkė pasižiūrėti, ką daro tas keistas svetimšalis. Niekas nė susap- 
nuoti negalėjo, ką tasai ketina iškrėsti. Supjaustęs odą, Ibn Saba 
surišo juosteles į virvę, įsmeigė į plyšį kuolelį ir pririšo tą virvę 
prie jo. Paėmęs kitą jos galą pakilo eiti aplink tvirtovę. Tik dabar 
Mehdžiui nušvito protas. „Plėšikas! Sukčius!“ — užsipuolė jis Ibn 
Sabą ir stvėrėsi ginklo. Tuo metu jiems virš galvų pasigirdo bilde- 
sys. Vyrai nusigandę pažvelgė į viršų. Būrys raitininkų su apnuo- 
gintais kardais rankose leidosi tiltu į tvirtovę. Ibn Saba nusijuokė: 
„Per vėlu, bičiuli, — tarė, — dabar tvirtovė mano, ir jei nuo mano 
galvos nukris bent plaukas, gyvi nepaspruksit. Bet aš laikausi su- 
sitarimo, Mehdi! Imk penkis tūkstančius auksinių ir keliauk su 
savo žmonėmis, kur tik nori.“ 

Al Chakimas prapliupo juoktis. Laikėsi susiėmęs už riebaus 
pilvuko, o iš akių jam net ašaros ištryško. Tiek kvatojosi, kad net 
visą kūną įskaudo. 

Egiptietis su dručkiu dajumi taip pat juokėsi, gan linksmai, bet 
1r sutrikę. Nesuprato mat, ko čia tas graikas taip tyčiojasi. Tik šim- 
tininkas Ibn Ismailas įtūžęs skersakiavo į gydytoją. 

— Ak, šventas naivumas! - krioktelėjo graikas besijuokdamas. — 
Vadinasi, ir tu prarijai šį masalą, seni! Tiesą sakant, mudu su Ha- 
sanu buvome jį parengę tik sultonui. 

— Tai ką, tas papulkininkis man priskiedė? — pasipiktino šim- 
tininkas, jo veidas nukaito, akys įraudo. Gysla ant veido išpampo 
iš įniršio: — Aš jį prismaugsiu, pribubinsiu kaip paskutinį šunėką! 

— Ir būtum neteisus, Ibn Ismailai, - pasakė graikas. — Nes tai, 
ką jis tau papasakojo, yra tikra teisybė, tikriau jam tai — teisybė. 
Bet ne tau, aukščiau už jį stovinčiam. Pats turėtum susivokti, kaip 
viskas buvo iš tikrųjų. 

— Ko čia susireikšmini? Verčiau klok tiesą! — siuto šimtininkas. 

— Na, pirmiausia turėtum žinoti, kad Mehdis, buvęs šios tvir- 
tovės vadas, yra kilęs iš Alijaus giminės. Sultonas, siekdamas pa- 
traukti jį savo pusėn, suteikė jam, dar nesulaukusiam nė trisdešim- 
ties, aukštą vietininko titulą. O kad nukreiptų nuo savęs galimą 
pavojų, nusiuntė jį į pasaulio kraštą, tai yra čionai — į Alamutą. 
Čia jaunas, pramogų išsiilgęs vyras mirtinai nuobodžiavo. Su savo 
karininkais ir puskarininkiais nuo aušros iki sutemų gėrė, lošė ir 
kivirčijosi. O naktiniams pasilinksminimams prisigrobė didžiulį 
haremą moterų, šokėjų, dainininkių ir aktorių, bet apie tai, kas 
ten dėdavosi, žmonės Rėjuje išdrįsdavo pasakoti tik puse lūpų. Tas 
vietininkas prisijaukino visą pulką sakalų ir gepardų ir su jais me- 
džiodavo po aplinkinius kalnus ir girias. Podraug keikė sultoną su 
kalifu ir prisiekinėjo Žiauriai jiems atkeršysiąs. Tikriausiai ir Me- 
lik-šacho ausis pasiekė kalbos apie jo žygius. Bet valdovas mąstė 
šitaip: „Tegu sau sveikas mane keikia, o kai per sieną ims plūsti 
barbarai, neturės kur dėtis ir stos gynybon, jei jam galva brangi“ 
Apie visa tai Mucuteris, atvykęs į Rėjų, pasakojo Ibn Sabai. Ir man 
teko ten atsidurti, kai sykį, Mucuferiui tarpininkaujant, susiėjome 
su Mehdžiu per medžioklę. Hasanas iš Kairo kalifo buvo gavęs 
sunkų kapšą auksinių. Tad pasiūlė penkis tūkstančius vietininkui, 
kad šis jam perleistų Alamutą. Su tais pinigais Mehdis galėsiąs 
nukeliauti į Kairą, kur Ibn Saba jį pristatysiąs savo draugams ir kur 
jaunasis lėbautojas galėsiąs pasinerti į didmiesčio gyvenimo sūku- 
rį. Mehdis beregint susiruošė. Tereikėjo sugalvoti, kaip pasiteisinti 
prieš savo vyriją, kad sultonas nepradėtų persekioti jo giminaičių. 
O Ibn Saba kaip sykis panūdo iškrėsti vieną iš savo išdaigų. Jis 
tarė: ,,Man knieti užimti Alamutą, iškrėtus tokį smagų pokštą, kad 
paskui apie jį šnekėtų visas Iranas, o sultonas kvatotų ir galvotų: 
Ibn Saba liko toks, koks ir buvo, - senas išdaigininkas. Kad ir kaip 
jį apverstum, pramaniūgiška jo prigimtis vis tiek išlenda. Lai sau 
linksminasi“ Mes išnarstėm dešimtis variantų. Umai prisiminiau 

seną istoriją, kaip Didonė užėmė Kartaginą. Šią istoriją priminiau 
Hasanui. Jis tuoj stvėrėsi šio sumanymo. Sušuko: „Ė, brolau, kaip 
tik šito man ir reikia!“ Ir suskato juodu su Mehdžiu regzti smulkų 
šio sumanymo planą. Mes trise taip kvatojom, stačiai springom. O 
paskui viskas vyko būtent taip, kaip tau, mielas mano šimtininke, 
papasakojo šaunusis tavo karys. 

Visi klausytojai raitėsi iš juoko. 

— O kas nutiko Mehdžiui? — paklausė egiptietis, aprimus juoko 
griausmui. 

— Tu — iš Kairo, jis - į Kairą, — atsakė graikas. — Veikiausiai 
dabar žaidžia šachmatais su mergelėmis, kurios andai teikėsi tave 
pamaloninti. 

— Lažinuosi, - įsiterpė rubuilis dajus, - kad mūsų Ibn Saba nuo 
tada, kai didysis viziris ištrėmė jį iš Isfahano rūmų, tapo rimtu 
vyru. Juk visur apie jį kalbama su pagarbia baime ir daugelis jį 
laiko gyvu šventuoju. O iš to, ką čia mums papasakojai, išeina, kad 
jis liko toks pat išdaigininkas ir pokštautojas. 

— Nederėtų apie tai per daug šnekėti, — gerokai tyliau prabilo 
graikas. — Žinoma, įsikūręs Alamute, mūsų vadas šiek tiek pasi- 
keitė. Dieną naktį sėdi savo bokšte ir nieko nepriima, išskyrus Abu 
Alį. Visi nurodymai perduodami tik per jį. Kartais net nejauku 
pasidaro, kai nežinai, su kuo turi reikalą. 

Tuojau į salę įžingsniavo Abu Alis su naujaisiais dajais. Visi 
pakilo nuo pagalvių ir nusilenkė. Didysis dajus draugiškai nusi- 
šypsojo ir pasisveikino. Pakvietė visus prieiti arčiau. Tada pra- 
bilo: 

— Garbieji ismailitai dajai ir kuopų vadai! Mūsų valdovas Hasa- 
nas Ibn Saba siunčia jums savo palaiminimą ir prašo pranešti, kad 
jo nebus. Mūsų didelės brolijos reikalų tvarkymas, naujų įstatymų 
ir įsakymų rašymas, o ir jo amžius neleidžia tiesiogiai dalyvauti 
mūsų susirinkime. Bet jis dalyvaus dvasiškai, o tai, kas svarbiausia, 

įgaliojo pasakyti mane. Ir aš jam papasakosiu, ką čia aptarėme, ir 
perduosiu ypatingus jūsų pageidavimus. 

Žinia, kad vyriausiasis karo vadas nedalyvaus susirinkime, nu- 
liūdino dajus, atvykusius iš kitur. Jiems net ėmė atrodyti, kad ši- 
taip valdovas juos menkina, laikosi atstumo, gyvena kažkur toli ir 
aukštai, nuo jų atsiskyręs. 

Storulis dajus Zacharuja šnipštelėjo graikui: 

— Ar tik nebus tai dar vienas senas jo pokštas? 

Graikas atsakė: 

— Galimas daiktas. Tik bijau, kad šį kartą pokštaujama su mūsų 
galvomis. 

Didysis dajus paprašė mokytojus papasakoti, kaip sekasi moki- 
niams. Mokyklos viršininkas Abu Soraka pradėjo pirmas. Iš pra- 
džių atvykusiems vadams pristatė bendrą mokymo sumanymą, o 
paskui papasakojo, ko mokiniai iš jo yra išmokę. 

— Visus mokinius lenkia, — tarė jis, — vienas jaunuolis iš Savės, 
anūkas ano Tahiro, kuriam prieš dvidešimtį metų didysis viziris 
įsakė nukirsti galvą. Jaunuolis ne tik nepaprastai sumanus ir turi 
puikią atmintį, bet ir apdovanotas poeto talentu. Paminėčiau dar 
19 Džafarą, nepaprastai rimtą jauną vyrą, kuris gilinasi į Koraną. 
Šmaikštus, bet ne visada patikimas yra Obeida, stropumu išsiski- 
ria Naimas... 

Abu Alis užsirašė vardus ir brūkštelėjo trumpą pastabėlę. Ibrahi- 
mas taip pat į pirmą vietą iškėlė Ibn Tahirą. O šimtininkas Minučehe- 
ris labiausiai gyrė Jusufą ir Suleimaną. Abdulo Maliko nuomone, 
geriausias yra Suleimanas, po jo iškart eina Ibn Tahiras. O gydytojas 
buvo apskritai visais patenkintas ir konkrečių vardų neminėjo. 

Atvykėliai nustebę klausėsi apie tokią griežtą ir daug mokomų- 
jų dalykų aprėpiančią mokyklą. Ir tai jiems kėlė šiokį tokį nepasi- 
tikėjimą. Mat jie nesuprato galutinės tokio auklėjimo prasmės ir 
paskirties. 


136 


Alamutas 


Mokytojams baigus pasakoti apie mokinius, Abu Alis paten- 
kintas pasitrynė rankas. 

— Kaip ką tik girdėjote, čia, Alamute, mes toli gražu nesnau- 
džiame. Pasirodo, visi mūsų Valdovo paskaičiavimai, padaryti per 
tuos dvejus metus, kai įsikūrė šioje tvirtovėje, buvo teisingi. Kaip 
Hasanas Ibn Saba andai buvo nuspėjęs, sultonas vis dar neskuba 
atimti iš mūsų šių valdų: mat barbarams anapus sienos nesvarbu, 
kas tvirtovės vadas. Jeigu jie ketintų įsiveržti į mūsų valstybę, už- 
pultų ir mus, ir sultoną. Gintis tektų tiek jam, tiek mums. O laiką, 
kurį gynybai pasirengti mums davė sultonas, leidome prasmingai. 
Mūsų Valdovas pertvarkė ismailizmo mokymą. Dabar kiekvienas 
ismailitas lavinamas būti tiek tvirtu kariu, tiek uoliu tikinčiuoju. 
Bet mūsų Valdovui visų svarbiausia fedajinų mokykla. Joje bus i1š- 
ugdyti išrinktieji, pasirengę bet kokiai aukai. Dar anksti permatyti 
visą brolijos veiksmingumą. Mūsų Valdovo vardu galiu jums pa- 
sakyti tik tiek: kirvis, kuriuo bus iškirsta seldžiukų giminės šak- 
nis, netrukus bus pagaląstas. Galbūt jau visai arti ta akimirka, kai 
bus suduotas pirmas kirtis. Visi kaimyniniai kraštai iki pat Rėjaus 
dabar palankūs ismailizmui. Ir jeigu teisybė, ką mums praneša 
pasiuntiniai iš Chuzestano, kad netrukus didysis dajus Huseinas 
Alkeinis sukels šalyje visuotinį maištą prieš sultoną, tuomet ir su- 
žinosime, kada ir mums metas išmėginti jėgas. Na, laiko dar yra, ir 
iki lemtingos dienos triūskite, garbieji dajai ir vadai, kaip triūsėte 
iki šiol. Taigi ieškokite naujų mūsų mokymo šalininkų, įtikinėkite 
žmones. 

Iš pradžių prabilęs kasdieniu, tolygiu balsu, pamažu Abu Alis 
vis labiau įsijautė. Mostagavo rankomis, gudriai merkė akį ir šyp- 
sojosi. Štai jau pakilo nuo pagalvių, ant kurių sėdėjo parietęs kojas, 
ir žengė tiesiai į vidurį tarp dajų. 

— Mieli broliai! Perduodu jums ypatingą Seidunos pranešimą. 
Lai sėkmė patraukiant bendraminčius savo pusėn neaptemdo jums 

proto! Kaip tik dabar svarbus kiekvienas Žmogus. Tegu jūsų ne- 
suklaidina didelis būrys tikinčiųjų, kad nepradėtumėte mintyti 
šitaip: ,,Kam čia stengtis palenkti dar šį ar aną žmogų? Juk jis ne- 
turi nei vardo, nei turto.“ Nes galbūt kaip tik jis ir bus tas, kuris 
persvers svarstykles mūsų naudai. Nesibodėkite triūsti! Eikite nuo 
vieno žmogaus prie kito ir mėginkite perkalbėti. Todėl pirmiausia 
reikia pasiekti pasitikėjimą. Nebūkite vienpusiai, keiskite taktiką 
bendraudami su skirtingais žmonėmis. Jei matote, jog kas nors 
griežtai laikosi tikėjimo ir be galo pasitiki Koranu, atrodykite ir 
jūs toks. Sakykite jam, kad valdant seldžiukų sultonams tikėjimas 
žlunga ir kad Bagdado kalifas pasidarė jų tarnas. O jei Žmogus 
atkirs, kad Kairo imamas yra užsienietis ir apsišaukėlis, pritarkite 
jam, bet neatlyžkite ir sakykite, jog Bagdado vietininkas nėra pats 
tinkamiausias. Jums bus lengviau įteigti savo požiūrį Alijaus šali- 
ninkui ar bent jau palankiai nusiteikusiam žmogui. Pamatę, kad 
kas nors didžiuojasi savo iraniečiais protėviais, paaiškinkite jam, 
kad mūsų judėjimas neturi nieko bendro su Egipto valdžia. O jeigu 
kas buvo neteisėtai vietos gyventojų nuskriaustas, guoskite jį saky- 
dami, kad ėmus valdyti Egipto Fatimidams teisybė bus atkurta. Jei 
pasitaikys koks nors karštakošis vyrukas, kuris slapta ar net viešai 
tyčiojasi iš Korano ir tikėjimo, kalbėkite jam, kad ismailizmo esmė 
yra laisvamanybė ir kad mokymas apie septynis imamus tėra mi- 
glos pūtimas ir masalas tamsuoliams. Šitaip apdorokite kiekvieną 
vyrą, atsižvelgdami į jo būdą ir pažiūras, nejučia priverskite jį su- 
abejoti esamos tvarkos teisingumu. Bet drauge atrodykite kuklūs 
ir pasitenkinantys mažmožiais, elkitės pagal to krašto papročius ir 
santvarką, visais neesminiais klausimais nusileiskite pašnekovui. 
Jūs turite sudaryti įspūdį, kad esate mokyti ir prityrę, bet parody- 
kite, kad tą Žmogų labai vertinate ir kad jums nepaprastai rūpi kaip 
tik jį atvesti į teisingą kelią. Šitaip pelnę jo pasitikėjimą, pereikite 
prie kito žingsnio. Paaiškinkite, kad priklausote religinei brolijai, 

ketinančiai atkurti tiesą ir teisingumą, siekiančiai suvesti sąskaitas 
su svetimšaliais valdovais. Įtraukite jį į karštus ginčus, pakursty- 
kite jo smalsumą, atrodykite paslaptingi, darykite užuominas ir 
žadėkite, kol galiausiai jį visiškai sutrikdysite. Tada pareikalaukite 
iš jo priesaikos tylėti, išdėstykite mokslą apie septynis imamus, 
sugriaukite jo tikėjimą, jei jis tiki Koraną, kalbėkite apie mūsų pa- 
sirengimą ir apie galingą kariuomenę, telaukiančią įsakymo susi- 
kauti su sultonu. Priverskite pašnekovą prisiekti iš naujo, patikėkite 
jam, kad Alamute gyvena didis pranašas, kuriam paklūsta tūkstan- 
čių tūkstančiai tikinčiųjų, ir šitaip priverskite jį duoti įžadą. Jeigu 
žmogus yra turčius arba bent jau gyvena pakenčiamomis sąlygo- 
mis, išviliokite iš jo kuo daugiau pinigų, kad jaustųsi įsipareigojęs. 
Nes patirtis rodo, kad žmogus mielai išpažįsta tai, į ką įdėjo savo 
pinigus. Mažytę tų pinigų dalelę išdalykite vargingiems šalinin- 
kams, bet taip darykite ne dažnai, kad laikytumėte juos lyg virve 
pririštus. Žadėkite jiems, kad tai tik kruopelė to atlygio, kurį jie 
gaus iš mūsų vyriausiojo karo vado už atsidavimą ismailizmui. Kai 
koks nors žmogus patenka į jūsų rankas, kuo stipriau apraizgyki- 
te jį savo tinklais. Kalbėkite jam apie žiaurias bausmes, laukian- 
čias atsimetėlių, apie šventą mūsų valdovo gyvenimą ir stebuklus, 
vykstančius aplink jį. Kartkartėmis grįžkite į lankytus kraštus ir 
nenutraukite nė vienų užsimezgusių pažinčių. Nes, kaip sakė mūsų 
Valdovas, nė vienas nėra per menkas pasitarnauti mūsų užmojams. 

Dajai ir vadai nepaprastai susidomėję klausėsi Abu Alio. O šis 
retkarčiais pažvelgdavo tai į vieną, tai į kitą ir vis skėsčiojo ranko- 
mis kam nors prieš nosį, tarsi kalbėtųsi tik su juo. 

— Dabar arba niekada, - sušuko baigdamas. — Lai toks bus mūsų 
šūkis. Jūs esate sielų medžiotojai ir žvejai. Tokius jus išrinko mūsų 
Valdovas ir siunčia į platųjį pasaulį vykdyti jo nurodymų. Nieko 
nebijokite, nes kiekvieną jūsų paremia didi mūsų galia, visi mūsų 
tikintieji ir kariai. 

Tada Abu Alis atnešė skrynią su pinigais ir ėmė skaičiuoti. 
Abdulas Malikas atsisėdo greta ir atvertė didžiulę knygą, kurioje 
buvo surašytos sumos, kiek kas jau yra gavęs ir kiek vyriausiasis 
karo vadas jam dar skyrė. 

— Nuo šiol kiekvienas iš jūsų gaus pastovų metinį atlyginimą, — 
tarė Abu Alis. — Tai bus atlygis už jūsų ištikimybę ir triūsą. Kuo 
didesni bus kiekvieno jūsų laimėjimai, tuo didesnis atlygis jūsų 
laukia. 

Paskui vadai pateikė savo ypatingus pageidavimus. Šitas turi 
daug žmonų ir vaikų, ano laukia ilgas kelias. Trečias nori paimti 
pinigų savo draugui, kuris negalėjo atvykti į susirinkimą, o ketvir- 
tas gyvena itin skurdžiame krašte. Vienintelis didžiojo dajaus Hu- 
seino Alkeinio iš Chuzestano pasiuntinys atgabeno net tris kapšus 
auksinių ir nieko nereikalavo nei sau, nei savo viršininkui. 

— Jis turi būti jums pavyzdys, — pasakė Abu Alis ir linksmai 
apkabino pasiuntinį iš Chuzestano. 

— Plėšikaujant sočiai gyvenama, — šnipštelėjo Al Chakimas da- 
jui Zacharujai ir reikšmingai mirktelėjo. 

Mat sklido kalbos, kad prie kelių, vedančių iš Turkestano, Hu- 
seinas Alkeinis tyko ir plėšia karavanus, ir daro tai paties vyriau- 
siojo karo vado įsakymu arba bent jau šiam žinant. Tai buvo vienas 
1š pajamų šaltinių, iš kurių Hasanas Ibn Saba išlaikė savo gausią 
broliją. 

Kai piniginiai reikalai buvo sutvarkyti, šeimininkai pavaišino 
svečius kepsniais ir vynu, o vyrai leidosi į atviresnius pašnekesius. 
Pasiguodė dėl savo rūpesčių ir to, kas juos slegia. Daugelis abejojo 
ismailizmo sėkme. Šnekėjo apie savo namų reikalus. Vieno dukra 
gyveno Alamute, kito kažkur kitur — sūnus, tad tėvai svarstė, kaip 
čia juos suvedus ir apvesdinus. Kiekvienas norėjo, kad jo gimi- 
naičiai gyventų po vienu stogu, tad ilgai ginčijosi, kuriam išleisti 
iš namų savo vaiką. Ir kai seni pažįstami galiausiai vėl ganėtinai 

suartėjo, ėmė aptarinėti vyriausiąjį karo vadą ir asmeninius jo rei- 
kalus. 

Mat Abu Soraka savo hareme laikė abi Hasano dukteris, Hadi- 
džą 1r Fatimą. Pirmajai buvo trylika, antrajai — vienuolika metų. 
Nuo tada, kai mergaites perleido Abu Sorakos globai, Hasanas nė 
sykio nepanoro jų susigrąžinti ir niekada jomis nesidomėjo. 

Dajus pasakojo pas jį apsistojusiam Chuzestano pasiuntiniui, 
kad mergaitės labai įbūgusios ir ima tirtėti, vos išgirdusios tėvo 
vardą. Toks elgesys Abu Sorakai buvo nesuprantamas. Juk jis pats — 
labai švelnus tėvas. O apie Hasano žmonas niekas nieko nežinojo. 
Tvirtovėje jų nebuvo. 

Pasiuntinys iš Chuzestano papasakojo apie gyvenimą Zur Gum- 
badane, tvirtovėje, kurią užėmė Huseinas Alkeinis. Vyriausiojo 
karo vado sūnus Hoseinas susiriejo su tėvu, tad šis, bausdamas 
sūnų, išsiuntė jį tarnauti Chuzestano didžiajam dajui paprastu ei- 
liniu. 

— Iš tiesų, tasai Hoseinas pašėlęs kaip Žvėris, — tarė pasiuntinys. — 
Bet jei aš būčiau jo tėvas, laikyčiau jį prie savęs. Nes turėdamas jį 
prieš akis lengviau gali nukreipti arba bent šiek tiek paauklėti. O 
toks pažeminimas tik įtvirtino jaunuolio kietakaktiškumą ir įskėlė 
įtūžį. Dabar Huseinui Alkeiniui daug vargo su juo. 

Alamute svečiai viešėjo tris dienas, o ketvirtai auštant visi iš- 
keliavo namo. 

Tvirtovės gyvenimas vėl ramiai tekėjo, kol vieną dieną jį su- 
drumstė netikėtas svečias. 

Penktas skyrius 


Vieną tvankią vidurvasario dieną prie Alamuto sienų prijojo maž- 
daug šešiasdešimtmetis žmogus, lydimas penkiolikos raitininkų. 
Tarpeklio prieigose sargyba pastojo jam kelią ir paklausė, kas jis 
toks ir kokiu reikalu atvyko į Alamutą. Šis atsakė, kad yra buvęs 
Isfahano miesto viršininkas Abulas Fazelis Lumbanis, atvyko iš 
Rėjaus ir nuo tenykščio miesto viršininko — reiso — atnešė itin svar- 
bią Žinią vyriausiajam karo vadui. Vienas karininkas bemat nulėkė 
į tvirtovę pranešti savo viršininkui apie atvykėlius. 

Tai nutiko vos pasibaigus trečiajai maldai. Mokiniai kaip tik il- 
sėjosi po pietų, tik staiga rago gaudesys pakvietė juos susirinkti. Jie 
mikliai apsiavė sandalus, susijuosė apsiaustus, stvėrėsi skydų ir gin- 
klų ir išgužėjo į kiemą. Šimtininkas Minučeheris ir dajai Abu So- 
raka, Ibrahimas ir Abdulas Malikas jau laukė ant pabalnotų žirgų. 

Jaunuoliai taip pat užšoko ant žirgų. 

— Kažkas rezgama, — sušnibždėjo Suleimanas savo kaimynui 
ir įtraukė oro pro šnerves. Belaukiant įvykio, jo akys karštligiškai 
žibėjo. 

Čia atskubėjo Abu Alis ir pasibalnojo savo žemą, baltą, gauruo- 
tą žirgą. Trumpos jo kojos apglėbė gyvulio pilvą, lyg būtų prie jo 
priaugusios. Jis išsiveržė į priekį ir suriko mokiniams: 

— Jaunuoliai! Paskyriau jums garbingą užduotį: pasitiksite kilnų 
vyrą, gerą mūsų Valdovo draugą. Šis vyras yra buvęs Isfahano rei- 
sas Abulas Fazelis, keturis mėnesius slėpęs vyriausiąjį karo vadą 
nuo didžiojo vizirio persekiojimo. Turime jį gražiai sutikti, kaip 
dera pagal jo šaunumą ir nuopelnus mūsų reikalui. 

Jis paragino arklį ir su savo palyda nušuoliavo per tiltą į tar- 
peklį. 

O Abulas Fazelis jau gerokai nekantravo. Neramiai dirsčiojo į 
tarpeklį, kur pradingo sargybinis. Žirgas ėmė trypti kanopomis, 
lyg jausdamas savo šeimininko nuotaiką. 

Pagaliau iš tarpeklio iššoko būrys raitelių. Atvykėlis pažino 
tarp jų savo seną draugą Abu Alį. Šis risčia prišuoliavo prie jo. 
Apkabino svečią dar sėdėdamas balne. 

— Džiaugiuosi, kad pirmas pasitinku tave Alamuto tvirtovėje, — 
tarė Abu Alis. 

— Ačiū, aš irgi džiaugiuosi, — atsakė Abulas Fazelis. Jo balse 
nuskambėjo šioks toks nepasitenkinimas. — Matau, jums dar padai 
nesvyla. Buvo laikai, kai kitiems tekdavo laukti, kol aš juos pasi- 
tiksiu. Na, bet kaip sakoma: šiandien mano eilė, rytoj — tavo. 

Abu Alis nusijuokė. 

— Laikai keičiasi, — priminė jis. — Neširsk, mano drauge. Norė- 
jau tave pasitikti taip, kaip dera tavo padėčiai. 

Tai Abulą Fazelį akivaizdžiai paguodė. Jis pasiglostė dailią 
sidabrinę barzdą ir paspaudė rankas kitiems dajams ir Minuče- 
heriui. 

Šimtininkas surėkė įsakymą ir mokinių kuopa lygia rikiuote 
nudūmė į plynaukštę. Nujojusi kiek atokiau, rikiuotė žaibiškai per- 
siskyrė į dvi eiles, kiekviena jų judėjo savo trajektorija, o paskui 
raiteliai tariamai netvarkingai išsiskirstė. Orą perskrodė šaižus 
švilpesys ir mokiniai vėl sustojo į dvi eiles, priekyje esantys stūg- 
telėjo įsakymą, ir raiteliai, iškėlę ietis, puolė vieni kitus. Regis, tuoj 

susidurs ir pasismeigs ant iečių smaigų. Bet kuo sklandžiausiai 
prasilenkė, apgręžė žirgus, vėl suėjo į vieną eilę ir sustojo į pradinę 
padėtį. 

— Šaunūs jaunuoliai, pavyzdinė kuopa, - šūktelėjo susižavėjęs 
Abulas Fazelis. — Net prakaitas išpylė, kai jie pasileido priešprie- 
šiais. 

Abu Alis džiaugsmingai šyptelėjo. 

Riktelėjo, ir visi pajudėjo tarpekliu į tvirtovę. 


Kai visi parjojo į Alamutą, šimtininkas Minučeheris paleido mo- 
kinius. Liepė pasirūpinti reiso palyda ir jo žirgais. Tada įkandin 
svečio ir dajų nuėjo į susirinkimų menę. 

Beeidamas Abulas Fazelis apžiūrinėjo gynybines sienas ir stati- 
nius, stebėjosi karių ir besiganančių gyvulių gausa. 

— Bet juk čia tikra karo stovykla, bičiuli, - galiausiai pratarė. — 
Maniau, kad tvirtovėje susitiksiu su pranašu, bet veikiau tai bus 
susitikimas su kariuomenės vadu. Negaliu patikėti, kad visa, ką 
dabar regiu, yra mano seno draugo Ibn Sabos darbas. 

— Ar nesakiau, kad šis tas tave dar labai nustebins? — prajuko 
didysis dajus. —- Bet Alamute gyvena ne daugiau kaip trys šimtai 
penkiasdešimt vyrų. O kariai, kaip jau įsitikinai, kuo puikiau- 
siai parengti, net smagumas ima, esame apsirūpinę maisto atsar- 
gomis ir karo reikmenimis. Kiekvienoje kaimyninėje tvirtovėje 
turime po kokius du šimtus patikimų kovotojų, atsidavusių mūsų 
reikalui. Apylinkių gyventojai mums palankūs ir, kilus pavojui, 
per trumpą laiką Alamute galėtume suburti iki tūkstančio penkių 
šimtų vyrų. 

— Ir vis dėlto per mažai, per mažai, - sumurmėjo Abulas Fazelis. 

Abu Alis pažvelgė į jį nustebęs. 

— Ką turi omeny? 

— Negi su tokia saujele žmonių ketinate pasipriešinti visai sul- 
tono kariuomenei? 

— Žinoma, ketiname. Bet kol kas, regis, pavojaus nėra. 

Abulas Fazelis palingavo galvą. 

— Pasikalbėsiu su Ibn Saba, - tarė jis. 

Dajai susižvalgė. 

Vyrai pasiekė viršutinę terasą ir, praėję pro sargybinius, įžengė 
į vyriausiojo karo vado pastatą. 

Salėje jų jau laukė kiti garbūs vyrai. Abulas Fazelis veltui aki- 
mis ieškojo seno savo bičiulio. 

— Kur Ibn Saba? - paklausė. 

Abu Alis pasikasė barzdą ir atsakė: 

— Einu jam pranešti, kad atvykai. O dajai tave pavaišins ir pa- 
laikys tau draugiją. 

Ir nuskubėjo, Abulas Fazelis jam pavymui sušuko: 

— Pasakyk jam, kad ne dėl pramogos tokį kelią sukoriau. Reisas 
Mucuferis mane atsiuntė su svarbiu pranešimu. Ibn Saba pasigailės 
dėl kiekvienos akimirkos, kurią privertė laukti. 


Suirzęs svečias klestelėjo ant pagalvių. Dajai susėdo aplink jį, o 
tarnai patiekė valgyti ir gerti. 

— Man jau ima atrodyti, kad aš esu tas, kuriam reikia iš jo 
paslaugos, - murmėjo sau po nosimi Abulas Fazelis. 

— Neširsk, garbusis šeiche, - tarė Abu Soraka. — Dabar Alamute 
tokie papročiai. 

— Nuo tada, kai užėmė tvirtovę, vyriausiasis vadas dar nebuvo 
išėjęs iš savo kambarių, — aiškino Ibrahimas. — Kiauras dienas ir 
savaites su niekuo nesikalba, išskyrus didįjį dajų. 


145 


Vladimir Bartol 


— Žinome mes tokią taktiką, — atsakė Abulas Fazelis. — Kai 
buvau Isfahano reisas, žmogų, kurį norėdavau palaužti, versdavau 
ilgai laukti prie savo durų. Bet geriems draugams jos būdavo pla- 
čiai atvertos. Ibn. Saba gali tai patvirtinti. 

— Taip, garbusis šeiche, esame girdėję, kad keturis mėnesius 
slėpei jį savo namuose nuo didžiojo vizirio persekiojimų, - įsiterpė 
graikas ir gudriai mirktelėjo. 

Reisas garsiai nusikvatojo. 

— Na, o ar papasakojo, kaip aš jį palaikiau pamišėliu? — paklau- 
sė jis. — Norėčiau sužinoti, kas, atsidūręs mano kailyje, tada būtų 
galėjęs pamanyti kitaip? 

— Šį tą ir aš girdėjau apie aną nutikimą, - prabilo Abu Soraka. — 
Bet tiksliai nežinau, kaip viskas buvo 1š tiesų. 

— Jeigu jus domina, galiu papasakoti, — pasakė buvęs reisas ir 
atsikosėjo. 

Dajai pakišo jam dar kelias pagalves, kad galėtų patogiau išsi- 
tiesti. Tada visi prisislinko dar arčiau jo. 

Ir jis pradėjo pasakoti: 

— Jau daug metų nesimatėme su Ibn Saba. Per tuos metus jis, 
regis, gerokai pasikeitė. Bet kai mudu susipažinome, buvo nepra- 
lenkiamas pokštininkas ir linksmintojas, niekas negalėjo jam pri- 
lygti. Visi rūmai juokais leipo iš jo išdaigų. Jeigu sultonas būdavo 
prastai nusiteikęs, Ibn Saba vienu juokeliu išsyk pakeldavo jam 
ūpą. Suprantama, kad netrukus didysis viziris ėmė pavyduliauti ir 
galiausiai paspendė jam žabangus. Bet Hasanui pavyko išsprukti 
į Egiptą, o po metų rūmuose jau vargiai kas beprisiminė jo var- 
dą. Žinoma, išskyrus didįjį vizirį, kuris visai pagrįstai baiminosi 
jo keršto. Kai vizirio ausis pasiekė žinia, kad Ibn Saba išvyko iš 
Egipto, jis davė slaptą įsakymą visiems savo žvalgams susekti jo 
buveinę ir jį pašalinti. Bet šis — lyg kiaurai žemėn prasmegęs... O 
vieną gražią dieną iš už mano kambario durų uždangos iššoka ka- 

žin koks šeichas kelioniniu apdaru. Aš taip persigandau, kad vos 
širdies smūgio negavau. Atsikvošėjęs surikau tarnams: „Ei, vėplos! 
Kas įleido šį vyrą į namus?“ O tas vyras ima ir atidengia apdan- 
galo kraštą prie lūpų ir nusikvatoja man į veidą, gyvas, sveikas ir 
besišypsantis senasis mano bičiulis Hasanas... Tuojau mane apima 
siaubas. Staigiai užtraukiu dvigubą antdurį. „(Gal išprotėjai? — sa- 
kau jam. — Šimtas vizirio šnipinėtojų uostinėja po visus pašalius 
tavęs ieškodami, o tu sau ramiai atsidangini į patį Isfahaną ir lyg 
niekur nieko išdygsti doram musulmonui prieš akis.“ Jis nusijuokė 
ir senu įpročiu patapšnojo man per petį. „Ė, mano reise, - tarė. — 
Daug draugų turėjau, kai ponavau rūmuose. O dabar, kai patekau 
nemalonėn, durys man prieš pat nosį užtrenkiamos.“ Ką gi galėjau 
padaryti? Brangus jis man buvo, todėl slapta priglaudžiau savo na- 
muose. Tiesa, turėjo nuolat kiūtoti kambaryje. Bet buvo kantrus, 
ištisas dienas kažką keverzojo ant lapų, svajojo, kai jį aplankyda- 
vau, linksmindavo mane smagiais juokeliais ir sąmojais... O sykį 
nustebino gan keistu pareiškimu. Taip, šitai privalau jums papa- 
sakoti: kalbėdamas Hasanas dviprasmiškai 1r suktai kikendavo, 
kaip visada krėsdamas pokštus. Taigi, pamaniau, kad ir šį kartą jis 
pokštauja ir man derėtų pasijuokti. O jis sako: „Brangus drauge! 
Man reikia tik dviejų ar trijų vyrų, kuriais galėčiau besąlygiškai 
pasitikėti, ir nepraeis nė metai, kaip nuversiu sultoną ir visą jo ka- 
ralystę““ Aš taip kvatojausi, kad net pilvą suskaudo. Bet jis staiga 
surimtėja, stveria mane už pečių ir skvarbiai pažvelgia į akis. Man 
net nugara pagaugais nuėjo, štai kaip jis į mane pasižiūrėjo. Tada 
tarė: ,,Aš visiškai rimtai, reisai Abulai Fazeli Lumbani.“ Atšokau 
ir įrėmiau į jį akis tarsi į kokį stebuklą. Ir kas gi manimi dėtas ne- 
spoksotų, jeigu Žmogus, be kita ko, neturintis valdžios, pasakytų, 
kad dviejų trijų vyrų padedamas sugriaus valstybę, besidriekiančią 
nuo Antiochijos iki Indijos ir nuo Bagdado iki pat Kaspijos jū- 
ros. Man tuoj dingtelėjo, kad nuo ilgos vienatvės ir persekiojimų 

baimės jam galvoje pasimaišė. Išspaudžiau porą paguodos žodžių 
ir patykom išsmukau iš kambario. Nulėkiau pas gydytoją ir papra- 
šiau, kad duotų vaistų nuo beprotybės. Per kitus žmones perdaviau 
juos Hasanui. Šis vaistų atsisakė ir tada pajutau, kad manimi ne- 
bepasitiki. 

Vyrai smagiai pasijuokė iš pasakojimo. 

— Čia tai bent! - šūktelėjo graikas. — Visiškai atitinka jo būdą. 

— O ką dabar manai apie tuos Hasano žodžius, garbusis šeiche? — 
pasiteiravo Abu Soraka. 

— Bijau, išties bijau, kad bus rimtai pasakęs, — šeichas nužvelgė 
aplinkinių veidus, kinkavo galvą ir labai stebėjosi. 


Abu Alis grįžo ir tarė svečiui: 

— Eime! Ibn Saba laukia tavęs. 

Reisas lėtai pakilo nuo pagalvių, atsisveikindamas linktelėjo ir 
nuėjo su didžiuoju dajumi. 

Juodu perėjo ilgą koridorių. Prie kiekvieno kampo stovėjo 
juodaodis milžinas, pasirėmęs į sunkią kuoką. Vyrai priėjo siau- 
rus įvijus laiptus, stačiai kylančius į bokšto viršų. Pradėjo lipti 
aukštyn. 

— Ar tik nebus Ibn Saba buveinę bokšto viršuje įsitaisęs? — pa- 
klausė reisas po kelių minučių ir nusibraukė prakaitą nuo kaktos. 

— Atspėjai, garbingasis drauge. 

Laiptai ėjo vis siauryn ir statyn. Didysis dajus lipo taip, lyg būtų 
dvidešimtmetis. O buvęs reisas vis garsiau šnopavo. 

— Stabtelėkime trumpam, - galiausiai paprašė jis. - Uždusau. 
Nebe jaunuolis jau. 

Juodu sustojo ir reisas atsipūtė. Tada vėl ėmė kopti į viršų. 

Bet netrukus Abulas Fazelis vėl pratrūko: 

— O, Aukščiausiasis Alache! Ar šitie prakeikti laiptai begali- 
niai? Ar tas senas lapinas pasirinko sau olą taip aukštai, kad dar 
kartą iš mūsų pasijuoktų? 

Abu Alis slapčia kikeno. Kai juodu pasiekė viršų, buvęs reisas 
vos ne vos gaudė kvapą. Rabždinosi nulenkęs galvą ir nepastebėjo 
sargybinio, saugančio duris. Įveikęs paskutinius laiptelius, vos ne- 
įsibedė nosimi į dvi plikas juodas kojas. Nustėręs pakėlė akis. Net 
atšoko 1š baimės. Lyg bronzinė statula priešais jį stovėjo pusnuogis 
juodaodis, didžiulis it kalnas ir galingas it jautis. Prie kojų laikė 
sunkią kuoką, kurią reisas vos beįstengtų pajudinti. 

Abu Alis nusijuokė ir pačiupo senuką, kad šis nenuriedėtų apa- 
čion. Abu Fazelis atsargiai apėjo sargybinį, kuris nė nekrustelėjęs 
liko nebyliai stovėti. Paėjėjęs toliau koridoriumi, reisas darsyk at- 
sigręžė. Pagavo jį lydintį žvilgsnį. Juodaodžio akys taip stipriai į jį 
krypo, kad net pasirodė pamėkliški akių baltymai. 

— Neteko matyti nei sultono, nei šacho, - sumurmėjo svečias, — 
šitaip apsistačiusio sargyba. Nemaloni draugija, toks kuoka gin- 
kluotas afrikietis. 

— Kairo kalifas atsiuntė visą kuopą tokių eunuchų Hasanui do- 
vanų, — pasakė Abu Alis. — Tai pati patikimiausia sargyba, kokią 
tik galima įsivaizduoti. 

— Ne, tas jūsų Alamutas visai ne mano skonio, - atrėžė reisas. — 
Čia nėra jokių patogumų. 

Juodu priėjo duris, prie kurių stovėjo kitas sargybinis, panašus į 
aną. Abu Alis tarstelėjo kelis žodžius ir afrikietis pakėlė uždangą. 

Vyrai įžengė į paprastai įrengtą prieškambarį. Didysis dajus 
kostelėjo. Už vieno iš kabančių kilimų kažkas sukrutėjo. Nema- 
toma ranka pakėlė kilimą ir pasirodė ismailitų vyriausiasis karo 
vadas Hasanas Ibn Saba. Jo akys spindėjo iš džiugaus susijaudi- 
nimo. Jis greitai priėjo prie seno pažįstamo ir stipriai paspaudė 
jam ranką. 

— Tik pažiūrėkite! Mano šeimininkas iš Isfahano! Nejau vėl at- 
vežei man vaistų nuo beprotybės? 

Vadas linksmai nusijuokė ir pasikvietė abu vyrus į savo kam- 
barį. 

Reisas atsidūrė patogiai įrengtame kambaryje, viskuo prime- 
nančiame mokslininko būstą. Šone kelios lentynos, apkrautos kny- 
gomis ir dokumentais. Ant grindų patiesti kilimai. Ant jų išmėtyti 
įvairūs įrankiai žvaigždėms stebėti, matuokliai ir skaičiuoklės, 
lentelės ir pieštukai, rašalinė ir daug žąsies plunksnų. 

Visus šiuos daiktus svetys aprėpė vienu žvilgsniu. Jis niekaip 
negalėjo susieti to, ką pamatė apačioje, tvirtovėje, su tuo, ką iš- 
vydo čia. 

— Vadinasi, neatnešei man vaistų nuo beprotybės? — vis traukė 
svečią per dantį Hasanas ir šypsodamas glostinėjo gražią, dar veik 
nepražilusią barzdą. — Ir kokia gi dora paskata atvedė tave į šį pa- 
saulio kraštą? 

— Vaistų nuo beprotybės tau tikrai neatnešiau, bičiuli Hasanai, — 
galiausiai prabilo reisas. - Bet Mucuferis liepė perduoti Žinią: sul- 
tono įsakymu emiras Arslanas Tašas su trisdešimčia tūkstančių 
karių patraukė iš Hamadano į Alamutą. Turkų raiteliai, priešakinis 
dalinys, jau šiandien gali prijoti Rudbarą, o iš ten vos per kelias 
dienas pasieks tavo tvirtovę. 

Hasanas ir Abu Alis susižvalgė. 

— Jau? — paklausė Hasanas ir susimąstė. —- Tokio greito sprendi- 
mo nesitikėjau. Matyt, per tą laiką rūmuose kažkas pasikeitė. 

Jis paragino draugą sėstis ant pagalvių. Pats irgi klestelėjo šalia 
ir linguodamas galvą susimąstė. 

— Pasakysiu tau viską, ką Žinau, — tarė Abulas Fazelis. — O tu 
kuo sparčiau ruoškis trauktis iš tvirtovės. 

Hasanas tylėjo. Reisas vogčia jį nužiūrinėjo. Nepasakytum, kad 
jam jau šešiasdešimt. Buvo dar jaunatviškai stamantrus. Veido oda 

skaisti, didelės, protingos akys žvelgė gyvai ir skvarbiai. Ūgio jis 
buvo veikiau vidutinio nei aukšto. Nei lieknas, nei kūningas. Nosis 
ilga ir tiesi, lūpos putlios ir ryžtingos. Kalbėjo garsiai ir tiesiai, 
beveik visada su ironijos gaidele arba užslėpta pašaipėle. O kai 
susimąstydavo, veide išryškėdavo susirūpinimas. Šypsena užges- 
davo, veidas įgaudavo niaurią, veik rūsčią išraišką. Arba jis atro- 
dydavo išsiblaškęs ir nukreipęs dėmesį į kažką nematoma, kaip 
kartais nutinka žmonėms, apdovanotiems lakia vaizduote. Šitaip 
nenoromis keldavo baimę tiems, kurie nuo jo priklausė. Apskritai 
galima pasakyti, kad buvo gražus vyras. Daugelį trikdė tai, kad 
dažnai parodydavo suvokiąs savo privalumus. 

— Pasakok, aš klausau, - tarė jis svečiui ir suraukė kaktą. 

— Jeigu dar nežinai, — iš lėto prabilo reisas, — pasakysiu, kad 
senas tavo priešas Nizamas al Mulkas jau nebėra didysis viziris. 

Hasanas krūptelėjo. Suvirpėjo visu kūnu. 

— Ką tu pasakei? — paklausė, lyg netikėtų savo ausimis. 

— Sultonas nušalino Nizamą al Mulką ir jo vieton laikinai pa- 
skyrė savo sekretorių. 

— Tadžą al Mulką? — nudžiugo Abu Alis. — Juk jis yra mūsų 
sąjungininkas. 

— Jau nebe, nuo tada, kai sultonė ėmė viltis, kad pagal įstatymus 
jos sūnelis bus paskelbtas sosto įpėdiniu, — paaiškino reisas. 

— Kokia niekšiška išdavystė, — pralemeno didysis dajus. 

Hasanas tylėjo ir mąstė. Palinko į priekį ir ėmė pirštu braižyti 
apskritimus ant kilimo. 

Vyrai irgi nutilo. Stebėjo jo judesius ir laukė, kol prabils. 

— Jeigu sultono sekretorius užėmė Nizamo al Mulko vietą, va- 
dinasi, akivaizdu, kad mūsų padėtis rūmuose iš esmės pasikeitė, — 
galiausiai pratarė Hasanas. — Tai šiek tiek keičia mano planus. Ma- 
niau, kad bus ramu iki ateinančio pavasario. Tuomet būčiau pasi- 
rengęs... Ką gi, teks paskubėti. 

— Tiesa, vos nepamiršau svarbiausio, — įsiterpė reisas. — Nors 
Nizamas al Mulkas neteko vizirio vietos, bet gavo įsakymą per 
trumpiausią laiką išnaikinti ismailizmą. 

— Vadinasi, laukia žūtbūtinė kova, - nuožmiai pasakė Abu Alis. — 
Nes tai tas pat, kas įsakyti vilkui suvaryti avis į avidę. 

— Ne, mes dar nesame avių banda, — nusijuokė Hasanas. Jis jau 
priėmė sprendimą ir vėl spinduliavo andainykščiu giedrumu. — Tu- 
rime nedelsiant imtis priemonių, — baigė jis. - Ką mano Mucute- 
ris? Ar jis pasirengęs mums padėti? 

— Mudu viską smulkiai aptarėme, — atsakė Abulas Fazelis. - Tu 
jam brangus ir jis pasirengęs pridengti tave, besitraukiantį nuo tur- 
kų raitijos. O prieš emiro kariauną jis pats bejėgis. 

— Suprantama, suprantama, — pritarė Hasanas. Akyse ir lūpose 
vėl įsiplieskė senas pašaipus šypsnys. —- Bet kur jo šviesybė pataria 
man trauktis? 

— Kaip tik šį klausimą daugiausia ir svarstėme, — atsakė reisas. 
Jis dėjosi nepastebįs Hasano šelmystės. — Tau atviri tik du keliai: 
trumpesnis — vakarų kryptimi, vedantis pro laukinių kurdų kraštus 
į Bizantiją ir Egipto link, ir ilgesnis — į rytus. Šitaip pataria Mucu- 
feris. Prie Mervo arba net jau prie Nišapūro gali prisidėti Huseinas 
Alkeinis su savo kariuomene, tada galėtumėte drauge traukti Ka- 
bulo link, paskui į Indiją, kur jums koks nors tenykštis kunigaikš- 
tis mielai suteiks prieglobstį. 

— Puikus sumanymas, — linksmai pritarė Hasanas. — O kas, jei- 
gu mano kariuomenė ne tokia greita kaip sultono raitija? 

— Aptarėme ir tai, — atsakė reisas ir palinko prie pat Hasano. — 
Jei manai, kad negali iš čia pasitraukti su visais ŽMonėmis, tuomet 
Mucuferis siūlo tau ir tavo artimiausiems vyrams atvykti pas jį. 
Kaip tik todėl mane čia ir atsiuntė. 

— Mucuteris guvaus proto ir jo geranoriškumo tikrai nepamir- 
šiu. Bet mano minčių ir širdies jis neperpranta. 

Staiga Hasano balsas pasidarė sausas ir rimtas. 

— Alamutas nenugalimas, — kalbėjo jis toliau. — Taigi mes lie- 
kame čia. Sutriuškinsime turkų raitininkus ir dar nespėjus atūžti 
sultono kariaunai būsime pasirengę atremti puolimą. 

Abu Alis pažvelgė į Hasaną spindinčiomis, pasitikėjimo kupi- 
nomis akimis. O Abu Fazelis nusigando. 

— Aš visada maniau, kad tu, bičiuli Hasanai, esi sumanus ir ne- 
gailestingas vyras, — pratarė jis. — Pastaruoju metu tavo autoritetas 
taip išaugo, kad apie tave kalbama visame Irane. Ir tu rūmų 54- 
mokslais įrodei, kad gali būti puikus valstybininkas. Bet tai, ką 
dabar ketini daryti, man tikrai kelia susirūpinimą ir baimę. 

— Mano darbo nudirbta vos pusė, - atsakė Hasanas. — Iki šiol 
pasitikėjau savo žiniomis apie valstybiškumą. O dabar išmėginsiu, 
ką geba nuveikti tikėjimas. 

Paskutinį žodį jis kažkaip ypatingai pabrėžė. Pasisuko į didįjį 
dajų ir tarė: 

— Eik ir sukviesk kuopų vadus į pasitarimą. Vyrai turi nedelsiant 
1mtis ginklų. Mokiniai ryt pat turi išlaikyti išbandymus, kad iškart 
būtų įšventinti į fedajinus. Visi privalo viską Žinoti... Tu vietoj manęs 
vadovausi tarybai. Pasakysi vadams, kad netrukus turėsime svečių 
ir kad aš įsakiau jų sulaukti šičia. Tegu kiekvienas pasako tau savo 
nuomonę. Visų išklausęs ateisi pas mane ir apie viską praneši. Tegu 
šimtininkas liepia valdiniams pasirengti tvirtovės gynybai. 

— Viskas bus padaryta, kaip nurodei, — atsakė didysis dajus ir 
išžingsniavo iš kambario. 


eco 
Būgnų dundėjimas ir rago gaudesys pakvietė vyriją imtis ginklų, o 
kuopų vadus - į susirinkimą. Abu Alis rimtu veidu laukė jų susi- 


rinkimų menėje. Suėjo dajai ir karininkai. 

Kai visi susibūrė, didysis dajus nužvelgė vyrus ir prabilo: 

— Sultonas nušalino didįjį vizirį ir įsakė jam sunaikinti is- 
mailizmą. Hamadano emiras Arslanas Tašas su trisdešimčia 
tūkstančių vyrų jau joja į Alamutą. Priešakinis turkų raitijos 
dalinys šiandien arba rytoj pasieks Rudbarą. Po kelių dienų 
prie mūsų tvirtovės vartų gali plevėsuoti juodos vėliavos. Rė- 
jaus miesto viršininkas Mucuferis žadėjo mums padėti. Bet bus 
dar patikimiau, jei patys pasirengsime puolimui. Seiduna pa- 
siuntė mane sužinoti, ką manote jūs, kaip geriausia pasipriešin- 
ti apsiausčiai. Sužinojęs jūsų nuomonę, įsakys imtis atitinkamų 
priemonių. 

Ant pagalvių susėdę kuopų vadai apstulbę dairėsi į kits kitą. 
Vienas kitas šnipštelėjo kokį žodį kaimynui, bet ilgai niekas ne- 
prabilo garsiai. 

— Šimtininke, tu esi prityręs karys, - pagaliau Abu Alis kreipėsi 
į Minučeherį. — Kaip manai, kas dabar reikalingiausia? 

— Turkų raitijos puolimo bijoti nereikia, - atsakė šimtininkas. — 
Ivirtovė pasirengusi atremti puolimą ir skaudžiai nusviltų nagus 
tas, kas ją užpultų. Bet ar labai ilgai atsilaikytume, apsiausti tris- 
dešimties tūkstančių vyrų, atsigabenusių prietaisus ir šturmuotės 
įrenginius, keblus klausimas. 

— Kuriam laikui užtektų maisto tvirtovėje? — pasiteiravo graikas. 

— Geram pusmečiui, — atsakė šimtininkas. — Bet jei skubiai iš- 
siųstume karavaną į Rėjų, Mucuferis galėtų mus aprūpinti dar pus- 
mečiui. 

— Tai svarbu, — pasakė Abu Alis ir kažką pasižymėjo lentelėje. 

Dabar prabilo Abdulas Malikas. 

— Aš manau, - tarė jis, — kad nereikia leistis būti užspeistiems į 
kampą tvirtovėje. Turkus galime suraityti atvirame lauke, ypač jei 
Mucutferis iš tikrųjų atsiųs mums pagalbininkų. Sultono kariuome- 
nė dar toli. 

Jauni karininkai susižavėjo šiuo planu. 

— Neskubėkime, - tarė Abu Soraka. - Nepamirškime, kad tvir- 
tovėje gyvena mūsų Žmonos ir vaikai, taigi jie žūtų, jeigu lengva- 
būdiškai rizikuotume lauko mūšyje. 

— Na, ar aš nesakiau, - įsiuto Ibrahimas, — kad moterims ir vai- 
kams ne vieta šalia kovotojų? 

— Ne mano vieno šeima gyvena tvirtovėje, - atšovė Abu Soraka. 

Jis turėjo omenyje Hasano dukteris. 

Dajus Ibrahimas piktai sučiaupė lūpas. 

— Duosiu jums puikų patarimą, —- pasakė Al Chakimas juok- 
damasis. — Pasodinkime moteris su vaikais ant kupranugarių ir 
arklėnų ir išsiųskime pas Mucuferį. O grįždamas karavanas atga- 
bens maisto atsargų į Alamutą. Šitaip vienu gaistu atliktume tris 
veiksmus. Sumažintume burnų tvirtovėje, atsikratytume nerimo 
dėl saviškių ir pusę kelio karavanas nueitų ne veltui. 

— Protingai pasakyta, — pripažino Abu Alis ir vėl kažką pasižy- 
mėjo lentelėje. 

Vyrai vis karščiau aptarinėjo reikalą. Svarstė, ko dar trūksta 
tvirtovei, ginčijosi dėl užduočių, kurias turi įvykdyti vadai, patari- 
nėjo tai viena, tai kita. 

Pagaliau Abu Alis davė ženklą, kad susirinkimas baigtas. Lie- 
pė kuopų vadams palaukti tikslių nurodymų ir grįžo pas Hasaną į 
bokšto viršūnę. 


O) Hasanas iškamantinėjo buvusį Isfahano miesto viršininką apie 
rūmuose įvykusias permainas, kurių paakintas sultonas ryžosi im- 
tis kraštutinių priemonių. Iki šiol su rūmų aplinka jis palaikė gerus 
ryšius, mat turėjo savo patikėtinį, tarnaujantį jaunos sultonės Tur- 
kan Hatunos viziriui Tadžui al Mulkui. 

Sultonas Melik-šachas teisėtai sosto įpėdiniu paskyrė savo pir- 
magimį Barkiaroką, kurį jam pagimdė pirmoji žmona. Kaip tik tuo 
metu dvidešimtmetis jaunuolis karo žygiais malšino kunigaikščių 
maištus prie Indijos sienos. Tuo mėgino pasinaudoti jaunoji sulto- 
nė, siekdama keturmečiui savo sūnui Muchamedui laiduoti Irano 
sostą. Šiam sumanymui labiausiai priešinosi Nizamas al Mulkas. 
Valdovas pasiduodavo tai seno vizirio įtakai, tai gražuolės moters 
kerams. Didysis viziris turėjo galingą užnugarį: visų pirma — Bag- 
dado kalifą ir visą sunitų dvasininkiją. O sultonę rėmė gausūs Ni- 
zamo priešininkai ir visi, kuriuos jo galia nustūmė į pašalį. Ir kad 
jos šalininkai atsvertų sunitų dvasininkus, sultonės viziris užmez- 
gė ryšius su Alijaus sekėjais, iš kurių įtakingiausia buvo ismailitų 
sekta, vadovaujama Hasano. Rūmuose įsiplieskęs ginčas Alamuto 
valdovui buvo itin parankus. Šis patikino sultonę, kad jo šalininkai 
rems ją visame Irane, o Tadžas al Mulkas pažadėjo Hasanui kartu 
su Turkan Hatuna paveikti šalies valdovą, kad šis perdėm nesirū- 
pintų Hasano žygiais Irano šiaurėje. 

Dvejus metus sultonė ir jos sekretorius laikėsi pažado. Kai Ni- 
zamas al Mulkas smarkiai prispausdavo sultoną, siekdamas kaip 
nors pakenkti ismailitams, juodu sumenkindavo Hasano žygių 
svarbą, girdi, visos didžiojo vizirio pastangos kyla tik iš asmeni- 
nės jo neapykantos Hasanui Ibn Sabai. Ir sultonas noriai tuo tikėjo. 
Kadangi sosto įpėdinio klausimu labiau linko Nizamo pusėn, dėl 
ismailitų nuolaidžiavo sultonei ir jos viziriui. 

Tad reisas Abdulas Fazelis pasakojo Hasanui, ką pranešęs Mu- 
cuferiui jo pasiuntinys iš Isfahano rūmų. Sužinojęs, kad Huseinas 
Alkeinis įsikūrė Zur Gumbadano tvirtovėje ir Hasano vardu su- 
kėlė prieš sultoną visą Chuzestaną, Nizamas al Mulkas mirtinai 
persigando. Jis nepamiršo, kad su Hasanu dar ne visos sąskaitos 
suvestos ir tai paskatino jį nueiti pas sultoną, griebtis paskutinės 
priemonės. Mat prieš daugelį metų jis pergudravo Hasaną: pasi- 

telkęs suktybę, parodė jį sultonui kaip nerimtą niekdarį, ketinan- 
tį niekšiška apgaule išversti jį, vizirį, iš užimamo posto rūmuose. 
Sultonas įširdo ir Hasanui teko per naktį nešdintis iš Isfahano. Nuo 
tada sultonas negalėjo Hasano žygių laikyti svarbiais. O dabar di- 
dysis viziris jam prisipažino, kad tąsyk sukčiaudamas pergudravo 
Hasaną ir kad iš tikrųjų ismailitų vadas yra pavojingas. Sultonas 
net perbalo, toks buvo įsižeidęs ir įtūžęs. Nustūmė senį, kuris at- 
gailaudamas klūpojo prieš jį ant kelių, ir nuėjo į savo kambarius. 
Ten išleido įsakymą, kad Nizamas nebėra didysis viziris ir kad lai- 
kinai į jo vietą paskirtas sultonės sekretorius. Negana to, Nizamas 
gavo kuo griežčiausią paliepimą per trumpiausią laiką sutriuškinti 
Hasaną ir išnaikinti ismailizmą. Tad buvo aišku, jog dabar sulto- 
nė ir jos sekretorius nusigręžė nuo savo vakarykščio sąjungininko, 
nes pikčiausias jų priešininkas jau nebestovėjo skersai kelio ir da- 
bar juodu galėjo nevaržomi paveikti sultoną... 

Po tokių audringų įvykių rūmuose sultonas su visais savo dva- 
riškiais iškeliavo į Bagdadą aplankyti sesers ir jos sutuoktinio ka- 
lifo. Mat ketino įtikinti šį paskelbti įpėdiniu tą savo sūnų, kuris 
gimęs iš sultono sesers. 

Kai Abu Alis grįžo pranešti vadų patarimų, Hasanui jau buvo 
nušviestos visos Isfahano rūmų sąmokslų smulkmenos. Dabar jis 
atidžiai klausėsi, ką mano vadai. Kai didysis dajus baigė, Hasanas 
pakilo ir ėmė žingsniuoti po kambarį. Mintyse apžvelgė padėtį ir 
permąstė, kokių veiksmų imtis. 

Galiausiai Abu Aliui paliepė: 

— Imk lentelę ir rašyk! 

Didysis dajus atsisėdo sukryžiavęs kojas, pasidėjo lentelę ant 
kairiojo kelio ir paėmė rašiklį. 

— Aš pasirengęs, Ibn Saba, - tarė jis. 

Hasanas atsistojo taip, kad per petį matytų, ką šis užrašinėja, 1r, 
kartais šį tą paaiškindamas, pradėjo diktuoti nurodymus. 

— Dėl turkų raitijos, —- prabilo Hasanas, — Abdulas Malikas tei- 
sus. Turime neleisti, kad mus per greitai apsuptų. Patykosim jų lau- 
ke ir ten sutriuškinsim. Turime pasirūpinti, kad Mucuteris laiku 
atsiųstų mums į pagalbą savo dalinius. Tu, Abu Ali, vadovausi ka- 
riuomenei, kuri pasitiks priešakinį sultono dalinį. O Minučeheris 
pasirūpins tvirtovės apsauga. Jis, žinoma, šiek tiek nukabins nosį, 
nes yra kruvinų mūšių mėgėjas, bet kaip tik šios jo savybės mums 
prireiks tam, kad tvirtovę parengtume visiems atvejams... Toliau 
labai svarbu kuo skubiau atsikratyti nereikalingų burnų ir kitų ha- 
remo priedų. Iki sutemų Abdulas Malikas turi ant kupranugarių 
susodinti haremų moteris su vaikais ir po paskutinės maldos iške- 
liauti. Mucuferis geros širdies ir teks jam šį gyvą krovinį priimti. 
Į Rėjų nedelsiant turi būti išsiųstas pasiuntinys ir iš anksto apie tai 
pranešti. Mucuferis paruoš maisto atsargų, kurias mūsų karavanas 
pasiims grįždamas į Alamutą, be to, jis iškart išsiųs tiek vyrų, kiek 
reikės. O mūsų moteris su vaikais tegu įkinko į darbus, kad nepa- 
tirtų bereikalingo nuostolio... Ką gi tu ketini daryti, mano bičiuli 
Abulai Fazeli? — kandžiai šyptelėjęs, kreipėsi į reisą. 

— Keliausiu su Abdulo Maliko karavanu, — atsakė buvęs mies- 
to viršininkas. — Nieku gyvu pasaulyje nenorėčiau atsidurti šiuose 
pelėkautuose, kai priartės sultono kariuomenė. Į mano ir Mucute- 
rio patarimus nebuvo įsiklausyta. Aš savo pareigą atlikau ir man 
belieka tik laiku išnešti iš čia kudašių. 

— Toks sprendimas man labai parankus, — nusijuokė Hasanas. — 
Tavo palydos pakaks karavanui apginti, tad Abdulas Malikas galės 
pasiimti tik pėstininkus. O grįžtančiam atgal karavanui apsaugoti 
Mucuteris duos savo Žmonių. Pasitikiu, kad pasirūpinsi mūsų ha- 
remo tarnais. 

Paskui vėl kreipėsi į Abu Alį: 

— Reikia nedelsiant pasiųsti žygūną į Rudbarą, kad perduotų Bu- 
zrukui Umidui paliepimą atvykti į Alamutą. Jis man reikalingas. 

Gaila, kad Chuzestanas taip toli ir Huseinas Alkeinis negalės laiku 
atkakti į tvirtovę. Bet jam irgi reikia nusiųsti žinią. Mat čia dėsis tokie 
dyvų dyvai, kad net palikuonių palikuonys neteks amo iš nuostabos... 

Hasanas, paskendęs savo mintyse, tyliai sukikeno sau po nosi- 
mi. Kurį laiką patylėjęs, tarė reisui: 

— Abulai! Man regis, tu ir dabar laikai mane paikšeliu, kaip 
ir anuomet, kai gyvenau Isfahane. Akis tau aptemdė trisdešimties 
tūkstančių vyrų kariauna, Žygiuojanti mūsų, mažos saujelės, link. 
O mums padėti ir saugoti susibūrusių angelų, kurie kitados saugojo 
Pranašą ir jo žmones mūšyje prie Bederio, neįmatai. 

— Tu kreti juokus, vis kreti juokus, — atšovė Abulas Fazelis, 
kreivai šyptelėjęs. 

Buvo mat šiek tiek įsižeidęs, nes manė, kad Hasanas vėl juo 
pasinaudojo. 

— Ne, aš nekrečiu juokų, senasis mano bičiuli, — linksmai tarė 
Hasanas. — Tik kalbu parabolėmis. Sakau tau, rengiu jums tokią 
staigmeną, kad nepatikėsite savo ausimis. Noriu parodyti, kokių 
stebuklų gali padaryti tikėjimas. 

Galiausiai Abu Aliui paliepė: 

— Perduok visiems, kokias užduotis jiems paskyriau. Išrink žy- 
gūnus ir parašyk reikiamus nurodymus. Jie turi nedelsiant leistis 
kelionėn. Tegu prieš išvykdamas Abdulas Malikas atveda mano 
dukteris. Kai viską įvykdysi, išeisi prieš susirinkusią vyriją ir pa- 
sakysi, kad sultonas pradėjo su mumis karą. Liepsi mokiniams pa- 
sirengti, kadangi rytoj iš pat ryto pradėsi išbandymą. Būk jiems 
rūstus ir griežtas, išspausk iš jų viską, ką žino. Grasink, kad ne- 
bus įšventinti. Bet vakare surink juos maldos menėje ir įšventink 
į fedajinus. Tegu tai jiems bus švenčiausia gyvenimo akimirka ir 
aukščiausia viršūnė, kokią tik yra duota pasiekti gyvenime. Visas 
apeigas atlik taip, kaip mums teko matyti Kaire... Ar viskas aišku? 

— Viskas aišku, Ibn Saba. 

Hasanas atsisveikino su abiem vyrais. Išsitiesė ant pagalvių 
ir dar kartą permąstė duotus nurodymus. O įsitikinęs, kad nieko 
svarbaus nepamiršo, ramiai užsnūdo. 


Visą tą laiką vyrija laukė kieme, spiginant kaitriai saulei. Jie matė, 
kaip seniūnai nužingsniavo į vyriausiojo vado pastatą. Ilgai iš ten 
neišėjo. Vyrai jau sunkiai tramdė nekantrą. 

Mokiniai dviem eilėmis sustojo priešais savo pastatą. Stovėjo 
išsitempę it kiparisai ir spoksojo priešais save. Vis dar jautė pasidi- 
džiavimą, kad būtent jiems buvo skirta pasitikti garbųjį svečią. Bet 
ir juos vis labiau apniko nekantra. 

Suleimanas pirmasis nutraukė tylą. 

— Norėčiau sužinoti, kas čia rengiama, - tarė jis. — Gal jau vieną 
dieną baigsim tuos prakeiktus mokslus? 

— Man regis, trokšti užsiželdint barzdą dar neprasikalus pūke- 
liams po nosim, — pasišaipė iš jo Jusufas. 

Per gretas nuvilnijo kikenimas. 

— O man atrodo, - atšovė Suleimanas, — kad tu drebini kinkas, 
nes tada susilydys visi riebalai ant pilvo. Todėl tau nemielas būgnų 
dundėjimas ir rago kvietimas. 

— Man tik įdomu, kurį iš mudviejų pirmesnį priešas pastebės. 

— Tave, nė neabejoju. Tu ant savo ilgų Žirgių išdidžiai spoksosi 
man iš už nugaros. | 

— Gana čia kivirčytis, - įsiterpė Ibn Tahiras. - Dar nežinote, kur 
liūtas slepiasi, 0 jau diriat jam kailį. 

— Jei dabar pavirsčiau muse, galėčiau pasiklausyti, apie ką kal- 
basi vadai, — pratarė Obeida. 

— Dar ir kaip užsimanysi ja pavirst, kai pasirodys priešai, — nu- 
sišaipė Suleimanas. 


160 


Alamutas 


— Jeigu didvyriai galėtų pasiekti pergalių savo nuodingais liežu- 
viais, tu būtum pirmas, — atžėrė Obeida. — Visas Iranas prieš tave 
drebėtų. 

— Ė, toksai Obeida sudrebėtų ir nuo mano kumščio, — atšovė 
jam Suleimanas. 

Čia pribėgo dešimtininkas Abuna ir šnipštelėjo lūkuriuojan- 
tiems mokiniams: 

— Vyručiai, regis, bus karšta. Sultono kariauna patraukė žygin 
prieš mus. 

Visi nuščiuvo. Iš pradžių jaunuoliai sugniužo, bet netrukus juos 
pagavo įkvėpimas, galiausiai virtęs laukinio džiugesio protrūkiu. 

— Pagaliau! - ištrūko Suleimanui iš pat širdies gelmių. 

Jaunuoliai susižvalgė. Jų veidai degė. Tai vienas, tai kitas šypte- 
lėdavo. Jų vaizduotė įsiaudrino. Jie regėjo didvyriškus žygdarbius, 
atliko sunkias užduotis, pelnė šlovę 1r nemirtingumą. 

— Prakeikimas! Ar tas laukimas kada nors pasibaigs?! — įtūžo 
Suleimanas. Jis nebenustygo vietoje. - Kodėl mums neįsako pasi- 
balnoti Žirgų ir išperti kailio klaidatikiams? 

Abuna su dviem vyrais vedė per kiemą tris arklius. Du juodbė- 
rius ir Abu Alio baltį. 

Kažkuris iš jaunuolių sušnibždėjo: 

— Dabar kalbės Seiduna. 

Gretos suūžė. 

— Ką? Kas kalbės? 

— Seiduna. 

— Kas tau pasakė? Juk baltas žirgas Abu Alio, o vienas iš juod- 
bėrių — šimtininko. 

— O kieno trečias? 

Prie pastato durų, kur stoviniavo vadai, apsaugininkai išsitem- 
pė it stygos ir pakėlė ginklus. Pasirodė didysis dajus ir kiti vadai. 
Abu Alis, šimtininkas ir dajus Ibrahimas sėdo ant arklių, kuriuos 

atvedė dešimtininkas. Kiti vyresnieji kiekvienas priėjo prie savo 
kuopos, atsistojo priešais karius ir paliepė atsisukti priekiu į aukš- 
čiausiuosius vadus. 

Abu Alis su palyda nujojo prie aukštutinės terasos pakraščio. 
Kilstelėjo ranką rodydamas, kad prašo tylos. Abiejuose apatiniuo- 
se kiemuose įsiviešpatavo mirtina tyla. Didysis dajus šiek tiek pa- 
sistiebė balnakilpėse. Suriko stipriu balsu: 

— Broliai ismailitai! Kalbėsiu mūsų Valdovo ir vyriausiojo karo 
vado vardu. Stojo išbandymo ir ryžto akimirka. Paėmę ginklą tu- 
rėsite įrodyti, kad esate atsidavę ir mylite šventuosius kankinius 
ir mūsų vadą. Sultono įsakymu jo budelis, kalės vaikas Arslanas 
Tašas, subūrė didžiulę kariuomenę mums, tikratikiams, išpjauti. 
Po kelių dienų jo raitijos ragų garsai nuaidės prie Alamuto sienų ir 
juoda to šunsnukio Abaso vėliava suplazdės prie mūsų tvirtovės. 
Tad mūsų Valdovo vardu įsakau: nuo šios akimirkos nei dieną, nei 
naktį niekas tenesiskiria su savo ginklu. Kas nepaisys įsakymo, 
bus nužudytas kaip maištininkas. Nuaidėjus ragui, per nustatytą 
laiką visi privalote atsidurti savo susibūrimo vietose. Iš savo seniū- 
nų gausite tikslius nurodymus... 

Tada apgręžė žirgą ir pažvelgė į mokinius. Sušuko jiems: 

— Jūs, kurie esate pasirengę aukotis, paklausykite mūsų Valdo- 
vo įsakymo! Rytoj būsite pakviesti į išbandymą. Kas jį išlaikys, 
vakare bus įšventintas. Sakau jums: susikaupkite dvasiškai, nes 
įšventinimas į fedajinus kiekvienam jūsų bus šviesiausia gyveni- 
mo akimirka... 

Abu Alis vėl pasisuko į visus karius. Jo balsas nugriaudėjo per 
visą Alamutą. 

— Ismailizmo idėjos kovotojai! — suriko jis. —- Prisiminkite Pra- 
našo žodžius: kovokite kaip liūtai. Nes baimė nė vieno nuo mirties 
neišgelbės! Alachas yra Dievas, o Mahometas - jo Pranašas! Atei- 
ki, Al Mahdi! 

Mokinių rikiuotė suūžė taip, lyg į ją būtų trenkęs žaibas. Di- 
džioji išbandymo diena jau čia pat, o nė vienas iš mokinių dar ne- 
buvo jai pasirengęs. Grįždami į savo kambarius, išblyškę jaunuo- 
liai dirsčiojo vienas į kitą. 

— Et, šaitanas! — šūktelėjo Suleimanas. — Mes nieko neišmano- 
me ir bus geriausia patiems pasiprašyti pas eilinius. 

— Taip, visi pasiprašysime ir tada tegu daro su mumis, ką nori, — 
pritarė Obeida. 

Jusufas jautėsi labiausiai sugniuždytas. Jis vis persibraukdavo 
ranka suprakaitavusią kaktą ir patyliukais tikėjosi, kad vis dėlto 
dar nušvis šiokia tokia viltis. 

— Ar iš tikrųjų mums bus taip riesta? — baugščiai klausė jis. 

— Tu tai susimausi it koks avigalvis, - piktdžiugiškai nusižvengė 
jam į veidą Suleimanas. 

Jusufas gailiai atsiduso ir užsidengė veidą rankomis. 

— Ką gi mums daryti? —- paklausė Naimas. 

— Meskis į Šahrudą. Tau tai geriausia išeitis, — patarė jam Su- 
leimanas. 

Tada prabilo Ibn Tahiras. 

— Paklausykit, vaikinai. Negi manote, kad Valdovas mus išrin- 
ko būti mokiniais tam, kad dabar imtų ir pažemintų iki eilinių? 
Juk vis dėlto šį tą išmanome! Siūlau išsitraukti užrašus ir visiems 
drauge pasikartoti, ko mokėmės. 

— Na, tai tu mums patark! Paskaityk užrašus! — ragino moksla- 
draugiai, rėkdami vienas per kitą. 

Ibn Tahiras pakvietė užlipti ant stogo. Ten visi su savo lentelė- 
mis ir užrašais susėdo ant grindų, o Ibn Tahiras uždavinėjo klau- 
simus ir aiškino nesuprantamas vietas. Tolydžio jaunuoliai rimo. 
Tik retsykiais vienam kitam šiurpuliai per nugarą perbėgdavo, pa- 
galvojus apie rytdieną. Širdies gilumoje jie vis dar virpėjo prieš 
laukiantį išbandymą. O besiartinančius priešus visi pamiršo. 

Žemutinėje terasoje, prie kairiojo sargybos bokšto su balandinė- 
mis, prie tuopų ir vešlių kiparisų glaudėsi uždaras haremų pastatas. 
Lyg vanagas Abdulas Malikas puolė į moterų ir vaikų būrį ir ėmė 
raginti visus skubiai ruoštis į kelionę. Nuskambėjus jo nurodymui, 
pakilo riksmai, klyksmai, verksmas ir prasidėjo pamišėliškas blaš- 
kymasis. Eunuchai apsaugininkai šį bruzdėjimą stebėjo nerūpes- 
tingai ir ramiai, kol galų gale dajus nuvarė juos talkinti moterims. 

Per tą laiką dešimt varovų atvedė prie pastato kupranugarius 
ir arklėnus. Atėjo ir didikai atsisveikinti su žmonomis ir vaikais. 

Abu Soraka tvirtovėje buvo apgyvendinęs dvi žmonas. Pirmo- 
ji buvo jo bendraamžė, susenusi ir bedantė moterytė. Ji dajui pa- 
gimdė dvi dukteris, kurios nutekėjo į Nišapūrą. Nuo pat jaunystės 
dajus buvo prie jos prisirišęs. Jam jos reikėjo kaip vaikui motinos. 

Kita žmona buvo jaunesnė, sugyveno su Abu Soraka dukterį ir 
sūnų, kuriuos jis drauge su Hasano vaikais laikė savo hareme. Šią 
žmoną jis švelniai pabučiavo ir ūmai suvokė, kaip neapsakomai 
jam jos trūks. Dajus šiaip ne taip tvardėsi, kad neparodytų užplū- 
dusių jausmų... 

Al Chakimo žmona buvo daili egiptietė. Atsivežta iš Kairo. Ji 
nepagimdė graikui vaikų. Po haremus sklido kalbos, kad ji gyveno 
gatvinės gyvenimą, o tik paskui ištekėjo. Al Chakimas mėgo prieš 
kitus vyrus girtis jos grožiu ir drauge keikė save už vergavimą jai, 
už tai, kad yra patekęs jos valdžion, bet vos į tvirtovę atvykdavo 
prekiniai karavanai, tuoj lėkdavo pasižiūrėti, ką čia nupirkus jai 
pamaloninti. Visus darbus vietoj žmonos atlikdavo sena etiopė. O 
žmona tik gulėdavo ant pagalvių, gražindavosi, puošdavosi šilkais 
1r kiauras dienas atsiduodavo svajoms... 

Šimtininkas Minučeheris tvirtovėje laikė vieną žmoną. Bet 
buvo atsivežęs tris vaikus nuo dviejų buvusių žmonų. Su visais ar- 

timaisiais jis trumpai atsisveikino. Mat baiminosi, kad per ilgai čia 
užtrukęs gali įsijautrinti... 

Šitaip vyrai atsisveikino su artimaisiais, giminėmis ir vėl grįžo 
prie savo vyriškų prievolių. 

Grįždami iš haremų Abu Soraka ir Al Chakimas šnekėjosi. 

— Dabar tvirtovėje pasidarys dar tuščiau ir niūriau, — atsiduso 
Abu Soraka. 

— Turiu pagirti tuos filosofus, kurie teigė, kad, be valgio ir gė- 
rimų, moterų teikiamas malonumas yra dar viena gerovė, kurios 
mums verta gyvenime siekti, - atsakė graikas. 

— Bet mūsų vyriausieji vadai apsieina be šito, — paprieštaravo 
dajus. 

Gydytojas pašaipiai susiraukė: 

— Išties, kalbi lyg koks mokinukas, mielas mano. 

Jis paėmė Abu Soraką už rankovės ir tylutėliai sušnibždėjo: 

— Kaip manai, ką mūsų viršininkai slepia ten, kitapus tvirtovės? 
Negi manai, jog kačių veisyklą? Eik jau, eik. Jie būtų kvailiai, jei 
atsisakytų tokių malonumų. Mudviem tikrai dar nėra tekę skanauti 
tokių nupenėtų žąsų, kokios lesinamos ten, anapus tvirtovės. 

UŪmai Abu Soraka stabtelėjo. 

— Ne, netikiu, - pagaliau išspaudė dajus. - Žinau, kad kitapus tvir- 
tovės jie kažką rengia, bet esu tikras, kad ne sau, o bendram reikalui. 

— Nenori, netikėk, — mažne įsižeidęs atšovė gydytojas. - Teno- 
riu tau priminti, kad sau ponas visada išsiverda gardžiausią košę. 


— Vos nepamiršau, — tarė reisas Abulas Fazelis, pavakare atėjęs 
pas Hasaną atsisveikinti. Jis gudriai mirktelėjo ir pasakė: — Šį tą iš 
tikrųjų tau atvežiau, nors tai ne vaistai nuo beprotybės. Gal tai tave 
pralinksmins. Atspėsi? 

Hasanas sutrikęs šyptelėjo. Pirmiausia pažvelgė į reisą, paskui 
į greta stovintį Abu Alį. 

— Ne, tikrai neatspėsiu, - tarė jis. 

— Bet dovanėlės negausi, kol neatspėsi, - erzino jį reisas. — Turtų 
turi užtektinai, prašmatnybei esi abejingas. Tavo poreikiai kuklūs, 
išskyrus vieną. Ar dabar atspėsi? 

— Gal atvežei man kokią nors knygą? 

— Pataikei, bičiuli Hasanai. Raštus. Bet kieno? 

— Kur jau aš čia atspėsiu? Gal kas nors iš senųjų? Ibn Sina? Ne? 
Vadinasi, kas nors iš jaunesniųjų? Nejaugi Algazelis? 

— Ne, jo veikalo tikrai neatvežiau, — prajuko reisas. — Tau jis 
perdėm pamaldus... Tas, kurio veikalą atvežiau, tau artimiausias. 

— O, Alache, tikrai nežinau, kas jis. 

Abu Alis nusijuokė ir pasiteiravo: 

— Ar galiu ir aš pamėginti spėti? 

— Tikrai smalsu, spėk, — pritarė Hasanas, pasijutęs bejėgis. 

— Lažinuosi, kad reisas atvežė kokį nors tavo senojo draugo 
Omaro Chajamo kūrinį. 

Reisas pritariamai nusikvatojo, o Hasanas pliaukštelėjo ranka 
sau per kaktą. | 

— Ir kaip aš pats nesumojau?! — šūktelėjo jis. 

— Atvežiau tau keturis eilėraščius, kuriuos vienas mano pažįsta- 
mas Nišapūre perrašė iš paties Omaro rankraščio. Pamaniau, kad 
ši dovanėlė tau bus maloni. 

— Nuostabesnės dovanos nė neįmanoma įsivaizduoti! — nudžiu- 
go Hasanas. —- Labai dėkoju, kad nepamiršai mano pomėgio. 

Abulas Fazelis išsitraukė iš užančio ritinėlį 1r padavė Hasanui. 
Šis jį išvyniojo ir ėmė skaityti. 

Susimąstė. 

— Keista, — tarė po valandėlės. — Tą pačią dieną gavau žinią iš 
abiejų moksladraugių: ir iš Nazamo, ir iš Chajamo. 

Į kambarį įžengė eunuchas ir pranešė, kad atėjo Abdulas Mali- 
kas su Hasano dukterimis. 

— O dabar keliauk, senasis drauge, - suskubo Hasanas ir ap- 
kabino reisą per pečius. — Pasirūpink mūsų moterimis ir vaikais. 
Galbūt kada nors tau ko nors prireiks. Tada prisimink mane, žinok, 
kad esu tau skolingas. 

Hasanas mirktelėjo Abu Aliui ir šis su reisu išėjo. 


Abdulas Malikas prilaikė durų uždangą ir Hasano dukterys, Ha- 
didža ir Fatima, baikščiai įžengė į vidų. Mergaitės atsistojo prie 
sienos šalia durų, o dajus narsiai žengė prie vyriausiojo karo vado. 

— Atvedžiau tavo dukras, Seiduna, - tarė jis. 

Hasanas pervėrė mergaites nuožmiu žvilgsniu. 

— Ko ten smaksot kaip sušlapusios vištos! Prieikit arčiau! — už- 
riko tėvas. — Jūsų motina atsiuntė jus man ant sprando, kad, žiū- 
rėdamas į jus, prisiminčiau ją ir nirščiau. Priėmiau jus todėl, kad 
šitaip man liepia tėviška pareiga. O dabar keliaukite su haremais ir 
visais rakandais pas Mucuterį į Rėjų. 

Seiduna pasisuko į Abdulą Maliką ir paliepė: 

— O tu pasakyk Mucuferiui, kad maitintų jas tiek, kiek užsidirbs 
verpdamos. Ir tegu nepaiso, kad jos —- mano dukros. Jei jos nepa- 
klus, tegu parduoda kaip verges. Pusę pinigų tepasiima sau, kaip 
atlygį už patirtas išlaidas, kitą pusę teatsiunčia man... Štai taip! O 
dabar — melstis ir į kelionę! 

Mergaitės it dvi pelytės šmurkštelėjo pro duris. Hasanas trum- 
pai sulaikė Abdulą Maliką. 

— Mucuteris žinos, kaip su jomis elgtis. Jis išmintingas vyras, 
pats turi pulką vaikų. 

Mergaitės lukterėjo prie durų, kol ateis dajus. Abi verkė. 

— Ar matei, koks jis gražus? — paklausė viena. 

— Ir kodėl jis mudviejų nemyli? — pro ašaras atsiduso vyresnėlė. 

Abdulas Malikas išsivedė jas iš bokšto. Guosdamas mergaites 
tarė: 

— Nesibaiminkit, putpeliukės. Mucuterio širdis auksinė. Jis turi 
būrį vaikų, galėsite su jais Žaisti ir smagiai leisti laiką. 


Alamutas 


Šeštas skyrius 


Virėjas atnešė vakarienę, bet Hasanas to net nepastebėjo. Paniręs 
į savo mintis, jis ištraukė deglą iš stovo prie sienos ir pridegė jį 
nuo žvakės. Įprastu mostu atsargiai atitraukė sieninį kilimą, kad 
neužsiliepsnotų, ir įžengė į ankštą koridorių, iš kurio trumpi laiptai 
vedė į bokšto viršūnę. Laikydamas deglą virš galvos, pasišvietė 
kelią į viršutinę aikštelę. Įkvėpė gryno, šalto oro ir žengė prie ap- 
tvaro. Aukštai virš galvos iškėlė liepsnojantį deglą ir apsuko juo 
tris ratus aplink galvą. 

Veikiai iš apačios, kur visa skendėjo tamsoje, gavo panašų žen- 
klą. Dar sykį pamojo deglu atsiliepdamas ir grįžo į savo kambarį. 
Užgesino deglą, įsmeigė jį į dėklą ir glaudžiai įsisupo į platų ap- 
siaustą. Vėl atitraukė uždangalą, šįsyk dengiantį priešpriešinę sie- 
ną, ir pro žemą angą nėrė į ankštą, narvelį primenančią patalpėlę, 
apkaltą minkštais kilimais. Hasanas pakėlė nuo grindų sunkų barš- 
kalą ir trinktelėjo juo per metalinį dangtį. Nuaidėjo šaižus garsas ir 
nematoma virve nuslydo iki pat bokšto papėdės. Ūmai būdelė krus- 
telėjo ir drauge su Hasanu pradėjo leistis žemyn, prilaikoma suma- 
niai įrengtų skridinių, kuriuos apačioje valdė nematomos rankos. 

Ilgai truko kelias žemyn. Kaskart leidžiantis Hasaną apnikdavo 
slogutis. O kas, jeigu staiga lūžtų vienas sraigtelis arba nutrūktų 

virvė ir jis drauge su šiuo ankštu narvu plotųsi ant akmeninių 
grindų? Kas, jei vienas iš afrikiečių, kuriais nepaprastai pasitiki, 
imtų ir tyčia sugadintų jo įrenginį, ir šitaip pasiųstų jį po velnių? 
Jei vienam iš eunuchų ūmai nušvistų protas ir jis suvoktų, kad 
jo Žmogiškasis orumas pamintas, o tada imtų ir vožtelėtų kuoka 
savo šeimininkui per galvą? Kas, jei prieš jį pakeltų ranką vienas 
iš tų siaubą keliančių egiptiečių sargybinių, kuriuos lyg laukinius 
žvėris Hasanas sutramdo žvilgsniu? Jie it gyvatės, nuolat užhipno- 
tizuojamos savo šeimininko dūdelės garsų. Hasanas padarė viską, 
kad eunuchai taptų besąlygiškai jam ištikimi. Jie paklusdavo tik 
jam ir niekam kitam. Kiekvienas, kam tekdavo pro juos praeiti, 
sudrebėdavo, ir net Abu Alį nupurtydavo kraupas su jais susitikus. 
Sargybiniai buvo patikimas Hasano ginklas, keliantis baimę tiek 
jo dajams, tiek kitiems vadams. Eunuchai padėjo spausti valdi- 
nius iš viršaus. O kad tuos vyrus dar stipriau suveržtų iš apačios, 
dabar rengė fedajinus. Hasanas nenorėjo apsigauti: dajai su vadais 
niekuo netikėjo ir iš esmės žiūrėjo tik savo naudos. Šį iš žmonių 
suręstą statinį jis nenoromis lygino su mechanizmu, kuriuo dabar 
leidosi žemyn. Jeigu nutrūktų bent viena grandis, net menkiausia 
jo prielaida pasirodytų esanti klaidinga ir visas statinys sugriū- 
tų. Vienas paskaičiavimo riktas — ir viso gyvenimo darbas virstų 
dulkėmis. 

Įrenginys sustojo, būdelė atsidūrė bokšto apačioje. Skridinį 
valdęs juodaodis kilstelėjo uždangą. Hasanas žengė į vėsų prieš- 
kambarį, kur neregimo vėjo judinama neramiai plazdeno deglo 
liepsna. Įsmeigė veriamą žvilgsnį į kastratą. Vėl atgavo andai- 
nykštę ramybę. 

— Nuleisk tiltą! — paliepė šiurkščiai. 

— Kaip paliepsi, Seiduna. 

Afrikietis stvėrė dalbą ir stipriai į ją įsirėmė. Siena pradėjo 
leistis. Pasigirdo vandens urduliAvimas. Plyšys suspindo. Atsivėrė 


170 


Alamutas 


žvaigždėmis nusėto dangaus lopinėlis. Tiltas nusileido kitame upės 
krante. Ten laukė vyras su deglu. 

Hasanas nuskubėjo pas jį. Tada tiltas vėl pakilo ir vartai į tvir- 
tovę užsivėrė. 

— Kas naujo, Adi? — paklausė valdovas. 

— Viskas gerai, Seiduna. 

— Atvesk Mirjamą į kairįjį priestatą, lauksiu jos ten. Paskui at- 
vesk Apamą į dešinįjį. Bet vienai apie kitą — nė šnipšt! 

— Kaip paliepsi, Seiduna. 

Abu nusijuokė. 

Smėlėtu taku juodu priėjo įšonų perkasą. Įsėdo į valtį ir Adis 
ėmė irkluoti. Netrukus valtis pasuko į atšaką ir galiausiai sustojo 
prie smėlėtos pakrantės. Takelis vyrus vedė šiokia tokia įkalne, 
paskui lyguma tarp žydinčių sodų iki pat stiklinio statinio, kuris 
naktyje žibėjo lyg krištoliniai rūmai. 

Adis atidarė duris. Įėjo ir uždegė dervą kampiniuose žibintuose. 
Apvalioje maudyklėje sublizgo vanduo. Hasanas atsuko čiaupą ir 
vandens čiurkšlė šovė bemaž iki lubų. 

— Kad nenuobodžiaučiau laukdamas, — tarė jis ir išsitiesė ant 
pagalvių palei sieną. — O dabar eik ir atvesk Mirjamą. 

Hasanas klausėsi, kaip čiurlena ir alma trykšlio sviedžiamas 
vanduo. Užsimiršo besiklausydamas šių garsų ir nepastebėjo, kada 
įėjo Mirjama. 

— Būk pasveikintas, Sabos anūke, — pratarė mergina. 

Hasanas krūptelėjo, linksmai mostelėjo, kviesdamas prieiti. 

Mirjama pastatė krepšį su valgiais ir gėrimais, atsisegė ap- 
siaustą, šis nuslydo jai nuo pečių, tada prisėdo ant kelių šalia 
Hasano. Pabučiavo jam ranką, bet šis truputį sutrikęs ją ati- 
traukė. 

— Kaip lavėja merginos? — paklausė. 

— Pagal tavo nurodymus, Ibn Saba. 

— Puiku. Dabar teks nutraukti mokslus. Sultonas prieš mus pa- 
siuntė kariuomenę. Po kelių dienų išvysime ją prie savo tvirtovės. 

Mirjama išpūtė akis. Ji spoksojo į Hasaną, o šis vos pastebimai 
Šypsojosi. 

— Ir tu toks ramus? 

— O ką aš galiu padaryti? Kas lemta, tas įvyks. Bet man ne- 
aišku kas kita: kodėl gi negalėtum mums įpilti vyno, kad jau at- 
sinešei'? 

Mirjama pakilo ir paruošė dvi taures. Ji vilkėjo rožinę šilko 
suknelę, su kuria miegodavo. Hasanas slapčiomis nužvelgė mergi- 
ną. Baltomis, grakščiomis rankomis ji pylė iš ąsočio vyną į taures. 
Buvo pati tobulybė. Hasanas užgniaužė viduje atodūsį dėl tolimo, 
netikėtai prisėlinusio skaudesio. Suvokė, kad yra senas ir kad vis- 
kas pasaulyje ateina per vėlai. 

Mirjama padavė jam taurę. Juodu išgėrė į sveikatą. Akimirką 
mergina pagavo drėgną jo akių spindesį. Suvokė, ką tai reiškia. 
Paskui Hasano lūpose sušmėžavo senas, pašaipus šypsnys. 

Jis tarė: 

— Tikriausiai kada nors tau jau kilo klausimas, kam man reika- 
lingi tie vešlūs sodai su stikliniais pastatais ir ką darysiu su tokiu 
pulku jaunų mergaičių, kurias paliepiau išmokyti tokių, hm, sa- 
votiškų mokslų? Bet niekada manęs šito neklausei, taigi patikėk, 
vertinu tavo protingumą. 

Mirjama paėmė jo švelnią, bet tvirtą dešinę ranką ir žiūrinėda- 
ma ją pasakė: 

— Išties, Sabos anūke, neklausinėjau tavęs, bet mintyse šį tą 
mąsčiau apie tavo ketinimus. 

— Dovanosiu karalystę, jei tavo spėjimas teisingas. 

Pašaipus Hasano šypsnys buvo draugiškas. 

— O jeigu iš tiesų atspėsiu? 

— Nagi, sakyk. 

— Ar tik nebus šie sodai skirti tavo tikintiesiems kaip aukščiau- 
sias apdovanojimas už jų atsidavimą ir pasiaukojimą? 

— Iki tiesos toloka, brangioji. 

— Aš taip maniau. Nė neįsivaizduoju, kas kita galėtų būti. 

Mirjama suglumo. 

Hasanas slapta tuo mėgavosi. Paskui tarė: 

— Atmeni, kadaise man skundeisi, kad tau baisiai nuobodu pa- 
saulyje gyventi ir kad daugiau niekas tavęs neįmanys nei sudominti, 
nei pralinksminti? Aš pradėjau tau aiškinti graikų ir mūsų filosofų 
veikalus, supažindinau su mokslu apie gamtą, apie slaptus Žmogaus 
sielos ir jo poelgių akstinus, paaiškinau, kiek man leido išsilavini- 
mas, visatos sandarą. Pasakojau tau apie savo keliones, nesėkmin- 
gus žygius, apie kunigaikščius, šachus, sultonus ir kalifus. Daug 
kartų tau sakiau, kad dar šį tą papasakosiu, bet dabar ne laikas. 
Sykį tavęs paklausiau, ar norėtum man padėti nuversti sultoną Me- 
lik-šachą. Tu nusijuokei ir atsakei: ,„Kodėl gi ne?“ Tada ištiesiau tau 
ranką parodydamas, kad priimu tavo sutikimą. Galbūt manei, kad 
juokauju. Šįvakar atėjau tau priminti andainykščių žodžių. 

Mirjama tiriamai žvelgė į Hasaną. Nežinojo, kaip suprasti jo 
keistus žodžius. 

— Norėčiau tau dar šį tą priminti, brangioji. Daug kartų man 
tvirtinai, jog po visko, ką esi išgyvenusi, nebegalėtum kuo nors 
tikėti. Ne sykį esu tau sakęs, kad mane tiek gyvenimas, tiek 
moksliniai tyrinėjimai atvedė prie tos pačios išvados. Anuomet 
tavęs paklausiau: „Kas tada leistina žmogui, patyrusiam, jog tie- 
sa nepasiekiama ir jam ji neegzistuoja?“ Ar dar meni, ką man 
atsakei? 

— Taip, Ibn Saba. Tada tau atsakiau maždaug šitaip: „Kai žmo- 
gus patiria, jog visa, ką Žmonės vadina laime, meile, linksmybe, 
tėra klaidingas pramanas, sukurtas remiantis klaidingomis prie- 
laidomis, širdyje pajunta siaubingą tuštumą. Vienintelis dalykas, 

kuris 1š to stingulio galėtų jį išjudinti, yra rizikingas Žaidimas 
savo ir kitų likimu. Kas įstengia pradėti tokį žaidimą, tam viskas 
leistina.“ 

Pralinksmėjęs Hasanas net švilptelėjo. 

— Puiku, brangioji. Šįvakar tau leisiu pažaisti savo ir kitų liki- 
mais. Tu patenkinta? 

Mirjama atlošė galvą ir rimtai pažvelgė jam į akis. 

— Atėjai uždavinėti man mįslių? 

— Ne. Tiesiog atnešiau tau kelis Omaro Chajamo eilėraščius, 
kad man juos paskaitytum. Kaip tik šįvakar aš linkęs daug galvoti 
apie savo senąjį draugą. Lyg tyčia šiandien jo eiles man padova- 
nojo tasai Isfahano reisas, kuris, kaip tau sakiau, kitados palaikė 
mane pamišėliu. Jis ir pranešė, kad mus ketina užpulti priešai. 

Hasanas išvyniojo ritinėlį ir padavė Mirjamai. 

— Tu visada sugalvoji, kuo mane pradžiuginti, Ibn Saba. 

— Ne, ne. Tiesiog noriu suteikti sau malonumą — išgirsti tavo 
balsą. Juk Žinai, kad pats negebu deklamuoti. 

— Vadinasi, galiu pradėti? 

— Taip. | 

Mirjama atrėmė galvą jam į kelį ir pradėjo skaityti: 


Chajamai! Linksmas gerk su mylima kartu, 
Nors giltinė rytoj tave pašauks vardu. 
Gyvenimui sudie jau vakar pasakyta, 
O šiandien - gerk, mylėk be rūpesčių, bėdų. 


— Kaip išmintinga, — pratarė Hasanas. — Mes visi per daug gal- 
vojame apie rytojų, todėl nesimėgaujame šia akimirka. Keturiomis 
eilutėmis išsakytas visas požiūris į pasaulį... Betgi skaityk toliau! 
Nenorėjau tavęs pertraukti. 

Mirjama pradėjo skaityti: 

Šaltiniai ir žiedai - tarp rojaus želmenų. 
Net pragaras ūmai pavirto Edenu. 

Ant žydinčios vejos sodinkis skaisčiaveidę 
Ir skubinkis apsvaigt nežemišku vynu. 


Hasanas nusijuokė, bet jo akys buvo sudrėkusios. 

— Senasis mano draugas žino, kas pasauly maloniausia, — tarė 
jis. - Lengvas svaigulys nuo vyno iš pat ryto ir daili mergina šalia. 
"Tuomet išties jautiesi kaip karalius. 

Mirjama skaitė toliau: 


Skaistveidės mylimos kaip rožės aš ilgiuos. 
Man tiesiasi ranka arčiau taurės svaigios. 
Nuo džiugesio žiedų aš rinksiu po dulkelę, 
Kol mano palaikai dulkelėm išlakios. 


— Visata — tavyje ir tu — visatoje, taip, šitaip kadaise pasakė 
Omaras. 

Hasanas susimąstė. 

— Kaip jį myliu! Kaip myliu! - šnibždėjo sau po nosim Hasanas. 

Mirjama deklamavo toliau: 


Jei man pavasariop gėlėtam paežy 

Duos vyno juodbruvė kaip hurija graži, 
O aš vis tiek slapčia mąstysiu apie rojų, 
Atleiskit — aš nė šuns nevertas, dievaži.“ 


— Kokia paprasta tiesa! - sušuko Hasanas. - Žydintis pavasaris 
ir mergina, pilanti tau į taurę vyno. Kokio rojaus dar reikia! Bet 
mūsų dalia — kovoti su sultonu ir regzti sąmokslus. 


* O. Chajamas. Rubajatai, Vilnius: Vaga, 1972, vertė Linas Broga. (Vert. past.) 


V75 


Vladimir Bartol 


Valandėlę abudu nuščiuvo. 

— Tu norėjai man kažką pasakyti, Ibn Saba, — galiausiai prabilo 
Mirjama. 

Hasanas šyptelėjo. 

— Taip, šį tą ketinu tau pasakyti, bet nežinau, nuo ko pradėti, 
kad geriau mane suprastum. Dvidešimt metų gyvenau su šia pa- 
slaptimi, slėpiau ją nuo pasaulio ir dabar, kai staiga atėjo metas ją 
atskleisti, pristigau Žodžių. 

— Tu man vis nesuprantamesnis. Sakai, dvidešimt metų gyvenai 
su šia paslaptimi? Ir ji susijusi su tais sodais? Su Irano karalystės 
griovimu? Visa tai labai sunku suprasti. 

— Žinau. Kol visko nepaaiškinsiu, nesuprasi. Tie sodai, mergi- 
nos, Apama ir jos mokykla, galiausiai — tu ir aš, Alamuto tvirtovė 
ir tai, kas už jos slypi, — visa yra didelio sumanymo dalys, kurias 
iš vaizduotės perkėliau į tikrovę. Dabar turi paaiškėti, ar mano 
prielaidos buvo teisingos. Tu man reikalinga. Mūsų laukia didelis 
išbandymas. Man nebėra kelio atgal. Nelengva pradėti. 

— Tu nuolat mane stebini, mano Hasanai. Kalbėk, aš įdėmiai 
klausau. 

— Idant lengviau mane suprastum, pradėsiu nuo jaunų dienų. 
Kaip žinai, gimiau Tūse, o mano tėvas buvo vardu Alis. Jis buvo 
Bagdado valdžios ir sunos priešininkas, namie dažnai girdėdavau 
apie tai kalbant. Visi tie ginčai apie Pranašą ir jo paveldėtojus man 
atrodė nepaprastai mįslingi ir keistai mane masino. Iš visų kovo- 
tojų už musulmoniškąjį mokymą arčiausiai prie širdies man buvo 
kankinys Alijus. Visa, kas dėjosi aplink jį ir jo giminę, dengė pa- 
slaptingumo skraistė. O labiausiai mane sukrėtė pranašystė, kad 
Alachas atsiųs į pasaulį ką nors iš Alijaus giminaičių ir kad jis 
bus vardu Mahdis, paskutinis ir didžiausias iš pranašų. Klausinė- 
jau tėvo, jo giminaičių ir draugų, kaip pažinsime Al Mahdį. Jie 
neįstengė man nieko dorai atsakyti. Ir mano vaizduotė įsiaudri- 

no: man ėmė atrodyti, kad Mahdis yra tai vienas, tai kitas dajus, 
tai koks tikintysis, tas ar anas bendraamžis, o gūdžiomis naktimis 
net klausinėdavau savęs, ar tik nebūsiu aš pats tas visų laukiamas 
išganytojas. Tai mane akino, nežmoniškai akino sužinoti daugiau 
apie šį mokymą... Tada išgirdau, kad mūsų mieste slapstosi dajus, 
vardu Amirechas Zarabas, gerai išmanantis visus Mahdžio atėji- 
mo slėpinius. Pasidomėjau juo ir vienas vyresnis pusbrolis, ne itin 
draugiškai žvelgiantis į Alijaus sekėjus, paaiškino, kad minėtasis 
dajus priklauso ismailitų sektai ir kad tos sektos šalininkai yra 
įsislaptinę sofistai ir bedieviai laisvamaniai. Tai mane galutinai už- 
degė. Neturėjau nė dvidešimties, kai jį susiradau ir išsyk apibėriau 
klausimais. Norėjau iš jo lūpų išgirsti, ar ismailitų mokymas iš tie- 
sų tėra laisvamanybės priedanga ir kaip yra dėl Mahdžio atėjimo. 
Amirechas Zarabas pradėjo nepaprastai pašaipiai ir pasipūtęs aiš- 
kinti menamą ismailizmo mokymą. Neva Alijus buvo vienintelis 
teisėtas Pranašo įpėdinis ir kada nors Ismailo sūnus Muchamedas, 
aštuntasis iš Alijaus giminės, grįš į pasaulį kaip Al Mahdis. Paskui 
apibūdino kitas Alijaus sekėjų sektas ir iškeikė tuos, kurie teigia, 
jog dvyliktasis imamas, kuris bus kilęs ne iš Ismailo genties, pasi- 
rodys tikintiesiems kaip Al Mahdis. Visas šis sąspyris dėl pavienių 
asmenų man atrodė apgailėtinas ir smulkmeniškas. O lauktojo slė- 
pinio — nei regėt, nei girdėt. Namo grįžau labai nusivylęs. Nuo šiol 
nusprendžiau nebeimti į galvą tų kivirčų dėl tikėjimo ir mėgautis 
lengviau pasiekiamais džiaugsmais, kaip darė mano bendraam- 
žiai. Gal ir būtų pavykę, jei po kokių metų į mūsų kraštą nebūtų 
atkeliavęs ismailitų refikas Abu Nedžmas Saradžas. Susiradau jį 
ir vis dar tūždamas ant jo pirmtako, negebėjusio man atskleisti 
paslapties, ėmiau šaipytis iš smulkmeniško jo mokymo, kuris yra 
toks pat apgailėtinai juokingas kaip ir sunitų. Šaipiausi, kad nei jis, 
nei jo sėbrai nieko tikro nežino apie Mahdžio atėjimą ir tik vedžio- 
ja už nosies tiesos išsiilgusius tikinčiuosius... Užvertęs jį šia žodžių 

lavina tikėjausi, kad jis puls ir ištrenks mane pro duris. Bet refikas 
ramiai klausėsi. Mačiau, kad jo lūpose sušmėžavo pasitenkinimo 
šypsnys. Kai galiausiai pristigau žodžių, jis tarė: „Tu puikiai at- 
laikei išbandymą, jaunasis bičiuli. Pranašauju, jog vieną gražią 
dieną tapsi didžiu ir galingu dajumi. Subrendai taip, kad galiu tau 
atskleisti tikrąjį ismailitų mokymą. Bet pirmiausia turi pasižadė- 
ti, kad niekam jo nepatikėsi, kol nebūsi įšventintas.“ Šie žodžiai 
man smigo tiesiai į širdį. Vadinasi, mano nuojauta, jog slėpinys 
egzistuoja, vis dėlto pasitvirtino? Virpančiu balsu pasižadėjau. 
Tada refikas tarė: „Mokymas apie Alijų ir Mahdį tėra daugelio 
tikinčiųjų, kuriems Pranašo žento vardas šventas ir kurie neken- 
čia Bagdado valdovo, akių dūmimas. O tam, kas geba suvokti, 
atskleidžiame, kaip yra paliepęs kalifas Al Chakimas, kad Ko- 
ranas yra pasimaišiusio proto vaisius. Tiesos mes neįstengiame 
pažinti. Tad niekuo netikime ir galime daryti viską.“ Jaučiausi 
lyg strėlės pervertas. Pranašas buvo susidrumstusio proto vyras! 
Jo žentas Alijus — juo įtikėjęs paikšis! O mokymas apie Mah- 
džio atėjimą, įstabus, kupinas paslapties mokymas apie išgany- 
tojo atėjimą, tebuvo pasakaitė, pramanas, numestas paprastiems 
žmoneliams! Aš surikau: „Tai kam tada mulkinat žmones?!“ Jis 
rūsčiai pažvelgė į mane. „Ar nematai, kad pasidarėme turkų tar- 
nai? — prabilo jis. — O Bagdadas eina su jais išvien ir žmonės ne- 
patenkinti? Jiems Alijaus vardas šventas. Pasinaudojome juo, kad 
suvienytume Žmones prieš sultoną ir kalifą.“ Netekau amo. Lyg 
beprotis nukūriau namo. Griuvau į lovą ir apsiraudojau. Tai įvyko 
paskutinį kartą gyvenime. Kerintis pasaulis sudužo į šipulius. Aš 
apsirgau. Keturiasdešimt dienų buvau pakibęs tarp gyvenimo ir 
mirties. Galų gale karštis atlėgo. Jėgos sugrįžo. Ir aš pakirdau 
gyventi kaip visiškai kitas žmogus. 

Hasanas susimąstė ir nuščiuvo. Mirjama, visą laiką nenuleidusi 
nuo jo akių, paklausė: 

— Kaip tu, Ibn Saba, išsyk patikėjai tuo bedievišku mokymu, 
jeigu buvai visiškai nusivylęs ankstesniu mokytoju? 

— Pamėginsiu tau paaiškinti. Pirmasis dajus iš tikrųjų atsklei- 
dė visai aiškias „tiesas“, bet jaučiau, kad už jų slypi kažkas, kas 
verčia jomis suabejoti. Mano smalsumo, troškimo pažinti tikrą- 
ją tiesą, pasiekti aukštesnį žinojimą, jos nepatenkino. Stengiausi 
priimti tas „tiesas“ kaip tikras, bet širdis atstūmė. Tai, ką man 
papasakojo kitas mokytojas, irgi ne išsyk suvokiau. Bet šis mo- 
kymas pasiekė širdį lyg kokia tolima nuojauta kažko niūraus ir 
baugaus, kas man dar atsivers. Protas panūdo jį atmesti, bet širdis 
priėmė. Išsikapstęs iš ligos, nusprendžiau visą savo gyvenimą nu- 
kreipti šia linkme, subręsti ir pakilti iki tokio lygmens, kai refiko 
teiginys arba taps savaime suprantamas, arba aiškiai suvoksiu jo 
klaidingumą. „Reikia išmėginti tikrovėje, - tariau sau, - ar refiko 
teiginiai yra teisingi“ Nusprendžiau mokytis visko ir nepraleisti 
nieko, kas Žmonijos jau atrasta. Netrukus pasitaikė proga. Jau- 
nystė yra jaunystė, niekaip negalėjau susitvardyti ir apie tai tylėti. 
Kiekvienam, norinčiam manęs klausytis, pradėdavau aiškinti tai, 
kas jaudina mano sielą. Tėvas, apie kurį ir šiaip buvo šnekama 
kaip apie slaptą Alijaus šalininką, sunerimo. Norėdamas nukreip- 
ti nuo savęs įtarimus dėl klaidatikystės, pasiuntė mane į Nišapūrą 
mokytis pas Muvafiką Ediną. Tais laikais šis vyras garsėjo kaip 
išsimokslinęs teisininkas ir sunitų dogmatikas. Ten susipažinau 
su Omaru Chajamu ir Nizamu al Mulku, vėliau tapusiu didžiuoju 
viziriu... Mūsų mokytojas buvo mažakalbis. Jis cituodavo daugelį 
autorių, Koraną mokėjo mintinai nuo pirmos iki paskutinės suros. 
Tačiau nė per nago juodymą nepatenkino mano aistros pažinti... 
Taigi tuo stipriau mane veikė bendravimas su bendramoksliais. 
Būsimasis viziris, kaip ir aš, buvo kilęs iš Tūso ir, beje, mano ben- 
dravardis: Hasanas ben Alis. Buvo aštuoniais ar dešimčia metų 
vyresnis už mane ir jo Žinios, ypač astronomijos ir matematikos 

srityse, buvo gerokai platesnės. Bet tikėjimo klausimai, grynos 
tiesos ieškojimas jo nedomino. Tada pirmą kartą suvokiau, kokie 
skirtingi yra žmonės. Jis niekada nebuvo girdėjęs, kad per Tūsą 
būtų keliavę kokie nors mokytojai ismailitai ir niekada nebuvo pa- 
tyręs jokių dvasinių sukrėtimų, dėl kurių ant plauko būtų pakibusi 
jo gyvybė, kaip teko patirti man. Vis dėlto Nizamas buvo aštraus 
proto ir pranoko kitus... Omaras buvo visai kitoks. Kilęs iš Niša- 
pūro, iš pažiūros atrodė nuolankus ir ramus. Bet kai likdavome 
vieni, iš visko šaipydavosi ir iš tiesų niekuo netikėjo. Omaras buvo 
nepaprastai įnoringas, kartais toks neįtikėtinai sąmojingas, kad 
įmanytum dieną naktį jo klausytis, paskui vėl tapdavo užsisvajo- 
jęs arba irzlus. Labai jį pamėgome. Kas vakarą susirinkdavome jo 
tėvo sode ir regzdavome didingus ateities planus. Jazminai skleis- 
davo aromatą ir drugiai siurbdavo iš jų medų. O mes sėdėdavome 
po krūmais ir kurdavome savo likimą... Sykį, aiškiai prisimenu, 
lyg tai vyktų šįvakar, apimtas noro prieš juos pasipuikuoti, pasi- 
sakiau esąs slaptos ismailitų brolijos narys. Pasakojau jiems apie 
susitikimą su anais dviem mokytojais ir paaiškinau ismailizmo 
mokymą. Mokymo esmę apibrėžiau kaip kovą su seldžiukų val- 
dovais ir jų pakaliku virtusį Bagdado kalifą. Išvydęs jų nuostabą, 
surikau: „Ar norite, kad mes, Chosrovų ir Irano karalių Rustamo, 
Ferhado ir Firdousi palikuonys, vergautume tiems arkliavagiams 
iš Turkestano?! Jų vėliava juoda, o mūsų tebus balta. Nes gėdinga 
yra tik viena: keliais šliaužioti prieš užsieniečius ir lankstytis bar- 
barams!“ Mano žodžiai pataikė tiesiai į taikinį. „Tai ką gi mums 
daryti?“ — paklausė Omaras. Aš atsakiau: „Turime pamėginti kuo 
sparčiau pakilti visuomeniniais laiptais aukštyn. Tas, kuriam pa- 
siseks pirmam, privalo padėti kitiems dviem.“ Juodu sutiko. Ir visi 
trys iškilmingai prisiekėme. 
Hasanas nutilo ir Mirjama stipriau prie jo prisiglaudė. 
— Iš tiesų gyvenimas - lyg pasaka, - tarė ji susimąsčiusi. 

— Bet širdies gilumoje, — vėl prabilo Hasanas, — vis dar ilgė- 
jausi tų gležnos jaunystės pasakų, nenuslopusio tikėjimo Mahdžio 
atėjimu ir didžiu slėpiniu, gaubiančiu Pranašo palikimą. Toji nere- 
gima žaizda vis dar kraujavo, sopulį kėlė pirmas didelis nusivyli- 
mas. Tačiau mokymo, kad nieko nėra tikro, įrodymų ėmė daugėti! 
Mat kaip Alijaus šalininkai gynė savo tiesas, taip sunitai gynė 
savąsias. Lygiai taip pat karštai savo mokymą gynė visų pakrai- 
pų krikščionys, žydai, brahmanai, budistai, ugnies garbintojai ir 
pagonys. Įvairių pažiūrų filosofai kiekvienas įrodinėjo savo tiesą, 
talžė vienas kitą, vienas tikėjo, kad dievas esąs vienas, kitas - kad 
dievų yra daug, dar kitas tvirtino, jog dievo apskritai nėra ir vis- 
kas pasaulyje tėra grynas atsitiktinumas. Vis aiškiau pradėjau su- 
prasti pakylėtą dajų ismailitų išmintį. Tiesa mums nepasiekiama, 
tiesos mums nėra. Kaip tuomet teisinga elgtis? Jei supratai, kad 
nieko negali pažinti, jeigu niekuo netiki, tuomet tau viskas leisti- 
na, tuomet eik, vadovaudamasis savo potroškiais. Ar tai iš tikrųjų 
paskutinė pažinimo riba? Mokytis, viską tyrinėti, štai kas buvo 
pirmoji mano aistra. Gyvenau Bagdade, Basroje, Aleksandrijoje, 
Kaire. Mokiausi visų mokslų: matematikos, astronomijos, filosofi- 
jos, chemijos, fizikos, gamtos. Mokiausi užsienio kalbų, gilinausi 
į svetimą kitų tautų galvoseną. Ir vis artimesnis man darėsi ismai- 
lizmo mokymas... Bet buvau dar jaunas ir man parūpo, kad daugy- 
bė Žmonių sutrikę klydinėja ir kabinasi į pramanus ir melą. Man 
ėmė atrodyti, kad mano paskirtis šiame pasaulyje - pradėti skleisti 
tiesą, atverti Žmonijai akis ir išlaisvinti ją iš paklydimų, išgelbėti 
klaiduoklius. Ismailizmas man tapo kovos su melu ir paklydimais 
šūkiu, jaučiausi esąs galingas deglo nešėjas, privalantis nušviesti 
kelią žmonijai, panirusiai į gūdžią nežinią. Ir kaip skaudžiai vėl 
susižeidžiau! Brolijos vyrai laikė mane didžiu kovotoju už ismai- 
lizmą, bet vos tik imdavau vadovams dėstyti, kad reikia žmones 
šviesti, jie tik purtydavo galvą ir įspėdavo mane apie galimą pavojų. 

Mano idėja visur buvo sutinkama priešiškai, ir tada ėmiau many- 
ti, kad vadai tyčia nuo Žmonių slepia tiesą ir daro tai skatinami 
egoistiškų siekių. Todėl keliaudamas pradėjau kreiptis tiesiogiai į 
žmones. Turgaus aikštėse, karavansarajuose ir per piligrimines ke- 
liones kalbėjau jiems, jog visa, kuo jie tiki, yra klaidinga, ir jeigu 
jie neatsikratys visų tų pasakaičių ir melagysčių, mirs trokšdami 
tiesos, kuri iš jų pavogta. Po tokių kalbų man tekdavo sprukti nuo 
akmenų krušos ir šlykščių keiksmų. Tada pamėginau atverti akis 
nuovokesniems pavieniams žmonėms. Daugelis manęs įdėmiai 
klausydavosi. O kai užbaigdavau, jie atrėždavo, kad jau ir patys 
yra viskuo suabejoję, bet jiems verčiau laikytis įsistvėrus ko nors 
tvirto, negu klaidžioti nuolat abejojant ir be perstogės ką nors nei- 
giant. Ne tik paprastiems žmonėms, bet ir aukštiems dvasininkams 
apčiuopiamas melas atrodė mielesnis už neužčiuopiamą tiesą. Visi 
mėginimai atskleisti tiesą tiek paskiram Žmogui, tiek miniai žlugo. 
Nes tiesa, kuri man buvo aukščiausia vertybė, Žmonijai atrodė nie- 
ko verta. Tad atsisakiau savo įsivaizduoto pašaukimo ir pasidaviau. 
Šitaip mėgindamas ką nors pakeisti, sugaišau daug metų. Tada ap- 
sidairiau, ką per tą laiką nuveikė mano bendramoksliai. Ir pama- 
čiau, kad gerokai nuo jų atsilikau. Mano bendravardis iš Tūso gavo 
tarnybą pas vieną seldžiukų kunigaikštį ir kaip tik tada anuometis 
sultonas Alpas Arslan-šachas, įvertinęs jo gebėjimus tvarkyti vals- 
tybinius reikalus, pakvietė jį į savo rūmus tarnauti viziriu. Omaras 
išgarsėjo kaip matematikas ir astronomas, 0 viziriu tapęs draugas, 
laikydamasis jaunystės priesaikos, parūpino jam tūkstančio dviejų 
šimtų auksinių metinę rentą iš valstybės iždo. Panūdau aplankyti 
Omarą jo dvare Nišapūre. Tad leidausi kelionėn, tai įvyko maž- 
daug prieš dvidešimt metų, atvykęs nustebinau savo seną bičiulį, 
leidžiantį laiką su vyno taure tarp merginų ir knygų. Veikiausiai 
mano veidas toli gražu nekėlė pasitikėjimo. Mat net šis viskam 
abejingas vyras krūptelėjo mane išvydęs. „Kaip tu atrodai!? — su- 

kliko jis, atpažinęs mane. — Galėčiau pamanyti, kad ateini tiesiai iš 
pragaro, visas toks perdžiūvęs ir lyg apdegęs...“ Omaras apkabino 
mane ir pakvietė būti jo svečiu. Išsidrėbiau tarp jo pasiūlytų pato- 
gumų ir po ilgų metų pagaliau pradėjau mėgautis ramybe, sąmojin- 
gu ir išmintingu pokalbiu prie vyno. Mudu išsipasakojome vienas 
kitam viską, ką per tą laiką buvome išgyvenę. Pasidalijome savo 
pamąstymais ir gyvenimiška patirtimi ir abu nustebę supratome, 
jog kiekvienas savaip priėjome prie nepaprastai panašių išvadų. Jis 
beveik nebuvo peržengęs namų slenksčio, o aš buvau apkeliavęs 
bemaž pusę pasaulio. Omaras tarė: „Jeigu man prireiktų patvirti- 
nimo, kad mano paieškos vyksta teisinga linkme, nūnai jį išgirdau 
iš tavo lūpų.“ O aš jam atsakiau: „Dabar, kai kalbuosi su tavimi ir 
mudu taip puikiai vienas kitą suprantame, jaučiuosi kaip Pitago- 
ras, kuris girdėjo visatoje čirpiant žvaigždes, priderintas prie sferų 
darnos.“ Mudu kalbėjomės apie galimybę pažinti. Omaras tarė: 
„Galutinis pažinimas neįmanomas, nes mūsų juslės meluoja. O jos 
yra vieninteliai tarpininkai tarp mus supančių daiktų ir minties, 
mūsų proto“ — „Kaip tik šitaip teigia Demokritas ir Pitagoras, — 
pritariau. — Todėl Žmonės juos išvadino bedieviais ir iki žvaigždžių 
iškėlė Platoną, kuris juos penėjo pasakomis.“ — „Minia nuo senų 
laikų tokia, — toliau aiškino Omaras. - Ji bijo nežinomybės ir todėl 
melas, teigiantis ką nors apibrėžta, jai mielesnis už pakylėtą paži- 
nimą, kuris neduoda tvirtos atramos. Nieko nepadarysi. Kas nori 
tapti pranašu minios akyse, turi elgtis su ja kaip tėvas su vaikais: 
penėti pasakomis ir pramanais. Todėl išminčius visada liks nuoša- 
ly“ — „Bet vis dėlto Kristus ir Mahometas miniai linkėjo gera?“ — 
„Taip, — sutiko Omaras. — Linkėjo gera, bet juodviem teko pažin- 
ti ir visą Žmonių beviltiško dvasios skurdo dydį. Gailestingumas 
juodu paakino papasakoti pasaką apie rojų, laukianųų Žmonių po 
mirties, kaip atlygį už visas kančias, patirtas šiame pasaulyje.“ — 
„Kaip manai, kodėl Mahometas leido, kad tūkstančiai žūtų už jo 

mokymą, paremtą pasakaite?“ — „Manau, todėl, — tarė mano bi- 
čiulis, — kad žinojo, jog būtų išsigalabiję, akinami dar žemesnių 
paskatų. Jis norėjo sukurti jiems laimės karaliją žemėje. O kad tai 
pasiektų, prasimanė pokalbius su arkangelu Gabrieliumi, kitaip 
juo nebūtų patikėję. Prižadėjo, kad po mirties jų laukia rojaus iš- 
taiga, ir šitaip padarė juos narsius ir nenugalimus.“ Aš pamąsčiau 
ir tariau: ,„Man regis, dabar niekas toks užsidegęs neitų į mirtį, jei 
pažadėtum, kad jo laukia rojus.“ - „Žmonija irgi sensta, — atsakė 
Omaras. - Žmonių širdys atbuko ir mintis apie rojų nebesuke- 
lia andainykščio džiaugsmo. Žmonės juo tiki vien dėl to, kad yra 
perdėm tingūs nusigriebti ko nors naujo.“ — „Vadinasi, manai, — 
paklausiau aš, — kad nūdien pranašas, kuris miniai skelbtų rojų 
siekdamas patraukti ją savo pusėn, patirtų nesėkmę?“ Omaras 
nusijuokė. „Didžiulę nesėkmę. Juk deglas du kartus neužsižiebia 
ir nuvytusi tulpė dar sykį nepražysta. Žmoniją tenkina menki jos 
malonumai. Jei neturi rakto, kuris Žmogui gyvam esant atvertų 
rojaus vartus, verčiau atsisakyk bet kokio ketinimo tapti jo prana- 
šu.“ Aš it strėlės persmeigtas susiėmiau už galvos. Omaras juokais 
išsakė mintį, kuri mano sieloje įsiplieskė it gaisras. Taip, žmonės 
troško pasakų ir pramano, jiems miela aklybė, kurios aptemdyti 
jie klaidžioja. Omaras gurkšnojo vyną. O man galvoje kilo suma- 
nymas, kuris atrodė toks galingas ir neaprėpiamas, kokio pasaulis 
dar nebuvo regėjęs. Užčiuopti žmonių aklumą iki galo! Pasiekti 
per jį didžiausią galią ir nepriklausyti nuo viso pasaulio! Įkūnyti 
mitą! Paversti pasaką tikrove, kad apie tai kalbėtų ateities kartos! 
Atlikti didįjį bandymą su žmogumi! 

Hasanas nustūmė Mirjamą ir pašoko ant kojų. Nepaprastai įsi- 
karščiavęs, — tokio jo dar nebuvo mačiusi, — jis ėmė lakstyti aplink 
maudyklę. Jo širdyje glūdėjo kažkas bemaž pabaisiška. Mirjama 
išsigando, ar tik jis nebus pamišęs. Hasano žodžių prasmė pervėrė 
ją it neaiški nuojauta. Baikščiu balsu jo paklausė: 

— Ir ko tada ėmeisi'? 

ŪUmai Hasanas sustojo. Susigriebė, susitvardė ir jo veide sušmė- 
žavo šmaikštus ir drauge pašaipus šypsnys. 

— Ko tada ėmiausi? — pakartojo Mirjamos klausimą. — Pradėjau 
ieškoti, kaip būtų galima įgyvendinti mitą. Galiausiai atsidūriau 
Alamute. Mitas atgijo, rojus sukurtas, dabar jis laukia savo lan- 
kytojų. 

Mirjama įsispitrijo į jį. Žvelgdama jam į veidą, lėtai pratarė: 

— Tu esi toks, kokį kadaise įsivaizdavau tave esant. 

Hasanas linksmai vyptelėjo: 

— Tai koks gi aš esu? 

— Leisk pasakyti tai metaforiškai: baisus svajotojas iš pragaro. 

Hasanas keistai nusikvatojo. 

— Skamba veikiau kaip pagyrimas, — tarė jis. — Dabar žinai, 
kokie mano ketinimai, tad atėjo metas duoti tau tikslius nurody- 
mus. Jeigu kas nors iš tų sodų gyventojų išsiduos lankytojams, bus 
nužudytas. Privalai apie viską tylėti. Išimčių nebus. Tikiuosi, mane 
supratai. Merginoms reikia pasakyti, kad dėl taurių tikslų jos turi 
elgtis taip, lyg būtų tikro rojaus gyventojos. Tai tavo užduotis. Pa- 
siruošk jai. Rytoj vakare lauk, vėl ateisiu. Labanakt! 

Hasanas švelniai pabučiavo Mirjamą ir išskubėjo. Pakrantėje jo 
laukė Adis. Hasanas įsėdo į valtį ir tyliai nurodė: 

— Pas Apamą! 


Senoji Hasano draugė jau lūkuriavo pastate, labai primenančiame 
pirmąjį. Apama čia išdidžiai atsiguldavo, išsitiesusi ant pagalvėlių, 
čia, pradėjusi nekantrauti, vėl pasikeldavo ir imdavo neramiai šle- 
pinėti po kambarį. Be perstogės žvilgčiojo į duris, šnekėjosi pati 
su savimi, širdo ir pusbalsiu keiksnojo, mostaguodama rankomis, 

kažką vis porino nematomam pašnekovui. Išgirdusi žingsnius, 
oriai išsitiesė ir žengė porą žingsnių durų link. 

Išvydęs ją, Hasanas vos ne vos sulaikė pašaipų vypsnį. Apama 
vilkėjo pačią puošniausią suknią. Jos kaklas, ausys, rankos ir kojos 
buvo apkarstyti visais turimais papuošalais. Ant galvos pūpsojo 
įstabi auksinė diadema, įrėminta spindinčiais brangakmeniais. Be- 
veik taip pat ji buvo išsipuikinusi prieš trisdešimtį metų Kabule, 
kai Hasanas susipažino su ja per vieno Indijos kunigaikščio iškil- 
mes. Tačiau kaip smarkiai skyrėsi ana Apama ir dabartinė! Vietoj 
putnaus, stangraus kūno — kaulėti grebėstai, aptraukti nuvytusia, 
juosva ir susiraukšlėjusia oda. Įkritusius skruostus ji buvo nesai- 
kingai prirausvinusi, lūpas taip pat. Plaukus, antakius ir vokus pa- 
sidažiusi juodai. Ši sena moteris Hasanui priminė, kad viskas, kas 
sukurta iš mėsos ir kaulų, yra laikina. 

Apama atsainiai pakštelėjo jam ranką ir pakvietė drauge sėstis 
ant pagalvių. Tada priekaištingai tarė: 

— Buvai pas ją. Kitados nebūtum vertęs manęs laukti, nė atsi- 
sėsti nebūčiau spėjusi. 

— Tauškalai, — atkirto Hasanas ir piktai žybtelėjo akimis. — Pa- 
kviečiau tave, nes turiu rimtą reikalą. Palikime praeitį, jos iš mūsų 
niekas neatims. 

— Ar gailiesi, kad viskas praėjo? 

— Ar aš ką nors tokio sakiau? 

— Ne. Bet... 

— Jokių „bet“! Klausiu, ar viskas paruošta? 

— Viskas padaryta taip, kaip nurodei. 

— Soduose apsilankys svečiai. Noriu žinoti, kad galiu tavimi 
visiškai pasikliauti. 

— Dėl to nė neabejok. Aš niekados neužmiršiu, kad kadaise iš- 
traukei mane iš skurdo. 

— Puiku. Kaip sekasi mokykloje? 

— Taip, kaip gali sektis, kai joje mokosi paikos vištaitės. 

— Gerai. 

— Jaučiu pareigą į šį tą atkreipti tavo dėmesį. Tie tavo eunuchai 
man neatrodo tokie jau patikimi. 

Hasanas nusijuokė. 

— Sena dainelė. Gal pasakysi ką nors naujo? 

— Turiu omenyje ne tai, kad negalėtum jais pasitikėti. Jie perdėm 
įbauginti. Bet įtariu, kad kai kurie iš jų dar išsaugoję vyriškumo. 

Hasano nuotaika kuo toliau, tuo labiau giedrėjo. 

— Gal išmėginai? 

Pagauta apmaudo, Apama loštelėjo atgal. 

— Ką tu apie mane manai? Su tokiais šungalviais! 

— Tai kaip tau šovė į galvą tokia juokinga mintis? 

— Jie sukiojasi aplink merginas, ir net labai įtartinai! Nuo manęs 
nepasislėps. Ir dar šis tas... 

— Nagi? 

— Paskutinį kartą Mustafa iš tolo man kai ką parodė. 

Hasanas net kretėjo, ramdydamas juoką. 

— Nekvailiok. Tu sena ir apžlibusi. Ką nors kita iškišo, kad pasity- 
čiotų iš tavęs. Negi manai, kad, tave išvydus, jo nendrė ėmė stiebtis? 

— Nori 1š manęs pasijuokti? Na, žiūrėk, merginos pagadins tau 
reikalą. 

— Ir šiaip jos nieko doro negeba. 

— Bet vienai jų juk nesi abejingas? 

— Eik jau, eik. Ar nematai, kad esu senas? 

— Ne toks senas, kad negalėtum iki ausų įsimylėti. 

Hasanas patyliukais smaginosi tokiu pokalbiu. 

— Jei tai būtų tiesa, galėtum mane tik pasveikinti. Deja, jaučiuo- 
si it užgesęs ugnikalnis. 

— Neapsimetinėk. Bet tikrai tavo amžiui pritiktų kas nors bran- 
desnio. 

— Tikriausiai Apama? Ai, ai, senute mano. Meilė kaip kepsnys: 
kuo senesni dantys, tuo jaunesnė turi būti ėriena. 

Apama apsiašarojo. Galiausiai ji didvyriškai nurijo šią šmaikš- 
tybę. 

— Tai ko gi apsiriboji viena? Ar nežinai, kad dažnai keisdamas 
moteris vyras išlieka šviežias ir žvalus? Pats Pranašas parodė pa- 
vyzdį. Paskutinį kartą mačiau, kaip maudyklėje turškiasi viena 
jauna paukštelė. Tokia lanksti ir stamantri. Išsyk pagalvojau apie 
tave. Jai tik keturiolika... 

— Ir vardu Halima. Žinau, žinau. Laikiau ją ant rankų tau dar 
jos nemačius. Tai aš perdaviau ją Adžiui. Bet galiu tau pasakyti, 
kad išminčiui dar viena — jau per daug. 

— Ir kodėl būtent ji? Ar dar neatsivalgei? 

Hasanui nuo slopinamo krizenimo purtėsi pilvas. 

— Išmintingai pasakyta: būk kuklus, ir kasdienis avižinis paplo- 
tis tau bus gardesnis už rojaus maistą. 

— Ir kaip tu vis nepasisotini ta pasipūtusia nemokša?! 

— Tokiam reikale pieno baltumo oda ir rausvos lūpos atsveria 
pačias išsamiausias Žinias. 

— Kadaise esi man sakęs, puikiai tai menu, kad per tuos tris mė- 
nesius, kuriuos praleidome kartu, išmokai daugiau nei per dešimt 
metų. 

— Jaunystei pritinka mokytis, o senatvei mėgautis mokymu. 

— Bet vis dėlto pasakyk, kas tave taip prie jos traukia? 

— Nežinau. Gal tolimas sielų giminingumas. 

— Sakai tai norėdamas man įgelti. 

— Nė minties tokios neturėjau. 

— Bet mane tai žeidžia! 

— Eik jau, eik! Sugalvojai senatvėje gaišti laiką pavyduliavimui. 

— Ką tu pasakei? Aš pavyduliauju?! Aš, Apama — meilės dievai- 
tė, prieš kurią ant kelių klūpojo trys kunigaikščiai, septyni kara- 

laičiai, vienas būsimas kalifas, per du šimtai riterių ir kilmingųjų, 
dabar pavyduliauju ir dar tokiai kvaišai, tai krikščionei kekšei?! 

Senės balsas virpėjo iš įtūžio. 

Hasanas pasakė: 

— Brangioji, tie laikai buvo seniai! Nuo tada praėjo trisdešimt 
metų ir tavo burna dabar bedantė, iš tavo kūno telikę kaulai, o tavo 
veidas suvytęs... 

Apama ėmė šniurkščioti. 

— Gal manai, kad tu atrodai geriau? 

— Apsaugok mane, Alache, nuo tokių minčių! Bet mudu skiria- 
mės štai kuo: aš esu senas ir su tuo susitaikiau. Tu irgi esi sena, bet 
to nepripažįsti. 

— Atėjai čia tam, kad iš manęs pasijuoktum. 

Karčios ašaros riedėjo senės skruostais. 

— Nereikia, mano senute. Būkime išmintingi. Liepiau tave pa- 
kviesti, nes man reikia tavo patirties ir žinių. Juk pati neseniai pa- 
sakei, kad, pasikviesdamas tave į savo tvirtovę, ištraukiau iš var- 
go. Duodu tau viską, ko tik užsigeidi. Visada vertinau tik tai, kuo 
žmogus išsiskiria iš kitų. Todėl nepaprastai žaviuosi tavo meilės 
reikalų išmanymu. Be to, visiškai tavimi pasitikiu. Ko dar nori? 

Apama buvo sujaudinta ir toliau liejo ašaras. Hasanas patyliu- 
kais kikeno. Po valandėlės pasilenkė prie jos ir šnipštelėjo į ausį: 

— Ar tau vis dar baisiai norisi?... 

Senė žvilgtelėjo į jį. 

— Nieko negaliu padaryti, — tarė ir prisiglaudė prie jo. — Tokia 
jau esu. 

— Tuomet atsiųsiu tau stamantrų afrikietį. 

Įsižeidusi Apama loštelėjo atgal. 

— Tu teisus. Aš per sena ir per bjauri. Bet man neapsakomai 
skaudu, kad negrįžtamai praėjo tiek nuostabių akimirkų. 

Hasanas pakilo. Dalykišku tonu tarė: 

— Paruošk menes svečiams priimti. Viską išvalyk ir iššveisk. 
Prižiūrėk merginas, kad nečiauškėtų ir nešniukštinėtų. Pamokų kol 
kas gana. Reikia pasirengti dideliems įvykiams. Rytoj vėl susitik- 
sime. Duosiu tau tikslius nurodymus. Gal turi kokių pageidavimų? 

— Jokių, mano pone. Dėkui tau. O gal vis dėlto geidautum pa- 
mėginti su kuria nors kita? 


— Ne, ačiū. Labanakt! 


Į savo miegamąjį Mirjama grįžo apsunkusia širdimi. To, ką šįva- 
kar Hasanas jai papasakojo, buvo per daug, ji neįstengė visko iki 
galo suvokti. Tik jautė, kad čia veikia baisus protas, kuriam visa, 
kas jį supa, — Žmonės, gyvuliai ir negyvoji gamta — tėra priemonė 
įgyvendinti kažkokiam niūriam regėjimui. Ji mylėjo šią sielą, bi- 
jojo jos, bet jau po truputį pradėjo ir nekęsti. Nepaprastai troško 
pasikalbėti, bent keliais žodžiais persimesti su būtybe, kurios šir- 
dis tyra. Mergina priėjo prie Halimos lovos ir prietemoje ėmė ją 
stebėti. Jai atrodė, kad ši tik dedasi mieganti. 

— Halima! - sušnibždėjo ji ir prisėdo ant lovos krašto. — Žinau, 
kad apsimeti. Pažvelk į mane. 

Halima atsimerkė ir nusitraukė apklotą nuo krūtinės. 

— Kas atsitiko? — baikščiai paklausė mergaitė. 

— Ar moki tylėti? 

— Moku, Mirjama. 

— Kaip kapas? 

— Kaip kapas. 

— Jeigu kas sužinos, jog tau pasakiau, mums abiem nukirs gal- 
vas. Sultono kariuomenė apsiautė tvirtovę... 

Halima sukliko. 

— Kas bus su mumis? 

— Ša. Tyliau. Seiduna mumis rūpinasi. Nuo šiol bet koks neklus- 
numas bus baudžiamas mirtimi. Mūsų laukia sunkūs išbandymai. 
Žinok: niekam, kad ir kas klausinėtų, negali išduoti, nei kur esa- 
me, nei kas esame. 

Mirjama pakštelėjo Halimą į skruostą ir atsigulė į savo lovą. 

Tąnakt abi nesumerkė akių. Mirjama jautėsi taip, lyg jos galvo- 
je būtų vertęsi kalnai. Visas pasaulis atsidūrė ant ašmenų. Į kurią 
pusę dabar jis nusvirs? 

Halimą purtė saldus jaudulys. Gyvenimas yra lyg kupinas ste- 
buklų nuotykis! Turkai laiko apsiautę tvirtovę, o Seiduna gina ją 
taip, jog niekas nei mato, nei girdi. Ir vis dėlto visiems gresia di- 
džiulis pavojus. Kaip visa tai nuostabiai paslaptinga! 


Vladimir Bartol 


Septintas skyrius 


Kitą dieną anksti ryte jaunuoliai pasibalnojo žirgus ir kartu su mo- 
kytojais išdūmė iš tvirtovės. Lygia rikiuote po du nudundėjo per 
tiltą ir tvarkingai perjojo tarpeklį. Jojančius palei upės vagą raite- 
lius nuo stataus kriaušio teskyrė vos keli sprindžiai. Bet į upę nė 
vienas nenugarmėjo. 

Atviroje laukymėje Minučeheris sustabdė mokinius prie žemo, 
nuožulnaus gūbrio. Jaunuoliai net tirtėjo nuo didžiulės įtampos. Jų 
nerimastis persidavė arkliams, šie ėmė nekantriai Žvingauti. Ga- 
liausiai pasirodė Abu Alis, lydimas dajaus Ibrahimo. Jis trumpai 
šnektelėjo su šimtininku, o paskui drauge su dajais užjojo į gūbrio 
viršūnę. 

Minučeheris sukomandavo, ir dvi karių eilės nujojo į priešin- 
gas puses. Mokiniai darė sunkius ir painius sukinius, kilpas, puolė 
vieni kitus ir vėl išsiskirstydavo, atliko pratimus glaudžiomis gre- 
tomis ir laikėsi griežtos tvarkos. 

Abu Alis stebėjo pratybas nuo gūbrio, sėdėdamas ant savo 
žemo, gauruoto balčio, ir sakė dajams pastabas. 

— Minučeheris gerai juos išlavino, — tarė jis. — Pripažįstu. Bet 
abejoju, ar šis turkiškas kovos būdas tinkamas kalnuotose vieto- 
vėse. Kitados mes kaudavomės kiekvienas už save, kapodavom 

viską, kas pasitaikydavo po ranka, o paskui akies mirksniu vėl pa- 
sklisdavome į šalis. Du, tris kartus surengdavom tokį antpuolį ir 
jau, žiūrėk, priešo nė padujų nelikę. 

Kai, atlikdami kitą pratimą, jaunuoliai pakeitė puolimo taktiką: 
gretos pasklido ir jie pavieniui puolė vienas kitą, didžiajam dajui 
iš pasitenkinimo net akys suspindo. Jis persibraukė ranka išretėju- 
sią barzdą ir pritariamai linkčiojo. Nušoko nuo arklio, nusivedė jį 
žemyn nuo kalvos, ūksmingoje pusėje pasitiesė kilimėlį ant žemės 
ir atsisėdo parietęs kojas. Iš paskos nusekę dajai susibūrė aplinkui. 

Šimtininkas davė naują komandą. Mokiniai nušoko nuo žirgų, 
nusivilko drabužius ir liko stovėti, segėdami lengvus, Žvyninius 
šarvus. Vietoj turbanų ant galvų užsimovė ankštas karines kepu- 
res. Padėjo į šalį ietis ir nusistvėrė skydų su kardais. 

Kaip pėstininkai, mokiniai parodė ne menkesnį šaunumą negu 
raiti. Šimtininkas slapčia dirstelėjo į didįjį dajų. Matė, kad šis pa- 
tyliukais šypsosi. 

Atėjo eilė parodyti, kaip jie atlieka karines užduotis. Deramu 
atstumu buvo pastatyti taikiniai ir mokiniai pradėjo šaudyti iš lan- 
kų. Ibn Tahiras ir Suleimanas iš dešimties šūvių nepataikė tik po 
vieną. Kiti nuo jų šiek tiek atsiliko. 

Paskui jaunuoliai lenktyniavo, svaidydami ietis. Iš pradžių, 
didžiajam dajui stebint, mokiniai jautėsi kaip ant adatų, nebyliai 
vykdė komandas, bet pamatę, kad jis pritariamai linkčioja, pama- 
žu atsipalaidavo ir įsijautė. Ėmė vienas kitą šiept ir kurstyt. Kie- 
kvienas norėjo išsiskirti iš kitų, parodyti geriausia, ką geba. Jusu- 
fas visus nukovė savo galingais mostais. Suleimanas nieku gyvu 
nenorėjo pasiduoti. Visas net išraudo nuo įtampos. 

— Tau dar teks ne vieną bulių nuversti, — šaipėsi iš jo Jusufas. 

Suleimanas sučiaupė lūpas, užsimojo ir apsisukęs sviedė ietį. 
Ginklas perskrodė orą. Bet Suleimanas Jusufo nepralenkė. Negana 
to, numetęs ietį dar kartą, Jusufas pagerino savo rezultatą. 

— Šaunu, - pagyrė jį Abu Alis. 

Užtat mūšyje su kardais Suleimanas buvo nenurungiamas. Jau- 
nuoliai kovojo po du ir nugalėtasis nepatekdavo į tolesnę rungtį. 
Ibn Tahiras nugalėjo Obeidą ir Ibn Vaką. Paskui vis dėlto neatlai- 
kė stipraus Jusufo antpuolio. Suleimanas įveikė visus priešininkus. 
Galiausiai jam teko susikauti su Jusufu. Jis pasislėpė už skydo, bet 
akys pašaipiai dirsčiojo virš jo briaunos. 

— Nagi, pasirodyk, kad esi didvyris, —- erzino Suleimanas Jusutą. 

— Tu per anksti nesidžiauk, šoklusis Žžioge, — atrėžė Jusufas. — 
Mėtydamas ietį pernelyg nepasižymėjai. 

Varžovai susigrūmė. Jusufas žinojo, kad jo pranašumas — 
svoris, todėl beregint visa jėga užvirto ant savo priešininko. Bet 
Suleimanas plačiai išžergė ilgas kojas ir mitriai lingavo kūnu, 
neatkeldamas jų nuo žemės. Nelauktai atliko klaidinantį judesį, 
apgavo priešininką ir šis kilstelėjo skydą į priešingą pusę. Tada 
Suleimanas grakščiu judesiu stuktelėjo Jusufui per krūtinės 
šarvą. 

Mokiniai su vadais prapliupo juoktis. Jusufas prunkštelėjo iš 
įtūžio. 

— Pakartojam, jei dar neišsikvėpei! — surėkė jis. - Dabar nebe- 
apmulkinsi. 

Minučeheris suskato juos skirti, bet Abu Alis mostelėjo, kad 
nesikištų. Jaunuoliai vėl surėmė kardus. 

Jusufas puolė it persiutęs jautis, pradėjo mosuoti kardu, taiky- 
damasis į Suleimano skydą. O šis tik kikeno, skydu prisidengęs. 
Atsistojo pražergęs kojas ir vikriai lingavo, vis permesdamas kūno 
svorį nuo vienos kojos ant kitos. Netikėtai pasilenkė priekin ir iš po 
savo skydo dūrė Jusufui tiesiai į krūtinę. 

Šitaip Suleimanas pelnė griausmingą Žiūrovų palaikymą. 

Abu Alis pakilo, ištraukė skydą su kardu arčiausiai stovinčiam 
mokiniui iš rankų ir pakvietė Suleimaną susikauti. 

Visų akys nukrypo į juodu. Abu Alis jau buvo senyvas vyras ir 
niekas nepasakytų, kad dar pajėgus kautis. Suleimanas suglumęs 
dirstelėjo į šimtininką. 

— Vykdyk paliepimą, - tarė tas. 

Suleimanas netvirtais žingsniais nutipeno į savo vietą. 

— Tenetrikdo tavęs tai, kad esu be šarvų, mano vaikine, — ge- 
ranoriškai kreipėsi į jį didysis dajus. — Man knieti pasitikrinti, ar 
nepraradau įgūdžių. Gal jų dar prireiks. 

Jis užsimojo virš Suleimano skydo, šitaip siekdamas paraginti 
priešininką. Bet jaunuolis, matyt, nesumojo, kaip jam elgtis. 

— Ko dabar dvejoji? Nagi, kirsk! - pyktelėjo didysis dajus. 

Suleimanas pasirengė pulti. Bet nespėjo nė susivokti, tik staiga 
kardas išlėkė jam iš rankos. Priešininko alkūnė kyšojo iš po apda- 
ro, jos sąnarys buvo storas kaip vaiko galva. 

Per gretas nuvilnijo nuostabos šnabždesys. Abu Alis žaismingai 
kikeno. 

— Gal dar kartą pamėginam? - paklausė mokinio. 

Šį kartą Suleimanas susitelkė. Kilstelėjo skydą iki pat akių ir 
pro jo viršų ėmė atidžiai stebėti priešininką. 

Juodu susikibo. Abu Alis kurį laiką meistriškai atmušinėjo 
kirčius. Paskui pats galingai puolė. Suleimanas pradėjo trauktis, 
mėgindamas apgauti jį savo gudrybėmis. Bet senis buvo viskam 
pasirengęs. Galiausiai netikėtai užsimojo, ir Suleimanui antrą kar- 
tą iš rankos iškrito ginklas. 

Patenkintas ir juokdamasis, Abu Alis grąžino pasiskolintą sky- 
dą ir kardą. 

— Suleimanai, kai susikausi pusšimtyje mūšių ir kovų kaip aš, — 
tarė dajus, — tapsi šauniu kovotoju. 

Jis mostelėjo Minučeheriui parodydamas, kad yra patenkintas 
laimėjimais. Tada pasisuko į mokinius, kurie išsitempę stovėjo 
dviem eilėmis, ir tarė: 


195 


Vladimir Bartol 


— Dabar parodykite, ko pasiekėte ugdydami valią. Jūsų moky- 
tojas Abdulas Malikas išvykęs į kelionę, todėl jus patikrinsiu aš. 

Jis atsistojo priešais mokinius ir, pervėręs juos šaltu žvilgsniu, 
paliepė: 

— Sulaikykit kvėpavimą! 

Jo žvilgsnis slydo nuo vieno veido prie kito. Abu Alis stebė- 
jo, kaip mokinių veidai tolydžio parausta, gyslos ant smilkinių ir 
kaklo išpampsta, akys išsprogsta. Staiga vienas mokinys nuvirto. 
Abu Alis priėjo prie jo ir ėmė susidomėjęs spitryti. Pamatęs, kad 
šis vėl pradėjo kvėpuoti, patenkintas linktelėjo. 

Mokiniai vienas po kito krito ant žemės. Abu Alis dirstelėjo į 
dajus ir šimtininką ir ironiškai tarstelėjo: 

— Tu matai! It kriaušės rudenį. 

Galiausiai liko trijulė: Jusufas, Suleimanas ir Ibn Tahiras. Didy- 
sis dajus priėjo prie jų ir ėmė atidžiai stebėti jų šnerves ir burnas. 

— Ne, nekvėpuoja, - tarė tyliai. 

Tuoj pat susvyravo Jusufas. Iš pradžių jo kojos vos vos sulinko 
per kelius, o paskui jis visu svoriu dunkstelėjo žemėn. Įtraukė oro, 
atsimerkė ir apdujęs ėmė dairytis aplinkui. 

Netikėtai lyg nupjautas medis krito Suleimanas. 

Ibn Tahiras dar laikėsi. Abu Alis ir Minučeheris pritariamai 
susižvalgė. Galiausiai jis irgi susiūbavo ir nuvirto ant žemės. 

Abu Alis jau ketino skirti kitą užduotį, bet tuo metu iš tvirtovės 
it viesulas atlėkė pasiuntinys ir perdavė jam nurodymą skubėti pas 
vyriausiąjį karo vadą. O išbandymus galėsiąs tęsti po pietų moky- 
kloje. 

Didysis dajus paliepė visiems sėstis ant Žirgų ir pirmas nukūrė 
į tarpeklį. 


196 


Alamutas 
e66 


Rytą mokiniams išjojus iš tvirtovės, bokšto viršuje budintis sargy- 
binis pastebėjo, kad aplink balandinę skraido svetimas balandis. 
Jis apie tai pranešė pašto balandžių prižiūrėtojui, o šis tuoj atsku- 
bėjo su lanke įtempta strėle. Bet per tą laiką sparnuotis jau aprimo 
ir leidosi paimamas į rankas. Viena jo kojelė buvo apvyniota šilko 
bokštą ir perdavė balandį vienam iš jo sargybinių. 

Hasanas išvyniojo skiautę ir perskaitė: 

„Būk pasveikintas, Hasanai Ibn Saba, ismailitų vade! Hama- 
dano emiras Arslanas Tašas su didžiule kariuomene užpuolė mū- 
siškius. Tvirtovės į vakarus nuo Rudbaro pasidavė. Mes atrėmėme 
raitijos, dabar jojančios Alamuto link, puolimą. Kariuomenė, kuri 
rengiasi paimti Alamutą, jau artėja prie tavo tvirtovės. Laukiu sku- 
bių nurodymų. Buzrukas Umidas.“ 

„Balandis buvo paleistas anksčiau, nei mano žygūnas atjojo į 
Rudbarą, — samprotavo Hasanas, — arba pakeliui jį suėmė turkai. 
Ką gi, vadinasi, kovos šokis prasidėjo.“ 

Hasanas nusijuokė iš savo ramybės. 

„Svarbiausia — įšventinti jaunuolius“, — tarė sau. 

Iš vienos skrynios išėmė šilko juostelę, panašią į tą, kuri buvo 
pririšta prie balandžio kojelės, ir parašė ant jos įsakymą, kad Buz- 
rukas Umidas nedelsiant atjotų į Alamutą. Jau ketino įsakyti, kad 
jam atneštų vieną iš Rudbaro balandžių, bet sargybinis atnešė dar 
lė. Hasanas nuvyniojo nuo jo kojos laišką. Jame smulkia rašysena 
buvo išvedžiota: 

„Būk pasveikintas, Hasanai Ibn Saba, ismailitų vade! Emiras 
Kizilas Sarikas užpuolė mus su visa Chorasano ir Chuzestano ka- 
riuomene. Mažesnės tvirtovės pasidavė, o tikintieji pasileido pas 

jus į Zur Gumbadaną. Čia esame priešo apsiausti. Užėjo karščiai, 
vandens atsargos senka. Stokojame ir maisto. Liepiau nepasiduoti, 
o tavo sūnus Hoseinas įkalbinėja mūsiškius perduoti tvirtovę sulto- 
nui ir gauti teisę laisvai išeiti. Laukiu ryžtingų įsakymų. Huseinas 
Alkeinis.“ 

Hasano veidas pamėlo. Lūpas iškreipė siaubingas niršulys. Jis 
visu kūnu pasipurtė. Lyg apsėstas ėmė blaškytis po kambarį. 

— Sūnus nusikaltėlis! - šaukė jis. — Liepsiu sukaustyti grandinė- 
mis, savo rankomis prismaugsiu! 


Kai atėjo didysis dajus, Hasanas nebyliai padavė jam abu laiškus. 
Abu Alis įdėmiai juos perskaitė. Paskui tarė: 

— Mano nuomone, tų dviejų tvirtovių išgelbėti neįmanoma. Bet 
tu sakei, kad turi išeitį, veiksmingą ginklą, ir aš tavimi pasitikiu. 

— Puiku, —- atsakė Hasanas. — Nusiųsiu į Rudbarą ir Zur Gum- 
badaną kelis balandžius su nurodymais. Mano išdavikas sūnus 
ir visi nepatenkintieji turi būti surakinti grandinėmis. Tegu juos 
palieka badauti ir kęsti troškulį. Kiti turi laikytis iki paskutinio 
Žmogaus. 

Hasanas parašė dar vieną laišką ir paliepė atnešti balandžius, 
kurie bus paleisti į abi tvirtoves. Drauge su Abu Aliu prie paukščių 
kojelių pririšo šilko skiauteles su įsakymais, tada Hasanas pats už- 
nešė juos į savo bokšto viršų ir paleido. 

Grįžęs į kambarį, didžiajam dajui tarė: 

— Pirma, mokiniai turi būti įšventinti. Jie yra uola, iš kurios 
noriu pastatyti mūsų galios tvirtovę. Kaip jie pasirodė per išmėgi- 
nimus? 

— Esu jais patenkintas, — atsakė Abu Alis. - Minučeheris ir Ab- 
dulas Malikas nukalė iš jų šaunius karius, lygių jiems nerasi. 

— Jei dar būtų buvęs Buzrukas Umidas, — lyg pats sau sumur- 
mėjo Hasanas, — tuomet abu pamatytumėte, kokią staigmeną jums 
parengiau. 

— Tikrai, jau per ilgai tenka tramdyti smalsumą, - atsakė juok- 
damasis Abu Alis. 


Po trečiosios maldos mokinių išbandymas vyko toliau. Drauge su 
mokytojais jie susirinko valgomajame ir, atėjus Abu Aliui, egza- 
minavimas prasidėjo. 

Visi išsyk pamatė, kad didysis dajus grįžo pasikeitęs. Sėdėjo 
ant pagalvių atsirėmęs į sieną ir niūriai stebeilijosi į grindis prie- 
šais save. Regis, visai negirdi, ką kalba mokiniai, o mąsto apie 
ką kita. 

Abu Soraka pradėjo uždavinėti mokiniams klausimus iš ismai- 
lizmo istorijos. Pirmi keturi jau atsakė ir atrodė, kad egzamina- 
vimas vyks taip pat sklandžiai kaip ryte. Bet pradėjus atsakinėti 
penktam mokiniui, didysis dajus ūmai įsiterpė ir pats pradėjo už- 
duoti klausimus. 

— Prastai, — tarė, negavęs tikslaus atsakymo. 

Abu Soraka išsyk kreipėsi į Ibn Tahirą, ir šis puikiai atsakė į 
visus klausimus. 

— Eikime toliau, - paliepė didysis dajus. - Norėčiau išklausyti ir 
ne tokius pasikausčiusius. 

Džafaras ir Obeida sėkmingai atlaikė apklausą. Kai Abu Sora- 
ka pakvietė Suleimaną, Abu Alis pašaipiai sukikeno sau į barzdą. 

Suleimanas atsakinėjo trumpai ir kapotai, lyg niekada neklystų. 
Bet visi jo atsakymai buvo arba neišsamūs, arba neteisingi. 

— Prastai kauniesi su tiesa, mano vaikine, - linguodamas galvą 
tarė Abu Alis. — O fedajino protui nevalia suklysti. 

Visiškai prislėgtas Suleimanas atsitraukė. 

Galiausiai atėjo Jusufo eilė. Nors mokiniai dėl jo ir baiminosi, 
vis dėlto patyliukais šaipėsi iš moksladraugio. 

Abu Soraka paliko jam lengviausią klausimą: išvardyti i1mamus 
nuo Alijaus iki Ismailo. Bet Jusufas buvo taip susijaudinęs, kad jau 
trečiojo imamo vardas užstrigo jam gerklėje. 

— Prisiekiu kankinio Alijaus barzda! — sukliko didysis dajus. — 
Aš nenoriu turėti reikalų su tokiu neregėtu neišprusimu. 

Persiutęs Abu Soraka dėbtelėjo į Jusufą, o šis bemaž leisgyvis 
susmuko vietoje. 

Iš keblios padėties lengviau išsisuko Al Chakimas, kurio eilė 
egzaminuoti mokinius atėjo po Abu Sorakos. Graikas žinojo, kad 
Abu Alis neišmano filosofinių Žmogaus sandaros paaiškinimų, to- 
dėl linkčiodamas pritarė kiekvienam mokinio atsakymui, net jei 
tas stipriai prašaudavo pro šalį. 

Geografiją jaunuoliai mokėjo puikiai. Šimtininkas patenkintas 
šypčiojo, Abu Alis šią discipliną perbėgo greitosiomis. 

Netrukus buvo patikrintos gramatikos, skaičiavimo ir poezijos 
žinios. Tik prie dogmatikos didžiajam dajui teko vėl stabtelėti. Šį 
mokslą jis laikė svarbiausiu. Ibrahimas uždavinėjo aiškius ir pa- 
prastus klausimus ir mokiniai atsakinėjo gerai. 

— O dabar patikrinkime, koks yra prigimtinis mūsų mokinių 
sumanumas, — įsiterpė Abu Alis. — Jusufai, nepralenkiamas ieties 
metike, pasakyk mums, kas Alachui artimesnis: Pranašas ar ar- 
kangelas Gabrielius? 

Jusufas pakilo ir įsispoksojo į didįjį dajų beviltišku Žvilgsniu. 
Abu Alis uždavė šį klausimą visiems iš eilės. Vieni įvardijo pirmą- 
Jį, kiti — antrąjį. Bet nė vienas negalėjo savo teiginio pagrįsti. 

Didysis dajus piktai kvatojosi. 

— Pasakyk tu, Ibn Tahirai, - galiausiai tarė senis. 

Ibn Tahiras pakilo. Ramiai atsakė: 

— Alachas pasiuntė arkangelą Gabrielių pas Mahometą pranešti, 
kad šis pašauktas būti Pranašu. Jeigu Alachas nebūtų ketinęs iš 
visų išskirti būtent Mahometo, būtų galėjęs pranašu pašaukti an- 
gelą. Kadangi šito nepadarė, vadinasi, dabar Mahometas viršesnis 
už arkangelą Gabrielių. 

— Taip, teisingas atsakymas, — tarė Abu Alis. - Dabar paaiškink 
mums štai ką: kokie tarpusavio santykiai sieja Pranašą ir Seiduną)? 

Ibn Tahiras šyptelėjo. Pamąstė ir tada atsakė: 

— Seidunos santykis su Pranašu tolygus jaunesniojo santykiui 
su vyresniuoju. 

— Teisingai. Bet kas dabar turi didesnę valdžią tikintiesiems? 

— Seiduna. Kadangi jis turi raktą, atrakinantį rojaus vartus. 

Abu Alis pakilo, o jam iš paskos ir visi kiti. Nužvelgė kiekvieną 
mokinį. Paskui iškilmingu balsu tarė: 

— Eikite, nusimaudykite ir apsivilkite proginius drabužius. 
Būkite laimingi. Svarbiausia jūsų gyvenimo akimirka artėja. Per 
penktąją maldą visi būsite įšventint. 

Dajus šiek tiek šypsodamas nusilenkė ir skubriais žingsniais iš- 
gurnėjo iš kambario. 


Iš Rėjaus atlėkė žygūnas ir pranešė Hasanui, kad raitija, kurią jam 
siunčia Mucuferis, jau atšuoliuoja. Šiąnakt turėtų pasiekti tvirtovę. 
Tada atjojo žvalgas ir pranešė Hasanui, kad turkų priešakinis da- 
linys nepaprastai sparčiai artėja prie Alamuto ir jau paryčiais gali 
atsidurti prie jo sienų. 

Hasanas tuojau pat liepė pakviesti Abu Alį ir Minučeherį. Pa- 
sitiko juos prieškambaryje ir papasakojo naujienas. Išskleidė ant 
grindų žemėlapį ir visi trys smulkiai aptarė, koks lengviausias bū- 
das sultono kariams kumštį parodyti. 

— Nusiųsiu pas atskubančius Mucuferio žmones pasiuntinį, — 
tarė Hasanas. — Geriausia, kad apskritai nepajudėtų mūsų tvirtovės 
link, tegu Abdulas Malikas užrodo jiems kelią, vedantį iš Rudbaro. 
Tegu ten palaukia pasaloje, kol pro šalį jos turkai. Paskui, laiky- 
damiesi tinkamo atstumo, tegu juos seka. Mes pasitiksime priešus 
prie Alamuto sienų, o Mucuferio žmonės prispaus juos iš užnuga- 
rio. Šitaip suslėgsim juos kaip tarp girnų. 

Abu Alis ir šimtininkas pritarė tokiam veiksmų planui. Jie pa- 
skyrė karininką, kuris su keliais vyrais turėjo nujoti ir perspėti 
Mucuferio žmones. Minučeheris nuėjo duoti reikiamų nurodymų, 
o Hasanas paklausė didžiojo dajaus, kaip sekėsi mokiniams. 

— Na, aišku, kiekvienas iš jų nebus pranašas, — pajuokavo Abu 
Alis. — Bet visi nepaprastai užsidegę, 0 jų tikėjimas nepaklibina- 
mas. 

— Tai — pagrindas, taip, tai ir yra svarbiausia, —- atsakė Hasanas 
ir pasitrynė rankas. 

Abu vyrai krūptelėjo nuo minties, kad artėja lemiami įvykiai. 

— Dabar eik ir įšventink mokinius. Žiūrėk, čia surašiau priesai- 
kos Žodžius. Kalbėk jiems apie šio vakaro akimirkos šventumą, 
kankinių žygdarbius, kalbėk karštai, audringai, įžiebk jaunas jų 
sielas, įliek įkarščio ir pasiryžimo. Prigrasink jiems klaikiomis 
bausmėmis, pražūtimi, jeigu mums nepaklus. Tiek metų svajojau 
užsiauginti tokius mokinius pagal savo sumanymą, padaryti jų pri- 
gimtį tinkamą savo tikslams, kad remdamasis jais sukurčiau savo 
kūrinį! Pagaliau, pagaliau sulaukiau šios akimirkos! 

— Žinai, visada pasitikėdavau tavo išmintimi, - tarė Abu Alis. — 
Esu tikras, kad turi priežasčių šitaip elgtis. Bet niekaip negaliu 
atsikratyti minties, kad protingiau būtų, jeigu tu pats įšventin- 
tum mokinius. Klausyk! Jie nepaprastai trokšta bent sykį tave 
išvysti, trokšta, kad jiems pasirodytum, nori įsitikinti, jog esi 
gyvas Žmogus, o ne vien nematoma jėga, kuriai jie privalo pa- 

klusti. Šitaip įšventinimo akimirka įgautų kur kas daugiau reikš- 
mingumo. 

— Tiesą sakai, bet vis dėlto šito nedarysiu. 

Hasanas susimąstė ir ilgai stebeilijo priešais save, nudelbęs 
akis. Paskui pridūrė: 

— Žinau, ką darau. Jei nori, kad žmonės taptų tavo įrankiu, ver- 
čiau tau jų rūpesčiai telieka svetimi. Svarbu, kad, i1mdamasis dide- 
lių priemonių, liktum laisvas ir nepriklausytum nuo savo širdies. 
Kai atvyks Buzrukas Umidas, viską jums paaiškinsiu. Vėliava, 
kurią įteiksi fedajinams, jau paruošta. Eik ir įvykdyk tai, ką nuro- 
džiau. Įšventinimas yra svarbesnis už turkų sutriuškinimą. 


Tą vakarą didžioji susirinkimų menė vyriausiojo karo vado pastate 
buvo paversta maldos namais. Pirmą kartą mokiniams buvo leista 
įžengti į šią tvirtovės vietą. Ta proga buvo sustiprinta kuokomis 
ginkluotų eunuchų sargyba. Afrikiečiai pasirodė su visa kovine 
įranga: šarvais, šalmais ir skydais. Mokiniai, pirmą kartą atsidūrę 
šioje menėje, iškilmingai tuščioje ir dengtoje baltais uždangalais, 
ėmė nerimauti. Jie vilkėjo baltūs apdarus ir buvo užsimovę aukštus 
baltus fesus, basi, kaip buvo liepta. Dajai irgi vilkėjo baltus apda- 
rus. Jie suskirstė mokinius į grupeles ir pašnibždomis nurodinėjo, 
kaip reikia elgtis per iškilmingas apeigas. Jaunuoliai tirtėjo iš jau- 
dulio, buvo išbalę ir nusikamavę, kai kuriems net darėsi silpna. 
Suskardėjo ragas, kviečiantis į paskutinę maldą. Įžengė Abu 
Alis, jis irgi vilkėjo platų baltą drabužį, jam ant galvos gumšojo 
baltas fesas. Vyras perėjo per menę ir sustojo priešais mokinius. 
Vadai išsirikiavo dviem eilėmis greta jo. Apeigos prasidėjo. 
Pirmiausia Abu Alis monotonišku balsu sukalbėjo vakarinę 
maldą. Tada pasisuko į mokinius ir pradėjo kalbėti jiems apie šio 

įšventinimo vakaro prasmę, apie juos turintį apimti džiaugsmą, 
nuolankumą, kurį jie privalantys rodyti Seidunai ir jo vietinin- 
kams. Pasakojo apie kankinių palaimą ir apie tai, koks vertingas jų 
pavyzdys, turintis mokiniams tapti aukščiausiu tikslu. 

— Artėja šviesiausia jūsų gyvenimo akimirka, - tarė dajus. - Jūs 
tapsite išrinktąja kuopa, fedajinais, tais, kurie aukojasi dėl švento 
reikalo. Tokia garbė iš šimtų tūkstančių tikinčiųjų tenka tik jums, 
dvidešimčiai jaunuolių. Tačiau artėja išmėginimų diena, kai su 
ginklu rankose turėsite įrodyti savo tikėjimą ir atsidavimą Seidu- 
nai. Netrukus priešai atjos prie Alamuto sienų. Ar tarp jūsų yra 
bent vienas, kuris lemiamą akimirką sudvejos? Ar yra bent vienas, 
kuris nori pelnyti gėdingos mirties bausmę už išdavystę? Žinau, 
tokio jūsų gretose nėra. Užtariau jus Seidunai ir paprašiau, kad 
leistų visus įšventinti. Ir jis buvo maloningas. Nejau norite pasiro- 
dyti neverti jo gerumo ir mano pasitikėjimo? Klausykite, jo vardu 
visus jus įšventinu į fedajinus! Dabar sakysiu priesaikos žodžius, 
o jūs, kiekvienas tardamas savo vardą, kartokite paskui mane. Kai 
prisieksite, jūsų viduje įvyks didžioji permaina. Jūs nebebūsite mo- 
kiniai, o tapsite mūsų Valdovo išrinktaisiais. Dabar klausykite ir 
kartokite paskui mane kiekvieną žodį! 

Jis išskėtė savo rankas didžiulėm it kastuvo plokštės plaštakom 
ir įbedė žvilgsnį į lubas. Apimtas ekstazės, prabilo: 

— Aš... Alacho, Pranašo Mahometo, Alijaus 1r visų kankinių 
akivaizdoje iškilmingai prisiekiu, kad nedvejodamas vykdysiu 
kiekvieną mūsų Valdovo arba jo vietininko įsakymą. Įsipareigoju 
savo gyvastimi iki paskutinio atodūsio ginti baltą ismailitų vėliavą. 
Šia priesaika priėmiau įšventinimą į fedajinus ir niekas, išskyrus 
Seiduną, negali jos nutraukti. Alachas yra Dievas, o Mahometas — 
jo Pranašas. Ateiki, Al Mahdi! 

Mokiniai stovėjo sukrėsti iškilmingos akimirkos. Jų veidai at- 
rodė it vaškiniai, o akys degė lyg karščiuojančių. Lūpose pasirodė 

palaimingas šypsnys. Jų širdis užliejo neapsakoma palaima. Štai 
pagaliau įgyvendintas ilgai ir atkakliai siektas tikslas. Pagaliau jie 
įšventinti, kaip to karštai troško. 

Abu Alis linktelėjo vėliavą padavusiam Ibrahimui. Didysis da- 
jus ją išskleidė ir baltame audekle sužibo auksu išsiuvinėti dvide- 
šimt aštuntos suros ketvirtos eilutės žodžiai: ,, Mes suteiksime savo 
malonę pasaulio silpniesiems ir padarysime juos sektinu pavyz- 
džiu ir karalystės paveldėtojais...“ 

— Ibn Tahirai! — sušuko Abu Alis. — Prieik arčiau! Tau, kuris 
pirmavai tarp išrinktųjų, įteikiu šią vėliavą. Lai ši balta vėliava 
taps jūsų garbės ir išdidumo simboliu. Jeigu leisite priešui ją su- 
trypti, vadinasi, leisite jam sutrypti jūsų išdidumą ir garbę. Todėl 
turite ją saugoti labiau už savo akies vyzdį. Kol bent vienas fedaji- 
nas gyvas, ši vėliava neturi patekti priešui į rankas. Ją užgrobti ga- 
lima tik per jūsų visų lavonus. Išsirinkite iš savo būrio penketuką 
pačių stipriausių. Traukdami burtus, išrinkite iš jų vėliavnešį. 

Lyg sapnuodamas, Ibn Tahiras paėmė vėliavą iš didžiojo dajaus 
rankų. Grįžo į savo eilę ir atsistojo fedajinų priešakyje. Švenčiausia 
jo gyvenimo akimirka tolo ir jo sielą užliejusi neapsakoma palai- 
ma ėmė virsti maudžiančiu skauduliu dėl kažko prarasto, nuosta- 
baus. Jaunuolis suvokė: šitaip trumpai trukęs ką tik patirtas mirks- 
nis niekada nebegrįš. 


O į tvirtovę vis atvykdavo ir iš jos išvykdavo žygūnai. Abdulas 
Malikas buvo laiku perspėtas ir nukreipė Mucuferio kuopą keliu, 
kuriuo buvo laukiama atjojant turkų raitininkų. Žvalgai buvo nu- 
siųsti užpuolikams priešpriešiais, jie sudarė nenutraukiamą gran- 
dinę, todėl galėjo tarpusavyje susikalbėti sutartais ženklais. Žval- 
gyba veikė pavyzdingai. 

Kai Abu Alis grįžo iš įšventinimo ceremonijos, Hasanas su pa- 
lengvėjimu pasakė: 

— Svarbiausia, kad tai jau atlikta. 

Paskui nurodė didžiajam dajui surinkti kuopas, traukti su jomis 
į plynę priešais tarpeklį ir sulaukti sultono kariuomenės priešaki- 
nių dalinių. 

— O kas bus su fedajinais? — pasiteiravo Abu Alis. 

— Lyg tyčia šis mūšis bus skirtas jiems, — atsakė Hasanas. — Pa- 
siimsi juos drauge, o Abu Soraka ir dabar lieka jų vyresnysis. Bet 
žiūrėkit man, kad jų nenudaigotų. Šiuos jaunuolius saugau aukš- 
tesniems tikslams. Todėl neiškišk jų ten, kur didelis pavojus. Bet 
patikėk šaunias užduotis. Pavyzdžiui, lai iššauna pirmąsias strėles 
ir šitaip pradeda mūšį. Tačiau lai pirmuosius smūgius vyras prieš 
vyrą kerta patyrę kariai. Fedajinus siųsk kautis, kai pergalė bus 
akivaizdi, arba, žinoma, iškilus mirtinam pavojui. Jeigu pasitaikys 
proga, įsakyk jiems iškovoti priešų vėliavą. Pasitikiu tavimi. Tu esi 
tas pamatas, ant kurio statau mūsų bendrą ateitį. 


Atsisveikinęs su Abu Aliu, Hasanas nuėjo į sodus, plytinčius už 
tvirtovės. 

— Plukdyk mane į menę pas Mirjamą, o paskui atvesk ten Apa- 
mą, — paliepė Adžiui. - Dabar ne laikas kivirčytis. 

Mirjama jau ėjo jo pasitikti. Hasanas pasakė, kad liepė atvesti 
ir Apamą. 

— Ta moteris nuo vakar vakaro labai keistai elgiasi, - tarė mergina 
šiek tiek įsižeidusi. —- Man regis, tu davei jai ypatingus nurodymus. 

— Žaidimų metas praėjo, - atsakė Hasanas. - Dabar visi, kurie 
esame atsakingi, privalome įtempti visas jėgas, kad sumanymas 
pavyktų ir priešas būtų sutriuškintas. 

Adis atvedė Apamą. Pavydžia akimi ji apžvelgė menę. 

— Gražų lizdelį sau susivijote, — pasišaipė. — Kaip tikri balan- 
dėliai. 

— Abu Alis su kariuomene išjojo anapus tvirtovės, mus bet ku- 
rią akimirką gali užpulti sultono daliniai, - prakalbo Hasanas, tar- 
si būtų visai neišgirdęs Apamos žodžių. 

Jis nurodė moterims įsitaisyti ant pagalvių ir pats atsigulė. Se- 
noji baisiai persigando. Ėmė dirsčioti tai į Hasaną, tai į Mirjamą. 

— Kas bus su mumis? - paklausė verksmingu balsu. 

— Viskas bus gerai, jeigu vykdysite mano nurodymus. Kitaip 
visi žūsime skerdynėse, kokių pasaulis dar nėra regėjęs. 

— Padarysiu viską, ką tik paliepsi, .mano pone, — nusigando 
Apama ir įpylė jam į taurę vyno. 

— Kaip tik šito reikalauju iš tavęs ir Mirjamos. Įdėmiai klausyki- 
te. Pirmiausia reikia, kad sodai pasidarytų panašūs į nežemiškus. 
Kitaip tariant, kad paprastam ir neišprususiam lankytojui jie suda- 
rytų tikro rojaus įspūdį. Žinoma, ne dieną, nes tada sodų vieta ir 
aplinka būtų perdėm išdavikiška. Sodus reikia paruošti naktį. To- 
dėl pirmiausia mums prireiks galingo apšvietimo. Tada kiekviena 
sodų smulkmenėlė bus apšviesta ypatinga šviesa, o visa, kas juos 
supa, skendės tirštoje tamsoje. Ar prisimeni, Apama, naktį, kai tas 
indas kunigaikštis iš Kabulo šitaip tavo garbei išpuošė rūmus? 

— Ak, pone! Kaip galėčiau pamiršti, juk tada mudviejų jaunystė 
žydėte žydėjo?! 

— Kalbu apie kelias smulkmenas. Ar dar prisimeni, kaip stebė- 
jaisi spalvotais kiniškais žibintais, kurie soduose naktį pavertė ste- 
buklingiausia diena? Kai viskas buvo nušviesta, bet drauge visiškai 
neatpažįstama, nauja ir pasikeitę? 

— Taip, 1r mūsų veidai nusidažydavo čia geltona, čia raudona, žalia, 
mėlyna spalva, paskui raibuliuodavo ir persiliedavo visomis spalvo- 
mis. Tai buvo dieviška. Ir šio grožio vidury mudviejų karšta aistra... 

— Labai pagirtina, tikrai. Bet norėčiau sužinoti, ar vis dar taip 
puikiai prisimeni tuos žibintus, kad galėtum sumeistrauti panašius? 

— Tu teisus. Kas buvo, pražuvo. Apie tai daugiau nebeverta kal- 
bėti. Dabar - kitų eilė. Klausi manęs apie tuos žibintus? Be abejo, 
galėčiau juos padaryti, tereikia gauti pergamento ir dažų. 

— Gausi. Ar mokėtum juos papuošti įvairiais piešiniais? 

— Turime merginą, kuri moka meistriškai piešti. 

— Tai Fatima, - pridūrė Mirjama, ji klausėsi pokalbio patykomis 
krizendama. — Mes visos galime patalkinti Apamai. 

— Jūsų pagalbos tikrai prireiks. Nes iki rytojaus vakaro viskas 
turi būti parengta. Tegu eunuchai sutaiso valgių ir gėrimų. Tikiuo- 
Si, vyno rūsiuose dar turime užtektinai? 

— Daugiau nei užtektinai. 

— Puiku. Rytoj tarp antrosios ir trečiosios maldos apsilankysiu 
soduose. Noriu pasirodyti merginoms ir pakurstyti jų užsidegimą. 
Pats joms nurodysiu, kaip reikės elgtis su svečiais. Juokų nepakę- 
siu. Ta, kuri kaip nors išsiduos, kad nėra viena iš hurijų ir kad sodai 
nėra tikras rojus, bus negailestingai nužudyta. Manau, joms nebus 
sunku atlikti šią užduotį. 

— Kiekviena jų ir taip vaizduojasi esanti karalaitė, — įsiterpė 
Apama. 

— Mudvi turėsime paruošti jas šiam vaidmeniui, kad įsijaustų, — 
susirūpinusi tarė Mirjama. 

— Pagrasinimas mirtimi padės pasiekti tikslą, - pasakė Hasa- 
nas. — Rytoj visos trys menės turi būti parengtos svečiams priimti. 
Merginos, atitinkamai nusiteikusios, turi būti nuo galvos iki kojų 
gražiai aprengtos. Šilkai, auksas ir brangakmeniai. Išgražintos 
taip, kad joms nebūtų sunku įsivaizduoti, jog iš tiesų yra rojaus 
mergelės. Tikiuosi, mokykla davė vaisių. 

— Dėl šito nesibaimink, mano pone. Mudvi su Mirjama viskuo 
pasirūpinsime. 

— Pasakykite, nes išmanote, kaip man pasirodyti prieš tas bež- 
džionikes, kad padaryčiau kuo didesnį įspūdį? 

— Turi atrodyti kaip karalius, — atsakė Mirjama. — Šitokį tave 
įsivaizduoja merginos ir šitokį trokšta išvysti. 

— Ateik su palyda, — pridūrė Apama, - kad iškilmingiau atro- 
dytų. 

— Išskyrus sargybinius eunuchus ir du valdinius, niekas neturi 
sužinoti šių sodų paslapties. Tad turėsiu pasitenkinti jų draugija. 
Bet kaip įsivaizduoja karalių tos mūsų vištelės? 

— Ori eisena ir išdidi veido išraiška — šitoks turi būti jų karalius, — 
juokdamasi atsakė Mirjama. — Bet visų pirma apsigaubęs purpuri- 
niu apsiaustu ir su auksine tiara ant galvos. | 

— Iš tiesų, juokinga. Išminčius turi apsikarstyti it koks juokda- 
rys, kad būtų žmonių gerbiamas ir pripažintas. 

— Tokie yra žmonės, - pritarė Apama. 

— Na, skudurų ir visokių puošalų tvirtovėje per akis. Viskuo 
buvo laiku pasirūpinta. 

Hasanas nusijuokė. Pasilenkė prie Apamos ir paklausė, šnabž- 
dėdamas jai tyliai į ausį: 

— Ar pagaminai tos rūgštelės, nuo kurios oda susitraukia? Sve- 
čiams turi atrodyti, kad šalia jų - amžina mergystė. 

Apama nusikvatojo ir pritariamai linktelėjo. Mirjama, nugirdu- 
si paskutinius žodžius, išraudo. 

— Vonios su druska ir viskuo, kas reikalinga, paruoštos? 

— Viskas paruošta, mano pone. 

— Gerai. Rytoj nuo pat ankstaus ryto — prie darbo, o paskui lau- 
kite manęs ateinant. Labanakt. 

Adis vėl negirdimai išlydėjo jį 1š sodų. 

Likęs vienas savo kambariuose, Hasanas darsyk viską gerai per- 
mąstė. Dvidešimt metų atkakliai ir nenuilstamai jis ruošėsi šiai 
akimirkai. Dvidešimt ilgų metų. Nė sykio nesuabejojo ir nieko 
nesibaimino. Buvo nuožmus ir negailestingas sau. Nuožmus ir ne- 
gailestingas kitiems. Elgėsi šitaip vien tam, kad įgyvendintų savo 
tikslą, įkūnytų savo svajonę. 

Tai bent pasaka buvo jo gyvenimas! Jaunystė kupina svajų, vy- 
riškos brandos laikotarpis — neramių ieškojimų. O dabar, įmetėjus, 
senos svajonės pradėjo pildytis. Jis buvo trisdešimties tvirtovių 
valdovas. Tūkstančių tikinčiųjų vedlys. Tetrūko vienos priemonės, 
kad užimtų aukščiausią valdžią. Kad įvarytų siaubą galiūnams ir 
svetimiems despotams. Ši priemonė — tai jo sumanymas, kuris 
netrukus bus įgyvendintas. Sumanymas, paremtas giliu Žmogaus 
prigimties ir silpnybių pažinimu. Neregėtas ir beprotiškas. Tiksliai 
apskaičiuotas ir pamatuotas. 

Ūmai Hasaną pervėrė mintis, kad galbūt praleido kokią nors 
smulkmeną, kuri gali sužlugdyti visą užmojį. Jį nupurtė keista bai- 
mė. Ar tik nebus kur apsirikęs? 

Veltui mėgino užmigti. Nerimą kėlė keista abejonė. Tiesą sa- 
kant, niekada nebuvo dorai apgalvojęs, kas įvyktų, jeigu jo planas 
žlugtų. Juk vis dėlto jis viską apskaičiavo. O dabar jam pasidarė 
nejauku, nes pajautė atsėlinančią baimę. 

„Tereikia ištverti šią naktį, — tarė sau Hasanas. — O paskui vis- 
kas klostysis it sviestu patepta.“ 

Hasanui trūko oro. Jis atsikėlė ir užlipo į bokšto viršūnę. Ten, 
viršuje, plytėjo beribis Žvaigždėtas dangus. Po juo šniokštė upė. 
Šalia jos vešėjo sodai, vyko keistas gyvenimas. Keistų jo sva- 
jonių įkūnijimas. Ten, už tvirtovės sienų, jo kariuomenė laukė 
atjojant priešakinių sultono dalinių. Visi besąlygiškai juo tikėjo. 

Visi be išlygų sutiko būti jo vedami. Ar bent vienas nutuokia, kur 
jis juos ves? 

Hasanui šovė mintis: o kas, jeigu dabar imtų ir paspruktų? Šok- 
tų per akmeninę tvorą ir pradingtų Šahrudo vandenyse. Amžiams 
atsikratytų atsakomybės. Atsikratytų visko. Ir kas nutiktų jo žmo- 
nėms? Galbūt Abu Alis paskelbtų, kad vyriausiasis karo vadas buvo 
gyvas paimtas į dangų. Kaip Empedoklis. Ir visi jį garbintų kaip 
didį pranašą ir šventąjį. Galbūt rastų jo lavoną. Ką pasakytų tada? 

Hasanas pajuto, kaip stipriai jį masina gelmė. Tvirtai įsitvėrė 
akmeninės tvoros. Dar mirksnis, ir gelmė būtų truktelėjusi jį į save. 

Tik grįžęs į kambarį Hasanas atsipūtė. Netrukus jį įveikė miegas. 

Jis sapnavo, kad vis dar gyvena Isfahano rūmuose, - kaip tada, 
prieš aštuoniolika metų. Erdvi menė. Aplink — vien didikai ir kil- 
mingieji. Ant pakylos pusiaugulom įsitaisęs sultonas Melik-šachas 
klausosi jo pranešimo. Suka savo ilgus, retus ūsus ir siurbčioja 
vyną. Greta stovi didysis viziris, buvęs Hasano bendramokslis, ir 
piktai mirkčioja. Jis, Hasanas, skaito pranešimą, versdamas vie- 
ną lapą po kito. Umai išvysta, kad visi lapai — balti. Negali toliau 
skaityti. Neįstengia apversti liežuvio. Pradeda nerišliai mikčioti. 
Sultonas įremia į jį savo rūsčias, šaltas akis. „Gana!“ — užrinka ir 
mosteli ranka į duris. Hasanui linksta keliai. Menę supurto praga- 
riškas didžiojo vizirio kvatojimas... 

Hasanas pašoko iš miego. Visas šlapias nuo prakaito. Kūną pur- 
tė virpulys. 

„Dėkui Alachui, - sušnibždėjo atsileidęs. — Čia tik sapnas.“ 

Galiausiai nusiraminęs kietai užmigo. 

Aštuntas skyrius 


Stojo giedra žvaigždėta naktis, viena iš tų, kai mums dingojasi, jog 
girdime visatos širdies tvinksnius. Nuo Elbruso uolų iki Demaven- 
do dvelkė sniego vėsa ir grūmėsi su šiluma, kylančia nuo žemės, 
vis dar įkaitintos saulės spindulių. 

Vienas paskui kitą kovotojai jojo tarpekliu. Jiems vadovavo 
Abu Alis. Kas penktas raitelis mojavo deglu virš galvos ir švietė 
kelią jojantiems iš paskos. Plaštakės vis siuvo aplink liepsnas, stai- 
ga mesdavosi į jas ir susvildavo. Žirgų kanopų kaukšėjimas atsi- 
mušė į uolėtas pakriaušes. Karininkų ir dešimtininkų nurodymai, 
kupranugarių varovų šūkavimai, gyvulių prunkštimas susiliejo į 
baisingą triukšmą, slopinantį upės šniokštimą. 

Fedajinai apsistojo už sargybos kalvelės. Čia buvo gera priedan- 
ga. Išskleidė palapines, užkūrė laužus ir pastatė sargybą. Už kokių 
dviejų šimtų žingsnių ant tankiai apaugusios aukštumėlės įsitai- 
sė kiti kariai, raiteliai, ietininkai, lankininkai. Nedidelėje dauboje 
kovotojai įžiebė mažas ugnis, šildėsi prie jų ir čirškino visą jautį. 
Patyliukais šnekučiavosi, audringai kvatojo. Ir nerimastingai dirs- 
čiojo į figūrą, kuri nė nekrustelėdama it statula stovėjo sargybos 
bokšte. Kariai, paskirti keisti sargybą arba patruliuoti po apylin- 
kes, įsisupo į apgaubus ir atsigulė numigti. 

Fedajinus, patyrusius išbandymų įtampą ir įšventinimo jaudulį, 
įveikė nuovargis. Abu Sorakai patarus, anksti rytą jie apsigaubė at- 
sigabentais apklotais ir mėgino užmigti. Per pastarąsias dvi dienas 
jaunuoliai taip priprato prie staigmenų, jog būsimasis mūšis jiems 
nekėlė didelio nerimo. Kai kuriuos beregint įveikė miegas, kiti iš- 
sivyniojo iš apklotų 1r ėmė pagaliais baksnoti bemaž išblėsusius 
laužus. 

— Dėkui Alachui, kad jau pasibaigė mokslai, - prabilo Suleima- 
nas. — Visai kas kita naktį tykoti priešo, negu kiaurą dieną trinti 
sėdynę į pėdas ir keverzoti rašikliu lentelėje. 

— Tai dar neaišku, ar priešai apskritai teiksis pasirodyt, — susi- 
rūpino Ibn Vakas. 

Mokykloje jis buvo vienas tyliausių ir veik nepastebimas, bet, 
kilus pavojui, netikėtai užsidegė stoti į kovą. 

— Čia tai būtų pokštas, — tarė Jusufas, — jeigu visa ši ruoša ir 
didžiulis jaudulys nueitų šuniui ant uodegos ir turkai nė nosies ne- 
parodytų. 

— Bet dar juokingiau išeitų, jeigu, įdėjęs tiek pastangų ir išgy- 
venęs tokią įtampą, mūšio lauke žūtum nuo jų kardų, - papokštavo 
Suleimanas. 

— Mūsų likimas įrašytas Alacho knygoje, — abejingai pratarė 
Džafaras. 

Burtai jam lėmė tapti vėliavnešiu. Pasipūtimą, kuriam vis pasi- 
duodavo, Džafaras tramdė neva paklusdamas likimui. 

— Bet būtų kvaila, jeigu tiek kankinomės, kaldami visus tuos 
mokslus, vien tam, kad pirmas pasitaikęs šunburnis pasiųstų mus į 
aną pasaulį, —- pridūrė Obeida. 

— Kinkadrebys miršta tūkstantį kartų, o narsuolis — vieną, - pa- 
samprotavo Džafaras. 

— Manai, jog esu kinkadrebys, vien dėl to, kad nenoriu jau šią- 
nakt žūti? — įširdo Obeida. 


213 


Vladimir Bartol 


— Gana čia kapotis, — ramino bičiulius Jusufas. — Verčiau pa- 
žvelkite į Ibn Tahirą, kaip stebeilijasi į žvaigždes. Galbūt mąsto 
apie tai, kad dabar regi jas paskutinį kartą. 

— Jusufas tampa išminčiumi, — nusijuokė Suleimanas. 

Ibn Tahiras gulėjo per kelis žingsnius nuo savo bičiulių ir, įsisu- 
pęs į apklotą, spoksojo į dangų. 

— Koks nuostabus mano gyvenimas, — kalbėjo pats sau Ibn Ta- 
hiras. — Lyg kokių senų svajonių išsipildymas. 

Jis prisiminė vaikystę gimtuosiuose namuose, kaip klausėsi su- 
sibėgusių pas jo tėvą vyrų pokalbių. Kaip jie gvildendavo tikrojo 
kalifo klausimą, rėmėsi Koranu, neigė suną ir šnibždėdavosi apie 
paslaptingąjį Mahdį, kilusį iš Alijaus giminės, ateisiantį išgelbėti 
pasaulio nuo melo ir neteisybės. „O, kad jis ateitų, kol dar būsiu 
gyvas“, — troško andai berniukas. Jis regėjo save kaip jo gynėją, 
tokį, koks buvo Alijus Pranašui. Nejučia vis lygindavo save su Ma- 
hometo žentu. Šis buvo karščiausias Pranašo šalininkas, nuo pat 
mažumės dėl jo kovojęs ir liejęs kraują, bet vis dėlto po Pranašo 
mirties nustumtas nuo jo palikimo. O pagaliau liaudies išrinktas, 
iš pasalų buvo nužudytas. Kaip tik dėl to Ibn Tahiras labiausiai jį 
pamėgo. Alijus berniukui tapo šviesiu, sektinu pavyzdžiu, kuriam 
turi stengtis prilygti. 

Kaip tvaksėjo Ibn Tahiro širdis, kai tėvas pasiuntė jį į Alamutą 
tarnauti Seidunai! Buvo girdėjęs apie šį vyrą, kad jis yra šventasis 
ir kad daugelis jį laiko pranašu. Nuo pat pradžių vidinis balsas 
jam kuštėjo: „Tai tavo Al Mahdis, tas, kurio lauki ir kuriam šitaip 
troškai tarnauti.“ Bet kodėl jis niekam nepasirodo? Kodėl ne jis 
juos įšventino į fedajinus? Kodėl tarpininkauti paskyrė tą bedantį 
senuką, panašesnį į seną moteriškę, o ne į vyrą ir kariautoją? Iki 
šiol, iki šios akimirkos, jam niekada nė nedingtelėjo suabejoti, ar 
Seiduna yra tvirtovėje. O šią prašviesėjimo minutę jis pašiurpo nuo 
minties, jog galbūt gyvena apgaudinėjamas ir Hasano Ibn Sabos 

apskirtai Alamute nėra arba jo nebėra tarp gyvųjų. Tada Abu Alis 
yra tas, kuris veda ismailitus, o visi dajai ir kuopų vadai yra sudarę 
kokį slaptą sąmokslą. Abu Alis — pranašas? Ne, pranašas toks ne- 
gali, neturi būti! Gal kaip tik todėl jie išgalvojo Seiduną, nematomą 
ir negirdimą, kad tikintieji neatkristų? Nes kas gi norės Abu Alį 
pripažinti vyriausiuoju ismailitų vadu? 

Tvirtovė slepia didžią paslaptį, Ibn Tahiras tai jautė. Naktį, kaip 
tik šią naktį, toji paslaptis jį ėmė kaip niekad svilinti. Ar kada nors 
jam bus lemta nuplėšti jos uždangą ir pažvelgti į ją? Ar kada nors 
jis išvys tikrą, gyvą Seiduną? 

Ibn Tahiras nugirdo žirgų kanopų bildesį. Instinktyviai stvėrėsi 
ginklo. Pakilo ir apsidairė. Jo bičiuliai pūtė į ūsą, stipriai įsisupę 
į apdangalus. Atšuoliavo žygūnas. Fedajinas matė, kaip juodu su 
Abu Aliu šnibždasi. Nuskambėjo trumpas įsakymas, ir sargyba už- 
gesino paskutines laužų žarijas. Artinosi priešas. 

Ibn Tahirą užliejo ramybė. Jis žiūrėjo į žvaigždes, smulkios ir 
raiškios, jos blyksėjo virš galvos. Suvokė, koks yra menkas ir su- 
trikęs visatos platybėje. Bemaž malonu buvo šitai suvokti. „Galbūt 
kada nors pateksiu į rojų, — pagalvojo jis. — O, kad iš tikrųjų ten 
patekčiau! — ėmė karštai šnibždėti. — Ten manęs lauks juodakės, 
baltakojės rojaus mergelės.“ Ibn Tahiras prisiminė pažįstamas mo- 
teris: motiną, seseris ir kitas giminaites. ,,„Hurijos turi būti visai 
kitokios, — samprotavo jis. - Tokios, dėl kurių verta šiame pasau- 
lyje žūti.“ 

Jaunuolis įsivaizdavo, kad iš tiesų pateko į rojų. Įėjo pro grotuo- 
tus, gebenėmis apaugusius vartus. Dairėsi aplink ir ieškojo viso to, 
ką žadėjo Koranas. Dar glaudžiau įsisupo į apklotą. Dabar jis tikrai 
rojuje. Štai jį pasitinka nuostabi mergaitė. Jaunuolis menkai tesu- 
vokė, kad grimzta į miegą. Bet jausmas buvo toks malonus, kad 
baiminosi pertraukti šias netvirtas svajų gijas. Galiausiai užmigo. 

Pratisai sutūtavo į mūšį kviečiantis ragas. Sudundėjo būgnai, 1r 
kariai pašoko ant kojų. Fedajinai vikriai prisijuosė kardus, užsi- 
maukšlino karines kepures ir nusistvėrė iečių su skydais. Išsirikia- 
vo eilėmis ir, dar galutinai neprabudę, klausiamai Žžvalgėsi vienas 
į kitą. 

— Žygūnas ką tik pranešė, kad artėja sultono kariuomenė, - tarė 
Ibn Vakas, paskutinis ėjęs sargybą. 

Abu Soraka atsistojo priešais jaunuolius ir įsakė parengti lan- 
kus su strėlinėmis. Paskui nusivedė juos ant kalvos viršūnės ir išri- 
kiavo palei sarginę. Kurį laiką fedajinai lūkuriavo, sulaikę kvapą, 
o kadangi priešai vis nesirodė, jie ėmė iš kelionmaišių traukti ir 
kramtyti figas, datules ir sužiedėjusių papločių riekes. 

Žirgai liko stovėti kalvos papėdėje. Juos saugojo du kariai. Ret- 
karčiais pasigirsdavo prunkštimas ir nerimastingas Žvingčiojimas. 

Ėmė brėkšti. Fedajinai pažvelgė į aukštumėlę, kur buvo įsitaisę 
kiti kovotojai. Raitelius Abu Alis išrikiavo už kalvelių. Šie stovėjo 
greta savo žirgų, laikydami parengtas ietis arba kardus, vieną koją 
įkišę į balnakilpę. Ant kalvos tykojo lankininkai su įtemptomis 
lankų templėmis. 

Didysis dajus apėjo kuopas ir patikrino, ar visi pasirengę. Jam 
iš paskos sekė karys ir vedė jo Žirgą už vadelių. Galiausiai juodu 
priėjo prie fedajinų ir Abu Alis įkopė į bokštelį. 

Netrukus tolumoje pasirodė baltas taškelis. Abu Alis atlėkė iš 
sarginės ir visas uždusęs parodė jį Abu Sorakai. 

— Įtempti lankus! - įsakė dajus. 

Baltas taškas beregint didėjo, paskui nuo jo atsiskyrė vienas rai- 
tininkas. Buvo matyti, kaip beprotiškai jis ragina žirgą. Abu Alis 
stebeilijosi ir markstėsi. Galiausiai suriko: 

— Nešaudykite! Tai mūsų žmogus. 

Užšoko ant žirgo ir pasileido nuo kalvos. Linktelėjo keliems 
raiteliams, kad sektų iš paskos. Vienam jų išplėšė vėliavą iš rankų 
ir mojuodamas nujojo prie artėjančio raitininko. 

Tas suglumęs, persigandęs pasuko žirgą šonan. Bet išvydęs bal- 
tą vėliavą nuvarė ristūną prie Abu Alio. 

Tada didysis dajus jį atpažino. 

— Buzrukai Umidai! —- sušuko jis. 

— Abu Ali! - raitininkas mostelėjo ranka sau už nugaros. 

Visų akys nukrypo į horizontą. Ten iškilo juodas urdulys, jis 
keistai vinguriavo ir tolyn labyn plėtėsi. Jau galėjai įžiūrėti pavie- 
nius raitelius. Jiems virš galvų suplevėsavo juodos Bagdado kalifo 
vėliavos. 

— Įtempti lankus! — vėl įsakė Abu Soraka. 

Abu Alis ir Buzrukas Umidas prisidėjo prie aukštumėlėje įsi- 
taisiusių kareivių. Visi virpėjo iš kovingo susijaudinimo, pasirengę 
pulti. 

— Kiekvienas susiraskite sau taikinį! — nuskambėjo įsakymas 
lankininkams. 

Priešų raiteliai jau buvo visai čia pat. Vienas jojo priešakyje ir 
rodė kelią. Jie pasuko prie tarpeklio angos. 

— Šaut! 

Strėlės nuzvimbė į turkus. Keli arkliai ir raiteliai virto žemėn. 
Akimirką raiteliai stabtelėjo, bet paskui jų vadas, atpažįstamas iš 
didžiulės besiplaikstančios plunksnos ant šalmo, suriko: 

— Į tarpeklį! 

Tą mirksnį Abu Alis davė ženklą. Pats stojo pulko priešaky- 
je, pasileido aukštumėle į tarpeklį ir užtvėrė turkams kelią. Ietys 
skriejo į abi puses, virš galvų sužibo kardai. Baltos vėliavos susi- 
maišė su juodomis. 

Fedajinai stebėjo mūšį nuo kalvos viršūnės. Juos apniko neap- 
sakomas jaudulys. Suleimanas suriko: 

— Pirmyn! Ant žirgų! Į mūšį! 

Jaunuolis jau buvo besileidžiąs žemyn prie žirgų, bet prie jo 
pripuolė Abu Soraka ir sulaikė. 

— Gal pamišai? Ar negirdėjai įsakymo? 

Suleimanas sustaugė iš bejėgiško niršulio. Nusviedė šalin lanką 
ir ietį ir puolė ant žemės. Lyg netekęs proto, ėmė blaškytis. Kan- 
džiojosi pirštus ir raudojo. 

Turkai, kuriuos netikėtas puolimas buvo išsklaidęs, vėl susitel- 
kė ir iš naujo pasileido prie tarpeklio atakuoti Alamuto prieigų. 
Jų vadas pamanė, kad visa ismailitų kariuomenė išstatyta priešais 
tvirtovę, todėl pati tvirtovė menkai saugoma. Siaubingo virpulio 
apimti, fedajinai matė, kaip krito pirmosios aukos Alamuto gynėjų 
gretose. Tai buvo neištveriama, jaunuoliai privalėjo stebėti kovą 
susidėję rankas. 

Abu Soraka nuolat dairėsi į horizontą. Pagaliau tolumoje pa- 
sirodė naujas kovotojų pulkas. Fedajinai jo nepastebėjo. O Abu 
Sorakai iš laimės ėmė tvaksėti širdis, mat virš atjojančių raitelių 
galvų suplevėsavo baltos kankinio Alijaus vėliavos. 

Stojo akimirka, kai į mūšį galima pasiųsti fedajinus. Abu 
Soraka susirado akimis priešų pulko vėliavą ir parodė jaunuo- 
liams. 

— Ant žirgų ir atimt priešų pulko vėliavą! Visi narsiai į mūšį! 

Jaunuoliai ėmė krykšti iš džiaugsmo. Puolė bėgti nuo kalvos ir 
akimoju įšoko į balnus. Sumosikavo apnuogintais kardais, o Dža- 
faras aukštai iškėlė baltą vėliavą. Visi būriu užlėkė ant priešų ir 
pirmu puolimu nustūmė juos prie upės. 

"Turkų būrį apėmė sumaištis. Suleimanas, sukandęs dantis, nu- 
kovė pirmą priešą. Džafaras su vėliava nuskuodė į atsivėrusią spra- 
gą, kiti fedajinai puolė paskui jį. Jusufas kriokė ir kaip pamišęs 
pliekė aplink save kardu, net persigandę turkai ėmė nuo jo trauk- 
tis. Ibn Tahiras nenuilstamai kapojo mažą apvalų skydą, kuriuo 

dangstėsi kreivakojis totorius. Šis buvo numetęs nebetinkamą ko- 
voti ietį ir karštligiškai stengėsi ištraukti iš makšties sunkų kardą. 
Galiausiai ranka, laikanti skydą, nusilpo. Visas kruvinas, jis mėgi- 
no pasprukti iš mūšio lauko. 

Suleimanas ir šalia kovojantys bičiuliai nuvertė nuo žirgų dar 
kelis priešus. Balta vėliava brovėsi vis arčiau juodosios. 

Pagaliau turkų pulkininkas suprato, ką ketina daryti fedajinai. 

— Ginkit pulko vėliavą! — užkriokė taip, kad išgirdo ir draugai, 
ir priešai. 

— Nukaukim pulkininką! - paragino Ibn Tahiras. 

Turkai susispietė aplink savo vėliavą ir pulkininką. Tuo metu 
jų būrin įsiveržė Abdulas Malikas su Mucuferio žmonėmis. Įvyko 
nuožmus susidūrimas. Turkai it žirniai pabiro į visas puses. 

Suleimanas neišleido iš akių priešų vėliavnešio, o Ibn Tahiras — 
pulkininko. Pastarasis suriko: 

— Atgal! Kiekvienas skyrium! Gelbėkit vėliavą! 

Bet Ibn Tahiras jau buvo prie jo prišokęs. Jų kardai susikryžia- 
vo. Atskubėjo Mucuferio žmonės. Keli turkai mėgino pastoti jiems 
kelią. Staiga susilipdęs klaikus tumulas sutrypė pulkininką kartu 
su jo žirgu. Ibn Tahirui pavyko ištrūkti. Jaunuolis ėmė dairytis 
priešų vėliavnešio. Pamatė, kaip šis sprunka paupiu. Jį vijosi Sulei- 
manas. Ibn Tahiras puolė talkinti bičiuliui. 

Suleimanas jau buvo per sprindį nuo priešų vėliavnešio. Turkas 
it patrakęs ragino žirgą. Laikė atkišęs ietį, neleisdamas persekioto- 
jui priartėti. Suleimanas jau mažne susilygino su juo. Umai priešas 
pakreipė žirgą. Jo ietis kliudė Suleimaną. Netikėtas smūgis buvo 
toks stiprus, kad išsviedė Suleimaną iš balno. 

Ibn Tahiras suriko. Paragino žirgą ir akimoju atsidūrė prie tur- 
kų vėliavnešio. Jis miglotai nutuokė, kad Suleimanas partrenktas 
žemėn, galbūt negyvas. Dabar buvo svarbu tik viena: atlikti užduo- 
tį — išplėšti priešų vėliavą. 

Ibn Tahiras prispaudė turką prie pat upės. Staiga po žirgo kano- 
pomis nubyrėjo žemės nuoslanka. Ir gyvūnas podraug su vėliavne- 
šiu nugarmėjo į sraunią upę. 

Ibn Tahiras sudvejojo. Paskui puolė kriaušiu žemyn prie upės. 
Srovė prarijo jį drauge su arkliu. Bet netrukus abu iškilo į vandens 
paviršių. Nuplaukė paskui turką, kuris laikė iškėlęs vėliavą virš 
vandens. Pasivijo jį. Ibn Tahiras kardu smogė priešui per galvą. 
Ranka su vėliava suglebo, ir turkas pranyko tarp bangų. Juoda vė- 
liava suplevėsavo fedajino rankoje. 

Nuo kranto Ibn Tahirą pasveikino pergalingi šūksniai. Srauni 
upė jį nešė žemyn. Žirgas jau pradėjo skęsti. Fedajinai dūmė lygia- 
grečiai pakrante ir drąsino nepasiduoti. 

Įtempęs visas jėgas, Ibn Tahiras pagaliau priplukdė žirgą prie 
kranto. Gyvūnas užčiuopė kietą žemę po kojomis, bet tėkmė vis dar 
vilko jį paskui save. Vienas fedajinas nušoko nuo žirgo, krito ant pil- 
vo ir ištiesė Ibn Tahirui ilgą akstį. O kiti išvyniojo kilpas ir nusviedė 
bičiuliui, kad šis pririštų Žirgą. Šitaip abu buvo ištraukti į krantą. 

— Kas Suleimanui? — jau stovėdamas ant žemės, paklausė Ibn 
Tahiras. 

Jis nesąmoningai įdavė priešų vėliavą Ibn Vaskui į rankas. 

Fedajinai susižvalgė. 

— Taip, kas jam? 

Atsigręžę visi sužiuro. Fedajinai išvydo lėtai šlubčiojantį Sulei- 
maną, visas sužalotas, jis vedėsi iš paskos savo žirgą. 

Ibn Tahiras nuskubėjo pas jį. 

— Tai tavo nuopelnas, kad išplėšėm priešų vėliavą. 

Suleimanas numojo ranka. 

— Ką jau čia. Sykį pasitaikė proga padaryti žygdarbį, ir taip su- 
simoviau. Matyt, likimas man nepalankus. 

Jis susiėmė už kojos ir nusikeikė. Draugai padėjo jam užsėsti 
ant žirgo. Visi pasuko į savo stovyklą. 

Turkai buvo visiškai sutriuškinti. Priešų vadas Žuvo, o su juo šim- 
tas dvidešimt vyrų. Į nelaisvę paimti trisdešimt šeši sužeistieji. 
Kiti išsilakstė kas kur. Priešus persekioję kariai po truputį grįžo ir 
pasakojo, kiek jų nužudė. Ismailitų žuvo dvidešimt šeši. Šiek tiek 
daugiau buvo sužeistųjų. 

Abu Alis paliepė kalvos papėdėje iškasti didelę duobę ir sumes- 
ti negyvus priešus. Turkų vadui buvo nukirsta galva, pamauta ant 
ieties ir iškelta ant sargybos bokšto. Nuo tvirtovės atėjo Minučehe- 
ris su savo vyrais, šie paniurę klausėsi triukšmingų nugalėtojų pa- 
apvyturiavo sužeistuosius ir nurodė nešti juos neštuvais į Alamutą. 
Žinojo, kad ten jo laukia dar daug sunkaus darbo. 

Kai visi sužeistieji buvo sutvarstyti, o priešų negyvėliai užkas- 
ti, Abu Alis liepė pūsti ragą, kad metas grįžti į tvirtovę. Kariai 
užkėlė kritusius bičiulius ir paimtus į nelaisvę turkus ant kupra- 
nugarių ir arklėnų, užšoko ant žirgų ir audringai šūkaudami grįžo 
į tvirtovę. 


Hasanas iš savo bokšto stebėjo, kaip vyksta kova. Matė, kaip turkai 
puolė ir kaip Abu Alis pastojo jiems kelią. Kaip fedajinai dalyvavo 
mūšyje ir kaip Abdulas Malikas su Mucuferio raiteliais nulėmė 
pergalę. Hasanas buvo nepaprastai patenkintas. 

Dūžis į lėkštę jam pranešė, kad yra naujienų. Niekas, net eunu- 
chai, negalėjo užkopti į jo bokštą, pažeidėjui grėsė mirties bausmė. 
Hasanas grįžo į savo kambarį. Ten jo laukė Buzrukas Umidas. 

Hasanas puolė prie jo ir prisispaudė prie krūtinės. 

— Dabar aš visiškai laimingas! — sušuko jis. 

Buzrukas Umidas, priešingai nei Abu Alis, buvo itin išvaizdus 
vyras. Aukštaūgis ir galingas, taurių veido bruožų. Daili juoda 
barzda garbiniuota ir tik daiktais buvo įsipynusios sidabro gijos. 
Akys žvelgė Žvitriai ir išreiškė valingumą ir ryžtą. Lūpos putnios 
ir gražiai išrėžtos, tik retkarčiais, kai jis nusijuokdavo, išduodavo 
tvirtumą ir net rūstumą. Apsirengęs buvo kaip visi karo vadai: ara- 
biškai apsisiautęs baltu apdaru ir galvą prisidengęs baltu turbanu, 
po kuriuo ant pečių krito plati skara. Bet drabužiai pasiūti iš rink- 
tinės medžiagos ir atitiko jo padėtį. Net dabar, nujojęs tokį ilgą ir 
varginantį kelią, jis atrodė taip, lyg būtų tyčia susitikimo proga 
ištaigingai apsitaisęs. 

— Vos nepakliuvau po turkų kardais, - juokavo Buzrukas Umi- 
das. — Vakar po trečiosios maldos tavo balandis man atskraidino 
įsakymą, ir vos tik susakiau visus nurodymus saviškiams, ketin- 
damas išvykti, Karališkąja upe iškart atplaukė tavo pasiuntinys ir 
pranešė, jog prie tvirtovės turkai paliko didelį dalinį, o tavo pa- 
siuntiniui teko kartu su žirgu šokti į vandenį, kad neįkliūtų prie- 
šams į nagus. 

Paskui Buzrukas Umidas pasakojo, kaip pasirinko trumpesnį 
kelią kita upės pakrante ir galiausiai aplenkė turkus. Kone už šim- 
to žingsnių vėl perbrido upę ir jį apėmė siaubas, kad Hasano val- 
diniai nebegalėsią jam nuleisti tilto, 0 jeigu ir nuleisią, tai kartu su 
juo turkai galį įsiveržti į tvirtovę. 

Džiūgaudamas Hasanas trynėsi rankas. 

— Viskas eina kaip sviestu patepta, — tarė jis. — Pamatysi, ką 
judviem su Abu Aliu paruošiau. Akis išvertęs žiūrėsi, šitaip būsi 
nustebęs. 

Įėjo Abu Alis, Hasanas šypsodamas jį apsikabino. 

— Iš tiesų neklydau, tave pasirinkęs, — tarė Hasanas. 

Jis leido didžiajam dajui smulkiai nupasakoti mūšio eigą. Ypač 
jį domino fedajinai. 

— Vadinasi, Tahiro anūkas, mūsų poetas, išplėšė pulko vėliavą? 
Šaunu, šaunu. 

— Suleimanas jau buvo bepavejąs turkų vėliavnešį, bet nu- 
virto, ir užduotį įvykdė Ibn Tahiras, - porino Abu Alis. - Tur- 
kas su arkliu įkrito į upę, o poetas nusekė iš paskos ir atėmė iš 
jo vėliavą. 

Paskui didysis dajus išvardijo mūšio aukas ir surašė belaisvius. 

— Eime į susirinkimų menę, — pasakė Hasanas. — Aš pats noriu 
pasveikinti savo vyrus su sėkminga pergale. 


Al Chakimas priskyrė savo padėjėjams kelis fedajinus, kad šie savo 
akimis pamatytų, kaip slaugomi ir gydomi sužeistieji. Jie talkino 
sustatant ir tvarstant lūžusias galūnes. Kai kuriems kovotojams 
gydytojas turėjo išdeginti dideles žaizdas, tad po visą ligoninės 
patalpą pasklisdavo deginamos mėsos smarsas. Sužeistieji rėkė ir 
staugė, jų klyksmai aidėjo po visą tvirtovę. Tie, kuriems gydytojas 
privalėjo nupjauti kurią nors galūnę, tai netekdavo sąmonės, tai 
siaubingiausiai klykdavo. 

— Kaip šiurpu, — pats sau šnibždėjo Ibn Tahiras. 

— Kokia laimė, kad mes, fedajinai, išnešėm sveiką kailį, — pra- 
tarė Jusufas. 

— Kariuomenė - tai kažkas baisaus, - pasakė Naimas. 

— Šiaip ar taip, ji ne tokiems balandėliams kaip tu, - nusijuokė 
Suleimanas. 

— Palik ramybėj Naimą, - atkirto Jusufas. — Jis visą laiką buvo 
greta manęs, o aš koviausi ne paskutinėse gretose. 

— Tu taip kriokei, kad turkai, užuot kovoję, kimšosi ausis, — 
erzino jį Suleimanas. — Anoks čia stebuklas, kad mūsų svirplelis 
šoko tau į skreitą. 

— O tu nepasiekei turkų vėliavos, nors ir labai stengeisi,- nusi- 
šaipė Obeida. 

Suleimanas išblyško. Nepratarė nė žodžio, tik stebėjo al Chaki- 
mą, priėjusį prie naujo sužeisto kario. 

Graikas buvo prityręs gydytojas. Sužeistų vyrų aimanos ir 
verksmas jo visai negraudino, tai vieną, tai kitą kenčiantį paguos- 
davo skatinamuoju Žžodeliu, bet savo darbą atliko mitriai ir šauniai, 
lyg koks amatininkas savo amatą. Podraug aiškino fedajinams 
žaizdų gydymo pagrindus, o paaiškinimus paįvairino ypatinga 
savo išmintimi. 

Dešimtininkui Abunai turkas buvo sulaužęs ranką. Al Chaki- 
mas priėjo prie jo, nuvyniojo laikiną tvarstį, paėmė fedajinui iš 
rankų lentutę ir, pridėjęs prie lūžusios rankos, tvirtai aptvarstė. 

Kol dešimtininkas iš skausmo griežė dantimis, graikas fedaji- 
nams aiškino: 

— Žmogaus kūno troškimas būti vientisam toks nenugalimas, 
kad net lūžusios galūnės dalys vėl suauga. Ši aistra susijungti į vi- 
sumą tokia galinga, kad net neteisingai sudėtos dalys tarpusavyje 
suauga. Gero gydytojo meistriškumas pasireiškia tuo, kad, išma- 
nydamas kūno sandarą, jis išvengia tokių klaidų ir lūžusias galūnės 
dalis sudeda taip, kaip sumanyta gamtos. 

Baigęs tvarstyti sužeistus ismailitus, gydytojas pasijuto mirti- 
nai pervargęs. Išvydęs, kiek dar liko sužeistų turkų, nusiuntė Ibn 
Tahirą pas Abu Alį pasiteirauti, kaip su jais pasielgti. Paslapčia 
tikėjosi, kad galės juos paviršutiniškiau apžiūrėti, o sunkiai sužeis- 
tus gal net „pagydyti“ kokiais patikimais nuodais. 

Beeidamas Ibn Tahiras sutiko Abu Soraką, šis irgi kulniavo pas 
didįjį dajų. 

Įsakymas buvo toks: 

— Turkus reikia rūpestingai gydyti kaip draugus. Jie mums rei- 
kalingi kaip įkaitai. 

Gydytojas nusikeikė ir vėl puolė prie darbo. Dabar nebeguo- 
dė aimanuotojų drąsinamaisiais žodžiais, o ir fedajinams daugiau 
nieko neaiškino. Smulkesnius darbus pavedė atlikti padėjėjams; iš 
fedajinų sumaniausias pasirodė besąs Obeida. 

Tik vėlyvą popietę Al Chakimas baigė tvarstyti ir įtverti lūžu- 
sias karių galūnes. Davė padėjėjams reikiamus nurodymus, o pats 
nuėjo ieškoti vadų. 

Vadai susirinkimų menėje, užkąsdami ir užsigerdami vynu, ap- 
tarinėjo šios dienos įvykius. Spėliojo, kokių veiksmų imsis vyriau- 
siasis karo vadas ir kokios naudos jiems duos šiandienos pergalė. 
Visi gyrė Abdulą Maliką, taip šauniai atlikusį jam pavestą užduotį. 

Menėje pasirodžius Hasanui su didžiaisiais dajais, pakili nuo- 
taika jau buvo pasiekusi kulminaciją. Vyriausiojo karo vado veidas 
spindėjo iš pasitenkinimo, o sveikinantis su vadais skruostai virp- 
čiojo nuo džiugaus juoko. 
prie taurių ir ąsočių. 

Ypač pagyrė Abu Alį, kuris vadovavo visai kampanijai. Paskui 
kreipėsi į Abdulą Maliką ir pasiteiravo, kaip jam sekėsi įkurdinti 
haremus pas Mucuterį. Pagyrė jį už tai, kad šauniai kovėsi, ir padė- 
kojo. Pagyrė ir Abu Soraką, kuris vadovavo fedajinams ir itin tiks- 
liai įvykdė jo įsakymą. Paskui pažvelgė į šimtininką Minučeherį. 
Ir jo veidu nuslinko žaismingas šypsnys. 

Minučeheris nedalyvavo pokalbiuose. Jis sėdėjo surukęs, nes 
kol kiti skynė kovos laurus, jam teko laukti sudėjus rankas. Jis ste- 
beilijo priešais save iš padilbų, mažai valgė, daug gėrė. Milžiniš- 
kas šimtininko kūnas krūptelėjo, kai jį užkliudė šypsantis Hasano 
žvilgsnis. 

— Tarp mūsų yra du vyrai, - tarė Hasanas, jo balsas truputį dre- 
bėjo nuo slopinamo žaismingumo, — kurie šiandien už savo pa- 
siaukojimą nusipelnė didžiausio pripažinimo. Tikram kariui yra 


225 


Vladimir Bartol 


didžiausia garbė, kai gali pasigalynėti su priešu. Ne tik didžiausia 
garbė, bet ir didžiausias džiaugsmas. O tas, kas dėl aukštesnių tiks- 
lų priverstas šios garbės ir džiaugsmo atsisakyti, įrodė esąs tikras 
vyras. Jis neabejotinai nusipelno pagarbos. 

Hasanas apžvelgė nustebusius susirinkusiųjų veidus. Paskui 
rimtai kalbėjo toliau: 

— Kaip sakiau, tarp mūsų yra du vyrai, šiandien turėję atsisakyti 
tos garbės ir džiaugsmo, nors širdimi jie yra tikri kovotojai. Tai 
Minučeheris ir aš. Priežastys, kodėl turėjome šitaip pasielgti, aiš- 
kios. Aš patenkintas, kad jūs, dalyvavę mūšyje, šauniai pasirodė- 
te. Minučeheriui teko garbė — paskyriau jį visų ismailitų tvirtovių 
įgulų emiru ir vadu. 

Hasanas pakilo ir žengė prie Minučeherio, o šis atsistojo visas 
išraudęs iš netikėtumo. 

— Sumanei pajuokauti, Seiduna, — išlemeno šimtininkas. 

— Jokiu būdu, brangus bičiuli, - atsakė Hasanas ir apkabino Mi- 
nučeherį. —- Įsakymas pasirašytas ir Abu Alis jį tau įteiks. 

Pritarimo šurmulys nuvilnijo per vadų eiles. 

— Be to, tau priklauso tokia pat grobio dalis kaip ir kitiems kuo- 
pų vadams, - pridūrė Hasanas. — Apie grobio padalijimą dar pasi- 
kalbėsime. 

Abu Alis papasakojo, kiek arklių ir ginklų, pinigų ir kitų verty- 
bių jiems šįryt atiteko. 

— Minučeheris, kaip ir kiekvienas mūšyje dalyvavęs vadas, gaus 
žirgą ir šarvus, — skirstė Hasanas. — Be to, dalyviams priklauso ir 
po dešimt auksinių. Mucuferio Žmonės taip pat gaus po dešimt auk- 
sinių, o karininkai ir dešimtininkai dar ir šarvus. Mucuferiui nusių- 
sime dešimt arklių ir tiek pat kupranugarių, dar du šimtus auksinių 
kaip padėką už suteiktą pagalbą. Žuvusiųjų artimieji gaus po pen- 
kiasdešimt auksinių. Likusį grobį padalys mūsų vyrai. Fedajinai 
negaus nieko, nes šiandien proga stoti į kovą jiems reiškė malonę. 

Padalijęs grobį, Hasanas tarė: 

— Lenkime medį, kol liaunas. Žinia apie turkų priešakinių da- 
linių sutriuškinimą pasklis po Iraną kaip vėjas. Ji pakels tikintie- 
siems ir mums prijaučiantiems ūpą, sutvirtins abejojančiųjų tikėji- 
mą. Daugelis, slapta pritariantys mūsų veiklai, dabar įgaus narsos 
ir atvirai prisidės prie mūsų. Šitaip mūsiškiai, likę apsiaustose tvir- 
tovėse, bus paakinti nepasiduoti. Mūsų priešai bus priversti Žiūrėti 
į Mus rimtai, o kai kurių išdavikiškos širdys ims drebėti. 

Hasanas turėjo omenyje didįjį vizirį, kuopų vadai linktelėjo pa- 
rodydami, kad suprato. 

— Dabar, iškovoję pergalę, galime tikėtis didelio būrio naujų ti- 
kinčiųjų, - toliau dėstė Hasanas. - Mums palankios visos Rudbaro 
apylinkės, tėvai siųs savo sūnus prisidėti prie mūsų kovotojų už 
ismailizmą. Tu, Abu Soraka, juos priimsi ir atrinksi, kaip darei iki 
šiol. Jauniausi ir stipriausi, nuovokiausi, taps fedajinais. Tačiau su 
sąlyga, kad turi būti nevedę ir kad niekada nėra gyvenę palaidai. 
Trumpai tariant, neturi būti pažinę moters ir jos teikiamų malonu- 
mų. Visi kiti, gebantys kovoti, turi būti priskirti prie eilinių. Pato- 
bulinsime senas taisykles ir pridėsime naujų nuostatų. Kas iki šių 
kautynių gyveno tvirtovėje, gaus tam tikrų privilegijų. Tuos, ku- 
rie pasižymėjo, paaukštinsime. Tiksliai bus nustatytas kiekvieno 
laipsnis, sritis, teisės ir pareigos. Surašysime griežtesnius įstaty- 
mus. Kiekvienas turi būti sykiu ir karys, ir tikintysis. Visų pasau- 
lietiškų potroškių atsisakysime. Šiandien pirmą ir paskutinį kartą 
leisime kariams išgerti vyno, nes tvirtovėje svečiuojasi Mucuferio 
žmonės. Lai suvokia, kad mes esame šeimininkai to, kas egzistuo- 
ja ir yra uždrausta. Vėliau jie nesąmoningai veiks mūsų naudai. 
Taip, nuo šiol pritraukti naujų sekėjų bus vienas pagrindinių mūsų 
rūpesčių. Išsiuntinėsime po šalį fedajinus kaip bičių spiečių, kad 
bylotų ir liudytų mūsų naudai. Dirbsime ir su belaisviais. Todėl 
jais reikia rūpintis. Sultono kariuomenė artinasi, ir galbūt visai 

netrukus būsime apsiausti. Todėl mums reikia Žmonių, kurie apie 
ją išmano. Jie įsiskverbs į kariuomenę ir pasės tarp karių mūsų 
tikėjimą ir užsidegimą. Šitaip reikia pamėginti išklibinti jos pama- 
tus, o visa kita išsirutulios savaime. 

Hasanas įsakė Abdului Malikui surinkti reikiamą būrį vyrų, 
kitą rytą leistis į Rudbaro tvirtovę ir užkirsti kelią turkų daliniams, 
jei kartais jų būtų ten užsilikę. Paskui su pulku apjoti visas apy- 
linkes iki Kazvino ir Rėjaus ir apvalyti jas nuo likusių priešų. O 
vėliau pasiųsti žvalgus priešpriešiais sultono kariuomenei. 

Tada Hasanas atsisveikino su vadais, linktelėjo didiesiems da- 
jams ir nuėjo su jais į savo kambarius. 


O Alamuto ir Mucuferio vyrija triukšmingai ir smagiai šventė šios 
dienos pergalę. Žemutinėje ir vidurinėje terasose tuoj buvo užkur- 
ti laužai, virš kurių ant iešmų čirškėjo riebūs jautukai ir tuklūs 
ėriukai. Vyrai tupėjo aplink laužus arba sėdėjo parietę kojas ir 
nekantriai laukė kepsnių. Malonus kepamos mėsos kvapas erzino 
šnerves. Norėdami bent kiek numalšinti sužadintą alkį, kariai tru- 
pino papločius ir kišo po iešmais, kad varvantys riebalai susiger- 
tų į riekeles. Garsiai aptarinėjo savo rytinius žygdarbius, mėgino 
vienas kitą nurungti ir sumenkinti, gyrėsi tikru ir pramanytu did- 
vyriškumu ir perlenkdavo lazdą, skaičiuodami nukautus priešus. 
Kai kurie net ėmė vieni kitus įžeidinėti ir kivirčytis. Kai koks ant 
iešmo pamautas ėriukas arba jautis iškepdavo, visi supuldavo prie 
jo atkišę peilius. Kiekvienam magėjo atsipjauti didžiausią gaba- 
lą. Prasidėjo grasinimai kumščiais ir net ginklais. Dešimtininkai 
turėjo nemažai vargo: jiems teko nuolat ramdyti savo valdinius. 
Pagaliau kariai įsitikino, kad kepsnių pakaks visiems ir kad ne- 
verta draskytis. 

Per tą laiką atvaryti asilai atgabeno daug didžiulių vynmaišių. 
Susibūriavę po dešimt, vyrai paėmė aukštus ąsočius ir dešimtinin- 
kai pradėjo pilstyti į juos vyną. 

— Kas mums leido gerti vyną? — klausinėjo kariai. 

— Seiduna, - atšaudavo dešimtininkai. — Jis yra ismailitų valdo- 
vas ir naujasis pranašas. 

— Kaip jis gali tai leisti, jeigu pats Pranašas uždraudė? 

— Žinoma, kad gali. Alachas jam suteikė valdžią kurti įstatymus 
ir draudimus. Įteikė jam ir raktą, kuriuo atrakinami rojaus vartai. 

Nepratę prie vyno, kariai veikiai įkaušo. Ėmė šūkalioti sveiki- 
nimus vyriausiojo karo vado garbei ir šlovinti ismailizmą, aptari- 
nėjo Valdovą ir jo mokymą, kivirčijosi tarpusavy, prašė Alamuto 
žmonių išaiškinti, kas ir kaip. Daugelis nusprendė, kad baigę tar- 
nauti pas Mucutferį, pereis pas Hasaną į Alamutą. 

Fedajinai susirinko ant mokyklos pastato stogo ir iš viršaus ste- 
bėjo triukšmingą klegesį. Jie išsikepė ėriuką ir pasisotinę toliau 
šnekučiavosi apie praėjusią dieną. Vyno negėrė. Jautė, kad yra iš- 
rinktoji kuopa. Nejučia juos apniko panieka tiems vyrams, kurie 
ruzga brūzga ten, prie laužų. Gydytojo talkininkai, padėję tvarstyti 
sužeistuosius, dabar dalijosi įspūdžiais. O vėliavos pagrobimas dar 
ilgai liko pagrindinė pokalbių ir aptarinėjimų tema. 

Devintas skyrius 


Kol Alamuto kariuomenė kovėsi su priešakiniais sultono daliniais, 
sodai, plytintys anapus tvirtovės, sujudo it skruzdėlynas. 

Vos prabrėškus, Adis nuplukdė Apamą pas merginas. Senė per- 
siuto, išvydusi, kad visos dar miega. Ji stvėrė pagaikštį ir ėmė it 
patrakusi daužyti į lėkštę. Persigandusios merginos išpuolė iš savo 
miegamųjų. Jas pasitiko keiksmų kruša. 

— Nepaslankios beždžionės! Bet kurią akimirką gali ateiti Sei- 
duna, o jūs riogsot pataluose tarsi kokį šventadienį. Jei Seiduna 
dabar jus užklups, lieps nukirst galvą ir jums, ir man. 

Merginos mikliai apsirengė. Jos pakraupo sužinojusios, kad so- 
dus aplankys jų valdovas. Apama ir Mirjama paskirstė joms dar- 
bus. Merginos užsidegusios puolė triūsti. 

Apama lakiojo tarp jų lyg apsėsta. 

— Jei tik galėčiau joms pasakyti, kas jų laukia, - senė murmėjo 
taip balsiai, kad arčiausiai besidarbuojančios mergaitės kuo pui- 
kiausiai girdėjo jos Žodžius. 

Senoji taip išblaškė merginas, kad Mirjamai teko gerokai pa- 
plušėti, stengiantis palaikyti tvarką. 

Hasanas atsiuntė pergamento, dažų, žvakių ir visko, ko reikėjo 
žibintams padirbdinti. Apama paaiškino Fatimai, ką reikia daryti. 

Šioji išsyk suskato gaminti bandomąjį žibintą, ir netrukus jis buvo 
sumeistrautas. Tada pritemdė kambarį ir įžiebė žibinto Žvakę. 

Merginos sucypė iš džiaugsmo. 

— Paikos žąsys! Negaiškit laiko vėpsodamos, o kibkit į darbą! — 
pasileido užgaulioti jas Apama. 

Fatima beregint paskirstė darbus. Vienos perpiešė jos pavyz- 
džius ant pergamento, kitos maišė dažus, trečios dažė žibinto šo- 
nus, ketvirtos karpė, o penktos lipdė atskiras dalis į vieną. Sumeis- 
trautus šviestuvus nešė prie tvenkinio džiovinti saulėje. Žibintų 
sparčiai daugėjo. 

Triūsdamos merginos šnekučiavosi apie Seiduną. 

— Įsivaizduoju, kad jis ateis kaip karalius, — pratarė Džada. — 
Visas pasidabinęs auksu ir purpuru. 

— Jis ateis kaip pranašas, — paprieštaravo Halima. 

— Na taip, ir kaip tik tau apie tai pranešė, - erzino ją Džada. 

Halimai ant liežuvio galo sukosi paslaptis, kurią jai buvo pati- 
kėję Mirjama ir Adis, bet galiausiai mergina susitvardė. Netoliese 
sukiojosi Apama, kuri kaipmat galėjo ją iškvosti. 

— Mahometas buvo sykiu ir Pranašas, ir karalius, - įsiterpė 
Fatima. 

— Apie Seiduną tarškat? — tarstelėjo pro šalį praeidama Apama 
ir pagiežingai nusikvatojo. — Kai kurios iš jūsų gal jau šįvakar ne- 
teksit galvos, — pridūrė senė. - Šįvakar turėsite ir kitų svečių, o ta, 
kuri išsiduos, kas ir kur esanti, nedelsiant bus nukirsdinta. Kuri iš 
jūsų turi užtektinai košės galvoje, kad neišsiplepėtų? 

Paklaikusios merginos sužiuro į Mirjamą. 

— Apama teisi, - paaiškino ši merginoms. — Seiduna liepė sukur- 
ti šiuos sodus, panašius į tikrą rojų. Nuo dabar turėsite elgtis taip, 
lyg iš tiesų būtumėte danguje. Jūs nebesate paprastos mergaitės, o 
esate hurijos. Turite įsigyventi į šį vaidmenį, ir jeigu pasistengsite, 
nebus sunku. O ta, kuri svečiams išsiduos, turės iškart mirti. 

— Aš apskritai burnos nepraversiu, — tarė Sara. —- Tada nereikės 
baimintis, kad prišnekėsiu, ko nereikia. 

— Į visus klausimus, kuriuos tau užduos, turėsi tiksliai atsaky- 
ti, — atrėžė Apama. 

Halima pravirko. 

— Aš pasislėpsiu, kad manęs niekas nepamatytų. 

— Tik pamėgink! — užklykė Apama. —- Būsi pasodinta ant kan- 
kinimų suolo. 

Merginas apėmė siaubas. Jos tylėjo ir uoliai dirbo. 

— Ak, ką gi, - galiausiai prabilo Fatima. — Kas bus, tas. Gyvenau 
hareme, ten irgi reikėjo nuolatos vaidinti ir apsimetinėti. Vyrai, o 
ypač jauni, yra visiški paikšiai. Juos lengvai galima apkvailinti. 
Vaidinti hurijas šituose soduose irgi nebus sunku. 

— Manding, šį tą pradedu suvokti, - tarė Suleika. — Galbūt todėl 
ir turėjome mokytis kaip tik tų Korano ištraukų, kur kalbama apie 
rojų ir gyvenimą jame. Kaip manote? 

Mirjama šyptelėjo. Apie tai nebuvo pagalvojusi. Darsyk įsitiki- 
no, kad Hasanas numatė kiekvieną smulkmeną. 

„Iš tiesų, jis — baisus svajotojas iš pragaro“, — tarė sau Mirjama. 

— "Tu teisi, Suleika. Pasikartokime, ko mokėmės iš Korano, — 
pritarė Zainab. 

— Merginos! Juk turite bent truputį vaizduotės! — drąsino drau- 
ges Fatima. — Įsivaizduokite, kad esate rojuje, o visa kita vyks sa- 
vaime. 

— Kuo natūraliau elgsitės, tuo geriau jums pavyks, — patarinė- 
jo Mirjama. — Bet nepersistenkite, verčiau elkitės taip, tarsi būtų 
savaime suprantama, kad esate hurijos. Todėl apie tai apskritai ne- 
kalbėkite, nebent būtumėte paklaustos. 

Halima nusiramino. Būdingas jai smalsumas kušino klausinėti 
toliau: 

— O kodėl Seiduna nori, kad apsimestume esančios rojuje? 

— Ogi todėl, - užriko ant jos Apama, - kad tokios mažos bež- 
džionėlės išmoktų pažaboti savo liežuvį. 

Moadas ir Mustafa grįžo su pilnais krepšiais kurapkų, putpelių, 
bėjo į virtuvę. 

Merginos atsikvėpė. 

Halima toliau smalsavo: 

— O kokie bus tie svečiai, kuriems turėsime sakyti, kad esame 
hurijos? 

Jos klausimą pasitiko juokas. 

— Visų pirma, šito jiems sakyti nereikia, — juokais subarė ją 
Mirjama, - nes tai turi būti savaime suprantama. Antra, tam mus 
ir aplankys Seiduna, kad duotų tikslius nurodymus. O kad per daug 
nekvaršintum sau galvos, pasakysiu, ką pati manau apie tuos sve- 
čius. Veikiausiai tai bus dailūs jaunuoliai. 

Halima nuraudo it aguona. Visos sužiuro į ją. Mergaitė nudūrė 
akis ir treptelėjo koja į grindis: 

— Na, manęs tai jau ten nebus. 

— Privalėsi būti, — griežtai pasakė Mirjama. 

Halima vėl sutrepsėjo. 

— Nebūsiu. 

— Halima?! 

Mirjama įraudo iš pykčio. 

— Ką, 1msi priešintis Seidunos įsakymui? 

Halima tylėjo ir viepė lūpas. Galiausiai atlyžo. 

— O kas bus paskui? — romiai paklausė. 

Mirjama nusijuokė. 

— Pamatysi. 

Merginos pradėjo ją erzinti. 

— Turėsi su jais bučiuotis, - pasakė Fatima. 

— Ir daryti viską, ko mokė Apama, - pridūrė Sara. 

— Tuoj kai sviesiu ką nors sugriebusi jums į galvą, jei nepaliksit 
manęs ramybėj, tai Žinosit, —- prigrasino Halima. 

— Dirbkit, dirbkit! — paragino merginas Mirjama. — Negaiškit 
laiko tauškalams. 

Kampe Sara klijavo ir siuvo vieną prie kitos Žibintų dalis. Ha- 
lima priėjo prie jos. Pastaruoju metu jos vėl susibičiuliavo, bet dėl 
kitos priežasties, kaip pasakytų Halima. Fatima išpjaustė Halimai 
iš kietos medienos kauliukus ir ši užsidegė didele aistra jais Žaisti. 
Sara tapo ištikima jos Žaidimų bičiule. Jos lošė 1š įvairiausių daly- 
kų: iš riešutų, bananų, apelsinų, saldumynų, bučinių, aiškindavosi, 
kuri kurią bučiuos. Jeigu kuri nors mergina pasikviesdavo Halimą 
praleisti laisvalaikį drauge, Halima išsitraukdavo kauliukus iš už 
kelnių juostos ir mesdavo, kad sužinotų, kaip pasielgti. 

Ir dabar turėjo juos užsikišusi už drabužio, tad pakvietė Sarą 
pažaisti. Mergaitės pasislėpė už išdėliotų pergamento ritinių. Sara 
laikė atsidėjusi kelis riešutus. Pastatė juos. O jeigu išloš, Halima 
turės ją pabučiuoti. Netrukus Sara pralošė riešutus. Jei vėl praloš, 
turės leisti Halimai patampyti ją už ausies. 

Halima visada laimėdavo. 

— Jau keturis kartus galėsiu patampyti tave už ausies, — pikt- 
džiugiškai tarė ji. 

Sara ėmė stebeilyti, kas jai po pirštais. 

— Kodėl pasižiūri į kauliukus, o tik paskui meti? — paklausė 
Sara. 

— Esu taip pripratusi. 

Sara pasiūlė paklausti kauliukų, kuriai jųdviejų atiteks gražes- 
nis jaunuolis. 

Halima išmetė didesnį skaičių. 

— Halima, tu sukčiauji. Mačiau, kaip sudėliojai kauliukus delne, 
kad išmestum didesnį skaičių. O paskui tiesiog priplojai juos prie 
žemės. Arba Žaisk kaip aš, arba daugiau su tavimi nebelošiu. 

Halima pakluso ir pralošė. 

Sara šyptelėjo. 

— Matei? Kai nesukčiauji, tai ir praloši. 

— Šitaip jau tikrai nebežaisiu, - pareiškė Halima. —- Jokio sma- 
gumo, kai nelaimiu. 

— Ak šit kaip? O jeigu aš pradėčiau sukčiauti? 

— Tau negalima. 

— Nieko sau! Vadinasi, tu gali sukčiauti, kiek telpa, o aš turėčiau 
džiaugtis, kad esu mulkinama? 

Nelauktai priėjo Mirjama. 

— Kas čia vėl tarp judviejų vyksta? 

Sara mikliai uždengė kauliukus keliu. 

— Ginčijomės, kaip geriausia suklijuoti šias dalis. 

Mirjama koja atitraukė Saros kelį. 

— O kas čia? 

Išvydusi kauliukus, ji įširdo. 

— Šit kaip! Bet kurią minutę į sodus gali ateiti Seiduna, o judvi 
čia ramiai sau lošiate. Ką gi, loškite, loškite! Vakare palošite iš 
savo galvų! 

Ji pervėrė Halimą griežtu žvilgsniu. 

— Tai tavo kauliukai, Halima. Tu esi nepataisoma nusidėjėlė. Ką 
gi man su tavimi daryti? 

Mirjama paėmė kauliukus ir pasisuko eiti. 

— Šįsyk tiek, — tarė nueidama. 

Halima tuoj apsiašarojo. Paskui įžūliai nusijuokė ir pasakė: 

— Man visai negaila tų kauliukų, jei neleidi laimėti. Tu kalta, 
nes pradėjai ginčytis. 

Merginos triūsė toliau. 

— Bus nuostabu, — prabilo Sara, — jei mūsų svečiai patikės, kad 
esame hurijos. Tada jie mus įsimylės, kaip manai? 

Halima išsyk pratęsė ankstesnį pokalbį. 

— Gaila, kad nebeturime kauliukų. Galėtume išburti, kurią la- 
biausiai įsimylės. 

— Tu vėl imtum sukčiauti. Mirjama teisingai pasielgė, kad juos 
atėmė. O aš žinau, kurią iš mudviejų labiau mylės. 

— Manai, kad tave? Tai žinok, jiems net į galvą tai nešaus! 

— Iš kur tu gali žinoti, kaip mylėti vyrą, tu, nekalta beždžioniu- 
ke! Tūnosi kampe susigūžusi ir apskritai niekas tavęs nepastebės. 

Halimai vėl sudrėko akys. 

— Pasakysiu jiems, kokia tu, — pratarė ji. 

— Pamėgink. Jie raitysis iš juoko. 

— Na, palauk! Išduosiu jiems, kad esi įsimylėjusi mane ir nepa- 
lieki manęs ramybėj. 

Saros akys sužibo. 

— Ką?! 

Halima pakilo. 

— Tai tiesa! 

Nusijuokė, nusišluostė ašaras ir nubėgo prie kito merginų bū- 
relio. 

Pamažu merginos įveikė baimę, kurią joms įvarė Apama. 
Linksmas juokais kartkartėmis užgoždavo žirklių čekšėjimą 1r 
peilių džerškinimą. 

— Vakare, kai viskas bus apšviesta, mums atrodys, kad iš tiesų 
esame rojuje, — pasakė Suleika. — Aš jau visai nesibaiminu. Visos bū- 
sime apsigobusios šydais, dainuosime ir šoksime kaip tikros hurijos. 

— Taip, tau bus paprasta, nes moki gražiai šokti, — atsiduso Safija. 

— Jūs visos gražios ir visos mokate šokti, - paguodė Mirjama. 

— Bent šiek tiek praskaidrinsime nuobodžią kasdienybę, — atsi- 
liepė Fatima. — Ir mes bent kuo nors būsime naudingos. Vis dėlto 
būtų gaila, jei niekais nueitų tiek triūso ir mokymų. 

— Ar Seiduna tikrai lieps mums nukirsti galvas, jeigu išsiduosi- 
me? — vis dar rūpėjo Džadai. 

— Nė neabejokite, — patvirtino Mirjama. — Ką jis pasako, tą ir 
įvykdo. Todėl nesielkite lengvabūdiškai. Pirma pagalvokite, o tik 
paskui prasižiokite sakyti. 

— Nežinau, man visai nebaisu, - pakartojo Fatima. 

— O jeigu kuri nors leptelėtų? — paklausė Safija. 

— Kita turėtų tuojau pat pataisyti, — paaiškino Fatima. 

— Kaip pataisyti? 

— Pavyzdžiui, paversti viską pokštu arba kaip nors kitaip išsi- 
sukti. 

— Norėčiau būti šalia tavęs, — tarė Džada. 

— Ir aš. Ir aš. 

Visos pareiškė norinčios atsidurti šalia Fatimos, kai apsilankys 
svečiai. 

Šioji šyptelėjo patenkinta, kad ja šitaip pasitikima. 

— Tik nereikia taip bijoti, mergaitės. Kai žmogus privalo ką nors 
padaryti, tai ir padaro. Jaučiu, kad viskas eisis kuo puikiausiai. 

Nemaža šūsnis žibintų jau buvo padirbdinta. 

— Matote, kai nori, tai ir išeina, — pagyrė merginas Mirjama. — 
O dabar — paskui mane, šį tą jums parodysiu. 

Ji nusivedė merginas prie kambario, kuris visada būdavo užra- 
kintas. Atrakino duris. Merginos išpūtė akis iš nuostabos. 

Jos išvydo milžinišką krūsnį drabužių. Šilko ir brokato sukne- 
lių, apsiūtų sabalo kailiuku, šydų, dailiai nupintų sandalų. Visa 
prašmatniausia, ką tik galima gauti Samarkando, Bucharos, Ka- 
bulo ir Isfahano, Bagdado, Basros turguose, buvo sukrauta šioje 
ankštoje patalpėlėje. Auksinės ir sidabrinės diademos su įsodintais 
brangakmeniais, perlų vėriniai, auksinės apyrankės ir sagtys, pa- 
puoštos tauriaisiais akmenimis, įstabūs dirbiniai iš turkio, auska- 
rai su deimantais ir safyrais, grandinėlės iš tauriųjų metalų —- visko 
čia buvo apstu. 

Merginos stovėjo 1r spoksojo. 

— Kieno visos šios brangenybės?- paklausė Halima. 

— Visa tai yra Seidunos nuosavybė, - atsakė Mirjama. 

— Išties, turtingas yra mūsų Valdovas. 

— Turtingesnis už sultoną ir kalifą. 

— Visa tai skirta jums pasipuošti, - aiškino Mirjama. — Kiekvie- 
na paims tai, kas jai labiausiai tiks, ir saugos savo miegamajame. 

Mirjama paliepė merginoms pasimatuoti šilko sukneles ir šy- 
dus. Padėjo joms apsisiausti sunkaus brokato apsiaustais, movė 
žiedus, apyrankes, segė sages ir auskarus, paduodavo liemenes 
ir sandalus, segė vėrinius. Kiekvienai padavė meniškai padary- 
tą metalinį veidrodėlį ir skrynutę su ambra ir kvepalais. Pritaikė 
joms diademas, kaspinus, nedidelius turbanus ir kitokius galvos 
apdangalus. 

Merginos mėgavosi prabanga. Kiekviena pati sau atrodė esanti 
pasakų princesė. 

— Dabar tikrai nebus sunku įsivaizduoti, kad esame hurijos! — 
sušuko Halima. Jos veideliai degė iš jaudulio. 

— Ar aš nesakiau? — tarė Fatima. — Galiausiai nė pačios nebeti- 
kėsime, kad esame paprastos merginos. 

Halima apsigaubė lengvu šydu. Užsimetė skraistę ir paskui nu- 
traukė ją nuo pečių, kaip matė darant Mirjamą tą naktį, kai ši grįžo 
iš Seidunos. 

— Ak, kokia graži! — sukliko Sara. 

Halima užkaito. 

— Svečiams atvykus, turbūt nevilkėsime šių drabužių? — paklau- 
sė ji. 

— Kvailute! Kam tada reikėtų dabar viską matuotis? — nusijuokė 
Mirjama. 

— Man bus gėda. 

Kiekviena mergina pasiėmė jai tikusias brangenybes ir nusine- 
šė į savo miegamąjį. 

Ūmai sutūtavo ragas. 

Iš virtuvės atskuodė Apama. 

— Mikliai, mikliai! Kad man visos būtumėt pasipuošusios. Sei- 
duna ateina. 


O Hasanas savo kambaryje su didžiaisiais dajais aptarė ateities 
planus. Jis įžiebė kelis žibintus ir uždengė langus užtiesalais. Eu- 
nuchas atnešė didelį ąsotį vyno. Vyrai išsitiesė ant pagalvių ir ąso- 
tis ėmė sukti ratu nuo vienų lūpų prie kitų. 

Hasanas prabilo: 

— Liepiau tave pakviesti iš Rudbaro, brangus Buzrukai Umidai, 
kad judu su Abu Aliu supažindinčiau su savo palikimu. Ketinau 
pasikviesti Huseiną Alkeinį. Bet įvykiai mane aplenkė, Chuzesta- 
nas per toli, kad galėčiau ten nusiųsti žygūną. Kalbėsiu apie pali- 
kimą, kurį noriu perduoti mūsų brolijai. 

Abu Alis nusijuokė. 

— Kalbi taip, lyg jau rytoj ketintum atsisveikinti su šiuo pasau- 
liu. Kam tau skubėti su tuo palikimu? Gal mudu su Buzruku Umi- 
du pirmiau palįsim po velėna. 

— Paminėjai Huseiną Alkeinį, — įsiterpė Buzrukas Umidas, - o 
kaip tavo sūnus Hoseinas, gal pamiršai jį? Juk jis yra tikrasis pa- 
veldėtojas. 

Hasanas pašoko ant kojų lyg gyvatės įgeltas. Ėmė lakstyti po 
kambarį ir šaukti: 

— Neprimink man to storasprandžio veršio! Mano brolijos pa- 
matas — protas, o ne kvailių prietarai! Sūnus! Sūnus! Koks jis man 
sūnus? Bene turiu pragaišinti tiek metų puoselėtą sumanymą pa- 
likdamas jį mulkiui, kuris dėl linksmo atsitikimo tapo mano sūnu- 
mi? Jau verčiau seksiu Romos Bažnyčios pavyzdžiu, ji vadovauti 

skiria gabiausius. Karalystės, besiremiančios krauju ir giminystės 
saitais, netrunka žlugti. O Romos Bažnyčia gyvuoja jau tūkstant- 
metį! Sūnūs? Broliai? Jūs visi man esate dvasios sūnūs ir broliai. O 
dvasia yra mano sumanymo įkvėpėja. 

Didieji dajai net nusigando. 

— Jei būčiau žinojęs, kad mano pastaba šitaip tave užrūstins, bū- 
čiau tikrai patylėjęs, — teisinosi Buzrukas Umidas. — Net pagalvoti 
negalėjau, kad tavo požiūris į kraujo ryšį ir palikimą toks... hm, 
savotiškas. 

Hasanas šyptelėjo. Jis mažumėlę susigėdo, kad šitaip pratrūko. 

— Grįžęs iš Egipto, aš irgi dėjau viltis į kraujo ryšį, — šiek tiek 
atsiprašinėdamas prabilo Hasanas. —- Man atvedė sūnų, jis buvo 
dailus ir tvirtas, džiugino akį. „Per jį išvysiu savo jaunystę“, — ta- 
riau sau. Pasiėmiau jį kartu... Kaip čia paaiškinus, kodėl juo nusi- 
vyliau? Kur toji aistra pažinti tiesą, tas aukštybių troškimas, kuris 
sukrėtė mano sielą, kai buvau jo metų?! To užsidegimo jo širdyje 
nepastebėjau nė žymės. Pirmiausia pasakiau jam: „Koranas - tai 
knyga, užantspauduota septyniais antspaudais.“ O jis man atsakė: 
„Neturiu jokio noro laužyti tuos antspaudus.“ — „Bet ar tau nemaga 
perprasti paslaptį, kuri nedaugeliui težinoma?“ — „Ne, visai ne- 
maga.“ Toks abejingumas man buvo nesuprantamas. Norėdamas jį 
sudominti, pasakojau apie savo jaunų dienų kovas. „Ir ką gi dabar 
iš to turi, kad šitiek plėšeisi?“ Štai kokį įspūdį jam padarė tėvo 
išpažintis! Siekdamas jį sukrėsti, sudrumsti tą jo ramybę, nuspren- 
džiau patikėti jam didžiausią mūsų paslaptį. „Ar žinai, koks yra 
aukščiausias mūsų mokymo slėpinys? — surikau jam. — Nieko nėra 
tikro, viskas leistina.“ O jis numojo ranka: „Tokius dalykus nars- 
čiau, kai buvau keturiolikos.“ Tiesą, kurią mėginau perprasti visą 
gyvenimą, kurios teisumu įsitikinti trokšdamas vėliausi į pavojus, 
aplankiau visas mokyklas, perskaičiau visų išminčių knygas, šią 
tiesą jis perprato ir į lentynėles susidėliojo keturiolikos metų! „Gal 

jis jau gimė toks išmintingas?“ — klausiau savęs. Bet sūnus nesu- 
prato lengviausių mokslinių užduočių. Neapsakomai nusivyliau jo 
bukumu. Todėl nusiunčiau pas Huseiną Alkeinį tarnauti eiliniu. 

Didieji dajai susižvalgė. Būzrukas Umidas pagalvojo apie savo 
sūnų Muchamedą, kurį švelniai mylėjo. Argi neketino pasiųsti jo 
į Hasano mokyklą, kad taptų fedajinu? Jam net šiurpas per nugarą 
perbėgo. 

Abu Alis pasiteiravo: 

— Ibn Saba, minėjai, kad mūsų bendruomenės pamatas yra pro- 
tas. Ką turėjai omenyje tai sakydamas? 

Hasanas susidėjo rankas už nugaros ir ėmė lėtai žingsniuoti po 
kambarį. 

— Mano karalystės sumanymas nėra visiškai naujas, — tarė jis. — 
Prieš devyniasdešimt metų Kaire panašią įkūrė kalifas Chakimas 
I, pasiskelbęs įsikūnijusiu dievu. Bet, matyt, ši savavališkai sugal- 
vota puiki mintis jį apsvaigino. Jo smegenys taip susidrumstė, jog 
galiausiai pats įtikėjo esąs dieviškos kilmės. Todėl jo dajai paliko 
mums vertingesnį palikimą. Turiu omenyje aukščiausią mūsų išta- 
rą, kuria vadovavosi ir Chakimas. 

— Bet ar tau neatrodo, Ibn Saba, — pertarė jį Abu Alis, — kad ši 
mūsų ištara nuo tada, kai tiek daug Žmonių apie ją sužinojo, pra- 
rado savo vertę? 

— Liūdnas mano sūnaus pavyzdys įrodo, kad išmintis, bylojanti, 
jog nieko nėra tikro ir viskas leistina, slepia keistą dviprasmybę. 
Mat tam, kam iš prigimties nėra skirta, ji tereiškia tuščių Žodžių 
sankaupą. O tam, kas yra gimęs ją pažinti, gali tapti kelrode gyve- 
nimo žvaigžde. Karmatai' ir drūzai, iš kurių kilęs ir Chakimas I, 
pripažino devynias pakopas, kurias privalo įveikti mokiniai. Drū- 
zų dajai viliojo sekėjus pasakomis apie Alijaus giminę ir Mahdžio 
atėjimą. Daugumai prikalbintų šalininkų užtekdavo tų paprastų 


*  Ismailitų sekta, IX a. įsteigta ismailitų misionieriaus Hamdano Karmato. 

pasakų. Smalsesni kamantinėdavo uoliau ir jiems Koranas būda- 
vo aiškinamas kaip stebuklinga didžių paslapčių metafora. Nepa- 
sitenkinančius tokiu aiškinimu mokytojas priversdavo suabejoti 
Koranu ir apskritai islamu. Besiskverbiantis dar giliau sužinoda- 
vo, kad visi tikėjimai vienodi savo teisingumu arba neteisingumu. 
Pagaliau likdavo keli išrinktieji, tokie subrendę, kad jiems buvo 
galima atskleisti aukščiausią tiesą, kurios pagrindas — neigti visus 
mokymus ir išmintį. Ši pakopa reikalauja didžiulės drąsos ir nepa- 
prastos stiprybės. Jiems visą gyvenimą lemta nugyventi neturint 
tvirtos žemės po kojomis ir jokios atramos. Taigi nereikia baimin- 
tis, kad ši tiesa nebe tokia paveiki, nes daug Žmonių ją sužinojo. 
Daugumai neduota jos perprasti. | 

— Dabar man aišku, — tarė Abu Alis. — Anksčiau sakei, kad 
pasikvietei mus pasikalbėti dėl testamento ir įpėdinystės. Kas pri- 
vertė tave pradėti apie tai mąstyti? Juk tu dar sveikas ir stiprus. 

Hasanas nusijuokė. Jis vis dar lėtais žingsniais matavo kambarį. 
Didieji dajai įdėmiai sekė jį akimis. 

— Žmogus nežino, kas laukia jo rytoj, — prabilo jis. - Testamen- 
tas, kurį ketinu palikti, ypatingas tuo, kad jį vykdantis žmogus iš 
pradžių turės gerai susipažinti su tam tikromis smulkmenomis. Ir 
kadangi judu ir Huseiną Alkeinį pasirinkau įpėdiniais, šiandien 
ketinu bent jau judviem, čia esantiems, patikėti savo sumanymą, 
kuris taps mūsų brolijos pamatu. Tiesa, mano sumanymas šiek tiek 
remiasi Chakimo I patirtimi ir Romos Bažnyčios idėja. Tačiau ti- 
Kroji jo esmė yra vien mano sugalvota. Tuojau išgirsite. 

Hasanas įsitaisė ant pagalvių greta dajų, jo lūpose švystelėjo vai- 
kiška šypsena. Šitaip šypsosi žmonės, žinantys, kad iš to, ką jie pa- 
pasakos, kiti gali pasijuokti, o gal net palaikyti juos kvaištelėjusiais. 

Šitaip šypsodamas Hasanas prabilo: 

— Ar prisimenate, kad tiems, kurie žus kovodami už islamą su 
kardu rankoje, Mahometas pažadėjo rojaus ištaigą? Jis pasakė, kad 

tie didvyriai vaikštinės po pievas ir laukus ir ilsėsis prie alman- 
čių šaltinių. Aplink juos žydės gėlės ir jie kvėpuos svaigiu Žiedų 
aromatu. Ragaus gardžių patiekalų ir rinktinių vaisių. Stiklinėse 
menėse jiems patarnaus dailiai nuaugusios juodakės merginos. 
Nors vyrams teiks malonumų, jos išsaugos drovumą ir amžiną 
mergystę. Iš paauksuotų ąsočių pilstys jiems vyną, kuris nesvai- 
gins galvos. Amžinybės dienas didvyriai leis ištaigingai ir amžinai 
mėgaudamiesi... 

Didieji dajai įdėmiai jo klausėsi ir tik retkarčiais sumirksė- 
davo. 

— Visa tai mes puikiai žinome, —- nusijuokė Abu Alis. - Patikėk. 

— Gerai, — pritarė Hasanas. — Vadinasi, žinote, kad pirmi tikin- 
tieji kovėsi it liūtai už savo vedlį ir jo mokymą. Visus jo nurody- 
mus jie uoliai vykdė. Kalbama, jog kai kurie jų mirdavę su šyp- 
sena lūpose, regėdami laukiančią anapusybės prabangą. Deja, po 
Pranašo mirties tikėjimas ir pasitikėjimas jo pažadais subliūško. 
Užsidegimas prigeso ir tikintieji ėmė išpažinti patikimesnę tiesą: 
verčiau laikyti nučiupus, negu gaudyti. Mat iš rojaus dar niekas 
negrįžo ir nepapasakojo, ar ten iš tikrųjų viskas taip, kaip Pranašas 
žadėjo. Vadinasi, lygindami save ir savo sumanymą su Pranašu ir 
islamu, matome, kokio paprasto požiūrio laikėsi Mahometas, skir- 
tingai nei mes. Nes vien toks tikėjimas, kokį išpažino pirmieji isla- 
mo sekėjai, gali daryti stebuklus. Be jų gryno proto bendruomenė, 
kurią sumaniau, neįgyvendinama. Taigi pirmas mano tikslas buvo 
užsiauginti sekėjus, kupinus tokio tikėjimo. 

— Gali save pasveikinti, Ibn Saba, — pertarė jį Abu Alis. — Šįryt 
fedajinai įrodė, kad tau pasisekė. 

— Mielas bičiuli, manai, nežinau, kiek mūsų fedajinams dar 
trūksta pirmų Mahometo tikinčiųjų įkarščio? Štai ką tau pasaky- 
siu: turiu pasiekti daugiau, kur kas daugiau, nei pasiekė jis. 

Didieji dajai šypsodamiesi susižvalgė. 

— Gainioji mus lyg koks gepardas grobį, — pasakė Buzrukas 
Umidas. — Paslaptingai šypsaisi, o mudviem jau labai knieti paga- 
liau sužinoti, kur taikai, darydamas tokius keistus vingius. 

— Mano sumanymas grandiozinis, — toliau kalbėjo Hasanas. — 
Todėl man reikalingi tikintieji, kurie taip trokš mirti, kad nieko 
nebijos. Jie turės būti tiesiog įsimylėję mirtį. Noriu, kad jie lėktų 
jai iš paskos, ieškotų jos, maldautų, lyg ji būtų rūsti ir nedosni 
mergelė. 

Abu Alis ir Buzrukas Umidas prapliupo juoktis. Jie pamanė, 
jog Hasanas senu papratimu traukia juos per dantį ir todėl, būdami 
garbingi, turi parodyti, kad juo netiki. 

O Hasanas toliau ramiai dėstė: 

— Mūsų bendruomenė turi pasidaryti tokia galinga, kad galėtų 
pasipriešinti bet kokiam užpuolikui, o jei reikės, ir visam pasau- 
liui... Tegu ji tampa tam tikra aukščiausia viską aprėpiančia taryba 
visame pasaulyje. O šitai pasiekti mums padės tikinčiųjų mirties 
įsimylėjimas. Nes, leidę mirti, suteiksime jiems išskirtinę malonę. 
Žinoma, ne jie rinksis, kaip mirti. Kiekviena mirtis, kuriai pritar- 
sime, turi suteikti mums naują didelę pergalę. Tai mano sumanymo 
esmė ir drauge testamentas, kurį šiandien noriu jums atskleisti. 

Nors Hasanas kalbėdamas ir šypsojosi, jo balse skambėjo keis- 
tas užsidegimas. Didieji dajai nebesusivokė, į kokius užmojus yra 
įveliami. 

— Nesuprantu, arba šiandien prieš turkus iškovota pergalė sukė- 
lė tau tokį linksmumą ir dabar su mumis juokauji, arba... 

Abu Aliui žodžiai įstrigo gerklėje. 

— Na...? Sakyk! — nusijuokė Hasanas. — Tu jau kone priėjai prie 
tos pačios išvados kaip ir reisas Lumbanis, kai svečiavausi pas jį 
Isfahane. Kiaurai jus permatau. Juk dabar galvojate: „Jis pamišo.“ 
Ir vis dėlto — kokios staigmenos dar jūsų laukia! 

Abu Alis patyliukais širdo. 


- 

— Šiaip ar taip, — tarė jis susierzinęs, — kol Žmonių prigimtis to- 
kia, kokia yra nūnai, niekas nebus įsimylėjęs mirties, ką jau kalbėti 
apie tai, kad lėktų jos ieškoti. Nebent tu gebi sukurti naują žmogų. 
Visa kita tėra kvailystė arba beprotybė. 

— Kaip tik šito aš ir siekiu! — džiugiai sušuko Hasanas. — Patekti 
į paties Alacho dirbtuves ir, kadangi jis jau senas ir paliegęs, per- 
1mti jo darbą. Parungtyniauti su juo, iš naujo paimti molį į rankas. 
Ir tada 1š tikrųjų nulipdyti naują žmogų. 

Abu Alis paniuręs pažvelgė į Buzruką Umidą. 

— Ir jis dar sako, kad Chakimas I buvo beprotis! 

Buzrukas Umidas mirktelėjo Hasanui. Jis įdėmiai klausėsi jų- 
dviejų pokalbio. Nujautė, kad vyriausiasis karo vadas slepia kažką 
ypatinga. 

— Iš pradžių prabilai apie savo testamentą, - tarė svečias. - Pas- 
kui — apie rojaus prašmatnybę, Pranašo pažadėtą tiems, kurie žus 
dėl jo mokymo, tada pasakojai apie karalystę, kuriai neprilygs 
pasaulis, o dabar štai sakai, kad nori sukurti žmogų, nuoširdžiai 
trokštantį mirties. Norėčiau pagaliau sužinoti, kas visa tai sieja. 

— Sąsaja yra itin paprasta, — šypsodamas atsakė Hasanas. — 
Mano testamentas yra palikimas jums savo sukurtos ir sumanytos 
bendruomenės. Jos galia remsis visiškai naujos padermės žmonė- 
mis. Jų ypatybė bus beprotiškas troškimas mirti ir aklas atsidavi- 
mas vyriausiajam karo vadui. Visa tai pasieksime per besąlygišką 
jų tikėjimą, ką čia tikėjimą, — visišką Žinojimą, kad po mirties jų 
laukia amžini rojaus malonumai. 

— Nieko sau! — pyktelėjo Abu Alis. — Ką tik sakei, kad po Pra- 
našo mirties tikėjimas anapusybe subliūško, o dabar jau pasišovei 
pats juo grįsti mūsų brolijos galią. Tegu tave velnias supaiso, aš 
neįmanau! 

Hasanas ėmė kikenti. Jam pasidarė smagu, kad geba supykdyti 
savo padėjėją. 

— Na, mielas mano Abu Ali, kaip manai, — paklausė jis, — ką 
reikėtų padaryti, kad mūsų šalininkų širdyse įskeltume tokį tikėji- 
mą rojaus prašmatnybe, jog šie it patrakę užsimanytų mirti ir kuo 
greičiau ten patekti? 

— Atverk jiems rojaus vartus ir parodyk jį, — piktai atšovė Abu 
Alis. - Duok jiems jo paragauti, juk teigi, kad turi raktą. Tada ir aš 
mielai Žžūsiu. 

— Pagaliau atvedžiau jus ten, kur ir norėjau! - riktelėjo Hasanas 
ir pašoko ant kojų. — Vyrai, o dabar - paskui mane! Parodysiu jums 
raktą, atrakinantį rojaus vartus. 

Hasanas lyg koks dvidešimtmetis prišoko prie sienos ir atitrau- 
kė kilimą, dengiantį angą į bokšto viršūnę. į 

— Eime! — pakvietė vyrus ir nusivedė juos į bokšto aikštelę. 

Didieji dajai susižvalgė jam už nugaros. Abu Alis pridėjo pirštą 
prie smilkinio ir klausiamai linktelėjo. Buzrukas Umidas kilstelė- 
jo ranką: atseit palauk. 

Vyrai įžengė į terasą. Abu Alis čia atsidūrė pirmą kartą. Tai 
buvo tikra Žvaigždžių stebėjimo vieta. Ant grindų gulėjo didelė 
lenta. Joje buvo pažymėtos. Žemės ir kitų planetų trajektorijos 
aplink Saulę, Mėnulio judėjimas ir zodiakas. Mažesnės lentelės 
buvo smulkiai prirašytos neaiškių skaičiavimų. Kai kuriose jų 
buvo nubraižytos geometrinės figūros, apskritimai, elipsės, pa- 
rabolės ir hiperbolės. Aplink gulėjo paskleisti įvairiausių rūšių 
ir dydžių matuokliai ir liniuotės, astroliabijos, kompasai ir kiti 
trigonometrijos prietaisai. Terasos viduryje ant grindų nupieštas 
saulės laikrodis, kurio pagaliuko rodyklės padėtis buvo tiksliai 
apskaičiuota. O užklupus prastam orui, visiems šitiems įtaisams 
sudėti buvo pastatytas nedidelis sandėliukas. Šalia stovėjo oran- 
žerija su stikliniu dangčiu, dabar nuimtu. Toje oranžerijoje augo 
piktžolės laibais stiebeliais, nepaprastai primenančiais apverstą 
šluotą. 

Didieji dajai paskubomis nužvelgė visus šiuos rykus. Tada jų 
akys nukrypo į priešais kyšuojančią bokšto viršūnę. Ten it kokia 
statula nė nekrustelėdamas stovėjo didžiulis juodaodis su kuoka. 

Saulė kaitino aikštelę, bet nuo kalnų dvelkė malonus vėjukas, 
jis vėsino orą ir atpūtė šviežią sniego kvapą. 

— Ima rodytis, kad atsidūrei kalnuose, — pratarė Buzrukas Umi- 
das ir giliai įkvėpė šalto oro. 

— Ar tik nebūsi čia aukštai įsitaisęs tam, kad geriau matytumei 
rojų? — nusijuokė Abu Alis. — Gal tai yra raktas, kuris tau atrakina 
dangaus vartus? 

— Taip, 1š šios observatorijos žvelgiu į rojų, — atsakė Hasanas, 
reikšmingai šypsodamasis. — O jo vartus atrakinantis raktas štai 
šioje oranžerijoje. 

Hasanas priėjo prie jos ir parodė žaliuojančius augalus. 

Didieji dajai irgi priėjo pasižiūrėti augalų. Susižvalgė ir linkte- 
lėjo galva. 

— Hasanai, Hasanai, - prabilo Abu Alis. - Kada liausies iš mūsų 
šaipytis? Tik pagalvok, juk esame jau garbaus amžiaus ir mums 
pritinka būti rimtiems. Aš nieko nesakau, šiandien džiugi diena 
ir truputį papokštauti galima. Bet tu jau visą rytą vedžioji mus už 
nosies! 

Hasanas skvarbiai pažvelgė jam į akis. 

— Tai yra raktas, kuris atrakina vartus į rojaus ištaigą, — tarė jis, 
pabrėždamas kiekvieną žodį. 

— Šitos piktžolės? 

— Taip. Štai čia juokai baigti. 

Hasanas mostelėjo ranka į kelias pagalves, padėtas greta sandė- 
liuko, ir pakvietė didžiuosius dajus susėsti drauge. 

— Augalai, kuriuos jums parodžiau, yra kanapės, jų sultims 
būdingos neįprastos savybės. Kokios, tuojau papasakosiu. Kita- 
dos Kabule buvau turtingo indo kunigaikščio svečias, tąsyk buvo 

sukviesta daugybė žmonių. Vaišės truko kiaurą naktį. Kai pary- 
čiais svečiai ėmė skirstytis namo, šeimininkas mus, kelis žmo- 
nes, sulaikė ir nusivedė į ypatingą kambarį, nuo grindų iki lubų 
apdangstytą kilimais. Kelios spingsulės blausiai Žibėjo kertėse, 
kambarys skendėjo prieblandoje. ,„Paruošiau jums šį tą ypatinga, 
draugai, — tarė kunigaikštis. - Ar norėtumėte pasižvalgyti po ne- 
pažįstamus kraštus ir miestus, kurių dar niekas iš jūsų nėra regė- 
jęs? Nusivesiu jus ten. Pažvelkite! Šioje skrynutėje turiu stebu- 
klingą vežimą iš Tūkstančio ir vienos nakties“ Jis atvėrė auksinę 
skrynutę ir parodė mums kelis gumulėlius, panašius į paprasčiau- 
sius cukraus gabaliukus. „Imkite ir paragaukite“, — paragino šei- 
mininkas. Kiekvienas paėmėme po gumulėlį. Įsidėjęs jį į burną, iš 
pradžių pamaniau, kad valgau cukrų ir kad kunigaikštis papokš- 
tavo. Bet kai išorinis sluoksnis ištirpo, pajutau kartumą. „Ar tik 
nebus čia koks nuodas?“ — dingtelėjo man. Ir tikrai, beregint ap- 
ėmė kažkoks svaigesys. Ūmai pastebėjau labai keistą dalyką. Ant 
sienų kabančių kilimų spalvos ėmė vis stipriau tavaruoti. Dabar 
jau nebegalvojau apie jokius nuodus. Visas mano dėmesys nukry- 
po į tą neįprastą spalvų vibždyną ant sienos. Netrukau pastebėti, 
kad vaizdai ant kilimų ėmė keistis. Pamačiau sėdintį juodbarzdį 
vyrą, apsuptą odaliskų. Bežiūrint jis išnyko, o odaliskos sukilo ir 
pradėjo šokti. ,„Bet juk tai neįmanoma, juk čia tik paveikslas, — 
tariau sau. Pažvelgęs atidžiau išvydau, kad odaliskos iš tikrųjų 
stovi šokio poza, bet visiškai nejuda. — Vis dėlto tai negali būti 
paveikslas“, — dingsėjo mintis. Mat kūnai atrodė plastiški, o roži- 
nė jų spalva tokia tikroviška, kad negalėjau patikėti, jog tai viso 
labo regėjimas. Man visai išėjo iš galvos, kad šalia yra dar keli 
vyrai. Taip stipriai mane pavergė tas neįprastas regėjimas ant sie- 
nos. Spalvos darėsi vis aiškesnės, būtybės lipo iš sienos ir lingavo 
į kambario vidurį. Jos šoko ir vartėsi, o aš jaučiausi vis maloniau. 
„Gal čia aš esu tas burtininkas, kuris viską keičia“, — ūmai top- 

telėjo mintis. Norėdamas tai patikrinti, mintyse įsakiau savo bū- 
tybėms pakeisti padėtį. Lyg spragtelėjus pirštais, įsakymas buvo 
įvykdytas. Mane apėmė neaprėpiamos galios jausmas. Pradėjo at- 
rodyti, kad esu galingas karalius, kuris valdo erdvę ir joje esančius 
daiktus, o pats nepriklauso nei nuo laiko, nei nuo visatos tvarkos. 
Net nusistebėjau, kaip iki šiol dar niekada nebuvau suvokęs šios 
pasakiškos savo galios. „„Bene neprilygstu Alachui?“ — klausiau 
savęs. Ėmiau mėgautis šia savo stebuklinga visagalybe. Kubeliai, 
ryškiai nušviesti ir nudažyti rėksmingomis spalvomis, keistai kū- 
niški ir plastiški, ėmė spiestis prieš akis. Man užėmė kvapą 1š- 
vydus, kaip iš jų susidėliojo miestas, didesnis ir didingesnis už 
Kairą, prašmatnesnis už Bagdadą ir tvirtesnis už Aleksandriją. 
Galingi minaretai šovė į dangų, o kupolai, auksiniai ir sidabriniai, 
raudoni ir žali, pūpsojo virš stogų. Mano siela pleveno, pagauta 
didybės ir palaimos. „Taip, dabar tikrai esi Alachas“, — tarė vidi- 
nis balsas. Dievas! Visatos valdovas! Prieš akis iškilę vaizdai ėmė 
drykti. Jutau, kad aukščiausia palaima jau pranyko ir dabar grįžtu 
kasdienybėn. Mane apėmė baimė netekti šios prabangos. Iš pa- 
skutiniųjų mėginau išlaikyti tą aukščiausios palaimos būseną. Bet 
kojose ir rankose pajutau silpnumą, paveikslų spalvos bluko, galva 
apsunko ir ūmai praradau sąmonę... Nubudau kvaistančia galva, 
jaučiau baisų šleikštulį. Prisiminiau regėtus vaizdus ir išgyventus 
jausmus. Ar būdravau? Gal sapnavau? Niekaip negalėjau suprasti. 
Viską išgyvenau taip, lyg būčiau būdravęs. Bet jeigu nesapnavau, 
ar galėjau regėti tai, ko nėra? Galva pasiutusiai braškėjo. Tarnas 
atnešė man šalto pieno. Tik dabar susivokiau, kad kambaryje esu 
ne vienas. Aplink mane gulėjo kiti svečiai. Visi sunkiai šnopavo, 
O jų veidai atrodė keistai išblyškę... Aš pakilau, susitvarkiau ir 
išslinkau į gatvę... 

Didieji dajai spoksojo neatitraukdami akių nuo Hasano lūpų. 
Akimirką šiam nuščiuvus, Abu Alis paklausė: 

— O ar žinai, kas buvo tame gumulėlyje, kad jis šitaip stipriai 
tave paveikė? 

— Klausykite toliau, — vėl prabilo Hasanas. — Pavakary mane 
apniko keistas nerimas. Niekaip neradau sau vietos, klausiau sa- 
vęs, ko gi man trūksta, ir nejučia atsidūriau kunigaikščio namuo- 
se. Šeimininkas pasitiko mane šypsodamasis, lyg jau būtų manęs 
laukęs. „Kiti svečiai jau čia, — tarė jis. - Mat kiekvieną, nors kartą 
paragavusį tokio gumulėlio, apninka troškimas vėl patirti pirmą 
kartą išgyventą būseną. Ir jei žmogus nuolat atsiduoda svaiguliui, 
jis tolydžio tampa šio kvaišalo vergu ir taip įsmilsta, kad be jo 
stačiai mirtų. Norėčiau jus nuo to apsaugoti, todėl nei duosiu naujų 
gumulėlių, nei atskleisiu jų sudėtį.“ Po kelių dienų nerimas atlė- 
go. Tačiau smalsumas buvo sužadintas ir aš prisiekiau sau, kad 
iššniukštinėsiu, koks tų gumulėlių užpildas. Ir sėkmė man nusi- 
šypsojo. Tais laikais Kabule gražiausia odaliska buvo laikoma to- 
kia Apama. Regis, jau esu apie ją pasakojęs, galbūt jums dar teks 
patirti kokią smagią staigmeną. 

Hasanas paslaptingai nusijuokė. Ir kalbėjo toliau: 

— Buvau ambicingas karštakošis ir nenorėjau nė girdėt apie drau- 
dimus arba jėgą, kuri mane sulaikytų, jei užsidegdavau aistra. Tas 
indas kunigaikštis pasisavino Apamą, o aš, pas jį būdamas, užkaria- 
vau jos širdį. Vidurnaktį mudu susitikdavome kunigaikščio soduose 
ir mėgaudavomės kūniškais malonumais uždrausto rojaus prieglobs- 
tyje. Netrukus Apama galutinai apsuko savo šeimininkui galvą. Ir 
kai sykį jai papasakojau, koks smalsumas mane graužia, ji išgavo iš 
jo paslaptį. Medžiaga, kurios buvo įdėta į gumulėlius, vadinasi haši- 
šas, jis išgaunamas iš tų kanapių, kurias matėte oranžerijoje. 

Vyrai sėdėjo atsilošę į sandėliuko, uždengiančio juos nuo saulės 
kaitros, sieną. Hasanui baigus pasakoti, visi trys kurį laiką tylėjo. 
Abu Alis raukstė antakius ir žvelgė į grindis, o Buzrukas Umidas 
sėdėjo nukreipęs akis į priešais stūksančius kalnus. 

Galiausiai jis prašneko: 

— Galiu spėti, ką ketini daryti. Tikriausiai nori šio augalo sul- 
timis įžiebti beprotišką tikinčiųjų užsidegimą, sužadinti aistrą vėl 
išgyventi malonumą ir šitaip pavergti jų valią. 

— Ir iš to tikiesi turėti kokios apčiuopiamos naudos? — suniurzgė 
Abu Alis. — Pripratinęs ir paskui atėmęs iš jų tą savo ašašą, ar kaip 
jis ten vadinasi, nori paveikti jų prigimtį, kad imtų vaikytis mirtį? 
Dovanok, bet manau, kad tai visiškai klaidingas įsivaizdavimas. 
Net jeigu be šito kvaišalo jie negalėtų gyventi, niekur neparašy- 
ta, jog ims aukotis ir daryti tai, ko tu užsimanysi. Sulaukęs žilo 
plauko, imsiesi tokių kerų. Nejau manai, kad jie įtikės, jog tas tavo 
gniužulėlis nuves juos į rojų? Negaliu tuo patikėti. Verčiau pasikal- 
bėkime kaip protingi vyrai apie tai, kokių priemonių imsimės prieš 
didžiulę sultono kariuomenę, kuri kasdien nenumaldomai artėja. 

— Pasirašau po kiekvienu tavo žodžiu, - tarė Hasanas, šelmiš- 
kai šypsodamasis. — Turint omenyje karinę artėjančio priešo galią 
mums telieka du keliai: arba žaibiškai paruošiame karavaną ir mė- 
giname išsigelbėti traukdami į Afriką, kaip mums patarė išmin- 
tingasis Mucuferis, arba pasikliausime stebuklu. Kaip žinote, aš 
apsisprendžiau rinktis pastarąjį kelią. Bet vis dar turime laiko per- 
sigalvoti. 

— Prisiekiu Mahometo barzda! — suriko Abu Alis. — Bendrau- 
damas su tavimi, doras musulmonas niekada nežino, kas jo laukia. 
Norėčiau, kad jau vieną kartą pradėtum kalbėti tiesiai šviesiai. 

— Na, tai pamėginkime. Ar nesu jums minėjęs, kad čia, tvirto- 
vėje, ne tik turiu rojaus raktą, bet ir nuo šio bokšto galiu matyti, 
kas dedasi pačiame rojuje? Kas yra šiapus bokšto, jūs Žinote. Bet 
ar jums dar nemaga dirstelėti, kas plyti anapus jo? Ateikite arčiau, 
prie sienos. 

Didieji dajai tuojau prišoko prie terasos krašto. Pasilypėjo ant 
storos sienos, kad pamatytų, kas už jos. Juodviem užkando žadą iš 

nuostabos. Apačioje it milžiniškame žemėlapyje jie išvydo nuosta- 
bias giraites ir žydinčius sodus. Plačiu lanku juos laikė apglėbusios 
dvi persiskyrusios upės letenos. Plotą dalijo ir skaidė perkasai, to- 
dėl atrodė, lyg jis būtų sudarytas iš salelių, iš visų pusių skalaujamų 
vandens. Sausumoje bolavo baltais akmenukais nuberti takeliai. 
Tarp kiparisų švytavo stiklu dengti statiniai, lyg kokie krištoliniai 
dvarai. Tyvuliavo apvalūs tvenkiniai su trykšliais. Aplink vieną 
tvenkinį it lengvasparniai drugeliai bėginėjo mažytės būtybės. 

— Stebuklas, tikras stebuklas, — galiausiai sušnibždėjo Buzru- 
kas Umidas. 

— Tūkstančio ir vienos nakties poetas galėtų pavydėti, — pritarė 
Abu Alis. 

Hasanas pakilo ir priėjo prie didžiųjų dajų. Jo veide šmėstelėjo 
pasitenkinimas. 

— Įsivaizduokite, kad tąsyk drauge su manimi buvote Kabule 
pas kunigaikštį, — tarė Hasanas. — Paragavote hašišo gumulėlio, 
sykiu su manimi išgyvenote visus tuos įstabius dvasios potyrius, 
kuriuos nupasakojau, ir paskui jums aptemo sąmonė. O atsipeikėję 
pamatėte besą ne toje pačioje tamsioje patalpoje, kurioje užmigote, 
o štai šiuose soduose, apsupti dailių merginų, ir jos jums patarnauja 
visiškai taip pat, kaip aprašyta Korane. Ką tuomet pamanytumėte? 

— Na, tu suktesnis ir už velnią, Ibn Saba! - šūktelėjo Abu Alis. — 
Jei būčiau jaunas ir neprityręs, prisiekiu kankinio Alijaus barzda, 
iš tiesų pamanyčiau, kad patekau į rojaus sodus. 

— Bet kada ir kaip visa tai sukūrei? - paklausė Buzrukas Umidas. 

— Giliano karaliai, pastatę Alamutą, padėjo pamatus ir šiems 
sodams. Vėlesni tvirtovės valdovai juos apleido. Sodai užžėlė žole 
ir krūmokšniais. Mano pirmtakas, gerasis Mehdis, turbūt nė Žžino- 
ti nežinojo, kad čia būta sodų. O aš buvau girdėjęs apie juos pa- 
šnibždomis kalbant ir, kadangi sumanymas panaudoti tokius sodus 
kilo jau seniai, dėjau visas jėgas, kad tvirtovė atitektų man. Paskui 

viską pats išmatavau ir apskaičiavau. Sudariau tikslų planą ir, kai 
iš Egipto buvo atsiųsti eunuchai, jų padedamas, įgyvendinau su- 
manymą. Šitaip sklypas po sklypo kūriau šį rojų. Dabar, be manęs 
ir eunuchų, judu vieninteliai tvirtovėje Žinote apie šiuos sodus. 

— Ar nebijai, kad eunuchai gali tave išduoti? — paklausė Buzru- 
kas Umidas. 

— Tu nepažįsti jų, tų mano eunuchų, - atsakė Hasanas. — Jie su 
niekuo nesikalba, išskyrus mane. Jų vadas, šimtininkas Alis, man 
aklai atsidavęs. Be to, kiekvienas žino, kas jo laukia, jei prasiple- 
pėtų, — mirties bausmė. Pasitikiu jais. 

— Manai, kad aukos, kurioms šis rojus skirtas, nepermanys tavo 
apgaulės? 

Abu Alis suktai dirstelėjo į Hasaną. 

— Kaip tik todėl pasirinkau jaunuolius, kurie dar nėra ragavę 
moters meilės. Nėra didesnio lengvatikio kaip toks berniukas. Nes 
tik moteris padaro vyrą visavertį. Per moterį jis pasiekia pažinimą, 
šalia jos subręsta. Drauge su kūno nekaltybe praranda ir sielos ne- 
kaltybę. Todėl berniuką viskas stumia į tą lemtingą įvykį. Apakin- 
tas nepažintos aistros, jis pasirengęs tikėti viskuo, kad tik pasiektų 
savo tikslą. 

— Ir kas gi tie jaunuoliai? 

Hasanas šyptelėjo. Žvelgė į jį tylėdamas. 

— Fedajinai? 

— Teisingai. 

Bokšto terasoje stojo nejauki tyla. Didieji dajai žvelgė žemyn į 
sodus. Hasanas stebėjo juos su užuojautos kupina panieka. 

— Nebepajėgiate apversti liežuvio? — paklausė. — Šįryt mūšyje su 
sultono daliniais žuvo dvidešimt šeši mūsų kariai. Jeigu stosime ko- 
voti su jo kariuomenės branduoliu, visi žūsime. O man tereikia kelių 
didvyrių, prieš kuriuos drebės viso pasaulio karaliai ir vadai. No- 
rėdamas jums parodyti, kaip bus užauginami tokie vyrai, šiandien 


253 


Vladimir Bartol 


pasikviečiau jus čionai. Šiąnakt kartu su manimi būsite liudininkai 
bandymo, kaip pakeičiama žmogaus prigimtis. Tu, Abu Ali, kuris 
pažįsti fedajinus, įvardyk man trijulę labiausiai besiskiriančių vie- 
nas nuo kito savo gebėjimais ir būdu. Pirmiausia turime išmėginti, 
kokie žmonės mums labiausiai tinka. Trys sodai laukia savo lan- 
kytojų. 

Abu Alis pažvelgė į Hasaną ir išblyško. 

— Ką turi omenyje, Ibn Saba? 

— Išvardyk man tris fedajinus, kurių būdas iš esmės skiriasi. 

Abu Alis spoksojo į jį ir neįstengė prasižioti. 

— Padėsiu tau. Kas yra tas narsuolis, kuris pirmas puolė kovoti 
su turkais? 

— Suleimanas. 

— Kas stipriausias kuopoje? 

— Jusufas. 

— Trečias bus Ibn Tahiras. Jis mane itin domina. Jeigu nieko 
neįtars jis, neįtars nė kiti du. 

Buzrukui Umidui kaktą išmušė šaltas prakaitas. Jis prisiminė, 
kaip ketino siųsti savo sūnų Muchamedą į fedajinų mokyklą ir ši- 
taip parodyti tvirtą pasitikėjimą Hasanu. Dabar tetroško vieno — 
kad jo sūnus atsidurtų kuo toliau nuo Alamuto. Nusiųs jį į Siriją 
arba Egiptą. 

Hasanas stebėjo pašnekovus slapta šypsodamasis. 

— Gal jums kaulas gerklėje įstrigo? — paklausė jis. — Per anksti 
išsigandote. Aš taip tvirtai pagrįsiu savo sumanymą, kad jums ga- 
lės pavydėti net antikos išminties mėgėjai. O dabar - į mano dra- 
bužinę! Išsipuošime ir aplankysime savo rojų kaip tikri karaliai. 

Hasanas nusivedė didžiuosius dajus į nedidelę patalpą šalia 
savo kambario. Du eunuchai jau buvo paruošę drabužius. Vienam 
Hasanas liepė pasilikti, o kitą nusiuntė pranešti sodų gyventojams, 
kad tuoj ateis Seiduna. 

Vyrai, padedami eunucho, tylomis persirengė. Apsivilko sun- 
kaus balto brokato apdarus. Hasanas apsigaubė purpuriniu apsiaus- 
tu, o didieji dajai — žydrais. Apsiaustai buvo apkraštuoti brangiu 
baltu kailiu. Ant galvos Hasanas užsidėjo auksinę tiarą, papuoštą 
brangakmeniais. Didieji dajai užsimaukšlino turbanus, jų viduryje 
pūpsojo auksinė kūginė kepurė. Hasanas apsiavė auksinius sanda- 
lus, o jo draugai — sidabrinius. Tada prisijuosė ilgus lenktus kardus 
meniškai raižytomis kriaunomis ir grįžo į vado kambarį. 

— Prisiekiu kankinio Alijaus barzda! —- sukliko Abu Alis, kai jie 
liko vieni. - Šitaip išsipustęs, tikrai gali patikėti, kad esi karalius. 

— Padarysiu tave galingesnį už visus karalius, - pasakė Hasanas. 

Vadas pakvietė didžiuosius dajus į būdelę, kuria pats leisdavosi 
žemyn. Davė ženklą, ir jie beregint ėmė leistis. Abu Alis sumosta- 
gavo rankomis ir vos nepargriovė bičiulių. 

— Prakeikta raganystė! — atsikvošėjęs iš nuogąsčio ėmė plūstis 
didysis dajus. - Gal ketini mus nugabenti į pragarą? 

— Susikūrei tokių dalykų, kad žmogui greta tavęs darosi nejau- 
ku, - pratarė Buzrukas Umidas. 

— Šis įtaisas nėra jokia raganystė, — paaiškino Hasanas. — Jį iš- 
rado Archimedas. Jo esmę sudaro skridiniai, tokių įtaisų dažnai 
aptiksi dykumos šuliniuose. 

Priemenėje vyrų laukė Hasano sargybinių kuopa. Kariai buvo 
su šarvais ir šalmais, ginkluoti nuo galvos iki kojų. Prie šono tu- 
rėjo kalavijus, ant pečių laikė kuokas, o rankoje — sunkias ietis. 
Priekyje stovėjo būgnininkai ir trimitininkai. 

Sargyba nuleido tiltą ir vyrai nugužėjo į sodus. Ten juos pasiti- 
ko soduose gyvenantys eunuchai ir perkasu nuplukdė į pagrindinį 
sodą. 

Dešimtas skyrius 


Merginos puolė į savo kambarius ir bematant pasirengė priimti 
Seiduną. Persirengė ir pasigražino. Paskui susirinko priešais pas- 
tatą. Visos buvo nepaprastai susijaudinusios. Kai kurios visu kūnu 
tirtėjo. Mirjama sustatė jas plačiu puslankiu ir ramino. Apama, 
netekusi savitvardos, šokčiojo tai šen, tai ten ir vis stvarstėsi už 
galvos. 

— Kaip jos atrodo! Ak, kaip atrodo! — dūsavo senė. — Jos mane 
sužlugdys. Ką pasakys Seiduna? Jis toks griežtas ir reiklus šeimi- 
ninkas. | 

Ūmai ji sustojo prie Halimos. 

— O, pranašai su visais kankiniais! Tik pažvelkit į ją, Halimą, 
kaip ji atrodo! Viena klešnė — iki žemės, kita vos dengia kelį. 

Neapsakomai persigandusi, Halima mikliai pasitaisė plačkel- 
nes. Stebėdamos Apamą, kai kurios merginos pradėjo šypčioti. 
Mat ši buvo silpnai užsiveržusi kelnių juostą, tad bolavo pusė ati- 
dengto pilvo. Mirjama priėjo prie Apamos ir šnibžtelėjo, kad pa- 
sitaisytų. 

— Žinau! Jos mane sužlugdys. 

Apama nukūrė į pastatą ir susitvarkė drabužį. Paskui grįžo, ku- 
pina begalinio orumo. 


256 


Alamutas 


Prie kranto priplaukė valtys ir Hasanas su palyda išsilaipino. 
Eunuchai išsirikiavo po keturis, sudundėjo būgnai ir sugaudė ragai 
su trimitais. 

— Kad man ta, kurią Seiduna užkalbins, atsiklaupusi pabučiuotų 
jam ranką! - piktai sušnypštė Apama. 

— Ar mums atsiklaupti, kai jis ateis? — paklausė Fatima. 

— Ne, — atsakė Mirjama. — Tik likite žemai nusilenkusios, kol 
lieps atsitiesti. 

— Aš apalpsiu, garbės žodis, — sušnibždėjo Halima Džadai. 

Džada nieko neatsakė. Stovėjo perbalusi ir rijo seiles. 

Žingsniuodamas Hasanas su savo palydovais dairėsi po sodus. 

— Nei Chosrovai, nei Bahramas V nebuvo įveisę tokių prašmat- 
nių sodų, - pratarė Buzrukas Umidas. 

— Iš tavęs galėtų pasimokyti Nuširvanas, — pasakė Abu Alis. 

Hasanas nusijuokė. 

— Visa tai — tik įrankis, tik priemonės, kurias taikysime per šio 
vakaro patikrinimą. 

Vyrai priėjo sodo vidurį ir priešais pastatą išvydo pusračiu 
sustojusias merginas. Apama su Mirjama stovėjo priešakyje. Jos 
davė ženklą, ir visos merginos kartu žemai nusilenkė. 

— Ta senolė yra garsioji Apama, — pasakė Hasanas bičiuliams 
ir nusijuokė. 

— Štai tokia pasaulinės šlovės baigtis! — tykiai, bet su pašaipėle 
atsiduso Abu Alis. 

— Gana lankstytis! - šūktelėjo Hasanas. —- Būkite pasveikintos! 

Apama ir Mirjama priėjo prie jo ir pakštelėjo į ranką. 

Hasanas su draugais apžiūrėjo merginas. 

— Kaip manote, ar rojaus vaizdui sukurti šito pakanka? 

— Jeigu jaunystėje kas nors mane būtų nusiuntęs pas tokias huri- 
jas, man nė to tavo ašašo nebūtų prireikę, kad patikėčiau atsidūręs 
rojuje, — sumurmėjo Abu Alis. 

— Iš tiesų, vien rinktinės gražuolės, - pratarė Buzrukas Umidas. 

Muzikantai nutilo ir Hasanas parodė, kad dabar kalbės. 

— Mūsų sodų merginos, — kreipėsi jis į merginas. —- Jūsų moky- 
tojos pamokė jus tokių mokslų, kurių iš jūsų reikalausime. Perspė- 
jame, kad pasigailėjimo nesulauks nė viena, pažeidusi mūsų įsta- 
tymus. O toms, kurios sąžiningai juos vykdys, būsime maloningi 
ir palankūs. Šįryt mūsų kariuomenė sutriuškino sultono kuopas, 
tarnaujančias neteisėtam kalifui. Visa tvirtovė drauge su mumis 
švenčia šią pergalę. Atėjome ir jums surengti pasilinksminimo. 
Atgabenome vyno ir kitų skanėstų. Nusprendėme atsiųsti pas jus 
tris jaunus didvyrius, narsiausiai kovojusius mūšyje. Priimkite juos 
kaip savo vyrus ir mylimuosius! Būkite jiems švelnios ir negai- 
lėkite meilių žodžių! Šią malonę jiems suteiksime Alacho įsaky- 
mu. Vieną naktį į žemę atkako Dievo pasiuntinys ir per devynias 
dausas užkėlė mus prie Dievo sosto. „Ibn Saba, pranaše ir Mūsų 
vietininke, — tarė Viešpats. —- Akylai pažvelk į Mūsų sodus. Paskui 
grįžki į Žemę ir už savo tvirtovės įveisk lygiai tokius pat. Surink 
jaunas gražuoles ir mano vardu liepk joms elgtis kaip hurijoms. Į 
tuos sodus siųsi narsiausius karžygius, kovojusius už teisingą rei- 
kalą. Tegu jie įtiki, kad Mes juos priėmėme savo soduose, tai bus 
jiems atlygis. Mat visiems, išskyrus Pranašą ir tave, draudžiama 
gyviems peržengti Mūsų karalystės ribą. O kadangi tavo sodai 
prilygs dangiškiesiems, tad jų lankytojams, jeigu šie bus kupini 
tikėjimo, nieko netrūks. Po mirties jų laukia tų linksmybių tęsinys 
Mūsų karalystėje visą amžinybę.“ Šitai mums pasakė Viešpats, tad 
įvykdėme jo įsaką. Iš jūsų reikalaujame elgtis su svečiais taip, kaip 
elgtųsi tikros hurijos. Nes tik šitaip jie gaus visą atlygį už narsą. 
Trys didvyriai yra šie: Jusufas, siaubą keliantis priešui, bet geras 
draugui. Suleimanas, dailus it Suhrabas, drąsus it liūtas. Ibn Ta- 
hiras, protingas it Ferhadas, tvirtas it bronza. Be to, jis — poetas. 
Šie trys jaunuoliai išplėšė iš priešo rankų vėliavą. Jusufas pastojo 

priešams kelią, Suleimanas puolė juos, o Ibn Tahiras išgriebė vė- 
liavą. Jie nusipelnė rojaus. Jeigu išsiduosite ir jūsų svečiai nusivils, 
tą pat naktų būsite nukirsdintos. Tokia mano neatšaukiama valia. 

Merginos tirtėjo iš baimės. Džadai ėmė svaigti galva. Ji suklu- 
po ir neteko sąmonės. Hasanas parodė į ją. Mirjama nubėgo ąsočio 
vandens ir atgaivino nualpusiąją. 

Hasanas paliepė Apamai ir Mirjamai prieiti. 

— Vadinasi, trys sodai jau parengti, — tarė jis. — Kaip merginos? 

— Visos pasirengusios, — atsakė Apama. 

— Gerai. Kiekviename sode viena iš jų turės vadovauti, ji atsa- 
kys ir už sėkmę. Kurios iš jų drąsiausios ir sumaniausios? 

— Pirmiausia paminėčiau Fatimą, — pasakė Mirjama. - Ji apsu- 
kri ir naginga. 

— Gerai. Kas eina po jos? 

— Sakyčiau, Suleika. Ji — geriausia šokėja, o ir kitais gebėjimais 
neatsilieka. 

— Nuostabu. Ji kaip sykis tiks Jusufui. Suleimanui lai atiteks 
Fatima. Trečioji būsi tu, Mirjama. 

Mirjama perbalo. 

— Tu juokauji, Ibn Saba. 

— Šiandien juokams nėra laiko. Bus taip, kaip liepiau. Ibn Ta- 
hiras nuovokus it gyvatė ir jeigu patikėčiau jį Kuriai nors kitai, 
kaipmat perprastų apgaulę. 

— Hasanai! 

Mirjama apsiašarojo. Apamos širdyje susirėmė pasitenkinimas 
ir užuojauta. Ji pasitraukė į šalį. 

Hasanas tarė su tylia pašaipėle: 

— O kas visai neseniai man tvirtino, kad pasaulyje jau niekas 
nebelinksmina ir tik pavojingas žaidimas galėtų prasklaidyti baisų 
nuobodulį'? 

— Vadinasi, tu niekada nė trupučio manęs nemylėjai? 


Vladimir Bartol 


— Daugiau. Tu man buvai reikalinga ir vis dar esi reikalinga. Bet 
atsakyk į mano klausimą. 

— Žaidimas, kurį su manimi žaidei, skaudina. 

— Tačiau kokią nepakartojamą progą tau suteikiu šiąnakt, - to- 
liau kalbėjo Hasanas tokiu pat pašaipiu balsu. - Tau teks pasitelkti 
visas savo proto galias, visas žinias, patrauklumą, jeigu norėsi, kad 
jaunuolis patikėtų rojumi. 

— Tu mirtinai mane sužeidei. 

— Nė nemaniau, kad tau tokie svarbūs mano jausmai. Bet kas 
nuspręsta, tas nuspręsta. Reikalauju įvykdyti užduotį. Išimties ne- 
galėsiu padaryti. 

Mirjama susiėmė. „Turiu būti tvirta, - tarė sau. - Jis neturi ma- 
tyti mano silpnumo.“ 

— Aš pasirengusi, — atsakė ji. 

— Ačiū tau. 

Hasanas priėjo prie merginų. 

— Suleika! — pakvietė jis. —- Išsirink septynias merginas. Drauge 
priimsite Jusufą, tu atsakai už tai, kad viskas pavyktų. 

— Taip, Šeimininke! 

Ji stojo prieš merginas ir ėmė drąsiai kviesti vardais: 

— Hanafija! Asma! Habibe! Mažoji Fatima! Rokaja! Zofana! 

— Paimk dar tą, kuri nualpo, - pasakė Hasanas. - Ir užteks. 

Tada atėjo Fatimos eilė. 

— Zainab! Hanuma! Turkan! Šehere! Sara! Leila! Aiša! 

Halima maldaujamai žvelgė į Fatimą. Kai ši nepakvietė, pati 
ėmė prašytis: 

— Paimk ir mane! 

Tada Hasanas tarė: 

— Užteks tiek. 

O išgirdęs, kaip merginos ėmė juoktis iš Halimos prašymo, 
smagiai šypsodamasis tarė: 

— Na, paimk dar ir ją, Fatima! 

Ko gi dabar Halimai bijoti, jei drauge bus Fatima, Sara ir Zainab? 

Ji pribėgo prie Hasano, puolė ant kelių ir pakštelėjo jam į ranką. 

— Tik elkis protingai, varliuk, — tarė Hasanas. 

Maloningai plekštelėjo jai per skruostą ir liepė eiti pas mergi- 
nas. Visa išraudusi ir suglumusi, Halima grįžo į savo vietą. 

Mirjama žvilgterėjo, kurios merginos liko jai. Tai buvo Safija, 
Hadidža, Sita, Džovaira, Rikana ir Taviba. Tada ji galutinai susi- 
tvardė. 

Hasanas pasikvietė vadoves. 

— Eunuchai atneš miegančius jaunuolius į sodus. Žadinkite 
juos iš lėto ir atsargiai. Pavaišinkite pienu ir vaisiais. Kol svečiai 
atvyks, visos merginos gali išgerti po taurę vyno dėl drąsos. Bet 
daugiau — šiukštu! Tik kai jaunuoliai apgirs, galėsite ir pačios pasi- 
mėgauti vynu, bet saikingai! Vėliau man viską smulkiai papasako- 
site. Atidžiai klausykitės atsisveikinimo signalo. Ragas nuskambės 
tris kartus. Tada vyno taurėje ištirpdysite gumulėlį, kurį gausite iš 
Apamos. Jaunuoliai turi nedelsiant išgerti tą vyno taurę. Jie įmigs 
ir eunuchai juos vėl išneš. 

Davęs nurodymus, Hasanas dar sykį nužvelgė merginas. Paskui 
lengvai nusilenkė atsisveikindamas. Prie valčių jo laukė Adis ir 
Apama. Juodviem susakė paskutinius nurodymus. 


"Tvirtovėje Hasanas atsisveikino su draugais. Įlipo į būdelę ir paki- 
lo į kitą kuorą, kur gyveno eunuchai, jo sargybiniai. Ragas paskel- 
bė, kad ateina Hasanas. Šimtininkas Alis atskubėjo jo pasitikti ir 
pranešė, kad viskas gerai. 

Koridoriuje stovėjo išsirikiavę penkiasdešimt juodaodžių mil- 
žinų. Apsiginklavę, išsitiesę 1r nejudėdami, jie veriamai žvelgė 

priešais save. Hasanas praėjo pro juos nieko netaręs. Atsidūrusį 
greta šių milžinų, jį visada apnikdavo nesaugumo jausmas. Bet 
šis jausmas jam anaiptol nebuvo nemalonus, netgi priešingai — Ža- 
dino tam tikrą pasitenkinimą. Jis suvokė, kad jeigu bent viena iš 
to šimto rankų staiga pasikėsintų į jį, jis niekada daugiau nebeiš- 
vystų saulės šviesos. Ir vis dėlto — kodėl nė vienas šito nepadarė? 
Kodėl visi penkiasdešimt eunuchų buvo pasirengę aklai vykdyti 
menkiausią jo paliepimą? Iš kur jis įgavo tokios galios, kuria pasi- 
naudoja bendraudamas su žmonėmis? „Tai dvasios galia“, — šitaip 
Hasanas sau tatai aiškino. Tie kastruoti žvėrys nieko pasaulyje ne- 
bijo, tik asmenybės galios. 

Apžiūrėjęs visus sargybinius, Hasanas pasivėdėjo šimtininką 
Alį į šalį ir nurodė: 

— Po paskutinės maldos lauk manęs su devyniais vyrais rūsyje. 
Iš mano bokšto tau bus atnešti trys miegantys jaunuoliai. Paimsi- 
te neštuvus, paguldysite į juos miegančius jaunuolius ir nunešite 
į sodus. Ten jūsų lauks Adis, pasakysite jam jaunuolių vardus, ir 
jis parodys, kur kurį nešti. Jeigu nešami jie blaškysis ir aimanuos, 
nekreipkite dėmesio. Jeigu kuris nors iš jų nusimes apklotą ir išsi- 
duos, kad nubudo, tegu neštuvus lydintis sargybinis tyliai nusuka 
jam sprandą. Tas pats galioja ir grįžtant. Jei kartais teks kurį nors 
nužudyti, paskui lavoną atneši man. Viską supratai? 

— Viską supratau, Seiduna. 

— Vadinasi, po paskutinės maldos pasimatysime! 

Hasanas linktelėjo šimtininkui atsisveikindamas ir nuėjo pro 
sustingusių sargybinių gretą į keltuvą, paskui grįžo į savo bokštą. 


Abu Alis gyveno vidurinėse aukščiausiosios vadovybės patalpose. 
Vieną iš savo kambarių užleido atvykusiam į tvirtovę Buzrukui 

Umidui. Grįžę iš sodų ir persirengę savo drabužiais, juodu užsira- 
kino Abu Alio būste. 

Kurį laiką vyrai tylomis žvelgė vienas į kitą ir mėgino atspėti 
vienas kito mintis. Galų gale Abu Alis paklausė: 

— Ką apie visa tai manai? 

— To paties paklausti norėjau tavęs. 

— Ibn Saba neabejotinai yra didis vyras... 

— Taip, didis vyras... 

— Bet kartais man atrodo... juk tai liks tik tarp mudviejų, tiesa? 

— Pažadu. 

— Kartais man atrodo, tarsi būtų labai įsitempęs ir jam galvoje 
ne viskas būtų gerai... 

— Tikrai, retkarčiais jo mintys atrodo beprotiškos... arba bent 
jau mums, paprastiems žmogeliams, atrodo svetimos ir net šiur- 
pinančios. 

— Ką manai apie jo užmojį, tą savotišką testamentą, kurį ketina 
mums perduoti kaip savo palikimą? - toliau kamantinėjo Abu Alis. 

— Čia man šauna į galvą mintis apie karalių Naamaną. Senama- 
ras jam pastatydino nuostabų Habernako dvarą. O atsidėkodamas 
karalius įsakė numesti jį nuo to pastato sienos. 

— Taip, fedajinai už savo atsidavimą gaus atlygį kaip Senamaras. 

— O ką darysi tu? - paklausė Buzrukas Umidas. 

— Aš? 

Abu Alis susimąstė. Kai prarado abi savo žmonas ir du vai- 
kus, jo gyvenimas pasidarė beprasmis. Maždaug prieš penkiolika 
metų dėl savo misionieriškos veiklos jis buvo priverstas iš Kazvi- 
no sprukti į Siriją. Namie paliko dvi žmonas, vyresnę Habibę, kuri 
pagimdė jam du vaikus, ir jaunesnę Aišą, numylėtinę. Po trejų 
metų jis grįžo. Habibė jam papasakojo, kad per tą laiką Aiša mei- 
likavo su kaimynystėje gyvenančiu turtingu jaunuoliu. Abu Alis 
pamišo iš pavydo. Iš pradžių papjovė suvedžiotoją, o paskui ir 

neištikimą žmoną. Bet nekentė ir Habibės, kuri atskleidė šią ne- 
ištikimybę. Umaus įniršio pagautas, Abu Alis užsodino ją su vai- 
kais ant kupranugarių ir nuvežė į Basrą. Ten pardavė kaip vergus. 
Vėliau, įsiūčiui atlėgus, perniek jų ieškojo. Galiausiai Hasanas 
pakvietė jį prisidėti prie brolijos. Dabar ismailizmo idėja užvaldė 
visą Abu Alio gyvenimą. 

Jis atsakė: 

— Aš neturiu pasirinkimo. Jei jau pasakiau „a“, tarsiu ir „b“. 

Buzrukas Umidas niūriai nudelbė akis į grindis. Jis turėjo rūs- 
taus kariautojo širdį. Sykį Rudbare įsakė nukirsti galvas penkio- 
likai vyrų, nes šie nesilaikė priesaikos ir baudėsi palikti ismailitų 
gretas. Jis pateisino bet kokias suktybes ir žiaurumą priešams. Bet 
šitaip mulkinti labiausiai atsidavusius sekėjus? 

— Ką jis ketina daryti su fedajinais, kai šie grįš iš sodų? — pa- 
klausė jis. 

— Nežinau. Neabejoju, kad jei patikrinimas pavyks, tuos „ašaši- 
nus“ panaudos kaip baisų ginklą savo priešininkams nugalėti. 

— Manai, jam pavyks? 

— Tai įrašyta žvaigždėse. Man jo sumanymas atrodo pamišėliš- 
kas. Bet toks man atrodė ir jo planas užimti Alamutą. O vis dėlto 
jis pavyko. 

— Jis man toks svetimas, kad vos besugaudau jo minčių seką. 

— Didžių Žmonių beprotybė daro stebuklus. 

— Turiu sūnų, jis man brangus. Norėjau išsiųsti jį į Hasano mo- 
kyklą. Pats Alachas mane apsaugojo, kad šito nepadariau. Dabar 
nusiųsiu jį į kitą pasaulio kraštą. Dar šiąnakt pasiųsiu Žžygūną. 

Buzrukas Umidas mylėjo gyvenimą ir moteris. Pirmoji jo žmo- 
na, Muchamedo motina, mirė gimdydama. Daug metų jis niekaip 
neįstengė rasti paguodos. Vėliau pasiėmė antrą, trečią ir ketvirtą 
žmoną, o dabar Rudbare laiko visą haremą. Visų Žmonų švelnybės 
šiaip ne taip padėjo užmiršti pirmosios netektį. Buzrukas Umidas 

kilęs iš ismailitų giminės, todėl tarnaudamas sultonui negalėjo 
prasimušti. Tad nukeliavo į Egiptą, tenykštis kalifas nukreipė jį 
pas Hasaną, o iš pastarojo gavo lėšų, padėtį ir valdžią. Buzrukas 
Umidas buvo šaunus vadas, bet stokojo išradingumo. Užtat gebėjo 
veikti pagal tikslius nurodymus. 

— Išties mudviem nėra kitos išeities, kaip tik likti pas Hasaną. 
Jei jis žlugs, žlugsime ir mes. O jei jam pasiseks, ta sėkmė atsvers 
jo taikomų priemonių šiurpumą. 

— Kito pasirinkimo mudu, regis, tikrai neturim. Hasanu ža- 
viuosi. Taigi man bus lengviau sekti paskui jį per vargus ir 
džiaugsmus. 

Buzrukas Umidas nuskubėjo į savo kambarį ir parašė sūnui 
laišką. 

„Muchamedai, mano sūnau, mano gyvenimo laime! Maldauju, 
nekeliauk į Alamutą. Leiskis į Siriją arba, jei gali, į Egiptą. Ten 
susirask mano draugus ir pasakyk jiems, kad aš tave atsiunčiau. 
Jie tave priims. Paklausyk, ką tau pataria tėvo meilė. Mano širdis 
nenusiramins tol, kol nesužinosiu, kad laimingai nukeliavai.“ 

Buzrukas Umidas susirado pasiuntinį ir nusiuntė jį pas Mucu- 
ferį į Rėjų. 

— Laikykis rytų krypties, — įspėjo jį, - kad nesučiuptų sultono 
kariai. Mucutferis tau pasakys, kur rasti mano sūnų Muchamedą. 
Susirask jį ir perduok šį laišką. Jeigu užduotį atliksi, grįžęs gausi 
padorų atlygį. 

Įdavė pasiuntiniui pinigų kelionei. Išvydus, kaip šis išjoja 1š 
tvirtovės, didžiajam dajui akmuo nuo širdies nusirito. 


Vakarėjant ant savo ištuštėjusių haremų stogo įsitaisė gydytojas ir 
Abu Soraka. Ant grindų turėjo pasidėję nemažus kepsnius ir didžiulį 

vyno ąsotį. Vyrai žvitriai užkandžiavo ir užsigėrė vynu, žvelgė pro 
medžių lapiją į sambrūzdį prie tvirtovės ir postringavo. 

— Ak, štai koks permainingas tas gyvenimas, — linksmai tarė 
graikas. — Argi prieš daugybę metų studijuodamas Bizantijuje 
galėjau susapnuoti, kad senatvėje švęsiu kažkokią ismailitų per- 
galę kažkokioje tvirtovėje, stūksančioje toli Irano šiaurėje?! Man 
atrodė, kad triukšmingi lėbavimai ten, Sodomoje ir Gomoroje, 
tęsis amžinai. O čia, žiūrėk, dėl saujelės auksinių žmogelis per 
plauką lieki gyvas... Anuomet sukaustė mane grandinėmis ir 
įmetė į belangę. Sėbrai, užuot sumokėję mano skolas, išsislapstė. 
Štai taip ir atsidūriau galeroje. Vėliau mane pardavė į vergys- 
tę ir kaip gydytojas patekau pas Kairo kalifą. Tais laikais dvare 
Ibn Saba buvo didžiai gerbiamas, ir man nusišypsojo laimė, kad 
mane paskyrė dirbti pas jį. O jis, matyt, pamanęs, kad būsiu jam 
naudingas, išpirko ir pasiėmė drauge kaip laisvą žmogų. Ir dabar 
jausčiausi visiškai laimingas, jei Hasanas nebūtų liepęs išgabenti 
mūsų haremų. 

Abu Soraka šyptelėjo. 

— Vienintelė paguoda, kad savo žmonų netekome visi. 

Gydytojas šelmiškai mirktelėjo. 

— Manai? O kas ten, anapus tvirtovės? Gal Hasano ir jo didžiojo 
dajaus maldos namai? 

Abu Soraka įdėmiai pažvelgė į pašnekovą. 

— Tu vis dar manai, kad Hasanas už tvirtovės įsitaisė sau hare- 
mus? 

— O ką gi kita? Žinau, kad į tvirtovę karavanai atvežė daugybę 
gražuolių. Kuris iš mūsų jas matė? 

— Netikiu. Girdėjau, kad kitapus tvirtovės buvo kažkas rengia- 
ma. Bet nė sykio nesuabejojau, jog tai skirta kraštutiniam atvejui, 
kad galėtume pabėgti, jeigu priešai pernelyg ilgai laikytų apsiaustą 
tvirtovę. 

— Tu lengvatikis. Aš pažįstu Hasaną. Jis — filosofas. Ir, būda- 
mas mąstytojas, žino, kad malonumų paieška yra svarbiausia ir 
vienintelė gyvenimo prasmė. Koks kvailys jis būtų, jeigu nepasi- 
naudotų tuo, ką turi. Kas dar egzistuoja, išskyrus tai, ką jaučiame 
savo juslėmis? Tai vienintelė tiesa, todėl išmintinga tarnauti savo 
aistroms. Nes baisiausias blogis nutinka tada, kai negali turėti to, į 
ką tave stumia instinktai. Šiuo požiūriu turiu pagirti Ibn Sabą kaip 
išmintingą vyrą. Jis mokėjo viskuo pasirūpinti. Gerus metus Hu- 
seinas Alkeinis, jo įsakytas, plėšė karavanus Chorasane ir Chuzes- 
tane. O dabar dar ir rinkliavą renka iš savo tikinčiųjų jam į kišenę. 
Gerai sumanyta, išties! 

— Jis — didis valdovas, — pasakė Abu Soraka. 

Slapta baiminosi, kad nematomos ausys gali išgirsti juos taip 
nepagarbiai kalbantis apie vyriausiąjį kariuomenės vadą. 

Graikas smagiai sukikeno. 

— Dar ir koks didis ir šaunus valdovas! Tik pagalvok: kai buvo- 
me Egipte, jis mirtinai susikirto su Bedru al Džemaliu, baisiuoju 
kalifo sargybos viršininku. Dėl kalifo gyvybės ten visi drebėjo. 
O Hasanas lyg niekur nieko — pas kalifą ir pasiūlo jam pelningą 
sandėrį. Žinojo mat, kad tą pat naktį ketinama jį išplukdyti laivu. 
Taigi prižadėjo kalifui, kad Irane burs jo šalininkus ir padės jam 
nuversti Bagdado valdžią. Už tai kalifas davė jam tris sunkius kap- 
šus auksinių. Dar ir dabar jis laiko kalifą nučiupęs už uodegos. Jei- 
gu ilgai neatkeliauja joks karavanas iš Egipto, Hasanas nusiunčia 
ten Žygūną pranešti, kad jis ims veikti savo nuožiūra. Tada, žiūrėk, 
staiga kalifą prispaudžia koks nors reikalas. Ir pradeda jis engti 
žmones — uždeda naują mokestį, o klusni Egipto liaudis moka, kad 
tik mūsų Valdovas anapus Alamuto tvirtovės galėtų sau leisti die- 
važin kokią prabangą. Todėl iš tiesų turiu pripažinti, kad jis tikras 
filosofas. O mudu be savo žmonų it musę kandę likom... 

Nelauktai ant stogo išdygo Abu Alis. 

Taip netikėtai užklupti, dajus ir gydytojas negalėjo nuslėpti 
nuogąsčio. 

— Ramybės jums, bičiuliai! - draugiškai pasisveikino didysis da- 
jus, šypsodamasis iš jų suglumimo. — Atėjau pas tave, Abu Soraka. 
Pranešk Jusufui, Suleimanui ir Ibn Tahirui, kad tarp ketvirtosios ir 
penktosios maldos laukiu jų prie vyriausiojo vado pastato. Jie turės 
eiti pas Seiduną. Tad lai tinkamai pasirengia. Labos nakties! 


Fedajinai subruzdo, išgirdę, kad trys jų moksladraugiai šįvakar eis 
pas Seiduną. Klausinėjo vienas kitą ir spėliojo, kokiu gi reikalu šis 
juos kviečiąs? 

— Ketina apdovanoti už parodytą narsą mūšyje, — pasakė Ibn 
Vakas. 

— Už kokią dar narsą? — stačiokiškai paklausė Obeida. — Apie 
Ibn Tahirą nekalbu. Jis tikrai išplėšė vėliavą turkams iš rankų. Bet 
kuo čia dėtas Suleimanas, kuris leidosi išmetamas iš balno, ir Jusu- 
fas, kuris savo baimę mėgino nuginti laidydamas gerklę? 

— Suleimanas nužudė daugiausiai priešų, o Jusufas drauge su 
juo brovėsi į priekį, laisvino kelią kitiems, — tarė Džafaras. 

— Taip, — pritarė Naimas. — Aš buvau šalia. 

— Tu? — pasišaipė Obeida. — Slėpeisi už Jusufo nugaros, kad 
turkai tavęs nepastebėtų. 

— Sumautas juočkis! 

Supykęs Naimas išėjo. 

Per tą laiką išrinktoji trijulė nusimaudė ir pasirengė vakariniam 
priėmimui. Visus tris jaunuolius apėmė susijaudinimas, o Jusufas 
tiesiog tirtėte tirtėjo. 

— Kaip mums elgtis? — klausinėjo jis balsu, ūmai baugščiu ir 
vaikišku. 

— Kaip lieps didysis dajus, —- atsakė Ibn Tahiras. 

— O, kankiny Alijau! - sukliko Suleimanas, iš jaudulio jį tai nu- 
liedavo karštis, tai supurtydavo šaltukas. - Nė sapnuot nesapnavau, 
kad man bus suteikta tokia garbė ir teks stoti prieš patį Seiduną. 
Vadinasi, šįryt vis dėlto kažką nuveikėme, jeigu jis mums skiria 
tiek dėmesio. 

— Ar tikrai manai, kad jis dėl to mus kviečiasi? — nenustygo 
vietoje Jusufas. 

— Man atrodo, kad jautiesi prasikaltęs, - nusijuokė Suleimanas. — 
Galbūt tik mane ir Ibn Tahirą dėl šito kviečiasi. O tave —- kad su- 
bartų, nes, užuot laidęs strėles, tik rėkavai. 

— Tu manęs čia negąsdink. Tave patį turkas išstūmė iš balno. 

Suleimanas išsyk prikando lūpą. 

— Palauk, kol teks stoti prieš Seiduną, - tarė jis po valandėlės. — 
Pažiūrėsime, kaip tada atsikirtinėsi. 

Jusufas įsiuto. 

— Ką, gal manai, jog Seiduna yra Abu Soraka, kad imtų manęs 
klausinėti apie septynis imamus? 

— Abu žiūrėkit, kad nepripliurptumėt kvailysčių, — įsiterpė Ibn 
Tahiras. 

Vis trys jaunuoliai apsivilko baltus apdarus ir siauras baltas kel- 
nes. Ant galvų užsimovė aukštus baltus fesus ir šitaip šventiškai 
pasidabinę grįžo pas bendramokslius. 

Kąsnis jiems nelindo burnon. O kiti fedajinai pavydžiai juos 
nužiūrinėjo. Trijulei išeinant, Naimas paklausė Ibn Tahiro: 

— Ar grįžęs papasakosi mums, kaip sekėsi ir koks yra Seiduna? 

— Papasakosiu viską, kas tik domins, — nekantriai atsakė Ibn 
Tahiras. 

Abu Alis jų laukė prie vyriausiojo vado pastato durų. Jis pamatė, 
kad jaunuolių veidai kupini nerimo. „Lyg nujaustų, kas jų laukia!“ — 
staiga toptelėjo didžiajam dajui. Tada jis prabilo: 

— Laikykitės drąsiai. Įžengę, stovėkite žemai nusilenkę, kol Sei- 
duna lieps atsitiesti. Tas, kurį jis užkalbins, pagarbiai tepabučiuoja 
jam ranką. Atsakinėkite trumpai ir nuoširdžiai. Nes Seiduna regi 
kiekvieno sielą. 

Vyrai kilo bokšto laiptais. O kai užlipo iki sargybinio afrikie- 
čio pačiame viršuje, mažai tetrūko, kad Suleimanas į jį įsirėžtų. 
Nusigandęs fedajinas atšoko, paskui pažvelgė sau po kojomis, tarsi 
ieškotų, į ką čia atsitrenkė. 

— Šito ir aš išsigąsčiau, - šnipštelėjo Jusufas Ibn Tahirui. 

Vyrai įžengė į prieškambarį ir visus apniko baisus nerimas. 

Uždanga pakilo ir skardus balsas pakvietė: 

— Įeikite! 

Abu Alis įėjo pirmas, o Suleimanas drąsiai žengė jam iš paskos. 
Jusufui virpėjo žandikaulis. Ibn Tahirą jis praleido pirmą. Tada 
beliko ir pačiam įžengti paskui visus. 

Be Buzruko Umido, kurį jie jau pažinojo, stovėjo vyras, apsi- 
gaubęs paprastu pilku burnusu. Ant galvos jis buvo apsivyniojęs 
baltą turbaną. Atrodė nei aukštas, nei baisus ar koks itin griežtas. 
Tai buvo Seiduna, nematomas ismailitų vadas. 

Jaunuoliai išsirikiavo ir nusilenkė. 

— Gerai, gerai, bičiuliai, — tarė Seiduna. 

Jis priėjo prie jaunuolių ir kiek šelmiškai, kiek drąsinamai šyp- 
telėjo. 

— Girdėjau apie jūsų nuopelnus mūšyje su priešakiniais sultono 
daliniais, — pradėjo jis. — Pasikviečiau jus, nes noriu apdovanoti už 
ištikimybę. 

— Tu, Ibn Tahirai, — tarė Hasanas, pasisukęs į vaikiną, — man 
suteikei džiaugsmo tiek savo eilėraščiais, tiek išplėšdamas vėliavą 
priešui iš rankų. O tu, Suleimanai, pasirodei kaip narsus kariauto- 
jas ir nepralenkiamas kardo meistras. Dar būsi mums reikalingas. 
Ir tu, mano Jusufai, - toliau kalbėjo kažkaip ypatingai šypsodama- 
sis, — lyg riaumojantis liūtas puolei klaidatikius, tu irgi nusipelnei 
mano pagyrimo! 

Kiekvienam padavė ranką, bet taip skubotai, kad fedajinai vos 
spėjo į ją pakštelėti. 

Jaunuolių akys net spindėjo iš pasididžiavimo. Kaipgi jis visus 
juos pažino, juk niekada nėra matęs? Gal Abu Alis juos taip tiks- 
liai nupasakojo? Vadinasi, jų nuopelnai tikrai turėjo būti dideli. 

Didieji dajai stovėjo nuošalyje. Jų veidai išreiškė vien įtampą ir 
smalsumą. 

Hasanas kalbėjo toliau: 

— Vakar patikrinome jūsų Žinias, šįryt — narsą. Bet svarbiausio 
dalyko dar neišbandėme. Jį palikome šiam vakarui. Noriu sužinoti, 
ar stiprus jūsų tikėjimas. 

Jis atsitiesė ir žengė prie Jusuto. 

— Ar tiki viskuo, ko tave mokė mokytojai'? 

— Tikiu, Seiduna. 

Jo balsas skambėjo bailiai, bet išreiškė nuoširdų įsitikinimą. 

— O judu, Ibn Tahirai ir Suleimanai'? 

— Tikime, Seiduna. 

— Ar tvirtai tiki, Jusufai, jog kankinys Alijus buvo vienintelis 
teisėtas Pranašo įpėdinis? 

— IVirtai tikiu, Seiduna. 

Jusufas kone stebėjosi, kad yra šito klausinėjamas. 

— O tu, Suleimanai, ar tiki, kad jo sūnūs Chasanas ir Chuseinas 
neteisėtai neteko palikimo? 

— Taip, tikiu, Seiduna. 

— O tu, Ibn Tahirai, ar tiki, kad Ismailas yra tikras septintasis 
1mamas? 

— Tikiu, Seiduna. 

— Tiki ir tuo, kad ateis Al Mahdis, paskutinis didysis pranašas 
pasaulyje, ir įgyvendins tiesą ir teisingumą)? 

— Tuo irgi tikiu, Seiduna. 

— O tu, Jusufai, ar tiki, kad man, jūsų vadui, Alachas suteikė 
valdžią? 

— Tikiu, Seiduna. 

— O tu, Suleimanai, ar tiki, kad visa, ką vykdau, vykdau jo 
vardu? 

— Tikiu, Seiduna. 

Hasanas žengė prie Ibn Tahiro. 

— Ar tiki, Ibn Tahirai, kad man buvo duota valdžia įleisti į rojų, 
ką tik noriu? 

— Tikiu, Seiduna. 

Hasanas įsiklausė. Ibn Tahiro balse vis dar skambėjo nepalau- 
žiamas tikėjimas. 

— Jusufai! Ar tavo tikėjimas toks tvirtas, kad apsidžiaugtum, jei 
tau pasakyčiau: „Lipk į bokšto viršūnę ir pulk gelmėn, nes pateksi 
į rojų?“ 

Jusufas perbalo. Hasanas vos pastebimai šyptelėjo. Pažvelgė į 
didžiuosius dajus. Juodu irgi šyptelėjo. 

Trumpai padvejojęs, Jusufas tarė: 

— Apsidžiaugčiau, Seiduna. 

— Apsidžiaugtum, jei dabar, šį mirksnį paliepčiau: ,,„Lipk į bokš- 
to viršūnę ir pulk nuo jos žemyn“? Jusufai, mielas Jusufai! Regiu 
tavo širdį. Koks silpnas tavo tikėjimas! O tu, Suleimanai, ar tu iš 
tiesų apsidžiaugtumei'? 

Suleimanas atsakė tvirtu balsu: 

— Iš tiesų apsidžiaugčiau, Seiduna. 

— Jei paliepčiau tai padaryti dabar pat? Žiū, visas perbalai. Tavo 
liežuvis ryžtingas, bet tikėjimas svyruoja. Lengva tikėti tuo, kas iš 
mūsų nereikalauja jokių aukų. Bet kai reikia įrodyti tikėjimą savo 
gyvybe, susvyruojame. 

Jis pažvelgė į Ibn Tahirą. 

— O dabar paklauskime tavęs, poete. Ar tvirtai tiki, kad man 
buvo duotas raktas nuo rojaus vartų? 

— TVirtai tikiu, Seiduna, kad turi galią nuvesti į rojų tą, ką manai 
esant vertą. 

— O kaip dėl rakto? Aš klausiau apie jį. 

Ibn Tahiras krūptelėjo. 

— Mėginu tikėti, bet nežinau, kokios prigimties tas raktas. 

— Vadinasi, tikite tik mokymu apie Alijų ir imamus? — sušu- 
ko Hasanas. - O mums reikia tikinčiųjų, kurie patikės viskuo, ko 
moko mūsų priesakai. 

Stojo fedajinus šiurpinanti tyla. Jų keliai drebėjo iš susijaudini- 
mo. Kaktas išpylė šaltas prakaitas. 

Galiausiai Hasanas prabilo tykiu balsu: 

— Vadinasi, laikote mane melagiu? 

Visi trys perbalo. 

— Ne, Seiduna. Mes tikime tavimi, Seiduna. 

— O jeigu jums sakau, kad iš tikrųjų turiu raktą nuo rojaus 
vartų? 

— Mes tikime tavimi, Seiduna. 

— Permatau jūsų širdis. Norėtumėte tikėti, bet neįstengiate. Ko- 
dėl taip yra, Ibn Tahirai? 

— Tu viską žinai ir matai, Seiduna. Sunku tikėti tuo, kas nepaži- 
nu protu. Valia trokšta, bet protas priešinasi. 

— Tu nuoširdus ir man tai patinka. Bet ką pasakytum, jei iš ti- 
krųjų nuvesčiau tave į rojų, kur jį pajaustum savo rankomis, ausi- 
mis ir akimis, savo lūpomis? Ar tada patikėtum? 

— Kaipgi tada galėčiau abejoti, Seiduna? 

— Tai man patinka. Šįryt jūs pasižymėjote mūšyje. Bet aš atra- 
dau jūsų silpnybę, todėl pasikviečiau, norėdamas sutvirtinti jūsų 
tikėjimą ir padaryti jį ryžtingą. Nusprendžiau šiąnakt atrakinti 
jums rojaus vartus. 

Iš neapsakomos nuostabos jaunuoliai išsprogino akis. Juos apė- 
mė klaikas, jie nepatikėjo savo ausimis. 

— Kodėl taip spoksote į mane? Ar nesidžiaugiate, kad šitaip no- 
riu jus išskirti iš kitų? 

— Tu pasakei, kad... — pralemeno Ibn Tahiras ir nutilo netekęs 
žado. 

— Pasakiau, kad atversiu jums rojaus vartus, ir tai padarysiu. Ar 
jūs pasirengę? 

Neregima jėga visus tris parklupdė ant grindų. Fedajinai palietė 
kaktomis grindis prie Hasano kojų ir liko lyg stabo ištikti. 

Akimirką Hasanas pervėrė žvilgsniu savo draugus. Jųdviejų 
veidai skleidė niūrią įtampą. 

— Kelkitės! — paliepė jis fedajinams. 

Jaunuoliai pakluso. Hasanas ištraukė iš šviestuvo žvakę ir ap- 
švietė patalpą, kurioje buvo keltuvas. Ten buvo parengti trys žemi 
gultai. Jie buvo užkloti grindis siekiančiais kilimais. 

— Gulkitės ant šių gultų! — paliepė Hasanas. 

Abu Aliui įdavė laikyti žvakę. O Buzrukui Umidui padavė ąsotį 
vyno, pats paėmė nuo lentynos auksinę skrynelę ir atrakino. Žengė 
prie fedajinų, šie perbalę ir apgailėtini virpėjo, išsitiesę gultuose. 

— Kelias į rojų ilgas ir sunkus. Štai čia maistas ir gėrimas, kad 
pasistiprintumėte. Paimkite iš mano rankų. 

Hasanas priėjo prie kiekvieno jaunuolio ir įdėjo jam į burną 
po mažą gumulėlį, išimtą iš aukso skrynutės. Jusufas buvo taip 
susijaudinęs, kad iš pradžių negalėjo prasižioti. Suleimanas su Ibn 
Tahiru stengėsi kuo greičiau nuryti gumulėlį. 

Jo skonis iš pradžių buvo maloniai saldus. O paskui įsimaišė 
pasišlykštėtinas kartumas. Šiam nuslopinti Hasanas paliepė išgerti 
vyno. Paskui įdėmiai stebėjo poveikį. 

Pirmučiausia jaunuolius apsvaigino stiprus vynas, prie kurio jie 
nebuvo pratę. Jiems ėmė taip stipriai svaigti galva, kad griuvo pa- 
sliki ant gultų. Jusufas ėmė švokšti it papjautas jautis. Galiausiai 
pasidavė svaiginančiam snauduliui. 

O jo bičiuliai, apimti šiurpulingo smalsumo, kovojo su apgirti- 
mu. „Kas, jei tai — nuodai?“ — dingtelėjo Ibn Tahirui. Bet štai prie 
jo jau pripuolė aibė fantastinių būtybių, kurios ėmė pamišėliškai 
viena kitą vejoti. Jaunuolis lyg užkerėtas sekiojo jas akimis. 

Hasanas matė išsigandusias, plačiai atmerktas jo akis. 

— Į ką žiūri, Ibn Tahirai? 

Jaunuolis klausimo nebegirdėjo. Stebeilijosi į būtybes, kurios 
tempėsi jį drauge. Pagaliau joms pasidavė. 

Suleimanas nuožmiai kovojo su vaizdiniais, mėginančiais iš- 
kreipti jam prieš akis esančią tikrovę. Dar ką tik regėjo tris į jį 
spoksančius vadus įsitempusiais veidais. Bet štai jį paviliojo įsta- 
bus regėjimas ir pasiglemžė visą dėmesį. Iš pradžių Suleimanas 
1rgi nusigando, ar tik Hasanas nebus davęs nuodų. Bet netrukus ši 
mintis išgaravo. Vidinė kova išsekino jaunuolį, atsiradusios būty- 
bės darėsi vis galingesnės, kol galiausiai jį įveikė. 

Jusufas kurį laiką aimanavo ir blaškėsi. Paskui kietai įmigo. 
Netrukus tas pats nutiko ir Suleimanui, ir Ibn Tahirui. 

Hasanas paėmė plonus juodus apklotus ir užmetė juos ant jaunuo- 
lių. Paskui davė ženklą, ir jie šešiese buvo nuleisti į bokšto apačią. 

Juos pasitiko Hasano sargyba. Hasanas tyliai susakė šimtinin- 
kui Aliui nurodymus. Afrikiečiai dviese sugriebė kiekvieną gultą 
už rankenų ir, lydimi sargybinio, nunešė jaunuolius į sodus. 

Vadai nebyliai laukė grįžtančių nešikų. Hasanas tyliai jų pa- 
klausė: 

— Ar viskas gerai? 

— Viskas gerai, Seiduna. 

Hasanas sunkiai atsiduso. 

— Eime į bokšto viršų, — tarė jis. — Visa tai primena graikų tra- 
gediją. Dėkui Alachui, pirmas veiksmas baigėsi. 


Alamutas 


Vienuoliktas skyrius 


Iki vakaro sodai buvo parengti. Merginos pasiskirstė į grupeles, 
kaip buvo liepęs Seiduna. Mirjama su savo merginomis liko di- 
džiojoje saloje. O Fatimą ir Suleiką su jų palydomis eunuchai nu- 
plukdė į joms skirtus sodus. Žiūrint nuo tvirtovės, Fatima įsitaisė 
kairėje, o Suleika — dešinėje pusėje. Visus tris sodus skyrė perka- 
sai. Pakraštyje juos glėbė Šahrudas, šniokščiantis vanduo slopino 
balsus ir trukdė jiems sklisti iš vieno sodo į kitą. 

Aplink pastatą eunuchai, padedami merginų, nutiesė tarp krūmų 
ir medžių virves ir pakabino ant jų rytą padirbdintus žibintus. Šie 
buvo skirtingų dydžių ir pavidalų, nudažyti įvairiomis spalvomis. 
Sutemus sodų gyventojai juos įžiebė. Viskas aplinkui sušvito visiš- 
kai kitokia šviesa, įgavo naujų pavidalų ir šešėlių. Aplinka pasikei- 
tė. Merginos dairėsi nustebusios. Žvelgė viena į kitą. Vaikštinėjo 
takučiais, 0 jų veidai ir kūnai sušvisdavo tai viena, tai kita spalva. 
Vorus primenantys šešėliai šoko ant jų kūnų. Visa atrodė stebuklin- 
ga ir pasakiška. Regis, įsikūnijo vienas iš vaizdų, regėtų sapnuose. 
Ten, kur baigėsi šviesos juosta, driekėsi tiršta, neperžvelgiama tam- 
suma. Nebuvo matyti nei kalnų, nei tvirtovės, nei žvaigždžių. 

Nameliai kone skendėjo gėlėse. Kiekviename jų almėjo trykšlys. 
Į visas puses švirkščiančios čiurkšlelės mirguliavo lyg tūkstančiai 

perlinių vaivorykščių. Ant žemų paauksuotų stalelių svečių lau- 
kė sidabriniuose ir auksiniuose padėkluose sukrauti valgiai. Kepta 
paukštiena, žuvys, meistriškai sutaisyti saldėsiai ir ištisos krūsnys 
įvairiausių vaisių: figų, melionų, apelsinų, obuolių, persikų, vynuo- 
gių. Prie kiekvieno staliuko pūpsojo po šešis didelius vyno ąsočius. 
Nuošalyje — indai, sklidini pieno ir medaus. 

Per paskutinę maldą Adis dar sykį nuvedė Apamą į kiekvieną 
sodą. Ji viską atidžiai apžiūrėjo ir susakė paskutinius nurodymus. 
Mirjamai, Fatimai ir Suleikai davė po du gumulėlius svečiams už- 
migdyti. Antrasis tam atvejui, jeigu pirmasis gumulėlis nepaveik- 
tų. Atsisveikindama tarė: 

— Nesuteikite jaunuoliams progos per daug klausinėti. Užim- 
kite juos, visų pirma apsvaiginkite. Nes Seiduna yra teisingas ir 
griežtas. 

Apamai išėjus, merginos suvokė, kad artėja lemtinga akimirka. 
Vadovės liepė merginoms išgerti po taurę vyno dėl drąsos. 

Linksmiausios buvo Fatimos merginos. Jaudulingą nekantrumą 
jos slopino vynu ir juoku. Stebuklingas apšvietimas ir vynas pa- 
veikė. Baimė išsisklaidė. Svečio ir artėjančio nežinomo nuotykio 
belaukdamos, visos šiurpulingai jaudinosi. 

— Jo vardas Suleimanas, Seiduna sakė, kad jis dailus, — tarė 
Leila. 

— Regis, tu jo jau tykai, - paerzino ją Sara. 

— Ir tai man sakai tu, kuri jau net apsirgai nuo savo geidulių. 

— Leiskime Halimai pradėti, - pasiūlė Hanuma. 

Halima pabūgo. 

— Ne, ne, aš nieko nedarysiu. 

— Nebijok, Halima, — paguodė ją Fatima. — Aš atsakau už sėk- 
mingą svečio priėmimą, tad pati paskirsiu, ką kiekviena iš jūsų 
turės daryti. 

— Įdomu, kurią jis įsimylės? — smalsavo Aiša. 

— Tavo suktumas vargu ar bepadės, — atkirto Sara. 

— O tau dar mažiau — tavo juoda oda. 

— Nesikivirčykite, — ramino merginas Fatima. — Nesvarbu, ku- 
rią jis įsimylės. Mes tarnaujame Seidunai ir mums dera tik vykdyti 
jo įsakymus. 

— O aš manau, kad jis pamils Zainab, - tarė Halima. 

— Nes jos tokie nuostabūs geltoni plaukai ir tokios žydros akys. 

Zainab prunkštelėjo. 

— Kaip manote, ar jis bus gražesnis už Seiduną? — vis nerimo 
Halima. 

— Tik pažvelkite į šitą mažą beždžioniukę, - sušuko Fatima. - Ji 
jau įsimylėjo Seiduną. 

— Bet jis iš tiesų gražus. 

— Halima, bent jau šįvakar nebūk užsispyrusi. Seiduna skirtas 
ne mums. Nedrįsk apie jį šitaip kalbėti. 

— Bet Mirjamą tai jis įsimylėjęs. 

Sara net pasiuto. 

— Tai gal tu — Mirjama? 

— Kad nieko panašaus daugiau negirdėčiau! — subarė Halimą ir 
Fatima. 

— Kažin, kaip jis bus apsirengęs? — toliau smalsavo Aiša. 

Sara nusikvatojo. 

— Apsirengęs? Nuogas ateis. 

Halima atkišo į priekį rankas: 

— Aš tai į jį nė nedirstelėsiu. 

— Paklausykite, - įsiterpė Šeherė. - Sukurkime jam eilėraštuką. 

— Teisingai! Fatima, pamėgink tu. 

— Mes juk jo dar nesame mačiusios. 

— Fatima baiminasi, kad jis nebus gražus, - prunkštelėjo Sara. 

— Sara, nepykdyk manęs. Pamėginsiu. Pavyzdžiui, štai taip: 
Mielas vaikinas Suleimanas atkako į rojų... 

— Tai juokinga! — sušuko Zainab. - Juk Suleimanas yra didvy- 
ris, kovęsis su turkais. Geriau šitaip: Narsus kovotojas Suleimanas 
atkako į rojų... 

— Čia tai jau tikrai poetiška! — susierzino Fatima. — Keista, kaip 
dar liežuvio nenusilaužei... Paklausykite: Margas sakalas Suleima- 
nas atkako į rojų. Išvydo nuostabią Halimą, bet neužkalbino jos. 

— Ne! Manęs eilėraštyje neminėk! 

Halimą nuvėrė bauguliukas. 

— Tai paikas vaikas! Suprask gi tu vieną kartą! Čia tik pajuoka- 
vimas. 


Suleikos būrelyje merginos atrodė labiau susirūpinusios. Džada 
vos laikėsi ant kojų, o mažoji Fatima įsispraudė į atokiausią kerte- 
lę, lyg ten būtų saugiau. Asma vis klausinėjo kvailysčių, o Hanafija 
su Zofana ginčijosi dėl smulkmenų. Tik Rokaja ir Habibė tvardėsi. 

O Suleika nekantriai laukė. Ją svaigino suteikta garbė vadovau- 
ti. Ji svaičiojo, kaip tas nežinomas, gražus Jusufas ją pamils, būtent 
ją, o į visas kitas nekreips dėmesio. Iš tokio būrio merginų Suleika 
bus išrinktoji. Juk ji to nusipelno. Argi ne ji visų gražiausia ir geis- 
mingiausia? 

Išgėrusi taurę vyno, Suleika dar labiau įsijausmino. Aplinkui 
nieko nebematė. Paėmė arfą ir pradėjo braukti per stygas. Vaizda- 
vosi, kad yra mylima, geidžiama, jai dingojosi, kad ji apžavi, nuga- 
li... Nejučia Suleika pati įsimylėjo nepažįstamąjį, kurio visos laukė. 


Mirjamos vadovaujamame namelyje, kad ir ištaigingame, buvo 
nyku ir nejauku. Į jos būrelį paskirtos bailiausios ir nesavarankiš- 

kiausios mergaitės. Ieškodamos prieglobsčio, jos mielai būtų prisi- 
glaudusios po Mirjamos sparneliu. Bet mintys nešė Mirjamą tolyn 
nuo bičiulių. 

Mirjama net įsivaizduoti negalėjo, kad šitaip įsiskaudins su- 
žinojusi, jog Hasanas jos nemyli. Galbūt tai nebuvo tikroji jos 
skaudulio priežastis. Labiausiai ją pribloškė tai, kad Hasanui ji 
tėra priemonė, įrankis, kuriuo jis siekia savo tikslo, visiškai nesu- 
sijusio su meile. Ramiai, be jokių skrupulų, jis perdavė ją vienai 
nakčiai kitam. 

Mirjama pažinojo vyrus. Mozė, jos sutuoktinis, buvo pasidygė- 
tinas seniokas. Tačiau jai buvo visiškai aišku, kad jis verčiau būtų 
miręs, negu leidęs kam nors kitam prie jos prisiliesti. Muchame- 
das, jos mylimasis, rizikavo savo gyvybe, kad ją išsikovotų, ir žuvo 
dėl jos. Kai vėliau Basroje ji buvo parduota, visada žinojo, kad nė 
vienas ją nusipirkęs šeimininkas net kaip vergės jos neperleistų ki- 
tam. Šis pasitikėjimas savimi neišnyko ir tada, kai ji tapo Hasano 
nuosavybe. Dabartinis jo sprendimas iš pagrindų pakirto jos pasi- 
tikėjimą savimi, siaubingai pažemino. 

Jei įmanytų, apsiverktų. Tačiau Mirjamos akys sakytum ne- 
beįstengė ašaroti. Ar ji nekentė Hasano? Jos jausmai keistai su- 
sipynė. Iš pradžių jai buvo visiškai aišku, kad nieko kito nebe- 
lieka, tik pulti į Šahrudo vandenis. Paskui ji nusprendė keršyti. 
Bet šis noras taip pat subliūško ir užleido vietą neapsakomam 
grauduliui. Kuo daugiau ji apie tai mąstė, tuo aiškiau suprato, 
kad Hasanas elgėsi labai nuosekliai. Jo požiūris, neigiantis viską, 
kas daugybei Žmonių šventa ir nepajudinama, jo abejojimas visų 
sukauptų Žinių ir pažinimo teisingumu, galvosenos ir veiksmų 
laisvė, — argi visa tai daugybę kartų jos nežavėjo ir neerzino? Tai 
buvo žodžiai. O ji pati jautėsi esanti per silpna, kad išdrįstų arba 
įstengtų juos paversti veiksmais. Todėl ir nemanė, kad jis pajėgia 
būti toks galingas. 

Dabar ir šiuo požiūriu Mirjama pradėjo jį suprasti. Hasanas 
rodė jai prielankumą, gal net mylėjo. Mirjama jautė, kad turi jį 
gerbti. Protinis pažinimas Hasanui jau reiškė būtinybę realizuo- 
ti jį veiksmu; tai, ką jam atverdavo protas, išsyk ir įpareigodavo. 
Kiek kartų ji pati jam tvirtino, kad nebeįstengia daugiau nieko iš 
tikrųjų pamilti, nebegali daugiau niekuo tikėti ir nebepripažįsta 
jokių visuotinai galiojančių principų. Apsimetinėjo, tarsi jau būtų 
išsilaisvinusi iš visų prietarų. Argi pastaruoju savo sprendimu jis 
neįrodė, kad pasitiki ja? Kad vertina? 

Mirjama visiškai susipainiojo. Nesvarbu, ką ji galvojo, ką mė- 
gino suprasti, širdies gilumoje vis tiek nusėdo gėla, kartėlis, kad ji 
pažeminta, kad Hasanui ji tėra daiktas, kuriuo jis naudojasi taip, 
kaip jam diktuoja jo siekiai. 

Mirjama paslapčia svaiginosi vynu, tuštino vieną taurę po ki- 
tos. Bet jai rodės, kad darosi vis blaivesnė. Umai ji susivokė, kad, 
tiesą sakant, kažko laukia. Keista, bet visą tą laiką nė sykio ne- 
pagalvojo apie Ibn Tahirą. Hasanas sakė, kad jis — itin nuovokus 
jaunuolis, be to, poetas. Mirjamą pagavo keistas jausmas. Saky- 
tum kūną perbraukė nematomas sparnas. Ūmai Mirjama pajuto 
likimo artumą. | 

Ji paėmė artą ir gnybtelėjo pirštais stygas. Pasigirdo graudaus 
ilgesio sklidina rauda. 

— Kokia ji graži šįvakar, — sušnibždėjo Safija. Akimis parodė į 
Mirjamą. 

— Kai Ibn Tahiras ją išvys, išsyk pamils, —- pasakė Hadidža. 

— Kaip tai bus nuostabu, — nudžiugo Safija. - Sudėsime apie 
juodu eilėraštį. 

— Ar tau išties labai patiktų, kad jis ją įsimylėtų? 

— O, dar ir kaip. 

Didieji dajai tylomis lydėjo Hasaną į kuoro viršų. Užlipę į aikštelę, 
juodu pamatė blausų švytėjimą, sklindantį 1š tos pusės, kur plytėjo 
sodai, žvaigždžių šviesą. Nuėjo su Hasanu prie bokšto sienos ir 
pažvelgė žemyn. 

Trys stikliniai nameliai skendėjo šviesos jūroje. Jie buvo ap- 
šviesti 1r iš vidaus, ir iš išorės. Pro labai sumažinto dydžio stiklinį 
bokštą ir sienas buvo matyti visa, kas judėjo ir krutėjo tuose pas- 
tatuose. 

— Tu esi meistras, kuriam neprilygsta niekas, — pratarė Abu 
Alis. - Regis, prisiekei nuolat mums stebinti. 

— Tikri Tūkstančio ir vienos nakties stebuklai, — sumurmėjo 
Buzrukas Umidas. — Taip meistriškai viską parengei, kad net di- 
džiausios dvejonės išnyksta. 

— Palaukite, per anksti negirkite, — nusijuokė Hasanas. 

— Jaunuoliai veikiausiai dar miega. Vadinasi, uždanga dar ne- 
pakelta. Tik jiems nubudus pamatysime, ar vertėjo imtis šio suma- 
nymo. 

Hasanas paaiškino, kaip išdėstyti sodai ir kuriame kuris feda- 
jinas atsidurs. 

— Aš visiškai nesuprantu, — pasakė Abu Alis, — kaip tau galėjo 
šauti į galvą tokia mintis. Niekaip kitaip negaliu sau to paaiškinti, 
tik taip, jog tave įkvėpė kažkokia dvasia. Bet ne Alachas! 

— Tikrai, ne Alachas, — kikendamas atsakė Hasanas. — O senas 
geras bičiulis Omaras Chajamas. 

Jis papasakojo bendražygiams, kaip prieš dvidešimt metų ap- 
lankė poetą Nišapūre ir kaip šis visai nejučia įkvėpė jį sumanyti 
tai, kas šiąnakt bus išmėginta. 

Abu Alis didžiai nustebęs sukliko: 

— Nuo tų laikų puoselėjai mintyse šį sumanymą? Ir nepamišai?! 

Prisiekiu kankinio Alijaus barzda! Jei aš sumąstyčiau ką nors tokio 
didingo, neištverčiau nė mėnesio. Mesčiau visas jėgas savo suma- 
nymui įgyvendinti ir neatlyžčiau, kol pasisektų arba viskas žlugtų. 

— Aš prisiekiau, jog padarysiu viską, kiek leidžia mano žmogiš- 
kosios galios, kad šis sumanymas nežlugtų. Mintis auga ir rutulio- 
jasi Žmogaus sieloje nelyginant vaikas motinos įsčiose. Iš pradžių 
ji visiškai miglota, jokio aiškaus pavidalo, tik sužadina aistringą 
troškimą, kuris paakina būti atkakliam ir nenuleisti rankų. Ji labai 
galinga. Tolydžio apima ir apsėda savo sumanytoją, ir šis nebe- 
mato nieko kito, nebemąsto apie nieką kita, tik apie tai, kaip ją 
įgyvendinti, iškelti į dienos šviesą tą įstabų planą. Slėpdamas savo 
viduje tokią mintį, žmogus iš tiesų darosi panašus į pamišėlį. Jam 
net klausimas nekyla, ar tai teisinga, ar ne, ar tai gėris, ar blogis. 
Jis veikia, skatinamas negirdimo vidinio raginimo. Tik žino, kad 
yra įrankis, valdomas kažko stipresnio už jį patį. Bene jam rūpi, ar 
ši valdžia ateina iš dangaus, ar iš pragaro! 

— Ir visus tuos dvidešimt metų tu net nemėginai įgyvendinti 
savo sumanymo? Net neturėjai kam patikėti savo minčių? 

Abu Alis niekaip negalėjo tuo patikėti. O Hasanas nusijuokė. 

— Jei būčiau tau arba kuriam nors iš draugų jį atskleidęs, būtumė- 
te mane palaikę juokdariu arba pamišėliu. Neslėpsiu, nekantrumas 
vis pastūmėdavo jį įgyvendinti. Tikriau — anksčiau nei dera imtis jį 
vykdyti. Bet vėliau visada įsitikindavau, kad mano kelyje iškilda- 
vusios kliautys apsaugodavo nuo neatitaisomos klaidos. Pirmąsyk 
savo sumanymą ketinau įgyvendinti netrukus po to, kai Omaras 
Chajamas patarė man kreiptis į didįjį vizirį ir paprašyti, kad šis 
įvykdytų jaunystės pažadą ir padėtų man pakilti į aukštesnę padė- 
tų, kaip padarė jis. Nizamas al Mulkas pasirodė geranoriškesnis, 
nei tikėjausi. Pristatė mane sultonui kaip savo draugą, šitaip buvau 
priimtas tarnauti į rūmus. Galite įsivaizduoti, kad buvau smagesnis 
dvariškis už didįjį vizirį. Netrukau pelnyti sultono prielankumo 

ir jis ėmė mane išskirti iš kitų. Žinoma, šitaip pylė vandenį ant 
mano malūno. Laukiau progos paprašyti sultono, kad leistų man 
vadovauti karių būriams per kokį nors karinį žygį. Vis dar buvau 
naivus ir neįžvelgiau, kokį didžiulį pavydą mano sėkmė įžiebė bu- 
vusio bendramokslio širdyje. Man atrodė visai normalu, kad mudu 
rungtyniaujame. O jis tai suvokė kaip siaubingą pažeminimą. Vis- 
kas iškilo į dienos šviesą, kai sultonas užsimanė gauti visų savo 
milžiniškų rūmų pajamų ir išlaidų sąrašą. Jis paklausė Nizamo al 
Mulko, per kiek laiko šis gebėtų surinkti visus reikiamus duome- 
nis. „Šiai užduočiai atlikti man prireiks dvejų metų“ — atsakė vizi- 
ris. ,Ką, dvejų metų?! — nustebau aš. - Duokit man keturiasdešimt 
dienų ir gausit kuo tiksliausią visų valstybės reikalų aprašą. Tik 
leiskite pasinaudoti savo raštininkų paslaugomis.“ Mano bendra- 
mokslis išbalo ir išėjo iš kambario. Sultonas sutiko su mano pa- 
siūlymu, ir aš apsidžiaugiau, kad galėsiu parodyti savo gebėjimus. 
Įkinkiau į darbą visus savo patikėtinius visoje karalystėje ir, jų bei 
sultono raštininkų padedamas, iš tikrųjų per keturiasdešimt dienų 
surinkau visus duomenis apie valstybės pajamas ir išlaidas. Išau- 
šus sutartai dienai, nuėjau su užrašais pas sultoną. Pradėjau skaity- 
ti, bet vos perverčiau kelis lapus, pasibaisėjęs supratau, jog kažkas 
pakišo man kitus užrašus. Pradėjau mikčioti, mėginau prisiminti 
trūkstamus duomenis iš atminties. Bet sultonas jau atkreipė dėme- 
Sį į tai, kad sutrikau. Jis įsiuto, lūpos ėmė virpėti iš įniršio. Tada 
didysis viziris jam tarė: „Išmintingi vyrai apskaičiavo, kad šiam 
darbui atlikti prireiks mažiausiai dvejų metų. Kaipgi kitaip į klau- 
simus gali atsakyti pamišęs paikšis, gyręsis, kad viską atliks per 
keturiasdešimt dienų, jei ne beprasmišku vapenimu?“ Girdėjau, 
kaip mintyse jis piktdžiugiškai kvatojasi. Žinojau, kad tai jis įkišo 
pagalį man į ratus. Bet su sultonu nepajuokausi. Sugėdintas turėjau 
spūdinti iš rūmų ir trauktis į Egiptą. Sultono akyse likau šunakis 
juokdarys. Nuo tos dienos didysis viziris dreba laukdamas mano 

keršto, juk jis padarė viską, kad mane sužlugdytų. Taigi pirma pro- 
ga įgyvendinti sumanymą nuėjo šuniui ant uodegos. Bet man visai 
negaila. Aš iš tikrųjų baiminuosi, kad gimdymas neprasidėtų per 
anksti... 

— Esu girdėjęs apie tavo ginčą su didžiuoju viziriu, — tarė Abu 
Alis. — Įsigilinus į reikalą, tuoj atsiskleidžia kita pusė. Dabar man 
aiškų, kodėl Nizamas al Mulkas mirtinai nekenčia ismailizmo. 

— Egipte susiklostė dar geresnės sąlygos. Kalifas Mostanzeras 
Bilachas nusiuntė Bedrą Al Džemalį, savo sargybos viršininką, 
pasitikti manęs prie sienos. Kaire mane pasitiko kaip Alijaus misi- 
jos kankinį, su didele pagarba. Netrukus perpratau padėtį. Aplink 
du kalifo sūnus būrėsi dvi partijos, kiekviena jų siekė, kad jų va- 
dovas taptų sosto įpėdiniu. Vyresnysis, Nezaras, buvo silpnavalis, 
kaip ir pats kalifas. Apie tai bylojo jo laikysena. Jis, kaip ir jo tė- 
vas, beregint pateko mano įtakon. Deja, neatsižvelgiau į Bedro Al 
Džemalio ryžtingumą. Jis gynė jaunesnįjį kalifo sūnų, Almustalį. 
Pamatęs, kad pradedu jį gožti, liepė mane suimti. Kalifas persi- 
gando. Išsyk sumojau, kad čia menki juokai. Mečiau visas Egipte 
puoselėtas, į debesis kilusias svajas ir leidausi įsodinamas į euro- 
piečių laivą. Šiame laive pagaliau išsisprendė mano likimas. Kai 
atsidūrėme jūros viduryje, supratau, kad plaukiame ne Sirijos link, 
kaip man buvo žadėjęs Bedras Al Džemalis, o gilyn į vakarus palei 
Afrikos pakrantę. Jaučiau, kad viskas žlugs, jeigu būsiu išlaipin- 
tas kur nors netoli Kairuano. Umai kilo audra, dažna šioje jūros 
vietoje. Iš kalifo slapta buvau gavęs kelis kapšus auksinių. Vieną 
pažadėjau kapitonui, jeigu pasuks laivą ir išlaipins mane Sirijos 
pakrantėje. Jis turėjo puikų pasiteisinimą: į tą pusę laivą nunešė 
audra. Kapitonas susigundė auksu. Audra vis stiprėjo. Keliauto- 
jai, beveik vien europiečiai, pabūgo. Garsiai meldėsi ir siūlė dievui 
savo sielas. O aš, patenkintas, kad taip šauniai sutvarkiau reikalą, 
ramiai sau kiūtojau kamputyje ir kramčiau džiovintas datules. Jie 

stebėjosi, kodėl aš toks ramus. Mat nežinojo, kad pasukome į kitą 
pusę. Į jų klausimus atsakydavau, kad Alachas man pranešė, jog 
priplauksime Sirijos pakrantę ir kelyje mums nieko blogo nenutiks. 
Ši „pranašystė“ išsipildė ir per vieną naktį jų akyse tapau didžiu 
pranašu. Visi troško, kad priimčiau juos būti savo mokymo sekė- 
jais. Tokia netikėta sėkmė mane net išgąsdino. Galutinai įsitikinau, 
žinoti šiek tiek daugiau už tuos, kuriuos nori priversti tikėti. Ir tada 
stebuklus daryti labai paprasta. O tie stebuklai yra patręšta dir- 
va, kurioje užauga taurus tikėjimo žiedas. Staiga praregėjau. Kad 
įvykdyčiau savo sumanymą, išplėščiau pasaulį iš vyrių, man, kaip 
1r Archimedui, tereikia vieno atspirties taško. Jokios garbės, jokios 
šio pasaulio valdovų įtakos! Tik įrengtos tvirtovės ir pinigų, kad 
pertvarkyčiau ją pagal savo sumanymą. O tada tepasisaugo didieji 
viziriai ir visų valstybių galingieji! 

Hasano akys bauginamai sužaibavo. Abu Alis pasijuto taip, lyg 
būtų atsidūręs greta pavojingo žvėries, galinčio bet kurią akimirką 
pulti. 

— Dabar tą atspirties tašką turi, — tarė jis lyg ir raminamai, bet 
ir šiek tiek nepasitikėdamas. 

— Taip, — pritarė Hasanas. 

Jis pasitraukė nuo sienos ir atsigulė ant pagalvių, paskleistų ant 
grindų. Pakvietė atsigulti 1 draugus. Ant padėklų jų laukė ataušę 
kepsniai ir sklidini ąsočiai vyno. Vyrai pradėjo užkandžiauti. 

— Aš nesusvyruoju, jeigu reikia apmulkinti priešą. Bet draugų 
apgaudinėti nemėgstu, — netikėtai prašneko Buzrukas Umidas. 

Jis visą laiką tylėjo ir mąstė. Ūmai pratrūko. 

— Jei teisingai tave supratau, Ibn Saba, — toliau kalbėjo jis, — 
mūsų brolijos galios pamatas būtų suklaidinti fedajinai, šauniausi 
1r labiausiai mums atsidavę sekėjai. Ir klaidinti juos turėtume mes, 
šaltai apmąstę ir aiškiai suvokdami, ką darome. O kad tai pasiek- 

tume, turėsime pasitelkti neregėtą melagystę. Tavo sumanymas iš 
tiesų didingas, bet priemonės, kuriomis sieki jį įgyvendinti, yra 
gyvi žmonės, mūsų draugai. 

Hasanas, lyg būtų laukęs tokio priekaišto, ramiai atsakė: 

— Iš esmės kiekvienos bendruomenės galia remiasi suklaidin- 
tais sekėjais. Žmonės skiriasi gebėjimu pažinti. Kas siekia juos 
vesti, turi atsižvelgti į tai, kad žmonės nevienodai geba pažinti. Iš 
pranašų minia reikalavo stebuklų. Ir šie privalėjo tuos stebuklus 
daryti, kad išsaugotų savo gerą vardą. Kuo menkesnis sąmonin- 
gumas, tuo didesnis karštumas. Todėl žmoniją daliju į du iš esmės 
besiskiriančius sluoksnius. Į saujelę žinančių, apie ką kalbama, ir 
daugumą tų, kurie to nežino. Pirmieji yra pašaukti vesti, antrieji — 
būti vedami. Pirmieji yra kaip tėvai, antrieji — kaip vaikai. Pirmieji 
žino, kad tiesa nepasiekiama, o kiti tiesia į ją rankas. Kas belieka 
vedliams, jei ne penėti anuos pasakomis ir pramanais? Kas gi kita 
tai yra, jei ne melas ir apgaulė! Ir vis dėlto vedlius į tai stumia 
gryna pagaila. Taigi, kad galėtum vesti minią į kokį nors tikslą, 
kurį regi priešaky, turi ją klaidinti ir mulkinti, bet ji šito nesuvo- 
kia, tad kodėl gi iš to melo ir apgaulės nesukūrus gerai apgalvotos 
sistemos? Kaip pavyzdį galiu jums pateikti graikų filosofą Empe- 
doklį, kuris mėgavosi tuo, kad jo mokiniai jį garbino kaip dievą. 
O pajutęs artėjant paskutinę valandą, užkopė į ugnikalnio viršūnę 
ir šoko Žemyn į pragarmę. Mat buvo išpranašavęs, kad bus gyvas 
paimtas į dangų. Ant pragarmės krašto netyčia pametė vėliau jį 
išdavusį sandalą. Jei apavo nebūtų radę, gal iki šiol pasaulis būtų 
tikėjęs, kad filosofas gyvas nužengė anapusybėn. Viską smulkiai 
apsvarsčius, aišku, kad iš gryno savanaudiškumo šitaip pasielgti 
jis negalėjo. Nes kokios gi naudos būtų pešęs iš to, kad po jo mir- 
ties mokiniai būtų įtikėję, esą jis gyvas iškeliavo į dausas? Verčiau 
manykime, jog filosofo būta tokio jautraus, kad jis tiesiog nenorėjo 
išsklaidyti ištikimų sekėjų tikėjimo jo nemirtingumu. Jautė, kad iš 

jo reikalaujama meluoti, tad nenorėjo savo mokinių nuvilti. 

— Iš esmės toks melas yra nekaltas, — ilgiau pagalvojęs, tarė 
Buzrukas Umidas. —- Bet mąstant apie apgaulę, kurią rengi fedaji- 
nams, iškyla gyvybės ir mirties klausimas. 

— Esu judviem pažadėjęs, kad savo sumanymą filosofiškai pa- 
grįsiu, — prabilo Hasanas. — Todėl pirmiausia reikia iki galo išsiaiš- 
kinti, kas iš tiesų vyksta soduose. Išskaidykime vykstantį bandymą 
į sudedamąsias dalis. Turime tris jaunuolius, kurie tiki, kad atraki- 
nome jiems vartus į rojų. Jeigu jie būtų iš tikrųjų tuo įsitikinę, ką 
tuomet patirtų? Ar suvokiate, bičiuliai? Palaimą, kokios dar nėra 
tekę patirti nė vienam mirtingajam. 

— Bet ir stipriai apsigautų, — nusijuokė Abu Alis, — ir geriausiai 
tą žinotume kaip tik mes trys. 

— Bene jiems rūpės, kad mes tai žinosime? — atšovė Hasanas. — 
Gal žinai, kas tau nutiks rytoj'? O gal aš žinau, ką man rengia liki- 
mas? Gal Buzrukas Umidas žino, kada mirs? Ir vis dėlto tai turė- 
tų būti jau prieš tūkstančius metų įrašyta visatoje. Protagoras yra 
pasakęs, kad Žmogus — visų daiktų matas. Tai, ką jis suvokia, yra, 
o ko nesuvokia, nėra. Ten žemai, soduose, fedajinų trijulė siela ir 
kūnu, visomis savo juslėmis, patirs ir pažins rojų. Vadinasi, jiems 
rojus egzistuoja. Tu, Buzrukai Umidai, pasibaisėjai apgaule, į ku- 
rią įtraukiau fedajinus. Bet pamiršti, kad mes patys kasdien tam- 
pame savo juslių apgaulės aukomis. Taigi manau, kad esu ne ką 
blogesnis už tą virš mūsų sklandančią tariamą esybę, kuri, kaip 
teigia įvairūs tikėjimai, mus sukūrė. Mūsų juslių apgaulingumą 
suvokė jau Demokritas. Jam neegzistavo nei spalvos, nei balsai, 
nei saldumas, nei kartumas, nei šaltis, nei šiluma, 0 vien atomai 
ir erdvė. O Empedoklis įspėjo, kad visas Žinias gauname per savo 
jusles. Ko nepatiriame juslėmis, to nėra ir mūsų mintyse. Vadina- 
Si, jeigu juslės klysta, argi tada galėtų būti teisingas iš jų kylantis 
mūsų pažinimas? Pažvelkite į tuos eunuchus soduose! Patikėjome 

jiems saugoti gražiausias merginas. Jie turi tokias pat akis, ausis, 
tokias pat jusles kaip ir mes. Ir vis dėlto! Pakako nedidelio pjūvio 
kūne, kad jų pasaulio suvokimas visiškai pakistų. Ką jiems reiškia 
gundantis jaunos merginos veido odos kvapas? Atstumiančius pra- 
kaito garus. O standžių mergiškų krūtų prisilietimas? Nemalonų 
svetimo kūno tuklios dalies prisilietimą. O slaptingasis kūniško 
malonumo viršūnės šaltinis? Jiems tai — nešvarus nutekamasis la- 
takas. Štai matote, kokios patikimos yra mūsų juslės. Aklam nerū- 
pi spalvingas Žydinčio sodo grožis. Kurčias yra abejingas lakštin- 
galos giesmei. Eunucho nesujaudina mergelės grožybės, o kvailiui 
nusišvilpt į visą pasaulio išmintį. 

Abu Alis ir Buzrukas Umidas nejučia nusijuokė. Jie jautėsi taip, 
lyg Hasanas būtų paėmęs juos už rankos ir vestų stačiais, vingriais 
laiptais į tamsią, gilią prarają, į kurią iki šiol juodu nedrįso nė dirs- 
telėti. Jie suvokė, kad visa, ką Hasanas dabar jiems kalbėjo, jau 
seniai yra gerai apmąstęs. 

— Matote, jei kas nors, kaip antai aš, iš tiesų suprato, — toliau 
dėstė Hasanas, — kad niekuo, ką aplink save regi, jaučia ir suvo- 
kia, negali pasitikėti kaip tikru dalyku; jeigu jį persmelkia mintis, 
kad yra supamas vien netikrumo, neaiškumo ir apgaulės, tuomet 
tai jam jau nėra kažkas priešiška, o tiesiog gyvenimo būtinybė, 
su kuria anksčiau ar vėliau teks susitaikyti. Žvelgti į apgaulę kaip 
į vieną gyvasties pradmenų, kaip į elementą, kuris anaiptol nėra 
mums priešiškas, kaip į vieną iš daugybės priemonių, padedančių 
veikti ir brautis pirmyn, — tai vienintelė galima pasaulėžiūra tų, 
kurie pasiekė aukštesnį pažinimo lygį. Heraklitas visatą įsivaizda- 
vo kaip chaotiškai prigriozdintą šiukšlyną, tvarkomą laiko. Laikas 
jam buvo nelyginant vaikas, žaidžiantis spalvotais akmenėliais: iš 
pradžių juos dėlioja, o paskui vėl viską sujaukia. Koks didingas 
palyginimas! Laikas yra tarsi koks valdovas, menininkas. Šiai jų 
aistrai statyti, kurti prilygsta beprasmė valia, valdanti pasaulius. 

Ji kviečia juos egzistuoti, o paskui vėl nugramzdina į niekį. Bet 
kai jie gyvuoja, esti nepakartojami, užsisklendę, jie paklūsta tik 
griežtiems dėsniams. Tokiame pasaulyje gyvename ir mes. Esame 
pavaldūs jame viešpataujantiems dėsniams. Esame šio pasaulio da- 
lis ir negalime iš jo ištrūkti. Pasaulyje suklydimas ir apgaulė yra 
svarbūs veiksniai. 

— O, gailestingasis Alache! — sukliko Abu Alis. — Ar ir tu, Ha- 
sanai, nebūsi sukūręs pasaulio, kuriame viešpatauja ypatingi dės- 
niai? Spalvingo, keisto ir šiurpaus pasaulio? Alamutas yra tavo 
kūrinys, Ibn Saba. 

Jis prapliupo juoktis, šitaip privertė nusijuokti ir Hasaną. Buz- 
rukas Umidas žvelgė į vadą ir klausėsi jo, mąstė ir stebėjosi. Toly- 
džio grimzdo į visiškai svetimas ir nežinomas erdves. 

— Tavo pokštas, mielas Abu Ali, slepia nemažai tiesos, — senu 
papratimu šypsodamasis toliau kalbėjo Hasanas. — Juk jau ten, apa- 
čioje, judviem pasakiau, kad buvau įsėlinęs į paties Kūrėjo dirbtu- 
ves ir kyštelėjau nosį jam po pirštais. Nuo mūsų, - sakoma, kad iš 
gailesčio, — jis uždengė ateitį ir mūsų mirties dieną. Tą patį darome 
ir mes. Kur, po velnių, užrašyta, kad ir mūsų gyvenimas nėra tokia 
pati apgaulė?! Tik mūsų sąmonė sprendžia, ar kas nors egzistuoja 
„Iš tikrųjų“, ar tėra grynas sapnas. Jeigu prabudę fedajinai suvoks, 
kad pabuvojo rojuje, vadinasi, rojuje iš tikrųjų ir pabuvojo! Nes 
tarp tikro ir netikro rojaus nėra jokio skirtumo. Jei suvoki, kad 
kažkur pabuvojai, vadinasi, iš tiesų ir buvai ten atsidūręs! Ar jų pa- 
laima, pasimėgavimas, džiaugsmas nebus tokie patys, kokius pa- 
tirtų tikrose dausose? Epikūras išmintingai yra pasakęs, kad vengti 
kančios ir skausmo, ieškoti malonumų ir prabangos yra vienintelis 
teisingas Žmogaus požiūris į gyvenimą. Kuris iš fedajinų, nuvestų 
į rojų, patirs didžiausią palaimą? Iš tikrųjų! Viską atiduočiau, kad 
tik galėčiau atsidurti jų vietoje! Kad galėčiau bent kartą suvokti, 
jog Mėgaujuosi rojaus prašmatnybe! 

— Na ir sofistas tu! — sušuko Abu Alis. — Paguldyk mane ant 
kankinimų suolo ir įtikink, kaip dabar mėgini mudu įtikinti, kad 
jaučiuosi maloniau negu gulėdamas minkštam patale, prisiekiu Is- 
mailo barzda, kikenčiau iš palaimos! 

Hasanas ir Buzrukas Umidas ėmė kvatotis. 

— Metas pasižiūrėti, ką veikia mūsų didvyriai, — galiausiai tarė 
Hasanas. 

Vyrai pakilo ir priėjo prie sienos. 

— Kol kas dar ramu, - prabilo Buzrukas Umidas. — Grįžkime 
prie mūsų pokalbio. Tu sakei, Ibn Saba, kad irgi norėtum bent kar- 
tą patikėti, jog pabuvojai rojuje. O ką ypatingo patirs fedajinai, jei- 
gu įtikės, kad buvo rojuje? Jie gardžiuosis tokiais valgiais, kokių 
gali gauti ir šiaip, mėgausis tokiomis merginomis, kokių tūkstan- 
čiai po saule. 

— Ne! — paprieštaravo Hasanas. — Paprastam Žžmogeliui ne tas 
pats, ar jis vaišinasi karaliaus rūmuose, ar valgo įprastame ka- 
ravansarajuje, nors ragautų tų pačių patiekalų. Jis taip pat moka 
atskirti karalienę ir piemenaitę, nors jos atrodytų nepaprastai 
panašios. Nes mūsų malonumo suvokimas priklauso ne tik nuo 
kūniškų pojūčių, tai gerokai sudėtingesnis reiškinys, kurį veikia 
įvairiausios aplinkybės. Mergina, kurią regi kaip nuolat skaistumą 
atgaunančią huriją, tau suteiks kitokio džiaugsmo nei ta, kurią nu- 
sipirkai kaip vergę. 

— Šį tą man priminei, — pertarė jį Abu Alis. - Korane parašyta, 
kad rojaus merginos niekada nepraras nekaltybės. Ar apie tai pa- 
galvojai? Būk atsargus, kad per tokią smulkmeną nežlugtų visas 
tavo sumanymas! 

Hasanas smagiai nusijuokė. 

— Nei čia tuose soduose kvepia nekaltybe, — atšovė jis, — nei 
šiaip sau iš Kabulo buvo atvežta Apama. Nejau manote, kad jos, 
kaip nuostabiausios meilužės nuo Kabulo iki Samarkando, šlovė 

nepelnyta? Galiu jus patikinti, kad, pagyvenusi su dešimčia mei- 
lužių, ji liko tokia pat gležna kaip ir šešiolikos metų mergina. Mat 
žinojo vieną meilės paslaptį, kuri, atskleista, atrodo visai papras- 
ta. O jeigu tos paslapties nežinai, patikėsi amžinai atsinaujinančia 
mergyste. Ši paslaptis yra tam tikras rūdos mišinys, kuris, tam 
tikrame tirpale ištirpdytas, sutraukia odą ir, teisingai panaudotas, 
neprityrusį vyrą gali suklaidinti, esą šis turi reikalą su nekalta 
mergaite. 

— Jei iš tiesų į tai atsižvelgei, tuomet esi gyvas šaitanas, — kiken- 
damas tarė Abu Alis. 

— Pažvelkite! Vienas fedajinas jau pabudo! — sušuko Buzrukas 
Umidas. 

Visi trys sulaikė kvapą. Pro stiklinį stogą jie išvydo, kaip mer- 
ginos apspito jaunuolį, o šis joms kažką pasakojo. 

— Tai — Suleimanas, - tarė Hasanas ir nejučia pritildė balsą, lyg 
baimintųsi, kad sode jį gali išgirsti. — Jis yra pirmas mirtingasis, 
nubudęs rojuje. 


Eunuchams įnešus Suleimaną, menėje, kur svečio laukė Fatimos 
grupelė, stojo kapų tyla. Nieko netarę, jie suėmė jaunuolį už kojų 
ir pečių ir perkėlė ant pagalvių. Ir vėl nieko netarę, tykiai išėjo su 
tuščiais neštuvais. 

Merginos vos drįso kvėpuoti. Jos spoksojo į kūną, užklotą juo- 
du apdangalu. Zainab sušnibždėjo Fatimai, kad ši atklotų miegantį 
svečią. 

Fatima ant pirštų galų prisiartino prie miegančio jaunuolio. 
Palinko virš jo ir nutraukė užklotą. Sustojo it įbesta. Kad ir ko 
būtų tikėjusis, tokio dailaus Suleimano negalėjo nė įsivaizduoti. Jo 
skruostai buvo rausvi it mergaitės. Juos vos dengė švelnūs pūkeliai. 

Vyšnios raudonumo lūpos kiek pračiauptos. Pro jas bolavo eilė bal- 
tų it perlai dantų. Blakstienos vešlios ir ilgos, jos metė ant skruostų 
subtilų šešėlį. Jaunuolis gulėjo ant šono. Viena ranka pakišta po 
kūnu, o kita lengvai laikėsi už pagalvės. 

— Kaip jis tau, Halima? - tylutėliai paklausė Hanuma. 

— Aš jo nemylėčiau. 

— Cit! Dar surysit jį akimis. 

Sara ėmė prislopintai kikenti. 

— Tu taip ir padarytum, jei tai būtų įmanoma, — paerzino ją 
Zainab. 

— O tu verčiau patylėk! 

Fatima paėmė arfą ir perbraukė pirštais per stygas. Pamačiusi, 
kad Suleimanas vis dar miega, įsidrąsino ir pusbalsiu uždainavo. 

— Kalbėkite garsiai, lyg būtumėte vienos, — pasakė Fatima. — 
Gal dar ilgai teks laukti, kol prabus. 

Garsiai kalbėdamos, merginos atgavo kvapą. Jos pradėjo pokš- 
tauti, laidyti juokelius ir viena iš kitos kikenti. 

Beregint Suleimanas ėmė blaškytis. 

— Žiūrėkit, jis tuoj nubus! — sušuko Zainab. 

Halima užsidengė rankomis akis. 

— Ne, jis tik kažką sapnuoja, — atsiduso Sara. 

Halima vėl dirstelėjo į jaunuolį. 

— Tik nepradėk man čia zirzti, - prigrasino jai pirštu Fatima. 

Tuo metu Suleimanas pakilo pasirėmęs alkūnėmis, pramer- 
kė akis ir vėl užsimerkė. Paskui vėl plačiai atsimerkė ir bukai 
įsistebeilijo į persigandusių, o drauge smalsių merginų veidus. 
Tada papurtė galvą, sumurmėjo kažką nesuprantama ir vėl at- 
sigulė. 

— Turbūt pamanė, kad sapnuoja, — sušnabždėjo Aiša. 

— Prieik prie jo, Fatima, ir paglostyk, — patarė Zainab. — Gal 
tada prabus. 

Fatima tyliai prisėdo ant pagalvių šalia jaunuolio. Akimirką su- 
dvejojo, paskui labai švelniai paglostė jam veidą. 

Suleimanas virptelėjo. Pasisuko ir ranka atsitrenkė į Fatimos 
šlaunį. Fatimai taip nudegino kūną, tarsi ją būtų liepsna lyžtelėjusi. 
Mergina sulaikė kvapą ir įsiklausė, apimta virpulingo saldumo. 

Suleimanas vėl atsisėdo. Per jėgą atplėšė akis ir įsižiūrėjo į vir- 
pančią Fatimą. Netaręs nė žodžio, lyg koks mechanizmas apsika- 
bino ją ir prisispaudė prie savęs. Lygiai taip pat nesąmoningai ir be 
nuovokos ją paėmė. 

Fatima negalėjo aiškiai suprasti, kas jai nutiko. Lygiai taip pat 
abejingai jo paklausė: 

— Ar myli mane, Suleimanai? 

Suleimanas buvo palinkęs virš jos. Nenuleisdamas akių žvelgė 
jai į veidą. Paskui sumurmėjo: 

— Eik, eik. O vis dėlto tu graži, bet žinau, kad tai viso labo sap- 
nas. Prakeikimas, net ir sapnai būtinai susijaukia. 

Fatima pasipurtė ir atsikratė apsvaigimo. Susigėdusi pažvelgė 
į bičiules. 

Staiga prisiminė savo pareigas. Prisiminė klaikią bausmę, kuria 
pagrasino valdovas, jeigu bandymas nepavyks. Ji atstūmė nuo sa- 
vęs Suleimaną ir priekaištingai tarė: 

— Ar tau ne gėda, Suleimanai? Rojuje esi ir keikiesi! 

— Rojuje? 

Jaunuolis mikliai pasitrynė akis. Paskui apsidairė aplink. Net 
akis išpūtė, taip spoksojo. 

— Kur, kur aš esu? — sumikčiojo. 

Fedajinas ėmė čiupinėti save, aplinkinius daiktus, paėmė pagal- 
vę ir baimingai prisilietė prie Fatimos. 

Tada atsikėlė. Įsižiūrėjo į almantį trykšlį, žengė prie maudyklės 
ir įmerkė ranką į vandenį. 

— O, dangau! — sušnibždėjo jis. — Iš tikrųjų esu rojuje. 

Merginos jį stebėjo pabūgusios ir sulaikiusios kvapą. O jei jis 
viską supras? Tada jos neteks galvos. Bet ar joms pavyks visą laiką 
išsaugoti apgaulės skraistę? 

Pirmoji atsipeikėjo Fatima. 

— Ilgai keliavai. Gal esi ištroškęs? — pasiteiravo ji. 

— O, taip, ištroškęs, — sušnibždėjo Suleimanas. 

Fatima linktelėjo ir Sara atnešė dubenį šalto pieno. Jaunuolis 
paėmė indą merginai iš rankų ir beregint ištuštino. 

— Tarsi būčiau gimęs iš naujo, - tarė ir jo veide sušvito šypsnys. 

— Eikš, išmaudysime tave, —- pakvietė Fatima. 

— Gerai. Bet nusisukite. 

Merginos pakluso. Sara ir Zainab prislopintai sukrizeno. 

— Kodėl jos juokiasi? — nepatikliai paklausė jaunuolis nusireng- 
damas. 

— Čia tokie papročiai! 

Suleimanas paniro į vandenį. 

— Koks maloniai šiltas vanduo, — nudžiugo jis. 

Svaigulys sklaidėsi. Suleimanas vis dar skliaustė ausis, bet 
drauge jautėsi kaip namie. 

— Paduokite man rankšluostį! — garsiai pareikalavo. 

"Tuoj gavo ko norėjęs. 

— Geidaučiau pamatyti, kaip maudotės jūs. 

Fatima mirktelėjo merginoms. Visos nusivyniojo skraistes ir 
įlipo į maudyklę. Halima pasislėpė. Sara atitempė ir ją. Merginos 
pradėjo taškytis. Krykštimas ir juokas pasklido po menę. | 

Suleimanas apsisiautė apdaru ir išsitiesė ant pagalvių. 

— Čia iš tiesų smagu, — tarė jis šypsodamas. 

Ūmai pajuto silpnumą ir baisų alkį. Ėmė godžiai dėbčioti į gar- 
dėsius, sukrautus ant stalų kampe. 

Fatima apsigaubė skraiste ir priėjo prie svečio. 

— Ar tu alkanas, Suleimanai? — angeliškai maloniai pasiteiravo. 

— Dar ir kaip. 

Merginos bematant patiekė valgius. 

Nelyginant išbadėjęs vilkas, Suleimanas puolė šveisti. Galėjai 
matyti, kaip jam vėl grįžta jėgos. 

— Įpilkit jam vyno! —- sušnibždėjo Fatima. 

Jaunuolis gėrė dideliais gurkšniais. Nužiūrinėjo jam patarnau- 
jančias gražuoles. Jų oda bolavo pro skraisčių audeklą. Iš geidulin- 
gumo fedajinui temo akyse. 

— Ar visa tai — mano? - paklausė jis. 

Norėdamas įsitikinti, čiupo Aišą už rankos ir prisitraukė prie savęs. 

Ji nesipriešino. 

Tuoj ir Leila prisišliejo. 

— Prigirdykite jį, apsvaiginkite, - pašnibždomis akino merginas 
Fatima. 

Vynas tolydžio svaigino jaunuoliui galvą. 

— Prisiekiu kankinio Alijaus barzda! — sušuko jis. — Seiduna 
sakė tiesą. Jam iš tikrųjų duotas rojaus raktas. 

Suleimanas glėbesčiavo ir bučiavo visas merginas iš eilės. 

— Tik ar nebūsiu miręs? — staiga parūpo jam. 

— Nebijok, — paguodė jį Fatima. — Ryt vėl atsidursi Alamute ir 
tarnausi Seidunai. 

— Jūs jį pažįstate? 

— Na, juk mes vis dėlto rojuje! 

— Vadinasi, žinote, kad šįryt mes iškaršėm kailį klaidatikiams? 

— Žinome, o kaipgi. Tu persekiojai turkus, o Ibn Tahiras išplėšė 
vėliavą priešams iš rankų. 

— Alachas yra didis! Jei apie tai papasakočiau Naimui ar Obei- 
dai, jie mane užjuoktų. 

— Ar jų tikėjimas toks silpnas? 

— Prisiekiu Pranašo barzda, ir aš netikėčiau, jei juodu man ką 
nors panašaus papasakotų. O kur Ibn Tahiras ir Jusufas? 

— Jie irgi rojuje. Kitame pasaulyje jūs vėl susitiksite ir papasa- 
kosite vienas kitam, ką čia matėte ir patyrėte. 

— Iš tikrųjų, prisiekiu Alachu, kokių keistenybių restykiais nu- 
tinka doram musulmonui. 

Maloniai įkaušęs, jis ėmė pasakoti apie Alamutą, mokytojus ir 
bičiulius, apie rytinį mūšį su turkais. 

Merginos susėdo aplink jį ir susidomėjusios klausėsi. Suleima- 
nas buvo pirmasis, kurio vyriškumą šiuose soduose jos pajuto. Be 
to, jis buvo nuostabiai dailus jaunuolis. Visos iki vienos jį įsimylėjo. 

Fatima sėdo prie arfos, ėmė braukti per stygas ir pusbalsiu niū- 
niuoti. Kelis kartus dirstelėjo į Suleimaną įsimylėjusiomis akimis. 

— Fatima kuria dainelę, - sušnabždėjo Hanuma. 

Halima slėpėsi jai už nugaros. Laikėsi įsikibusi jai į pečius ir 
vis pašnairuodavo į Suleimaną. Šis jai nepaprastai patiko. Jo pa- 
sakojimas, kupinas pasitikėjimo savimi, atviraširdiškas, smagus 
juokas, narsa, — viskas ją žavėjo. Nors ir pyko ant savęs, vis dėlto 
jautė, kad galutinai supaikėjo. 

Pasakodamas Suleimanas retkarčiais pagaudavo susižavėjusį 
jos žvilgsnį. Matė tik jos pirštus ant Hanumos pečių ir akis. Staiga 
jam toptelėjo, kad prie jos dar nebuvo prisilietęs. Fatimos, Saros, 
Zainab, Aišos ir Leilos vardus jau buvo įsiminęs. 

— Kas ta mažylė, besislepianti tau už nugaros? — paklausė jis 
Hanumos. 

— Halima. 

Visos prajuko. 

Sutrikęs Suleimanas apsižvalgė. Didelės akys ir pirštai ūmai 
dingo Hanumai už nugaros. 

— Eikš arčiau, Halima, — pakvietė jis. - Juk tavęs dar nemačiau. 

Hanuma, Šeherė ir kitos čiupo Halimą ir stumtelėjo prie Su- 
leimano. Ji traukulingai nusistvėrė kilimo su pagalvėmis ir ėmė 
traukti į save. 

— Nejaugi šita nykštukė visada tokia baili'? 

— Visada. Dar bijo driežų ir gyvačių. 

— Bet juk manęs nebijosi? Juk tu ne koks turkas ar kitas klaida- 
tikis. Dažniausiai anie manęs bijo. 

Jaunuolis siekė pabučiuoti Halimą, bet ji išspruko ir užsispyrusi 
nuleido galvą. 

— Ką tai reiškia? — nustebo jis. 

Fatima ėmė kažką barškinti kampe. Netikėtai Halima rankomis 
apsivijo Suleimanui kaklą ir priglaudė galvą jam prie krūtinės. 

— Negaliu pakęsti, kai jos čia aplink zuja, —- šnibžtelėjo. 

— Eikite pas Fatimą, — paliepė Suleimanas. 

„Kokia ji nepaprastai miela“, — pamanė jis. 

Halimos rankos vis stipriau jį spaudė. Jos veidas įkaito it geležis. 

— O, Alache, kokia ji saldi, — sušnibždėjo jaunuolis ir suspaudė 
ją savo glėbyje. 

Tada Sara įpylė jam vyno. Kol Suleimanas gėrė, Zainab mikliai 
pakeitė pagalves. 

— Hm, nė viena nebuvo tokia meili ir saldi, - sumurmėjo jis. 

Halima nuslinko į kampą ir įsikniausė į pagalves. Ir išsyk užmigo. 

Fatima kostelėjo. 

— Uždainuosiu dainą apie šį vakarą, — tarė ji žavingai šypsoda- 
masi. Jos skruostuose susidarė duobutės. 

— Nuostabu! — pralinksmėjo Suleimanas. Jis vėl prigulė ant pa- 
galvių ir susidėjo rankas už galvos. 

— Paklausykite! 

Fatima uždainavo, pritardama sau arfa: 


Narsusis sakalas Suleimanas 
Į rojų štai atkeliavo. 

Išvydo jis Fatimą 

Ir ūmai neteko žado. 

Prigludo prie jos švelniai 
It baltas gulbinas. 

Ji atsidavė jam meiliai, 
Jis liko jos ponas. 


Čia prišoka Aiša lipšni, 
Visa išsipusčiusi, 
Nuvilioja Fatimai vyrą, 
Pati jį apkabina. 


Leilai susopa širdį — 

Na ir dailus tas Suleimanas. 
Prisėlina ji tylutėliai, 

Žiū, jau ja susidomėjęs. 


Vos Turkan jį išvysta, 

Tuoj prisistato. 

Suleimanui seilė kad tįsta, 
Jau, žiūrėk, su ja draugauja. 


Bet štai dar viena 
Širdį nerimtą jo gundo. 
It rojaus aguona, 
Juodoji Sara šypso. 


Juodakių čia daugybė, 
Suleimanui tamsiaodžių gana. 
O štai Zainab visai kitokia, 

Ji žydraakė tikra! 


Alachas davė Halimai liemenį grakštų, 
Davė kojas ilgas ir liaunas. 


' 300 


Alamutas 


Sultono haremą tikrai ji papuoštų. 
Jaunuoliui įplieskė aistras. 


Ir Hanuma, ir Šeherė 
Tiesia rankas į didvyrį. 
Viena lūpas bučiuoja, 
Kita krūtinę myluoja. 


Vargšelei Fatimai beliko 
Gnaibyt stygas. 

Ji nerimtą meilužį stebėjo, 
Rijo ašaras karčias. 


Suleimanas prie Fatimos žengia, 
Koks šis karžygys dailus! 

Veidą jos bučiuoja, atgailauja, 
Štai vėl geras jai, meilus. 


Staiga mergelės visos 
Ima šokt ratelį aplink jį. 
Užtraukia dainą garsią, 
Nuaidi ji kalnais tolyn. 


Rojus lyg nebuvo rojus, kol į jį 
Mūs bernelis neatkeliavo. 

Tad, pasveikinkime jį: 
Suleimanai, visa garbė - tavo! 


Klyksmas, juokas ir garsūs pritarimo šūksniai lydėjo Fatimos 
dainą. Merginos ištempė Suleimaną į vidurį ir pradėjo aplink jį 


šokti. Šaukė jo garbei ir gėrė į jo sveikatą. 

Jaunuolis vos ištrūko iš jų rato. Pribėgo prie Fatimos ir linksmai 
ją apsikabino. 

— Nuostabi daina! — tarė šypsodamas. — Turi man ją užrašyti. 
Tai išsižios Naimas su Obeida. 

— Ne, iš rojaus nieko negali išsinešti, —- atsakė jam Fatima. — Iš- 
mok mintinai. 

Galiausiai bruzdesys prižadino Halimą. Ji nustebusi ėmė dairy- 
tis aplinkui. Pagaliau paklausė: 

— Kas čia įvyko? 

— Fatima sukūrė dainą, - atsakė Sara. — Tu irgi joje minima. 

— Tuomet veikiausiai paika ta jūsų dainelė. 

Halima įsispraudė tarp pagalvių ir panūdo vėl įmigti. 

Bet ją pastebėjo Suleimanas. Priėjo ir papurtė už peties. 

— Kaip tu gali miegoti, kai turite svečią? 

Jaunuolis prisėdo greta Halimos, ši prisispaudė prie jo. Sulei- 
manas jautė malonią šilumą, sklindančią nuo jos alsavimo, jo to- 
lygumas jį migdė. 

— Kokie juodu mieli, - tarė Aiša. 

— Palikime juos, tegu išsimiega. 

Fatima pakvietė Zainab. 

— Sukurkime dainą apie juodu, - tyliai pasiūlė. 

Kitos merginos svaiginosi vynu ir toliau sau linksminosi. Šoko, 
turškėsi maudyklėje, pokštavo ir kvatojo. 

Pagaliau daina buvo sudėta ir Fatima paliepė merginoms pri- 
žadinti Halimą ir Suleimaną. Netrukus abu atsimerkė, pažvelgė 
vienas į kitą ir prapliupo juoktis. 

— Ak, kad dabar mane pamatytų bičiulis Jusufas! 

Suleimanas buvo neapsakomai laimingas. Merginos padavė 
jam taurę vyno. Bet jis ją atstūmė ir ėmė gerti iš viso ąsočio: 

— Nė vienas sultonas taip saldžiai negyvena! 

— Paklausykite! Fatima su Zainab sudainuos jums dainą. 

Suleimanas atsirėmė į pagalves ir priglaudė prie savęs Halimą. 
Merginos užtraukė: 


Paikiausia iš hurijų 

Rojaus — Halima. 

Iš padilbų ji žvelgia, 

Jei apie vyrą kas užsimena. 

Angių ir driežų prisibijo 

Ir štai ką pati sau mintija: 
Alachas juos sukūrė tam, 

Kad rytų mažas mergaites, aiman. 


Nors slapta vis svaido žvilgsnius 
Į eunuchus mūsų linksmus. 

Ir svajoja daugel naktų, 

Kad tų vyrų būtų tikrų. 


O kai Suleimanas atkako, 

Širdelė jos baisiai apsalo, 

Kad nesuprato, nei kaip, nei kada, 
Proto neteko, aistros apimta. 


Kai jaunuolis tuoj siekė ranka 
Jos krūtinės tyros, 

Halima pravirko švelni ir liūdna 
Ir gūžės pritrūkus drąsos. 


Visu kūnu virpėjo nudelbus akis, 
Suglebus nuščiuvo. 

Troško, norėjo, gynėsi vis 

Ir iš gėdos tik raudo. 

Galbūt širdyje ji įbūgo, 
Kad negebės paganėdinti. 
Ko mokėsi, viską pamiršo. 
Ir galva ėmė svaigti. 


O kai įvyko galiausiai, 

Kas ir nutinka dažniausiai, 

Iš laimės ir linksmybės saldžios 
Akyse jos suspindo gausybė palaimos. 


Merginos prajuko. O Halima sėdėjo visa išraudusi iš gėdos ir 
pykčio. Suleimanas kvatojosi iš pasitenkinimo. Jis jau buvo taip 
nusitašęs, kad vargu ar beįstengtų atsistoti ant kojų. 

— Apmėtysiu jus pagalvėmis, jei neužsičiaupsit! 

Halima iškėlė savo smulkutį kumštelį ir ėmė grūmoti. 

Tą akimirką tolumoje ilgesingai nuaidėjo ragas. Vieną, du, tris 
kartus. 

Merginos nuščiuvo. Fatima perbalo. Patykom išsitraukė gumulėlį. 

Suleimanas irgi sukluso. Šiaip ne taip atsistojo. Vos ne vos lai- 
kėsi ant kojų. | 

— Ką tai reiškia? — paklausė nustebęs. 

Žengė prie durų, tarsi ketintų išeiti iš menės. 

— Dar vieną taurelę, Suleimanai. 

Fatima sunkiai slėpė staiga apėmusį susirūpinimą. 

Gėrimas buvo paruoštas. Merginos vėl nusitempė Suleimaną 
ant pagalvių. 

— Ką papasakosi Naimui ir Obeidai apie savo nuotykius roju- 
je? — paklausė Fatima, mėgindama atitraukti jo dėmesį nuo pa- 
vojingų Minčių. 

— Naimui ir Obeidai? Tie „turkai“ manimi nepatikės. Bet aš jiems 
dar parodysiu. Tegu tik suabejoja! Štai ką jiems po nosim pakišiu! 

Suleimanas parodė savo kietą kumštį. Fatima padavė jam taurę 
gėrimo. Suleimanas išgėrė ją lyg šiaip sau. 

Netrukus jį pagavo stiprus svaigulys. Iš paskutiniųjų mėgino 
priešintis. 

— Duokite man ką nors kaip atminimą. 

— Iš čia nieko nevalia pasiimti. 

Suleimanas suprato, kad iš Fatimos nieko nepeš. Silpstanti jo 
ranka nejučia apčiuopė Halimos riešą. Auksinė apyrankė nuslydo 
jam į delną. Suleimanas paslėpė ją po apdaru ir kietai įmigo. 

Halima jo neišdavė. Ir kaip galėtų?! Juk pamilo jį visa širdimi. 

Menėje įsiviešpatavo mirtina tyla. Fatima tykiai paėmė juodą 
uždangalą ir užklojo miegantį vyrą. 

Merginos laukė. 


— Ne daiktai daro mus laimingus ar nelaimingus, — tarė Hasanas 
bendražygiams observatorijoje, kai jie vėl įsitaisė ant pagalvių, - o 
mūsų mintys, esamų daiktų įsivaizdavimas. Pavyzdžiui, gobšuo- 
lis užkasa lobį slaptavietėje. Viešai dedasi esąs skurdžius, o pa- 
tyliukais mėgaujasi, kad yra turčius. Kaimynas suuodžia paslaptį 
ir išsikasa jo lobį. Gobšuolis džiaugsis savo turtais tol, kol aptiks 
vagystę. O jeigu mirtis pasiglemžtų jį anksčiau, tai išleistų kvapą 
palaimingai manydamas, kad yra turtuolis. Tas pats ir vyrui, ne- 
žinančiam, kad jo mylimoji jį apgaudinėja. Apie tai nesužinojęs, 
jis gyvens laimingai iki mirties. Ir jo mylimiausia moteris galėtų 
būti ištikimybės pavyzdys. O jei koks piktas liežuvis įskųstų, kad 
moteris jam neištikima, vyras patirtų pragarišką kančią. Vadina- 
si, nei daiktai, nei tikrovė nelemia mūsų laimės ar nelaimės, mes 
visiškai priklausome tik nuo suvokimo, įsivaizdavimo. Kiekvie- 
na nugyventa diena įrodo, koks melagingas ir klaidingas tas mūsų 

įsivaizdavimas. Ant kokių trapių kojyčių laikosi mūsų laimė! Koks 
dažnai nepagrįstas būna mūsų liūdesys! Tad ko čia stebėtis, kad iš- 
minčius abejingas ir vienam, ir kitam?! Ir kad laime gali džiaugtis 
tik primityvūs Žmonės ir neišmanėliai?! 

— Tavo filosofija nelabai atitinka mano požiūrį, — pasakė Abu 
Alis. — Tiesa, mes nuolat klystame ir visada tampame klaidingų 
įsitikinimų aukomis. Tad nejau turime atsižadėti bet kokių sma- 
gybių, nes spėjimas gali būti neteisingas? Jei žmogus elgtųsi pagal 
tavo išmintį, gyvenimą turėtų nugyventi dvejodamas ir negaran- 
tuotas. 

— Kodėl tuomet taip įsiaudrinai, kad nusiunčiau fedajinus į 
rojų? Argi jie nėra laimingi? Kuo jų laimė skiriasi nuo laimės 
žmogaus, kuris lygiai taip pat nežino tikrojo jos šaltinio? Žinau, 
kur čia šuo pakastas. Tave trikdo, kad mes trys žinome tai, ko ne- 
žino jie. Šiaip ar taip, jiems geriau negu, tarkime, man. Pagalvok, 
kaip jiems apkarstų bet koks malonumas, jeigu kiltų abejonė, ar 
tik ne aš juos įpainiojau į tai, ko jie nesuvokia. Arba kad žinau 
daugiau už juos apie tai, kas jiems nutinka. Arba jeigu įtartų, 
jog tėra žaislai, šachmatų figūros mano rankose. Įrankis, kuriuo 
naudojasi aukštesnė jėga, tobulesnis protas, įgyvendinantis ne- 
žinomą sumanymą. Man, bičiuliai, toks įtarimas, tokia nuojauta 
apkartina kiekvieną gyvenimo dieną. Nuojauta, kad virš mūsų 
egzistuoja kažkas, savo skvarbiomis dvasios akimis peržiūrin- 
tis visatą ir mūsų padėtį joje, galintis viską Žinoti apie mus, gal 
net mūsų mirties valandą, viską, kas mūsų protui beviltiškai ne- 
pažinu. Kažkas, kas gali turėti prieš mus kokių nors kėslų, gal- 
būt panaudoja mus savo bandymams, galbūt žaidžia su mumis, 
mūsų likimu ir gyvenimu, o mes, lėlės jo rankose, linksmina- 
mės ir džiaugiamės įsivaizduodami, kad patys esame savo likimo 
kalviai. Kodėl kaip tik subtilesnės sielos taip beviltiškai įninka 
į gamtos paslapčių atradimus, kodėl kaip tik išmintingieji taip 

aistringai atsiduoda mokslui ir visatos tyrinėjimams? Epikūras 
yra pasakęs, kad išminčius mėgautųsi visiška laime, jei tik jo ne- 
kankintų nesuvokiamų dangaus reiškinių ir mirties mįslės bai- 
mė. Norėdamas jos išvengti arba bent jau ją išsiaiškinti, žmogus 
pasineria į mokslą ir gamtos pažinimą. 

— Perdėm moksliška, — pertarė Abu Alis. — Bet jei teisingai su- 
pratau, tavo pamąstymus, regis, galima apibendrinti tokiu teiginiu: 
vogčia tave graužia suvokimas, kad nesi Alachas. 

Hasanas ir Buzrukas Umidas nusijuokė. 

— Ką gi, gal ir galima sakyti, kad neprašovei, - šyptelėjo Ha- 
sanas. 

Jis priėjo prie sienos ir mostelėjo į plytintį dangaus skliautą, iš 
kurio sklido tamsa, o joje žybsėjo tūkstančiai smulkių žvaigždžių. 

— Pažvelkite į šį bekraštį dangaus skliautą! Kas įmanytų su- 
skaičiuoti jame pažertas žvaigždes? Aristarchas yra pasakęs, kad 
tai — saulės. Ar egzistuoja Žmogiškasis protas, gebantis visa tai 
aprėpti? Ir vis dėlto viskas sklandžiai sutvarkyta, lyg būtų val- 
doma kokios nors sąmoningos valios. Ir nesvarbu, ar ši valia yra 
Alachas, ar aklas gamtos veikimas. Palyginti su ta bekraštybe, 
mes esame apgailėtini padarėliai. Tai, kad, palyginti su visata, esu 
menkutis, pirmą kartą suvokiau būdamas dešimties. Kiek visko 
patyriau, kiek daug dalykų nuo to laiko įvyko! Išnyko tikėjimas 
Alachu ir Pranašu, išsisklaidė svaiginantys pirmosios meilės ke- 
rai. Nebekvepia taip aromatingai jazmino žiedai vasaros naktį ir 
tulpės prasiskleidžia nebe tokiom vaiskiom spalvom. Tik troški- 
mas stebeilytis į visatos begalybę ir nežinomų dangaus reiškinių 
baimė liko ta pati. Suvokdamas, kad mūsų Žemė tėra smiltelė vi- 
satoje, 0 mes jos paviršiuje — tik menki šašeliai, mažos bluselės, 
vis dar pasiduodu nevilčiai. 

Abu Alis pašoko ant savo kreivų kojų ir ėmė mosikuoti ranko- 
mis, sakytum gintųsi nuo kokių nematomų priešininkų. 

— Dėkoju Alachui, kad jis sutvėrė mane kuklų ir apsaugojo nuo 
tokių rūpesčių, — kiek juokais sušuko jis. — Kuo nuoširdžiausiai 
juos perleidžiu batujams, mamunams" ir abu mašarams““. 

— Gal manai, kad aš matau kitokią išeitį? — su atkaklia pašai- 
pa atšovė Hasanas. — Taip, tu didis, Protagore, nes pasakei, kad 
žmogus yra visų daiktų matas! Ką dar galime padaryti, jei ne 
susitaikyti su šia dvilype išmintimi? Apsiriboti purvo ir vandens 
gurvoliu, kuriame gyvename, ir didžiąsias visatos erdves perleisti 
nežemiškoms dvasioms? Čia, šioje varganoje, ankštoje planetoje, 
plyti mūsų veikimo laukas, vieta, atitinkanti mūsų protą ir valią. 
„Žmogus yra visų daiktų matas.“ Šapelis netikėtai tapo pagarbos 
vertu veiksniu! Tereikėjo nubrėžti ribas. Išmesti iš akiračio visatą 
ir pasitenkinti kieta žeme, ant kurios stovime. Bičiuliai, kai tai 
suvokiau, mečiau visas jėgas, kad pertvarkyčiau save ir aplinką. 
Visata man primena milžinišką tuščią žemėlapį. O jame pilka dė- 
melė — mūsų planeta. Toje dėmelėje nepasakomai mažas juodas 
taškelis — aš, mano sąmonė. Tik ją iš tikrųjų pažįstu. Balto plo- 
to atsižadėjau. Turėjau prasiskverbti į pilkąją dėmelę, išmatuoti 
jos apimtį ir kiekį, o tada... tada užvaldyti ją, valdyti savo protu, 
valia. Nes klaiku atsidurti prie kojų, jei pamėginai susirungti su 
Alachu. 

— Žiū, tik dabar tave teisingai supratau, Ibn Saba! - sušuko Abu 
Alis su šelmiška gaidele balse. — Žemėje tu trokšti būti tuo, kas 
danguje yra Alachas. 

— Dėkui Alachui! Vis dėlto ir tavo galva bent kartą prašviesėjo, 
— nusijuokė Hasanas. — Pagaliau. Kitaip nė nežinočiau, Kam per- 
leisti savo palikimą. 

— Bet tą baltą plotą žemėlapyje vis dėlto nuspalvinai, - tarė Abu 
Alis. —- Nes kurgi rastum vietos savo rojui? 


* Kalifas Abu Džafaras al Mamunas, X a. viduryje Bagdade pastatęs Išminties rūmus. 


** Persų astronomas Abu Mašaras (787-886). 

— Matai, mes, praregėjusieji, ir milžiniška minia, klydinėjanti 
tamsoje, skiriamės štai kuo: mes gebame nubrėžti ribas, 0 ji nenori 
arba negeba apsiriboti. Reikalauja iš mūsų pašalinti baltą nepažinu- 
mo plotą. Minia neįstengia pakelti jokio netikrumo. Kadangi tiesos 
nežinome, minią privalome guosti pramanais ir pasakaitėmis. 

— Na, čia, apačioje, pasaka jau įsibėgėjo, — įsiterpė Buzrukas 
Umidas, išgirdęs paskutinius Žodžius ir žvelgdamas per sienos 
kraštą į sodus. — Nubudo ir antras jaunuolis, merginos šoka aplink 
jį ratelį. 

— Nagi, pasižiūrėkime, —- paragino Hasanas, ir juodu su Abu 
Aliu priėjo prie Buzruko Umido. 


Merginos sulaikiusios kvapą žiūrėjo, kaip Suleika atkloja miegantį 
Jusufą. Kai eunuchai atnešė fedajiną, jo pėdos kyšojo iš neštuvų, 
nes jaunuolis buvo aukštaūgis. Dabar iš po apkloto pasirodė galin- 
gas kūnas. 

— Koksai milžinas! Tave, Džada, galėtų paslėpti po pažastimi, — 
šnipštelėjo Zofana, mėgindama pasidrąsinti. 

— Tu irgi greta jo vargu ar būtum pastebima, - atšovė Rokaja. 

Suleika pritūpė prie jaunuolio ir įsijautusi stebėjo. 

— Įdomu, ką jis darys prabudęs? — rūpėjo mažajai Fatimai. 

Ji užsidengė rankomis akis, lyg ketintų išvengti nežinomo pavo- 
jaus. Tai buvo viena bailiausių merginų, ir bičiulės ją vadino mažą- 
ja Fatima, kad atskirtų nuo pirmosios Fatimos. 

— Jis tave prarys, —- ėmė erzinti Habibė. 

— Nebaugink jos. Ji ir taip baikšti. 

Rokaja sukrizeno. 

O Jusufas toliau sau parpė. Tik į akis spiginančiai šviesai atsu- 
ko nugarą. 

Suleika pakilo ir priėjo prie merginų. 

— Jis miega taip kietai, lyg būtų be sąmonės, — tarė ji. — Na, 
argi jis ne gražuolis didvyris? Uždainuokime ir sušokime, kad nu- 
džiugtų prabudęs. 

Kiekviena mergina pasiėmė savo instrumentą. Visos tykiai už- 
grojo ir ėmė šokti. Suleika su Rokaja stvėrė būgnelius ir pamėgino 
šokti ramų šokį. 

Džada ir mažoji Fatima vis dar tirtėjo iš baimės. 

— Kodėl judvi nedainuojate? — įširdo Suleika. —- Manote, nema- 
tau, kad tik Žiopčiojate? 

— Šitoks tikriausiai buvo Suhrabas, Rustamo sūnus, — tarė Asma. 

— Ar tik neįsivaizdini esanti gražioji Gurdaferidė? 

Suleika prajuko. 

— Nesijuok, Suleika. Tau irgi šiek tiek iki jos trūksta. 

Užuot atsakiusi, Suleika šokdama pradėjo sukiotis ir begėdiš- 
kai skleisti savo kerus. 

— Tik pažvelkite, Suleika nutarė griebtis viliojimo meno, - pa- 
sijuokė Asma. — Bet jos didvyris miega ir nekreipia į ją dėmesio. 

— Stačiai Egipto Jusufas, kuriam nerūpėjo Potifaro Suleika, — 
sušuko Rokaja. | 

— Tikrai! Jusufas ir Suleika! Kaip gražu. 

Džada be galo nudžiugo, nelauktai šitai atradusi. 

— Sukurkime apie juodu dainą, —- pasiūlė ji. 

Merginos padėjo instrumentus ir susibūrė drauge. Pradėjo dė- 
lioti eiles. Netrukus jos susiginčijo, įsikišo Suleika. 

Tuo metu Jusufas pasikėlė ant alkūnių ir apsidairė. Netikėtai 
jaunuolis prapliupo nuoširdžiai juoktis. 

Merginos iš nuogąsčio ėriė spiegti. 

— O, varge! Mes išduotos! Jis viską girdėjo. 

Suleika susigriebė už galvos ir ėmė beviltiškai dėbsoti į mer- 
ginas. 

Jusufas virptelėjo, papurtė galvą, užsimerkė ir vėl atsimerkė. 
Paskui neapsakomai stebeilydamasis įsižiūrėjo į merginas. 

— Alachas yra didis! Tai — ne sapnas! 

Tą akimirką Suleika atitoko. Lengvai siūbuodama klubais priė- 
jo prie jo ir prisėdo šalia ant pagalvių. 

— Žinoma, ne sapnas, Jusufai. Tu atkakai į rojų. Mes — tavęs 
laukiančios hurijos. 

Jusufas atsargiai prie jos prisilietė. Pakilo, apėjo aplink mau- 
dyklę ir nepatikliu žvilgsniu ėmė stebeilyti į merginas, nebyliai ly- 
dinčias jį akimis. Grįžęs prie Suleikos, sušuko veikiau sau pačiam: 

— Prisiekiu visais kankiniais! Seiduna buvo teisus. O aš juo ne- 
tikėjau! 

Tada atsisėdo ant gulto. Jį apniko silpnumas, burnoje jautė ne- 
malonų skonį. 

— Kur Suleimanas ir Ibn Tahiras? 

— Rojuje, kaip ir tu. 

— Aš ištroškęs. 

— Duokite jam pieno, - paliepė Suleika. 

Jaunuolis išgėrė visą dubenį. 

— Ar dabar atsigavai, vargšas keliauninke? 

— Atsigavau. 

— Kodėl nubudęs juokeisi? 

Jusufas mėgino prisiminti. Ūmai jį vėl suėmė juokas. 

— A, niekai. Tai tik kvaili sapnai. 

— Norėtume apie juos sužinoti. 

— Jūs juoksitės iš manęs. Seiduna man davė nuryti kažkokį gu- 
mulėlį ir staiga pasijutau taip, lyg sklęsčiau ore. O gerai pagalvojęs 
supratau, kad vis dar guliu toje pačioje vietoje. Ak, prisiekiu septy- 
niais pranašais! Tai kaip tada atsidūriau čia? Nejaugi iš tiesų skridau? 

— Žinoma, skridai, Jusufai. Mes matėme, kaip oru atplevenai 
pas mus. 

— O, gailestingasis Alache! Ar tai tiesa? Lukterėkite, papasako- 
siu, ką paskui sapnavau. Jeigu išvis sapnavau! Taigi skrendu aš virš 
erdvių kraštų ir pasiekiu didžiulę dykrą. Staiga apačioje ant smė- 
lio išvystu maitvanagio šešėlį, kuris juda drauge su manimi. „Tave 
seka plėšrūnas, Jusufai“,, - sakau sau. Pažvelgiu aukštyn, pažvelgiu 
žemyn, tada kairėn, dešinėn. Paukščio nė kvapo. Mosteliu kaire 
ranka, dešine ranka. Tuos pačius judesius pakartoja ir plunksnuotas 
šešėlis po manimi. Turiu jums pasakyti, kad vaikystėje, ganyda- 
mas tėvo bandą, daug kartų esu matęs, kaip panašūs šešėliai slysta 
žeme. Avys sukrusdavo ir puldavo bėgti, pabaidytos tų šešėlių. Tad 
aš tai puikiai išmanau. „Ar tik nebūsi virtęs ereliu, Jusufai?“ — pa- 
maniau. Netikėtai atsiduriu virš didžiulio miesto. Iki šiol dar nesu 
regėjęs nieko panašaus. Rūmai kaip kalnai, jų viduryje — aikštės, 
mečetės spalvotais kupolais, minaretai ir stulpai tarsi ietininkų ka- 
riuomenė. „Ar tik nebūsi atsidūręs virš Bagdado arba net Kairo, 
Jusufai?“ — sakau sau. Priartėju prie erdvios turgaus aikštės. Iš apa- 
čios atsklinda šūksmai ir klyksmai. Net stabteliu ties aukštu, liaunu 
minaretu. Jame stovi kažkoks kalifas ir šaukia, įnirtingai mosta- 
guoja rankomis. Rodės, jis kažką sveikina ir lankstosi. O su juo 
linkčiojo ir minaretas. Apsidairau, norėdamas pamatyti, kam buvo 
skirtas šis nusilenkimas. Bet nieko nematau. „Ė, mielas Jusufai, — 
sakau. —- Aukštai iškilai, jei tau lankstosi kalifai su minaretais.“ O 
tas kalifas, pasirodo, yra Seiduna. Staiga paklaikstu. Imu dairytis, 
kaip čia galėčiau nuo jo pasprukti. Bet Seiduna lyg beždžionė nu- 
sliuogia nuo minareto smaigalio ir pradeda keistai šokti ant vienos 
kojos. Jį apstoja birbynininkai, panašūs į tuos, kurie atvyksta pas 
mus iš Indijos ir tramdo gyvates, Seiduna ima it patrakęs suktis ratu 
pagal jų dūdavimą. Ką aš galėjau padaryti? Ėmiau balsu kvatotis. 
Tą akimirką išvydau jus, aplink sustojusias. Stebuklų stebuklas! Ti- 
krovė nurungė sapną. 

Merginos kvatojo. 

— Iš tikrųjų neįprastas sapnas, — pritarė Suleika. — Jis lydėjo 
tave, kol nematomi sparnai skraidino pas mus. 

Tada Jusufas pamatė stalelius, ant kurių buvo prikrauta valgių. Pa- 
juto žvėrišką alkį. Įkvėpė maisto aromato ir jo akys net sužaižaravo. 

— Norėtum užkąsti? — pasiteiravo Suleika. — Iš pradžių privalai 
nusiprausti. Pažvelk, štai vanduo, šiltas, paruoštas praustis. 

Ji pritūpė ir ėmė svečiui atrišinėti sandalus. Kitos ketino nu- 
vilkti apdarą. Jusufas pasipriešino. 

— Leisk, Jusufai, — tarė Suleika. — Esi rojuje, ir visa, ką čia da- 
rome, yra padoru. 

Mergina paėmė jį už rankos ir timptelėjo paskui save prie mau- 
dyklės. Jis nusimetė skarą, kuria buvo persijuosęs strėnas, ir pa- 
niro į vandenį. Suleika išsilaisvino iš skraistės ir taip pat paniro į 
vandenį. Numovė Jusufui nuo galvos fesą ir padavė saugoti mergi- 
noms. Padėjo jaunuoliui nusiprausti ir linksmai jį taškė. 

Kai jaunuolis išlipo iš maudyklės ir apsišluostė rankšluosčiu, 
merginos patiekė jam valgyti. Jusufas puolė prie skanėstų ir kimšo 
į burną viską, kas tik pakliuvo po ranka. 

— Alachas yra didis, - tarė jis. - Dabar įsitikinau, kad iš tikrųjų 
esu rojuje. 

Merginos pasiūlė jam vyno. 

— O ar Pranašas jo neuždraudė? 

— Ar nežinojai, kad pagal Koraną Alachas leido gerti vyną roju- 
je? Nesibaimink, jis neapsvaigins tau galvos. 

Suleika spyrė svečią gerti. Jusufas buvo nepaprastai ištroškęs, 
todėl vienu gaistu išmaukė sklidiną ąsotį. 

Maloniai apdujęs, jaunuolis išsidrėbė ant pagalvių. Suleika pri- 
siglaudė prie jo ir apglėbė jo galvą. 

— Ak, kad dabar mane išvystų Suleimanas ir Ibn Tahiras! 

Jis pasijuto it dievas. Nejučia jam iš lūpų ėmė lietis pasakojimas 
apie rytinius žygdarbius. Rokaja pritūpė priešais ir vis siūlė valgyti 

ir gerti. Kai Jusufas baigė poringauti, merginos paėmė instrumen- 
tus, perbraukė per stygas ir užtraukė ką tik sudėtą dainą. Jusufas 
įsiklausė. Širdis tirpo iš palaimos ir skleidėsi, pagauta įkvėpimo. 


Daina apie Jusufą ir Suleiką 


Suleikos kūnas net virpa įsitempęs 
It lankas šaulio rankose ir širdį jautrina. 
Kieno gi širdį Suleikai įaistrinus? 
Ogi didvyrio mitraus, kurį Jusufu vadina. 


Mūsų Suleika - rojaus mergelė, 

Ji - tavo džiaugsmas, Alacho gulbelė. 
Dailiausia iš visų, Jusufai, ar girdi? 
Turkus nugalėjai, ar ją įveiksi? 


O, tik nebūki kaip Jusufas egiptietis, 

Kad neužgautum jai širdies, žiaurus ir kietas. 
Niekam kitam nepriklauso mūsų Suleika. 

Jos paskirtis - būti žmona tava. 


Juodesnių kaip Suleikos nerasi akių 
Odos švelnesnės ir krūtų baltesnių. 
Lyg pražydusi tulpė lūpos jos. 

Ak, nerasi kitos tokios saldžios. 


Suleika apsivijo rankomis Jusufui kaklą ir priglaudė j0 galvą 
prie savosios. Lengvai, glamonėdama, pabučiavo jį į lūpas. 

Iš malonumo jaunuoliui apkvaito galva. Nespėjo jis atsipeikėti, 
o mergina jau pakilo ir davė ženklą draugėms. Šios pasičiupo ins- 
trumentus ir užgrojo šokio melodiją. 

Suleika iškėlė aukštyn rankas, net jos krūtys įsitempė, ir pra- 
dėjo judinti liemenį. Iš pradžių šoko palengva, vos krutėdama, iš- 
kilmingai ir didingai. Jusufas Žiūrėjo į ją degančiu žvilgsniu. Jis 
pasijuto toks apdujęs, kad nebegalėjo apie nieką galvoti. Tik regėjo 
priešais save besiraitantį, krusčiojantį kūną. 

— Alachas didis, - šnibždėjo sau po nosimi. 

O Suleikos šokis vis gyvėjo ir intensyvėjo. Vis sparčiau ir spar- 
čiau ji suko liemenį, lenkėsi žemyn it krintantis krioklys, visas jos 
galūnes paeiliui virpino sąmoningai išgaunamas bangavimas. Ga- 
liausiai šokėja ėmė beprotiškai suktis aplink save, dešimt kartų, dvi- 
dešimt, o paskui it iššauta strėlė puolė Jusufui į glėbį. Šis instinkty- 
viai ją apkabino, prisiglaudė prie jos ir pamiršo visą aplinkinį pasau- 
lį. Rokaja ant pirštų galiukų priėjo prie porelės ir uždengė ją apklotu. 

Po kurio laiko, nubudęs iš malonaus snaudulio, Jusufas vėl ėmė 
stebėtis. Mat apimtas snaudulio baiminosi, kad, jo nusipurtęs, vėl 
atsidurs Alamute ir tada paaiškės, jog visa tai tebuvo sapnas. Ta- 
čiau išvydo septynias merginas, kurios stovėjo apsupusios Suleiką. 
Pats rojus jam neatrodė toks jau paslaptingas. Gana jaukiai jautėsi 
su šiomis merginomis, tad iš tiesų džiaugėsi, leisdamas laiką su 
jomis. Dailios jų rankos ir kojos bolavo pro skraistes. Jusufas pa- 
matė standžias Suleikos krūtis, ir jį nuliejo šiltas geidulys. Kraujas 
užvirė ir, prisiminęs malonumo akimirkas, jis pajuto svaigesį. 

— Ar kas nors manimi patikės, jeigu apie visa tai papasakosiu 
tvirtovėje? — abejojo jaunuolis. 

O merginos pusbalsiu šnekėjosi. 

— Leisk dabar mums su juo pasilinksminti, — sušnabždėjo Ro- 
kaja Suleikai. 

— Nesikiškite į mano reikalus. Čia aš nurodinėju, kai man jūsų 
prireiks, pasakysiu. | 

— Tik pažvelkit, kokia įnoringa! Manai, kad Seiduna mus čia 
atsiuntė tik Žiūrėti?! 

Rokaja net įraudo iš įniršio. 

— Palik Suleiką ramybėje, tegu pati sprendžia, - ramino ją Džada. 

— Patylėk, vabaliūkšti tu. Ji nori viena su juo bendrauti. 

— O jei jis ją įsimylėjo? 

— Bet juk ji neleido jam net apsidairyti aplinkui. 

— Džiaukis, kad jis tavęs nepamatė. Kitaip suabejotų, ar tikrai 
atsidūrė rojuje. 

Suleika pervėrė Rokają niekinamu žvilgsniu. 

Ši bemaž pasiuto. Tuo metu merginos pamatė, kad Jusufas 
nubudo ir jas stebi. Suleika piktai žybtelėjo akimis. Merginos 
mikliai stvėrė padėklus su ąsočiais ir pradėjo vaišinti Jusufą. 
O Suleika prisėdo jam ant kelių ir kuo meiliausiai šypsodamasi 
paklausė: 

— Ar gerai pailsėjai, mano brangusis? 

Užuot atsakęs, jaunuolis sunkia ranka apkabino ją per liemenį ir 
stipriai prisispaudė prie krūtinės. O pats Suleikai per petį nužiūri- 
nėjo kitas merginas. Išvydo Džadą ir mažąją Fatimą, kurios tupėjo 
ant pagalvių palei sieną ir baugščiai, o kartu susižavėjusios spokso- 
jo įjį. Jusufas padrąsinamai joms mirktelėjo ir tyliai sau pagalvojo: 
„Visai nieko tos dvi balandėlės.“ 

— Kur įsižiūrėjai, mielasis? 

Suleika pajuto, kad Jusufo mintys nuklydo kitur. 

— Pro langus. Tik dabar pastebėjau, kiek ten lauke žibintų. No- 
rėčiau išeiti pasižvalgyti po rojų. 

— Aš noriu tave lydėti, Jusufai. 

— Tegu ir kitos eina drauge, kad čia nenuobodžiautų. 

Jis mirktelėjo Džadai ir mažajai Fatimai. 

— Na, tai ir eik su jomis, jei tau jos labiau patinka. Aš galiu ir 
čia palaukti. 

Jusufas veik persigando. Suleikos balse nuskambėjo rūstus 
priekaištas. 

— Suleika, juk aš ne tai turėjau omenyje. Man tik gaila jas čia 
vienas palikti. 

— Nutilk. Išsidavei. Tu jau manimi pasisotinai. 

— Prisiekiu Pranašu ir kankiniais, nemeluoju. 

— Esi rojuje ir prisiekinėji?! 

— Bet kad tu manęs negirdi, Suleika. 

— Prisipažink, kad tau patinka mažoji Fatima ir Džada. 

Jusufas nebeišmanė, kaip pasiteisinti. 

— Na, eime, Suleika. Kitos lai elgiasi kaip tinkamos. 

Ašaras, sublizgusias merginos akyse, išdžiovino pergalingas 
šypsnys. 

— Eikite drauge su mumis. Kad būtumėte šalia, jei prireiks. 

Būrelis išgužėjo iš menės. 

Jusufas stebeilijosi į keistas šviesas ir kraipė galvą. 

— Alamute niekas nepatikės, kad iš tikrųjų visa tai mačiau savo 
akimis. 

— Nejau pakęsi tokį nepasitikėjimą, Jusufai? 

— Būk rami. Į sieną įmūrysiu tą, kuris nenorės patikėti. 

Būrelis žingsniavo takučiais pro kvapnius sodus. Priekyje ėjo 
Jusufas su Suleika, stipriai susiglaudę, už jų tipeno septynios pa- 
lydovės. 

— Kokia kerinti naktis! — atsiduso Džada. — Man vis labiau atro- 
do, kad esame tikrame rojuje. 

— O kaip turėtų jaustis Jusufas, juk jis tiki, kad pateko į rojų! — 
tarė Rokaja. 

— O tu ar patikėtum, jeigu, kaip ir jis, nelauktai nubustum vidu- 
ry šių sodų? — paklausė Asma. 

— Nežinau. Nors jeigu nebūčiau regėjusi platesnio pasaulio, 
galbūt. 

— Keistas vyras tas mūsų Valdovas. Kaip manai, ar iš tikrųjų 
Alachas jam nurodė įveisti šiuos sodus? 

— Neklausinėk tokių dalykų, Asma. Galbūt jis yra Valdovas, o 
gal ir burtininkas. Juk nežinai, gal ir dabar mudviejų klausosi. 

— Man baugu, Rokaja. 

Džada stipriai prisiglaudė prie bičiulės. 

— Seiduna pasakė, kad tik šią naktį praleisiu rojuje. Kaip manai, 
ar jis dar kada nors mane čia atsiųs? 

Suleika krūptelėjo. Ką gi jam atsakyti? 

— Nežinau, Jusufai. Žinau tik tiek, kad, galutinai palikęs aną 
pasaulį, tapsi mūsų ponu ir mes amžinai tau patarnausime. 

Jusufą apniko keistas graudesys. Jis stipriau prisispaudė prie 
Suleikos. 

— Ar tau bus gaila mus palikti? 

— Taip, Suleika. 

— Ar galvosi apie mane? 

— Nepamiršiu tavęs. 

Juodu apsikabino. 

Vėsa juos prablaškė. 

Visi grįžo į menę. 

Merginos vėl pradėjo pilstyti vyną. Jusufas, vėsiame ore išsi- 
blaivęs, netruko vėl įkaušti. Įsidrąsino. Vos tik Suleika pradėjo 
pilstyti vyną, Jusufas prisitraukė prie savęs Džadą ir pabučiavo ją. 

— Ar būsi mano, kai persikelsiu čia nuolat gyventi? 

Užuot atsakiusi, mergina liaunomis rankutėmis apkabino jam 
kaklą. Jai taip pat drąsos suteikė vynas. 

Suleika atsigręžė. Jos akys tūžmingai sužaibavo. 

Džada atšlijo nuo Jusufo ir bailiai susigūžė. 

Jusufas nusijuokė. Suglumęs nuraudo ir, priėjęs prie Suleikos, 
šnipštelėjo: 

— Negi nematai, kad aš tik papokštavau? 

— Nemeluok! Laimė, laiku tave perpratau. 

Jusufas pamėgino ją apkabinti. 

— Paleisk mane! Eik pas tą, pas kurią tave veda širdis. 

Ji atsuko jam nugarą. Tą akimirką išvydo Apamos veidą, jo iš- 
raiška buvo pikta lemianti. Dar mirksnis, ir to veido kaip nebūta. 

Bet Suleika beregint prablaivėjo. 

— O, Jusufai, Jusufai! Argi nesupratai, kad aš tave tik erzinau? 
Tu esi mano ir visų mūsų ponas. 

Ji paėmė jaunuolį už rankos ir švelniai nusitempė prie merginų. 

— Štai čia karaliauk ir rinkis savo valia. 

Merginos girdė svečią, o šis stačiai tirpo iš pasididžiavimo ir jį 
supančios ištaigos. Dabar iš tiesų pasijuto tikras tų septynių mer- 
ginų sielų ir kūnų valdovas, šeimininkas, nuostabių sodų ir pasa- 
kiškos menės savininkas. Tik retsykiais apgirtusioje galvoje šmės- 
telėdavo mintis, kad netrukus turės atsisveikinti. Bet naujas vyno 
ąsotis kaipmat padėdavo paskandinti atsėlinantį graudulį. 

Nuskardeno sutartas rago garsas ir Suleika sutaisė gėrimą. Me- 
tant gumulėlį į taurę, jos ranka drebėjo. Mažoji Fatima užsidengė 
akis, Džada užsmaugė krūtinėje atsidūsėjimą. Jusufas, nieko neį- 
tardamas, išlenkė vyno taurę. Netrukus jis jau suglebo ant pagalvių 
1r kietai įmigo. Merginos jį užklojo. Virš jų supleveno vėsa, tarsi 
būtų pranykusi saulė. 


— Tiesą sakant, man dar ne visai aišku, — prabilo Abu Alis bokšto 
viršūnėje, — kokios naudos tikiesi išpešti iš tų „ašašinų“, jeigu šios 
nakties bandymas pavyks. Ar iš tikrųjų jais remdamasis ketini su- 
kurti mūsų brolijos galią ir valdžią? 

— Žinoma. Nuodugniai ištyrinėjau visus istorijai žinomus val- 
dymo būdus. Mėginau perprasti jų pranašumus ir trūkumus. Iki 
šiol nė vienas valdovas nebuvo visiškai nepriklausomas. Pagrin- 
dinės jų užmojų kliautys visada buvo laikas ir vieta. Aleksandras 

Makedonietis su savo kariuomene apžygiavo ir paklupdė sau po 
kojų pusę pasaulio. Bet nespėjo pasiekti viršūnės, O jį jau pasi- 
glemžė mirtis. Romos valdovai giminiuodamiesi plėtė savo val- 
džią. Kiekvieną žemės pėdą jie turėdavo išsikovoti kardu. Jei jų 
nesustabdydavo erdvė, sparnus prikirpdavo laikas. Mahometas ir 
jo palikuonys pasirinko geresnį būdą. Jie išsiuntė misionierius, 
kad šie pavergtų žmonių sielas. Šitaip jie sušvelnino pasipriešini- 
mą, tad valstybės į jų glėbį krito lyg nunokę obuoliai. Tačiau jeigu 
dvasia būdavo stipri, kaip antai krikščionių, karingumas žlugda- 
vo. Dar geresnę sistemą įtvirtino Romos Bažnyčia. Jos palikimas 
grindžiamas ne giminystės ryšiais, kaip musulmonų kalifų, o 
dvasios stiprybe. Tik žvitriausias protas gali užimti vadovo vietą. 
Dvasia taip pat suburia tikinčiuosius į galingą vienį. Tad, regis, 
Bažnyčia įveikė laiką. Bet vis dar priklauso nuo erdvės. Ten, kur 
nesiekia jos įtaka, ji nevaldo ir privalo į tai atsižvelgti. Jai tenka 
derėtis, lygti su priešininkais ir ieškoti galingų sąjungininkų... O 
aš sugalvojau bendruomenę, kuri bus tokia galinga, kad jai nepri- 
reiks jokių sąjungininkų. Iki šiol valdovai, pasitelkę kariuomenes, 
kovodavo tarpusavyje. Padedami kariuomenės, jie užvaldydavo 
naujas žemes ir priversdavo paklusti stiprius priešininkus. Dėl 
sprindžio žemės krisdavo tūkstančiai karių. O valdovams retai 
kada tekdavo drebėti dėl savo galvos... Bet mes savo smūgius nu- 
kreipsime kaip tik į juos. Pataikysi į galvą — numuši visą kūną. 
Valdovas, drebantis dėl savo kailio, pasidaro nepaprastai sukalba- 
mas. Tad didžiausia galia atitektų tam, kas įbaugintų visus pasau- 
lio valdovus. O baimė taps paveiki, jei bus apčiuopiama. Valdovai 
yra apsiginklavę ir akylai saugomi. Juos išgąsdintų tik tie, kurie 
ne tik nebijo mirties, bet, priešingai, trokšta mirti iškilus pavojui. 
Išugdyti tokius žmones mėginsime per šios nakties bandymą. Iš 
jų ketinu sukurti gyvus durklus, galėsiančius įveikti mirties bai- 
mę ir erdvę. Lai pasėja siaubą ir drebulį, bet ne minioje, o tarp 

karūnuotųjų ir pateptųjų. Lai mirtinas klaikas sukausto kiekvieną 
galingąjį, kuris stos mums skersai kelio... 

Bokšte įsivyravo ilga tyla. Didieji dajai nedrįso pažvelgti nei į 
Hasaną, nei į kits kitą. Galiausiai prašneko Buzrukas Umidas: 

— Visa, ką mums papasakojai, Ibn Saba, viena vertus, visiškai 
paprasta ir aišku, kita vertus, neregėta ir siaubinga, man net ima 
atrodyti, kad šis sumanymas negalėjo kilti smegenyse Žmogaus, 
paisančio mums pažįstamo pasaulio dėsnių. Veikiau tokį Žmogų 
priskirčiau prie tų niūrių, sapną su tikrove painiojančių atsisky- 
rėlių. 

Hasanas šyptelėjo. 

— Man regis, tu irgi laikai mane pamišėliu, kaip kitados Abulas 
Fazelis. Taip yra todėl, kad tikrovę suvoki tik kaip pramintą taką. 
Iš tiesų šitokią tikrovę regi vidutinybė. Bet tikroviškesniu turime 
laikyti tą, kuris išsikelia užduotį, dar niekada nemėgintą atlikti, ir 
galiausiai ją įgyvendina. Štai, tarkime, iš pradžių ir iš Mahometo 
juokėsi visi kaimynai, kai šis atskleidė savo sumanymą, ir laikė 
jį kiek pamišusiu svajokliu. Bet sėkmė įrodė, kad jo sumanymas 
buvo kur kas tikroviškesnis už visas kitų Žmonių abejones. Aš irgi 
mėginsiu įgyvendinti savo sumanymą. 

— Visos pasekmės man būtų suprantamos, jeigu įstengčiau su- 
vokti, kad fedajinai išties pasikeis taip, kaip tu numatei, — prabilo 
Abu Alis. — Bet kaip patikėti, jog kada nors gyvas žmogus trokš 
mirties, nors ir bus tvirtai įsitikinęs, kad anapus jo laukia rojus? 

— Mano prielaida remiasi ne vien Žmogaus sielos pažinimu, 
bet ir žinojimu, kaip veikia jo kūnas. Daugiau kaip pusę pasaulio 
apkeliavau raitas — tai ant žirgo, tai ant arklėno ar kupranugario, 
pėsčiuodamas arba plaukdamas laivu, pažinau daugybę tautų, jų 
papročius ir įpročius. Pažinau visus Žmonių poelgius ir dabar ga- 
liu teigti, kad Žmogaus sandara, tiek kūniška, tiek dvasinė, man 
yra lyg perskaityta knyga. Kai rytoj fedajinai nubus Alamute, 

pirmiausia pajus apmaudą, kad jie nebe rojuje. Apmaudą slopins 
dalydamiesi potyriais su bičiuliais. O hašišo nuodai ims veikti jų 
kūnus ir sužadins jiems nenugalimą troškimą vėl juo pasimėgau- 
ti. Šis troškimas siesis su mintimis apie rojaus ištaigą. Širdyje jie 
regės pamiltas merginas ir kankinsis, trokšdami vėlei jas išvysti. 
Meilės syvai sukunkuliuos jų gyslose ir sužadins geismą, mištantį 
su pasiutimu. Šis jausmas pamažu taps neištveriamas. Savo vaiz- 
duote, pasakojimais ir regėjimais jie užkrės visą aplinką. Užviręs 
kraujas aptemdys jiems protą. Jie nei mąstys, nei nagrinės, o tik 
geibs iš geidulio. Ir mes juos guosime. O kai ateis reikiamas metas, 
duosime jiems užduotį ir pažadėsime, kad rojaus vartai jiems vėl 
atsivers, jeigu užduotį įvykdys ir žus. Štai kaip jie ieškos mirties ir 
mirs su palaiminga šypsena veide... 

Tą akimirką eunuchas pakvietė Hasaną. 

— Seiduna! Apama prašo nedelsiant ateiti į vidurinįjį sodą. 

— Tuojau. 

Hasanas liepė eunuchui išeiti. 

Grįžęs į bokšto viršūnę, nepaprastai tūžmingai tarė: 

— Ibn Tahirui ne viskas sklandžiai klostosi. Lukterėkite manęs čia. 

Jis stipriau įsisupo į apsiaustą ir, nuėjęs į savo kambarį, nusilei- 
do keltuvu žemyn. 


Alamutas 


Dvyliktas skyrius 


Eunuchams įnešus Ibn Tahirą į menę, Mirjama su merginomis nu- 
ščiuvo. Eunuchai paguldė fedajiną ir, pasiėmę neštuvus, nebyliai it 
piktosios dvasios dingo. 

Safija spaudėsi prie Hadidžos ir stebeilijosi į nejudantį kūną, 
gulintį po juodu užklotu. Kitos merginos it suakmenėjusios sėdė- 
jo aplink maudyklę. Ant paaukštinimo tupėjo Mirjama ir rėmėsi į 
arfą. Jos akys abejingai spoksojo priešais. 

Šią akimirką jos širdyje vėl atgijo gėla. Vadinasi, Hasanui ji 
iš tikrųjų tiek ir terūpi, jeigu atsiuntė jai meilužį! Ak, jeigu būtų 
neištikima jam nežinant, būtų stipriau jį mylėjusi! Taip, o dabar 
nekentė jo, privalėjo nekęsti. Drauge nekentė ir to jaunuolio, to ap- 
akinto lengvatikio, kuriuo šįvakar jai tenka rūpintis. Lai jos grožis 
ir apsimetinėjimas jį apsvaigina ir lai patiki iš tiesų patekęs į rojų! 
Kaip Mirjama jį niekino! 

Kūnas po užklotu sukrutėjo. Merginos sulaikė kvapą. 

— Rikana! Atklok jį! 

Mirjamos balsas nuskambėjo priešiškai ir rūsčiai. 

Rikana dvejodama pakluso. Merginos nustebo, išvydusios Ibn 
Tahiro veidą. Jis buvo mažne vaikiškas. Smakrą dengė pirmieji pū- 
keliai. Baltas fesas buvo nusmukęs nuo galvos. Kakta aukšta, plaukai 

vešlūs, trumpai kirpti. Ilgos blakstienos dengė akis. Rausvos lūpos 
lengvai sučiauptos. 

— Tai Ibn Tahiras, poetas! — sušnibždėjo Hadidža. 

— Šįryt jis išplėšė turkams iš rankų vėliavą, — tarė Sita. 

— Gražus, — prabilo Safija. 

Tada į miegantį jaunuolį pažvelgė Mirjama. Šypsena šmėstelėjo 
jos veide. Ji nė nemanė, kad šitaip atrodys jos auka. 

Didvyris ir poetas? Jai tai atrodė juokinga. 

— Juk jis dar vaikas, - tarė ji sau. 

Tačiau Mirjamai palengvėjo. Ją jau masino šis bandymas: ar jai 
pavyks įtikinti jaunuolį, kad jis atsidūrė rojuje? Tiesą sakant, Ha- 
sano užduotis jai atrodė ganėtinai įdomi. Koks keistas ir nuostabus 
vyras yra jos valdovas! Jo sumanymas arba pamišėliškas, arba di- 
dingai šiurpus. Dabar mechanizmas įsisuko. Ir vienas svarbiausių 
sraigtelių buvo ji. Argi tai nereiškia, kad Hasanas ja pasitiki? Ar 
tik teisingai jį suprasti netrukdė smulkmeniška tuštybė? Juk dide- 
lis žaidimas visada buvo jos aistra! Ar dabar Hasanas nesuteikė jai 
puikiausios progos pasireikšti? Ką kita gyvenimas gali jai pasiūly- 
ti, jei ne įtampą keliančią išdaigą? 

Kitoms merginoms irgi nusirito akmuo nuo širdies, išvydus jau- 
ną Ibn Tahiro veidą. Net bailioji Safija tarė: 

— Šitą nebus sunku įtikinti, kad pateko į rojų. 

Mirjama perbraukė per arfos stygas. 

— Uždainuokite ir sušokite! 

Merginos išsyk atsipalaidavo: paėmė savo instrumentus ir būg- 
nelius, pasirengė šokti. Malonu buvo į jas žiūrėti, kai visos išsilais- 
vino iš skraisčių. Mirjama nusijuokė, merginoms pradėjus judėti ir 
viliokliškai suktis, tarytum svečias jau būtų jas stebėjęs. 

— Jis neprabus, — tarė Sita nusivylusi ir padėjo būgnelį su var- 
peliais. 

— Pašlakstykime jį vandeniu, - pasiūlė Rikana. 

— Gal tau galvoj negerai? — užsipuolė ją Hadidža. - Koks gi būtų 
pirmas jo įspūdis apie rojų?! 

— Dainuokite ir šokite toliau, —- paliepė Mirjama. — Pati pamė- 
ginsiu jį pažadinti. 

Ji prisėdo prie Ibn Tahiro ir atidžiai pažvelgė jam į veidą. Jo 
bruožai Mirjamai pasirodė gražūs ir taurūs. 

Švelniai palietė jaunuolio petį. Jis krūptelėjo. Mirjama išgirdo 
nesuprantamą murmėjimą. Ją apėmė baimė, o kartu įtampą žadi- 
nantis smalsumas. Ką jis pasakys, ką darys, prabudęs nepažįsta- 
moje vietoje? 

Mirjama tyliai pašaukė jį vardu. 

Ibn Tahiras žaibiškai pabudo ir atsisėdo. Išpūtė akis ir suglu- 
męs apsidairė aplinkui. 

— Ką tai reiškia? 

Jo balsas nuskambėjo baugščiai, virpėjo. 

Merginos liovėsi dainuoti ir šokti. Jų veiduose pasirodė didelė 
įtampa. 

Mirjama išsyk sumojo, ką daryti. 

— Tu esi rojuje, Ibn Tahirai. 

Šis pritrenktas į ją pasižiūrėjo. Paskui vėl atsigulė. 

— Tai sapnas, — sumurmėjo. 

— Girdėjote, jis negali patikėti, kad atsidūrė rojuje? — baimingai 
sušnibždėjo Hadidža. 

„Pradžia ne tokia jau prasta“, —- pamanė Mirjama. Ji vėl palietė 
jaunuolį ir pašaukė vardu. 

Jis vėl pakilo. Žvilgsnis sustojo ties Mirjamos veidu. Jo lūpos 
pradėjo virpėti. Akys baisingai išsipūtė, jose pasirodė mažne klai- 
kas. Ibn Tahiras nužvelgė save, apsičiupinėjo, ėmė dairytis aplinkui. 
Paskui persibraukė delnu akis. Jo skruostai buvo perbalę it vaškas. 

— Juk tai negali būti tiesa, —- šnibždėjo jis. - Tai beprotybė! Ap- 
gaulė! 

— Nepatiklusis Ibn Tahirai! Ar šitaip atsidėkoji už Seidunos pa- 
sitikėjimą? 

Mirjama žiūrėjo į jį žvilgsniu, kupinu tiek priekaišto, tiek šel- 
mystės. ' 

Jaunuolis atsikėlė, sutrikusios jo akys ėmė lakstyti nuo vieno 
daikto prie kito. Tada žengė prie sienos ir ją palietė. Priėjo prie 
maudyklės ir įmerkė pirštą į vandenį. Paskui pervėrė merginas nu- 
sigandusiu žvilgsniu ir priėjo prie Mirjamos. 

— Nesuprantu, — prabilo virpančiu balsu. —- Šįvakar mus pasi- 
kvietė Seiduna ir liepė suvalgyti saldaus ir kartaus skonio gumulė- 
lį. Aš užmigau ir sapnavau daugybę keistų dalykų. O dabar staiga 
nubudau visiškai kitame krašte. Kas ten lauke? 

— Ten plyti sodai, kuriuos pažįsti iš Korano. 

— Einu jų apžiūrėti. 

— Aš tave nuvesiu. Bet ar nenorėtum pirma nusimaudyti ir pa- 
sistiprinti? 

— Tam dar bus laiko. Pirmiausia turiu išsiaiškinti, kur esu. 

Jaunuolis žengė prie durų ir atitraukė uždangą. 

Mirjama jį lydėjo. Paėmė už rankos ir nusivedė koridoriumi. 
Juodu išėjo į lauką ir sustojo ant laiptų. 

— Koks nuostabus vaizdas! — šūktelėjo Ibn Tahiras, išvydęs 
pasakiškai apšviestus sodus. — Ne, Alamute šito nėra. Ir aplink jį 
nesu matęs panašaus kraštovaizdžio. Kaip ilgai turėjau miegoti, jei 
mane šitaip toli nuskraidino! 

— Ar nebijai būti toks bedievis, Ibn Tahirai? Vis dar negali patikėti, 
kad esi rojuje? Milžiniškas nuotolis skiria tave nuo žemiškojo pasau- 
lio. Ir vis dėlto, kai vėl nubusi Alamute, bus praėjusi tik viena naktis. 

Jaunuolis nukreipė veriantį žvilgsnį į Mirjamą. Vėl apsičiupi- 
nėjo visą kūną. 

— Vadinasi, sapnuoju? Tai ne pirmas kartas, kai sapnuodamas 
save įtikinėju, kad šį sykį visa, ką patiriu, yra tikra. Menu, kaip 

kadaise, dar gyvendamas tėvo namuose, aptikau ąsotį, kaupiną 
auksinių. „Kartais tik sapnuodavau, kad radau lobį, - tariau, - o 
šiandien mane iš tiesų aplankė sėkmė.“ Išpurčiau auksinius iš ąs0- 
čio, skaičiavau juos ir kvatojau. ,,„Dėkui Alachui, kad tai ne šiaip 
sau sapnas“, — atsikvėpiau. Tą akimirką nubudau. Iš tiesų tai tebu- 
vo sapnas. Gali įsivaizduoti, kaip buvau nusivylęs? Ir dabar verčiau 
neapsigauti. Tikrai, šis sapnas nuostabus ir neįprastai tikroviškas. 
Bet jo priežastį gali slėpti Seidunos gumulėlis. Nenorėčiau perdėm 
nusivilti, staiga nubudęs. 

— Nejau manai, Ibn Tahirai, kad aš esu viso labo pamėklė iš 
tavo sapnų? Prabusk pagaliau! Štai, pažvelk į mane, paliesk! 

Ji paėmė jo ranką ir perbraukė sau per kūną. 

— Bene nejauti, kad esu gyva būtybė, kaip ir tu? 

Mirjama suėmė jaunuolio galvą ir skvarbiai pažvelgė jam į akis. 

Ibn Tahiras krūptelėjo. 

— Kas tu esi? —- paklausė jos sutrikęs. 

— Mirjama, rojaus mergelė. 

Jaunuolis papurtė galvą. Nužengė laiptais ir patraukė tolyn, 
jam virš galvos kabėjo daugybė įvairiaspalvių žibintų, aplink juos 
spietėsi drugiai ir šikšnosparniai. Palei kelią žaliavo nepažįstami 
augalai, augo nematytos gėlės ir vaisiai. 

— Visa kaip užkerėta. Tikra sapnų karalija, - sumurmėjo fedajinas. 

Mirjama žengė greta. 

— Nejaugi vis dar nesusivoki'? Dabar esi ne žemėje, o rojuje. 

Iš menės pasklido muzika su daina. 

Jaunuolis sustojo ir įsiklausė. 

— Balsai visiškai žemiški. Tu, tu irgi visai žmogiška. Rojuje ši- 
taip būti negali. 

— Ar iš tikrųjų taip prastai pažįsti Koraną? Ar jame nepasakyta, 
jog rojuje visi daiktai bus tokie kaip žemėje, kad tikintieji pasijustų 
grįžę namo? Kodėl stebiesi, jeigu esi tikratikis? 

— Kaip galiu nesistebėti? Ar gali gyva būtybė, žmogus iš mėsos 
ir kaulų, patekti į rojų? 

— Vadinasi, Pranašas sumelavo? 

— Alache, apsaugok, kad šitaip manyčiau! 

— Arjis nepateko čia dar gyvas būdamas? Ar, sukurtas iš mėsos 
ir kaulų, nežengė pas Alachą? Ar nesakė, kad teismo dieną mėsa 
vėl susijungs su kaulais? Kaipgi ketini skanauti rojaus valgių ir gė- 
rimų, linksmintis su hurijomis, jeigu neturi tikrų lūpų, tikro kūno? 

— Tai buvo pažadėta tik po mirties. 

— Nejau manai, kad Alachui bus lengviau tave nugabenti į rojų 
mirusį? 

— Ne. Bet šitaip mums buvo pasakyta. 

— Taip pat buvo pasakyta, jog Alachas įteikė Seidunai raktą, 
kad šis atrakintų rojaus vartus kam panorėjęs. Ar tuo abejoji? 

— Aš kvailys! Neturėčiau pamiršti, kad vis dar sapnuoju. Bet po- 
kalbis su tavimi, tai, kad esi šalia, viskas aplink atrodo taip gyva, 
kad jaučiuosi klaidinamas. Kaip gaila, kad tai netikra! 

„Koks įtemptas Žaidimas“, —- dingtelėjo Mirjamai. 

— Gaila? Vadinasi, vis dar netiki, Ibn Tahirai? Tavo kietakak- 
tiškumas mane stebina. Nagi, dar sykį atidžiai pasižiūrėk į mane! 

Mirjama žengė po Žibintu, ant kurio buvo nupiešta tigro galva 
pražiotais nasrais ir žaižaruojančiomis akimis. Ibn Tahiras iš pra- 
džių dirstelėjo į merginą, paskui — į šviesą jai virš galvos. Umai 
užuodė prikvepinto merginos kūno aromatą. | 

Nauja, beprotiška mintis šovė jam į galvą. Kažkas iš jo tyčiojasi. 

— Tai pragariškas žaidimas! 

Jo akys sublizgo neįtikėtinu ryžtu. 

— Kur mano kardas?! 

Įtūžęs stvėrė Mirjamą už pečių. 

— Prisipažink, moterie, kad visa tai yra pasišlykštėtinas mulki- 
nimas! 

Ant takučio sugirgždėjo akmenėliai. Sunkus, tamsus kūnas 
perskrodė orą ir nuvertė Ibn Tahirą ant žemės. Iš siaubo netekęs 
žado, jaunuolis išvydo priešais dvi laukines, žalias akis. 

— Ahrimanai! 

Mirjama sugriebė gepardą ir atplėšė jį nuo Ibn Tahiro. 

— Nelaimėli! Ar dabar tiki? Vos neatsisveikinai su gyvybe. 

Gyvūnas romiai prisiglaudė prie Mirjamos kojų. Ibn Tahiras 
pakilo nuo žemės. Viskas jam atrodė dar nesuprantamiau. Jei būtų 
tik sapnavęs, tai dabar, patyręs tokį išgąstį, turėjo nubusti. Vadina- 
si, tai vis dėlto tikrovė? Bet kur jis atsidūrė? 

Ibn Tahiras pažvelgė į merginą, palinkusią prie keistos ilgako- 
jės katės. Ši išrietė nugarą, leidosi glostoma ir draugiškai murkė. 

— Rojuje nevalia smurtauti, Ibn Tahirai. 

Mirjama prajuko taip maloniai, kad jos juokas per jaunuolio 
smegenis įsiskverbė į širdį. Na ir kas, kad jis tapo apgaulės auka? 
Na ir kas, kad viso labo sapnuoja ir tuoj turės prabusti? Tai, ką jis 
išgyvena, neįprasta, nuostabu, pasakiška. Ar išties taip svarbu, kad 
visa, kas jį supa, būtų tikra? Šią akimirką svarbiausia, kad viską 
patiria tikroviškai. Galbūt jis apsigavo dėl daiktų tikroviškumo. 
Bet dėl savo pojūčių ir minčių negalėjo apsigauti. 

Ibn Tahiras apsidairė aplinkui. Jam pasidingojo, kad ten, toly- 
bėje, iki pat dangaus kilo kažkoks tamsus šešėlis. Lyg kokia uola. 

Tai buvo Alamutas. 

Jaunuolis prisidengė akis nuo šviesos ir įsistebeilijo. 

— O kas ten, užnugaryje, ana va, kyla į dangų lyg kokia uola? 

— Tai Al Arafo siena, skirianti rojų nuo pragaro. 

— Na ir stebuklas, — sušnibždėjo jaunuolis. —- Man ką tik pasiro- 
dė, tarsi koks šešėlis jo viršuje sukrutėjo. 

— Matyt, tai buvo vienas iš didvyrių, kritusių su ginklu ranko- 
je už tikrąjį tikėjimą, bet stojusių į kovą prieš tėvų valią. Dabar 
jie, kupini troškimo, žvelgia į mūsų sodus. Pas mus jiems patekti 

draudžiama, nes pažeidė ketvirtąjį Alacho įsakymą. Į pragarą jie 
irgi nepateks, nes mirė kaip kankiniai. Tad jiems lemta matyti abi 
puses. Mes mėgaujamės, 0 jie tegali stebėti. 

— O kur tada yra Alacho sostas ir Gailestingiausiasis su prana- 
šais ir kankiniais? 

— Nemanyk, kad rojuje viskas taip, kaip paprastame žemiškame 
krašte, Ibn Tahirai. Jis neaprėpiamas. Čia, Al Arafo papėdėje, jis 
prasideda ir driekiasi per aštuonis beribius kraštus iki pat pasku- 
tinio, aukščiausio krašto. Ten ir yra Alacho sostas. Iš gyvųjų tik 
Pranašui ir Seidunai buvo leista patekti į rojų. O jums, paprastiems 
išrinktiesiems, skirtas šis pradinis plotas. 

— Kur Jusufas ir Suleimanas? 

— Jie irgi dabar Al Arafo papėdėje. Bet jųdviejų sodai toli nuo 
čia. Rytoj Alamute visi trys galėsite pasipasakoti, kur buvote ir ką 
patyrėte. 

— Taip, jeigu man anksčiau laiko nepristigs kantrybės. 

Mirjama šyptelėjo. 

— Jei tave kankina smalsumas, klausk. 

— Pirmiausia pasakyk, iš kur viską taip Žinai? 

— Kiekviena hurija buvo ypatingai sukurta ir kiekvienai skirta 
atlikti nepaprastą užduotį. Man Alachas suteikė žinių, idant paten- 
kinčiau tikratikio troškimą žinoti. 

— Aš sapnuoju, sapnuoju, - murmėjo sau po nosimi Ibn Tahiras. — 
Kitaip ir būti negali. Ir vis dėlto nėra tikrovės, aiškesnės už šį sap- 
ną. Visa, ką regiu, ką pasakoja ši graži šmėkla, kuo nuostabiausiai 
dera. Tai skiriasi nuo paprastų sapnų, kurie nėra tarpusavyje susiję 
ir dažniausiai būna padriki. Visa tai įvyko, nes Seiduna pasinaudo- 
jo neįtikėtinu savo žinojimu. 

Mirjama visa įsitempusi klausėsi svečio murmėjimo. 

— Nejau esi toks nepataisomas, Ibn Tahirai? Nejau išties ma- 
nai, kad menku savo protu perpratai visas visatos paslaptis? O, 

kiek dar visko paslėpta nuo tavo akių!.. Bet palikime šį ginčą. 
Metas grįžti pas hurijas, kurios tikrai be galo trokšta sutikti savo 
brangų svečią. 

Mirjama paleido Ahrimaną ir pavarė jį į krūmus. Paėmė Ibn 
Tahirą už rankos ir nusivedė į menę. 

Prie laiptų ji išgirdo tylų švilpimą. Krūptelėjo. Matyt, Apama 
klausėsi jųdviejų pašnekesio ir nori jai kažką pasakyti. Mirjama 
nuvedė jaunuolį į pagrindinį kambarį ir švelniai stumtelėjo į mer- 
ginų būrį. 

— Štai mūsų svečias, — šūktelėjo. 

Tada mikliai nubėgo laiptais žemyn į koridorių. 

Ten jos laukė Apama. 

— Tikriausiai trokšti atsisveikint su galva! — tokiais žodžiais 
Apama pasitiko Mirjamą. - Štai kaip tu vykdai Seidunos įsaky- 
mą?! Užuot prigirdžiusi bernelį ir apsukusi jam galvą, leidiesi su 
juo, visiškai blaiviu, į pokalbius apie Alachą ir rojų. 

— Turiu savo protą ir pati galiu spręsti, kaip geriau. 

— Šit kaip? Tokiais pokalbiais nori suvilioti vyrą? Ar nieko iš 
manęs neišmokai? Kam tau tuomet reikalingos raudonos lūpos, 
baltos rankos ir kojos? 

— Geriausia bus, jei tuoj pat išnyksi, Apama. Nes jei svečias 
tave pamatys, išgaruos paskutinis jo tikėjimo trupinėlis, kad jis 
rojuje. 

Jei būtų įmaniusi, Apama būtų ją sudraskiusi. 

— Kūtvėla tu! Žaidi savo gyvybe. Mano pareiga pranešti apie tai 
Seidunai. Na, palauk tu man! 

Apama dingo krūmuose, o Mirjama tuojau grįžo į menę. 

Kol juodu su Ibn Tahiru vaikščiojo lauke, merginos šiek tiek 
apgirto. Jos šoko ir dainavo, buvo pagyvėjusios ir išdykėliškai nu- 
siteikusios. Įsitraukė Ibn Tahirą į savo būrelį, apspito ir ėmė pri- 
mygtinai siūlyti valgius ir gėrimus. 

Mirjamai įžengus į menę, visos nuščiuvo. Vadovės veide įžvel- 
gė nepasitenkinimą ir nusigando, ar tik nebus sugadinusios jai nuo- 
taikos. 

Mirjama greitai jas paguodė. 

— Svečias pirmiausia turi nusiprausti žemišką nuovargį. Būkite 
jam paslaugios ir padėkite nusimaudyti. 

Ibn Tahiras ryžtingai papurtė galvą. 

— Moterų akivaizdoje nesimaudysiu. 

— Tu esi mūsų šeimininkas, kaip liepsi, taip ir pasielgsime. 

Mirjama paragino merginas ir visos išgužėjo iš kambario. Ibn 
Tahiras, įsitikinęs, kad niekas jo nepamatys, puolė prie lovų, su- 
griebė pagalves, ėmė jas apžiūrinėti, čiupnoti po jomis. Paskui 
priėjo prie stalelių su valgiais, stvėrė čia vieną, čia kitą vaisių, 
apčiupinėjo, pauostė. Daugelis vaisių jam buvo apskritai nema- 
tyti. Naršė atmintyje, gal prisimins kokio vaisiaus apibūdinimą. 
Nuo valgių jaunuolis perėjo prie kilimų, kabančių ant sienų, pa- 
šniukštinėjo, kas už jų. Bet neaptiko nieko, kas galėtų jam ką 
nors paaiškinti apie vietą, kurioje atsidūrė. Jį apniko nepaaiški- 
namas baugulys. | 

Ibn Tahiras klausė savęs, gal jis iš tiesų rojuje? Visi jį supan- 
tys daiktai buvo svetimi ir nepažįstami. Ne, šitoks prašmatnus 
slėnis su sodais, kupinais svetimų kraštų gėlių ir nežinomų vai- 
sių, negalėjo plytėti laukiniame kalnų krašte. Ar tai išties ta 
pati naktis, kurią jis buvo pakviestas pas vyriausiąjį karo vadą? 
Jei taip, vadinasi, įmanomi tik du variantai: arba jis tapo nere- 
gėtos apgaulės auka ir Seidunos gumulėlis sukėlė jam šiuos me- 
lagingus sapnus, arba viskas, ko moko ismailizmo mokymas, 
yra teisybė ir Seiduna iš tikrųjų turi galių nusiųsti į rojų ką už- 
simanęs. 

Nepaprastai sumišęs ir dvejodamas Ibn Tahiras nusimetė apda- 
rą 1r paniro į maudyklę. 

Vanduo buvo maloniai šiltas. Jaunuolis atsigulė ant dugno ir 
atsidavė tingiai ištaigai. Nenorėjo lipti iš maudyklės, nors žinojo, 
kad merginos bet kada gali grįžti. 

Netrukus durų uždanga pakilo. Viena mergina dirstelėjo į vidų. 
Pamačiusi, kad Ibn Tahiras neišsigando ir jai šypsosi, mergina įėjo. 

Kitos sugužėjo iš paskos. 

Rikana tarė: 

— Vis dėlto Ibn Tahiras suprato, kad jis čia šeimininkas. 

— Kai iki valios prisimaudysi, pasakyk. Paduosime tau rank- 
šluostį. 

Merginos rungtyniavo tarpusavyje, kuri atrodys malonesnė. 

Bet įžengus Mirjamai Ibn Tahiras vėl sutriko. Jis paprašė pa- 
duoti jam rankšluostį ir drabužį. 

Vietoj jo apdaro merginos padavė jam dailų sunkaus brokato 
apsiaustą. Jaunuolis jį apsivilko ir susijuosė. Įsistebeilijo į save vei- 
drodyje. Senuose paveiksluose šitaip atrodo karalaičiai. Šyptelėjo. 
Niekaip neįstengė atsikratyti jausmo, kad pasikeitė. 

Paskui išsitiesė ant pagalvių ir prasidėjo puota. Viena per kitą 
merginos jam patarnavo. Mirjama išgėrė į jo sveikatą. Ji niekaip 
negalėjo nusikratyti keisto, išlaisvinančio, vis stipriau ją apimančio 
linksmumo. Iki Ibn Tahiro kiekviena taurė ją vis labiau blaivino, o 
dabar ji ūmai pajuto malonų vyno poveikį. Panūdo pasišnekučiuoti 
ir pasijuokti. 

— Tu esi poetas, Ibn Tahirai, - prabilo ji, nutvieksdama jį ke- 
rinčia šypsena. — Nesigink, mes žinome. Padeklamuok mums kokį 
nors savo eilėraštį. 

— Kas jums apie tai pritauškė? — Ibn Tahiras išraudo it purpu- 
ras. — Nesu joks poetas ir nieko negaliu padeklamuoti. 

— Nori pasislėpti? Ar ne perdėtai kukliniesi'? Mes laukiame. 

— Iš tikrųjų nė minėti neverta. Juk tik atlikau užduotis. 

— Mūsų gėdijiesi? Mes esame tylios ir dėkingos klausytojos. 

Hadidža paklausė: 

— Ar tavo eilėraščiai apie meilę? 

— Kaip drįsti to klausti, Hadidža? — papriekaištavo Mirjama. — 
Ibn Tahiras tarnauja naujajam pranašui ir yra kovotojas už tikrąjį 
mokymą. 

— Mirjama teisi. Kaip galiu kurti apie tai, ko nepažįstu? 

Merginos ėmė prunkščioti. Joms patiko, kad pas jas svečiuojasi 
toks neprityręs jaunuolis. 

Ibn Tahiras pažvelgė į Mirjamą. Jį perliejo malonus baugu- 
lys. Prisiminė vakarykštį vakarą, mūšio išvakares, kai gulėjo 
lauke priešais Alamutą ir stebeilijo į žvaigždes. Tą akimirką jį 
buvo apėmęs tolimas kažko nežinomo ilgesys. Ibn Tahiras at- 
sileido ir sušvelnėjo, jis mylėjo savo draugus, ypač Suleimaną, 
laikė jį žmogiškojo grožio pavyzdžiu. Ar tik nebus tada į jo širdį 
įsėlinusi nuojauta, kad netrukus išvys kitą veidą, dar gražesnį, 
dar tobulesnį? Bent jau šią akimirką, pažvelgus Mirjamai į akis, 
jam atrodė, jog tąsyk ilgėjosi kaip tik jos ir nieko kito. Kokia ji 
dieviška. Dailiai įrėminta balta kakta, taisyklinga nosis, putnios 
raudonos lūpos, kurių linkis neapsakomai kerėjo, didelės, stir- 
niškos akys, Žvelgiančios į jį taip protingai, lyg būtų visažinio: 
ar tik nebuvo šis vaizdas kažkokio sumanymo, nuolat glūdėjusio 
širdyje, įkūnijimas? Kokius kerus slėpė Seidunos gumulėlis, kad 
atgaivino jo įsivaizduojamą paveikslą ir pastatė štai priešais lyg 
kokią pasakišką būtybę? Tebūnie tai sapnas, tebūnie jis patekęs 
į rojų ar pragarą, bet jautė, jog keliauja į didžiulę, dar nepažintą 
palaimą. 

— Mes laukiame, Ibn Tahirai. 

— Gerai. Padeklamuosiu jums kelis eilėraščius. 

Merginos patogiai susėdo aplink svečią, tarsi rengtųsi nepapras- 
tam malonumui. Mirjama atsigulė ant pilvo ir atsišliejo į jaunuolį. 
Lengvai įsirėmė į jį krūtimis. Nuo keistos, liguistos saldybės Ibn 

Tahirui apkvaito galva. Jis nudūrė žvilgsnį. Tyliu, netvirtu balsu 
pradėjo deklamuoti eilėraštį apie Alamutą. 

Beregint jį pagavo audringas polėkis. Taip, eilėraščio žodžiai 
jam pasirodė pernelyg menki, tušti, bet balsas jiems suteikė visiš- 
kai kitokią prasmę: kruopelę to jausmo, kurį išgyveno rašydamas 
šias eiles. 

Po „Alamuto“ svečias perskaitė eilėraščius apie Alijų ir Seiduną. 

Merginos suprato užslėptą jo jausmą, kurį išdavė deklamuotojo 
balsas. Kaip aiškiai Mirjama jautė, kad Ibn Tahiras kalbėjo apie 
ją ir jai! Ji nesipriešindama mėgavosi tuo, kad yra mylima, galbūt 
mylima taip, kaip dar niekada nebuvo mylėta. Slaptingas šypsnys 
skleidėsi jos lūpose. Ji įsiklausė į savo širdį. Lyg 1š tolybės ją pasie- 
kė Ibn Tahiro tariami žodžiai. Tik išgirdusi eilėraštį apie Seiduną, 
ji krūptelėjo. Kad jis žinotų! 

— Visa tai niekalas! —- sukliko Ibn Tahiras, baigęs deklamuoti. — 
Skurdu, visiškai tuščia. Aš nusivylęs. Noriu išgerti. Įpilkite man 
vyno! 

Merginos jį guodė ir gyrė. 

— Ne, ne, aš pats puikiai Žinau. Tai ne eilėraščiai. Eilėraščiai 
turėtų būti visai kitokie. 

Jis pažvelgė į Mirjamą. Ši jam šypsojosi. Jaunuoliui jos šypsnys 
atrodė neperprantamas. Štai koks turi būti eilėraštis, ūmai topte- 
lėjo jam. Taip, šitoks turi būti tikras eilėraštis! Visa, kuo iki šiol 
žavėjosi ir ką mylėjo, tebuvo pakaitalas tos, kurią šiąnakt pažino. 
Malonaus bauguliuko apimtas, Ibn Tahiras suvokė, kad be galo 
stipriai myli. 

Ūmai susivokė, kad juodu ne vieni. Jį trikdė kitos merginos. O, 
jei šį mirksnį juodu liktų vieni kaip anksčiau, jam neberūpėtų suži- 
noti aibės antraeilių dalykų! Jis paimtų ją už rankos ir Žiūrėtų jai į 
akis. Kalbėtų apie save, apie savo jausmus, savo meilę. Bene dabar 
jam rūpėtų, kokios prigimties tas sodas, po kurį juodu vaikštinėjo?! 

Lai tai bus grynas sapnas ar tikrovė, jam vis tiek. Kad tik jo jausmai 
šiai dieviškai būtybei būtų tikrovė. Argi Pranašas nėra pasakęs, kad 
šio pasaulio gyvenimas tėra išdarkytas anapusybės atspindys? Bet 
tai, kas dabar jį jaudino, ir tai, kas sukėlė šį jausmą, negalėjo būti 
kažko nežinomo išdarkytas pavyzdys. Šis atspindys buvo pakylė- 
tas ir gan tobulas. 

Galbūt jo kūnas vis dar tyso tamsiame Seidunos kuoro kamba- 
ryje? Ir tik dalelė jo „aš“ atsiskyrė nuo sielos ir dabar mėgaujasi šia 
prašmatnybe? Tebūnie, kaip yra. Mirjamos grožis yra tikrovė, kaip 
ir jausmas jai. 

Ibn Tahiras paėmė jos ranką, švelnią, rožinę, dailią ranką ir 
pridėjo sau prie kaktos. 

— Kokia karšta tavo kakta, Ibn Tahirai! 

— Aš visas degu, - sušnibždėjo jis. 

Pažvelgė į merginą žėrinčiomis akimis. 

— Aš liepsnoju. 

„Kokia aistra! — dingtelėjo Mirjamai, jos širdis suplastėjo. - Ar 
ir aš užsiliepsnosiu nuo šios ugnies?“ 

Jaunuolis ėmė bučiuoti jos ranką. Karštai, beprotiškai. Paėmė 
kitą ir pradėjo bučiuoti abi. | 

Mirjama žvelgė jam virš galvos. Buvo susimąsčiusi. „Šitaip 
mane mylėjo Muchamedas, kai išvogė iš Mozės. Tik buvo brandes- 
nis, labiau pasiutęs.“ Ją nudiegė mintis: „Kodėl visos gražiausios 
patirtys ateina per vėlai?“ 

Merginos įsiskaudino išvydusios, kad Ibn Tahiras visai nekrei- 
pia į jas dėmesio. Jos vis labiau tilo, šnekėjosi pašnibždomis ir gre- 
ta nieko aplink nematančios porelės jautėsi vis nejaukiau. 

Galiausiai Ibn Tahiras sušnibždėjo Mirjamai: 

— Norėčiau, kad mudu liktume dviese. 

Mirjama priėjo prie merginų ir paprašė eiti į savo kambarius ir 
ten pasilinksminti. 

Merginos pakluso. Kai kurios buvo įsižeidusios. 

— Ji visko nori tik sau, — tyliai pratarė Rikana. — Ką pasakys 
Seiduna, sužinojęs, kad ji įsimylėjo kitą? 

Mirjama tik šelmiškai nusijuokė. 

— Merginos, pasiimkime vyno! Pasilinksminsime pačios, jei ki- 
taip neišeina. 

Taviba susitaikė su likimu. Mirjama jautė savo galią. Todėl 
neįsižeidė. Kiekvieną bičiulę išlydėjo draugiškų žvilgsniu. Safiją 
švelniai apkabino. 

— Mes sukursime dainelę apie tai, kaip tu įsimylėjai, — prigrasi- 
no Sita. — Ir grįžusios ją sudainuosime, kad jis išgirstų. 

— Sukurkite ir uždainuokite. 

Mirjama atsisveikino su merginomis ir grįžo pas Ibn Tahirą. 

Fedajinas buvo sutrikęs, tas sutrikimas persidavė ir Mirjamai. 
Ji įpylė dvi taures vyno, savąją išgėrė į svečio sveikatą. 

Juodu pažvelgė vienas kitam į akis. 

— Kažką norėjai man pasakyti, Ibn Tahirai. 

— Visi žodžiai per menki išreikšti tai, ką šią akimirką jaučiu. 
Jaučiuosi taip, lyg būčiau išgyvenęs nušvitimą. Kiek visko su- 
pratau per šį trumpą laiką! Ar Žinai pasakojimą apie Ferhadą ir 
karalienę Širiną? Kai tave išvydau, mane apėmė jausmas, tarsi 
kadaise jau būčiau tave sutikęs. Dabar pagaliau supratau. Kaip 
tik tokią visada vaizdavausi karalienę Širiną. Bet paveikslas, kurį 
dabar regiu, gerokai tobulesnis. Nesijuok, Mirjama. Kaip Alachas 
yra danguje, taip dabar aš suprantu nelaimėlį Ferhadą. Kasdien 
regėti tokį grožį ir paskui būti amžiams atskirtam nuo jo! Ar tai 
nebuvo pragariška bausmė? Taip, Ferhadas turėjo pamišti. Taip, 
turėjo išskaptuoti uoloje vaizdą, nuolat stovintį jam prieš akis. O 
Alache, kokia baisi turėjo būti jo širdgėla! Nes nieko negali būti 
baisiau, kaip kasdien suvokti, jog praradai begalinę laimę, kuri 
niekada nebegrįš. 

Mirjama nuleido akis. Ji sėdėjo klūpsčia, atsirėmusi į pagalves. 
Jos kūnas bolavo pro skraistę it marmurinės statulos. Veido apvalu- 
mas, rankos ir kojos, ūgis, — visa sudarė nuostabiai darnią visumą. 
Ibn Tahiras žvelgė į ją nepaprastai susižavėjęs. Jautė tokį pamaldu- 
mą, lyg regėtų slėpinį. Jo siela patyrė didžiulį sukrėtimą. Jis pra- 
virko iš malonaus skaudulio. ŪUmai pamatė, kad jam ant delnų laša 
ašaros. 

Mirjama nusigando. 

— Kas tau, Ibn Tahirai? 

— Tu pernelyg graži. Neįstengiu ištverti tavo grožio. Aš per silpnas. 

— Ak, tu pamišęs, paikas jaunuoli! 

— Taip, pamišęs, išprotėjęs. Šią akimirką Seiduna ir kankinys 
Alijus man rūpi kaip Kinijos karalius. Išmesčiau Alachą iš jo sosto 
ir pasodinčiau ten tave. 

— Tu iš tikrųjų pamišai! Tai šventvagiški žodžiai. Nepamiršk, 
esi rojuje! 

— Man nesvarbu, rojuje ar pragare. Kad tik tu būtum šalia, ma- 
noji Širina, mano dieviška Širina. 

Mergina nusijuokė. 

— Juokiesi iš manęs. Aš ne Širina, o Mirjama, rojaus mergelė. 

— Tu esi Širina. Širina. O aš — Ferhadas, esu prakeiktas, nes 
atskirtas nuo tavęs išprotėsiu iš širdgėlos. 

Kokia velniška išmintis pasiųsti būtent pas ją šį karštos širdies 
jaunuolį! Išties Ibn Saba — baisus svajotojas iš pragaro. 

Mirjama staiga apsisprendė. Apkabino Ibn Tahirui kaklą ir pri- 
artino veidą prie jojo. Įdėmiai pažvelgė jam į akis. Jaunuolis ėmė 
virpėti visu kūnu. Jį apėmė silpnumas, sakytum kūnas būtų lėkštas 
indas, nesutalpinantis tokio galingo geismo. 

Mirjama pabučiavo jį į lūpas. 

Jis nesukrutėjo. Neapkabino jos. Po truputį ėmė gesti sąmonė. 
Palaimos viršūnė priartėjo. 

O merginos susibūrė viename iš miegamųjų. Sumetė pagalves ant 
grindų ir patogiai ant jų įsitaisė. Įsipylė sklidinas taures vyno ir 
įniko siurbčioti. Darėsi vis išdykesnės. Uždainavo, paskui apsižo- 
džiavo, vėl susitaikė, išsibučiavo ir apsiglėbesčiavo. 

Tokias jas užtiko Apama. Pirmiausia atsargiai pakėlė durų už- 
dangą. Įsitikinusi, kad pavojaus nėra ir neišsiduos svečiui, triukš- 
mingai įžingsniavo į kambarį. 

— Kur jūsų svečias? Kur Mirjama? 

Senė drebėjo iš įtūžio ir susijaudinimo. 

— Juodu pasiliko vieni menėje. 

— Vadinasi, šitaip vykdote Seidunos paliepimą? Jums bus nu- 
kirstos galvos! Galbūt kaip tik dabar ji išduoda tam jaunuoliui pa- 
slaptį, o jūs čia Žvingaujat it kumelaitės! 

Kai kurios merginos puolė į ašaras. 

— Mirjama liepė juodu palikti vienus. 

— Tuojau pat maukit pas juos! Pulkite prie jaunuolio ir pamė- 
ginkite išgauti iš jo, kiek mūsų paslapčių toji mergšė jam atskleidė. 
Paskui viena ateis man pranešti. Lauksiu už baltų rožių krūmelio į 
kairę nuo maudyklės. 

Įžengusios į menę, merginos išvydo keistą vaizdą. Visas per- 
balęs it numirėlis, Ibn Tahiras gulėjo nejudėdamas. Tik jo lūpose 
švytėjo palaimingas šypsnys. Mirjama sėdėjo palinkusi prie jo ir 
įdėmiai žvelgė jam į veidą. Lėtai pakėlė akis ir pamatė bičiules. 
Iš persigandusių veidų suprato, kad bus kas nors nutikę. Pakilo ir 
priėjo prie jų. 

— Apama? - paklausė Mirjama. 

Merginos linktelėjo. Mirjama nerūpestingai truktelėjo pečiais. 

— Sudėjote dainą)? 

— Taip. 

Ibn Tahiras pakirdo. Nusibraukė nuo akių nuomygį ir giedrai 
apsižvalgė aplinkui. 

— Jeigu leisite, padainuosime jums. 

— Dainą? Mudu tai pralinksmins. 

Ibn Tahiras išsyk pradžiugo. 

Merginos paėmė arfą su varpeliais ir drąsiai užtraukė: 


Mergelė rojuje gyveno. 
Vardas jos — Mirjama. 
Ji buvo sukurta mylėti 
Kaip reta kuri galėtų. 


It pienas jos oda balta, 

Rausvos rožės skruostus puošia. 
Tamsios kasos gaubia veidą, 
Kuris it mėnulis tvaska. 


Juodos akys jos, o lūpos 

Putnios, raudonos sakytum aguona. 
Liaunos rankos, dailios kojos 

Ir karalienės eisena. 


Iš visų mergelių 

Alachas pasirinko ją. 

Davė jai kūną puikų. 

O dar puikesnį protą. 

Ji žino paslaptis visas, 

Žemėj ir danguje knibždančias. 
Ji mėgo mokslingas knygas, 
Skaitė įnikus visas. 

Kokia gi šiąnakt mūs mergina, 
Karalienė pasaulio išminties? 
Suglumus sėdi nuošalyje 

Ir dega veideliai jos išties. 


Be abejo, mes žinome, 
Kas įvyko čia. 

Didvyris jai atėmė protą, 
Į širdį jos kėsinasi vogčia. 


Štai kaip dabar yra. 
Nors ji dar šypsosi, 

Bet iš tiesų širdim visa 
Didvyrį jauną pamilusi. 


O Apama jau buvo pasiuntusi eunuchą pakviesti Hasano. Adis at- 
plukdė perkasu jį į slaptą vietą. 

— Kodėl mane kvietei? — paklausė suirzęs Hasanas. 

— Neširsk, šeimininke. Viskas klostosi gerai, išskyrus šį sodą. Arba 
Mirjama nežino, arba nenori žinoti, kaip apsukti geltonsnapiui galvą. 

Apama papasakojo tai, ką buvo nugirdusi ir pastebėjusi. 

— Man regis, Mirjama pasirinko teisingą kelią. Mat Ibn Tahiras 
skiriasi nuo kitų jaunuolių. Ar tai viskas, dėl ko mane kvietei? 

— Pasirinko teisingą kelią? Ir tu tai sakai man, žinodamas, kad 
neatsirado vyro, kuris įstengtų man atsispirti? Vadinasi, aš tau esu 
atgrubnagė, o Mirjama — meistrė? 

Hasanas sutramdė besiveržiantį juoką. 

— Kam tu ginčijiesi? Tiesiog Mirjamos kitoks požiūris į šiuos 
dalykus. 

— Kitoks požiūris? O, šventas dangau! Iš kur galėjo jį paimti"? 
Gal iš to savo seno žydo? Arba iš ano dykumų laukinio? 

— O kas, jeigu perėmė iš manęs? 

— Pažeminti mane nori. Bet žinok, nujaučiu, kad ji išduos tave 
tam jaunuoliui. Įsimylėjo jį. 

Kadangi buvo tamsu, Apama nepastebėjo raudonio, išmušusio 
Hasano veidą. Bet jautė, kad jį įskaudino. 

— Bučiuojasi ir burkuoja kaip du balandėliai. Juk žinai, tas ber- 
nelis — poetas, 0 jie moka paveikti moters širdį. Nuo šiol ji virpės 
dėl jo. Tyčia merginoms liepė išeiti, kad liktų dviese. Perspės jį, 
kad būtų atsargus. 

Sugirgždėjo grindys. Adis atvedė Rikaną. Ši net loštelėjo atgal, 
greta Apamos išvydusi Hasaną. 

— Nebijok. Ką veikia tiedu? 

— Matyti, kad Ibn Tahiras įsimylėjo. 

— O Mirjama? 

Rikana nuleido akis. 

— Nežinau. 

— Noriu su ja pasikalbėti, — tarė Hasanas. 

Rikana suglumusi pažvelgė į Apamą. 

— Ko dvejoji? — paklausė Hasanas. 

— Kaip jai pasakyti? O jeigu Ibn Tahiras seks jai iš paskos? 

— Ji turi ateiti. Pati sugalvos pasiteisinimą. 

Rikana nusilenkė ir išskubėjo. Kai įėjo į menę, Mirjama tyliai 
jos paklausė: 

— Buvai pas Apamą? 

— Taip. Ir Seįduna ten pakrantėje. Laukia tavęs. Sugalvok, kaip 
pasiteisinti Ibn Tahirui, ir eik pas Seiduną. 

Mirjama grįžo pas Ibn Tahirą ir paklausė: 

— Ar tikrai mane myli? 

— Tu abejoji? 

— Įrodyk. Sudėk apie mane eilėraštį. 

Ibn Tahiras nusigando. 

— Kaip galiu sukurti tavęs vertą eilėraštį aš, nelaimėlis? Mirja- 
ma, neversk manęs apsigėdinti. 

— Jeigu myli mane, sukurk eilėraštį. 

— Kaip galėčiau? Kai esi šalia?.. 

— Nesibaimink. Netrukdysiu. Einu į sodą priskinti tau gėlių. O 
tu per tą laiką sudėk eilėraštį apie savo meilę. 

Mirjama atsigręžė į merginas. 

— Jūs likite čia ir skambinkite jam. 

Išeidama Rikanai pašnibždėjo: 

— Jis nieku gyvu neturi išeiti iš menės! Jūs už tai atsakote. 

Užsisiautusi skraistę, Mirjama nuskubėjo į sodą. 

Prie valčių pamatė Hasaną. Šis kietai suėmė ją už rankos. 

— Jis tiki, kad yra rojuje? 

— Jis įsimylėjo ir todėl tiki, kad yra rojuje. 

— Tai ne atsakymas. Tu kažkokia pasikeitusi. Žinok, pasigailėji- 
mo nesulauksi, jei jaunuolis nebus pasiryžęs aukotis. 

— Aš laiduoju, kad bus pasiryžęs. O tu įsakyk Apamai, kad ne- 
slampinėtų aplinkui lyg kokia šmėkla ir netrukdytų man dirbti. 

— Geriau būtų buvę, jei būtum išlikusi šalta. Saugokis, kad ne- 
išleistum vadžių iš rankų. 

Ar ji teisingai išgirdo? Hasanas jaučiasi įžeistas? Vadinasi, ji vis 
dėlto jam rūpi? 

— Nesibaimink, Ibn Saba. Vadžias laikau tvirtai. 

— Šito ir tikėjausi. Kaip pasiteisinai, kad išeini? 

— Daviau jam užduotį. Paliepiau sukurti man eilėraštį. 

Hasanas paėmė ją už parankės ir pasivėdėjo pakrantės takučiu. 

— Manai, kad jis stipriai tave įsimylėjo? 

— Žinoma. 

— O tu? 

— Ar tave tai domina? 

— Galbūt. Kitaip neklausčiau. 

— Ibn Tahiras gabus jaunuolis. Bet jo dar laukia ilgas kelias iki 
vyro. 

— Grįžk ir kuo greičiau jį užmigdyk. 

Mirjama negalėjo susitvardyti. Tyliai sukikeno. 

Hasanas pakštelėjo jai į kaktą ir grįžo pas Apamą. 

— Regis, šeimininkas pavyduliauja. 

— Galimas daiktas. Šiaip ar taip, mažiau nei Apama. 

Hasanas mostelėjo jai atsisveikindamas ir paliepė Adžiui nu- 
plukdyti jį į tvirtovę. 

— Grįžęs į bokštą, duosiu ženklą trimitininkams. Šią naktį 
linksmybių pakaks. 

Akmuo užgulė Hasanui širdį. Jis prisiminė Omarą Chajamą. Guli 
sau ant pagalvių Nišapūre ir gurkšnoja vyną. Jam patarnauja graži 
mergina, O jis kuria eiles ir juokiasi iš viso pasaulio. Mąsto ir pažįsta 
kažką nauja. Mėgaujasi ramybe. Dabar Hasanas jam pavydėjo. 

„Taip, iš mūsų trijų jis pasirinko geriausia.“ 


Merginos pamatė, kad Mirjama grįžo švytinčiu veidu. Atnešė visą 
glėbį gėlių ir apmėtė jomis ties prirašyta lentele palinkusį Ibn Ta- 
hirą. Merginoms išsyk atlėgo. 

— Ar sukūrei eilėraštį? 

— Pamėginau. 

— Šį tą mums jau perskaitė, — tarė Sita. — Tu net akis išversi. 

— Tiesiog mirštu iš nekantrumo. 

Mirjama paėmė gumulėlį ir suspaudė delne. Prisėdo ant kelių 
šalia Ibn Tahiro. Atsirėmė į jį ir ėmė žiūrėti jam per petį į lentelę. 
Nepastebimai įmetė gumulėlį į taurę. 

Ibn Tahiras pradėjo skaityti: 


Ar galėjau aš lyg koks Ferhadas įtarti, 
Kad meilė taip greit ateina. 

Ar galėjau aš žinoti, 

Kad ji tokia galinga, 

Kad užslopina jausmą Pranašui, Seidunai 
Ir kankiniui Alijui, 

Kurs iki šiol brangiausias buvo širdžiai. 


Alache, kurs permatai mūs sielas, 

Kurs suteikei Mirjamai pavidalą, gražesnį už Širinos, 
Kuris žinai, regi ir viską supranti: 

Ką gi daryti, 

Jei meilė pavergė man širdį. 

Jei nieko nematau aš, nejaučiu ir negirdžiu, 

Vien tą, kurią įkurdinai man rojuj tu, 

Mirjamą, akių manųjų šviesą? 

Alache, duok ženklą, aš meldžiu, 

Ar visa tai, kas tvindo mano širdį, sielą, 

Tėra išbandymas? 

Nejau ir aš, nelyg Adomas, bendras protėvis mūs, 
Iš rojaus išvarytas būsiu? 

O gal parodyti norėjai, 

Koks laukia atpildas, kardą padėjus? 

Ką gi daryti, kad tuoj pat pelnyčiau 

Šią dosniąją malonę, kad ją įgyčiau? 


Brangi Mirjama! Dar vakar aš buvau aklys. 


Širdis nenutuokė, kurgi svajonės kryps, 
O protas - kur skraidins mintis. 

Dabar man aišku viskas. 

Širdis atrado jau ramybę, o protas - tikslą. 
Kokia didžiulė laimė apima mane, 
Žvelgiantį į tavo įstabias akis, o Mirjama. 


Mirjamos akyse sužibo ašaros. Norėdama jas paslėpti, greitai jį 
pabučiavo. Ją apniko toks slogutis, kad panūdo mirti. 

„Vargšas jaunuolis, - pamanė ji. — Toks nuoširdus, toks gerašir- 
dis ir toks jaunas. Jo širdyje nėra vietos melui ir apgaulei. O kaip 
tik man skirta parengti jį tapti Hasano auka.“ 

— Kas tau, Mirjama? 

— Tu toks jaunas ir geraširdis. 

Jaunuolis nusijuokė ir išraudo. Pajuto troškulį. Ištuštino taurę. 

Ūmai Ibn Tahiras pajuto silpnumą. Jam ėmė svaigti galva. Prieš 
akis iškilo naujas kraštovaizdis. Jis susigriebė už galvos ir nuvirto 
aukštielninkas. 

— Nieko nematau! O Alache, visai nieko nematau! Kur tu, Mir- 
jama?! Kažkur grimztu... Lekiu virš žemės... 

Merginos nusigando. Mirjama jį apglėbė. 

— Aš čia, Ibn Tahirai. Šalia tavęs. 

— Jaučiu tave, Mirjama, — tarė jis ir vos ne vos įstengė šypte- 
lėti. — O Alache, viskas pasikeitė. Tai buvo tik sapnas. O Alache, 
tuo pačiu keliu skrieju atgal. Anksčiau sapnavau, kad patekau į 
šventą Kairo miestą. Girdi, Mirjama! Aš įžengiau į kalifo rūmus. 
Aplink mane buvo tamsu. Ak, ta pati tamsa ir dabar. Prisispausk 
prie manęs, Mirjama, kad pajausčiau tave! Rūmus gaubė tamsa. 
Atsigręžus į duris, vėl pasidarydavo šviesu. O pažvelgęs į sostą, aš 
apakau. Girdėjau kalifo balsą. Tai buvo Seidunos balsas. Pažvel- 
giau į jį. Buvau apakęs. Atsigręžiau į duris: menė buvo nuostabiai 
apšviesta. O, gailestingasis Alache! Kaip man silpna! Nebejaučiu 
tavęs, Mirjama! Duok man ženklą, įkąsk man, įkask man prie pat 

širdies, stipriai, kad pajausčiau tave, kad žinočiau, jog dar esi šalia 
manęs. 

Mirjama atklojo apsiaustą ir įkando Ibn Tahirui po širdimi. 
Tada pajuto apninkantį kraupų slogutį. 

— Dabar vėl jaučiu tave, Mirjama. O, koks kraštovaizdis! Pa- 
žvelk! Koks miestas plyti apačioje! Pažvelk į tą auksinį kupolą, į 
tuos žalius ir raudonus stogus! Ar matai žydrą bokštą? Jame plevė- 
suoja tūkstančiai vėliavų. Vien ilgos, spalvotos vėliavos. Ak, kaip 
jos plazda vėjyje. Pastatai ir rūmai skrieja pro mane. Oi, kaip grei- 
tai! Sulaikykite mane, maldauju, sulaikykite! 

Jaunuolis apsivertė ir ėmė sunkiai šnopuoti. 

Merginas pagavo siaubas. 

— Mus užklups nelaimė, - pratarė Sita. 

— Verčiau jau būtumėm šokusios į krioklį, - sumurmėjo Mirjama. 

Ibn Tahiras tysojo be sąmonės. 

— Apsiauskite jį jo apdaru! 

Merginos pakluso. Mirjama atsigulė paslika ir įrėmė išdžiūvu- 
sias akis į lubas. 


Likę vieni bokšte, Abu Alis ir Buzrukas Umidas klausiamai susi- 
žvalgė. Paskui ilgokai tylėdami stebeilijo žemyn į sodus. 

Galiausiai prabilo Buzrukas Umidas: 

— Ką apie visa tai pasakysi? 

— Patekome į tinklą, iš kurio bus sunku išsinarplioti. 

— O aš sakau: kaip Alachas yra Dievas, taip Ibn Saba yra pa- 
mišęs. 

— Šiaip ar taip, jis — pavojingas bendrininkas. 

— Kaip manai, ar geriau sėdėti rankas sudėjus ir ramiai stebėti? 

— Ką daro tigras, įkliuvęs į vilkams paspęstą tinklą? 

Abu Alis sukikeno. 

— Na, pergraužia jį. 

— Vadinasi? 

— Pergraužk tinklą. 

— Ar nebijai, kad vieną gražią dieną jis samanys ir mus nusiųsti 
į kokį nors rojų? 

— Jei viskas bus gerai, nesipriešinsime. 

— Nesipriešinsime, net jeigu bus blogai. 

Buzrukas Umidas priėjo visai arti Abu Alio. 

— Klausyk, Abu Ali. Šiąnakt dar ne vėlu. Bokšte esame tik 
mes trys. 

— Ką turi galvoje? 

— Ar galiu tavimi pasitikėti? 

— Varnas varnui akies nekerta. Mieliau kapteli ereliui. 

— Patykokime jo grįžtančio prie durų. Aš iš nugaros kirsiu jam 
kardo kriauna per galvą, kad viskas įvyktų tyliai. Paskui šveisime 
jį per sieną į Šahrudą. 

— O tikintieji? 

— Jiems suriesime, kad negrįžo iš sodų. 

— Bet eunuchai žino, kad jis grįžo. O jiems iš nagų gyvi neiš- 
trūksime. 

— Kai viskas išaiškės, mes jau būsime dievaži kur. 

— Vargu ar neatsiras tokių tikinčiųjų, kurie nesurizikuotų savo gy- 
vybe tam, kad atkeršytų. Tinklas iš tikrųjų mus tvirtai apipainiojęs. 

— Kiekvienas veiksmas reikalauja rizikuoti. 

— Mažiau rizikuosime, jei išlauksime palikimo. 

— Hasanas pamišęs. 

— Bet ne tiek, kad neįspėtų mūsų minčių. 

— Bijai? 

— O gal tu nebijai? 

— Kaip tik todėl norėčiau galutinai atsikvėpti. 

— Esu tikras, jis nujaučia, ką mudu mintijame. Nuo šios akimir- 
kos tylėk it kapas. Eunuchai — baisus ginklas. 

— Fedajinai bus dar baisesnis. 

— Todėl tylėkime. Kardą ne tik jie laikys rankose, bet ir mes. 

— "Tu teisus, Abu Ali. Hasanas — baisus valdovas. Mums nebėra 
kelio atgal. Sužinojus jo paslaptį bet koks atsitraukimas reikštų mirtį. 

— Žengsime sau ramiai paskui jį, ir tiek. 

— Girdi?! Jau grįžta. Reikia pripažinti, kad šiąnakt jo bandymas 
išties neįprastas. 

— Dar daugiau, tiesiog puikus. 

Tuo metu atšnopavo Hasanas. Pervėrė aštriu žvilgsniu didžiuo- 
sius dajus ir nusijuokė. 

— Tikiuosi, labai nenuobodžiavote, draugai? Turėjote ką vienas 
kitam pasakyti ir, manau, negaišote laiko veltui. 

— Mums rūpėjo, kaip klostosi reikalai soduose, Ibn Saba. Kodėl 
tave kvietė Apama? 

— Iš moteriško pavydo. Ten, soduose, susikirto sena ir nauja 
meilės teorija. Reikėjo išnarplioti pavojingą klausimą, kaip geriau 
suvilioti vyrą. 

Didieji dajai prapliupo juoktis. Jie maloniai atsipalaidavo. Pri- 
tvinkęs debesis praslinko. 

— Man regis, tau naujos teorijos labiau prie širdies, —- pašmaikš- 
tavo Abu Alis. 

— Ką darysi. Pasaulis nuolat kinta, senienų atsisakome dėl nau- 
jovių. 

— Ar tik ne Ibn Tahiras pateko į naujosios teorijos glėbį? 

— Jūs tik pažvelkite į tą Abu Alį! Žiūrėk, dar pavirsi didžiu sielų 
žinovu! 

— Tu keistas meilužis, prisiekiu Pranašo barzda! Net jei moteris 
man terūpėtų tiek, kiek suplyšusi drapana, verčiau ją nužudyčiau, 
nei perleisčiau kitam. 

— Tu jau tai įrodei, brangusis Abu Ali. Todėl dabar neturi nei 
senos, nei naujos „teorijos“. O kai mąstai apie mane, atsižvelk į tai, 
kad esu filosofas ir visų pirma vertinu tą, ką galiu apčiuopti. Ir per 
vieną naktį niekas iš esmės nepasikeis. 

Abu Alis kikeno. 

— Požiūris taip pat, — tarė jis. — Manau, šio principo laikaisi tik 
meilės klausimais. Regis, šįryt kažkas dėstė, jog ketina savo ben- 
druomenę sukurti remdamasis grynu protu? 

— Tu mane persekioji kaip skalikas Žvėrį, - pokštavo Hasanas. — 
Ar tikrai manai, kad šios dvi priešybės nesujungiamos? Kaipgi 
tuomet petys į petį eitų kūnas ir dvasia? 

— Jeigu pragare būtų šventųjų, tu būtum vienas iš jų. 

— Prisiekiu visais kankiniais! Tokios pat nuomonės ir mano ka- 
ralienė. 

— Šiaip ar taip, smagus derinys. 

Abu Alis mirktelėjo Buzrukui Umidui. Hasanas įžiebė deglą ir 
davė ženklą rago pūtėjams soduose. 

— Šiąnakt pakaks rojaus malonumų. Dabar lauksime rezultatų. 

Hasanas sulaukė atsako iš sodų, užgesino deglą ir padėjo į šalį. 

— Na taip, jiems ten, apačioje, lengva, — pusbalsiu tarė veikiau 
sau pačiam. — Yra, kas stovi aukščiau ir mąsto, sprendžia už juos. 
O kas mus išvaduos nuo atsakomybės ir kankinančių dvejonių? 
Kas nuvys bemieges naktis, kurių kiekviena akimirka, priartinanti 
prie aušros, primena kūjo dūžį per širdį? Kas išlaisvins mus iš mir- 
ties baimės, — mirties, po kurios, kaip žinome, ateis didysis niekis? 
Dabar dar mūsų akyse tūkstančiais žvaigždžių atsispindi naktinis 
dangus. Dar jaučiame ir mąstome. O kai stos ta didinga akimirka, 
kas pasiūlys mums balzamo, malšinančio skausmą, kurį žadina 
suvokimas, jog iškeliaujame į amžiną nebūties tamsą? Taip, jiems 
ten, apačioje, lengva. Sukūrėme jiems rojų ir įteigėme, kad po mir- 
ties jų laukia amžina rojaus ištaiga. Jiems išties galima pavydėti. 

— Girdėjai, Buzrukai Umidai? Hasanas teisus. 

— Vadinasi, pagaliau imate praregėti? Mes žinome vien tai, 
kad valdome nepaprastai mažai pažinių dalykų ir tarnaujame ne- 
aprėpiamai įvairovei nepažinių daiktų. Esame lyg kirminai, įsi- 
stebeiliję į dangaus skliautą. ,„Užsiropšiu stiebu aukštyn, — taria 
sau kirminas. — Jis atrodo ganėtinai aukštas, juo pasieksiu tikslą.“ 
Rytą pradeda ropštis ir lipa iki vakaro. Pasiekęs stiebo viršų pa- 
mato, kad visas jo triūsas nieku pavirto. Vos per kelis sprindžius 
po juo —- žemė. O virš galvos gaubiasi žvaigždėtas dangus, vis toks 
pat neišmatuojamai aukštas, koks atrodė nuo žemės. Tik dabar 
kirminas nebemato jokio kelio, galinčio nuvesti jį aukštyn, kaip 
matė anksčiau, kai pradėjo ropštis stiebu. Jis prarado tikėjimą ir 
suvokė, kad neįveikiama visatos bekraštybė neprilygstama. Iš jo 
amžiams atimta viltis ir laimė. 

Hasanas kinktelėjo didiesiems dajams. 

— Eime! Turime pasitikti pirmus tikinčiuosius, grįžusius iš ro- 
jaus į žemę. 


Merginos iš Fatimos grupelės pro stiklus pamatė, kaip ateina eu- 
nuchai su neštuvais. 

— Lyg trys duobkasiai, — tarė Sara. 

— Fatima! Atidenk Suleimaną, norime dar kartą į jį pažiūrėti, — 
paprašė Zainab. 

Fatima atidengė miegančio jaunuolio veidą. Jis gulėjo ramiai ir 
vos alsavo. Dabar jo veide išryškėjo vaikiška mina. 

„ Merginos stebeilijosi į jo veidą išpūtusios akis. Halima net įsi- 
kišo į burną kelis pirštus ir juos sukando. Ją apniko siaubingas slo- 
gutis. 

Fatima greitai užklojo jaunuolį. 

Eunuchai įžengė ir, netarę nė žodžio, užkėlė Suleimaną ant neš- 
tuvų. Paskui taip pat tyliai išėjo. 

Vos tik durų uždangalas nusileido, merginos puolė raudoti. Ha- 
lima sukliko iš skausmo ir lyg akmuo krito ant grindų. 


Eunuchams išnešus Jusufą, verkė tik Džada ir mažoji Fatima. Su- 
leika nebyliai akimis lydėjo ateinančius ir išeinančius kastratus. 
Išdidumas neleido jai pasiduoti emocijoms. 

— Štai ir baigėsi tavo šlovė, - įgėlė jai Hanafija, kai jos liko vie- 
nos. — Gavai vyrą tik vienai nakčiai. O dabar praradai jį amžiams. 
Mums, kurios jo iš viso neturėjome, geriau. 

Suleika panūdo ką nors šaltai jai atrėžti. Bet sopulys ją priveikė, 
ji tik susirietė ant grindų ir galva įsikniausė į pagalvę. 

— Kokia tu kietaširdė, Hanafija, - supyko Asma. 

— Juk aš ne tai turėjau omenyje. 

Mergina priėjo prie Suleikos ir paglostė jai plaukus. Priėjo ir 
kitos, visos mėgino paguosti Suleiką. Bet ši raudojo, kol pagaliau 
užmigo. | 


Kai eunuchai išnešė Ibn Tahirą, Mirjama paliepė merginoms 
skirstytis po savo miegamuosius. Šįvakar merginų buvo nedaug. 
Mat tos, iš Fatimos ir Suleikos grupelės, pasiliko savo menėse. 

Mirjama irgi miegojo viena. Nors kaip tik šiąnakt troško, kad 
miela plepi Halima būtų šalia. Kas žino, kaip ji praleido šį lemtin- 
gą vakarą? Kaip jį praleido kitos merginos? Mirjama susirūpinusi 
galvojo apie jas. Kada gi pagaliau išauš rytas! 

Slogios mintys kankino Mirjamą iki pat aušros. 

Eunuchai atnešė į rūsį savo gyvą naštą. Hasanas jų paklausė: 

— Ar viskas gerai? 

— Viskas gerai, Seiduna. 

Jie paguldė neštuvus būdelėje ant grindų. Trys vadai įžengė iš 
paskos. Tylėdami laukė, kada nematomos afrikiečių rankos ims 
kelti juos į kuoro viršų. 

Viršuje Hasanas atidengė miegančius jaunuolius. 

— Atrodo pavargę, —- sušnibždėjo Buzrukas Umidas. 

Hasanas vyptelėjo. 

— Drunys iki pusiaudienio. Paskui pradės atsigaivelėti. Tada ir 
paaiškės, ar mums pavyko. 

Hasanas paliko durų uždangalą truputį kilstelėtą, kad jaunuoliai 
turėtų oro. Prie durų pastatė sargybinį. Paskui išlydėjo didžiuosius 
dajus. 

— Ką gi, mūsų tragedijos antras veiksmas baigtas. Pasimatysime 
rytoj. Labanakt. 


Apačioje, soduose, eunuchai gesino ir nukabinėjo žibintus. Kai kurie 
jau buvo perdegę. Šen bei ten naktį nušvietė liepsna. Žibintai vienas 
po kito geso. Aplink vis labiau temo. Pabaidytos plaštakės plasnojo 
vyrams virš galvų. Šikšnosparniai vaikė paskutines museles. Me- 
džių tankmėje suūkė pelėda. Jai atliepė gepardo šnarpštimas. 

Išblėso paskutinis žibintas. Tai buvo nuostabi vasaros nak- 
tis, kupina slaptybių. Danguje spindėjo, mirguliavo ir virpčiojo 
žvaigždės, — tolimos, neįspėjamos mįslės. 

Mustafa deglu ėmė sukti ratus sau virš galvos, kad įsiliepsnotų. 
Pašvietė į priekį, ir šeši eunuchai nusekė paskui jį prie valčių. 


353 


Vladimir Bartol 


— Pakeliui užsukime pas merginas, — pasiūlė šokio meistras 
Asadas. - Šis vakaras joms buvo sunkus išbandymas. 

Jie nužingsniavo prie namelio, kur miegojo Fatima su bičiulė- 
mis. Asadas pravėrė duris ir kilstelėjo uždangą. Mustafa įžengė, 
iškėlęs deglą. 

Merginos gulėjo išilgai pagalvių. Kai kurios buvo nuogos, kitos — 
vos prisidengusios apsiaustais ar apklotais. Viena kita dar įstengė 
nusisegti papuošalus. O dauguma sugulė išsigražinusios. Dailios, 
putnios rankos ir kojos gulėjo lengvai nugrimzdusios į šilką ir bro- 
katą. Krūtys kilojosi. 

— Šitas kaip reikiant pasidarbavo, - patyliukais pratarė Asadas. — 
Jos tyso it po sunkaus mūšio. 

Mustafa krūptelėjo. Vos deglo nepaleido iš rankų. Tada puolė į 
lauką ir nuskubėjo atgal prie upės. Balsiai užkaukė: 

— Žmogus yra žvėris! O, Alache! Ką iš mūsų padarė! 


Alamutas 


Tryliktas skyrius 


Kitą rytą didieji dajai atėjo pas Hasaną, kaip buvo susitarę. Hasa- 
nas tarė: 

— Ką tik aplankiau jaunuolius. Dar miega. Bet metas juos ža- 
dinti. 

Didieji dajai įėjo į Hasano kambarį. Jis atitraukė užuolaidas ir į 
patalpą įsiveržė dienos šviesa. Vyrai pažvelgė į keliamąją būdelę. 
Ant gultų, kaip ir naktį, gulėjo fedajinai ir ramiai miegojo. Vyrai 
prisiartino. Hasanas įdėmiai nužvelgė juos miegančius. 

— Jų išvaizda po nakties visai nepasikeitė. O ar pasikeitė jų sie- 
los, netrukus pamatysime. 

Jis papurtė Jusufą už peties. 

— Ei, ar girdi, Jusufai?! Diena jau seniausiai išbrėško, o tu vis 
dar druni? 

Persigandęs Jusufas praplėšė akis. Pasirėmė ant alkūnių ir su- 
trikęs krestelėjo galvą. Bukai, visai nesusivokdamas, jis spoksojo į 
priešais stovinčius vadus. 

Po truputį jaunuolis ėmė atsikvošėti. Jo veide išryškėjo didžiulė 
nuostaba. 

— Ką veikei naktį, kad taip 1lgai miegojai? 

Hasanas šelmiškai šyptelėjo. Jusufas baikščiai pakėlė akis. 

— Buvau rojuje per tavo malonę, mūsų Valdove. 

— Turbūt išties labai malonus sapnas, mano vaikine. 

— Ne, ne, buvau tikrame rojuje. 

— Eik jau, eik. Draugai tave užjuoktų, jeigu jiems apie tai papa- 
sakotum. 

— Aš žinau tai, ką žinau, Seiduna. Iš tikrųjų buvau rojuje. 

— Vadinasi, tiki, kad man duotas raktas nuo rojaus vartų? 

— Dabar tai Žinau, Seiduna. 

Nuo garsaus pokalbio pakirdo ir Suleimanas. Atsisėdo ir surau- 
kė antakius. Jo akys šokčiojo nuo Hasano veido prie Jusufo. 

Ūmai jis viską prisiminė. Greitai apsičiupinėjo. Po apdaru už- 
čiuopė Halimos apyrankę. Išsprogino akis. 

— Žiū, ir Suleimanas pabudo. Ką gi veikei naktį, kad taip ilgai 
miegojai'? 

— Buvau rojuje per mūsų Valdovo malonę. 

— Eik jau, eik, kas tavimi patikės? 

— Tegu tik kas nors pamėgina suabejoti... Noriu pasakyti, kad 
turiu įrodymą, jog ten iš tikrųjų lankiausi... 

— Turi įrodymą? Nagi, parodyk! 

Suleimanas per vėlai susizgribo per daug pasakęs. Puolė tei- 
sintis: 

— Nė pats nežinau, kaip tai atsidūrė mano rankoje. Man pasida- 
rė silpna, norėjau ko nors nusitverti, ir staiga — rankoje apyrankė. 
Paskui nieko nebeprisiminiau. 

— Parodyk! 

Atgailaudamas Suleimanas padavė Hasanui savo grobį. Vyriau- 
siasis karo vadas iš visų pusių apžiūrėjo papuošalą ir padavė didie- 
siems dajams. 

— Išties neįtikėtina, — tarė jis. — Regis, tikra apyrankė iš rojaus. 

— Ir Suleika turėjo panašią, - įkišo trigrašį Jusufas. — Bet ji man 
uždraudė pasiimti apyrankę į šį pasaulį. 

— Suleimanai, Suleimanai, - tarė kraipydamas galvą Hasanas. — 
Man keista, kad šis papuošalas atsidūrė tavo rankoje. Ar tik nebūsi 
rojaus apšvarinęs? 

Suleimanas nusigando. 

— Bijojau, kad Naimas su Obeida manimi nepatikės. Todėl pa- 
siėmiau šią apyrankę... 

— Nejau bičiuliai tave laiko tokiu pramaniūgu? 

— Ir aš jais netikėčiau, jeigu ką nors panašaus porintų. 

— Šiaip ar taip, apyrankę aš pasilaikysiu. Kai vėl siųsiu tave 
į rojų, įduosiu į kelionę. O tu jau pats galvok, kaip ten pasitei- 
sinsi. 

Čia pakirdo ir Ibn Tahiras. Nusipurtė svaigulį. Labai nustebęs 
klausėsi pokalbio. Jo atmintyje taip pat ėmė atgyti praėjusios nak- 
ties įvykiai. Umai pasičiupinėjo po širdimi. Virptelėjo. Pajuto Mir- 
jamos dantų įspaudus. 

Hasanas atsigręžė į jį. 

— Iš tavo draugų lūpų girdžiu neįtikėtinų naujienų. Šiąnakt 
juos, kaip ir tave, palikau šiame kambarėlyje, o dabar jie man 
skiedžia, kad naktį praleido ne šioje patalpoje, o buvo nukeliavę 
tiesiai į rojų. Bent jau tu, visada įžvalgus ir blaiviai mąstantis, 
padėk man nepatikėti jų sapaliojimais. Nes dar paklaiksiu nuo 
minties, kad turiu gyventi arti vietos, kur naktinės dvasios gali 
bet kurią akimirką čiupti už rankų ir kojų ir nugabenti į bala žino 
kokį neregėtą kraštą. 

— Žinau, kad juokauji, Seiduna. Tu pats puikiai Žinai, kas įgy- 
vendino naktinę mūsų kelionę, tad dabar tikrini mane. 

— Ką, ir tu, mielas Ibn Tahirai, tvirtini, kad naktį nemiegojai ant 
šio gulto? Vadinasi, tai, kad aš turiu rojaus vartų raktą, nėra gryna 
metafora? 

— Atleisk, Seiduna. Niekada daugiau dvejonė neįsėlins į mano 
širdį. 

— Puiku. Ką pasakysite, draugai, savo bendramoksliams, jeigu 
šie klaus, kur praleidote aną naktį? 

— Pasakysime, kad pabuvojome rojuje per mūsų Valdovo ma- 
lonę. 

— Teisingai. Viliuosi, kad nuo šiol jūsų tikėjimas bus tvirtas ir 
nepaklibinamas. Jis taps toks, apie kokį yra pasakyta: kalną paju- 
dins. O dabar grįžkite pas savo bičiulius. 

Hasanas pašaukė sargybinį ir liepė išvesti jaunuolius iš bokšto. 

Likęs vienas su didžiaisiais dajais, jis akivaizdžiai atsikvėpė. 

— Ką gi, viskas įvyko taip, kaip ir tikėjausi. 

Abu Alis pripuolė prie jo. 

— Prisiekiu Alachu! — sukliko jis. — Tu užčiuopei Archimedo 
tašką. 

Abudu didieji dajai apkabino Hasaną. 

— Iki paskutinės akimirkos abejojau, ar pasiseks, — prisipažino 
Buzrukas Umidas. - Dabar manau, kad tau išties pavyko pakeisti 
žmogaus prigimtį. Baisų ginklą pasigaminai iš šitų „ašašinų“. 

— Trečias veiksmas eina prie pabaigos, - atsakė Hasanas ir nu- 
sijuokė. — Galėtume jį pavadinti ,, Nubudimas“ arba „Sugrįžimas 
1š rojaus“. | 


Trijulės kvietimas pas vyriausiąjį karo vadą, o juolab tai, kad visą 
naktį negrįžo, paakstino fedajinus spėlioti ir aptarinėti šį įvykį. 
Miegamajame jaunuoliai iki vėlumos apie tai šnekėjosi laukdami, 
kada grįš moksladraugiai ir patenkins jų smalsumą. 

— Pagaliau sužinosime, koks yra Seiduna, — tarė Obeida. 

— Kaip manote, kam juos išsikvietė? — smalsavo Naimas. 

— Kam, kam? Matyt, tam, kad ausis išskalbtų už tai, jog ryte 
turkams vėliavą iš rankų išplėšė. 

Obeida pasileido kvatoti. 

— Ne tavęs klausiu. Norėjau protingesnių nuomonę išgirsti. 

— Gal manai, kad užkėlė juos į dausas? — erzino jį Abdula. — 
Pasikvietė, kad apdovanodamas pasodintų prie vaišių stalo drauge 
su vadais. 

— Matyt, tu būsi teisus, — sutiko Džafaras. 

— O kodėl tada jie taip ilgai negrįžta? — spėliojo Obeida. — Gal- 
būt paskyrė jiems kokią nors nepaprastai garbingą užduotį ir jie jau 
išjojo iš tvirtovės? 

— Kam čia tuščiai burnas aušint? — įsiterpė Abduras Ahmanas. — 
Kol jie grįš ir patys viską papasakos, kur buvo ir ką matė, mes nieko 
neatspėsime. Todėl verčiau gultis miegoti ir kaip reikiant pailsėti. 


Fedajinai jau seniai buvo atsikėlę, tik staiga nelauktai pasirodė din- 
gusi trijulė. Visi iki vieno puolė prie sugrįžėlių 1r tuoj juos apspito. 
Pasipylė klausimai. 

— Eime į miegamąjį, - pasakė Suleimanas. — Ten papasakosime. 
Aš išalkęs, jaučiuosi taip, lyg man būtų rankas ir kojas grūstuvėj 
malę. Vos pastoviu. 

Visi nugužėjo į miegamąjį, trijulė bemat suvirto į lovas. Fedaji- 
nai jiems atnešė pieno su duona. 

Suleimanas paklausė: 

— Kuris kalbės? 

— Pats ir pradėk, — atšovė Jusufas. — Aš labai nekantrus. Var- 
giai galėčiau viską išpasakoti. Jei pamatyčiau, kad manimi netiki, 
kaipmat pasiusčiau. Tada vėl būtų negerai. 

Fedajinai susigrūdo prie trijulės lovų. 

— Ar tikite stebuklais? — paklausė Suleimanas. 

Moksladraugiai susižvalgė. 

— Senaisiais tikime, — prabilo Naimas. — O naujaisiais Pranašas 
uždraudė tikėti. 

— Ak tu, prarūgėli! Tai ko gi mus moko Seiduna? 

— Na, nežinau, ar jis yra kalbėjęs apie stebuklus. 

Suleimanui šitaip klausinėjant, Naimas elgėsi apdairiau. 

— Argi nesimokei, kad Alachas įteikė Seidunai rojaus vartų 
raktą? 

Miegamajame įsivyravo tyla. Suleimanas pergalingu žvilgsniu 
nužvelgė visų veidus. Pasisotinęs draugų dėmesiu, prabilo: 

— Fedajinai, praėjusią naktį Seiduna mums parodė savo malonę 
ir atvėrė rojaus vartus. 

Fedajinai susižvalgė. Nė vienas nepratarė nė žodžio. 

Ūmai Obeida užsikvatojo. Tuoj ir kiti pasileido juoktis. Tik trys 
naktiniai keliauninkai liko rimti. 

— Jie susitarė ir dabar ketina mus maustyti, — pasakė Abduras 
Ahmanas. 

— Suleimanas senu papratimu lipdo iš mūsų paikšelius, - pridū- 
rė Naimas. 

— Palikim juos ramybėje, — pasakė Ibn Vakas iš aukšto. — Šią- 
nakt jie prisilupo ir permiegojo kokiame nors tvarte. Ant veidų 
jiems parašyta. O dabar gėda prieš mus, todėl mėgina viską pa- 
versti juokais. 

— Žinojau, kad taip bus, — niršiai suurzgė Suleimanas. — Ibn 
Tahirai, tu jiems pasakyk, tavimi greičiau patikės. 

— Gana kvailioti, — įširdo Obeida. — Norėčiau sužinoti, ar aps- 
kritai matėte Seiduną. 

Dabar prabilo Ibn Tahiras. 

— Nelengva kalbėti, bičiuliai, apie tokius neįtikėtinus dalykus, ko- 
kius mums šiąnakt teko patirti. Visiškai suprantu, kad juokiatės iš 
mūsų. Bet visa, ką pasakė Suleimanas, yra grynų gryniausia tiesa, todėl 
prašau jūsų susiturėti ir išklausyti. Tegu Suleimanas pasakoja toliau. 

Ibn Tahiro veidas buvo visiškai rimtas. O balsas skambėjo be 
menkiausios juoko gaidelės. Be to, fedajinai stebėjosi, nejaugi tri- 
julė būtų gebėjusi šitaip meistriškai vaidinti. 

— Net savo tėvą apkaltinčiau melagyste, - pasakė Džafaras, — 
jeigu pradėtų šnekėti tokius niekus. Bet man atrodo keista, kad tu, 
Ibn Tahirai, nusileidai iki tokių tauškalų. Tegu Suleimanas papasa- 
koja. Bent jau išgirsime, ką sumanėte mums suriesti. 

Suleimanas išsitiesė lovoje. Greitomis apsidairė ir prabilo. Pra- 
dėjo nuo pat pradžių, kaip jie lipo į valdovo kuorą, kaip sutiko mil- 
žinus su kuokomis ir kaip Abu Alis juos nuvedė pas Seiduną. Jei 
Suleimanui netyčia prasprūsdavo kokia smulkmena, Jusufas tuoj 
įsiterpdavo. Šitaip abu smulkiai apibūdino vyriausiąjį karo vadą ir 
keistą pokalbį su juo. 

Fedajinai vis labiau įsitempę klausėsi pasakojimo. Nuolatiniai 
Jusufo įsiterpimai ir pataisymai geriausiai liudijo, kad šis neįpras- 
tas pasakojimas yra tiesa. 

Suleimanui priartėjus prie akimirkos, kai Seiduna liepė jiems 
įeiti į būdelę, kurioje buvo trys gultai, klausytojams atėmė žadą. Jų 
akys lipte prilipo prie pasakotojo lūpų. 

Ibn Tahiras taip pat įdėmiai klausėsi. Nejučiomis jis palie- 
tė krūtinę ir užčiuopė Mirjamos įkandimą. Dabar, vėl atsidūrus 
kasdienio gyvenimo aplinkoje ir prisiminus nesuvokiamą nakties 
įvykį, jį pagavo klaikas. Jo širdyje pirmą kartą virptelėjo tikras 
tikėjimas, tas tikėjimas, kurį paneigia patirtis ir protas. 

Paskui Suleimanas papasakojo, kaip Seiduna padavė kiekvie- 
nam po stebuklingą gumulėlį, sukėlusį tokią būseną, lyg skristų 
virš neregėtų kraštų. Suleimanas atskleidė, ką sapnavo skrieda- 
mas, kol dar nebuvo praradęs sąmonės. 

Pasakojimas priartėjo prie nubudimo rojuje. Fedajinams kai- 
to veidai ir karštligiškai žibėjo akys. Jie nerimastingai krusčiojo 
savo vietose. Suleimanas porino, ką pirmiausia išvydo. Smulkiai 

apibūdino menę, nepraleido nė vieno mažmožio. Paskui pradėjo 
pasakoti apie merginas. 

— Galbūt visa tai tik sapnavai? — Obeida pamėgino prasklaidyti 
nežmonišką įtampą. 

Kiti irgi nebeįstengė atlaikyti negailestingos vaizduotės įtam- 
pos. Jaunuoliai susižvalgė, visi sunkiai alsavo. Naimas tupėjo dvi- 
linkas Ibn Tahiro galvūgalyje, jis balo, pagautas malonių šiurpu- 
liukų. Nugara ėjo pagaugais, lyg gūdžią naktį klausytųsi šiurpios 
istorijos apie vaiduoklius. 

— Viskas, ką mačiau toje patalpoje, buvo taip tikroviška, kaip 
tikroviška yra tai, jog dabar regiu jus, — toliau pasakojo Sulei- 
manas. — Gražesnių rūmų neįmanoma net įsivaizduoti. Viskas 
iš aukso ir sidabro. Lovos užklotos kilimais, minkštesniais už 
samanas. Apdėtos pagalvėmis, į kurias nenoromis nugrimzti. 
Rinktinių valgių — kiek telpa. Ir skalsaus vyno, kuris maloniai 
nuteikia ir nedrumsčia proto. Viskas taip, kaip parašyta Korane. 
Ir hurijos, vaikinai! Jų veido oda it pienas ir aksomas. Akys di- 
delės ir giedros. O krūtys, Alache! Vien jas prisiminus kraujas 
gyslose užverda. | 

Suleimanas smulkiai nupasakojo savo meilės nuotykius. 

— O, kad ir aš būčiau ten kartu buvęs, - iš širdies gelmių ištrūko 
Obeidai. — Bent prie vienos tikrai būčiau prisilietęs, kad tau žarnas 
iš papilvės išspausčiau. 

Suleimano akys sužybčiojo it pamišėlio. 

Obeida nejučia atsitraukė. 

Jis gana gerai pažinojo Suleimaną. Su juo verčiau nejuokauti. 
Tačiau tokio kaip dabar jo dar nebuvo matęs. Obeida pajuto, kad jo 
moksladraugis per praėjusią naktį keistai pasikeitė. 

— Tos hurijos mano! Suprantate? Jos yra mano dabar ir per am- 
žių amžius. Nė vienos neužleisiu, net jei tektų galvą padėti. Ak, 
mano mielos gazelės! Mano džiaugsmo šaltinis! Mano palaima! 

Niekas iš jūsų neturi teisės nė vienos jų užsigeisti. Alachas jas pa- 
ruošė man. Laukiu nesulaukiu akimirkos, kai amžiams pas jas su- 
grįšiu. 

Visi pajuto: per vieną naktį Suleimanas tapo visiškai kitokiu 
žmogumi. Jaunuoliai stebeilijosi į jį nepatikliai, pašiurpę. 

Galbūt tik Jusufas nepastebėjo šios permainos arba ji jam atro- 
dė savaime suprantama. Jis nesąmoningai tai suvokė, turbūt todėl, 
kad jo siela taip pat išgyveno panašią permainą. 

Suleimanas toliau pasakojo apie savo nuotykius su rojaus mer- 
ginomis. 

Ūmai Jusufas įsiaudrino: 

— Gal mėgini čia mums priskiesti, kad per vieną naktį visas 
devynias merginas pavertei savo žmonomis? 

— Kodėl priskiesti? O gal tu nepavertei? 

Jusufas tulžingai nusikvatojo. 

— Suleimanas, net apie tokį rimtą reikalą kalbėdamas, būtinai 
turi persūdyti. 

Suleimanas pervėrė jį akimis. 

— Pažabok savo liežuvį! Aš nepersūdau, jei kas ir persūdo, tai 
Koranas. 

— Vadinasi, Koranas persūdo? 

Fedajinai prapliupo kvatoti. 

Suleimanas prikando lūpą. 

— Mano žmonos sudėjo dainą apie mano meilę. Gal sakysite, 
hurijos meluoja? 

— Padeklamuok mums tą dainą. 

Suleimanas pamėgino prisiminti. Bet neįstengė. 

Jusufas nusikvatojo. Net ėmė rankomis plekšnoti sau per kelius. 

Kiti irgi leipo juokais. 

Staiga Suleimanas it strėlė puolė prie Ibn Tahiro lovos. Iš visų 
spėkų tvojo kumščiu Jusufui į veidą. 

Šis instinktyviai stvėrėsi už sumuštos vietos. Išsproginęs akis 
dėbtelėjo ir iš lėto atsikėlė. Jo veidą užliejo kraujas. 

— Ką, šitas sliekas daužys man per veidą?! 

Jis žaibiškai vožė atgal ir priplojo Suleimaną prie priešakinės 
sienos. Ant jos kabėję kardai sužvangėjo. Suleimanas čiupo vieną 
ir įsispoksojo į Jusufą krauju pasruvusiomis akimis. 

— Šunsnuki! Dabar kausimės iki mirties. 

Jusufas perbalo. Ūmai dingo visas jo įtūžis. Nespėjo ko nors 
griebtis, o Ibn Tahiras jau prišoko prie Suleimano ir stvėrė jį už 
rankos, iškėlusios kardą. Džafas, Ibn Vakas ir kiti fedajinai susku- 
bo jam padėti ir išplėšė ginklą įniršusiam draugui iš rankų. 

— Tu ką, kuoktelėjai'? Šiąnakt per Seidunos malonę atsidūrei ro- 
juje, o dabar pešiesi su draugais?! 

Ibn Tahiras per jėgą pasodino įtūžusį draugą ant lovos. 

— O tu, Jusufai, kurių galų pertrauki jo pasakojimą? Mes visi 
skirtingi ir kiekvienas savaip suprantame gyvenimą. 

— Tu teisus, Ibn Tahirai, - prabilo Džafaras. - Tegu Suleimanas 
baigia pasakoti, tada ateis judviejų su Jusufu eilė. 

Visi suskato prašyti Suleimaną tęsti pasakojimą. Jusufas užsi- 
spyręs sukryžiavo rankas ant krūtinės ir įrėmė žvilgsnį į lubas. 
Suleimanas paniekinamai dėbtelėjo į jį. Tada išpasakojo visus savo 
nuotykius. 

Niekas nebeabejojo, kad trijulė iš tiesų apsilankė rojuje. Jaunuo- 
liai klausinėjo net smulkmenų ir netrukus kiekvienas labai tiksliai 
įsivaizdavo menę ir merginas, su kuriomis susipažino Suleimanas. 
Paslapčia fedajinai jau ėmė svajoti apie nuostabiąsias hurijas ir vie- 
nas kitas prieš-savo valią net kurią nors įsimylėjo. 

— Ir prabudai toje pačioje būdelėje, kurioje vakare buvai užmi- 
gęs? — Naimas smalsavo it vaikas. 

— Toje pačioje. Viskas buvo kaip praėjusį vakarą. Tik po apdaru 
užčiuopiau apyrankę, kurią rojuje man davė Halima. 

— Kodėl Seiduna ją iš tavęs paėmė? 

— Galbūt pamanė, kad galiu pamesti. Bet pažadėjo atiduoti, kai 
kitą sykį siųs į rojų. 

— O kada vėl ten keliausi'? 

— Nežinau. Meldžiu Alachą, kad tai įvyktų kuo greičiau. 

Atėjo Jusufo eilė pasidalyti įspūdžiais. Pradžia ir pabaiga ben- 
dramoksliams jau buvo žinoma. Tad jam teko apsiriboti pasakoji- 
mu apie rojuje praleistą laiką. Jusufas nupasakojo, kaip merginos 
dainavo ir šoko. O kai pradėjo pasakoti apie Suleiką, jį pagavo 
įkvapas. Apibūdino jos grožį, šokio meną, kitas dorybes, bepasa- 
kodamas suvokė, kaip stipriai ją pamilo. Dabar gailėjosi, kad keti- 
no ją apgauti su Džada. Nesuvokdamas, kad nukrypsta nuo tiesos, 
porino, koks ištikimas buvo Suleikai. 

— Tik ji yra mano pirmoji moteris, — pareiškė jis. — Visos kitos 
tėra jos vergės, kurioms buvo liepta mudviem patarnauti. Nors rei- 
kia pasakyti, kad visos yra neįtikėtinai lipšnios, grožiu nė viena 
neprilygsta Suleikai. 

Tačiau Suleimano, kuris pirmasis pasidalijo įspūdžiais apie 
rojų, pasakojimas sukėlė didžiausią įtampą. O Jusufo istorija feda- 
jinams nebeatrodė tokia įdomi. Tik kartą klausytojai sulaikė kva- 
pą, kai Jusufas pasakojo, kaip vaikštinėjo po paslaptingai apšviestą 
sodą. Suleimanui neteko patirti tokio nuotykio. Dabar jis patyliu- 
kais graužėsi, kad leidosi taip apsvaiginamas menės ištaigos ir jam 
nė sykio netoptelėjo išeiti pasidairyti į lauką. 

Trumpiausiai šnekėjo Ibn Tahiras. Jis pasakė, kad rojuje jį pa- 
sitiko Mirjama. Ji nusivedė jį į sodą ir parodė Al Arafo sieną. Ant 
jos sušmėžavo šešėlis, tikriausiai mūšyje už islamą Žuvusio, bet 
prieš tėvų valią kovoti stojusio didvyrio. Apie Mirjamą Ibn Ta- 
hiras pasakė, kad ji yra išmintingesnė už dajų Ibrahimą. Jaunuolis 
taip pat papasakojo, kaip, pasidavęs abejonėms, užpuolė merginą ir 
kaip staiga jį parvertė žemėn didžiulė katė, vardu Ahrimanas. Tas 

gyvūnas, Al Arafas ir jo viršuje pasirodęs šešėlis labiausiai nuste- 
bino fedajinus. Jiems knietėjo sužinoti daugiau, bet Ibn Tahiras 
pernelyg nesileido į kalbas. 

— Duokit mums pailsėti, — tarė jis. - Pamažu sužinosite viską, 
kas jus domins. 

Tad fedajinai mieliau nusigręžė į Jusufą su Suleimanu, kurie 
noriai pasakojo toliau. Visi trys jaunuoliai moksladraugių akyse 
virto galingais didvyriais, mažne pusdieviais. 


Apama visą naktį nesudėjo bluosto. Nakties tamsoje iškilo praeitis, 
šlovingos jos jaunystės dienos ir dieviškos naktys. Ji viską prisimi- 
nė nepaprastai aiškiai. Ją kamavo baisi širdperša. Nepakeliamas 
buvo suvokimas, jog kitados puikavaisi ir visur buvai pirma, o da- 
bar turi stebėti savo ritimąsi žemyn iki pat dugno. Nūnai meilės 
karalijoje viešpatavo kitos. 

Apama pakilo, kai pirmieji saulės spinduliai ėmė auksuoti El- 
bruso viršūnes. Sukritusiu, papilkėjusiu veidu, sušiauštais plau- 
kais, ji dirstelėjo pro vešlias šakas, išsikėtojusias virš jos namuko 
durų. Ten, priešais, stūksojo Alamutas, amžiams užvėręs jai kelią 
į pasaulį. Bet ką gi ji pasaulyje veiktų, tokia nusenusi ir suvytu- 
si? Dėkui Alachui, kad Hasanas ją išvadavo iš skurdo ir ištrau- 
kė iš užmaršties! Čia ji turėjo savo karalystę. Tiesa, ši karalystė 
buvo graudi, juk nuolat primindavo Apamai prabėgusias die- 
nas. Bet verčiau gailus kritusio angelo didingumas nei nykimas 
šiukšlyne. - 

Slogiomis naktimis senė klausdavo savęs, ką jai reiškia Hasa- 
nas. Kadaise, prieš daugelį metų, jis buvo jaunas meilužis, iš dalies 
užsidegėlis, iš dalies pranašas, bet laikas ir daugelis kitų, šaunesnių 
vyrų bemaž visai buvo jį išdilinęs jai iš atminties. Galbūt Apama 

būtų net ir jo vardą pamiršusi, jeigu šiada bei tada nebūtų išgirdusi 
apie jį, kai kildavo visokie perversmai ir religiniai ginčai. Kai veik 
prieš dvejus metus buvo pasiekusi visišką dugną, nelauktai nepa- 
Žįstamasis atnešė jo laišką. Hasanas rašė, jog valdo didelę tvirtovę 
ir norėtų, kad ji atvyktų pas jį, nes yra reikalinga. Apama neturėjo 
ką prarasti. Išsyk apsisprendė. Neaiški, tolima viltis nenorom įsiga- 
vo į jos širdį. Dabar ji išvydo visą Hasano galią. Kitados padėties 
šeimininkė buvo ji, o dabar — jis. Ar jį mylėjo? Šito Apama nežino- 
jo. Suvokė tik viena: kaip skaudu būti šalia žmogaus, kuris kadaise 
taip ugningai tave mylėjo ir kuriam dabar tu nerūpi nė tiek, kad 
tavo akivaizdoje slėptų savo aistrą kitai. 

Senė žengė iš namelio. Krūmuose ulbėjo paukščiai. Žolėje, ant 
lapų ir žiedų spindėjo rasa. Išaušo toks nuostabus vasaros rytas, 
kad jai susopo širdį. 

Apama nusipurtė graudžias mintis. Vandens kibire nusiprausė 
veidą ir susišukavo išdrykusius plaukus. Šiaip ne taip paslėpė be- 
miegės nakties pėdsakus. Tada nukrypavo į priešais stovintį pas- 
tatą. 

Ten miegojo eunuchai. Pro praviras duris sklido garsus knarki- 
mas. Šis ramus, nerūpestingas miegas supykdė Apamą. Ji suriko 
pro duris, kad jau diena ir metas eiti prie darbų. 

— Ak tu, prakeikta ragana! 

Mustafa įsiuto. 

Adis ėmė krizenti. 

— Sene, oi šlykšti, tik šiukšlynui tu tinki. 

Įširdusi senė atlapojo duris. Pro angą išskriejo sandalas ir brėž- 
telėjo jai per galvą. 

Senė tuoj pasitraukė į šalį. 

— Na, palaukit, šungalviai jūs! Ateis diena, kai Seiduna diržus 
pjaustys jums iš kuprų. 

Iš namelio atskardėjo galingas kvatojimas. 


367 


Vladimir Bartol 


— Prie valčių, gyvuliai neraliuoti. Nuplukdykit merginas namo, 
kad kartais Seiduna nepadarytų joms kokios staigmenos. 

Eunuchai žiovaudami atsikėlė ir apsivilko spalvingais apdarais. 
Atsainiai apsirengę išlindo iš namelio. Tyčia nė nepažvelgė į senę, 
kad ši pamatytų, kaip jie ją niekina. Nei jie, nei senė nežinojo, iš 
kur atsirado ši abipusė neapykanta. Eunuchai nuėjo prie perkaso, 
nusiprausė. Paskui įlipo į valtis ir čiupo irklus. 

Apama prisėdo prie Adžio. Eunuchai tyčia irklavo nemokšiš- 
kai, kad kuo stipriau ją aptaškytų. 

— Na, palauk tu man, juodnugari! Dar pažiūrėsim, kas juoksis 
paskutinis. O, Alachas tikrai žinojo, kam reikėjo nupjauti jums vy- 
riškumą. 

— Užčiaupk savo srėbtuvę, nes tuoj virsi krikščione! 

Adis stipriai išsiūbavo valtį. Eunuchai kvatojosi pamatę, kaip 
senė mėšlungiškai įsitvėrė valties kraštų, kad jos iš tikrųjų „nepa- 
krikštytų“, išmetę vandenin. 

Valtys priplaukė prie salos, kur miegojo Fatima su bičiulėmis. 

Apama išlipo iš valties ir takučiu nutipeno prie namelio. 

Gamta jau buvo pakirdusi. Saulės šviesos juosta ant kalnų ėjo 
platyn. | 

Senė dirstelėjo pro stiklą į menę. Merginos padrikai tysojo ant 
pagalvių ir saldžiai parpė. 

Įpykusi Apama puolė pro duris ir čiupo lėkštę. Akies mirksniu 
derkštelėjo dūžiai. 

Persigandusios merginos pašoko ant kojų. 

— Kekšės! Visą naktį davėtės, o dabar kirmijat iki pusiaudienio. 
"Tuojau pat marš į valtis ir namo! Dar betrūko, kad Seiduna jus 
tokias užtiktų! 

Merginos užsimetė skraistes ir tekinos pasileido prie perkaso. 
Jos net nespėjo kaip reikiant nubusti. Nuo patrakusių dūžių, išvai- 
kiusių visus miegus, ir nuo naktinių išgertuvių joms sopėjo galvas. 

Užmiegotais veidais, susivėlusios ir nesusitvarkiusios, jos sulipo į 
valtis. 

Vidurinėje saloje jas pasitiko Mirjama. Ji buvo jau pasigraži- 
nusi. Bet raudonis ant lūpų ir skruostų nepaslėpė to, kad šiąnakt 
ji veikiausiai prastai miegojo. Juodvi su Apama susižvalgė. Ne- 
lauktai abi nusmelkė jausmas, kad viena kitą supranta. Tikriausiai 
pirmą kartą abidvi pajuto tarpusavio artumą. 

Netrukus ir šio, viduriniojo, sodo merginos atsikėlė. Apama su 
eunuchais nuplaukė paimti merginų iš trečiojo sodo. 

Mirjama palydėjo ją iki pakrantės. Apama paklausė: 

— Ar tu visai nemiegojai? 

— Visai. O tu? 

— Ir aš. 

— Taip, taip, keistas tas mūsų gyvenimas. 

Mirjama ketino pasakyti „baisus“, kaip tik šitaip Apama ir su- 
prato jos žodžius. 

Netrukus ir Suleika su savo bičiulėmis grįžo namo. Merginos 
skubėjo tvarkytis ir šveisti naktinio pasilinksminimo pėdsakus. 
Per trečiąją maldą stojo įprasta tvarka. Vėl prasidėjo kasdienis gy- 
venimas. 

Vidudienį nelauktai atėjo Hasanas, lydimas keturių sargybinių 
su kuokomis. Merginos vėl sustojo puslankiu. Valdovas panoro su- 
žinoti daugybę smulkmenų apie praėjusios nakties įvykius. Vir- 
pančiais balsais merginos atsakinėjo į klausimus. 

Ilgai negaišdamas, Hasanas ištraukė iš po apdaro auksinę apy- 
rankę. Parodė ją merginoms ir paklausė: 

— Kieno šis papuošalas? 

Halima išsyk pažino savo apyrankę. Ir vos nesukniubo iš nuo- 
gąsčio. Neteko žado. 

Kitas merginas irgi pagavo išgąstis. Mirjama žvelgė kiekvienai 
į akis. Priėjusi prie Halimos, beregint viską suprato. Maldaujamai 

pažiūrėjo į Hasaną. Šelmiškas šypsnys valdovo lūpose ją pa- 
guodė. 

— Vadinasi, ši apyrankė nėra nė vienos iš jūsų nuosavybė? Vadi- 
nasi, fedajinas man primelavo. 

Jis skvarbiai pažvelgė į Halimą. 

Ašaros ėmė riedėti mergaitės skruostais. Halima taip tirtėjo, 
kad verkdama net dantimis kaleno. Ji jau įsivaizdavo, kaip guldo 
galvą ant priekalo ir kaip virš jos pakimba kirvis. 

— Tai gražu, Halima. Ar Žinai, kad turėčiau įsakyti tau nukirsti 
galvą? Ir būčiau tai padaręs be pasigailėjimo, jeigu šis barškaliu- 
kas būtų jaunuoliui išdavęs paslaptį. Šįsyk dovanoju tau gyvybę. 
Bet jei tai pasikartos, nuo kirvio ašmenų neišsisuksi. 

Hasanas įsikišo apyrankę po apdaru. 

Mirjama linktelėjo Halimai. Ši be galo laiminga priskuodė prie 
Hasano ir puolė prieš jį ant kelių. Panūdo padėkoti, bet neįstengė 
išspausti nė žodžio. Tik ranką pakštelėjo. 

— Noriu, kad ateityje dar labiau pasistengtumėte, — atsisveikin- 
damas pasakė Hasanas. — Šiąnakt pasisėmėte patirties ir ateityje 
turėsite ja pasinaudoti. Dieną naktį būkite pasirengusios. 

Hasanas linktelėjo merginoms ir liepė Mirjamai jį palydėti. 

— Šįvakar ateisiu. Reikia su tavimi pasikalbėti. 

— Kaip liepsi, —- atsakė Mirjama. 

Pirmą kartą ji nelabai nudžiugo, kad susitiks su Hasanu. 

Vakarėjant merginos susibūrė aplink maudyklę ir šnekučiavosi 
apie praėjusią naktį. Dalijosi įspūdžiais iš savo sodų. Halima sė- 
dėjo nuošalyje ir nebyliai klausėsi. Pirmą kartą gyvenime ji pajuto 
nenumaldomą norą likti viena. Jos širdyje slypėjo didelė paslaptis. 
Niekas jos nežinojo. Halima neišdrįstų niekam pasipasakoti. Ji my- 
lėjo Suleimaną. Mylėjo iki pamišimo. Sunkulys slėgė jai širdį. Ji 
ilgai nedrįso niekam atsiverti. Galiausiai atsigręžė į Fatimą. 

— Aš nelabai supratau. Ar kitą kartą ateis tie patys svečiai? 

Fatima pažvelgė į Halimą. Ir išsyk viską suprato. Jai neapsako- 
mai pagailo mergaitės. 

— Šito niekas nežino, mielas vaikeli. 

Halima žiūrėjo į ją savo didelėmis akimis. Nujautė, kad Fatima 
išsisuko nuo tiesaus atsakymo. Nejaugi iš tikrųjų daugiau niekada 
nebepamatys Suleimano? Kiaurą nakų ją kankino dvejonės. Ha- 
lima negalėjo užmigti. Dabar ji turėjo didelį rūpestį. Ji nebebuvo 
vaikas. 


Tą pačią dieną po tvirtovę pasklido žinia, kad fedajinų trijulei Ha- 
sanas atvėrė vartus į rojų ir kad jie ten svečiavosi visą naktį. Abu 
Soraka atkurnėjo pasižiūrėti, ar Suleimanas, Jusufas ir Ibn Tahiras 
grįžo. Užtiko juos miegančius, bet jų bičiuliai papasakojo dėstyto- 
jui, ką buvo iš jų sužinoję. 

Abu Sorakai kaktą išmušė prakaitas. Jis tučtuojau nuskubėjo 
pas Abu Alį ir perpasakojo šiam, ką šneka fedajinai. 

Abu Alio veide šmėstelėjo pašaipus šypsnys. 

— Jei šneka, vadinasi, iš tikrųjų visa tai patyrė. Kam slėpti tei- 
sybę? 

Abu Soraka baimingai nusilenkė. Susirado gydytoją ir papasa- 
kojo jam naujieną. 

— Manding, Hasanas šią suktybę bus sugalvojęs tam, kad įva- 
rytų mus į kampą, - tarė jis. — Bet kuo jis papirko tuos jaunuolius, 
karštus teisybės gynėjus, kad šie ėmė taip įžūliai meluoti? 

— Bijau, kad čia slypi didelis pavojus, — atsakė graikas. — Ar pri- 
simeni mūsų pokalbį apie haremus kitapus tvirtovės? Galbūt juos 
Ibn Saba kaip sykis tiems vaikinams ir įkūrė? 

— Bet kodėl jis mums apie tai nepapasakojo? Juk žino, jog kuo 
mažiau mums pasakys, tuo įnirtingiau spėliosime. 

— Nori išgirsti protingą patarimą, brangusis dajau? Liaukis 
spėliojęs ir pamiršk viską, ką girdėjai. Nors nežinau, kiek verta 
tavo galva. Nes nepatarčiau juokauti nei su vadu, nei juo labiau 
su tais jaunais, patrakusiais karštakošiais. Gyvenime esu nema- 
žai regėjęs. Bet Ibn Saba turi kažką, kas pralenkia mano protą ir 
patirtį. 

Nepaprastai susijaudinęs, Abu Soraka nubruzdėjo savo reika- 
lais. Kad ir kaip gynėsi, jam į galvą vis lindo mintys apie keistą 
naktinį trijulės nuotykį. 


Visiškai kitaip naujieną sutiko dajus Ibrahimas. Iš pradžių jis irgi 
nusistebėjo. O paskui mintyse viską susidėliojo: ,„Seiduna žino, ką 
daro, — tarė sau. — Mes tarnaujame jam, ir jeigu mums apie tai ne- 
papasakojo, vadinasi, turi svarių priežasčių.“ 

Itin audringai praėjusios nakties įvykis buvo aptarinėjamas ka- 
reivinėse. Dešimtininkai ir kai kurie vyrai, tiekiantys fedajinams 
maistą, slapta pasiklausė jų pokalbio ir paskleidė žinią apie šį ne- 
girdėtą stebuklą. O kad trijulės apsilankymas rojaus soduose buvo 
grynas stebuklas, negalėjo suabejoti nė vienas, patikėjęs fedajinų 
pasakojimu. Pamažu visi kariai tuo įtikėjo. 

— Didis pranašas turi būti mūsų Valdovas, jeigu Alachas jam 
suteikė tokią valdžią, — postringavo kariai. 

— O kas, jeigu fedajinai visa tai prasimanė? — suabejojo nepati- 
klus vyras. 

— Nieku gyvu, - pareiškė kitas, girdėjęs fedajinų pokalbį. —- Fe- 
dajinai vis dar smarkiai paveikti trijulės pasakojimo. 

— Vadinasi, tai geriausias įrodymas, kad vien ismailizmas yra 
tikrasis tikėjimas. Tik priešiškai nusiteikęs šunburnis tokių stebu- 
klų akivaizdoje gali suabejoti Seidunos pašaukimu. 

— Nuo šiol nepasigailėsiu nė vieno klaidatikio. Kas garsiai ne- 
pripažins, kad Seiduna yra didis pranašas, tą perkirsiu pusiau. 

— Dabar bus tikras smagumėlis kautis su niekšais klaidatikiais! 
Visi ligi vieno turi žūti nuo mūsų kardų. 

Įžengė emiras Minučeheris. Kurį laiką jis tylomis klausėsi po- 
kalbio. Paskui išklausė visą istoriją nuo pradžių. 

Kariai smalsiai jį stebėjo. Bet jo veide nekrustelėjo nė raumenė- 
lis. Pamatęs, kad vyrija laukia, ką jis pasakys, tarė: 

— Jeigu fedajinai tvirtina, kad apsilankė rojuje per vyriausiojo 
karo vado malonę, ir šis to nepaneigia, tuomet mūsų pareiga tuo 
tikėti 1r elgtis atitinkamai. 

O grįžęs į savo buveinę jis stipriai suraukė kaktą. Jį irgi kamavo 
klausimas, kodėl vadas neatskleidė jam savo planų. Bet dar labiau 
kirbėjo nerimas dėl laukinio karštakošiškumo, kuris, kaip paste- 
bėjo, buvo apėmęs jo vyrus. Jis nė neabejojo, kad čia apgaulė. Tik 
nesuvokė, kur šuo pakastas. Nujautė, kad seni, prityrę kovotojai 
virsta laukinių karštagalvių gauja, kuriai vadovauja jau nebe jis, 
nes jie vis labiau pasidavė nematomo religinio vedlio įtakai. Kito 
kelio nebuvo, kaip tik prisitaikyti prie naujos srovės. Hasanas jį 
pakėlė iki emiro, bet šis titulas buvo veikiau religinis nei karinis. 
Tad Minučeheriui teliko pakentėti ir lukterėti, kol padėtis savaime 
išaiškės. Dabar šis nenumaldomai veikiantis įrenginys, valdomas 
Hasano, galutinai įtraukė ir jį. Minučeheris tapo jo dalele, vienu iš 
Hasano mechanizmo sraigtelių. 


Kiaurą dieną ir visą vakarą ligi vėlyvos nakties fedajinai šneku- 
čiavosi apie trijų draugų apsilankymą rojuje. Jie aptarinėjo men- 
kiausias smulkmenas, vis kamantinėjo tai apie viena, tai apie 
kita. 

— Ar tave užpuolusio žvėries vardas buvo Ahrimanas? — klausė 
Naimas Ibn Tahiro. — Tai veikiausiai viena iš prijaukintų dvasių, 
kurias Pranašas išginė iš Demavendo. Už bausmę dabar turi tar- 
nauti tavo hurijoms. 

— Galimas daiktas. Gaila, kad nepavyko daugiau apie jį su- 
žinoti. Bet ten vyko aibė neįprastų dalykų, viskam neužteko 
laiko. 

Tą naktį visi ilgai negalėjo užmigti. Tvyrojo tvankuma ir karš- 
tis. Fedajinai vartėsi savo gultuose. Jų mintys sukosi tik apie rojų, 
o vaizduotė ryškiomis spalvomis tapė grožybes, laukiančias iš- 
rinktųjų. Fedajinai regėjo pusnuoges merginas, dainuojančias ir 
šokančias aplink juos. Jaunuoliams rodės, kad jaučia šiltą hurijų 
alsavimą, kad jos guli šalia jų ant pagalvių ir pasirengusios jiems 
patarnauti. Protarpiais pasigirsdavo duslus aimanavimas ir dantų 
griežimas. 

Po pusiaunakčio mėnesiena prasismelkė pro langą į kambarį. 
Ibn Tahiras apsidairė. Suleimanas su Jusufu ramiai sau parpė. 
„Jiems gerai“, — pamanė. Ibn Tahiras nerimavo. Jo sielą draskė 
abejonės. Ar tik visa, ką praėjusią naktį patyrė, nebus sapniškas 
regėjimas? Bet ar jis galėjo abejoti visa širdimi pamiltos Mirjamos 
tikrumu? 

Auštant apsisprendė ir pakilo. Tykiai nuslinko prie Naimo gulto. 

— Ar miegi, Naimai? — paklausė tyliai. 

— Ne, negaliu užmigti. Ko nori? — jaunuolis atsisėdo ant gulto ir 
nepatikliai pažvelgė į Ibn Tahirą. 

— Ar moki laikyti liežuvį už dantų? 

Naimas bemaž pabūgo. 

— Nebijok. Tau nieko blogo nenutiks. Tik norėčiau šį tą tau pa- 
tikėti. 

— Tylėsiu. Gali manimi pasikliauti. 

— Ar prisieki šventu Alijaus vardu? 

— Prisiekiu šventu Alijaus vardu, Ibn Tahirai. 

— Gerai. Eime prie lango. 

Prie lango Ibn Tahiras parodė draugui Mirjamos dantų žymę. 

— Ar matai? 

— Taip. Atrodo, jog kažkas tau įkando. 

— Geriau įsižiūrėk! 

— O, Alache! Kokia maža burna! 

— Tai jos dantų žymės, Naimai. 

— Mirjamos? — šaltukas perbėgo jam per nugarą. 

— Taip, tai Mirjama paliko man atminimui. Netrukus šios Žy- 
mės pranyks. Paimk žvakės galą ir ištirpdyk vašką. Padėsi man 
padaryti atspaudą. 

— Žinoma, Avani. 

Tuoj pat vaškas buvo paruoštas. Ibn Tahiras suplojo vaško gu- 
mulėlį ir Naimas jį, jau pakankamai minkštą, prispaudė draugui 
prie krūtinės. Paskui lėtai atlipino. Jo paviršiuje lyg ir įsispaudė 
Mirjamos dantų žymės. 

— O Alache! - sukliko Ibn Tahiras; jis stačiai pamišo iš laimės. — 
Nuo dabar tai bus didžiausias mano lobis. Saugosiu jį taip, lyg tai 
būtų paties Pranašo palaikai. 

Tada apsikabino Naimą. 

— Ačiū tau, drauge. Tu vienintelis žinai šią paslaptį. Pasikliauju 
tavimi. 

— Tu toks laimingas, — atsiduso Naimas. — Aš irgi norėčiau ši- 
taip mylėti. 

— Gal ir geriau, kad nepažįsti šio jausmo. Ta meilė yra drauge ir 
pragaras, ir rojus. 

Jaunuoliai palinkėjo vienas kitam labos nakties ir vėl sugulė 
miegoti. 

— Tu — baisus valdovas, — tarė Mirjama, kai naktį jos aplankyti at- 
ėjo Hasanas. — Valdai kiekvieno mūsų gyvenimą ir mirtį. Ką žadi 
daryti su vakarykščiais svečiais? 

Hasanas susimąstęs pažvelgė į Mirjamą. 

— Nežinau... Aplinkybės nulems... 

Jis pastebėjo įkritusius Mirjamos skruostus. 

— Regis, praėjusi naktis tau buvo įtempta, — tarė jis su vos jun- 
tama pašaipėle. 

— Tu leidi man per daug mąstyti, Ibn Saba. 

— Kai moteris pradeda mąstyti, ji tampa pavojinga. 

— Dabar norėčiau tokia būti. 

— Ir ką gi darytum? 

— Surikčiau fedajinams, kad saugotųsi tavęs. 

— Vadinasi, gerai, kad tarp tavęs ir jų stovi mano bokštas. 

— Veikiausiai tai nėra gerai. Bet taip jau yra. Ir aš neturiu galios 
to pakeisti. 

— Ak, moterys, moterys. Jūs sklidinos žodžių, o kai reikia veik- 
ti, suvirpate. Kadaise maniau, kad tu — visai šalia. Tada taip džiau- 
giausi. O dabar vėl likau vienui vienas. 

— Niekuo negaliu padėti. Tavo veiksmai man varo šiurpą. 

Stojo ilga tyla. 

Pagaliau Mirjama paklausė: 

— Kaip pasielgsi su merginomis, jeigu išryškės praėjusios nak- 
ties pasekmės? 

— Apama žino priemonių ir žolelių, kurios tokiu atveju gelbsti. 
O jei nepaveiks, tegimsta ir žengia per gyvenimą. Užauginti naują 
kartą mums visada bus naudinga. 

— Vargšai vaikai, kuriems teks užaugti be tėvų! 

— Jie bus ne vieninteliai tokie, miela Mirjama. 

Hasanas pervėrė ją žvilgsniu. 

— Man regis, nori manęs kažko paklausti, — tarė jis šypso- 
damas. 

— Noriu, kad suprastum mane teisingai. 

— Kalbėk. 

— Kaip Ibn Tahiras? 

Hasanui nejučia kraujas suplūdo į veidą. 

— Ar tau jis labai rūpi? Rodos, jis svajoja ir kenčia iš sielvarto. 

— Tu žiaurus. 

— Žiaurus? Tik pasakiau, kaip man atrodė. 

— Įvykdyk vieną mano prašymą. 

Hasanas pažvelgė į Mirjamą. Nieko nepasakė, tik kinktelėjo 
galvą, kad ši kalbėtų. 

— Prašau, būk jam gailestingas dėl manęs. 

— Gailestingas? Ką turi omeny? Man nepažįstamas nei Žiauru- 
mas, nei gailestingumas. Aš tik įgyvendinu savo sumanymą. 

— Suprantu. Tenoriu, kad, vykdydamas savo sumanymą ir pasi- 
naudodamas Ibn Tahiru, atsižvelgtum į mano prašymą. 

— Tu per daug reikalauji. Kokia prasmė tuomet buvo dvidešimt 
metų ruoštis? 

— Ibn Saba, visada tau paklusau ir visada paklusiu. Prižadėk 
man įvykdyti tik šį vienintelį prašymą. 

— Nieko negaliu tau prižadėti. Tai pranoksta mano galias. 

— O kaip tu pasielgtum, jeigu jis, sakykime, viską permanytų? 

Į Mirjamą įsmigo nepatiklus Hasano žvilgsnis. 

— Kaip tai suprasti? 

— Nesibaimink. Nieko jam neatskleidžiau, nors turbūt vertėjo 
tai padaryti. 

— Jeigu pats viską suprastų? Tai yra perprastų kone pusę mano 
sumanymo? Tuomet jis perprastų mane. Taptų dvasios broliu. Ne, 
ne. Jis mane laikytų apgaviku. Visam pasauliui apskelbtų, kad esu 

sukčius. Kaip, būdamas toks jaunas, įstengtų perprasti tai, kam aš 
paskyriau visą savo gyvenimą? 

— O jeigu vis dėlto perprastų? 

— Uždavei pernelyg sudėtingą klausimą. Mudu esame pavargę. 
Jau vėlus metas. 

Mirjama pakilo. Hasano veidas atrodė niūrus. 

Mirjamos akyse sublizgo ašaros. 

— Bet juk jis dar vaikas! 

Hasanas nieko netaręs nuėjo prie pakrantės, kur valtyje jo laukė 
Adis. 

Keturioliktas skyrius 


Netrukus pasireiškė sultono raitijos sutriuškinimo prie Alamuto 
pasekmės. Iš visų kraštų į tvirtovę ėmė sklisti žinios apie tai, kaip 
pasaulis reagavo į padarinius. Kitą dieną po mūšio Abdulas Mali- 
kas su šimtu dvidešimt raitininkų nujojo Rudbaro tvirtovės krypti- 
mi. Vakare būrys luktelėjo atokiau nuo tvirtovės. Žvalgai pranešė, 
kad tvirtovėje — ne daugiau kaip šimtas turkų. Vos praaušus, Abdu- 
las Malikas įsakė pulti. Lyg pulkas vanagų, raiteliai pasileido nuo- 
kalne ir per pirmą puolimą išgalabijo mažne pusę priešų dalinio. 
Kiti išsilakstė į visas puses. 

Tada Abdulas Malikas nusiuntė savo žvalgus pasitikti sultono 
kariuomenės. O pats su savo būriu nuskubėjo į Kazviną ir toliau į 
Rėjų. Iš ten grįžo į Alamutą ir atsivarė maždaug trisdešimt belais- 
vių, paimtų per šį žygį. Jo Žygis tetruko keturias dienas. 

Rudbaro valdžia sukilo ant kojų. Žmonės, kurie jau seniai gar- 
bino Alijų ir nekentė tiek sultono, tiek Bagdado kalifo, ismailitų 
pergalę šventė kaip savo. Jau pirmomis dienomis po mūšio į tvir- 
tovę ėmė plūsti nauji tikintieji, norintys tarnauti Alamuto vadui. 
Abu Soraka rūpesčių su jais turėjo per akis. Jauniausius ir stipriau- 
sius atrinko į fedajinų mokyklą. Iš kitų Minučeheris sudarė naujas 
kuopas. Daugelis senbuvių, pasižymėjusių mūšyje su turkais, buvo 

pakelti į dešimtininkus. O dešimtininkams ir papulkininkiams 
buvo suteikti dar aukštesni laipsniai. Praėjus vos dešimčiai dienų 
po pergalės prie kariuomenės buvo prijungtos trys naujos kuopos, 
kurias sudarė po šimtą vyrų. 

— Reikės iš naujo perdėlioti visą sistemą ir surašyti naujas taisy- 
kles, — pasakė Hasanas didiesiems dajams, — kad ši išdrikusi minia 
taptų vientisa kariuomene, pripažįstančia tik vieną mokymą ir tik 
vieną vyriausiąjį karo vadą. Teisingai pasielgė Mahometas, kad už- 
draudė tikintiesiems gerti vyną. Kvailai pasielgtume, jei nesektume 
jo pavyzdžiu. Mat labiau už didžiules minias šalininkų mums rei- 
kia jėgingų kuopų ir šaunių, ryžtingų pavienių tikinčiųjų. Kad tai 
pasiektume, mūsų įstatymai privalo būti kuo aiškesni ir griežtesni. 
Be to, turime prižiūrėti, kad jie būtų besąlygiškai vykdomi. 

Taigi tą dieną, kai trys naujos kuopos prisiekė tarnauti ismailitų 
vadui, Abu Alis, užuot iškėlęs lauktą triukšmingą šventę, perskaitė 
naujas taisykles ir įstatymus. 

Mirties bausmė laukia to, kas prieštaraus seniūnams; kas ne- 
vykdys įsakymo, išskyrus tuos atvejus, kai sutrukdys aukštesnė 
jėga; kas susikivirčijęs arba iš priešiškumo nužudys kitą ismai- 
lizmo šalininką; kas šmeiš vyriausiąjį karo vadą arba kritikuos 
jo priemones; kas gers vyną ar bet kurį kitą svaigųjį gėrimą; kas 
ištvirkaus... 

Griežtos kūniškos ir moralinės bausmės numatytos ir tiems, 
kas pasiduos pasaulietiškoms pramogoms; kas gros arba klausysis 
gražios muzikos; kas šoks arba gėrėsis kitų šokiu; kas skaitys aiš- 
tras žadinančio turinio knygas arba klausys, kaip jas skaito kiti... 

Brolijos hierarchija papildyta naujomis pakopomis. Tarp dajų 
ir didžiųjų dajų buvo įterptas krašto dajaus vardas. Kiekvienas 
tikintysis, gebantis laikyti ginklą, buvo priimtas tarnauti kariu. 
Refikams, kurie turės mokyti karius, įsteigta speciali mokykla. 
Visiems vyrams mokyti parengtas naujas mokymo planas. Be 

karo meno, vyrija turės mokytis dogmatikos ir ismailizmo isto- 
rijos. 

Nuo šiol fedajinai pradėjo vykdyti ypatingas užduotis, atitin- 
kančias kiekvieno jų gebėjimus. Džafaras tapo nuolatiniu greituoju 
pasiuntiniu tarp Alamuto ir Rėjuje gyvenančio Mucuferio. Naimas 
naujokams dėstė dogmatiką, Ibn Tahiras — istoriją ir geografiją, o 
Jusufas ir Suleimanas būsimus fedajinus mokė karo meno. Juodų 
kas rytą vedėsi mokinius kitapus tvirtovės sienų į lygumą, kaip ki- 
tados juos vesdavosi Minučeheris. Sumanusis Obeida tapo žvalgų 
būrelio vadovu ir, jų padedamas, stebėjo sultono kariuomenės judė- 
lachas ir Halfa veikiai pažino net menkiausią takutį nuo Kazvino 
17 Rėjaus iki pat Alamuto. Vyrai netruko suuosti, ką rezga emiras 
Arslanas Tašas, perskyręs savo pajėgas Kazvino ir Rėjaus prieigo- 
se, kad šitaip visiškai atkirstų Alamutą nuo pasaulio ir galutinai pri- 
spaustų prie Elbruso kalnyno, per kurį atsitraukti buvo neįmanoma. 

Didelei nelaisvėn paimtų turkų nuostabai, - bemaž visi jie buvo 
sunkiai sužeisti, — su jais buvo elgiamasi žmoniškai. Jų žaizdos, 
gydomos prityrusio gydytojo ir jo padėjėjų, sparčiai gijo. Dieną su- 
žeistieji gulėdavo savo kambariuose, o vakare išeidavo atsivėsinti 
aptvertame plote už kareivinių. 

Sanitarai ir kariai, nešiojantys turkams maistą ir vandenį, toly- 
džio vis dažniau leisdavosi su jais į šnekas. Belaisviai išpūtę akis 
klausydavosi pasakojimų apie fedajinus, praleidusius naktį rojuje, 
ir apie neregėtą galią, kurią Alachas suteikė Seidunai. Jie stebė- 
josi, kaip tvirtai ismailitai tiki pergale. Mėgino išsiaiškinti tokio 
stipraus tikėjimo ir sąmoningumo priežastis. Atsakymas visada 
būdavo vienas: Seiduna yra didis pranašas, kuris užvaldys visą 
musulmonų pasaulį. 

Retsykiais vienas kitas dajus, o ir pats Abu Alis, aplankydavo 
belaisvius. Kamantinėdavo turkus apie sultono kariuomenę, apie 


381 


Vladimir Bartol 


jų auklėjimą ir religinius įsitikinimus. Paskui aiškino jiems, kas 
yra ismailizmas, kuriuo remdamasis vyriausiasis karo vadas keti- 
no pasaulyje įtvirtinti teisybę ir lygybę. Tokiomis kalbomis, o dar 
labiau atlaidumu ir geru elgesiu, ismailitai beregint išklibino be- 
laisvių pažiūras ir paruošė jų širdis it dirvą tam, kad jie prisiektų 
ismailizmo mokymui. 

Kai kuriuos turkus, kuriems buvo nupjauta arba ranka, arba 
koja ar kurie šiaip buvo sunkiai suluošinti, Hasanas įsakė paleisti. 
Mat norėjo, kad šie papasakotų sultono kariuomenės vyrams apie 
Alamutą ir ismailizmą ir šitaip nepastebimai griautų sultono val- 
džios pamatus. Luošiams buvo paruošti neštuvai ant kupranugarių, 
ginkluota palyda juos nuvežė į Kazviną ir paleido. 


Pirmą naktį po apsilankymo rojaus soduose nuovargio pribaigti 
Suleimanas su Jusufu išmiegojo ramiai, bet vakarop juos pagavo 
keistas nerimas. Juodu pasidarė suirzę, pajuto, kad kažko stinga ir 
visai nesinori miego. Nesitarę Suleimanas ir Jusufas išėjo prasi- 
vaikščioti palei perkasus, galiausiai ten abu ir susitiko. 

— Mane troškina, - tarė Jusufas. 

— Šahrude vandens - kiek telpa. 

— Pats jį ir gerk. 

— Gal dar pasakysi, kad geidi pasimėgaut vynu? 

Suleimanas nusikvatojo. Jusufas niūriai pervėrė jį akimis. 

— Ragas jau kvietė nakties miego. 

— Kam man tai sakai? Eik pats. 

Jaunuoliai atsisėdo ant perkaso krašto ir kurį laiką nebyliai 
klausėsi krioklio šniokštimo. 

— Man regis, nori man kažką pasakyti? — pašaipiai ir drauge 
smalsiai paklausė Suleimanas. 

Jusufas ėmė atsargiai kamantinėti: 

— Ar tau nieko nestinga? 

— Rėžk tiesiai, kas tau neduoda ramybės? 

— Toks jausmas, kad po žarnas ritinėjasi Žarijos. Ir smilkinius 
tarsi kas tvatintų. Mane kankina siaubingas troškulys. 

— Tai ko negeri vandens? 

— Geriu, geriu, bet toks jausmas, lyg orą gerčiau. Nepavyksta 
numalšinti. 

— Žinau. Tai tie prakeikti gumulėliai. Jei bent vieną praryčiau, 
išsyk aprimčiau. 

— Kaip manai, ar Seiduna netrukus vėl mus nusiųs į rojų? 

— Iš kur aš galiu žinoti? Vos prisimenu aną naktį, mane išmuša 
toks karštis, kad, rodos, išsilydysiu. 

Pro šalį žingsniavo sargybinis. Jaunuoliai tūptelėjo ir pasislėpė 
už sienos. 

— Eime. Geriau būtų, kad mūsų čia nepastebėtų, — tarė Sulei- 
manas. 

Juodu atsargiai įsėlino į miegamąjį. 

Kiti fedajinai jau parpė. Tik Ibn Tahiras sėdėjo atsišliejęs savo 
lovoje. Rodės, mėgina į kažką įsiklausyti. Pamatęs atėjusius bičiu- 
lius, jaunuolis krūptelėjo. 

— Dar nemiegi? — pasiteiravo Suleimanas. 

— Kaip ir judu. 

Atėjusieji nusirengė ir atsigulė kiekvienas į savo lovą. Kamba- 
ryje tvyrojo tvankuma ir karštis, jaunuolius kamavo pragariškas 
troškulys. 

— Ak, prakeikti kerai, - sumurmėjo Suleimanas ir atsidusdamas 
apsivertė ant kito šono. 

— Ar tau prisiminimai vis neduoda ramybės? — pasmalsavo Ibn 
Tahiras. 

— Taip norisi vyno. 

— Gal visą naktį čia žadate taukšti? — šiurkščiai sudraudė juos 
Jusufas. 

— O manai, kad pats užmigsi? 

Suleimanas niršiai plūdosi. Jei būtų įmanęs, iš kailio būtų išsi- 
nėręs. 

Kitą rytą trijulė jautėsi taip, lyg jų kojos ir rankos būtų švininės... 

Po kelių dienų jaunuoliai persikėlė į naujus būstus vieno iš dvie- 
jų priekinių tvirtovės kuorų papėdėje. O į buvusį jų miegamąjį at- 
sikėlė naujokai. 

Dabar viename kambaryje fedajinai gyveno dviese ir trise. Ju- 
sufas dalijosi erdve su Obeida ir Ibn Vaku, Ibn Tahiras - su Džafa- 
ru, o Suleimanas — su Naimu. 

Kiekvieną rytą Ibn Tahiras graudulio apsunkinta širdimi pė- 
dindavo į mokyklą. Jis stebėjo naujokus — argi pats ką tik nebuvo 
vienas iš jų? Jam sopėjo širdį, kad tas laikas jau taip toli ir jis ne- 
begali būti toks, kokie dabar yra naujokai. Tarp jų iškilo neįveikia- 
ma siena. Fedajinas graudžiai šypsodamasis klausėsi nerūpestingo 
naujokų čiauškėjimo. ,„O, kad jie žinotų!“ — mąstė sau Ibn Tahiras. 

Bemiegės naktys veikiai išsekino jaunąjį Ibn Tahirą, tai atsi- 
spindėjo jo veide. Skruostai įdubo, akys abejingai ir niūriai žvelgė 
iš padilbų. 

— Ibn Tahiras yra vienas tų, kurie pabuvojo rojuje, — išvydę jį, 
šnabždėdavosi kariūnai. 

Dar vakar jis buvo vos pastebimas mokinukas, o šiandien - gar- 
sus didvyris, kurio vardas suvirpina naujokų širdis. Kadaise Ibn 
Tahiras troško tapti įžymus. O dabar jam buvo vis tiek. Kartais 
nuo besižavinčių žvilgsnių pasidarydavo nejauku. Jis panūdo pasi- 
slėpti nuo Žmonių, pasitraukti į savo vienatvę, kad liktų vienas su 
savo mintimis, su savąja Mirjama. 

Taip, Mirjama buvo didžiulė paslaptis, skirianti jį nuo visų 
naujokų ir bičiulių. Kiek kartų jis ją sapnavo, kai pavykdavo už- 

migti. Neblėso jausmas, kad Mirjama nuolat šalia. Todėl bet kokia 
draugija jam tik trukdė. Retkarčiais, likęs vienas, jis užsimerk- 
davo. Ir atsidurdavo menėje, kaip aną naktį, o Mirjama būdavo 
palinkusi virš jo. Ibn Tahiras taip gyvai ją regėjo, iki smulkmenų 
pažino visą ją supančią aplinką, kad jį draskė nežmoniška kančia, 
jog negali prisiliesti prie mylimosios. Išties, jaunuolis kamavosi 
ne mažiau nei nelaimėlis Ferhadas, Chosrovo Parvio atskirtas nuo 
Širinos. Įsimylėjėlį dažnai pagaudavo baimė, kad išsikraustys iš 
proto... 

Dieną Suleimanas ir Jusufas rasdavo paguodą mėgaudamiesi 
šlove. Iš pat ankstaus ryto juodu išjodavo iš tvirtovės būrio prieša- 
kyje, lydimi susižavėjimo kupinų žvilgsnių. 

Tačiau judviejų irzlumas, sužadintas slogių bemiegių naktų, ne- 
retai išsiliedavo kaip tik ant kariūnų. Jusufas užriaumodavo it liū- 
tas, jei kas nors nepavykdavo taip, kaip jis reikalauja. Bet mokiniai 
netruko įsitikinti, kad gerokai pavojingesni yra šaižūs, prislopinti 
Suleimano protrūkiai. Jis dažnai negailestingai traukdavo per dan- 
tį suklydusius kariūnus. Jo juokas nupliekdavo it botago kirtis. Ju- 
sufas daug aiškindavo. Jam patikdavo, kai mokiniai klausinėdavo, 
ir tada jis vėl leisdavosi aiškinti. Jam pakako, kad, būdami šalia, 
mokiniai jo bijo ir gerbia. O štai ko nors paklausti Suleimano buvo 
rizikinga, galėjai gauti antausį. 

Šitaip abu fedajinai elgdavosi dieną. O pradėjus vakarėti juodu 
apnikdavo nerimas ir baimė. Jaunuoliai žinojo, kad ir vėl mažne 
visą naktį nepajėgs sudėti bluosto. 

Vieną kartą Suleimanas pasakė Jusufui ir Ibn Tahirui: 

— Nebeištversiu. Eisiu pas Seiduną. 

— Tu ką, patrakai? — Jusufas paklaiko. 

— Šitaip nieko nepasieksi, Suleimanai, — atsakė Ibn Tahiras. — 
Turi kentėti, kaip ir mudu su Jusufu. 

Suleimanas pasiuto. 

— Aš juk ne iš medžio išdrožtas! Nueisiu pas jį ir viską išklosiu. 
Arba tegu man duoda kokią nors užduotį, kad vėl galėčiau patekti 
į rojų, arba nusiskandinsiu. 

Suleimano akys žaižaravo it laukinio žvėries. Jis taip jas vartė, 
kad net baltymai blykčiojo, iš įsiūčio griežė dantimis. 

Kitą rytą Suleimanas paprašė Abu Sorakos leisti jį pas Abu 
Alį. 

— Ko tau iš jo reikia? 

— Turiu su juo pasikalbėti. 

— Apie ką? Gal nori pasiskųsti? 

— O, ne. Paprašysiu, kad patikėtų man užduotį. 

— Gausi ir be jokių prašymų, kai ateis laikas. 

— Man vis tiek reikia pasikalbėti su Abu Aliu. 

Abu Soraka atkreipė dėmesį į pamišėlišką jaunuolio akių bliz- 
gesį. 

„Lai patys srebia košę, kurios prisivirė“, — pamanė sau dajus. 

— Kad jau taip primygtinai maldauji, pasakysiu apie tai didžia- 
jam dajui. 

Išgirdus, kad Suleimanas nori susitikti, Abu Alį apniko nema- 
lonus jausmas. 

— Lukterėk, — paliepė Abu Sorakai. 

Ir nukurnėjo pas Hasaną patarimo. 

— Pasikalbėk su juo, — tarė Hasanas. — Paskui ateik papasakoti. 
Gal sužinosime ką nors itin įdomaus. 

Abu Alis laukė Suleimano didžiojoje susirinkimų menėje. Šioje 
didžiulėje patalpoje juodu tebuvo dviese. 

— Kas tau slegia širdį, brangusis Suleimanai, kad taip nori su 
manimi pasikalbėti? 

Suleimanas nudūrė akis. 

— Norėjau tavęs paprašyti, garbusis dajau, kad nuvestum mane 
pas Seiduną. 

Abu Alis nepaprastai nustebo. 

— Na ir mintis tau šovė į galvą! Seiduna nuo ryto lig vakaro 
triūsia dėl mūsų gerovės. Gal sumanei gaišinti jo brangų lai- 
ką? Aš esu jo pavaduotojas. Viską, ką ketinai pasakyti jam, sa- 
kyk man. 

— Sunku... Tik jis turi man vaistų. 

— Nagi, klok. Aš jam viską perduosiu. 

— Nebeištveriu šitaip. Noriu, kad pavestų man užduotį, kuri vėl 
atvertų rojaus vartus. 

Abu Alis nejučia žingtelėjo atatupstas. Pagavo Suleimano 
žvilgsnį. Šis degino it liepsna. 

— Tu pamišai, Suleimanai. Ar Žinai, jog tai, ko reikalauji, yra 
kone maištas? Ir už tai skiriama mirties bausmė. 

— Verčiau mirti negu šitaip kentėti, — vos girdimai sumurmėjo 
fedajinas, bet Abu Alis išgirdo. 

— Dabar eik. Aš pagalvosiu apie tai. Galbūt išganymas tavęs 
laukia greičiau, nei viliesi. 

Kai Abu Alis įėjo, Hasanas klausiamai į jį pažvelgė. 

— Nori, kad pavestum jam užduotį, kurią vykdydamas vėl pa- 
tektų į rojų. Sakosi daugiau nebeištversiąs. 

Hasanas šyptelėjo. 

— Vadinasi, neklydau, — tarė jis. — Nuodai ir sodai veikia. Tuoj 
ateis paskutinio išbandymo metas. 


Vieną naktį nuo ilgai besitęsiančių kančių Suleimanui aptemo pro- 
tas. Jis atsikėlė, priėjo prie Naimo lovos ir prisėdo kojūgalyje. Nai- 
mas nubudo ir pasižiūrėjo į figūrą, rymančią prie jo kojų. Iš silueto 
suprato, kad tai Suleimanas. Naimą sukaustė išgąstis. 

— Kas tau, Suleimanai? 

Šis neatsakė. Nemirksėdamas spoksojo į bičiulį. Prieblandoje 
bolavo išblyškęs, įkritęs jo veidas. Pamažu Naimas įžiūrėjo šį vei- 
dą. Jį pagavo siaubas. 

Staigiu mostu Suleimanas truktelėjo užklotą. 

— Parodyk krūtinę! 

Naimas suakmenėjo iš siaubo. Suleimanas stvėrė jį už krūtinės. 

— O, Halima, Halima! - suaimanavo jis. 

— Gelbėkite! 

Nakties skraistę perplėšė paklaikusio Naimo riksmas. 

Koridoriuje nuaidėjo sargybinių Žingsniai. 

Suleimanas atitoko. 

— O, Alache! Prismaugsiu, jei mane išduosi. Tau tik prisisapnavo! 

Mikliai puolė į savo lovą ir užsiklojo. 

Į kambarį įžengė sargybinis. 

— Ar tai tu šaukei, Naimai? 

— Taip. Susapnavau klaikų sapną. 

Kareivis kaipmat išėjo. 

Naimas pakilo ir susivyniojo patalynę. 

— Kodėl išeini'? — Suleimanas pervėrė kambarioką akimis. 

— Bijau tavęs, Suleimanai. 

— Kvailys! Tučtuojau gulk į savo lovą ir miegok. Aš irgi noriu 
miego. 

Kitą rytą Naimas paprašė Abu Sorakos paskirti jį į kitą miega- 
mąjį. Pasakė nenorintis miegoti su Suleimanu tame pačiame kam- 
baryje. | 

— Kodėl? 

Naimas truktelėjo pečiais. Atrodė išbalęs ir suvargęs. 

Abu Soraka daugiau nekamantinėjo. „Verčiau kuo mažiau apie 
tai Žinoti“, — samprotavo dajus. Jis patenkino Naimo prašymą ir į 
Suleimano kambarį įkėlė Abdurą Ahmaną. 

Fedajinai ėmė su įkarščiu rungtyniauti, kuris šauniau atliks paves- 
tą užduotį. Obeida grįžo iš Rudbaro, pristatęs įsakymą Buzruko 
Umido vietininkui, tvirtovės karo vadui Ibn Ismailui, kurį dabar 
Hasanas paskyrė dar ir krašto dajumi. Obeida parsigabeno išsamių 
pranešimų apie tai, kaip manevruoja emiro Arslano Tašo kariuo- 
menė, apsistojusi Kazvino ir Rėjaus prieigose. Ibn Vakas nuolat 
palaikė ryšį su emiro vyrais Kazvine, o Halfa — Rėjuje. Daugelis 
kitur gyvenančių ismailitų jiems pranešdavo apie menkiausią prie- 
šų kuopų krustelėjimą. 

Iš visko buvo matyti, kad emirui ne itin rūpi kuo greičiau pa- 
siekti Alamutą. Gražusis persas drauge vežiojosi visą haremą. 
Rengdavo kraštų, kuriuose apsistodavo, didikams smagias vaišes 
arba pats mielai priimdavo kvietimus į pasilinksminimus. Mauk- 
davo su savo karininkais ir mėgaudavosi gausiu tuntu dainininkių 
ir šokėjų. Kariuomenė prisitaikė prie tokio sulėtėjusio karo Žygio. 
Puskarininkiai ir kariai savo nuožiūra rengdavo išvykas įvairiomis 
kryptimis. Plėšė ir grobė viską, kiek tik akys užmatė. Žmonės juos 
plūdo, drauge ir sultoną su didžiuoju viziriu, pasiuntusius šią ka- 
riauną ant jų galvos. 

Iš kito žygio Obeida parnešė dar linksmesnę žinią. Paleisti be- 
laisviai emiro vyrams porina apie neįtikėtiną ismailitų gyvenimą 
Alamuto tvirtovėje ir apie visagalį jų valdovą, kuris geba savo tikin- 
čiuosius nusiųsti į rojų. Kariai, kuriems jau senokai įsiėdė dykinėti, 
klausėsi turkų labai susidomėję. O vakarais aptarinėjo ką išgirdę. 
Nemažai jų susižavėjo ismailizmo mokymu ir visai to neslėpė. 
Dabar traukti į Alamutą, kur karaliavo „kalnų vadas“ arba „kal- 
nų senis“, juos niukino smalsumas. O ismailitų žvalgai išdrįsdavo 
atvirai įsiskverbti tarp emiro vyrų. Aptarinėdavo su jais tikėjimo 
ir politikos klausimus, karštai įrodinėdavo, kad tik jų vyriausiasis 

karo vadas moko teisingų tikėjimo tiesų. Tie, kurie netikėjo ismai- 
litais arba net juokėsi iš jų, leisdavo šiems netrukdomai ateiti ir 1š- 
eiti. Ką pajėgs padaryti penki šimtai vyrų iš kažkokios tvirtovėlės 
trisdešimties tūkstančių kariuomenei, kurią pasiuntė viso pasaulio 
viešpats, Irano valdovas? Tad žvalgai siuntė pranešimus į Alamutą, 
kad emiro pulkų lankas visiškai išklibintas ir kad priešo kariuo- 
menė ganėtinai pakrikusi. 

Kai Abu Alis tokias naujienas perdavė Hasanui, šis pareiškė: 

— Suirutė, prasidėjusi mūsų priešininkų kariuomenės gretose, 
kilo dėl dviejų priežasčių: turkų raitijos sutriuškinimo ir mūsų pa- 
vykusio bandymo su rojumi. Pirmasis privertė emirą būti atsarges- 
nį ir labiau susitelkti karo žygiui, kuris pasidarė priklausomas nuo 
krovininių vežimų nerangumo. Bet kuo labiau jo veiksmingumas 
diena po dienos blėsta, — juk tokį pralaimėjimą savaime nori už- 
miršti, tuo žinia apie stebuklą regimais ir neregimais keliais vis 
plačiau sklinda tarp paprastų karių. Taip, šitokios pasakos geriau- 
siai peni Žmonių vaizduotę. 


Po fedajinų viešnagės gyvenimas soduose irgi gerokai pasikeitė. 
Merginoms, anksčiau gyvenusioms haremuose, atgijo seni prisi- 
minimai. Jos lygino praeitį su dabartiniais svečiais, o tos, kurioms 
nepavyko su viešinčiais jaunuoliais pabendrauti, kalbėjo apie pra- 
eities patirtis. Kitos, priešingai, be perstogės gyrėsi neseniai patir- 
ta meilės naktimi. Šitaip įsižiebdavo ginčai ir vainojimai, tokiomis 
valandėlėmis visos sodų gyventojos labai suirzdavo. Dabar jos be- 
veik vien verpė, siuvo, sėdėjo įnikusios į rankdarbius ir atliko ūkio 
darbus, 0 jų pašnekesiai nusitęsdavo nuo aušros ligi saulėlydžio. 
Merginos dažnai spėliodavo, ar kitą kartą į sodus atkeliaus tie 
patys vyrai. Daugeliui merginų buvo vis vien arba jos net norėjo 

permainų, mat per paskutinę didvyrių viešnagę negavo užtektinai 
vyriško dėmesio. Vylėsi, kad šįsyk bus kitaip. Dauguma merginų 
manė, kad Hasanas atsiųs joms naujų vyrų. Net Suleika, pirmomis 
dienomis nepaguodžiamai verkusi Jusufo, po truputį susitaikė su 
šia mintimi. Tik Halima neįstengė ir nenorėjo suprasti, kad vei- 
kiausiai niekada daugiau nebepamatys Suleimano. 

Jos dvasios būklė Mirjamai kėlė daug rūpesčių. Per kelias die- 
nas sulyso Halimos žydintis veidelis. Akys nuo verkimo ir nemi- 
gos įraudo. Paakiai pajuodo. Mirjama kaip įmanydama guodė mer- 
gaitę. 

Bet ir jai pačiai sunkulys slėgė širdį. Ji nuolat drebėjo dėl Ibn 
Tahiro likimo. Laukė, kada Hasanas vėl ją išsikvies pasikalbėti. 
Bet šis lyg tyčia nesirodė. Mirjama išgyveno mažne motinišką su- 
sirūpinimą dėl Ibn Tahiro. Jautė, kad yra atsakinga už jo ir Hali- 
mos likimus. 


Prabėgus mėnesiui po pergalės, Mucuferio karinis dalinys atga- 
beno į Alamutą žygūną, kurį pas Hasaną pasiuntė naujas didysis 
viziris ir sultono sekretorius Tadžas al Mulkas. 

Hasanas išsyk jį priėmė. Žygūnas perdavė, kad žinia apie emi- 
ro kariuomenės priešakinių dalinių sutriuškinimą sultoną pasiekė 
kelyje į Bagdadą, netoli Nahavando. Netrukus į tą pačią vietovę 
atvyko nušalintas didysis viziris Nizamas al Mulkas. Sultonas 
smarkiai įtūžo. Jau išleido įsakymą, kad emiras Arslanas Tašas 
atstatydintas ir privalo atvykti pasiaiškinti. O Nizamas al Mulkas 
įtikino sultoną, kad dėl visko kaltas naujas didysis viziris, kuris 
neva drauge su sultone yra slaptas ismailitų sąjungininkas. Juo- 
du susitarė ir sultonas vėl paskyrė Nizamą al Mulką savo viziriu. 
Bet sultonė atkakliai laikėsi savo — šias pareigas turi eiti Tadžas 

al Mulkas. Dabar Nizamas apsistojo prie Nahavando ir buria ka- 
rius, kad galėtų smogti Isfahanui, atstatydino savo varžovą ir atkū- 
rė gerą savo ir sultono reputaciją. Emirui Arslanui Tašui nusiuntė 
įsakymą vėliausiai per mėnesį užimti ir sugriauti Alamutą. Kitaip 
jis bus apkaltintas valstybės išdavyste. Panašų įsakymą nusiuntė ir 
Kizilui Sarikui, kuris Chuzestane iki šiol bergždžiai laiko apsiau- 
tęs Zur Gumbadano tvirtovę. Apie tai jam prisiekę pranešė sultonė 
su savo viziriu ir prašė padėti ir paremti, susiklosčius tokiai kebliai 
padėčiai. 

Hasanas šitaip atsakė pasiuntiniui: 

— Pirmiausia mano vardu pasveikink savo valdovus. Tada pa- 
sakyk jiems, jog aš nepaprastai nustebau, kad visai neseniai jie 
netesėjo duoto pažado. Dabar pateko į kebeknę ir vėl kreipiasi į 
mane. Bet aš, nepaisydamas to, kad juodu nesilaikė duoto žodžio, 
dar sykį ištiesiu jiems pagalbos ranką. Perduok jiems ir tai, kad 
ateityje tegu pirma gerai pamąsto, tik tada mane nuvilia. Tegu 
nepamiršta, kad visai neseniai suvedžiau sąskaitas su jų ir savo 
priešu. 

Hasanas paleido Žygūną ir liepė karališkai jį pavaišinti ir apdo- 
vanoti. 

— Atėjo lemiama akimirka, — vėliau pasakė jis abiem didiesiems 
dajams. 

Hasanas atrodė neįprastai ramus. Šitoks ramus būna žmogus, 
priėmęs ryžtingą sprendimą. 

— Vadinasi, Nizamas al Mulkas vėl prie vairo. Tai reiškia, kad 
mums bus negailestingas ir padarys viską, kad sumaltų mus į mil- 
tus, sunaikintų. Todėl turime imtis ryžtingų veiksmų. 

Didieji dajai klausiamai sužiuro į Hasaną. 

— Ką žadi daryti? 

— Sykį ir visiems laikams sunaikinti mirtiną priešą. 

Tomis dienomis visą nerimą, svajas ir sielos skaudulį Ibn Tahiras 
išliejo eilėraščiuose. Jis rašė ant pergamento skiautelių ir rūpes- 
tingai slėpė jas nuo svetimų akių. Nuolat taisinėdamas eilėraščius, 
jis bent šiek tiek paguosdavo savo besikamuojančią širdį. Teisin- 
damasis tuo, kad ruošia užduotį mokiniams, Ibn Tahiras pasi- 
traukdavo į savo kambarį ir kurdavo arba atsiduodavo vienumai 
ir svajoms. 
Eilėraščiuose jis šitaip prabildavo: 


Anksčiau širdis mana 

Švento mokymo apie Pranašą buvo kupina, — 
Apie Seiduną, Alijų ir Ismailą, 

Šauklį ir senelį to, kurio dar laukiama. 
Nūnai vien tavo, o, Mirjama, 

Paveikslas širdį valdo, sielą žadina. 

Balsas paslaptingas ir žavus šypsnys, 

krūtų baltiumas, lūpų raudonų kvapsnis, 
Grakščios rankos ir liemens lankstumas, 
Dvasia visažinė ir moterims neįprastas proto aštrumas, 
Ir akys! Tos tamsios, įstabios akys, 

Kurios lyg ežerai du, be ribų gelmingi, 

Tviska po kakta lyg marmuro iškiluma. 

Juose regiu save, pasaulį aš didingą. 

O, visata! Ar rasis širdy dar vieta 

Alijui, Pranašui ir Ismailui?! 

Tu man atstoji juos visus viena; 

Esi tikėjimas, mano Alachas, mana svaja, 
Valdai mintis ir širdį, mano dvasią, 

Esi man rojus, pasaulis ir Alachas! 

Kai mintyse regiu aš veidą tavo, o Mirjama, 
Dvejonės užgula vėl širdį manąją. 

Ar tu išties esi tokia pati būtybė kaip ir aš, 

Kuri mąsto, jaučia, trokšta kaip ir mes? 

Ar įrodymas - tavo įkandimas man po širdimi? 

O gal tu - reginys, kuris mėsos nei kaulų neturi, 
Kurį sapne man prikerėjo 

Slaptinga Seidunos išmintis? 

Kaip iš apgaulės man tuomet išsivaduoti, 

Kaip oro, vėjo šuoro, garų nuodingų prisiversti nemyluoti? 
O, kokia bedieviška mintis! Šventasis - apgavikas! 
Kas išraizgys pinklias slaptis? 


O, aš nelaimėlis Ferhadas! Atskirtas jau esu 

Nuo Širinos savos! Galingasis valdove, kas gi tu, 
Iškėlęs uolą tarp manęs ir jos? 

Ar Mahdis, Pranašas, o gal Alachas? 

Gal man iškalti uoloje, iš meilės galvą visai pametus, 
Josios paveikslą? O gal pagriebus kirvį, 

Pamišusiam iš geismo, persikirst sau širdį? 

Kas tau, Seiduna, davė galią — 

Gyviesiems rojų atveriantį raktą? 

Galbūt ir'pats ten nueini? 

Ar gražiąją Mirjamą tu pažįsti? (Nelabas tas pavydas!) 
Ar tu turi žinių slaptingų, 

Senovinių žinių mūsų žiniūnų, 

Kuriuos išvarė Pranašas pas mergeles 

Į pragarą, į Demavendo kalną? 

Argi Mirjama, manasis mėnulio spindulėlis, 

Bjaurus tebūtų kūrinėlis 

Iš juodulių ir tavo burtų? 

Ne. Vis dar kalnuos tarp turtų 

Mergelės uždarytos miega. Tik aš niekšingu savo protu 
Stebuklo pripažinti nuostabiausio negaliu! 


Kodėl gi kelio, kurs pas Mirjamą veda, 

Man neparodai, o Seiduna, 

Gražiai suvedęs ir žiauriai išskyręs mudu? 

Jei vien per mirtį tegaliu 

Aš susitikt su ja, tai tik paliepki tu, 

Ir nuo smailių uolų bedugnėn šoksiu. 

Mano šypsnys įrodys, kaip ją myliu. 

Gal man susivaryti peilį sau į širdį, 

Kad amžiais šalia Mirjamos likčiau, tegu Alachas girdi. 
Tiktai paliepki. Gal privalau per ugnį 

Pereiti pas mergeles? Tiktai jokių atidėlionių, 
Daugiau jokių baisių kančių išsiskyrimo ir klejonių, 
Kurios lyg Adomą mane nuo rojaus atskirtų! 
Grąžinki man Mirjamą! Nukelk atgal, 

Kol širdies nesudraskė žiaurus troškimas dar. 


eeo60 
Vakare Hasanas liepė pakviesti Ibn Tahirą: 


— Ar dabar tavo tikėjimas tvirtas? 
— Tvirtas, Seiduna. 

— Ar tiki, kad galiu atverti tau vartus į rojų kada tik užsimanęs? 

— Tikiu, Seiduna. 

Kambaryje juodu buvo vieni. Hasanas akylai stebeilijo į Ibn 
Tahirą. Kokia didžiulė permaina įvyko po ano vakaro, kai nusiuntė 
jaunuolį į rojų! Jis sublogo, sulyso, akys įkrito. Jose žėrėjo tvink- 
sinti, liguista ugnis. Hasanas matė: paleistas mechanizmas veikė 
nepaprastai patikimai. 

— Ar nori pelnyti amžiną palaimą? 

Ibn Tahiras krūptelėjo. Pažvelgė į Hasaną nušvitusiomis, mal- 
daujančiomis akimis. 

— O... Seiduna! 

Hasanas nudūrė žvilgsnį. Kažkas suspaudė jam paširdžius. Da- 
bar aiškiai suvokė, kodėl siela vis priešinosi iš arčiau susipažinti 
su fedajinais. 

— Aš ne šiaip sau atvėriau tau rojaus vartus. Norėjau, kad 
tavo tikėjimas pasidarytų tvirtas, kad amžiams įsitikintum, kas 
tavęs laukia, kai atliksi tau pavestą užduotį... Ar žinai, kas yra 
Algazelis? 

— Turbūt turi omenyje tą sufijų, Seiduna? 

— Taip. Tą, kuris savo knygoje Filosofų paneigimas bjauriai už- 
sipuolė mūsų mokymą. Prieš gerus metus didysis viziris paskyrė jį 
Bagdado aukštosios mokyklos mokytoju. Tavo užduotis - įsitrinti 
ten ir tapti jo mokiniu. Štai tau jo veikalas O, vaike!. Jis trumpas. 
Tavo protas imlus, per naktį gebėsi perskaityti ir viską išmokti. 
Rytoj rytą vėl ateik pas mane. Dabar tu tarnauji tiesiogiai man. 
Apie tai — niekam nė žodžio. Supratai? 

— Supratau, Seiduna. 

Hasanas liepė jaunuoliui eiti. Nepaprastai susijaudinęs ir be- 
menk netekęs proto, Ibn Tahiras išėjo iš valdovo kambario. 

Ant laiptų fedajinas susidūrė su Abu Aliu ir Buzruku Umidu, šie 
uždusę ir įraudę iš susijaudinimo tempėsi paskui save kažkokį 
žmogų. Akivaizdu, kad atvykėlis bus sukoręs nemažą kelią. Buvo 
dulkėtas nuo galvos iki kojų. Purviname veide prakaitas išėdė ilgas 
šliūžes. Vyras sunkiai šnopavo. Ibn Tahiras prisiplojo prie sienos 
ir praleido trijulę. Vidinis balsas jam pašnibždėjo, kad Alamuto 
laukia sunkios ir šlovingos dienos. 

Sargybinis atvėrė duris ir įleido atvykėlį su didžiaisiais dajais 
pas Hasaną. 

— Pasiuntinys iš Chuzestano, - dūsuodamas išspaudė Abu Alis. — 
Iš Zur Gumbadano... 

— Kas nutiko? 

Hasanas šiaip ne taip susitvardė. Iš atėjusių Žmonių veidų tuoj 
suprato, kad jo laukia bloga žinia. 

Pasiuntinys suklupo prieš jį ant kelių. 

— O, valdove! Huseinas Alkeinis negyvas. Nužudytas! 

Hasanas perbalo it negyvėlis. 

— Kas žudikas? 

— Dovanok, Seiduna! Hoseinas, tavo sūnus. 

Hasanas krūptelėjo lyg žaibo trenktas. Sumosavo rankomis, 
tarsi mėgindamas ko įsitverti. Susiūbavo, apsisuko ant kulno ir 
parvirto ant grindų it nupjautas medis. 


Vladimir Bartol 


Penkioliktas skyrius 


Vyriausiojo karo vado sūnus nužudė Chuzestano dajų! Kitą dieną 
apie tai kuždėjosi visas Alamutas. Niekas nežinojo, kaip ši naujie- 
na pasklido. Pirmiausia pasiuntinys patikėjo ją didiesiems dajams, 
o aniedu iškart nuvedė jį pas Hasaną. Galbūt tuo metu kuris nors 
netoliese stovėjęs dajus nugirdo, o gal patys didieji dajai eidami 
pas valdovą nejučia prasiplepėjo. Visi jau žinojo, kas įvyko, tad, 
šiaip ar taip, beprasmiška būtų tą žinią slėpti nuo tikinčiųjų. 

Ibn Tahirui teko ilgokai palaukti, kol Hasanas jį priėmė. Vy- 
riausiasis karo vadas panūdo smulkiai sužinoti visas nužudymo 
aplinkybes, tad kamantinėjo pasiuntinį. 

— Balandis atskraidino tavo įsakymą į Zur Gumbadaną, Seiduna. 
Kizilas Sarikas jau gerą savaitę laikė mus apsiautęs. Nugriovė vi- 
sas aplinkines mažesnes tvirtoves, o tada su dvidešimčia tūkstančių 
vyrų įkūrė stovyklą priešais mūsiškę. Leido mums nekliudomiems 
palikti tvirtovę, bet didysis dajus atsisakė. O Hoseinas, tavo sūnus, 
ėmė reikalauti, kad šis atiduotų tvirtovę priešams. Štai kodėl Alkei- 
nis prašė tavęs duoti įsakymą, kaip su juo pasielgti. Tu paliepei jį 
sukaustyti grandinėmis. Alkeinis apie tai pranešė Hoseinui ir parei- 
kalavo, kad šis pasiduotų. Hoseinas pasiuto iš įniršio. „Išdavei mane 
tėvui, šunie!“ — užstaugė jis. Išsitraukė kardą ir nudūrė mūsų vadą. 

— Kaip pasielgėte su žudiku? 

— Sukaustėm jį grandinėmis ir uždarėme rūsyje. Šeichas Abdu- 
las Malikas Ben Atašas perėmė vadovavimą. 

— Kokia padėtis tvirtovėje? 

— Prasta, valdove. Vandens mažai belikę, 0 ir maisto netrukus 
1ms stigti. Tvirtovėje gyvena per tris tūkstančius tikinčiųjų. Visi 
Chuzestano žmonės mus palaiko. Bet Kizilas Sarikas Žiaurus ir 
žmonės jo bijo. Todėl nelabai galime tikėtis jų pagalbos. 

Hasanas atsisveikino su pasiuntiniu. 

Dabar jis vėl atgavo tvirtumą, susitelkė. 

— Kaip ketini pasielgti su savo sūnumi, Ibn Saba? — pasiteiravo 
Buzrukas Umidas. 

— Teisime jį pagal mūsų įstatymus. 

Hasanas išlydėjo didžiuosius dajus ir liepė pakviesti Ibn Tahirą. 

— Kaip reikalai su Algazeliu? 

— Bemaž visą naktį jį studijavau, Seiduna. 

— Gerai. Ar Žinai, kas nutiko Chuzestane? 

Ibn Tahiras pažvelgė į valdovą. Pamatė, kad jo veide įsirėžė 
naujų raukšlelių. 

— Žinau, Seiduna. 

— Ko imtumeisi, manimi dėtas? 

Ibn Tahiras pažvelgė į jį aiškiu, šviesiu žvilgsniu. 

— Pasielgčiau taip, kaip liepia įstatymas. 

— Tu teisus... Ar Žinai, kas yra Iblis? 

— Iblis yra piktoji dvasia, sugundžiusi pirmuosius Žmones. 

— Ir net daugiau. Iblis atsimetė nuo savo valdovo, todėl yra ne- 
sutaikomas jo priešas. 

Ibn Tahiras pritariamai linktelėjo. 

— O tas, kas atsimetė nuo tikrojo tikėjimo ir yra jo priešas, gi- 
miniuojasi su Ibliu. Nes tikrasis tikėjimas yra Alacho tikėjimas. Ir 
tik vienas tikėjimas yra teisingas. 

— Taip, ismailitų. 

— Teisingai sakai. Ar pažįsti žmogų, atkritusį nuo mūsų tikėji- 
mo ir tapusį nesutaikomu jo priešu? 

Ibn Tahiras pažvelgė Hasanui į akis, norėdamas atspėti jo 
mintį. 

— Gal turi omenyje didįjį vizirį? 

— Taip, tą, kuris nužudė tavo senelį, nes šis išpažino mūsų mo- 
kymą. Didysis viziris yra mūsų Iblis, mūsų piktoji dvasia. O tu būk 
mūsų arkangelas ir keršytojas už savo senelio mirtį. Parenk savo 
kardą! 

Ibn Tahiras sugniaužė kumščius. Tiesus it kiparisas stovėjo jis 
priešais Hasaną. 

— Mano kardas parengtas, Seiduna. 

— Ar žinai kelią nuo Rėjaus iki Bagdado? 

— Žinau. Esu kilęs iš Savės miesto, įsikūrusio netoli šio kelio. 

— Taigi klausyk. Leisiesi kelionėn. Keliausi į Rėjų, 0 iš ten per 
Savę ir Hamadaną iki Nahavando. Bet aplenk savo tėvo namus! 
Nes visą kelią privalėsi galvoti tik apie viena — kaip pasiekti tiks- 
14. Kad ir kur atsidursi, visur šniukštinėk, ką ketina daryti didysis 
viziris. Gavau Žinių, kad Nahavande jis buria didelę kariuomenę 
prieš mus ir prieš savo varžovą iš Isfahano — Tadžą al Mulką. Ar 
matai sąsajų? Algazelis — jo draugas. O tu nuo šiol būsi Algazelio 
mokinys Otmanas, atnešęs viziriui prašymą nuo savo mokytojo. 
Todėl pasiimk ir jo knygą. Štai tau juodas sunitų mokinių apdaras, 
štai kapšas pinigų kelionei ir laiškas didžiajam viziriui. Antspau- 
das ant šio laiško atvers tau kelią pas jį. 

Ibn Tahirąs paėmė iš Hasano rankų juodą apdarą ir maloniai 
susijaudinęs jį apžiūrėjo. Kapšą užsikišo už juostos, o ritinėlį pa- 
slėpė po drabužiais. 

— To, kaip pridera elgtis susitikus su didžiuoju viziriu, išmokė 
Chakimas. Kai patrauksi iš Alamuto, viską, ką tau įduosiu, būsi 

susikrovęs į krepšį. Už tvirtovės sienų atokesnėje vietoje persireng- 
si ir paliksi viską, kas galėtų tave išduoti. Gerai pažįstu Nizamą 
al Mulką. Išgirdęs, kad esi siunčiamas Algazelio, jis džiugiai tave 
priims. O dabar įdėmiai paklausyk! Šiame užantspauduotame laiš- 
ke bus paslėptas ilgas, aštrus durkliukas. Nepastebimai jį ištrauk- 
si, tada paduosi ritinėlį viziriui. Kai viziris atskleis laišką, stipriai 
durk jam į kaklą. Jei pamatysi kraujo lašą, žinok, kad tau pavyko. 
Bet būk atsargus, kad pats nesusižeistum. Durkliuko smaigalys iš- 
mirkytas baisiuose nuoduose. Jei bent kiek apsitaškysi, negalėsi 
įvykdyti tau pavestos užduoties, tada amžiams prarasi rojų, į kurį 
taip trokšti patekti. 

Ibn Tahiras klausėsi perbalęs, bet spindinčiomis akimis. 

— Ir... ką man daryti paskui? 

Hasanas trumpai, atžariai pažvelgė į jaunuolį. 

— Paskui... paskui patikėk sielą Alachui. Vartai į rojaus sodą tau 
bus atverti. Daugiau niekas neįstengs jo iš tavęs atimti. Minkštos 
pagalvės paskleistos ant kilimų. Ant jų tavęs laukia tavoji Mirja- 
ma, apsupta tarnaičių. Jei krisi negyvas, nuskriesi tiesiai jos glė- 
bin. Ar supratai mane? 

— Supratau tave, Seiduna. 

Fedajinas nusilenkė ir mikliai pakštelėjo Hasanui į ranką. 

Hasanas krūptelėjo. Ibn Tahiras buvo perdėm susitelkęs į save 
ir to nepastebėjo. Tada vyriausiasis karo vadas atvėrė lentynos du- 
reles ir išėmė Ibn Tahirui jau pažįstamą auksinę skrynutę. Atidarė 
ją 1r ant medžiagos skiautės išpurtė kelis gumulėlius. 

— Po vieną kiekvienam vakarui. Kaskart vis labiau artėsi prie 
rojaus. Bet žiūrėk, paskutinį laikyk iki akimirkos, kai turėsi stoti 
prieš vizirį. Gerai paslėpk gumulėlius. Nes jie yra raktas, atrakin- 
siantis tau rojaus vartus. 

Hasanas uždėjo rankas Ibn Tahirui ant pečių. 

— O dabar leiskis kelionėn, mano sūnau. 

Suglumęs, išbalęs, išdidus ir keistai sujaudintas, Ibn Tahiras iš- 
ėjo iš valdovo kambario. Hasanas lydėjo jį akimis, kol šis dingo už 
užuolaidų. Paskui susiėmė už širdies. Jam pritrūko oro. Nuskubėjo 
viršun į bokšto terasą. Giliai įkvėpė. 

— Dar ne vėlu, - pratarė Hasanas. 

„Dabar būtų gerai mirti“, — toptelėjo jam. Tik vienas ryžtingas 
sprendimas, ir šoktų per sieną, o tada — galas viskam. Bet dievas 
žino, kur paskui nubustų? 

Praėjusią naktį, kai sužinojo apie Alkeinio žūtį, Hasanas, ga- 
lima sakyti, patyrė tokią būseną. Didieji dajai ilgokai plušėjo, kol 
padėjo jam atsipeikėti iš alpulio. Atsipeikėjęs, jis pirmiausia pama- 
nė, kad jau mirė ir atsidūrė kitame pasaulyje. Jį sukaustė nežmo- 
niškas klaikas: „Vadinasi, po mirties kažkas yra“, — tarė sau min- 
tyse. Hasanas pakraupo nuo savo gyvenimo. Jis suvokė, kad visa, 
ką nuveikė, po mirties virto didžiuliu niekiu. Tik dviejų bičiulių 
balsai grąžino jį į tikrovę. 

Hasanas vėl susiėmė. Dėkui Alachui, silpnumo akimirka pra- 
ėjo. Jis paleido didžiuosius dajus. Huseinas Alkeinis, jo dešinioji 
ranka, negyvas, Žuvo nuo jo sūnaus kardo! Įstatymas bus negailes- 
tingai įvykdytas. Ibn Tahiras turės leistis kelionėn. Hasanas brūkš- 
telėjo kelis žodžius ir užantspaudavo ritinėlį. Paėmė aštrų, nusmai- 
lintą durkliuką, nepaprastai panašų į rašiklį, ir pamirkė į nuodus. 
Palaikė, kol nudžius. Tada krito į lovą ir užmigo it negyvas. 


Dajai ir kiti vadai įsijautę aptarinėjo Chuzestane įvykusią žmogžu- 
dystę. Kaip pasielgs Hasanas? Ar iš tikrųjų laikysis įstatymo rai- 
dės? Ar tikrai nuteis savo sūnų? 

— Nelengva Ibn Sabai, —- tarė Abdulas Malikas. - Huseinas Alkei- 
nis buvo artimiausias jo bendražygis. O žudikas yra jo paties sūnus. 

— Viršesnis yra įstatymas, — samprotavo Ibrahimas. 

— Eik jau, eik. Varnas varnui akies nekerta. 

Graikas nusijuokė. Ibrahimas piktai pervėrė jį akimis. 

— Jam tenka didelė atsakomybė. 

— Žinau, dajau Ibrahimai. Bet sunkiai galėčiau įsivaizduoti, kad 
tėvas vestų sūnų į kartuves. 

— Hoseinas yra ismailitų brolijos narys. 

— Tikra tiesa, — įsiterpė Abu Soraka. — Ibn Saba pats sukūrė 
įstatymus ir pats pateko į jų kilpą. 

— Mums čia lengva postringauti, - atsiliepė Minučeheris. - O jo 
laukia akimirka, kai privalės ištarti nuosprendį savo sūnui. 

— Svetimiems sūnums ištarti jį lengviau, —- sumurmėjo graikas. 

— Taip, svetimiems taikyti teisingumą lengva, - pritarė Abu So- 
raka. 

— Nenorėčiau atsidurti vado kailyje, - pratarė Abdulas Malikas. — 
Alkeinis jam buvo daugiau negu sūnus. Pusė jo sėkmės — Alkeinio 
nuopelnas. 

— Tėvas ne visada turi atsakyti už savo sūnų veiksmus, — pasakė 
Ibrahimas. 

— Bet jeigu jis nuteis sūnų, jie pasakys: ,,„Koks Žiaurus tėvas! 
Valdžia jo rankose, o nepakeičia įstatymo, nepasinaudoja padėti- 
mi!“ — samprotavo Abu Soraka. 

Graikas pridūrė: 

— Svetimšaliai iš jo juoksis. „Kvailys! — sakys jie. — Nejaugi iš 
tikrųjų nerado būdų, kaip apeiti įstatymą?“ 

Ibrahimas tarė: 

— Tikintieji sukiltų, jeigu nebūtų kuo griežčiausiai laikomasi 
įstatymų. Kiekvienas įstatymas privalo būti neginčytinai vyk- 
domas. 

— Iš tikrųjų, negailestinguose gniaužtuose atsidūrė mūsų valdo- 
vas, — pritarė graikas. — Pačiu kebliausiu metu prarado patikimiausią 

bendražygį. Kas dabar vietoj jo rinks duokles Chuzestane? Kas 
persekios ir plėš klaidatikių karavanus? Turbūt jam neliks kitos 
išeities, kaip tik griežtai laikytis įstatymo raidės. 


Jusufas ir Suleimanas grįžo iš rytinio jodinėjimo su mokiniais. 
Kieme negailestingai kepino saulė. Fedajinai suskubo pasislėpti 
kambaryje, tarp vėsių sienų. Tingūs ir bevaliai, juodu gulėjo ant 
lovų, kramtė džiovintus vaisius ir retsykiais tarstelėdavo kokį žodį. 

Sužadinti geiduliai, kurių jaunuoliai nebeįstengė nuramdyti, 
gerokai juos sužalojo. Jų galvos buvo apdujusios, akys įdubusios ir 
kruvinai įraudusios. 

Staiga į kambarį įpuolė Naimas. 

— Ibn Tahiras buvo pas Seiduną. Rengiasi kelionėn. 

Žinia fedajinus paveikė it žaibas iš giedro dangaus. 

— Kur? 

— Kas tau pasakė? 

— Mačiau, kaip išeina iš bokšto. Jis manęs nė nepastebėjo. Atro- 
dė taip, lyg jam protas būtų pasimaišęs. Dairėsi sutrikęs ir šypso- 
josi. Paskui paliepė kariui pabalnoti žirgą. 

— Į rojų iškeliauja! 

Suleimanas pašoko nuo lovos. 

— Eime pas jį, Jusufai! 

Ibn Tahiras jau buvo rūpestingai susikrovęs mantą. Mirjamos 
įkandimo atspaudą sunaikino. Savo eilėraščius suvyniojo į ritinėlį. 
Atidavė juos fėjusiam Džafarui. 

— Pasaugok šį ritinėlį, kol grįšiu. Jei negrįšiu ilgiau kaip mėnesį, 
atiduok jį Seidunai. 

Džafaras pažadėjo įvykdyti prašymą. 

Į kambarį įlėkė Suleimanas ir Jusufas. Naimas sustojo prie durų. 

— Tu buvai pas Seiduną! 

Suleimanas sugriebė Ibn Tahirą už pečių ir klausiamai pažvel- 
gė į akis. 

— Tu žinai? 

— Taip, Naimas pasakė. 

— Tuomet žinai ir tai, kokia mano pareiga. 

Ibn Tahiras atstūmė draugo rankas. Paėmė krepšį su daiktais, 
įduotais Hasano. 

Jusufas ir Suleimanas liūdnai į jį pažvelgė. 

Džafaras linktelėjo Naimui. Juodu išėjo iš kambario. 

— Man sunku, bet privalau tylėti, —- pratarė Ibn Tahiras, kai jie 
liko vieni. 

— Pasakyk bent, ar grįšime į rojų. 

Suleimano balsas skambėjo maldaujamai ir naiviai. 

— Pakentėkite. Vykdykite viską, ką palieps Seiduna. Jis galvoja 
apie mus visus. 

Ibn Tahiras atsisveikino su draugais. 

— Mes esame fedajinai, — pridūrė Ibn Tahiras, - tai yra tie, kurie 
aukojasi. Matėme, koks laukia atpildas, todėl mirtis mums nebaisi. 

Panūdo dar sykį apkabinti abu draugus. Bet susivaldė, pamojo 
jiems ranka ir nuskubėjo prie savo žirgo. 


Ibn Tahiras užšoko ant ristūno ir liepė nuleisti tiltą. Ištarė slapta- 
žodį, ir sargyba išleido jį iš tvirtovės. Atsidūręs tarp uolų, fedajinas 
dar sykį atsigręžė. Kaip ir prieš kelis mėnesius, išvydo du galingus 
kuorus, karaliaujančius šiose apylinkėse. Tai Alamutas, erelio liz- 
das, kur vyko stebuklai ir buvo dėliojamas pasaulio likimas. Ar 
kada nors dar jį išvys? Keistas graudulys apėmė jaunuolį. Jis taip 
susigraudino atsisveikindamas su tvirtove, kad vos nepravirko. 

Atokioje vietoje Ibn Tahiras persirengė. Savo drapanas sukišo į 
krepšį. O šį įspraudė į plyšį ir užkamšė akmenimis. 

Apsižiūrėjo. Taip, dabar nevalia būti andainykščiu Ibn Tahiru. 
Dabar jis — aukštosios Bagdado mokyklos mokinys Osmanas, Al- 
gazelio mokinys. Juodos kelnės, juodas apsiaustas, juodas galvos 
apdangalas. Tai sunitų, klaidatikių, Ismailo mokymo priešininkų, 
spalva. Plačiose rankovėse Ibn Tahiras paslėpė knygą ir laišką su 
durkleliu. Prie strėnų turėjo pasikabinęs vandens gertuvę ir kaupi- 
ną krepšį maisto. 

Jaunuolis paragino žirgą pietų kryptimi. Jojo visą dieną ir pusę 
nakties, kol švietė mėnulis. Paskui tarp uolų susirado sau nakti- 
gultą. Kitą rytą nuo kalvos viršūnės išvydo slėnyje nusidriekusią 
didžiulę stovyklą. Tai buvo sultono kariuomenės priešakiniai dali- 
niai. Fedajinas jų išsilenkė ir vakarėjant pasiekė Rėjų. 

Smuklėje, kurioje ketino pernakvoti, sužinojo, kad emiras Ars- 
lanas Tašas pagaliau baudžiasi užpulti Alamutą. Ir kad visa kariuo- 
menė jau patraukė kalnų link. Sultonas įsakęs, kad būtų nuplauta 
sutriuškintos turkų raitijos užtraukta gėda. Apie didįjį vizirį nieko 
nesužinojo. 

Ibn Tahiras vos sulaukė, kada galės griūti į lovą. Virpančiais 
pirštais atmazgė ryšulėlį ir paėmė vieną gumulėlį iš krūvelės, ku- 
rią kelionei jam įdavė Hasanas. Sukramtė ir ėmė laukti poveikio. 

Netrukus vėl pasireiškė slaptingoji galia. Dabar jaunuolis ne- 
pajuto tokio silpnumo kaip pirmą kartą. Jis galvojo apie Mirjamą, 
bet jo dėmesį patraukė visai kitokie reginiai. Išvydo milžiniškus 
kampuotus pastatus su aukštais bokštais. Statinių baltuma žėrėjo 
ir akino. Paskui šie ėmė tirpti, sakytum neregima ranka juos ardy- 
tų į pradmenis. Iškilo nauji miestai, ryškiomis spalvomis sublizgo 
apvalaini kupolai. Ibn Tahirą užplūdo jausmas, tarsi jis būtų visa- 
galis valdovas, kuris čia viešpatauja. Galiausiai pasiekė palaimos 
viršūnę, paskui jį įveikė nuoilsis ir jis užmigo. Kitą rytą jaunuolis 

pakirdo vėlai, o kojas ir rankas maudė taip, lyg jos būtų sulaužytos. 
Ak, kodėl gi neįvyko toks nubudimas kaip pirmą kartą?! 

„Privalau keliauti toliau. Reikia paskubėti!“ — tarė sau Ibn Ta- 
hiras. 

Jis aplenkė gimtąjį miestą. Pabūgo prisiminimų. Galvą spau- 
dė sunkumas, o saulė negailestingai kepino. Protas buvo atbukęs, 
aiškiai regėjo vien tikslą ir tai, kas su juo susiję. Viduje kirbėjo tik 
vienas troškimas: kuo greičiau prijoti nakvynės namus, išsitiesti, 
praryti gumulėlį ir atsiduoti pasakiškai jo galiai. 

Netoli Hamadano Ibn Tahiras pasivijo pulką ginkluotų raitinin- 
kų. Prisišliejo prie krovininių vežimų. 

— Iš kur atkeliauji, didvyri? — pasiteiravo karininkas. 

— Iš Isfahano. Tiesą sakant, mane pasiuntė iš Bagdado perduoti 
laiško didžiajam viziriui. Bet Isfahane sužinojau, kad jis keliauja 
šiuo keliu paskui sultoną. 

— Vadinasi, turi surasti Jo Šviesybę Nizamą al Mulką? 

Karininkas išsyk tapo pagarbesnis. 

— Taip. Turiu perduoti jam prašymą. Isfahane sukiojasi kiti 
vyrai. 

— Tuomet keliauk su mumis! Jo Šviesybė dabar Nahavande, ten 
įkurta karo stovykla ir renkasi pulkai. Sakoma, kad jie rengs karo 
žygį prieš patį Isfahano miestą. 

— Sostinėje vos neįkliuvau į nagus anam. Visai atsitiktinai smu- 
klėje sužinojau, kad jo Šviesybė dabar skuba kitur. Ar tik nebus 
kilęs ginčas dėl kokių klaidatikių? 

— Kalbi apie ismailitus? Jie nepavojingi. Su jais susidoros emi- 
ras Arslanas Tašas ir Kizilas Sarikas. Yra svarbesnių reikalų. 

Ibn Tahiras prijojo prie pat pašnekovo: 

— Nesuprantu, kokius svarbesnius reikalus turi omeny. 

— Kalbama, kad vyksta nuožmi kova dėl sosto įpėdinystės. Ni- 
zamas al Mulkas siekia, kad sultono įpėdiniu taptų jo pirmagimis 

Barkiarokas. Bet sultonė spaudžia Jo Didenybę, kad šis perduotų 
sostą jos sūnui Muchamedui. Kariuomenė ir žmonės palaiko Bar- 
kiaroką. Kadaise esu jį matęs. Tikras galiūnas. Kariautojas iki pa- 
čių panagių. O koks bus Muchamedas, niekas nežino. Juk iš lopšio 
visai neseniai išropojo. 

Keliaudamas į Hamadaną, Ibn Tahiras sužinojo viską, ką žmo- 
nės ir kariuomenė šnekėjo apie rūmų sąmokslus. Mieste jis nugir- 
do, kad sultonas jau iškeliavo iš Nahavando į Bagdadą. Paliko ka- 
rininką ir krovininius vežimus, vėl pernakvojo smuklėje, pasikeitė 
arklį ir nujojo tolyn Nahavando link. 


Iš visų valstybės kraštų į karo stovyklą prie Nahavando traukė ka- 
rių būriai. Plačiai išsidriekusioje, saulės išsvilintoje stepėje pūp- 
sojo tūkstančiai išskleistų palapinių. Arkliai, arklėnai ir kupra- 
nugariai skabė sausą žolę, bandomis laigė aplink stovyklą, kapstė 
Žemę, O priartėjus raitiems prižiūrėtojams pasileisdavo patekomis. 
Didžiuliuose užtvaruose buvo laikomi tūkstančiai galvijų, ožkų ir 
avių. Rytais piemenys išgindavo bandą į kalvas, kur dar žaliavo 
ganyklos. Karių būriai jodinėjo po kaimus ir rinko, grobė pašarą 
gyvuliams ir viską, kas buvo bent kiek valgoma. 

Stovyklos viduryje plytėjo tuščias plotas. Ką tik, vos prieš ke- 
lias dienas, ten stūksojo sultono palapinės. Apie tai liudijo sutrypta 
žolė ir didelės laužavietės ten, kur valdovo palyda kūrė laužus. | 

Dabar plynėje stovėjo vienintelė likusi palapinė. Didelė, pra- 
bangi žalia palapinė — didžiojo vizirio buveinė. 

Per pastaruosius mėnesius, susikivirčijęs su savo valdovu, Ni- 
zamas al Mulkas gerokai suseno. Nors jau buvo įkopęs į aštuntą 
dešimtį, vis dėlto dar visai neseniai jautėsi nepaprastai pajėgus ir 
stiprus. Aplinkiniai stebėjosi, kaip tvirtai jis sėdi balne. Daugiau 

nei trisdešimt metų jis laikė valstybės vairą savo rankose. Dabar- 
tinio valdovo tėvas, sultonas Alpas Arslan-šachas, paskyrė jį savo 
viziriu ir niekada dėl to nesigailėjo. Mirdamas pasiūlė savo įpė- 
diniui sūnui paskirti jį viziriu. Šis, be kitų, suteikė jam ir Atos 
bego, arba Karaliaus tėvo, vardą. Pasienyje viziris pasiekė taiką, 
nutiesė daugybę grįstkelių, pristatė miestų, mečečių ir mokyklų, 
sutvarkė mokesčius ir sutvirtino valstybės saugumą, pakėlė gero- 
vės lygį, kokio ligi šiol žmonės nebuvo regėję. Viziris mėgavosi 
neribotu valdovo pasitikėjimu, kol su jaunąja sultone susikibo dėl 
sosto įpėdinio. Ir anksčiau pavyduoliai ir priešai apjuodindavo jį 
sultonui. Bet sultonas jų neklausydavo. Dalijosi su savo viziriu tur- 
tais, kuriuos susikrovė jo padedamas. Taip pat neprieštaravo, kai 
Nizamas al Mulkas dvylika savo sūnų paskyrė į aukščiausias vals- 
tybės tarnybas. Tačiau sultonei Turkan Hatunai vis dėlto pavyko 
sultonui įrodyti, kaip savavališkai veikė viziris, kaip su juo, savo 
valdovu, elgėsi lyg su mokinuku ir beatodairiškai piktnaudžiavo 
turima valdžia. Ūmai sultonas praregėjo, mat vizirio įnoringumas 
itin akivaizdžiai pasireiškė per vieną vyriausiojo jo sūnaus M0oa- 
do-u-dolaho poelgį. Sultonas pasiūlęs vizirio sūnui priimti į tar- 
nybą Adilą. O šis atsisakęs, atseit pasiūlytasis negebėsiąs to darbo 
dirbti. „Nejau iš tiesų savo valstybėje esu visiškas niekas?!“ — su- 
riko sultonas. Ir kaipmat įsakė atstatydinti vizirio sūnų, 0 į jo vie- 
tą paskyrė minėtąjį Adilą. Toks elgesys smarkiai įžeidė vizirį. Jis 
ištarė kelis šiurkščius žodžius apie valdovų nedėkingumą. Šie žo- 
džiai netrukus pasiekė sultono ausis. Ir valdovas įtūžo dar labiau. 
Prigrasė atimsiąs iš Nizamo plunksną su rašaline ir apskritą kepu- 
raitę — vizirio garbės simbolius. „Ką gi, mielai grąžinsiu sultonui 
rašalinę ir kepuraitę, — tarė viziris susierzinęs. — Juk taika ir gerovė 
valstybėje yra mano pastangų rezultatas. Kai jūra audringai ban- 
gavo, Jo Didenybė mane pagerbė savo pasitikėjimu. O dabar, kai 
bangos aprimo ir dangus nusigiedrijo, jis klausosi piktų liežuvių. 

Bet netrukus jam teks patirti, kaip glaudžiai susijusios mano ran- 
kose laikomos rašalinė ir kepuraitė su jo karūna.“ Šie žodžiai sul- 
toną galutinai įsiutino. Ir vos tik viziris prisipažino, kad Hasaną 
tyčia apšmeižė, šitai taip stipriai užgavo sultono savimeilę, kad 
įširdęs šis ėmė ir atstatydino didįjį vizirį. 

Dabar, kai iškilo grėsmė valstybei, abudu vėl susitaikė, Niza- 
mas al Mulkas pamažu atsitokėjo. Jis išsikėlė du tikslus: sužlugdyti 
savo varžovą Tadžą al Mulką ir sunaikinti jo sąjungininką, savo 
mirtiną priešą Hasaną. Kai šiedu tikslai bus pasiekti, jis vėl neri- 
botai viešpataus viso pasaulio karalystėje Irane. 

Padaryta pradžia Nizamas galėjo būti patenkintas. Faktą apie 
turkų raitininkų sutriuškinimą prie Alamuto, tą nereikšmingą 
priešakinių dalinių sunaikinimą, jis taip sumaniai apsuko, kad iš- 
klibino sultono pasitikėjimą Tadžu al Mulku. Mat sultonas puikiai 
atsiminė, kiek sultonė ir jos sekretorius dėjo pastangų, kad ismaili- 
tai būtų palikti ramybėje. Dabar viziris įtikino valdovą, jog būtina 
ryžtingai pulti tuos atsimetėlius nuo tikrojo tikėjimo, jeigu nori 
išsaugoti gerą vardą piliečių akyse. Tad sultonas įgaliojo vizirį pa- 
galiau suvesti sąskaitas su Alamuto valdovu. Nizamui irgi atrodė, 
kad pagaliau metas tai įvykdyti. Jo ausis jau buvo pasiekę pasako- 
jimai apie tvirtovėje vykstančius stebuklus, apie karštuolius, pos- 
tringaujančius, kaip Hasanas jiems parodęs rojų. Nors viziris visas 
tas šnekas laikė didžiuliais sapalais, vis dėlto jų daromo poveikio 
žmonėms nenuvertino. Žinojo ne tik tai, kad miniai būdinga len- 
gvatikystė, bet ir tai, kad žmonės linkę ausis ištempę klausytis ir 
leistis mulkinami tokiomis poringėmis apie stebuklus. 

Dabar karo stovykla prie Nahavando viziriui tapo laikina raš- 
tine. Iš visų pusių pas jį traukė Žmonės, nešini prašymais ir skun- 
dais. Tadžas al Mulkas, ėjęs didžiojo vizirio pareigas vietoj Ni- 
zamo, atleido daugybę senų darbuotojų ir į jų vietas paskyrė savo 
šalininkus. Vos sužinoję, kad sultonas vėl paskyrė tarnauti anks- 

tesnį vizirį, atleistieji arba patys pas šį nuskubėjo, arba pasiuntė 
savo patikėtinius su prašymu grąžinti juos į tarnybą, juk kaip tik 
dėl savo ištikimybės jam jie neteko savo vietų. Nizamas al Mulkas 
priimdavo lankytojus ir žadėdavo juos vėl įdarbinti. Podraug rinko 
kariuomenę, ketindamas priversti savo varžovą, ginamą sultonės, 
atsitraukti. 

Vieną popietę vizirio ceremonimeistras pranešė, kad kažkoks 
Osmanas, Algazelio mokinys, prašosi priimamas. Jį pasiuntęs jo 
mokytojas iš Bagdado su prašymu, kurį šis norintis perduoti viziriui. 

Didysis viziris buvo įsitaisęs gulom ir atsirėmęs į pagalves. 
Šalia stovėjo paauksuota lėkštė, pilna razinų, pasaldintų riešutų 
branduolių ir kitų skanėstų. Vyras retsykiais siekdavo lėkštės ir 
įsiberdavo į burną Žiupsnį gėrybių. Iš varinio ryko pylėsi į taurę 
midaus ir iš lėto siurbčiojo. Jau buvo priėmęs šūsnį prašymų ir 
viską užrašinėti. 

— Ką? Sakai, Algazelio mokinys? Tegu įeina! Tegu įeina! 

Prieiti prie didžiojo vizirio buvo kur kas paprasčiau negu prie 
vyriausiojo ismailitų vado. Tuo Ibn Tahiras pats įsitikino. Įžen- 
giantį į stovyklą, jį pasitiko sargyba. Vadui fedajinas parodė laišką 
su aukštosios Bagdado mokyklos antspaudu ir pasakė, kad atnešė 
jį didžiajam viziriui. Buvo įleistas. Karys jam parodė žalią Nizamo 
al Mulko palapinę. 

Ibn Tahiras buvo nepaprastai ramus ir susitelkęs. Viduje girdėjo 
tik savo valdovo įsakymą, kurį privalėjo įvykdyti. Prie palapinės 
Ibn Tahiras prarijo gumulėlį ir įžengė į didžiojo vizirio palapinės 
prieškambarį. 

Sargyba jį sustabdė. Aiškinant, ko atėjo, fedajinui liežuvis ne- 
sipynė. Gumulėlis dar nebuvo pradėjęs veikti. Jaunuolis prisiminė 
rojų ir Mirjamą, vaikiškai šyptelėjo. Pastarosiomis dienomis jis 
nelabai daug apie ją galvojo. O dabar ūmai suvokė, kad ji laukia jo 

ir kad tai yra atpildas už pavestos užduoties įvykdymą. Vadinasi, 
privalės dėti visas pastangas, kad sėkmingai ją įvykdytų. 

Sargybinis įleido Ibn Tahirą į kitą patalpą. Tiesą sakant, vizirio 
palapinė buvo kuo tikriausias pastatas. Ibn Tahiras drąsiai įžengė 
pro angą ir vėl sustojo priešais kelis ginkluotus vyrus. Vienas iš jų, 
laikantis pasidabruotą kuoką ant peties, buvo itin dailiai apsiren- 
gęs. Sidabru ir auksu siuvinėtas apdaras, plačios raudonos kelnės 
ir margas turbanas su kyšančia ilga paukščio plunksna. Tai buvo 
vizirio ceremonimeistras. Jis skvarbiu žvilgsniu nuvėrė atėjūną ir 
paklausė, ko šis norintis. 

Ibn Tahiras žemai nusilenkė. Raiškiu balsu paaiškino, kieno 
siunčiamas atvyko. Parodė užantspauduotą laišką. Ceremonimeis- 
tras linktelėjo kareiviui ir šis apčiupinėjo atėjūną. Aptiko tik Al- 
gazelio knygą ir kapšą pinigų. 

— Toks mūsų paprotys, —- atsiprašė ceremonimeistras. 

Paskui žengė už uždangos pas vizirį ir pranešė apie atvykusį 
svečią. 

Ibn Tahirui tai buvo aukščiausios įtampos valandėlė. Į jo kūną 
patekę nuodai pradėjo veikti. Jis nugirdo balsus ir įsiklausė. Nu- 
purtė keistas nerimas. Pasidingojo, kad girdi Mirjamos balsą. 

„O, Alache! - tarė sau. —- Seiduna buvo teisus. Jau girdžiu rojaus 
merginų kuždesį.“ 

Ceremonimeistrui teko dusyk kviesti svečią, kol šis pagaliau 
išgirdo ir įžengė pro duris, pakeltą jų uždangą prilaikė kareivis. 
Ibn Tahiras išvydo ant pagalvių atsišliejusį puošnų senioką. Visa 
jo povyza išreiškė geranorišką didingumą. Ibn Tahirui rodės, kad 
seniokas jam kažką pasakė. Bet balsas aidėjo lyg iš tolybės. 

Fedajinas žemai nusilenkė. Atsitiesęs išvydo, kad viskas aplink 
staiga persimainę. „Rojaus menė!“ — sukliko vidinis balsas. 

— Nurimki, mano sūnau, — žemu balsu pratarė vyriškis. - Vadi- 
nasi, tave atsiuntė Algazelis, tiesa? 

Ūmai Ibn Tahiras priešais vėl išvydo didįjį vizirį, maloniai šyp- 
santį ir mėginantį užglaistyti nejaukią situaciją, susidariusią dėl 
keisto svečio elgesio. 

Fedajinas žaibiškai susivokė. „Tai gumulėlio poveikis“, — top- 
telėjo jam. 

— Taip, Jūsų Šviesybe, mane siunčia Algazelis štai su šiuo laišku. 

Jis padavė seniui ritinėlį, ramiai iš jo ištraukęs nusmailintą raši- 
klį. Atliko šitai taip savaimingai, kad niekas iš greta esančių žmo- 
nių neatkreipė į tai dėmesio. 

Viziris atplėšė ritinėlį ir išskleidė. 

— Ką veikia Bagdade mano mokslingasis bičiulis? — pasiteiravo 
svečio. 

Ibn Tahiras mikliai palinko prie vizirio ir įsmeigė durkliuką 
jam po smakru į gerklę. Viziris taip apstulbo, kad net nepajuto 
skausmo. Tik išsprogino akis. Paskui darsyk permetė akimis vie- 
nintelį laiške parašytą sakinį ir išsyk viską suprato. Puolė šauktis 
pagalbos. 

Ibn Tahirą apėmė sąstingis, tarsi kūnas ir siela staiga būtų su- 
luošinti. Kambario daiktai liejosi į miglotus vaizdinius. Prisiminė 
Mirjamą ir užsimanė patekti pas ją. Galūnėse pajuto sunkų nuo- 
vargį. Užvis labiau troško atsigulti ir aklai atsiduoti kvaišalų svai- 
guliui. Bet vyrai jau parvertė jį ant žemės, kiti, atskubėję į kam- 
barį, apipuolė jį. Fedajinas nejučia ėmė gintis. Daužė 1r kandžiojo 
aplink save visa, ką pasiekė. Sargybiniai talžė jį kumščiais, vanojo 
ginklais, mindė kojomis ir plėšė nuo jo drabužius. 

Ūmai Ibn Tahiras suvokė, kad iš tikrųjų jo paskirtis buvo įvyk- 
dyti pavestą užduotį ir mirti. Jis visiškai aprimo ir ėmė laukti mir- 
tino smūgio. Pro kraujo čiurkšlės, srovenančias per akis, išvydo 
Mirjamos veidą. 

Silpnas vyro balsas prasiskverbė iki jaunuolio sąmonės. 

— Nežudykit jo! Suimkit jį gyvą! 

Kariai liovėsi smūgiavę ir talžę fedajiną. Šis pajuto, kad rankas ir 
kojas jam veržia virvės. Kraujas liejosi veidu, todėl nieko neįmatė. 

Milžiniškos rankos pakėlė jį nuo grindų. Griausmingas balsas 
užkriokė: 

— Kas tu, žudike? 

— Užmuškit mane. Esu mūsų Valdovo aukojamas gyvulys. 

Per tą laiką tarnautojai apiplovė vizirio žaizdą ir aptvarstė. Kiti 
nulėkė kviesti gydytojo. 

Išgirdęs Ibn Tahiro atsakymą, viziris ėmė aimanuoti: 

— Na ir paikšis! Paklausė nusikaltėlio. 

Vizirio asmens sargybos viršininkas pasilenkė ir paėmė laišką. 
Perskaitė ir nebyliai perdavė ceremonimeistrui. Šis apstulbo. Laiš- 
ke buvo parašyta: „Iki pasimatymo pragare. Ibn Saba.“ 

Atėjo vizirio gydytojas ir apžiūrėjo žaizdą. 

— Prasti reikalai? — išspaudė viziris virpančiu balsu. — Jaučiu, 
kad prasti. 

Gydytojas šnipštelėjo sargybos viršininkui: 

— Bijau, kad ginklas buvo užnuodytas. 

— Alamuto vadas atsiuntė žudiką, — taip pat tyliai atsakė virši- 
ninkas. 

Iš lūpų į lūpas po palapinę pasklido žinia, kad ismailitų vadas 
atsiuntė vizirio Žžudytoją. 

— Kalnų senis, ar ne? 

— Tai tas pats Hasanas, kurį prieš daugelį metų viziris pašiepė 
Isfahano rūmuose? | 

— Taip. Tai jo kerštas. 

Bet dar didesnį klaiką žadino ir dar nesuprantamesnis atrodė 
Ibn Tahiro akiplėšiškumas. 

— Ateina į priešų stovyklą lyg niekur nieko dienos vidury ir pa- 
pjauna vadą. Visai nebijo mirties, kuri neišvengiamai jo laukia. 

— Tai religinio aklumo viršūnė! 

— Ne, tai beprotybė. 

Net seniausi kariai neprisiminė tokio įžūlaus poelgio. Kai kurie 
nenoromis ėmė slapta žavėtis tokia drąsa. 

— Jis išties visai nebijojo mirties. 

— Niekino ją. 

— Arba netgi jos troško. 

Sudundėjo būgnai ir sutūtavo ragai. Ginkluoti vyrai susibūrė į 
susirinkimą. Jiems buvo pranešta: didysis viziris sunkiai sužeistas. 
Ismailitų vadas, kalnų senis, pasiuntė žudiką. 

Kaip atsakas nuvilnijo skardūs pasipiktinimo šūksniai, grės- 
mingai sužvango ginklai. Jei dabar būtų nuskambėjęs įsakymas 
pulti ismailitus, kariai nepaprastai įkvėpti būtų pasileidę į kovą. 


Nors gydytojui pavyko sustabdyti kraujavimą, sužeistasis akivaiz- 
džiai silpo. Gyslos pampo. Smegenyse pasiutusiai tvinkčiojo. 

— Tikriausiai durklas buvo užnuodytas, — virpančiu balsu tarė 
viziris. Lyg naivus vaikas pažvelgė į gydytoją. — Ar nieko nebeį- 
manoma padaryti? 

Gydytojas išvengė tiesaus atsakymo: 

— Pasitarsiu su kolegomis. 

Prieškambaryje jis sušaukė į pasitarimą gydytojus, kuriuos pa- 
vyko rasti. Dauguma pritarė tam, kad žaizda būtų nedelsiant išde- 
ginta. 

Paskui visi nuėjo pas ligonį. Šis atrodė visai prastai. 

— Žaizdą reikėtų išdeginti, — tarė vizirio gydytojas. 

Sužeistasis paklaiko. Šaltas prakaitas išpylė jam kaktą. 

— Ar labai skaudės? — pratarė verksmingu ir bailiu balsu. 

— Kitos išeities nėra, — sausai atsakė gydytojas. 

— Alache, būk man gailestingas! 

Gydytojai paruošė įrankius. Tarnas atnešė žerplėjančių žarijų 
dubenį. Skardžiai skambėjo geležiniai prietaisai. 

Viziris pajuto, kaip jo kūnu srūva nuodai. Suvokė, kad niekas 
jam nebepadės. 

— Nereikia deginti, — tarė nusikamavusiu, bet ramiu balsu. - Aš 
mirsiu. 

Gydytojai susižvalgė. Jiems atlėgo. Buvo aišku, kad bet koks 
mėginimas gydyti bergždžias. 

— Ar pranešėte sultonui? 

— Žygūnas jau iškeliavo pranešti jo Didenybei. 

— Raštininke, rašyk, — paliepė viziris silpstančiu balsu. 

Ir pradėjo diktuoti: 

— Didenybe karaliau ir valdove! Didelę dalį savo gyvenimo sky- 
riau tam, kad iš Jūsų valstybės išguičiau neteisybę. Jūsų valdžia 
mane rėmė. Dabar išeinu, kad Visagaliui, Karalių Karaliui, prista- 
tyčiau ataskaitą, kaip tvarkiausi šiame pasaulyje. Pateiksiu jam savo 
ištikimybės Jums per visą laiką, kol tarnavau, įrodymą. Septynias- 
dešimt trečiais gyvenimo metais žudikas man smeigė durklą. Prisie- 
kite, kad nepamiršite, kas jį pasiuntė. Kol Alamuto galvažudys vieš- 
pataus sveikas ir gyvas, nei Jūs, nei karalystė nebūsite saugūs. Ne- 
pamirškite mano sūnų, kurie Jūsų Didenybei atsidavę siela ir kūnu. 

Kalbėjimas vizirį nepaprastai išsekino. Jis sunkiai alsavo. Gy- 
dytojas uždėjo šaltą pavilgą jam ant kaktos. Netrukus viziris pa- 
diktavo trumpą atsisveikinimą savo sūnums. 

Tada paklausė: 

— Kaip pasielgėte su žudiku? 

— Dabar jis kankinamas, - atsakė raštininkas. — Norima išgauti 
viską, ką Žino. 

— Atveskit jį pas mane! 

Visą kruviną ir apdraskytą, sargybiniai pastūmė Ibn Tahirą 
prie vizirio. Fedajinas vos laikėsi ant kojų. 

Viziris pažvelgė jam į akis. Pasibaisėjo. 

— Juk jis dar visai vaikas! — sušnabždėjo jis. - Kodėl norėjai 
mane nužudyti? 

Ibn Tahiras pamėgino atsitiesti. Silpnu balsu tarė: 

— Vykdžiau Seidunos įsakymą. 

— Bet argi nežinojai, kad paskui tavęs laukia mirtis? 

— Žinojau. 

— Ir nebijojai? 

— Fedajinui mirti vykdant pareigą reiškia laimę. 

— Kokia beprotybė! — suaimanavo viziris. 

Ūmai jį pagavo pyktis. 

— Tu apakėlis. Nesuvoki, ką darai. Ar Žinai, kokia aukščiausia 
ismailitų tiesa? 

— Žinau. Vykdyti savo vyresniojo nurodymus. 

— Kvailys! Pamišęs karštuolis! Ar bent nutuoki, kad ir aš žinau 
tavo šeimininko mokymą? 

— Taip. Tu atsimetėlis. Išdavikas. 

Viziris nuolaidžiai nusijuokė. 

— Paklausyk, jaunuoli. Aukščiausia ismailizmo tiesa byloja: 
„Nieko nėra tikro, viskas leistina“ 

— Tai melas! 

Ibn Tahiras drebėjo iš nuoskaudos. 

— Tu nežinai, kas yra Seiduna, - pratarė jis. - Seiduna yra švie- 
siausias ir galingiausias iš visų Žmonių. Jam Alachas suteikė galią 
atrakinti rojaus vartus savo tikintiesiems. 

— O, Alache, pasigailėk jo, nes jis nesuvokia, ką kalba. 

— Ar tai aš nesuvokiu, ką kalbu? Esu vienas iš tų, kurie pabu- 
vojo rojuje. 

Didysis viziris neteko žado. Jis sunkiai pasirėmė ant alkūnės. 
Atidžiai pažvelgė Ibn Tahirui į akis. Pamatė, kad šis nemeluoja. 
Stebeilydamas į jaunuolį, viziris palingavo galvą. 

Ūmai prisiminė pasakas apie Alamutą. Jaunuolius, kurie pori- 
no, kaip praleido naktį rojuje. Tada viziris ėmė viską suprasti. 

— Vadinasi, teigi, kad pabuvojai rojuje? 

— Štai šitomis akimis jį regėjau, šitais pirštais jį čiupinėjau. 

— Ir po mirties į jį grįši? 

— Taip, mirtis mane ten grąžins. 

Viziris dunkstelėjo ant pagalvių. 

— Alache, o, Alache! — sudejavo jis silpnu balsu. — Kokia nuo- 
dėmė! Štai kam jam prireikė tiek gražių vergių! Štai kodėl tiek jų 
pirko turguose! 

Ibn Tahiras sukluso. Jo veidas įsitempė. 

Viziris jo paklausė: 

— Ar niekada nepagalvojai, kad buvai Žiauriai suklaidintas? Kad 
pabuvojai rojuje, sukurtame paties Hasano? Kad apskritai nebuvai 
išvykęs už Alamuto sienų? 

— Alamute tokių sodų nėra. Sodai, kuriuose buvau, visiškai ati- 
tinka Korano aprašymus. 

Čia įsiterpė vienas iš kambaryje esančių žmonių, senyvas pul- 
kininkas, pažįstantis mažne visas Irano tvirtoves: 

— Tai galėtų būti Giliano karalių sodai, kuriuos jie pramogoms 
įveisė už tvirtovės. Esu girdėjęs apie juos pasakojant. 

Ibn Tahiras išpūtė akis. Jose atsimušė vaikiška baimė. 

— Tu tyčia tai prasimanei... 

Pulkininkas net paraudo iš įniršio. 

— Prikąsk liežuvį, galvažudy! Kiekvienas, kas anksčiau tarnavo 
valstybės šiaurėje, patvirtins, kad anapus Alamuto plyti ištaigingai 
sutvarkyti Gjliano karalių sodai. 

Viskas ėmė beprotiškai šokti Ibn Tahirui prieš akis. Jis pamėgi- 
no griebtis paskutinio šiaudo. 

— Soduose mačiau gepardą, kuris buvo romus it ėriukas ir sekė 
paskui savo šeimininkę kaip šuo. 

Visi nusikvatojo. 

— Kunigaikščiai ir didikai tokių romių gepardų turi kiek telpa. 
Medžiotojai juos laiko vietoj šunų. 

— O juodakės hurijos, kurios mane priėmė? 

— Juodakės hurijos? — didysis viziris liguistai sukrizeno. - Ha- 
sano vergės ir sugulovės, nusipirktos visuose Irano turguose. Mano 
įstaigos turi tikslius tų pirkimų duomenis. 

Ibn Tahirui tarsi kas valktį nuo akių nuplėšė. Umai viskas pa- 
aiškėjo. Mirjama yra Hasano vergė ir sugulovė. O jis, Ibn Tahiras, 
yra nekalta jųdviejų sąmokslo, jųdviejų apgaulės auka. Jaunuoliui 
atrodė, kad jam tuoj sprogs galva. 

Keliai ėmė tirtėti. Jis parklupo ant grindų ir užraudojo. 

— Atleisk, o, Alache! 

Iš didžiulės įtampos ir viziris prarado sąmonę. Jam iš gerklės 
ėmė veržtis slogus gargimas. Raštininkas priklaupė prie jo. 

— Miršta, — sušnabždėjo; jo akys paplūdo ašaromis. 

Gydytojai pripuolė prie sužeistojo. Apšlakstytas vandeniu ir 
smilkalais, jis vėl atgavo sąmonę. 

— Kokia piktadarystė! —- sušnabždėjo. 

Priešais išvydo Ibn Tahirą, klūpantį ant kelių. 

— Ar dabar supratai? — paklausė jaunuolio. 

Ibn Tahiras tik kinktelėjo galvą. Jis nepajėgė išspausti nė žo- 
džio. Jo gyvenimo statinys sugriuvo. 

— Mirštu per tavo aklumą. 

— O, Alache! Alache! Ką aš padariau?! 

— Ar atgailauji? 

— Atgailauju, Šviesybe. 

— Tu ryžtingas jaunuolis. Ar turi narsos atitaisyti savo piktada- 
rystę? 

— Jei tik tai būtų įmanoma! 

— Įmanoma. Grįžk į Alamutą ir išvaduok Iraną nuo ismailizmo 
šėtono. 

Ibn Tahiras neįstengė patikėti, kad teisingai išgirdo. Vaikiškai 
šyptelėjo pro ašaras ir apsidairė. Regėjo vien niaurius, priešiškus 
veidus. 

— Gal pabūgai? 

— Ne, nepabūgau. Tik nežinau, kaip su manimi pasielgsite. 

— Paleisime tave į Alamutą. 

Susirinkę vyrai ėmė prieštarauti. Piktadarys turi būti nubaus- 
tas! Nevalia išleisti jo iš rankų. 

Viziris sunkiai mostelėjo ranka. 

— Aš pažįstu žmones, - pratarė jis. —- Jeigu kas ir pajėgs suvesti 
sąskaitas su Hasanu, tai šis jaunuolis. 

— Bet mes negalime jo taip paleisti, duoti laisvą kelią žudikui. 
Ką pasakys jo Didenybė? 

— Nesirūpinkite. Aš dar gyvas ir galiu prisiimti atsakomybę. Raš- 
tininke, rašyk! 

Didysis viziris padiktavo įsakymą. 

Vyrai žvalgėsi vienas į kitą ir kraipė galvas. 

— Šis jaunuolis, smeigęs į mane durklą, yra didesnė Alamuto 
kraugerio auka nei aš. Bet jam nušvito protas. Dabar jis atkeršys ir 
už mane, ir už save. Pulkas raitelių palydės jį iki tvirtovės. Tegu jis 
grįžta. O tvirtovėje lai atliks tai, ką jaus privaląs atlikti. 

— Suvarysiu durklą jam į žarnas. 

Ibn Tahiras pakilo. Jo akys užsiplieskė neapykanta. 

— Prisiekiu, kad neatlyšiu, kol atkeršysiu arba pats Žūsiu. 

— Girdėjote? Štai kaip reikia... O dabar nuprauskite jį ir sutvars- 
tykite. Duokite naują apdarą... Aš pavargau. 

Nizamas al Mulkas užsimerkė. Kraujas gyslose degino lyg ža- 
rijos. Jį pagavo purtulys. 

— Artėja galas, - sušnibždėjo gydytojas. 

Jis davė ženklą ir visi, išskyrus jį patį, išėjo iš kambario. Sargy- 
biniai nuvedė Ibn Tahirą į atskirą palapinę. Nuprausė, aptvarstė ir 
perrengė, paskui pririšo prie kuolo. 

Kokia kankynė yra gyvenimas! Vyras, kurį visi jo sekėjai gar- 
bino kaip šventąjį, iš tiesų buvo niekšingiausias mulkintojas. Žaidė 
žmonių laime ir gyvybe lyg vaikas akmenukais. Piktnaudžiavo jų 
pasitikėjimu. Ramiai Žiūrėjo į tai, kad Žmonės jį laikė pranašu ir 
Alacho pasiuntiniu. Ar tai išvis įmanoma? Jis privalo grįžti į Ala- 
mutą! Įsitikinti, ar kartais vis dėlto neapsigavo. Ir jeigu neapsigavo, 
jam bus didžiausias malonumas suvaryti užnuodytą ylą į to suk- 
čiaus kūną. Juk jis ir šiaip jau pasmerktas mirti. Įvyks tai, kokia 
yra Alacho valia. 

Viziris visą naktį siaubingai karščiavo. Beveik visą laiką gulėjo 
be sąmonės. O jeigu ir atsigaudavo, jį imdavo kamuoti baisūs regi- 
niai. Jis aimanavo ir šaukėsi Alacho. 

Apyaušriu spėkos jį kone visai apleido. Jis kliedėjo. Maždaug 
vidudienį jo širdis sustojo. 

Žygūnai į visas pasaulio puses išnešiojo žinią: 

„Nizamas al Mulkas, pasaulio ir valstybės Tvarkytojas, Džela- 
lu dulah-al-dinh, valstybės ir tikėjimo garbė, sultono Alpo Ars- 
lan-šacho ir jo sūnaus Maleko didysis viziris, didžiausias Irano 
valstybininkas tapo Alamuto valdovo auka!“ 


Vladimir Bartol 


Šešioliktas skyrius 


Prabėgus dienai po to, kai Ibn Tahiras išjojo iš Alamuto, į tvirtovę 
atskuodė žvalgas ir pranešė, kad emiro Arslano Tašo pulkai spar- 
čiai patraukė į žygį. Sudundėjo būgnai ir sutūtavo ragai. Alamuto 
vyrai mikliai užėmė savo vietas apkasuose. Sargyba, stovinti prie 
tarpeklio, gavo įsakymą akylai stebėti, kada akiratyje pasirodys 
pirmieji priešų raitininkai. O jiems pasirodžius, atsitraukti ir tar- 
peklyje paspęsti ant kelio spąstus. 

Mažne kas valandą vienas paskui kitą grįždavo žvalgai ir pra- 
nešdavo, kaip juda priešų kariuomenė. Kitą dieną, vos praaušus, 
Hasanas su abiem didžiaisiais dajais pakilo į bokšto terasą. Jie lau- 
kė, kada akiratyje suboluos priešo pulkai. 

— Ar tu visa tai buvai numatęs? — pasiteiravo Abu Alis. 

Jis pervėrė Hasaną skvarbiu žvilgsniu. 

— Viskas rutuliojasi taip, kaip tikėjausi. Kiekvienam smūgiui 
turiu parengęs atsaką. 

— Tikriausiai Ibn Tahirą pasiuntei į Nahavandą)? 

Buzrukas Umidas nusigando savo drąsumo. 

Hasanas suraukė antakius. Jis stebeilijosi į tolybę, tarsi nebūtų 
išgirdęs klausimo. 

— Visa, ką padariau, — prabilo jis po valandėlės, - padariau tam, 
kad laimėtų mūsų bendras reikalas. 

Didieji dajai išsyk susižvalgė. Jie puikiai nutuokė, kokį atsaką 
parengė Hasanas. Abu nusigando. Negana to, sėkmė arba žlugimas 
galėjo priklausyti nuo tūkstančio mažyčių atsitiktinumų. Ne viskas 
gerai buvo tam žmogui, kad šitaip beatodairiškai pasitikėjo savo 
apskaičiavimais. 

— O jeigu, pavyzdžiui, — vėl mėgino spėti Buzrukas Umidas, — 
emiro kariuomenė liks prie tvirtovės sienų iki žiemos. 

— Tikiuosi, nemanai, kad mirsime iš troškulio? — nusijuokė Ha- 
sanas. — Gynyba yra patikima ir maisto atsargų turime metams. 

— Šią kariuomenę galėtų pakeisti kita, o tą - trečia. Ką tuomet 
darytume? 

— Tikrai nežinau, brangusis bičiuli. Esu įpratęs galvoti arba apie 
trumpesnius, arba apie gerokai ilgesnius laikotarpius nei šis. 

— Pasiutusiai keblu tai, - įsiterpė Abu Alis, - kad neturime jokio 
atsarginio išėjimo iš tvirtovės. 

— Per kalnynus, brangusis. Kraštutiniu atveju visus jus išginsiu 
per kalnynus. 

Hasanas tyliai sukikeno. Paskui, lyg norėdamas paguosti di- 
džiuosius dajus, tarė: 

— Spėju, kad ši apgultis bus trumpa. 

Tą akimirką Buzrukas Umidas parodė į vėliavą virš sarginės 
prie tarpeklio. Ji suplevėsavo ir dingo. 

— Sargyba traukiasi, — tarė jis, sulaikydamas kvapą. — Priešai 
artėja. 

Veikiai akiratyje pasirodė raitelių sūkurys. Juodos vėliavos 
plazdėjo vėjyje. Raiteliai užlėkė ant kalvelės, kur stovėjo sarginė. 
Netrukus ten suplevėsavo didžiulė juoda sunitų vėliava. 

Be perstogės plūdo vis naujos kuopos. Visą plynę jos apstatė 
palapinėmis. Ir jau pradėjo kurtis ant netoliese pūpsančių kalvelių. 

Vakarop į stovyklą atkako karo vežimai, pilni kopėčių ir apgul- 
ties bokštų puolimui pradėti. Jų atriedėjo koks šimtas. Nuo bokšto 
terasos priešų rangą stebėjo trys karo vadai. 

— Jie anaiptol neketina juokauti, - tarė Abu Alis. 

— Rimtai pergalei reikalingas rimtas priešas, — atšovė Hasanas. 

— Per dvi dienas jie spės paruošti visus įrenginius, — pasakė Bu- 
zrukas Umidas. — Paskui užpuls. 

— Iš tarpeklio mūsų neužpuls, — atsakė Abu Alis. — Ten taip 
ankšta, kad juos greičiau po vieną nudaigosime, negu kam nors 
iš jų pasiseks prisigauti iki sienos. Veikiausiai jie pamėgins užim- 
ti kaimynines viršukalnės ir uolomis nusileisti prie pat tvirtovės. 
Bet ir šitaip nesukeltų mums didelio pavojaus, tik privalome akylai 
budėti. 

— Jiems turėtų vadovauti neapsakomai išradingas karvedys, — 
priminė Hasanas, — jeigu norėtų užimti tvirtovę kitaip, 0 ne pri- 
versdami mus badauti. Ir toks karvedys būtų žinomas ne tik Irane, 
bet visame pasaulyje. O man apie tokį dar neteko girdėti. 

— Stipriausias jų sąjungininkas — laikas, - tarė Buzrukas Umidas. 

— O mūsų —- mano rojus, — juokdamasis atšovė Hasanas. 

Alamutas subruzdo it avilys. Priekiniai tvirtovės bokštai ir juos 
juosianti gynybinė siena buvo aplipę kariais. Jie įrenginiais vilko 
akmens luitus ir sunkius rąstus. Visur stovėjo paruošti katilai švi- 
nui, degutui ir aliejui virinti. Katilai kabėjo virš primityvių akme- 
ninių ugniakurų. Įrenginiai, iš kurių priešams ant galvų bus lieja- 
mi įkaitinti skysčiai, buvo pastatyti kone akies mirksniu. Vadai, 
mūvintys karinius šalmus ir lengvus Žvyninius šarvus, lakstė iš 
vienos vietos į kitą ir tikrino, ar prietaisai parengti. Raitas Minu- 
čeheris su dviem adjutantais stebėjo visą šį knibždėlyną. Vyrus pa- 
gavo mažne klaikas. Jie suvokė, kad yra apsupti gausingos kariuo- 
menės. Tačiau tvirtovėje dar niekas nematė priešų. Tik galiniame 
kuore trys vadai galėjo regėti visą karo lauką. 

Fedajinų mokyklos naujokai išbalusiais veidais laukė tolesnių įsa- 
kymų. Pamokos nebevyko. Suleimanas ir Jusufas buvo paskirti naujų 
fedajinų vadais. Juodu vis iš naujo pasakojo mūšio su turkų raitija 
smulkmenas. Didūs žygdarbiai įkvėpė kariūnus ir suteikė jiems pa- 
sitikėjimo. Jie jau buvo tiek išlavinti, kad gebėjo laikytis pavyzdinės 
tvarkos. Juo baimė stiprėjo, tuo veržlesnis buvo troškimas pelnyti 
karo laurus. Jie suvokė, kad yra išrinktoji kuopa, ir elgėsi atitinkamai. 

Po pietų naujokams buvo įsakyta lipti į kuorą, kuriame stovėjo 
karvelidės. Jie apsiginklavo lankais ir ietimis. Jiems buvo priskir- 
tas šešių karių būrys, kuris paruošė deguto ir aliejaus katilus. 

Po trečiosios maldos naujokai atnešė Suleimanui ir Jusufui pietus. 
Šiedu sėdėjo ant vienos iš sienų. Karines kepures buvo prasisegę, kad 
taip baisiai nešustų. Bet veidais vis tiek sruvo prakaitas. Vargu ar kas 
nors, matęs juodu prieš pusmetį, dabar atpažintų andainykščius tyrus 
jaunuolius. Dabar jų veidai buvo pajuodę, sulysę. Bruožai paaštrėję, 
sugriežtėję. Jie liudijo apie ryžtą, kuris baugino ne tik jų mokinius. 

— Leidomės uždaromi tvirtovėje kaip pelė landoj, — piktinosi 
Suleimanas. — Anąsyk buvo kitaip. Tvok priešui kardo ašmenim 
per makaulę! Čia tai aš suprantu. 

— Palaukime. Gal Seiduna mums yra parengęs ką nors ypatinga. 
Klaidatikių turbūt bus per dešimt tūkstančių. 

— Skaičius nieko nereiškia. Jei tik įsakytų, tuoj pasileisčiau į 
priešų minią. Nejaugi turėsime visą amžinybę kęsti šitą dykinėji- 
mo pragarą)?! 

— Visiškai tau pritariu. Parodyčiau dabar tiems šunpalaikiams 
klaidatikiams! 

— Žinai, kas man galvoje jau visą dieną krebžda? Tik apie tai 
ša. Pasiūlysiu Seidunai, kad galiu nusigauti į priešų stovyklą ir pa- 
skersti tą šunį Arslaną Tašą. 

— Jis neleis tau to padaryti. Mes pasižadėjome ir privalome 
laukti įsakymo. 

— Tas prakeiktas laukimas! Sakau tau, mažai betrūksta, kad iš- 
protėčiau. Kartais nei iš šio, nei iš to man galvoje atsiranda toks 
keistumas. Paklausyk. Prieš dvi dienas tarp ketvirtosios ir penkto- 
sios maldos staiga man viskas prieš akis pasruvo kraujais. Nė pats 
nežinau, kaip akimirksniu rankoje atsidūrė durklas. Stovėjau ant 
viršutinių apkasų, apačioje vaikštinėjo trys naujokai. Jie šnekučia- 
vosi ir ėjo manęs link. Man kraujas gyslose užvirė. Apėmė nenuga- 
limas troškimas juos paskersti, pajusti, kaip suvarau ašmenis jiems 
į pilvus. Tuo metu jie kaip tik ėjo pro mane apačioje. Nušokau nuo 
apkaso į jų būrį. Jie net suspigo iš nuogąsčio kaip moterys. Iškėliau 
durklą ir tučtuojau susivokiau. Stovėjau uždusęs ir vos laikiausi 
ant kojų. Sutelkiau visas jėgas, kad jiems nusišypsočiau. „Ė, kokie 
gi jūs didvyriai, —- pasakiau jiems. — Jūsų narsą norėjau patikrinti, 
bet matau, kad dar nesate pasirengę stoti į kovą.“ Tada pradėjau 
pamokslauti kaip koks Abdulas Malikas, kad ismailitas, o ypač 
fedajinas, privalo nuolat būdrauti ir baisią gėdą užsitrauks, jeigu 
leisis netikėtai užklumpamas. Šiaip ne taip išsisukau. Bet nuo tada 
mane kamuoja baimė, kad vieną gražią dieną išprotėsiu ir pasiusiu, 
jeigu greitu laiku Seiduna nesuteiks mums išsigelbėjimo. 

Jusufas nejučia atsitraukė nuo bičiulio. Įbūgo. 

— Čia turbūt kaltas tas Seidunos gumulėlis, - pratarė jis. - Juo 
mums atvėrė rojaus vartus, o dabar mus nuolat kamuoja troškimas 
vėl ten pakliūti. 

— O kas netrokštų vėl patekti į rojų, jau sykį jo paragavęs?! O, 
Alache, Alache! Kodėl mums skirtas toks ilgas išbandymas? 


eeeo0 
Šitaip praslinko dvi dienos, karštligiškai rengiantis atremti puoli- 
mą ir tvyrant grėsmingai tylai. Ismailitų nervai nuo laukimo įsi- 


tempė iki kraštutinumo. 

Hasanas ir didieji dajai iš savo bokšto aikštelės matė, kaip bruz- 
da priešai. Jie įtarė, kad anie kažką rezga, bet virš tarpeklio stūk- 
santi kalno viršūnė užgožė vaizdą, tad vadai negalėjo regėti, ką 
veikia priešų kariai. Hasanas per Abu Alį įsakė Obeidai pamėginti 
užmegzti ryšį su sultono kariuomene. 

Priešai jau buvo pašalinę tarpeklyje paspęstus spąstus. Triju- 
lė nuo savo bokšto pamatė, kaip jame šmirinėja emiro Žmonės ir 
šniukštinėja aplinką. 

Halfa ir Ibn Vakas gavo įsakymą prieš aušrą perkopti Alamu- 
to sieną, perbristi upę ir užsilipti ant iškilumų, kybančių virš tar- 
peklio. 

Kaip fedajinai atlieka pavojingą užduotį, stebėjo mažne visa 
Alamuto vyrija. Seni kariai neteko amo bežiūrėdami, kaip jaunuo- 
liai kopia stačia uola į viršų. Ibn Vakas rabždinosi pirmas. Pasie- 
kęs saugią vietą, nuleido virvę ir prisitraukė Halfą. Saulė jau buvo 
patekėjusi aukštai virš kalnų, kai fedajinai pasiekė viršūnę. Čia jau 
styrojo išsišakoję medžių stambai. Jaunuoliai nusigriebė jų ir atsar- 
giai įsirabždino į aukščiausią vietą. 

Alamute stebėtojai išvydo, kaip jaunuoliai ūmai palinko prie 
žemės. Šauliai įtempė lankus, pasirengę juos ginti, jei tik iškil- 
tų pavojus. Miklūs it beždžionės fedajinai vėl ėmė leistis žemyn, 
nusigriebdami šakų. Prie vieno stipraus kamieno pritvirtino virvę 
ir nuslydo ja iki pat upės vagos. Perbrido srovę ir vyrų sėkmingai 
buvo užtempti ant gynybinių Alamuto sienų. 

— Priešai perkopė sienas aplink Alamutą ir parengė akmenų ir 
ugnies svaidymo prietaisus! 

Ši žinia žaibiškai pasklido po visą tvirtovę. 

Ir išties! Vos jaunuoliai pasakė, ką matę, sunkus akmens svie- 
dinys perskriejo upę ir tėškėsi į Alamuto uolos papėdę. Iš paskos 
pasipylė kitų sviedinių kruša. Sviedinių bildėjimas į akmens luitus 
nustelbė Šahrudo šniokštimą. Keli sviediniai pataikė į Alamuto 


427 


Vladimir Bartol 


sieną. Netoliese stovėję vyrai pajuto, kaip po kojomis dreba žemė. 
Išbalę laukė, kada pasirodys priešai. 

Staiga priešais dunksančia uola ėmė ristis milžiniškas luitas. Jis 
kliuvo tai už vieno, tai už kito stačios uolos krašto, šuoliuodamas tran- 
kėsi į ją, galiausiai nugarmėjo į Šahrudą, griaudamas viską, kas kelyje 
pasitaikė. Įdurmu ėmė garmėti kiti luitai, pritvirtinti prie sunkių rąstų. 
Kai kuriuos akmenis upės srovė nusinešė, kiti, nuriedėję į seklumą, 
liko riogsoti. Pamažu jų ten prisikaupė visa krūva ir netrukus vidury 
upės ėmė susidaryti užtvanka, į kurią putodamas plakėsi vanduo. 

Ismailitai pastebėjo bruzdėjimą priešais stūksančioje kalno vir- 
šūnėje. Jie įžiūrėjo vyrus, tempiančius paskui save įrenginius. Mi- 
nučeheris įsakė, ir tuntas strėlių nulėkė priešų pusėn. Bet nuotolis 
buvo per didelis, kad ką nors smarkiai pašautų. 

Degantis sviedinys atskriejo į Alamutą ir atsitrenkė į gynybinę 
sieną. Iš paskos atskriejo daugiau sviedinių. Tuntas strėlių pasilei- 
do į apgultuosius. Vieną karį sužeidė. 

Tuoj atskuodė Minučeheris. 

— Kvailiai! Neišsistatykite priešams! Slėpkitės! 

Jis garsiai šnopavo iš susijaudinimo ir įniršio. 

Perbalę kariai šyptelėjo vienas kitam. Prieš tokį kovos būdą jie 
buvo bejėgiai. 

— Priešai tik nori prieš mus pasirodyti, — staugė Minučeheris. — 
Tai visiškai nepavojinga suktybė. 

Bet akmenų ir ugnies sviedinių kruša vis dėlto veikė ismailitus. 
Jie suvokė, kad iš tvirtovės neturi kur trauktis. Verčiau su priešu 
susikauti atvirame lauke. 

— Jei tik Seiduna leistų, aš su savo fedajinais perkopčiau aną 
uolą ir išskersčiau visus, kas ten dabar užsilipę, — iškošė Abdulas 
Malikas pro sukąstus dantis iš bejėgiško niršulio. 

Jusufas ir Suleimanas irgi gniaužė kumščius iš įtūžio. Juodu 
pirmi būtų puolę į šias skerdynes. Bet Seiduna demonstratyviai 

vaikštinėjo savo bokšto terasa ir šnekučiavosi su didžiaisiais dajais 
apie šventus dalykus. Suleimanas šiaip ne taip tramdė nekantrumą. 

Abu Alis atkurnėjo pasižiūrėti, kokia padėtis apkasuose, paskui 
grįžo pas Hasaną. 

— Vyrai vis dėlto šiek tiek nerimauja, - šypsodamasis pareiš- 
kė jis. 

— Arslanas Tašas to ir siekė, —- atsakė Hasanas. - Jis norėjo pa- 
daryti mums įspūdį, kad mes praskystume ir pabūgtume. Bet jei 
nori pasinaudoti šia nuotaika, privalo veikti nedelsdamas, nes po 
dviejų trijų dienų mūsų kariai taip apsipras su šiuo griaudėjimu, 
kad pramogaudami ims mėtyti kilpas ant sviedinių. 

— Vadinasi, manai, kad netrukus jie mus užpuls, užkopę kopė- 
čiomis? 

— Ne, ne, šito jie nepadarys. Bet sugebės mums pranešti, kas 
jiems slegia širdį. 

Per trečiąją maldą emiro kariuomenės puolimas baigėsi lyg 
nukirstas. Stojo grėsminga tyla. Tvirtovės gyventojai nujautė, kad 
rytinis griaudėjimas tebuvo įvadas į itin svarbų etapą, kuris dar 
laukia. 

Bokšto terasoje stovintys vadai pirmi pastebėjo tris raitelius, 
nudulkėjusius tarpeklin. Netrukus priešai sustojo ir parodė taikos 
ženklą kitapus tilto priešais Alamutą. 

— Čia, matyt, bus kokia nors suktybė, - tarė pulkininkas Minu- 
čeheris. 

— Tilto nenuleisime, kol negausime vyriausiojo karo vado įsa- 
kymo, — atšovė tvirtovės viršininkas. 

Įsakymas veikiai atėjo. Sudžeržgė geležys ir trys priešų kariuo- 
menės pasiuntiniai išbalusiais veidais, bet oriai, perjojo tiltu į tvir- 
tovę. Minučeheris juos pasitiko labai mandagiai. 

O kariuomenė, Hasano įsakyta, išsirikiavo žaibišku greičiu, 
išskyrus privalomąją sargybą ant gynybinės sienos, apatinėje ir 


429 


Vladimir Bartol 


vidurinėje terasoje. Čia vienoje pusėje stovėjo fedajinai ir kariūnai, 
kitoje - lankininkai, dar nepaprastai tvarkingai išsirikiavo lengvoji 
ir sunkioji raitija. 

Minučeheris su pulkininkų taryba nuvedė pasiuntinius į viduri- 
nę terasą. Ten vyrai sustojo ir laukė tolesnių nurodymų. 

— Šįryt jie pamėgino mums padaryti įspūdį, - tarė Hasanas. - O 
dabar aš padarysiu jiems tokį įspūdį, kad minės mane iki Paskuti- 
nio teismo dienos. 

Hasano balsas ir veido išraiška didiesiems dajams kėlė baugulį. 
Vadas buvo paslaptingas, kaip aną vakarą observatorijoje, kai nu- 
siuntė fedajinus į sodus. 

— Gal ketini juos sukapoti, o galvas pakabinti bokšto viršūnėje? — 
paklausė Abu Alis. 

— Būčiau neįtikėtinas kvailys, jei šitaip pasielgčiau, — atšovė 
Hasanas. - Emiro kariuomenę apimtų toks įtūžis, kad visiškai pra- 
nyktų baimė, kurią mums jaučia. Priešingai, šią baimę turime stip- 
rinti, jei norime iškovoti galutinę pergalę. 

— Kariuomenė išrikiuota, pasiuntiniai laukia, - pranešė Buzru- 
kas Umidas, žvalgydamasis per sieną. 

— Tegu palaukia. Jie norėjo mums atimti ūpą apšaudydami, o 
mes jiems atimsim ūpą priversdami laukti. 

Emiro Arslano Tašo pasiuntinys, raitijos šimtininkas Abu Dža- 
faras, sustojo viduryje tarp fedajinų ir lankininkų. Jis lengvai rė- 
mėsi į kardo kriauną ir apsimestinai nerūpestingai ir paniekinamai 
stebėjo priešų kariuomenę. Jo palydovai išsitiesę atsistojo iš šonų, 
tvirtai laikė kardų kriaunas ir piktai bei niūriai dairėsi. Visi trys 
stengėsi nuramdyti kylantį nekantrumą ir baimę dėl savo likimo. 

Minučeheris su karininkų taryba stovėjo už kokių dešimties 
žingsnių nuo jų. Įžūliai nužvelgė pasiuntinius, tai su vienu, tai su 
kitu bendražygiu persimetė keliais žodžiais ir slapčia nuolat dirs- 
ČIOJO į vadus. 

Bet lyg tyčia jie nedavė jokio ženklo nei nurodymo. Sakytum 
Hasanas būtų pamiršęs, kad apačioje visa kariuomenė ir trys prie- 
šų pasiuntiniai laukia jo linktelėjimo. 

Saulė negailestingai kepino lauke stovinčius vyrus ir jų ristū- 
nus. Bet nė vienas net akies mirktelėjimu neišsidavė, kad nekan- 
trauja. Ismailitai abejingai stebėjo priešų pasiuntinius, kurie jau 
ėmė nerimauti. 

Galiausiai Abu Džafarui įkyrėjo taip ilgai laukti. Jis pasisuko į 
Minučeherį ir pašaipiai, bet mandagiai paklausė: 

— Ar jūsų toks paprotys — palikti pasiuntinius laukti kepinant 
saulei'? 

— Mes turime vienintelį paprotį: paklusti vyriausiojo vado įsa- 
kymams. 

— Ką gi, man nieko nelieka, kaip tik perduoti Jo Šviesybei, 
mano valdovui Arslanui Tašui, jog šis laukimas yra dalis tavo val- 
dovo atsakymo. 

— Kaip pageidausi, tavo kilnybe. 

Vėl visi nuščiuvo. Abu Džafaras dairėsi į dangų ir ranka šluos- 
tėsi prakaitą nuo kaktos. Jam į širdį įsėlino netikrumas. Kodėl juos 
pastatė viduryje tarp kareivių? Ką reiškia šis laukimas? Ką ten 
rezga vyriausiasis karo vadas? Vaizduotė pasileido šuoliais. Abu 
Džafarą apniko baimė. 

O vadai persirengė šventiškais baltais drabužiais. Pečius apsi- 
gaubė plačiais baltais apsiaustais. Apsupti sargybinių, jie išėjo iš 
pastato. 

Nuo tada, kai užėmė Alamutą, Hasanas pirmą kartą pagaliau 
nusprendė pasirodyti savo tikintiesiems. Žinojo, ką jiems tai reikš. 
Nejučiomis ir pats susijaudino. 

Ragas sutūtavo skelbdamas, kad ateina valdovas. Visų žvilgs- 
niai nukrypo į aukštutinę terasą. Ten pasirodė trys vyrai akina- 
mai baltais apdarais, apsupti pusnuogių sargybinių su kuokomis. 

Kariai neteko amo. Vienas iš trijulės jiems buvo nepažįstamas. 
Visi suprato, kad tai Seiduna. 

Jusufas ir Suleimanas išvertė akis. 

— Seiduna! — sušnibždėjo abu. 

Jo vardas ėjo iš lūpų į lūpas. 

Seiduna pasirodė! Įvyks kažkas ypatinga. Nerimas, nuvilnijęs 
per vyrų gretas, apėmė ir žirgus. Jie pasibaidė, sunerimo. 

Trys pasiuntiniai irgi pajuto neįprastą įtampą. Išvydę tris iškil- 
mingai apsirengusius vadus, nejučia išsitiesė. Išbalo. 

Hasanas su savo palyda priėjo prie viršutinės aikštelės krašto. 
Stojo neįprasta tyla. Buvo girdėti tik slopus Šahrudo šniokštimas, 
amžinas Alamute vibždančio gyvenimo palydovas. 

Hasanas iškėlė ranką parodydamas, jog kalbės: 

— Kas esi, atėjūne? Ko atvykai į Alamutą? 

— Valdove! Esu šimtininkas Abu Džafaras, Abu Bakro sūnus. At- 
vykau savo valdovo, Jo Šviesybės emiro Arslano Tašo, liepiamas. 
Jį pasiuntė Jo Didenybė, valstybės Šviesa ir Laimė, visagalis sulto- 
nas Melik-šachas atimti iš tavęs Alamuto tvirtovės, kurią neteisėtai 
pasisavinai. Jo Didenybė laiko tave savo valdiniu. Jis įsako tau per 
tris dienas perduoti tvirtovę jo kariuomenės vadui, Jo Šviesybei emi- 
rui Arslanui Tašui. Tau ir tavo pulkui mano valdovas leidžia laisvai 
pasitraukti... Jeigu šio įsakymo neįvykdysi, Jo Šviesybė laikys tave 
valstybės priešu. Mano valdovas negailestingai tave persekios, iki 
galutinai sunaikins. Nes pats didysis viziris, Jo Šviesybė Nizamas 
al Mulkas, atžygiuoja su didele kariuomene į Alamutą. Ismailitarms 
gailestingas jis nebus. Štai ką liepė tau pranešti mano valdovas. 

Tariant paskutinius grasinimus, jo balsas kiek virptelėjo. 

Hasanas ėmė pašaipiai juoktis. Atsakė Abu Džafarui, pamėg- 
džiodamas iškilmingą jo balsą: 

— Abu Džafarai, Abu Bakro sūnau! Štai ką perduok savo val- 
dovui, Jo Šviesybei emirui Arslanui Tašui: Alamutas puikiai pasi- 

rengęs jį priimti. Ir mes visai nesame jo priešai. Bet jeigu kartais 
sumanytų šiose apylinkėse ilgai skimbčioti ginklais, jį gali ištikti 
tas pats, kas nutiko jo priešakinių dalinių vadui. Šio galva stirksos 
pamauta ant kuolo štai aname bokštelyje. 

Abu Džafarui raudonis nutvieskė veidą. Jis žengė žingsnį į prie- 
kį ir nusičiupo kardo: 

— Tu drįsti gėdinti mano valdovą? Tu, apsišaukėli! Egipto samdy- 
tini! Ar Žinai, kad tvirtovės papėdėje mūsų yra trisdešimt tūkstančių? 

Ismailitai, išgirdę šį atsakymą, sužvangino ginklais. Pasipikti- 
nimo banga nusirito per karių gretas. 

Hasanas išliko šaltakraujis. Jis paklausė: 

— Ar sultono Žmonės turi paprotį įžeidinėti priešų karo vadus? 

— Ne. Bet turime paprotį už blogį atsimokėti blogiu. 

— Tu ką tik užsiminei apie trisdešimt tūkstančių, sutelktų prie 
tvirtovės. Taigi klausiu tavęs: tie vyrai atėjo drugelių gaudyti ar 
pasiklausyti naujo pranašo? 

— Jeigu ismailitai yra drugeliai, tuomet jie atėjo gaudyti druge- 
lių. Nes nesu girdėjęs, kad šiose apylinkėse būtų pasirodęs koks 
nors naujas pranašas. 

— Vadinasi, dar nieko nesi girdėjęs apie Hasaną Ibn Sabą, že- 
mės ir dangaus valdovą, kuriam Alachas suteikė galią gyviesiems 
atverti rojaus vartus? 

— Esu girdėjęs apie kažkokį Hasaną Ibn Sabą, klaidatikių vedlį. 
Jei manęs neapgauna nuojauta, kaip tik dabar priešais jį stoviu. Apie 
tai, jog Hasanas Ibn Saba būtų žemės ir dangaus valdovas, nieko ne- 
žinau, kaip nežinau ir to, kad Alachas būtų jam suteikęs tokią galią. 

Hasanas akimis susirado Suleimaną ir Jusufą. Išsikvietė juos. 
Fedajinai paliko savo gretas ir žengė prie laiptų, vedančių į viršu- 
tinę terasą. Hasanas jųdviejų paklausė: 

— Ar galite prisiekti visais pranašais ir kankiniais, kad, būdami 
sveiki, gyvi ir aiškios sąmonės, apsilankėte rojuje? 

— Galime prisiekti, Seiduna. 

— Prisiekite. 

Jaunuoliai aiškiai ir suprantamai prisiekė. 

Abu Džafaras jau panūdo nusijuokti. Bet jaunuolių balsai sklei- 
dė tokį tvirtą tikėjimą ir tokį nuoširdų įsitikinimą, kad jį šiur- 
pas nupurtė. Jis pašnairavo į savo valdinius. Iš jų veidų suprato, 
jog šie džiaugiasi, kad neatsidūrė jo kailyje. Akivaizdu, kad Abu 
Džafaras išleido vadžias iš rankų. Kur kas labiau dvejodamas 
pratarė: 

— Valdove, atėjau čia ne ginčytis su tavimi dėl religijos. Atne- 
šiau tau Jo Šviesybės, mano valdovo emiro Arslano Tašo, įsakymą 
ir dabar laukiu tavo atsakymo. 

— Kodėl mėgini išsisukti, bičiuli? Nejau tau vis vien: kovoti už 
melagingą ar už tikrą pranašą? 

— Aš nekovoju nė už vieną pranašą. Tik tarnauju Jo Dide- 
nybei. 

— Šitaip kalbėjo ir tie, kurie, tarnaudami kitiems valdovams, 
kovojo prieš Pranašą. Todėl paskui buvo pražudyti. 

Abu Džafaras maištingai nudūrė akis į žemę. Tylėjo. 

Hasanas pažvelgė į Jusufą ir Suleimaną. Juodu stovėjo it įbesti 
prie laiptų ir spindinčiomis akimis žiūrėjo į jį. Hasanas nusileido 
keliais laipteliais žemiau, įkišo ranką po apdaru ir ištraukė apy- 
rankę. 

— Ar atpažįsti šią apyrankę, Suleimanai? 

Šis nubalo it uola. Jo lūpų kampučiuose susitelkė putos. Balsu, 
drebančiu iš beprotiškos palaimos, jis suvebleno: 

— Atpažįstų, valdove. 

— Eisi ir grąžinsi ją savininkei. 

Suleimanui sulinko keliai. Hasanas vėl įkišo ranką po apdaru. 
Ištraukė gumulėlį ir padavė jį Suleimanui. 

— Praryk, - paliepė. 

Tada pasisuko į Jusufą. 

— Ar būtum laimingas, Jusufai, jeigu nusiųsčiau tave drauge su 
Suleimanu? 

— O... Seiduna. 

Iš palaimos Jusufui sublizgo akys. Hasanas ir jam padavė gu- 
mulėlį. 

Vis labiau sunerimę, emiro pasiuntiniai Žiūrėjo, kas vyksta. 
Netrukus jie pamatė, kad jaunuolių akys keistai apsitraukė migla, 
žvilgsnis pasidarė abejingas, sakytum jie regėtų visai svetimą, ki- 
tiems nematomą pasaulį. 

Abu Džafaras baugščiai pasiteiravo: 

— Ką visa tai reiškia, valdove? 

— Pamatysi. Sakau tau — atmerk plačiau akis. Nes to, kas dabar 
nutiks, Žmonijos istorijoje dar niekada nebuvo. 

Hasanas iškilmingai išsitiesė. Sodriu balsu sušuko: 

— Jusufai! Suleika tavęs laukia rojuje. Pažvelk į aną bokštą! Bėk 
į jį 1r šok nuo jo. Ir nukrisi į jos glėbį. 

Iš laimės Jusufo veidas nušvito. Prarijus gumulėlį, po tokio 
1lgo laiko jo sielą vėl užliejo ramybė. Pasakiška, palaiminga ra- 
mybė. Viskas kaip anąsyk, kai su bičiuliais ruošėsi į rojų. Vos 
suvokęs Hasano įsakymą, jis apsisuko ir nuskuodė į bokštą su 
karvelidėmis. 

Tada, tvyrant kapų tylai, Hasanas kreipėsi į Suleimaną. 

— Ar turi durklą, Suleimanai? 

— Jis čia, Seiduna. 

Trys pasiuntiniai instinktyviai ėmė traukti kardus. Bet Hasanas 
šypsodamasis papurtė galvą. 

— Paimk apyrankę! Susivaryk durklą sau į širdį 1r akimirksniu 
galėsi grąžinti ją savininkei. 

Patrakęs iš džiaugsmo, Suleimanas čiupo apyrankę. Prisispaudė 
ją prie krūtinės, o kita ranka stipriai užsimojo ir susmeigė durklą 

sau į širdį. Vis dar švytėdamas iš laimės, su palengvėjimu atsidū- 
sėjęs griuvo ant žemės prie laiptų. 

Pasiuntiniai, o ir visi, kurie stovėjo netoliese, suakmenėjo iš 
siaubo. 

Hasanas, išbalęs ir vargiai šypsodamasis, parodė lavoną. 

— Prieikite ir pažvelkite, — tarė jis pasiuntiniams. 

Kiek dvejodami šie pakluso. Durklas iki pat kriaunos buvo su- 
lindęs į jaunuolio kūną. Plona kraujo srovelė sudrėkino baltą ap- 
darą. Net mirties ištikto, Suleimano veide švietė laimės šypsena. 

Abu Džafaras užsidengė ranka akis. 

— O, gailestingasis Alache! — suaimanavo jis. 

Hasanas linktelėjo eunuchui, kad šis uždengtų lavoną apgaubu. 
Paskui pasigręžė į bokštą ir parodė į jį. 

— Pažvelkite ten! 

Kaip tik tą akimirką uždusęs Jusufas užlipo į bokšto viršūnę. Jo 
širdis smarkiai daužėsi krūtinėje. Bokšto terasoje stovintys sargybi- 
niai nustėro. O fedajinas puolė prie sienos. Prieš akis jis regėjo jūrą 
rūmų, bokštų ir kupolų. Visa mirguliavo kuo gyviausiomis spalvomis. 

— Aš erelis! Vėl esu erelis, - sumurmėjo jis. 

Jusufas sumosavo rankomis. Jam pasidingojo, kad ant nugaros 
iš tiesų prasikalė sparnai. Ir veržliai metėsi nuo skardžio. 

Sunkus kūnas dusliai tėškėsi žemėn. 

Netoliese stovintys arkliai, žvengdami it patrakę, nušuoliavo į 
šalį. Jie susimaišė tarpusavy ir sujaukė karių gretas. Raiteliai šiaip 
ne taip juos nuramino. | 

— Eikite ten ir apžiūrėkite lavoną, — pasakė Hasanas pasiunti- 
niams. , 

— Gana jau prisižiūrėjome, — atsakė Abu Džafaras. 

Jo balsas vis dar buvo persmelktas siaubo. 

— Ką gi, puiku, Abu Džafarai! Tai, ką matei, papasakok savo 
valdovui, toks yra mano atsakymas jam. Ir dar jam pasakyk: tavo 


436 


Alamutas 


kariuomenę sudaro trisdešimt tūkstančių karių, tas teisybė. Bet to- 
kių dviejų karių jai stinga. O dėl grasinimo didžiuoju viziriu, pa- 
sakyk savo valdovui, kad aš apie vizirį Žinau šį tą itin svarbaus, o 
jis tą sužinos tik po šešių arba gal net po dvylikos dienų. Tegu tada 
prisimena mane ir mano perduotus jam žodžius... Laimingo kelio! 

Hasanas liepė atvesti pasiuntiniams arklius. Abu Džafaras su 
savo palydovais žemai nusilenkė. Hasanas davė įsakymą išsiskirs- 
tyti. Jo sargyba išsinešė lavonus. Vyriausiasis karo vadas su savo 
palyda grįžo į bokštą. 


Vyrai, pagauti didingos baimės, grįžo prie savo pareigų. Ilgokai nė 
vienas jų neįstengė rasti žodžių ir išreikšti, ką jaučia ir galvoja. Tik 
po kurio laiko ismailitams atsirišo liežuviai. 

— Iš tikrųjų! Seiduna yra savo valdinių gyvybės ir mirties val- 
dovas. Jis turi galią nusiųsti į rojų ką užsimanęs. 

— O jeigu tau lieptų pasipjauti?? 

— Pasipjaučiau. 

Karių akys karštligiškai spindėjo iš klaiko ir troškimo pasiro- 
dyti prieš Seiduną, ismailitus ir visą pasaulį. 

— Ar matei, kaip pasiuntiniai perbalo? Koks romus ūmai pasi- 
darė Abu Džafaras? 

— Nėra tokio valdovo, kuris galėtų susirungti su Seiduna. 

— Ar girdėjote, kaip jis pasivadino naujuoju pranašu? 

— Bene patys to nežinojome? 

— Tai kaip tada jis gali tarnauti Egipto kalifui? 

— O gal yra kaip tik atvirkščiai. 

Visi fedajinai nesitarę susibūrė vienoje vietoje prie tvirtovės 
sienos. Išbalę stebeilijo vienas į kitą ir nedrįso prabilti. 

Galų gale Obeida nutraukė tylą. 

— Suleimanas ir Jusufas mums jau prarasti, — tarė jis. — Šiame 
pasaulyje jų daugiau niekada nebepamatysime. 

Naimas apsiašarojo. 

— Ar esi tikras? 

— Bene nematei, kaip eunuchai išnešė jų lavonus? 

— Ar juodu dabar rojuje? 

Obeida atsargiai šyptelėjo. 

— Buvo matyti, kad jie tuo tiki. 

— O gal tu tuo netiki? - įgėlė Ibn Vakas. 

— Šitaip pasakė Seiduna. Vadinasi, negalime tuo abejoti. 

— Abejonė reikštų piktadarybę, — rimtai pridūrė Džafaras. 

— Dabar pajutau, kaip viskas staiga ištuštėjo, kai jųdviejų ne- 
beliko tarp mūsų, — graudžiai pratarė Ibn Vakas. — Iš pradžių mus 
paliko Ibn Tahiras, dabar ir jie. 

— Tiesa, o kas nutiko Ibn Tahirui? Kur jis pasidėjo? Ar ir jis jau 
rojuje? — kamantinėjo Naimas. 

— Apie tai žino tik Alachas ir Seiduna, - atsakė Ibn Vakas. 

— Būtų didžiulė laimė dar kada nors jį pamatyti, —- pratarė Naimas. 

— Bijau, kad jam buvo skirtas tas pats kelias į rojų kaip ir jo 
bendrakeleiviams, — pridūrė Obeida. 


— Ne tai labiausiai stebina, Jūsų Šviesybe, — pasakė šimtininkas Abu 
Džafaras emirui Arslanui Tašui, grįžęs iš Alamuto į stovyklą, —- kad 
jaunuoliai išsyk įvykdė savo valdovo įsakymą. Pagaliau kas jiems 
beliko, kai jų. valdovas toks žiaurus? Mus pribloškė, taip, apėmė 
tikras siaubas regint, su kokiu. laukiniu, beprotiškų džiaugsmu jie 
puolė į mirtį. Jei tik Jūsų Šviesybė būtų matęs, kaip iš palaimos su- 
spindo jų akys, kai Seiduna pasakė, jog po mirties juodu tuojau pat 
atsidurs rojuje! Jų širdies neįstengtų sudrumsti nė mažiausias abe- 

jonės šešėlis. Jų tikėjimas, kad grįš į rojų, kuriame jau kadaise yra 
apsilankę, turėjo būti tvirtesnis už Alamuto uolas. Mano papulki- 
ninkiai patvirtins šiuos žodžius. 

Emiras Arslanas Tašas susimąstęs Žžingsniavo pirmyn atgal po 
savo palapinę. Jis buvo gražus, dailiai nuaugęs vyras. Iš rūpestingai 
prižiūrimos išorės buvo matyti, kad mėgsta gyvenimo džiaugsmus 
ir malonią ištaigą. Jo veide atsispindėjo susirūpinimas. Hasano at- 
sakymas anaiptol jo nedžiugino. Jis pažvelgė į akis visiems trims 
pasiuntiniams ir paklausė: 

— Ar jūs įsitikinę, kad netapote apgaulės aukomis? 

— Taip, įsitikinę, — atsakė Abu Džafaras. - Suleimanas susivarė 
sau durklą per penkis šešis žingsnius nuo mūsų. Ir visas Alamutas 
matė, kaip Jusufas nušoko nuo sienos. 

Arslanas Tašas papurtė galvą. 

— Negaliu, niekaip negaliu tuo patikėti. Esu girdėjęs apie kerė- 
tojus iš Indijos. Jie daro tariamus stebuklus. Pavyzdžiui, meta į 
viršų virvę ir ji pakimba ore. Tada ta virve ima kopti kerėtojo pa- 
dėjėjas. Kai užlipa gana aukštai, kerėtojas ištaria įsakymą. Virvė 
nukrinta žemėn, o su ja teškiasi ir padėjėjas. Tada kerėtojas negy- 
vėlį apvožia pintine. Sukalba kažkokias maldeles, o kai tą pintinę 
pakelia, po juo nusišypso gyvas ir sveikas padėjėjas. Visas šis nu- 
tikimas tebuvo apgaulingas regėjimas. 

— Tokių kerų Alamute nebuvo. Durklas stirksojo iki pat kriau- 
nos suvarytas į Suleimano širdį. Jo apdaras buvo aptiškęs krauju. 

Emiras vėl nuščiuvo. Mąstė. Visa tai jam atrodė daugiau nei 
paslaptinga. 

Galiausiai pratarė: 

— Kad ir kas ten nutiko, įsakau jums: tylėkite it kapas apie viską, 
ką regėjote ir girdėjote Alamute. Kariai gali pasipriešinti, atsisaky- 
ti paklusti, jei kartais sužinos, koks yra jų priešas. Didysis viziris 
atkeliauja ir tikrai nekrės juokų, jeigu neįvykdysime jo įsakymo. 

Papulkininkiai nusigandę susižvalgė. Grįžę iš Alamuto kai ku- 
riems bendražygiams jau buvo papasakoję, kaip juos ten priėmė. 

Emiras pastebėjo jųdviejų žvilgsnius. Ėmė neramiai žingsniuoti 
po palapinę. 

— Ką turėjo omenyje ismailitų vadas sakydamas, kad apie didįjį 
vizirį Žino tai, ką aš sužinosiu tik po šešių arba net po dvylikos dienų? 

— Viską, ką jis pasakė, perdaviau Jūsų Šviesybei, — atsakė Abu 
Džafaras. 

— Veikiausiai norėjo tik įbauginti. Ką gi tokio jis gali Žinoti apie 
didįjį vizirį, ko nežinočiau aš? Kad keliauja į Isfahaną? Kad paskui 
ketina žygiuoti į Alamutą? 

Įširdęs numojo ranka. 

— Bet ir nutik tu man šitaip, jog kaip tik man teko ši abejotina 
garbė ramdyti tuos klaidatikius! Ar jis apskritai yra pagarbos vertas 
priešininkas? Tupi tuose savo mūruose, išsisukinėja nuo atviro mūšio, 
gundo tamsuolių vaizduotę keistomis pasakaitėmis ir šitaip paverčia 
juos pavojingais pamišėliais. Kaipgi tada jį pričiupsi už uodegos? 

— Gerai. Eikite! — po kurio laiko įsakė emiras. — Į jūsų praneši- 
mą atsižvelgsiu. O jūs laikykite liežuvius už dantų. 

Vyrai nusilenkė ir išėjo. 

Emiras žnektelėjo ant minkštų pagalvių, įsipylė sklidiną tau- 
rę vyno ir vienu mauku išgėrė. Jo veidas pragiedrėjo. Jis suplojo 
rankomis. Iš už užuolaidų pasirodė dvi dailios jaunos vergės. Jos 
prisėdo šalia ir atsirėmė į savo valdovą. Veikiai buvo pamirštas ir 
Alamutas, ir Žiaurusis jo valdovas. 


A 


Tačiau emiro kariai vis audringiau aptarinėjo Alamute patirtus pa- 
siuntinių nuotykius. It pašėlęs vėjas nulėkė ši žinia per visą karo 
stovyklą. Vos Abu Džafaras su savo papulkininkiais išėjo iš emiro 

palapinės, draugai beregint apipylė jį klausimais. Šis pridėjo pirštą 
prie lūpų ir pašnibždomis pasakė, kad emiras griežtai įsakė apie 
viską tylėti it kapui. Tai reiškė, kad pulkininkai pasislėpė atskiroje 
palapinėje, pastatė prie durų sargybą ir tada kuo ilgiausiai aptari- 
nėjo viską, ką jiems papasakojo pasiuntiniai. 

Vyrija savaip aiškino tai, kas įvyko Alamute. 

— Alamuto valdovas gali būti tikras pranašas. Kaip 11 Mahome- 
tas, jis pradėjo nuo saujelės sekėjų. O dabar jo kariuomenės gretose 
rikiuojasi tūkstančiai. 

— Ismailitai yra Alijaus šalininkai. Ar nebuvo ir mūsų seneliai? 
Kodėl turime kautis su tais, kurie liko ištikimi savo ir mūsų tėvų 
mokymui? 

— Pranašas neturėjo tokios galios, kokią turi Alamuto valdovas. 
Pats galėjo nukeliauti į rojų. Bet ar galėjo ten nusiųsti ką nors kitą 
ir dar gyvą? 

— Sakė, kad abu jaunuoliai, kurie mūsų pasiuntinių akivaizdo- 
je nusižudė, jau anksčiau yra pabuvoję rojuje. Nes kaipgi šitaip 
džiaugsmingai pultų mirčiai į glėbį? 

— Esu jau senas, bet apie tokius dalykus nesu girdėjęs. Ar pras- 
minga kovoti su tokiu galingu pranašu? 

— Bene ismailitai yra kokie turkai ar kinai, kad sultonas jiems 
paskelbė karą? Jie tokie patys iraniečiai kaip ir mes, ir dori maho- 
metonai. 

— Didysis viziris vėl panūdo įsiteikti sultonui. Todėl pasiuntė 
mus kariauti su Alamutu, kad pasirodytų svarbus ir reikalingas. 
Žinome mes tokius pokštus. Ne pirštu penimi. 

— Tikra laimė, kad mūsų emiras — protingas vyras. Jis niekur 
nesiskubina. Kai paspaus šaltukas, patrauksime iš čia į savo Žie- 
mojimo vietas pietuose. 

— Tikrai, kvaila būtų kovoti su priešininku, kuriam niekas ne- 
jaučia priešiškumo. 

Didieji dajai tylomis palydėjo Hasaną į jo kambarį. Vyriausiasis 
karo vadas jautėsi nepaprastai pavargęs. Jis nusimetė nuo pečių 
baltą apsiaustą ir atsigulė ant pagalvių. 

Didieji dajai liko stovėti. 

— Ar žinote, ko man labiausiai trūksta? — pagaliau nutraukė tylą 
Hasanas. - Omaro Chajamo. 

— Kodėl būtent jo? 

Abu Alio balsas buvo atšiaurus ir niūrus. 

— Negaliu tiksliai pasakyti. Norėčiau su juo pasišnekėti. 

— Ar tave slegia sąžinė? - Buzrukas Umidas skvarbiai pažvelgė 
į vadą. 

Hasanas nenoromis pakilo. Klausiamai pažiūrėjo į didžiuosius 
dajus. Nieko neatsakė. 

— Ar žinai, kad aną naktį, kai savo reikalais nuėjai į sodus, kur 
buvo jaunuoliai, pasiūliau Abu Aliui tave nugalabyti ir išmesti į 
Šahrudą? 

Hasanas instinktyviai nusitvėrė kardo kriaunos. 

— Taip, buvo smilktelėjęs toks įtarimas. Kodėl neįgyvendinote 
savo kėslo? 

Buzrukas Umidas gūžtelėjo pečiais. Abu Alis spoksojo į jį bai- 
siai suglumęs. 

— Iš pradžių gailėjausi, kad atsisakėme tai padaryti. 

— Matai. Galbūt kaip tik todėl užsimaniau pasišnekėti su Omaru 
Chajamu. Bet nemanyk, kad ko nors bijau. Tik knieti su kuo nors 
apie visa tai pasikalbėti. 

— Kalbėk. Mudu pasiklausysime. 

— Užduodu jums klausimą: ar vaiko džiaugimasis spalvotais 
žaislais yra tikras džiaugsmas? 

— Kam ir vėl vinguriuoji, Ibn Saba? — neslėpdamas nekantrumo, 
papriekaištavo Buzrukas Umidas. — Jei ketini mudviem ką nors 
pasakyti, klok tiesiai šviesiai. 

— Sakėte, jog klausysitės manęs. 

Hasano balsas vėl suskambo nuožmiai ir ryžtingai. 

— Apie tai užvedžiau kalbą ne tam, kad teisinčiausi prieš jus 
dėl savo poelgio. Tik norėjau paaiškinti. Akivaizdu, kad vaiko 
džiaugimasis spalvotais žaislais toks pat tikras kaip ir, sakykime, 
suaugusio vyro — pinigais ar moterimi. Pavienio žmogaus požiū- 
riu, bet koks džiaugsmas, kurį jis jaučia, yra tikras, apčiuopiamas. 
Kiekvienas gali būti savaip laimingas. Jeigu kam nors mirti reiš- 
kia būti laimingam, vadinasi, jis džiaugiasi mirtimi lygiai taip pat 
kaip kitas — pinigais ar moterimi. O po mirties apgailestavimas 
išnyksta. 

— Verčiau būti gyvu šunimi negu mirusiu karaliumi, — sumur- 
mėjo Abu Alis. 

— Šunimi būsi ar karaliumi, vis tiek teks mirti. Tad verčiau jau 
būti karaliumi! 

— Tau, kuris laikai savo rankose valdžią ir valdai gyvenimą ir 
mirtį, lengva kalbėti, - paprieštaravo Buzrukas Umidas. — O aš jau 
verčiau gyvaliosiu kaip gatvinis šunėkas, negu mirsiu tokia mirti- 
mi, kokia mirė tavo fedajinai. 

— Tu manęs nesupratai, — atitarė Hasanas. — Bene kas nors skyrė 
tau šitokią mirtį? Jų ir tavo padėtys nesulyginamos. Tai, kas jiems 
būtų laimės viršūnė, tau keltų didžiulį pasibaisėjimą. Ar Žinai, kad 
tai, kas tau reiškia didžiausią laimę, kam nors kitam gali būti di- 
džiausias siaubas? Nė vienas iš mūsų nepajėgia aprėpti reiškinių 
visapusiškai. Tai tikriausiai duota tik daugiaakiui dievui. Todėl 
leisk kiekvienam būti savaip laimingam! 

— Bet tu tuos fedajinus sąmoningai suklaidinai! Kodėl manai 
turįs teisę Šitaip elgtis su žmonėmis, kurie tau visiškai atsidavę?! 

— Šią teisę man suteikė suvokimas, kad aukščiausia ismailitų 
tiesa yra teisinga. 

— Ir tu dar kalbi apie kažkokį daugiaakį dievą? 

Po šių žodžių Hasanas atsistojo. Rodės, jis visa galva išaugo. 

— Taip, kalbėjau apie daugiaakį dievą. Nei Jehova, nei krikščio- 
nių Dievas, nei Alachas negalėjo sukurti tokio pasaulio, kokiame 
gyvename. Pasaulio, kuriame visi reikalingi, kuriame saulė vieno- 
dai maloniai šildo ir avį, ir tigrą, musę ir dramblį, skorpioną ir dru- 
gelį, gyvatę ir balandį, kiškį ir liūtą, gėlę ir ąžuolą, karalių ir var- 
guolį. Kuriame ligos gviešiasi ir teisuolio, ir piktadario, stipraus ir 
silpno, protingo ir kvailio. Kur laimė ir skausmas aklai išbarstyti 
į visas puses. Ir kur kiekvieno gyvo padaro laukia vienodas galas: 
mirtis. Matote! Esu štai šito dievo pranašas! 

Didieji dajai nejučia atsitraukė per kelis žingsnius. Vadinasi, tai 
buvo šio keisto vyro branduolys, „beprotybė“, nenuginčijamas įsi- 
tikinimas, šitaip neklystamai atvedęs jį į tašką, kuriame jis dabar 
atsidūrė? Vis dėlto jis save laikė pranašu? Ir visi jo postringavimai 
tebuvo abejojančių protų apgaulė? Galbūt net savęs paties? Vadi- 
nasi, savo tikėjimu, dvasia jis artimesnis fedajinams, o ne ismailitų 
vadams? | 

— Tai tu tiki kažkokį dievą? — paklausė Buzrukas Umidas kone 
baimingu balsu. 

— Pats girdėjai. 

Akies mirksniu tarp Hasano ir didžiųjų dajų prasivėrė didžiulė 
praraja. 

Šie nusilenkė ir atsisveikino. 

— Vykdykite savo priedermes! Jūs būsite mano įpėdiniai. 

Hasanas atsisveikindamas nusijuokė, kaip tėvas nusijuokia savo 
vaikams. 

Kai didieji dajai išėjo į koridorių, Abu Alis sušuko: 

— Kokia medžiaga Firdousi! 


Alamutas 


Septynioliktas skyrius 


— Baigiasi ketvirtas mūsų tragedijos veiksmas, — tarė Hasanas, li- 
kęs vienas. 

Vakare jis liepė atvesti Obeidą, Džafarą ir Abdurą Ahmaną. 
Abu Soraka perdavė trijulei jo įsakymą. 

Fedajinai subruzdo. Kai Obeida išgirdo, kas jo laukia, tamsus jo 
veidas pasidarė pelenų spalvos. Jis apsidairė it žvėris, besidalbstantis, 
kur galėtų pasprukti nuo pavojaus. Abduras Ahmanas irgi išsigando. 

— Kokių galų Seiduna mus kviečiasi? — paklausė jis. 

— Veikiausiai Žada nusiųsti jus į rojų, nes Suleimano, Jusufo ir 
Ibn Tahiro jau nebėra, — nusišaipė Ibn Vakas. 

— Ar ir mes turėsim šokti nuo bokšto arba pasipjauti'? 

— Šito klausk Seiduną. 

Džafaras įsakymą priėmė šaltakraujiškai ir klusniai. 

— Alachas yra mūsų gyvenimo ir mirties valdovas, — tarė jis. — 
O Seiduna yra jo vietininkas. 

Prie vyriausiojo karo vado pastato fedajinus pasitiko Abu Alis 
ir nuvedė į Hasano bokštą. 

Perdavęs fedajinams valdovo įsakymą, Abu Soraka nerimas- 
tingai ėmė ieškoti Minučeherio. Aptiko jį prie gynybinės sienos, 
apžiūrinėjantį deguto katilus. Pasikvietė į šalį ir paklausė: 

— Emire, ką manai apie tų dviejų fedajinų mirtį? 

— Seiduna yra galingas valdovas, bičiuli. 

— Ar pritari jo veiksmams? 

— Aš apie tai nemąstau, brangus drauge. Ir tau nepatariu. 

— Bet ar šitokiom priemonėm pajėgsime pasipriešinti sultono 
kariuomenei? 

— Tai žino tik Seiduna. O aš težinau, kad turėdami vien savo 
pulkus nepajėgtume ilgai priešintis. 

— Dar ir dabar mane šiurpulys krato prisiminus. 

— Manau, šiurpulys krato ir kitus. Pavyzdžiui, emirą Arslaną 
Tašą. 

— Vadinasi, manai, kad Seiduna pasiekė savo tikslą? 

— Nuojauta man kužda, kad galime tvirtai juo pasitikėti. To- 
kių dalykų, kokius šiandien matėme Alamute, istorija dar nėra 
regėjusi. 

Kraipydamas galvą, Abu Soraka išėjo. Susirado gydytoją ir 
puolė jį kamantinėti apie šį reikalą. 

Graikas pirmučiausiai apsižvalgė 1r pasitikrino, ar aplinkui 
nieko nėra. Tada žengė artyn prie Abu Sorakos ir prislopintu bal- 
su tarė: 

— Garbusis mano dajau! Aš prakeikiau tą dieną, kai buvau 
išlaisvintas iš belangės Bizantijuje. Nes tai, ką šiandien Alamute 
išvydome savo akimis, pralenkia lakiausią graikų tragiko vaiz- 
duotę. Reginys, kurį šįryt mums teikėsi parodyti mūsų vyriau- 
siasis karo vadas, buvo parengtas taip nepriekaištingai ir siaubū- 
niškai, kad jam būtų galėjęs nuoširdžiai pavydėti pats pragaro 
valdonas. Vos pagalvoju, kad ir man galėjo tekti pasimėgauti 
rojiška ištaiga anapus Alamuto sienų, man iškart nugara perbėga 
šiurpuliukai. 

Abu Soraka perbalo. 

— Manai, kad jis ir mus nusiųs į tuos sodus už tvirtovės? 

— Iš kur aš galiu Žinoti, mielasis? Kad ir ką kalbėtum, tai, kad 
vartai į jo rojų dieną naktį atviri, menkai guodžia mus, kitados 
turėjusius garbės patekti į šią tvirtovę. 

— Siaubas! Koks siaubas! — suvapeno Abu Soraka ir rankove nu- 
sišluostė šaltą prakaitą nuo kaktos. — Visa laimė, kad mūsų šeimos 
išvežtos pas Mucuterį. 

— Tikra teisybė, — pritarė graikas. 

Nueidamas Abu Soraka nepamatė, kaip gydytojas jam už nuga- 
ros pašaipiai nusiviepė. 


Soduose jau seniai viskas buvo parengta naujiems svečiams priim- 
ti. Išgirdusios, kad šįvakar vėl bus lankytojų, merginos persiėmė 
šventiška nuotaika. Taip, dabar jos aiškiai suvokė savo paskirtį. 
Meilė buvo jų darbas ir jis joms anaiptol neatrodė toks lengvas. 

Bet merginos nerimastavo dėl Halimos. Ji kone pamaldžiai 
puoselėjo prisiminimus apie Suleimaną. Šis jai buvo valdovas, šir- 
dyje bet kokiais klausimais tik jo prašė patarimo. Halima ieškojo 
vienatvės. Tokiomis akimirkomis jausdavo, kad jis šalia, šnekėda- 
vosi su juo. Dažnai balsu kažką šnibždėdavo, ir merginos ne sykį 
nugirdo, kaip ji maloniai arba linksmai juokiasi, sakytum iš tikrų- 
jų su kuo nors kalbėtųsi. Iš pradžių bičiulės mėgino jai paaiškinti, 
kad Suleimanas turbūt daugiau nebegrįš. Bet pamačiusios, kad jų 
įkalbinėjimus Halima laiko tiesiog šelmyste arba pasityčiojimu, 
paliko ją ramybėje. 

Sužinojusi, kad šįvakar svečiuosis jaunuoliai, Halima suvirpėjo 
it lapas vėjyje. Jos veideliai išbalo. Mergaitė sukniubo ant grindų 
ir nualpo. 

— O, gailestingasis Dieve! — sukliko Mirjama. —- Ką mums su ja 
daryti?! 

— Tau Seiduna leido nebūti su jaunuoliais, — pasakė Suleika. — 
Paprašyk, kad leistų ir jai. 

— Pamanys, kad tyčia atskyrėme ją nuo Suleimano, — papriešta- 
ravo Fatima. — Tada jau tikrai ką nors sau pasidarys. 

— Na, kodėl gi ji įsikalė sau į galvą, kad Suleimanas dar kada 
nors grįš? — stebėjosi Rokaja. 

— O todėl, kad myli. Jis pasakė, kad sugrįš, ir ji tiki. Jai jis dides- 
nis pranašas už Seiduną, — paaiškino Fatima. 

Merginos atgaivino Halimą. Ši nustebusi ėmė stebeilytis į bi- 
čiules. Prisiminusi išgirstą naujieną, ryškiai nuraudo. Mergaitė pa- 
kilo ir nupėdino į savo kambarį pasipuošti. 

— Viską jai pasakysiu, — tarė Mirjama. 

— Ji nepatikės, — paprieštaravo Suleika. — Pažįstu ją. Ji užsispy- 
rusi ir verčiau manys, kad tyčia neleidžiame jai susitikti su Sulei- 
manu. 

— Bet jeigu vietoj jo išvys kitą, jai plyš širdis! 

— Tegu pratinasi, kaip ir mes visos, — tarstelėjo Sara. 

— Halima visiškai kitokia. Pakalbėsiu su Seiduna. 

— Ne, Mirjama, - paprieštaravo Fatima. — Verčiau išmėginkime 
ją. Gal pagaliau susiprotės. 

Merginos nugužėjo į jos miegamąjį. 

Halima sėdėjo priešais veidrodį 1r šypsodama gražinosi. Išvy- 
dusi bičiules, suraukė antakius. Ją suerzino tai, kad šios sudrumstė 
jos svajas. 

Mirjamai iš skausmo suspaudė širdį. 

— Tu pakalbėk su ja, —- šnibžtelėjo Fatimai. 

— Ar džiaugiesi atvyksiančiais svečiais? 

— Palikit mane ramybėje. Ar nematot, kad man reikia pasi- 
ruošti? 

— Paklausyk, Halima, — pratarė Mirjama. — Kiekvienas svečias 
mūsų soduose apsilankys tik kartą. Ar tą Žinai? 

Ahrimanas įsėlino pro duris ir ėmė uostinėti Halimą. 

— Nagi, Ahrimanai, vyk jas lauk iš čia. Piktos jos pasidarė. 

— Mirjama sako visiškai rimtai, Halima, - tarė Fatima. 

— Išeikit iš čia pagaliau! 

— Užsispyrėlė tu, - pyktelėjo Sara. 

Merginos išėjo iš Halimos miegamojo. 

— Nepatikėjo, — tarė Suleika. 

— Taip. Ji tavimi nepatikėjo, Mirjama, - pritarė Fatima. 

Apama atėjo ir pranešė griežtą Seidunos įsakymą: merginos 
turi apsikeisti vardais arba susigalvoti naujus. Šįvakar nieku gyvu 
negalima susipainioti. 

Mirjama su Fatima pradėjo skirstyti merginoms naujus vardus. 

— Halima! Šį vakarą tu būsi ne Halima, o Safija. Ar supratai? 
Visą dieną kartok šį vardą, kad priprastum. 

Halima šyptelėjo. „Gal jos mano, kad jis manęs neatpažins?“ — 
tarė sau. 

— Liaukis šypsojusis! — kiek griežčiau tarė Mirjama. — Reikalas 
nepaprastai rimtas. Šįkart kitaip pasiskirstysim po sodus. 

Tik dabar Halima iš tikrųjų nusigando. „Ką tai reiškia?“ — klau- 
sė savęs mintyse. 

— Tikiuosi, dabar supratai, kad viskas labai rimta, — pasakė Fatima. 

Halimai akys paplūdo ašaromis. 

— Jūs pasidarėt tokios man piktos. 

Ji pabėgo ir pasislėpė atokiame kamputyje. 

Ten ją užtiko Sara. | 

— Tu dar nežinai, kad Fatima ir Suleika turės vaikelius, — už- 
kalbino ji Halimą. — Girdėjau, kaip apie tai pasakė Mirjamai. Bet 
niekam neišduok, kad aš tau patikėjau šią Žinią. 

— Kodėl tik jos? 

— Tai tau! Gal ir tu trokšti čiūčiuoti kūdikėlį? 

Halima parodė liežuvį Sarai ir atsuko jai nugarą. 

Pavakare į vieną iš tuščių sodų Hasanas pasikvietė Mirjamą. 
kad šiąnakt Suleimanas grįš. 

Hasanas niūriai į ją pažvelgė. 

— Jūsų pareiga buvo laiku jai įpilti neskiesto vyno. Ir jeigu dabar 
kas nors nepavyks, kaip sumanyta, atsakysite. 

— Prašau, pasigailėk jos dėl manęs. 

— Šiandien pasigailėti jos, rytoj — kitos, poryt — trečios. Dvide- 
šimt metų nepasidaviau silpnybėms, ruošdamasis įgyvendinti savo 
sumanymą. O tu nori, kad dabar pasiduočiau! 

Mirjama pervėrė jį priešišku žvilgsniu. 

— Bent jau leisk man užimti jos vietą. 

Hasanas vėl tapo nuožmus ir nepermaldaujamas. 

— Ne, šito tikrai neleisiu. Pačios prisivirėte košės. Dabar pačios 
ir srėbkite... Vakare, kai ateis laikas, grįžk į šitą sodą. Kartu su 
manimi lauksi pabaigos. Supratai'? 

Mirjama sugriežė dantimis. Išėjo neatsisveikinusi. 

Grįžusi pas merginas, tuoj susirado Halimą. 

— Ar supratai, kad šiąnakt Suleimano nebus? Žiūrėk man, kad 
neprikrėstum paikysčių. Galva atsakysi. 

Halima užsispyrusi treptelėjo koja. Vis dar buvo apsiverkusi. 
„Kodėl šiandien visos tokios man piktos?“ — klausė ji savęs. 


Viską, ką trys fedajinai pasakojo apie apsilankymą rojuje, Obeida 
tiksliai įsiminė. Iš prigimties linkęs abejoti, jis jau tada savęs klau- 
sė, ką pats darytų jais dėtas. Jam dingojosi, jog kai kur nesuėjo 
bičiulių pasakojimų galai ir šis tas žadino įtarimą. 

Kai vakare su dviem bendražygiais Obeida stojo priešais vy- 
riausiąjį karo vadą, jo smalsumas buvo ne ką mažesnis už baimę. 

Tačiau jis puikiai susitvardė. Ryžtingai ir aiškiai atsakinėjo į Ha- 
sano klausimus. 

Šįkart didžių jų dajų kambaryje nebuvo. Hasanui jų ir nereikėjo. 
Pirmą ir sunkiausią išbandymą jis jau atlaikė. Dabar viskas veikė 
it gerai suteptas mechanizmas. 

Atsidūrus greta valdovo, kambaryje, iš kurio šis valdė ismailitų 
pasaulį ir viešpatavo, Džafarą ir Abdurą Ahmaną pagavo šventa 
baimė. Nė menkiausia abejonė nedrumstė jų širdies. Juodu jautėsi 
laimingi, kad gali atsakinėti į valdovo klausimus, vykdyti jo įsa- 
kymus. 

Kai jaunuoliai išgirdo, kad ir juos Seiduna nuves į rojų, Džafaro 
19 Abduro Ahmano akys nušvito. Juodu pateko į visišką Seidunos 
valdžią. 

Obeidos veidas šiek tiek pamėlo. Jis nusprendė viską, kas vyks, 
akylai stebėti ir neišsiduoti. 

Hasanas nuvedė fedajinus į keltuvą ir liepė atsigulti ant gul- 
tų. Prigirdė jaunuolius vyno ir kiekvienam pats įkišo į burną po 
gumulėlį. Džafaras su Abduru Ahmanu savo gumulėlius kaipmat 
prarijo. O Obeida nepastebimai išspjovė pro putnių lūpų kamputį 
į delną ir stropiai paslėpė po apdaru. Pro vokų plyšelį jis stebėjo, 
kaip bičiuliai aimanuoja ir blaškosi, ir mėgdžiojo jų elgesį. 

Abdurą Ahmaną miegas įveikė patį pirmą. Džafaras dar kurį 
laiką nepasidavė. Galiausiai ir jis įmigo. Pasivertė ant kito šono ir 
užknarkė. 

Obeidą apėmė siaubas. Šiaip ne taip įsidrąsino dirstelėti pro 
voko plyšelį. Hasanas stovėjo nejudėdamas ir laikė pakeltą durų 
uždangą, kad iš jo kambario į būdelę patektų šviesa. Matyt, laukė, 
kol visi trys sumigs. Ką darys toliau? 

Obeida ėmė šnopuoti ir apsivertė ant kito šono, kaip matė da- 
rant bičiulius. Paskui pradėjo tolygiai kvėpuoti. Stojo visiška tam- 
sa. Jautė, kaip Hasanas ant jo užmetė kažkokį apdangalą. 

Trinktelėjo smūgis per dangtį. 

UŪmai būdelė sulingavo ir ėmė leistis. Obeida vos nesušuko iš 
nuogąsčio. Mėšlungiškai įsitvėrė gulto krašto. Nepaprastai nusi- 
gandęs ėmė laukti, kas bus toliau. 

Jo smegenys įtemptai dirbo. Visos juslės užaštrėjo. Fedajinas 
pajuto, kad būdelė nusileido. Aplink jį padvelkė vėsa. Pro apdan- 
galą jis įžiūrėjo liepsnojančių deglų šviesą. 

— Viskas gerai? — išgirdo klausiant Hasaną. 

— Viskas gerai, Seiduna. | 

— Būkite pasirengę, kaip ir pastarąjį kartą. 

Rankos sugriebė ir pakėlė Obeidos gultą. Jis jautė, kaip yra ne- 
šamas per tiltelį. Paskui gultas buvo įkeltas į valtį ir ši nuplaukė. 
Kai valtis pasiekė krantą, Obeida buvo nuneštas į kažkokias pa- 
talpas, iš kurių girdėjo sklindant muziką ir merginų balsus. Čia jį 
paėmė už kojų ir pečių ir paguldė ant minkštų grindų. Tada nešikai 
dingo. 

„Vadinasi, tai yra mūsų Valdovo rojus? — tarė sau Obeida. — Ir 
tam, kad į jį sugrįžtų, šįryt Jusufas ir Suleimanas nusižudė?“ 

Obeidą supurtė nežmoniškas siaubas. ,„Kokia apgaulė! — pama- 
nė jis. — Ir Abduras Ahmanas su Džafaru nieko nė neįtaria!“ Koks 
likimas jų visų laukia? Juk jis neišdrįs išsiduoti! Ką reikės daryti, 
jei Seiduna lieps susivaryti sau peilį, kaip Suleimanui? Jei pasi- 
priešins, jį ištiks dar klaikesnė mirtis. „Siaubas! Koks siaubas!“ — 
tylutėliai atsiduso Obeida. 

Minkšti Žingsniai priartėjo prie jo gulto. Dabar jis turės vaidin- 
ti, kad išties nubudo rojuje. Kažkas nutraukė apdangalą. Obeida at- 
simerkė. To užteko, kad išvystas vaizdas įsirėžtų į atmintį. Aplink 
jį buvo susibūrusios įstabios merginos. Jos spoksojo į jį smalsiai 
ir kartu baikščiai. Jaunuolį apėmė nepaprastas ir nesuvaldomas 
geismas. Mielai šoktų tarp tų merginų ir atsiduotų aistrai. Bet dar 
nedrįso. Ką pasakojo Suleimanas apie savo nubudimą? Obeida dar 

dėjosi kietai miegantis. O pats ausis ištempęs klausėsi. Girdėjo, 
kad turi įvykti šis tas netikėta. 

Visi merginų įtikinėjimai, kad Suleimanas nebegrįš į sodus, 
liko bergždi. Vaikiška, paika Halimos širdis nepalaužiamai tikėjo, 
kad jis ateis. Kaip ir pirmą kartą, Fatima buvo jos grupelės vadovė, 
o Sara - jos bičiulė. Bet Zainab ir dar kelios atsidūrė kitame sode. 
O ir menė dabar buvo visiškai kitokia. Merginos pateko į vidurinįjį 
sodą, kuriame anąsyk svečią pasitiko Mirjama. 

Kai eunuchai atnešė gultą su miegančiu jaunuoliu, Halima visa 
suvirpėjo. Ji užlindo Sarai už nugaros ir laukė, kada Fatima jį at- 
klos. Galiausiai vietoj gražiojo Suleimano pasirodė afrikietiškas 
Obeidos veidas. 

Halimą tarsi žaibas nutrenkė. Visas nuostabus jos pasaulis su- 
gurėjo. Ji išpūtė akis. Neišleido nė garso. Įsikišo ranką į burną ir 
iš skausmo ją sukando. Pamažu suprato, kad Suleimaną prarado 
amžiams. 

Ūmai lyg iššauta strėlė ji puolė prie durų. Taip, dabar visos gali 
1š jos juoktis, kad nepasidavė jų įtikinėjama. Ji nuskuodė korido- 
riumi ir, nespėjus kitoms merginoms susivokti, jau lėkė takučiu 
prie uolynės, kur dieną saulėkaitoje šildydavosi driežai. 

— Rokaja! Sara! Paskui ją! — prislopintu balsu paliepė Fatima. 

Abi merginos pasileido į sodą. Jos nė nepastebėjo, kada prie 
jų prisidėjo Ahrimanas. Bėgo tiesiai prie srauniosios upės kranto. 

Ant uolų pamatė Halimą. Ji sumosavo rankomis ir metėsi į ban- 
gas. Pasigirdo klaikus riksmas, sunkus pliūpsnis, ir štai srauni tėk- 
mė jau nešė ją tolyn. 

Ahrimanas šoko iš paskos. Pasivijo ją vandenyje ir, sugriebęs 
dantimis už plaukų, mėgino išvilkti į krantą. Bet srovė buvo per- 
dėm stipri. Mirtinai persigandusi, Halima įsikibo Ahrimanui į 
sprandą. Mergaitė ir žvėris plaukė vis arčiau Alamuto uolų. Prie 
tamsos pratusios gepardo akys įžiūrėjo artimą pakrantę. Jis įtempė 

visas jėgas, kad priplauktų krantą. Bet jo pastangos buvo bergž- 
džios. Gyvūnas sunkiai sušnopavo ir paleido savo naštą. Mergaitės 
rankos atsileido, jos kūnas pranyko bangose. Gepardas jau buvo 
benusigaunantis iki aukštų uolų. Pasiekė jas, bet jo nagai nuslydo 
glotnios uolos paviršiumi. Ahrimanas pamėgino plaukti prieš sro- 
vę, atgal prie sodų kranto. Bet jo jėgos išseko. Jį pasičiupo sūkurys 
ir nusitempė į gelmę. 

Paklaikusios Rokaja ir Sara grįžo į sodą. Prie durų jas pasitiko 
Zofana. Merginos pravirko. 

— Ji žuvo. Šoko žemyn. Į upę. 

— O, Alache! Alache! Bet tyliau. Vaikinas prabudo ir gan keistai 
elgiasi. Regis, nelaiko mūsų hurijomis. Ką pasakys Seiduna?! 

Merginos nusišluostė ašaras ir nusekė paskui Zofaną. 

Obeida sėdėjo ant pagalvių, pasitikėdamas savimi apkabinda- 
vo čia Fatimą, čia Džovairą ir iš aukšto šypčiojo. Merginos veltui 
stengėsi jį prigirdyti. Jis vos pamirkydavo lūpas vyne. 

Paskui suktai šypsodamasis Obeida ėmė pasakoti apie gyve- 
nimą Alamute. Ir įdėmiai stebėjo merginų veidus. Kai paminėjo 
Suleimano ir Jusufo vardus, pamatė, kaip kai kurios merginos su- 
sižvalgė. Lyg piktdžiugiškai mėgaudamasis, jis porino, kaip šįryt 
juodu leidosi kelionėn į rojų. Matė, kaip merginos tolydžio balo 
ir veltui stengėsi nuslėpti savo jausmus. Obeida pajuto tam tikrą 
pasitenkinimą. Jam buvo apmaudu, kad tiedu anksčiau už jį prisi- 
ragavo šių gražuolių saldybės. 

Staiga jis išvydo Sarą. Krūptelėjo. „Tai ta juodaodė Sara, apie 
kurią pasakojo Suleimanas, nors dabar kitu vardu“, - tarė sau min- 
tyse. Protėvių kraujas sukunkuliavo Obeidos gyslose. Tokios turė- 
jo būti jų kilmingųjų protėvių vergės. 

Fedajinas ištiesė ranką, sugriebė merginą už riešo ir trukte- 
lėjo į save. Jo šnervės išsiskleidė. Jaunuolis nuplėšė nuo Saros 
rožinę skraistę. Suspaudė ją glėbyje taip, kad abiem sutraškėjo 

kaulai. Paskui sudejavo it katinas, apkvaitintas geidulio. Patra- 
kęs puolė ant merginos. Sara beregint pamiršo žiaurų Halimos 
likimą. 

Dabar Obeidą buvo lengva prigirdyti. Bejėgis ir bevalis, jis ėmė 
viską, ką jam siūlė. Įveiktas nuovargio, netrukus užsnūdo. 

— Rokaja! Tuoj pat surask Mirjamą! Viską jai papasakok! Kad 
Halima šoko į upę ir kad Obeida netiki. 

Prie perkaso plūduriavo pririšta valtis. Joje sėdėjo Moadas. Ro- 
kaja įšoko pas jį į valtį. 

— Plukdyk pas Mirjamą! Tuoj pat! 

— Mirjama pas Seiduną. 

— Tuo geriau. 

Ir valtis nusklendė vandeniu. 

Beplaukdami jie sutiko Mustafą, plukdantį Apamą iš kito sodo. 

— Halima nuskendo upėje! — sušuko Rokaja. 

— Ką sakai? 

Rokaja pakartojo. Senė ir eunuchas pakraupo. 

— Parodyk, kurioj vietoj! Gal dar išgelbėsim. 

— Per vėlu. Srovė ją jau seniai nusinešė už tvirtovės ribų. 

— O, Alache, Alache! Kokia viso to prasmė? 

Mustafa išleido iš rankų irklus ir užsidengė delnais veidą. 


Ilgai tylėdami, Hasanas ir Mirjama sėdėjo mažoje trobelėje. Galiau- 
siai valdovas nutraukė tylą. 

— Tu dar nežinai, - pratarė jis, - kad tą naktį, kai nusiunčiau pir- 
muosius fedajinus į rojų, didieji dajai buvo sumanę numesti mane 
nuo bokšto į Šahrudą. 

Mirjama nustebusi pažvelgė į Hasaną. 

— Kodėl? 

— Todėl, kad neįstengė suvokti, jog Žmogus pats sau yra įsiparei- 
gojęs ir turi iki galo įvykdyti, ką sykį pradėjo. 

— Tai reiškia, kad jie pasibaisėjo tavo sumanymu. Kaip su jais 
pasielgei'? 

— O kaip turėjau su jais pasielgti? Vaikštinėja sau po tvirtovę 
kaip ir anksčiau. Visų mūsų širdys kupinos piktų kėslų. Todėl aš 
ant jų nerūstavau. Ir ką gi jie galėtų man padaryti? Visų mūsų išsi- 
gelbėjimas priklauso nuo to, kaip teisingai veiks mano mechaniz- 
mas. Kad tik jam pavyktų sunaikinti didžiausią mūsų priešą! 

Hasanas beveik negirdimai sukrizeno. 

— Tai yra mano seną, ryžtingą varžovą, mano pikčiausią neprie- 
telių, mirtiną priešą. 

— Žinau, ką turi omeny, — sumurmėjo Mirjama. 

Juodu vėl ilgam nuščiuvo. Hasanas žinojo, kas slegia Mirjamos 
širdį. Bet vengė gvildenti šį keblų klausimą, o Mirjama irgi nedrį- 
so apie tai prabilti. Po ilgos pauzės ji paklausė: 

— Pasakyk, ką padarei su pirmąja trijule, apsilankiusia soduose? 

— Jusufas ir Suleimanas šį rytą pakuteno nervus sultono kariuo- 
menei, kuri laiko mus apsiautusi. 

Mirjama pažvelgė į Hasaną taip, lyg norėtų peržvelgti atokiau- 
sią jo širdies kertelę. 

— Nužudei juos? 

— Ne. Jie patys tai padarė. Ir žudydamiesi jautėsi laimingi. 

— Tu esi kraugerys, žvėris. Pasakok toliau. 

Hasanas ėmė pasakoti. Mirjama klausėsi, apimta siaubo. 

— Ir tu nieko nepajutai, aukodamas du žmones, kurie buvo tau 
besąlygiškai atsidavę? 

Ji pamatė, kad Hasanui nelengva, jis tuoj užėmė gynybinę pa- 
dėtį. 

— Tu šito neįstengi suprasti. Turėjau užbaigti, ką pradėjau. Bet 
davęs fedajinams įsakymą, pats pakraupau. Vidinis balsas man 

kuždėjo: jei virš mūsų yra valdžia, ji neleis, kad tai įvyktų. Arba 
saulė užtems, arba žemė sudrebės. Tvirtovė grius ir palaidos tave 
su tavo kariuomene po griuvėsiais... Sakau tau, širdyje drebėjau, 
kaip vaikas dreba prieš šmėklas. Laukiau bent menkiausio žen- 
klo. Ir iš tiesų. Jei tik kas nors būtų krustelėjęs, jei tą mirksnį, tar- 
kime, netikėtai debesis būtų užgožęs saulę arba staiga pūstelėjęs 
vėjas, būčiau persigalvojęs. Ir kai tai įvyko, laukiau smūgio. Bet 
saulė ir toliau sau spigino į mane, Alamutą ir negyvus fedajinų 
kūnus. Galvojau: nejaugi virš mūsų nėra jokios valdžios arba ji 
viskam, kas vyksta žemėje, yra abejinga. Arba gal į mano veiks- 
mus žiūri atlaidžiai. Tą akimirką suvokiau, kad vis dar patyliu- 
kais tikiu kažkokia dievybe. Bet ši dievybė visiškai kitokia nei 
iš mano jaunystės. Ji tokia kaip pasaulis, judanti visomis kryp- 
tumis, bet drauge įsprausta į matus ir kiekius. Beribė apibrėžto- 
je srityje. Milžiniškas chaosas stikliniame inde. Baisus, žven- 
giantis siaubūnas. Ir aš suvokiau, kad visą savo gyvenimą aklai 
jai tarnavau. 

Hasanas žvelgė į šalį, plačiai atsimerkęs, tarsi matytų priešais 
neregėtus keistus padarus. 

„Pamišęs šaitanas“, — dingtelėjo Mirjamai. 

— Kur Ibn Tahiras? 

Hasanas nudūrė akis. 

— Pasiuntei jį pas savo „pikčiausią neprietelių“'? 

Hasanas įsmeigė akis į Mirjamą. Visą ją aprėpė žvilgsniu. 

— Ar nesi kadaise sakiusi, kad niekuo pasaulyje netiki ir nie- 
ko nebijai? Kur dabar tavo išgalės, kai turi ištverti tikrus įvykius, 
kurių naštą laikau aš? Turi širdies silpniems. Bet ir galingiems ji 
kartais reikalinga. 

Moadas priplaukė prie kranto. Rokaja nuskubėjo pas Mirjamą. 
Ji vis dar smarkiai drebėjo. Į Hasaną nė nepažvelgė. Sušuko: 

— Halima šoko į upę! 

Mirjama susigriebė už širdies. Pašnairavo į Hasaną, tarsi saky- 
dama: tai — tavo darbas! 

Hasanas irgi krūptelėjo. Panūdo išgirsti, kaip tai įvyko. 

— Pamačiusi, kad vietoj Suleimano atneštas Obeida, pabėgo? Ir 
sakai, Obeida netiki, kad pateko į rojų? 

Jis pažvelgė į Mirjamą. Ši užsidengė veidą rankomis ir ėmė 
verkti. 

Hasanas pakilo. 

— Žiūrėkite, kad nuo šios akimirkos viskas vyktų sklandžiai! 

Jis nuėjo prie kranto, kur valtyje jo laukė Adis. 

— Grįžtam atgal! Į tvirtovę! —- paliepė. 


— Kai liksite vieni, tą jaunuolį iš viduriniojo sodo pasmaukite, — 
įsakė Hasanas eunuchams. — Apieškokite jį ir atneškite man viską, 
ką rasite. Ryte užkaskite su anais dviem sodų gale, kalnų papėdėje. 
O kitus du iš sodų nuneškite į tvirtovę. 

Griežtas ir niūrus Hasanas liepė pakelti jį į bokštą. Bokšto 
viršūnėje davė ženklą, kad soduose atėjo metas atsisveikinti. Jis 
buvo patenkintas, kad šį kartą greta nebuvo Abu Alio ir Buzruko 
Umido. Apie ką būtų su jais kalbėjęsis? Jis turi palikti pasauliui 
paaiškinimą ir atsiprašymą už savo veiksmus. Tikintiesiems turi 
aprašyti savo patirtis, paprastai ir vaizdingai. Savo įpėdiniams turi 
atskleisti paskutines paslaptis. Taigi jo laukė aibė darbų. O gyve- 
nimas trumpas ir jis jau senas. 

Mirtinai nųsikamavęs, Hasanas grįžo į savo kambarį. Dribo 
į gultą ir pamėgino užmigti. Bet miegas neėmė. Dieną jam visai 
nebuvo baisu. O dabar štai prieš akis nepaprastai ryškiai iškilo 
Suleimano veidas. Taip, jis atrodė laimingas. Ir vis dėlto netrukus 
jo gyvybė užgeso. O, didis dieve! Koks baisus išbandymas! 

Iš klaiko Hasano kaktą išpylė prakaitas. Štai išvydo Ibn Tahirą, 
užvaldytą vienintelės minties, jojantį į Nahavandą. Taip, ten buvo 
apsistojęs mirtinas jo priešas. Visiška jo priešingybė. Didysis vi- 
ziris Nizamas al Mulkas, guvaus ir šviesaus proto, priskiriantis 
sau nuopelnus už tai, ką žmonės laikė didžiu gėriu. Ir vis dėlto 
jo sielos gilumoje tūnojo didelis melas. Jis nusilenkė Žmonėms ir 
jų tikėjimui, priešindamasis stipresniam įsitikinimui, kuris, kaip 
Hasanas žinojo, glūdėjo jo sieloje. Jis palenkė sau žmonių širdis ir 
tapo galingas. Pasiekė tai gerumu, atlapa širdimi, darydamas tam 
tikrų nuolaidų primityviems Žmonių potroškiams. Ar šalia buvo 
bent viena vieta kitam, kuris jam prilygtų? Nizamas al Mulkas jį 
viskuo pralenkė. Pralenkė dešimčia metų. Tad kas jam beliko, jei 
ne laikytis priešingų principų? „Jis besišypsantis, aš niūrus. Jis at- 
laidus, aš nuožmus. Jis mielas, aš atgrasus.“ Ir vis dėlto žinojo, kad 
viziris gali būti negailestingas ir beatodairiškas. Dar labiau nei jis. 
„Jei jį pašalinsiu, būsiu vienintelis Irano valdovas.“ 

„Kada gi pagaliau pasibaigs ši naktis!“ — atsiduso Hasanas. Jis 
apsigaubė apsiaustu ir išėjo į bokšto terasą. 

Pažvelgė į sodus. Eunuchai kaip sykis gesino žibintus. Paskui 
pažvelgė į kalnų papėdę. Ten degė šviesos. Hasaną nupurtė šaltis. 
„Užkasa negyvėlius“, — tarė sau. Jį apniko neapsakomas siaubas, 
kad vieną dieną jis dings, virs niekiu. 

„Mes nieko tiksliai nežinome, — pagalvojo Hasanas. — Žvaigž- 
dės virš mūsų yra nebylios. Mes pasmerkti nuojautoms, pasiduoda- 
me apgaulei. Baisus yra dievas, kuris mus veda.“ 

Hasanas grįžo į savo kambarį ir pažvelgė į keltuvą. Džafaras 
ir Abduras Ahmanas kietai miegojo. Atidengė juos. Šviesa, sklin- 
danti iš jo kambario, blausiai nušvietė pervargusius fedajinų vei- 
dus. Hasanas ilgai į juos Žiūrėjo. 

— Išties Žmogus yra keisčiausias padaras pasaulyje, — sušnibždė- 
jo jis. — Trokšta sklandyti kaip erelis, bet neturi jo sparnų. Trokšta 

pasitelkti liūto jėgą, bet neturi jo letenų. Kokį netobulą tu jį sutvė- 
rei, valdove! Ir kaip bausmę suteikei jam protą ir gebėjimą suvokti 
savo silpnumą. 

Hasanas vėl atsigulė ir pamėgino užmigti. Bet užsnūdo tik švin- 
tant. 


— Ibn Saba — tikras pranašas. Jis tiki kažkokį dievą, — tą vakarą 
Abu Alis pareiškė Buzrukui Umidui. 

Pažvelgė į jį giedru, mažne vaikišku žvilgsniu. Paskui patikliai 
kalbėjo toliau: 

— Matai, aš dėl jo neklydau. Nors ir kalbėjo labai bedieviš- 
kai, visada tikėjau, kad tik jis turi būti ismailitų vadas. Nes tik 
jis turi tokią didelę širdį, kokios reikia. Dėkui Alachui! Turime 
pranašą! 

— Baisų pranašą, tikra tiesa, - sumurmėjo Buzrukas Umidas. 

— Mahometas buvo ne mažiau baisus. Tūkstančius siuntė į mir- 
tį. O vis dėlto visi juo tikėjo. Ir dabar visi laukia Mahdžio. 

— Bene ir tu jo lauki? 

Abu Alis gudruoliškai vyptelėjo lūpą ir atsakė: 

— Minia niekada nieko nelaukė šiaip sau. Patikėk. Apie tai bylo- 
ja Žmonijos istorija. Ar geras, ar Žiaurus, jis ateis, nes jo prisišauks 
tūkstančių širdžių troškimas. Čia slypi didi žmonijos paslaptis. Ne- 
žinai, nei iš kur, nei kada jis ateis. Atsiras netikėtai. 

— Matyti, kad ir tave apima beprotybė. Tu tiki! Nors ir Žinai, kad 
Žmonija gyveRa amžinai save apgaudinėdama! 

— Jei tiki jis, kodėl negalėčiau tikėti ir aš? 

— Tai turbūt buvo sena mūsų visų svajonė! 

— Dajai mumis nepasitiki, nes mano, kad esame išvien su valdo- 
vu. Būdą fedajinams valdyti turi jis. Privalome grįžti pas jį. 

— Aš anaiptol nesijaučiu gerai šitaip blaškydamasis. Bet tu tei- 
sus. Prie dajų mums nėra ko dėtis. Tarp jų savų Žmonių neturime. 
Vadinasi, mudviejų vieta šalia valdovo. 


O merginos savo buveinėje nepaguodžiamai verkė Halimos. Visos 
susispietė aplink maudyklę ir Fatima joms papasakojo, kaip vis- 
kas įvyko. Sakytum maitvanagis būtų užpuolęs balandžių pulkelį. 
Merginos baugščiai glaudėsi galvomis ir balsiai gailėjosi žuvusios 
bičiulės. Iš kitų sodų irgi grįžo merginos. Kraupi Žinia sutelkė jas, 
pažadino jausmą, kad visos jos yra viena šeima. 

— Halima buvo visų geriausia. 

— Be jos soduose bus tuščia ir nyku. 

— Mirtinai nuobodu. 

— Kaip apskritai galėsime be jos gyventi? 

Mirjama sėdėjo nuošalyje. Klausėsi, ką kalba merginos, ir jau- 
tėsi dukart slogiau. Jautė, kad visai nebeturi jėgų ir kad daugiau 
niekas nesieja jos su gyvenimu. Apskritai, kam ji vis dar kankina- 
si? Kai pradėjo švisti, liepė merginoms eiti miegoti. O pati susirado 
aštrų peilį, nuėjo į savo kambarį, nusirengė ir atsigulė į maudyklę. 
"Tada persipjovė riešo venas. 

Užliejo malonus jausmas. Vanduo palengva raudo. Su krauju 
iš Mirjamos sruvo ir gyvastis. Mergina pajuto didžiulį nuovargį. 
„Noriu miego“, - tarė. Užsimerkė. Nugrimzdo į vandenį. 

Kai rytą Fatima užėjo į Mirjamos vonią, aptiko bičiulę išbalusią 
ir negyvą vandenyje, nusidažiusiame jos kraujo raudoniu. Fatima 
suklykė taip garsiai, kad šūksmas nuaidėjo per visą pastatą. Mer- 
gina nualpo. 

Maždaug tuo pat metu prie upės prijojo sultono kariuome- 
nės karys pagirdyti kelių žirgų ir arklėnų. Mažoje atsaloje tarp 

susipynusių šakų jis pamatė jaunos merginos kūną, visiškai nuogą. 
Karys ištraukė jį į krantą ir nejučia sušuko: 

— Kokia gražuolė! 

Tolėliau pamatė didelio žvėries lavoną. ,,Kažkoks gepardas“, — 
pamanė karys. Jį taip pat ištraukė į krantą. 

Pasibaidę gyvuliai sužvengė. 

— Ką gi, eisiu pranešti savo viršininkui. 

Nemažas būrys emiro karių atskubėjo pakrantėn pasižiūrėti 
keisto radinio. Senas karys tarė: 

— Blogas ženklas. Gepardas ir mergina mirties glėbyje. 

Šimtininkas liepė abu kūnus užkasti kartu. 


Alamutas 


Aštuonioliktas skyrius 


Emiro kariuomenė retkarčiais vis apšaudydavo Alamutą. Ismailitai 
visiškai priprato prie sviedinių dundėjimo ir trankymosi į uolėtas 
jų tvirtovės sienas. Hasano spėjimas kone žodis žodin pasitvirti- 
no. Ant gynybinės sienos stovintys kariai stebėdavo priešo šūvius. 
Kiekvieną šūvį jie aptardavo, netikslius šūvius pasitikdavo garsus 
kriokimas ir kvatojimas, o taiklius — pritarimo šūksniai. Niekas ne- 
jautė nė menkiausios baimės. Su priešais ismailitai susišnekėdavo 
ženklais. Susiklosčius tokiems geriems tarpusavio santykiams, Ibn 
Vakas, paskirtas žvalgų viršininku vietoj dingusio Obeidos, netru- 
kus rado tinkamą progą užmegzti nutrūkusį tiesioginį ryšį su emiro 
kariuomene. Su vienu iš belaisvių pasiuntė 1r savo karį. Belaisvis 
pasakojo emiro žmonėms, kad jo bičiuliui tvirtovėje sekasi gerai ir 
kad ismailitai su juo elgiasi draugiškai. O ismailitas iškamantinėjo, 
ar emiro vyrija norėtų prekiauti su Alamutu. Pinigų tvirtovėje buvo 
pakankamai, tad naktį vykdavo intensyvi neteisėta prekyba. 
Šitokiu keliu gautos žinios apsiaustam Alamutui buvo itin ver- 
tingos. Ibn Vakas sužinojo, kad emiro kariuomenę sudaro ne tris- 
dešimt tūkstančių vyrų, o vos pusė tiek. Ir net tokiai kariuomenei 
stigo maisto, todėl vyrai nuolat niurnėdavo ir spaudė vyresnybę 
atsitraukti nuo Alamuto. Emiras Arslanas Tašas geidautų nusiųsti 

bent penkis tūkstančius Žmonių atgal į Rėjų arba Kazviną. Bet, 
atsižvelgdamas į neįtikėtiną ismailitų ryžtą ir pasirengimą, baimi- 
nosi, kad liks per mažai pajėgų ir jį gali ištikti toks pat liūdnas 
likimas kaip ir priešakinių dalinių vadą. 

Prabėgo vos viena savaitė ir į emiro karo stovyklą atjojęs Žy- 
gūnas pranešė kraupią žinią, kad kažkoks ismailitas Nahavande 
papjovė didįjį vizirį, apsuptą asmeninės kariuomenės. Arslanas 
Tašas sustojo it įbestas. Vaizduotė išsyk jam nupiešė kaukėtą Žu- 
diką, besikėsinantį jį užpulti. Šaltas prakaitas emirui išpylė kaktą. 

— Pakvieskite Abu Džafarą! - įsakė jis. 

Atskubėjo šimtinįinkas. 

— Ar girdėjai? — tuoj paklausė jį emiras. 

— Girdėjau, Jūsų Šviesybe. Nizamas al Mulkas nužudytas. 

— Ką buvo sakęs Alamuto valdovas? 

— Kad žino apie vizirį tai, ką Jūsų Šviesybė tesužinos po šešių 
arba net dvylikos dienų. Tuomet lai prisimena jį ir jo Žinią. 

— O, Alache, Alache! Jis jau tada viską žinojo. Jis pats pasiuntė 
žudiką į Nahavandą. Ką jis turėjo omenyje sakydamas, kad prisi- 
minčiau jį? 

— Bijau, kad nieko gero jums tai nežada. 

Emiras persibraukė delnu akis. Paskui it eiklus elnias nuskuodė 
prie durų. 

— Sargybos viršininke! Greitai! Sustiprink sargybą dešimterio- 
pai. Tegu niekas neišleidžia ginklo iš rankų. Išstatyk sargybą ratu. 
Nieko pro ratą neįleisk, išskyrus mano pulkininkus ir tuos, kuriuos 
pats išsikviesiu. 

Tada emiras grįžo pas Abu Džafarą. 

— Sušauk būgnininkus! Visi kariai turi nedelsiant imtis ginklų. 
Tam, kas palaikys bet kokį ryšį su Alamutu, bus nukirsta galva. 

Abu Džafarui nespėjus įvykdyti įsakymo, į palapinę įpuolė pul- 
kininkas. 

— Išdavystė! Vyrai, prižiūrėję apgulties bokštus, pasibalnojo 
žirgus ir arklėnus ir paspruko į pietus. Papulkininkius, kurie jiems 
pastojo kelią, parvertė žemėn ir surišo. 

Arslanas Tašas susigriebė už galvos. 

— Ak, tu, šunie! Kalės vaike! Kaip leidai, kad tai įvyktų? 

Pulkininkas piktai nudelbė akis į žemę. 

— Jie alkani. Su tokiu galingu pranašu kaip Alamuto vadas jie 
nenori kovoti. 

— Tai patark, ką man daryti? 

Abu Džafaras sausai atsakė: 

— Didysis viziris, didžiausias ismailitų priešas, negyvas. Da- 
bar valdys Tadžas al Mulkas. O jis Alamuto valdovui rodo prie- 
lankumą. 

— Ką tuo nori pasakyti? 

— Kariai, kurie moka valdyti apgulties bokštus, pabėgo. Kokia 
prasmė laikyti tvirtovę apsiaustą? 

Arslanas Tašas atvirai atsiduso. Ir sušuko, paskatintas veikiau 
pareigos: 

— Tai tu man siūlai gėdingai sprukti? 

— Ne, Jūsų Šviesybe. Tiesiog viziriui mirus padėtis iš esmės 
pasikeitė. Reikia palaukti, ką įsakys sultonas ir naujasis viziris. 

— Tai jau kitas reikalas. 

Emiras sušaukė pulkininkų susirinkimą. Dauguma laikėsi nuo- 
monės, kad reikia atsitraukti. Vyrija buvo prieš karą su isma- 
ilitais. 

— Gerai, — tarė emiras. — Susklęskite palapines ir tegu visa ka- 
riuomenė kuo tyliausiai pasirengia išvykti. 

Kitą rytą saulė nušvietė tuščią plynumą. Tik sutrypta žolė ir 
daugybė laužaviečių bylojo, kad dar vakar čia buvo didelės kariuo- 
menės stovykla. 

Ibn Vakas iš savo tarpininkų išsyk sužinojo, kad didysis viziris 
negyvas. 

— Ismailitas nužudė didįjį vizirį jo karo stovykloje! Sultono ka- 
riuomenėje prie Alamuto sienų kilo sumaištis! 

Akimirksniu ši Žinia apskriejo visą tvirtovę. Ibn Vakas šią Žinią 
pranešė Abu Aliui. Pastarasis susirado Buzruką Umidą. 

— Ibn Tahiras įvykdė įsakymą. Nizamas al Mulkas negyvas! 

Didieji dajai nuskubėjo pas Hasaną pranešti jam šios naujienos. 

Nuo tada, kai aukščiausiasis karo vadas sužinojo, kad Mirjama 
persipjovė venas, jis dar labiau įsigaužė į vienatvės kiautą. Jo me- 
chanizmas veikė taip, kaip buvo sumanyta, bet savo žnyplėmis jis 
traiškė ir tuos, kurių naikinti neturėjo. Pirma auka patraukė paskui 
save antrą, ši — trečią. Hasanas jautė, kad savo sumanyto įrengi- 
nio nebevaldo kaip anksčiau, jo galia vis stiprėja, plinta ir naikina 
tuos, kurie Hasanui brangūs, reikalingi. 

Štai kur jis atsidūrė, vienišas ir baisus net savo artimiems žmo- 
nėms. Mirjamos savižudybę jis suvokė kaip netektį paskutinio 
žmogaus, kuriam galėjo pasirodyti toks, koks iš tiesų yra. O, kad 
dabar greta atsidurtų Omaras Chajamas! Kaip jis vertintų jo veiks- 
mus? Nepritartų, žinoma, bet suprastų. Šito Hasanui labiausiai ir 
stigo. 

Didieji dajai įžengė į Hasano kambarį. Šis iš jųdviejų iškilmin- 
gos kalbos spėjo, kad jam atnešė svarbią žinią. 

— Emiro kariuomenė sprunka nė neatsigręždama. Tavo ismaili- 
tas nužudė didįjį vizirį. 

Hasanas krūptelėjo. Vieno iš jų trijulės, prisiekusios jaunystėje, 
nebeliko. Dabar kelias laisvas. 

— Ir vis dėlto, - sušnibždėjo Hasanas. — Šio šaitano mirtis yra 
žingsnis į sėkmę. 

Visi trys vyrai kurį laiką tylėjo. Paskui Hasanas paklausė: 

— Ar teko nugirsti, kas atsitiko tam, kuris įvykdė žmogžudystę? 

Buzrukas Umidas truktelėjo pečiais. 

— Na, taip. Kokios čia dar galėtų būti galimybės, išskyrus vieną? 

Hasanas pažvelgė bendražygiams į akis, norėdamas išskaityti 
jų mintis. Abu Alio veidas išreiškė atsidavimą ir pasitikėjimą. Bu- 
zruko Umido - pripažinimą, bemenk žavėjimąsi. 

Hasanas atsiduso. 

— Paskelbkite ismailitams, kad nuo šiandien jie garbintų Ibn Ta- 
hirą kaip labiausiai pasižymėjusį kankinį. O melsdamiesi lai mini 
Suleimano ir Jusufo vardus. Tai mano įsakymas. Nuo šiol mūsų 
kelias nesulaikomai drieksis pirmyn. Visos apsuptos tvirtovės bus 
išlaisvintos. Žygūnas turi tuojau pat leistis į Zur Gumbadaną. Už 
Huseiną Alkeinį privalu atkeršyti. Vos tik Kizilas Sarikas atsi- 
trauks nuo tvirtovės, tegu tenykščiai ismailitai karavanu atgabena 
mano sūnų į Alamutą. 

Hasanas atsisveikino su didžiaisiais dajais, o pats nuėjo į bokšto 
terasą ir iš jos Žiūrėjo, kaip traukiasi emiro kariuomenė. 

Kitą rytą Žygūnai šuoliais pasileido į visas ismailitų tvirtoves. 
Ibn Vakas gavo užduotį užmegzti ryšį su Rudbaru. 

Kai saulė jau leidosi vakarop, pas vyriausiąjį karo vadą atsku- 
bėjo Abu Alis. 

— Įvyko kažkas nesuvokiama, — pratarė jis nuo slenksčio. — Ibn 
Tahiras grįžo į tvirtovę. 


Ta naktis, kai Ibn Tahiras užpuolė didįjį vizirį, jaunuoliui buvo klai- 
kiausia gyvenime. Visas sumuštas ir ištalžytas, surištomis ranko- 
mis ir kojomis, jis tysojo prirakintas prie vidurinio palapinės kuolo. 
Jį graužė šiurpios mintys. Jam vaidenosi, kad girdi griausmingas 

Alamuto senio patyčias. Kaip jis galėjo leistis taip apakinamas ir 
nuo pat pradžių neįžvelgė apgaulės? O, Alache, Alache! Ar jis ga- 
lėjo įsivaizduoti, kad ismailitų vadas, kuriuo visi tikėjo, tikėjo, kad 
jis tarnauja teisybei ir teisingumui, yra toks niekšas mulkintojas! 
Toks šaltakraujis, viską apgalvojantis miglapūtys! O Mirjama, an- 
geliško grožio būtybė, jo bendrininkė, šimtąkart niekšingesnė už 
jį, nes savo niekšybėms vykdyti piktnaudžiavo tauriu meilės jaus- 
mu. O, kaip smarkiai jis dabar ją niekino! 

Naktis, rodos, tęsėsi visą amžinybę. Dilginantis skausmas ne- 
malšo, miegas neėmė. Ar Mirjama buvo siaubingojo senio sugulo- 
vė? Ar juodu drauge šaipėsi iš jo vaikiškos lengvatikystės? Ir jis, 
Ibn Tahiras, dar kūrė apie ją eilėraščius! Svajojo apie ją, ilgėjosi 
jos, gedaudavo. O per tą laiką turbūt tas niekšingas senis žaidė 
su ja, tenkino savo geidulius, mėgavosi vynu ir jos grožybėmis ir 
drauge siuntė į mirtį tuos, kurie juo tikėjo, gerbė ir mylėjo. O, Ala- 
che, Alache, koks siaubingas nušvitimas! 

Bet kaip tai vis dėlto įmanoma? Argi virš mūsų nėra nieko, kas 
nubaustų už tokią piktadarystę? Nieko, kas sustabdytų tokią bjau- 
rastį? | 

Mirjama — kekšė! Ši mintis buvo nepakenčiamiausia. Visas jos 
grožis, protas, lipšnumas tebuvo apgaulė, skirta tokio asilo kaip jis 
akims apdumti! Ne, su tokia gėda jis nesitaikstys. Todėl privalo 
grįžti į Alamutą ir atsiteisti su tuo seniu. Jis įvykdė galvažudystę, 
todėl pats nusipelnė mirties. Ko jam dabar bijoti? 

Ak, ir vis dėlto! Ar Mirjamos grožis nebuvo nuostabiausias ste- 
buklas? Kokią stiprią ugnį ji įplieskė jo širdyje! Sužadino tokią 
ligi šiol nepatirtą galią. O dabar jam galiausiai atsivėrė akys. Ak, 
kad galėtų dar sykį suspausti ją savo glėbyje. Sutrinti, uždusinti iš 
palaimos! 

Kitą dieną jam pranešė, kad didysis viziris mirė. Į Alamutą jo 
dar nesiuntė. Laukė, kokių veiksmų imsis sultonas. 

Sultonas Melik-šachas jau buvo įpusėjęs kelią į Bagdadą, bet 
sužinojęs, kad Nizamas al Mulkas nužudytas, beregint nutraukė 
kelionę. Po dviejų dienų jau atkako į Nahavandą. 

Ant didžiulės pakylos po dangiškai žydru baldakimu, tarp gau- 
sybės vėliavų, vainikų ir apdovanojimų, gulėjo vizirio kūnas, iš- 
kvėpintas, išteptas ir laikinai balzamuotas, aprengtas purpuriniu 
apdaru, su ištaigingu turbanu ant galvos. Juoda kepuraitė ir raša- 
linė su plunksna, viziriškos jo garbės simboliai, buvo padėti kojū- 
galy. Vaškinis veidas, įrėmintas dailios baltos barzdos, atspindėjo 
taurumą ir didingą ramybę. 

Iš įvairių šalies kraštų vienas paskui kitą pačiais eikliausiais 
žirgais atskubėjo vizirio sūnūs. Jie klaupėsi prieš negyvą tėvą ir 
bučiavo šaltus, sustingusius jo pirštus. Verksmas ir aimanos aidėjo 
aplink pakylą. 

Sultonas, išvydęs savo vizirio lavoną, pravirko it vaikas. Trisde- 
šimt metų velionis tarnavo jo giminei! Karaliaus tėvas — Ata begas, 
kaip pelnytai jam buvo suteiktas šis vardas! Dabar sultonas grau- 
džiai atgailavo, kad pastaraisiais metais šiurkščiai elgėsi su viziriu. 
Ir kodėl jis leido moteriškei kištis į valdžios reikalus?! Verčiau jau 
būtų laikęs ją uždarytą hareme kaip kitas. 

Karo stovykloje sultonas sužinojo kraupios galvažudystės 
smulkmenas. Štai, pasirodo, koks yra tikrasis Hasano veidas! Juk 
vietoj vizirio žudikas galėjo nugalabyti jį! Sultoną nupurtė šiurpas. 
Ne, jis neturi leisti pasklisti šiam piktadarysčių užkratui. Hasaną 
būtina pašalinti! O su juo ir visus ismailitus. Visos jo tvirtovės turi 
būti sugriautos iki pamatų. 

Sultonas leido vizirio sūnums pervežti tėvo kūną į Isfahaną ir 
ten iškilmingai palaidoti. O dėl žudiko visi vieningai laikėsi nuo- 
monės, kad reikia įvykdyti paskutinę velionio valią. Šiaip ar taip, 
Alamute jis vis tiek žus, tarė vadai. Todėl sultonas liepė atvesti Ibn 
Tahirą. 

Suraišiotą, visą užtinusį nuo mūšos ir kruviną nuo kirstinių 
žaizdų, sargybiniai įstūmė fedajiną į sultono palapinę. Jį išvy- 
dęs, sultonas nusistebėjo. Per ilgus valdymo metus jis išmoko 
akimirksniu įvertinti žmones. Šis ismailitas visai neatrodė kaip 
žudikas. 

— Kaip galėjai įvykdyti tokią baisią žmogžudystę? 

Ibn Tahiras pamažu išsipasakojo. Nė vienas jo Žodis nebuvo 
apsimestinis ar išgalvotas. Sultoną išpylė šaltas prakaitas. Jis ge- 
rai išmanė istoriją. Bet tai buvo kraupiausias pasakojimas, kokį tik 
jam yra tekę išgirsti. 

— Ar dabar matai, kad buvai viso labo įrankis niekšingo kalnų 
senio rankose? — paklausė sultonas, kai jaunuolis baigė pasakoti. 

— Dabar degu troškimu išpirkti savo kaltę ir išvaduoti pasaulį 
nuo Alamuto siaubūno. 

— Aš pasitikiu tavimi ir siunčiu tave į Alamutą. Trisdešimt karių 
tave nulydės iki tvirtovės. Stenkis neišsiduoti. Pažabok savo niršu- 
lį, kol būsi įleistas pas valdovą. Esi Žvitrus ir nuovokus jaunuolis. 
Tau pavyks atlikti užduotį. 

Viską sutvarkęs, sultonas vėl patraukė į Bagdadą. 


Trisdešimt raitelių, lydinčių Ibn Tahirą į Alamutą, jojo it viesulas. 
Tačiau Žinia apie vizirio mirtį juos aplenkė viena diena. Tarp Rė- 
jaus 1r Kazvino jie sutiko didžiulius būrius karių, kurie traukėsi 
iš Alamuto apsiausties. Iš jų sužinojo, kaip ta Žinia paveikė emirą 
ir jo kariuomenę. Taigi iškilo pavojus, kad Ibn Tahiro palyda gali 
įkliūti kokiam nors ismailitų pulkui į nagus. 

Ibn Tahiras tarė: 

— Žinau slaptą kelią anapus Šahrudo. Juo galėtume keliauti ga- 
nėtinai saugiai. 

Fedajinas nusivedė sultono karius prie atlajos ir jie be vargo 
perbrido upę. Tada vyrai priėjo takelį, palei upę vinguriuojantį kal- 
no papėde tarp aštriabriaunių uolynų ir krūmynų. Jie jojo Alamuto 
link, kol pirmasis iš jų pranešė, jog priešais atjoja nepažįstamas 
raitininkas. Kariai išsislapstė krūmuose abipus takelio ir ėmė lauk- 
ti pasaloje. 

Pagaliau 1r Ibn Tahiras pamatė artėjantį raitelį. Pažino Ibn 
Vaką. Jį apniko keistas slogutis. „Tikriausiai Seiduna jį nusiuntė į 
Rudbarą“, - dingtelėjo jam. Nors ir priekaištavo sau, bet vis dėlto 
troško, kad fedajinas išvengtų pasalos. „Pagaliau juk jis nekaltas, — 
guodėsi Ibn Tahiras. — Jis yra lygiai tokia pati senio apgaulės auka 
kaip ir aš.“ Be to, jaunuolis vis dar jautė keistą priklausomybę Ala- 
muto bendruomenei. 

Netrukus Ibn Vakas prijojo visai arti jų. Ir buvo žaibiškai ap- 
suptas. Atstumas buvo per mažas, kad galėtų gintis ietimi. Numetė 
ginklą ant žemės. Išsitraukė kardą. 

— Ateik, Al Mahdi! 

Sušukęs, Ibn Vakas pasileido į užpuolikų būrį. Arčiausiai sto- 
vintys vyrai atsitraukė, išsigandę tokio veržiumo. Ibn Tahiras per- 
balo. Jam sudiegė širdį. Prisiminė pirmą mūšį prie tvirtovės, kai 
iš turko rankų išplėšė vėliavą. Prieš akis išvydo Suleimaną, kaip 
šis metėsi ant žemės ir užstaugė iš įtūžio, kad Abu Soraka neleido 
jam eiti į mūšį. Regėjo kylantį ismailitų didingumą ir galią. Dabar 
gausi sultono kariuomenė išsiskirstė, pabūgusi Alamuto stipry- 
bės. Naujasis pranašas kreipėsi į Irano žmones. Didis ir baisus 
pranašas... Ibn Tahiras padėjo galvą ant žirgo sprando ir tykiai 
pravirko... 

O Ibn Vakas, narsiai besigrumdamas, mažne išsikovojo laisvą 
kelią. Jo kardo kirčiai it kruša pabiro ant užpuolėjų skydų ir šalmų. 
Tada vienas iš jų nušoko nuo žirgo, griebė nuo žemės fedajino ietį 
ir suvarė jo žirgui į pilvą. Gyvūnas atsistojo piestu, paskui nuvirto 


471 


Vladimir Bartol 


ant žemės ir prispaudė savo raitelį. Ibn Vakas mitriai išsiropštė 
iš po arklio. Bet jį čia pat pasitiko smūgis kuoka per galvą ir par- 
griovė. Apalpusį fedajiną vyrai surišo. Paskui nuskalavo žaizdą ir 
atgaivino, užpylę vandens. 

Pramerkęs akis, sužeistasis priešais išvydo tik Ibn Tahirą. Prisi- 
minė, kad aną dieną šis buvo paskelbtas palaimintuoju. Ibn Vakas 
pakraupo. 

— Vadinasi, aš miręs? — baikščiai paklausė jis. 

Tučtuojau prie jo priėjo priešų pulko vadas. Ibn Vakas išpūtė 
akis. Paskui jam vėl pasidarė silpna ir jis prarado sąmonę. 

Ibn Tahiras papurtė jį už peties. 

— Pabusk, Ibn Vakai. Ar iš tikrųjų manęs neatpažįsti? 

Sužeistajam atnešė vandens. Šis godžiai jį išgėrė. 

— Tu - Ibn Tahiras? Ir esi gyvas? Ką veiki tarp jų? 

Ibn Vakas kinktelėjo priešų pulko vado pusėn. 

— Grįžtu į Alamutą, kad paskersčiau didžiausią visų laikų me- 
lagį ir mulkintoją. Hasanas Ibn Saba nėra pranašas, o niekšingas 
apgavikas. Rojus, į kurį tada mus nuvedė, yra kitados čia gyvenu- 
sių Giliano karalių sodai kitapus tvirtovės. 

Ibn Vakas sukluso. Paskui jo veidą iškreipė paniekos šypsnys. 

— Išdavikas! 

Ibn Tahiro veidą užliejo raudonis. 

— Tu netiki manimi? 

— Tikiu tik priesaika, kurią daviau Seidunai. 

— Ir vis dėlto jis mus apmulkino! Kaip tokios priesaikos galima 
laikytis?! 

— Jos padedami sutriuškinome sultono kariuomenę. Dabar visi 
ismailizmo priešai dreba prieš mus. 

— Už tai turite dėkoti mums. Aš nužudžiau didįjį vizirį. 

— Mums jau sakė. Todėl aukščiausiasis karo vadas tave paskelbė 
kankiniu. O dabar grįžti, kad nužudytum ir jį? 

— Jeigu anksčiau būčiau žinojęs tai, ką Žinau dabar, būčiau nu- 
galabijęs tik jį. 

— Jį nužudyti?! Jo įsakymu visų mūsų akyse Suleimanas pasi- 
pjovė, o Jusufas nušoko nuo bokšto. Ir abiejų veiduose net mirties 
akivaizdoje švytėjo aukščiausia palaima. 

— O, tas beširdis žudikas! Skubėkime, skubėkime! Kuo greičiau 
suvarysiu peilį jam papilvėn, tuo greičiau pasaulis bus išvaduotas 
nuo jo rezgamų piktybių! 

Kariai nujojo toliau. Likus maždaug pusei parasango" iki Ala- 
muto, raiteliai sustojo. 

— Dabar jok į tvirtovę, — tarė pulko vadas. — Belaisvį mes pa- 
siliekame kaip įkaitą. Linkiu, kad tau pavyktų atkeršyti. Teduoda 
Alachas tau lengvą mirtį. 

Ibn Tahiras raitas perjojo upę. Kitame krante susirado vietą, 
kur buvo andai paslėpęs savo drabužius. Apsivilko juos ir nujojo 
tarpeklio link. Jo palydovai lydėjo jį akimis, kol dingo iš akiračio. 
Tada vadas įsakė grįžti į Rėjų. 

Bokšte prie tarpeklio sargyba atpažino Ibn Tahirą ir jį priėmė. 
Nuleido tiltą. Kai kariai išvydo fedajiną, sužiuro į jį kaip į žmogų, 
grįžusį 1š ano pasaulio. 

— Turiu pasikalbėti su Seiduna. Ir tuojau pat! — pasakė Ibn Ta- 
hiras budinčiam pulkininkui. — Turiu jam labai svarbių naujienų iš 
sultono stovyklos. 

Pulkininkas nubėgo pas Abu Alį, o šis — pas Hasaną. 

Ibn Tahiras laukė niūrus, kupinas ryžto. Troškimas suvesti sąs- 
kaitas su mulkintoju užslopino baimę. Instinktyviai pačiupinėjo 
trumpą kardą, kurį nešiojosi po apdaru. Už juosmens turėjo paslė- 
pęs durklą, o rankovėje —- užnuodytą rašiklį, kuriuo nužudė didįjį 
vizirį. 


* Istorinis Irano ilgio matas, maždaug 5,6 km. 

Išgirdęs žinią, kad grįžo Ibn Tahiras, Hasanas sustojo netaręs nė 
žodžio. Spoksojo į Abu Alį ir visai pamiršo, kad šis stovi priešais. 
Mintys zujo nelyginant pelė, ieškanti išsigelbėjimo iš pelėkautų, 
mat Hasanas stengėsi suvokti šį neįtikėtiną įvykį. Galiausiai ėmė 
nujausti, kas galėjo nutikti. 

— Eik. Tegu Ibn Tahiras ateina pas mane. Liepk sargybai jį pra- 
leisti. 

Penkis savo eunuchus pastatė už uždangos prieškambaryje. Įsa- 
kė jiems sučiupti ateisiantį vyrą, nuginkluoti jį ir surišti. 

Tada pradėjo laukti. 

Išgirdęs, kad vyriausiasis karo vadas kviečiasi jį ir kelias atvi- 
ras, Ibn Tahiras Žaibiškai susitelkė. „„Privalau pasiekti savo tiks- 
lą, — tarė sau, - Alache, padėk man!“ Fedajinas prisiminė Abdulo 
Maliko pratybas. Atsižvelgė į tai, kad Hasanas gali paspęsti jam 
spąstus. Kad tik pavyktų nusigauti į jo kambarį! 

Išbalęs ir tvirtos valios, jis įžengė į valdovo kuorą. Vieną ranką 
laikė prie kardo kriaunos po apdaru, kitą — laikė parengęs staiga 
sugriebti durklą. Žingsniuodamas pro juodus sargybinius, šiek tiek 
svirduliavo. Nė nekrustelėdami, afrikiečiai stovėjo prie visų durų 
ir koridorių angose. Fedajinas susitvardė ir neatsigręžė. Žengė vis 
sparčiau. 

Laiptais jaunuolis užkopė į viršų. Baisusis sargybinis su kuoka 
irgi nekreipė į jį dėmesio. Dabar jis privalo veikti labai ryžtingai 
ir teįvyksta, kas turi įvykti. Ibn Tahiras Žvitriai apmetė žvilgsniu 
koridorių. Prie valdovo prieškambario durų stovėjo sargybinis. Jis 
pakėlė uždangą ir mostu parodė Ibn Tahirui, kad šis įeitų. 

Fedajinui per nugarą nubėgo šaltukas. ,„Mikliau, mikliau! — 
drąsino save jaunuolis. — Reikia kuo greičiau viską baigti“ Apdai- 
riai, kupinas ryžto ir suspaudęs lūpas, Ibn Tahiras įžengė. 

Nelauktai pasipylė kietų kumščių smūgiai. Rankos mėgino su- 
griebti jį už riešo. Smarkiai užsimojęs, jaunuolis išsilaisvino ir išsi- 
traukė kardą. Kirtis į pakaušį parvertė jį ant grindų. Keli milžinai 
supuolė ant jo ir surišo rankas ir kojas. 

— O, koks aš kvailys! — užstaugė Ibn Tahiras. 

Iš baimės ir bejėgiško įtūžio griežė dantimis. 

Iš savo kambario išėjo Hasanas. 

— Įsakymas įvykdytas, Seiduna. 

— Gerai. Eikite į koridorių ir ten palaukite. 

Jis pažvelgė į Ibn Tahirą, surištą ir tysantį prieš jį ant grindų, ir 
keistai nusijuokė. 

— Piktadarys! Nekaltųjų budelis! Ar tau dar negana kraujo?! 

Hasanas paklausė, tarsi nebūtų išgirdęs užgauliojimų: 

— Ar įvykdei įsakymą? 

— Kam dar klausi, mulkintojau? Pats puikiai Žinai, kaip mane 
apmovei. 

— Teisingai. Kaip tau pavyko čia grįžti? 

Ibn Tahiras liguistai nusižvengė. 

— A, štai kas tau rūpi? Grįžau, kaip matai. Grįžau tam, kad su- 
varyčiau durklą tau papilvėn. 

— Ne taip lengva bus tai įvykdyti, mano didvyri. 

— Matau. Ir antrą kartą leidausi apkvailinamas. 

— Kodėl gi? Kaip fedajinas buvai įšventintas mirti. Paskelbėme 
tave kankiniu. O tu grįžai mūsų gluminti. Mums teks kuo skubiau 
nusiųsti tave į žadėtąjį rojų. 

— Žinau. Melagi tu! Į Giliano karalių sodus mus nuvedei, o pas- 
kui kaip koks mugės juokdarys pririetei, kad atvėrei vartus į rojų. 
Ir aš dėl to ėjau papjauti tauraus žmogaus, kuris net savo mirties 
valandą padarė gerą darbą — atvėrė man akis. Koks tu siaubūnas! 

— Nurimk, Ibn Tahirai. Taip, kaip tu, apakinta gyvena beveik 
visa Žmonija. 

— Ir kaip gali būti kitaip?! Kai jų pasitikėjimu piktnaudžiauja 
tie, kuriais Žmonės labiausiai pasitiki? O, kaip aš tavimi tikėjau! 
Bet ką būčiau galėjęs pagalvot, tik ne tai, kad tu, kurį pusė isla- 
miškojo pasaulio laikė pranašu, esi mulkintojas ir miglapūtys. Kad 
tyčia klaidini tau atsidavusius sekėjus! Kad jų ištikimybę pasitelki 
savo piktiems kėslams įgyvendinti! 

— Ar turi dar kokį nors pageidavimą? 

— Būk tu prakeiktas! 

Hasanas šyptelėjo. 

— Šių žodžių bijau mažiausiai. 

Ibn Tahiras suglebo. Tarsi susitaikė. 

— Norėčiau tavęs šio to paklausti, kol dar manęs nenužudei. 

— Klausk. 

— Kaip galėjai sugalvoti tokį niekšingą sumanymą ir įgyvendin- 
ti per mus, žmones, kurie tau prisiekė krauju ir širdimi? 

— Ar nori išgirsti rimtą paaiškinimą? 

— Taip. Noriu. 

— Tuomet klausykis... Tegu tai bus tau paskutinė malonė... Savo 
šalininkams sakiau, kad esu arabų kilmės. Mano priešininkai 
įrodinėjo, kad nesu. Ir tai tiesa. Turėjau dėtis arabu, nes jūs, ira- 
niečiai, gėdijatės savo kilmės. Nes jums kur kas šaunesni atro- 
do atėjūnai iš kraštų, kuriuose gyveno Pranašas, tegu jie ir būtų 
paskutiniai valkatos. Mat jūs pamiršote, kad esate palikuonys 
Rustamo ir Suhrabo, Minučeherio ir Feriduno; kad esate Irano 
karalių, Chosrovų, Ferhadų ir kitų šlovingų didvyrių palikuonys. 
Pamiršote, kad jūsų kalba, gražioji pehlevi kalba, yra ir Firdousi, 
Ansari ir daugybės kitų poetų kalba. Iš arabų pirmiausia perėmėte 
tikėjimą ir dvasinę valdžią. O dabar sudėjote ginklus prieš tur- 
kus, tuos arkliavagius iš Turkestano! Jau pusšimtį metų leidžiate, 
kad jus, išdidžius Zaratustros sūnus, valdytų seldžiukų šunsnu- 
kiai! Jaunystėje drauge su viziriu, kurį nužudei, ir Omaru Cha- 

jamu prisiekėme, kad pagal savo išgales padarysime viską, idant 
nuverstume seldžiukų apsišaukėlius. Pasižadėjome iškilti kuo 
aukščiau, kad mūsų įtaka būtų didesnė, prisiekėme, kad siekdami 
šio tikslo talkinsime vienas kitam. Aš savo įrankiu pasirinkau 
Alijaus sekėjus, kurie priešinosi Bagdadui, podraug ir seldžiu- 
kams. O viziris stojo jiems tarnauti. Iš pradžių pamaniau, kad tai 
tik priemonė, kurią jis pasirinko, kad vykdytų mūsų priesaiką. 
Bet kur tau! Kai pasikviečiau jį ir paprašiau paaiškinti, jis tik 
nusijuokė ir ėmė stebėtis, kad aš vis dar užsidegęs „tomis jaunys- 
tės paikystėmis“. Tiek man tepadėjo, kad įtaisė į sultono rūmus. 
Bet netrukus jam teko įsitikinti, kad likau ištikimas mūsų andai- 
nykštei priesaikai. Tada jis pergudravo mane ir išginė iš rūmų. O 
pamatęs, kaip stiprėja mano įtaka, panūdo mane sunaikinti. Pa- 
žadėjo dešimt tūkstančių auksinių už mano galvą! Štai kaip pasi- 
baigė mūsų jaunystės svajos. Viziris įsitaisė prie lovio ir bernavo 
atėjūnams; Omaras Chajamas gėrė vyną, mylėjo moteris, verkė 
prarastos laisvės ir šaipėsi iš viso pasaulio. O aš neatlyžau. Bet 
ši ir kitos patirtys galutinai atvėrė man akis. Suvokiau, kad žmo- 
nės yra riboti ir tingūs, neverta dėl jų aukotis. Perniek šaukiau ir 
kviečiau. Manai, jog daugumai žmonių rūpi tiesa? Kur tau! Jie 
reikalauja neliesti skurdaus jų pasaulėlio ir poringių, kuriomis 
peni savo alkaną vaizduotę. O gal manai, kad jiems rūpi teisin- 
gumas? Nebenorėjau daugiau apsigauti. Jei Žmonija yra tokia, 
tuomet pasinaudok jos silpnybėmis, kad pasiektum savo didžio 
tikslo, tokio, kuris Žmonijai duos naudos, nors ji to nesuvokia. 
Tad pabeldžiau į žmonių kvailybės ir lengvatikystės duris. Vei- 
kiau per jų polinkį į malonumus, savanaudiškus potroškius. Ir 
durys atsilapojo. Tapau Žmonių pranašu, kurį pažinai ir tu. Dabar 
minios seka paskui mane. Aš sudeginau visus tiltus. Privalau eiti 
pirmyn. Tiktai pirmyn, kol bus sugriauta seldžiukų karalystė... 
Ar ne? Tau sunku mane suprasti?.. Ar?.. 

Ibn Tahiras klausėsi įsmeigęs akis į Hasaną. Visko būtų tikėję- 
sis, tik ne tokios Hasano gynybos - ir dar kokios gynybos! 

— Tu pasakei, kad jūsų, fedajinų, tikėjimas buvo tvirtas. Tikrai 
ne! Aš savo šešias dešimtis metų nugyvenau nuolatinio mirties pa- 
vojaus akivaizdoje. Ir jei būčiau žinojęs, kad mirdamas išvaduosiu 
šlovingą Irano sostą nuo svetimų užgrobėjų, būčiau puolęs į mirtį, 
nė nesitikėdamas jokio atpildo kokiame nors rojuje! Taip, šitaip 
tada mąsčiau. Bet suvokiau, kad jeigu nuo sosto nuversiu vieną, į jo 
vietą sės kitas. Vadinasi, niekas negebėtų pasinaudoti mano mirti- 
mi visų labui. Šitaip buvau priverstas rasti kitų žmonių, kurie būtų 
pasirengę vietoj manęs nušnioti aukštas galvas. Savanoriškai nie- 
kas nebūtų norėjęs to daryti. Nes niekas taip sąmoningai nesuvokė 
savo užduoties ir nebuvo apimtas tokio didžiulio pasididžiavimo, 
kad galėtų pasiaukoti dėl šio tikslo. Turėjau rasti kitą priemonę. Ši 
priemonė... Ši priemonė yra dirbtinis rojus kitapus tvirtovės, Gilia- 
no karalių sodai, kaip neseniai visiškai teisingai pasakei. Kur gy- 
venime prasideda apgaulė ir baigiasi tiesa? Sunku pasakyti. Tu dar 
per jaunas, kad tai suprastum. Bet jei būtum mano metų! Tuomet 
suvoktum, kad tas rojus, kurį žmogus laiko rojumi, iš tikrųjų jam 
ir yra rojus. Ir ten patiriami malonumai jam yra tikri. Jei nebūtum 
praregėjęs, būtum miręs kupinas palaimos, kaip mirė Suleimanas 
ir Jusufas... Ar bent kiek mane supratai? 

Ibn Tahiras, apimtas nuostabos, pakraipė galvą. 

— Man regis, pradedu tave suprasti. Pažinimas yra baisus. 

— Ar žinai, kas yra Al Arafas? 

— Žinau, Seiduna. Tai siena, skirianti rojų ir pragarą. 

— Teisingai..Yra pasakyta, kad ant tos sienos atsiduria tie, kurie 
kovojo dėl tauraus tikslo prieš tėvų valią 1r žuvo laikydami kardą 
rankoje. Į rojų jiems kelias užkirstas, o pragaro jie nenusipelnė. 
Jų dalia — matyti tiek vieną, tiek kitą pusę. Idant pažintų! Taip, Al 
Arafas yra tų, kuriems atsivėrė akys ir kurie turi drąsos gyventi 

pagal atrastą pažinimą, galvosenos metafora. Pažvelk! Kai tikėjai, 
buvai dausose. Dabar, kai matai ir neigi, nugarmėjai į pragarą. Ant 
Al Arafo nėra vietos nei džiaugsmui, nei nusivylimui. Al Arafas 
yra gėrio ir blogio svarstyklės. Ilgas ir status kelias veda į jį. Ne- 
daugeliui duota tai suprasti. Dar mažiau atsiranda tų, kurie išdrįsta 
šiuo keliu eiti. Nes Al Arafe būsi vienas. Tai — skirtis tarp tavęs ir 
kitų žmonių. Kad čia, viršuje, ant sienos, išsilaikytum, tavo širdis 
turi surambėti... Ar dabar supranti? 

Ibn Tahiras sudejavo: 

— Tai kraupu. 

— Kas tau atrodo taip kraupu? 

— Kad taip vėlai viską supratau. Tik dabar turėčiau pradėti gyventi. 

Hasanas skvarbiai pasižiūrėjo į jaunuolį. Jo veidas pragiedrėjo. 
Tačiau kai uždavė klausimą, jo balse dar skambėjo šioks toks ne- 
pasitikėjimas: 

— Na, ir ką gi darytum, jei tik dabar pradėtum gyventi? 

— Pirmiausia norėčiau pažinti viską, ką iki šiol pažino kilniausi 
protai. Norėčiau ištyrinėti visus mokslus, įsiskverbti į visas visatos 
ir gamtos paslaptis. Aplankyčiau Žymiausias pasaulio mokyklas, 
perversčiau visas bibliotekų knygas... 

Hasanas nusijuokė. 

— O kaip meilė? Ar apie tai pamiršai? 

Ibn Tahiro veidas apniuko. 

— Šito blogio verčiau vengsiu. Moterys neturi gėdos jausmo. 

— Na jau, na jau, iš kur taip viską Žinai? 

— Tu Žinai geriau... 

— Užuomina apie Mirjamą? Tuomet žinok, kad ji ilgai prašė ta- 
vęs pasigailėti. Prašė pasigailėti jūsų visų! Jos nebėra. Ji persipjovė 
venas ir nukraujavo. 

Ibn Tahiras loštelėjo atgal. Širdį jam suspaudė graužulys. Taip, 
vis dar ją mylėjo. 

— Kas nori patekti į Al Arafą, turi valdyti ir meilę. 

— Šitai suprantu. 

— Ką dabar manai apie mane? 

Ibn Tahiras šyptelėjo. 

— Tapai man gerokai artimesnis. 

— Galbūt dabar supranti ir tai, ką reiškia keturiasdešimt metų 
apmąstyti pasaulį, kai širdyje glūdi didis užmojis? Ir dvidešimt 
metų ieškoti galimybių, kaip įkūnyti didžią svajonę? Tokia svajo- 
nė, toks sumanymas prilygsta įsakymui, kurį tau duoda nežinomas 
vadas. O aplinkinis pasaulis yra nelyginant priešų kariuomenė, 
kuri laiko apsiautusi tavo tvirtovę. Privalai gyvas išsmukti iš jos, 
jei nori prasibrauti pro priešo gretas ir įvykdyti šį įsakymą. Pri- 
valai būti narsus, bet drauge išnešti sveiką kailį. Įžūlus ir kartu 
apdairus... Ar supranti? 

— Taip, dabar praregiu, Seiduna. 

— Ar vis dar manai, kad esu niekingas piktadarys? 

— Ne. Žvelgiant iš tokių pozicijų, kurias man dabar atvėrei, tu 
nesi piktadarys. 

— Ar turėtum drąsos keliauti į Al Arafą? 

— Nuo šiol nebeturiu jokio kito troškimo. 

Hasanas priėjo prie fedajino ir perpjovė jį pančiojusias virves. 

— Kelkis. Tu laisvas. 

Ibn Tahiras išsprogino akis. 

— Ko nori iš manęs? Nesuprantu... - suvebleno jis. 

— Tu - laisvas! 

— Ką? Aš? Laisvas? Aš, atėjęs tavęs nužudyti? 

— Ibn Tahiro daugiau nėra. Dabar tu vėl esi Avanis. Ir jau pradė- 
jai kopti į Al Arafą. Varnas varnui akies nekerta. 

Ibn Tahiras pravirko. Puolė Hasanui į kojas. 

— Atleisk! Atleisk! 

— Palik šią vietą, sūnau mano. Mokykis ir pažink. Nieko nebi- 
jok. Atmesk visus prietarus. Lai niekas nebūna tau per aukštai ir 
niekas per žemai. Patirk viską. Būk narsus. Kai neberasi nieko, ką 
tau galėtų duoti pasaulis, grįžk. Galbūt manęs jau nebebus. Bet 
mano sekėjai liks. Būsi čia draugiškai priimtas, aš tuo pasirūpin- 
siu. Tada jau būsi užkopęs į Al Arafą. 

Ibn Tahiras skubriai pakštelėjo jam į ranką. Hasanas pakėlė jį 
nuo grindų ir ilgai, skvarbiai žvelgė jam į akis. Paskui apsikabino 
ir pabučiavo. 

— Mano sūnau... — suverkšleno, jo akys sudrėko. — Mano pa- 
senusi širdis džiaugiasi tavimi. Duosiu tau pinigų. Įsakysiu, kad 
suruoštų viską, ko prireiks kelionei... 

Ibn Tahiras buvo nepaprastai sujaudintas. 

— Ar galėčiau dar sykį užmesti akį į sodus? 

— Eime į bokšto terasą. 

Juodu pakilo į aikštelę ir pažvelgė į sodus. Ibn Tahiras atsiduso. 
Graudulys jį įveikė. Jaunuolis padėjo galvą ant sienos ir davė valią 
ašaroms. 

Paskui juodu grįžo į vidų ir Hasanas davė visus reikalingus nu- 
rodymus. Ibn Tahiras pasiėmė savo daiktus. Taip pat eilėraščius. 
Jie — brangus atminimas. Tą pačią dieną jis išjojo iš tvirtovės, gerai 
ginkluotas, aprūpintas pinigais ir nešuliniu asilu. Ryškiai spigino 
saulė. Jaunuolis žvalgėsi aplinkui plačiai atmerktomis akimis. Vi- 
sas pasaulis jam atrodė atgimęs ir naujas. Jautėsi taip, lyg tik dabar 
būtų praregėjęs. Į tūkstančius klausimų reikėjo rasti atsakymus. 
Fedajinas Ibn Tahiras išties mirė. Gimė filosofas Avanis... 

Hasanas į savo kambarius grįžo širdimi, kupina dar nepažinto, 
nuostabaus jausmo. Po kurio laiko pas jį atlėkė labai uždusę didieji 
dajai. 

— Ką tai reiškia? Ar Žinai, kad Ibn Tahiras išjojo iš tvirtovės? 
Visi jį matė. 

Pralinksmėjęs Hasanas sukrizeno. 

— Suklydote, brangieji. Jus apgavo jūsų akys. Ibn Tahiras mirė 
kankinio mirtimi už ismailizmo idėją. Veikiausiai tai buvo kas 
nors kitas. Aš nieko nežinau... Tiesa, man atsitiko malonus daly- 
kas, turiu judviem apie tai pasakyti: įgijau sūnų... 

Didieji dajai susižvalgė ir pakinkavo galvas. 


Pulkas, lydėjęs Ibn Tahirą į Alamutą, drauge su nelaisvėn paimtu 
Ibn Vaku artėjo prie Nahavando. Visą kelią kariai gaudė žinias. 
Laukė, kada pasklis žinia, kad ismailitų vadas nužudytas. Tačiau 
šios Žinios taip ir neišgirdo. 

Nahavande Fahras al Mulkas, nužudyto didžiojo vizirio sūnus, 
norėdamas atkeršyti už tėvą, o drauge nuslėpti tai, kad tikrasis Žu- 
dikas paspruko, liepė iškilmingai nukirsti galvą Ibn Vakui kaip 
vizirio žudikui... 

O Ibn Tahiras kirto Irano karalystės sieną ir atsidūrė Indijoje. 


Alamutas 


Devynioliktas skyrius 


Žinia apie vizirio mirtį apskriejo visus pakraščius, nešama lakių 
Žžygūnų, ir šiurpino žmones visoje milžiniškoje seldžiukų valsty- 
bėje. Ji sukėlė aibę netikėtų pasekmių, visuotinę sumaištį ir pasėjo 
netikrumo jausmą. 

Zur Gumbadano tvirtovės, stūksančios netoli ismailitų forto 
Girdkucho Chuzestane, įgula buvo benusigaluojanti iš troškulio 
ir bado, mažai tetrūko, kad pasiduotų, tik staiga per vieną naktį 
ją, kaip 1r Alamutą, apsiaustyje laikę pulkai pasitraukė. Didysis 
viziris, pikčiausias ismailizmo priešas, mirė. Jo tęsėjas Tadažas al 
Mulkas buvo laikomas Hasano bičiuliu. Taigi Kizilo Sariko pulkai 
savavališkai atsitraukė ir išsisklaidė, nesulaukę, kol pulkininkas 
gaus įsakymą iš sultono arba naujojo vizirio. Hasano žygūnas, ne- 
šęs Huseino Alkeinio įpėdiniui, šeichui Benui Atašui, įsakymą 1š- 
duoti didžiojo dajaus žudiką, į tvirtovę pateko visiškai laisvai. Jau 
kitą dieną gausus ir puikiai ginkluotas karavanas išgabeno grandi- 
nėmis sukaustytą Hoseiną į Alamutą. 

Žinia apie didžiojo vizirio nužudymą pagaliau pasiekė ir vy- 
riausiąjį sultono sūnų Barkiaroką, tuo metu prie Indijos sienų 
slopinusį sukilėlių maištą. Jis perleido vadovavimą daliai kariuo- 
menės savo broliui Sandžarui ir su kitais pulkais nedelsdamas 

pasileido į Isfahaną ginti savo, kaip paveldėtojo, teisių ir stoti sker- 
sai kelio galimiems pamotės Turkan Hatunos ir jos vizirio Tadžo 
al Mulko kėslams. 

Per tą laiką Isfahane Tadžas al Mulkas jau buvo viską paren- 
gęs tam, kad sosto įpėdiniu būtų paskelbtas keturmetis Muchame- 
das. Pagrindinio šio sumanymo priešininko nebeliko ir abejojantis 
sultonas, kovodamas su jauniausia ir nepaprastai ryžtinga Žmona, 
neteko rėmėjo. Kaip tik tuomet Bagdade jis išgyveno didžiausios 
šlovės ir iškilmingumo dienas. Be kalifo, sultonui nusilenkė dau- 
giau kaip tūkstantis pavaldžių karalių, kunigaikščių ir didžiūnų iš 
visų jo karalystės kraštų. Sultonas puikavosi, pasiekęs šlovės ir ga- 
lios viršūnę. Net jo daugiamečio ištikimo patarėjo mirtis negalėjo 
apkartinti didybės jausmo. Sultonas daugiau nieko negeidė. Jautėsi 
visiškai laimingas. 

Žinia, kad sultono kariuomenės daliniai atsitraukė nuo Alamu- 
to ir Zur Gumbadano, apdairiajam Tadžui al Mulkui reiškė pavojų, 
kurį kelia vakarykštis jo sąjungininkas Hasanas. Dabar, užėmęs 
Nizamo al Mulko, didžios Irano karalystės valdytojo, vietą, jis pa- 
juto visą atsakomybės naštą už tvarką ir taiką valstybėje. Griežtas 
sultono įsakymas beatodairiškai pulti ir sunaikinti ismailitus jam 
buvo itin parankus. Tuoj pat atstatydino emirą Arslaną Tašą ir Ki- 
zilą Sariką, O į jų vietas paskyrė du jaunus ir ryžtingus turkų pul- 
kininkus, kurie turėjo suburti ir surikiuoti išsibarsčiusius pulkus ir 
iš naujo pulti Alamutą ir Zur Gumbadaną. 


— Pastaruoju metu daug nerimavome, — tarė Hasanas didiesiems 
dajams. — Reikia atsipūsti, pasirengti tolimesnei kovai. Taip pat 
turime užkišti spragas, atsiradusias mūsų bendruomenėje. Taigi, 
pamėginkime pasiekti garbingą taiką su sultonu. 

Fedajinui Halfai buvo įsakyta nujoti pas sultoną į Bagdadą ir 
įteikti surašytas sąlygas. Štai ką Hasanas pasiūlė sultonui: grąžin- 
ti ismailitams pilis ir tvirtoves, priklausiusias jiems prieš didžiojo 
vizirio karo Žygius. Sultonas turi atlyginti žalą už sugriautas tvirto- 
ves. Atsakomasis žingsnis - Hasanas įsipareigoja nebeužimti naujų 
buveinių. Drauge jis yra pasirengęs ginti visą Šiaurinę sieną nuo 
barbarų įsiveržimų. O už pasienio kariuomenės išlaikymą sultonas 
kasmet privaląs mokėti penkiasdešimt tūkstančių auksinių. 

Dėdamas savo antspaudą ant šio laiško, Hasanas neištvėrė ne- 
nusijuokęs. Jis puikiai suvokė, kad jo pasiūlymas yra nemažas iš- 
šūkis. Jam buvo įdomu, kaip į šį laišką reaguos sultonas. Juk Ha- 
sanas iš visagalio Irano valdovo reikalavo nei mažiau, nei daugiau, 
o mokėti duoklę! 

Halfą, nors jis buvo įgaliotas pasiuntinys, jau Hamadane sučiu- 
po sultono statytiniai ir sukaustytą grandinėmis nuvarė į Bagdadą. 
Sultonui Hasano laišką asmeninės sargybos viršininkas atnešė per 
patį iškilmių įkarštį. Valdovas sulaužė antspaudą ir mikliai per- 
skaitė laišką. Perbalo. Jo lūpos ėmė virpčioti iš įniršio. 

— Per tokią šventę drįsti man rodytis akyse su tokia akiplėšiška 
rašliava?! — užstaugė ant viršininko. 

Šis puolė ant žemės prieš sultoną. Ėmė maldauti pasigailėjimo. 

— Štai, skaityk! — šaukė sultonas. 

Dvariškiams įsakė išsiskirstyti. Ir tik tada leido prasiveržti vi- 
sam susitelkusiam įtūžiui. Nuplėšė užuolaidas ir kilimus nuo langų 
ir sienų, sudaužė viską, kas pakliuvo po ranka, ir netekęs spėkų, 
vos dūsuodamas, suglebo ant pagalvių. 

— Atveskite man tą piktadarį! - paliepė užkimusiu balsu. 

Sargyba atvedė Halfą, surištą ir nepaprastai persigandusį. 

— Kas tu?! 

Halfa mikčiodamas atsakė. 

— Fedajinas?! Vadinasi, profesionalus žudikas! — sustūgo sultonas. 


485 


Vladimir Bartol 


Jis prišoko prie Halfos ir parvertė jį ant grindų, ėmė trypti jau- 
nuolį kojomis ir bemaž pašėlo iš siuto. Galiausiai išsitraukė kardą 
ir negyvai užkapojo nelaimėlį pasiuntinį. 

Kaip netikėtai sultonui kilo įsiūčio priepuolis, taip netikėtai jis 
ir išgaravo. Išvydęs negyvėlį, valdovas kaipmat atsitokėjo. Ėmė 
klausinėti raštininko ir savo asmeninės sargybos pulkininko pa- 
tarimo, ką jam atsakyti į tokį neregėtai begėdišką Hasano akiplė- 
šiškumą. 

— Didenybe, paskubinkite karo žygį prieš ismailitus, — patarė 
pulkininkas. 

— Bet ir į šį įžūlų akibrokštą būtina duoti deramą atsaką, - įsi- 
terpė sekretorius. — Leiskite Jūsų Didenybės vardu surašyti jam 
atsakymą. 

Vyrai nusprendė išsiųsti pasiuntinį į Alamutą. Laiške sekre- 
torius išvadino Hasaną galvažudžiu, tėvynės išdaviku ir Kairo 
kalifo pakaliku. Įsakė jam nedelsiant atlaisvinti visas neteisėtai 
pasiglemžtas tvirtoves. Kitaip iš jų buveinių akmens ant akmens 
neliksią ir visi ismailitai su žmonomis ir vaikais būsią išnaikinti. 
O jo paties laukia pati rūsčiausia bausmė. Štai ką jam teikiasi pra- 
nešti Jo Didenybė. 

Pasiuntiniu buvo pasirinktas jaunas pulkininkas Halefas iš 
Gaznos. Bejodamas jis mainydavo ristūną visur, kur tik apsistoda- 
vo, tad į Alamutą nusigavo po šešių dienų. 

Minučebheris jį sulaikė savo bokšte ir pats nunešė sultono laišką 
Abu Aliui, o šis įdavė Hasanui. 

Hasanas perskaitė atsakymą, paskui šaltakraujiškai parodė Abu 
Aliui. Liepė pakviesti Buzruką Umidą. Tada tarė: 

— Sultonas, apakintas savo didybės, vengia stoti akistaton su 
jam gresiančiu pavojumi. Nenori mūsų pažinti. Tuo blogiau jam. 

Hasanas liepė sukaustyti pasiuntinį grandinėmis ir atvesti pas jį. 

Halefas priešinosi. 


486 


Alamutas 


— Tai — nusikaltimas! — ėmė šaukti jis. —- Aš esu Jo Didenybės, 
Irano sultono ir šacho pasiuntinys. Sukaustydami mane grandinė- 
mis, gėdinate jį. 

Bet perniek. Prieš vyriausiąjį karo vadą turėjo stoti supančiotas. 

— Aš protestuoju prieš tokį elgesį su manimi, — tarė jis pasipik- 
tinęs, jau įėjęs į prieškambarį, kur jo laukė trys vadai. 

— Kur mano pasiuntinys? — šaltai paklausė Hasanas. 

— Pirmiausia... — mėgino toliau kalbėti Halefas tokiu pat pasi- 
piktinusiu tonu. 

— Kur mano pasiuntinys?! 

Hasano akys įsmigo į pulkininką. Jo balsas skambėjo nuožmiai 
ir įsakmiai. 

Halefas užsispyręs nudelbė akis. Tylėjo. 

— Gal netekai kalbos dovanos? Palauk! Tuoj pritaikysiu tau 
priemonę, kuri išsyk atriša liežuvį. 

Įsakė eunuchui atvesti budelį ir padėjėjus su kankinimo įran- 
kiais. Paskui nusisuko į didžiuosius dajus ir pradėjo nerūpestingai 
šnekučiuotis. 

Ūmai Halefas prabilo. 

— Atvykau Jo Didenybės vardu. Aš viso labo tik vykdau jo įsa- 
kymą. 

Hasanas nekreipė dėmesio į jo žodžius. Nė nedirstelėjo jo pusėn. 
milžinai. Jie išsyk ėmė ruošti kankinimų suolą. Ant grindų pastatė 
akmeninę urną ir įpūtė joje žarijas. Dėžėje gulėjo įvairūs kankini- 
mo įrankiai; dedami į kampą, jie nemaloniai džerškėjo. 

Halefui kaktą išpylė prakaitas. Jis ėmė be perstogės ryti seiles 
1r netrukus jo burna visiškai išdžiūvo. 

— Iš kur aš galiu žinoti, kas nutiko tavo pasiuntiniui? — išspaudė 
jis virpančiu balsu. — Aš tik gavau įsakymą ir jį įvykdžiau. 

O Hasanas lyg apkurto. 

Kai kankinimo įnagiai buvo paruošti, budelis tarė: 

— Viskas paruošta, Seiduna. 

— Pradėk nuo svilinimo! 

Budelis paėmė iš dėžės nusmailintą geležinę lazdelę ir pradėjo 
kaitinti ant ugnies. 

Halefas sušuko: 

— Pasakysiu viską, ką Žinau. 

Hasanas ir šį kartą nė nekrustelėjo. 

Lazdelė jau net pabalo nuo karščio. Budelis ištraukė ją iš lieps- 
nos ir priėjo prie suimtojo. Šis, išvydęs kankinimo įrankį, užriko: 

— Valdove! Pasigailėk! Sultonas kardu sukapojo tavo pasiuntinį. 

Tik dabar Hasanas atsigręžė į Halefą. Mostelėjo budeliui, kad 
pasitrauktų. 

— Tai vis dėlto atgavai kalbos dovaną? Vadinasi, sultonas pats, 
savo rankomis, užkapojo mano pasiuntinį? Negerai, negerai. 

Hasanas visą laiką mąstė, kaip galėtų prispausti sultonui uode- 
gą. Ir štai dabar, Žiūrint į jo pasiuntinį, jam ūmai šovė mintis. 

— Pakviesk gydytoją! - liepė eunuchui. 

Halefas krūptelėjo. Nujautė, kad naujas įsakymas jam nieko ge- 
ro nežada. 

Hasanas linktelėjo didiesiems dajams, kad šie eitų su juo į kambarį. 

— Negalime sustoti pusiaukelėje, — pasakė jiems. — Jeigu nori- 
me, kad priešas mūsų neaplenktų, turime smogti jam į silpniausią 
vietą. Mums nevalia apsigauti. Dabar sultonas mes visas jėgas, kad 
mus sunaikintų. | 

Tačiau didiesiems dajams nepapasakojo, ko ketina imtis. 

Eunuchas pranešė, kad Chakimas atėjo. 

— Tegu įeina, - liepė Hasanas. 

Žemai lenkdamasis, graikas įžengė į kambarį. 

— Ar apžiūrėjai suimtąjį? — paklausė Hasanas. 

— Taip. Jis laukia už durų. 

— Nueik ir vėl atidžiai jį apžiūrėk. 

Graikas pakluso. Netrukus vėl grįžo į kambarį. 

— Ar žinai, kas 1š fedajinų į jį panašiausias? 

Gydytojas nustebęs pasižiūrėjo į valdovą. 

— Nesuprantu, ką turi omenyje, Seiduna, - atsakė jis. — Iš veido 
šiek tiek primena pradingusį Obeidą. 

Hasanas nekantriai pavartė akis. 

— Arba... laikysena kaip to Halfos, kurį prieš kokias dvi savaites 
kažkur nusiuntei... Irgi ne? Gal panašus į Afaną? Tuomet išties ne- 
žinau... Jo kojos kreivos kaip Džafaro... Ar jį turi omeny? 

Graikas net sukaito. 

Hasanas sukrizeno. 

— Esi gydytojas ir įgudęs barzdaskutys. Ar apsiimtum, sakyki- 
me, Džafarą paversti šituo vyru? 

Chakimo veidas bematant nušvito. 

— Šį meną puikiai išmanau. Jis atsirado mano šalyje. 

— Na, matai, pagaliau susišnekėjome. 

— O, teikiesi juokauti, Seiduna. Vyras, stovintis už durų, turi 
trumpą, garbiniuotą barzdą, nesmarkiai įlaužtą nosį ir didoką ran- 
dą ant skruosto. Visa tai lyg tyčia sukurta tam, kad būtų įmanoma 
atkartoti ant kito veido. Tik kai dirbsiu, leisk visą laiką turėti prieš 
akis pavyzdį. 

— Gerai. Ar gali laiduoti, kad tau pavyks pasiekti didelio pana- 
šumo? 

— Kiaušinis negalėtų būti panašesnis į kitą kiaušinį... Tik leisk 
man parengti viską, ko prireiks šiam darbui atlikti. 

— Gerai. Daryk viską, ko tau prireiks. 

Gydytojas išėjo. Hasanas nusiuntė pakviesti Džafaro. 

Šiam pasirodžius, Hasanas kreipėsi į jį: 

— Nepaprastai svarbią užduotį ketinu tau pavesti. Kai ją atliksi, is- 
mailitai tavo vardą iškals žvaigždėse. Prieš tave atsilapos rojaus vartai. 

Džafaras prisiminė Ibn Tahirą. Šis vis dar buvo garbinamas 
kaip kankinys, nors neseniai Džafaras jį savo akimis matė grįž- 
tantį į Alamutą, o paskui matė, kaip jis nepaprastai laimingas ir 
švytinčiomis akimis vėl išvyko, atsiėmęs savo ritinėlį, kurį paliko 
jam saugoti prieš išjodamas į Nahavandą. Kokios nesuprantamos, 
stebuklingos paslaptys. 

— Klausau, Seiduna! 

Jaunuolio veidas net įkaito iš pasididžiavimo. 

Visą šį laiką prieškambaryje Halefas išgyveno pragariškas bai- 
mės ir netikrumo kančias. Vos per kelis žingsnius nuo jo stovėjo 
galingasis budelis. Raumeningas rankas laikė sukryžiavęs ant nuo- 
gos krūtinės. Retsykiais pašaipiai sušnairuodavo į pasiuntinį. Jo 
ir reikšmingai nužvelgdavo kankinimo įtaisus. 

Gydytojas grįžo, nešinas reikalingais įrankiais. 

Hasanas tarė Džafarui: 

— Pirmiausia atidžiai apžiūrėk suimtąjį. Tiksliai įsimink kiek- 
vieną jo judesį, kalbėjimo manierą, veido minas ir viską, ką apie 
save pasakys, kai jo klausinėsiu. Žiūrėk, kad ko nepraleistum! Tu- 
rėsi jį pamėgdžioti taip, kad visi, kuriuos sutiksi, manytų, jog tu esi 
jis. Kitaip tariant, tapk juo. 

Vyrai nuėjo į prieškambarį paskui Hasaną. Šis linktelėjo bude- 
liui, kad būtų pasirengęs. Tada paklausė sultono pasiuntinį: 

— Kuo tu vardu ir iš kur kilęs? 

Halefas pamėgino vėl susitelkti. 

— Esu Jo Didenybės pasiuntinys... 

Hasanas įsiuto. 

— Budeli, parenk įrankius! ... O tave paskutinį kartą įspėju, kad tiks- 
liai atsakinėtum į visus klausimus. Žinok, kad būsi laikomas Alamute. 
Ir jei išaiškės, kad bent viena tavo nurodyta detalė netiksli, įsakysiu 
ketvirčiuoti Alamuto kieme. Dabar žinai, kas tavęs laukia. Kalbėk! 

— Esu Halefas, Omaro sūnus. Mano giminė kilusi iš Gaznos. 
Ten gimiau ir praleidau savo jaunystę. 

— Įsimink, Džafarai! ... Kiek tau metų ir kiek tarnauji sultono 
kariuomenėje? 

— Man dvidešimt septyneri. Kariuomenėje tarnauju nuo šešio- 
likos. 

— Kaip buvai į ją priimtas? 

— Mano dėdė Osmanas, Chuseino sūnus, sultono sargybos šim- 
tininkas, rekomendavo mane Jo Didenybei. 

— Išvardyk, kur esi tarnavęs! 

— Atvykau tiesiai į rūmus Isfahane. Paskui lydėjau Jo Didenybę 
po visą šalį kaip jo pasiuntinys. 

Halefas išvardijo miestus, pro kuriuos keliaudavo ir kuriuose il- 
giau apsistodavo. Paskui išvardijo karavanų ir karo kelius, kuriais 
yra keliavęs. Toliau kamantinėjamas pasakė, kad turi dvi žmonas, 
kiekviena jų pagimdžiusi jam po sūnų. Hasanas kamantinėjo to- 
liau. Atėjo Halefo viršininkų, jų įpročių ir asmeninių reikalų eilė; 
paskui išklausinėjo apie jo draugus, tarnybą ir laisvą laiką. Šis 
nupasakojo, kaip bendrauja su tuo ir anuo, kiek kartų yra kalbėję- 
sis su sultonu ir kaip šis į jį žiūrintis. Pasakė, kur gyvena Isfahane 
ir kur — Bagdade. Kokį ritualą turi atlikti, kad būtų įleistas pas 
valdovą. Smulkiai nupasakojo sultono rūmų vietą Bagdade ir kaip 
Į juos patekti, išdėstė visą rūmų ceremonialą... 

Per šį trumpą laiką Džafaras pažino visiškai naują gyvenimą ir 

pamėgino į jį įsijausti. 
Galiausiai Hasanas liepė suimtajam tiksliai nupasakoti, kaip 
keliavo į Alamutą. Išvardyti visas vietas, kur buvo apsistojęs, kur 
keitė arklius ir kur nakvojo. Paskui paliepė budeliui nuimti pan- 
čius, kad Halefas galėtų nusirengti. 

Halefas įbūgo. 

— Ką tai reiškia, valdove? 

— Greitai! Be kalbų! Neversk manęs imtis kitokių priemonių. 
Nusimauk ir turbaną. 

Halefas suaimanavo: 

— Tik ne tai, valdove! Negėdink manęs šitaip! 

Hasanui linktelėjus, budelis savo kietais gniaužtais pačiupo jį 
už sprando. Padėjėjas atnešė įkaitintą smailią lazdą ir meistras 
ėmė lėtai ją artinti prie nuogos suimtojo krūtinės. Dar neprisilie- 
tus, oda pradėjo čirškėti ir apsvilo. 

Halefas užbaubė it pasiutęs. 

— Darykit su manimi, ką tik norite. Tik nedeginkite! 

Budelio padėjėjai jį nurengė ir vėl surišo rankas už nugaros. 

Džafaras viską stebėjo nė nemirktelėdamas. Jis puikiai tvardė- 
si. Jaunuoliui tai žadino slaptą pasididžiavimą. 

— Dabar tavo eilė, gydytojau, — tarė Hasanas. —- Kaliny! Iš kur 
tie randai tavo kūne? 

Halefas, vis dar drebėdamas iš patirto nuogąsčio, papasakojo 
apie kivirčą su vienu iš sultono eunuchų. O tuo metu graikas paren- 
gė ploną, aštrų pjoviklį, ilgą adatą, įvairių skysčių ir tepalų. Tada 
paliepė Džafarui apsinuoginti iki juosmens. Kaip tikras meninin- 
kas, graikas pasiraitojo rankoves. Vienam iš budelio padėjėjų liepė 
laikyti dėžę, prikrautą visokiausių įrankių. Ir ėmė darbuotis. 

Pirmiausia tepalu ištepė Džafarui vieną veido vietą, paskui joje 
nubrėžė randą ir apgamą. Tada liepė kitam padėjėjui įkaitinti pjo- 
viklį ir adatą. Ir pradėjo raižyti bei durstyti fedajino kūną. 

Džafaras sukando dantis. Jis pablyško nuo skausmo, bet kai Ha- 
sanas į jį pažvelgė, jaunuolis jam šyptelėjo, atseit nieko baisaus. 

Netrukus Halefas perprato Hasano sumanymą. Jį apėmė siau- 
bas. Juk jeigu jo išvaizdą pavyktų pakeisti, šis jaunas ismailitas 
įstengtų netrukdomas prieiti prie paties sultono! Apie tai, kas tuo- 
met galėtų nutikti, iškalbingai byloja didžiojo vizirio nužudymas. 
„Mane ištiks prakeiksmas, nes prisidėjau prie šio nusikaltimo, — 

dingtelėjo sultono pasiuntiniui. - Pergalėk baimę! — ragino jį vidi- 
nis balsas. — Prisimink savo pareigą sultonui!“ 

Halefo kojos buvo laisvos. Jis išlaukė, kol gydytojas įsmeigė 
Džafarui durkliuką į veido odą. Tada prišoko prie jo ir stipriai spy- 
rė jam į pilvą. 

Graikas brūkštelėjo pjovikliu per pusę Džafaro veido, iš žaiz- 
dos išsyk ėmė plūsti kraujas. O pats fedajinas prarado pusiausvyrą 
ir parvirto ant grindų. Halefas svirtelėjo ir griuvo ant jo. Burna 
užkliuvo už gydytojo alkūnės. Instinktyviai suvarė dantis į atsiki- 
šusią kūno dalį. Graikas užkaukė iš skausmo. 

Tuojau prišoko Abu Alis, Džafaras ir budelis, jie pradėjo negai- 
lestingai vanoti ir spardyti Halefą, kad šis paleistų savo auką. Bet 
Halefas atlyžo tik tada, kai budelio padėjėjas suvarė šiam į nugarą 
įkaitintą lazdos smaigalį. Pasiuntinys sustūgo, puolė raičiotis ant 
grindų, mėgindamas nusistverti už skaudamos vietos. 

Tada Hasanas įsakė: 

— Ant kankinimų suolo! 

Perniek Halefas iš visų jėgų priešinosi. Geležiniai gniaužtai 
kaipmat jį nuramdė. Netrukus jis jau atsidūrė ant kankinimų suolo. 

O graikas vaitodamas pakilo nuo grindų. Jam išplovė, patepė 
ir sutvarstė žaizdą ant alkūnės. Džafaras, visas paplūdęs kraujais, 
ramiai laukė, kada toliau bus keičiama jo išvaizda. 

— Tas niekšas man viską sugadino, - ėmė aimanuoti graikas, iš 
arčiau apžiūrėjęs jaunuolį. - Ką dabar daryti su šita didžiule žaizda 
ant veido? 

— Pirmiausia išplauk jam žaizdą, — patarė Hasanas. — Pažiūrėsi- 
me, ką įmanoma padaryti. 

Paskui paliepė budeliui: 

— Pradėk jį kankinti. Kai neteks sąmonės, vėl galėsim tęsti darbą. 

Įrenginys pradėjo tempti Halefo galūnes. Sąnariai ėmė pokšėti, 
kaulai — braškėti. Halefas nežmoniškai sukliko. 

Chakimas perbalo. Nors buvo gydytojas, tokio kraupaus riksmo 
dar nebuvo girdėjęs. 

Jis mikliai apiplovė Džafaro žaizdą. Hasanas ją apžiūrėjo ir pa- 
sakė: 

— Džafarai! Pasakysi, kad tave, kaip Jo Didenybės pasiuntinį, 
Alamute sužeidė ismailitų vadas, nes sultono laiškas jį nepaprastai 
įsiutino. Sakyk, jog kardu perkirto. Supratai'? 

— Supratau, Seiduna. 

— Gydytojau! Baik savo darbą! 

Visą tą laiką Halefas rėkė tik trumpam nutildamas. Paskui jo 
rėkimas virto nežmonišku kriokimu. 

Ūmai budelis liovėsi jį kankinti. Suimtasis apalpo. 

— Puiku, — tarė Hasanas. — Pabaikite be mūsų. 

Ir nuėjo su didžiaisiais dajais į bokšto viršų. 

O įgudusios gydytojo rankos Džafarą pavertė Halefu, Jo Dide- 
nybės pasiuntiniu. 

Po kelių valandų pasikeitęs, nuo galvos iki kojų aprengtas Hale- 
fo drabužiais, Džafaras stojo prieš vyriausiąjį karo vadą. Hasanas 
nejučia krūptelėjo. Išties fedajinas buvo nepaprastai panašus į pa- 
siuntinį. Tokia pati barzda, tokie patys ūsai, tas pats senas randas 
ant veido, ta pati įlaužta nosis ir net toks pats apgamas prie ausies. 
Nauja buvo tik didelė, šviežia žaizda veide. 

— Kas tu esi...? 

— Esu Halefas, Omaro sūnus. Mano giminė kilusi iš Gaznos... 

— Gerai. Ar ir kitką įsiminei? 

— Taip, Seiduna. 

— Dabar įdėmiai klausyk. Šiandien pat pasibalnosi ristūną ir tuo 
pačiu keliu, kuriuo sultono pasiuntinys atjojo į Alamutą, išjosi į 
Bagdadą. Jo Didenybei nuneši žodinį Alamuto valdovo atsakymą. 
Nakvynės ir arklių keitimo vietas žinai. Nebūk aklas ir kurčias. 
Pašniukštinėk, gal sultonas jau bus iškeliavęs. Žūtbūt siek, kad tave 

prie jo prileistų. Būk atkaklus! Primygtinai tvirtink, kad atsaky- 
mą gali pasakyti tik pačiam sultonui. Pasakok, kaip šiurkščiai tave 
pasitiko Alamute. Supratai? Štai tau keli gumulėliai! Ar atpažįsti? 
Pasiimk juos į kelionę. Nuryk po vieną prieš miegą. O paskuti- 
nį pasilik tam momentui, kai stosi prieš sultoną. Štai tau dar yla. 
Rūpestingai ją saugok, mat net menkiausias drėkstelėjimas ja yra 
mirtinas. Kai atsidursi priešais sultoną, pats Žinai, ką turi padaryti, 
kad pelnytum rojų, o šiame pasaulyje - nemarų vardą, kurį atmins 
ismailitų brolija. Ar viskas aišku? 

— Taip, Seiduna. 

Džafarui degė veidai. 

— Ar tavo tikėjimas stiprus? 

— Stiprus, Seiduna. 

— O tavo ryžtas? 

— Nepalaužiamas. 

— Tikiu, kad manęs nenuvilsi. Paimk šį kapšelį. Laiminu tave 
prieš kelionę. Išgarsink save ir ismailitus. 

Hasanas išlydėjo fedajiną. Naujas gyvasis durklas buvo paleis- 
tas iš Alamuto tvirtovės į pasaulį. 

Hasanas nukulniavo į sodus. 

Nuo tada, kai Mirjama ir Halima taip graudžiai atsisveikino su 
gyvenimu, sodų gyventojus vis dar kamavo slogutis. Jį jautė ne tik 
merginos, bet ir eunuchai, netgi Apama. 

Mirjamą merginos palaidojo kiparisų giraitėje. Ant jos kapo 
pasodino tulpių, narcizų, našlaičių ir raktažolių. Fatima iš uolos 
gabalo ištašė gražų paminklą - gedinčios moters figūrėlę. Bet nie- 
ko nedrįso jame įrašyti. Greta Mirjamos kapo merginos aptvėrė 
dar vieną žemės plotelį. Ten pastatė akmeninę gazelės figūrėlę, 
taip pat Fatimos iškaltą. Aplinkui prisodino rožių krūmelių. Hali- 
mai atminti. Kas rytą merginos atsilankydavo kiparisų giraitėje ir 
verkdavo prarastų draugių. 

Mirjamos vaidmuo dabar atiteko Fatimai. Tačiau su Hasanu ji 
palaikė ryšį tik per Apamą. Jokių ginčų tarp jų nekildavo. Apama 
pasitraukė į visišką vienatvę. Merginos dažnai matydavo, kaip ji 
žvaliai kažkur skubėdavo takeliais, gyvai mosuodama rankomis ir 
balsiai šnekėdamasi su įsivaizduojamu pašnekovu. Gal kartais kuri 
mergina ir nusijuokdavo, iš tolėliau išvydusi šį vaizdą. Bet sutiku- 
sios Apamą merginos vis dar jautė ankstesnę baimę. Apamos pa- 
stangos pašalinti naktinių svečių apsilankymo pasekmes menkai 
tepadėjo. Suleika, Leila ir Sara jautė po širdimi nešiojančios naują 
gyvybę. Nėščiosios nekantravo, bet laukimas joms teikė džiaugs- 
mo. O labiausiai džiūgavo Džada ir Safija. Jos nenustygo vietoje, 
belaukdamos prieaugio jų draugijoje. 

Vietoj prarastų bičiulių Hasanas parūpino dvi naujas merginas. 
Šios buvo tykios ir kuklios, bet vis dėlto šiek tiek paįvairino pilką 
kasdienybę. 

— Jau ruduo, netrukus paspaus šaltukas, - pasakė Hasanas Apa- 
mai. Juodu vaikštinėjo po vieną neapgyvendintą sodą. — Turime 
pasinaudoti paskutiniais šiltais vakarais. Į sodus reikės atsiųsti ke- 
lis naujus jaunuolius. Mat netrukus užeis lietūs, o po jų — sniegas ir 
šaltis. Tada nebeliks laiko rojaus ištaigai. 

— Ką tada darys merginos? 

— Kupranugarių ir avių vilnos turite pakankamai. Taip pat šil- 
ko. Tegu verpia, mezga ir siuva. Tegu įgyja įgūdžių. Nes Alamutui 
reikia visko. 

— Kas bus su mokykla? 

— Ar dar turi ko jas mokyti? 

— Nieko, išskyrus meilės meną, kurio jos nepajėgia išmokti. 

Po tiek laiko Hasanas vėl saldžiai pasijuokė. 

— Na, mūsų poreikiams užteks. Matai, man nutiko tas pats, kas 
ir tau. Neturiu kam palikti savo žinių. 

— Turi sūnų. 

— Taip. Kiekvieną dieną laukiu, kada atveš jį į tvirtovę. Ketinu 
nukirsti jam galvą. 

Apama dėbtelėjo į Hasaną. 

— Tu juokauji? 

— Kokie dar juokai! Argi niekšas, nužudęs geriausią mano pa- 
dėjėją, nusipelno ko nors kito? 

— Bet juk jis — tavo sūnus! 

— Mano sūnus?! Ką tai reiškia? Galbūt — sakau „galbūt“, nes 
žinai, koks esu apdairus, - jis yra mano kūno vaisius. Bet niekada 
nebuvo mano dvasios vaisius! Gal aš kiek perdėjau. Galimas daik- 
tas, yra Žmogus, kuris kada nors gebės perimti mano palikimą. 
Tačiau dabar jis klajoja po pasaulį. Tu jį žinai. Tai - Ibn Tahiras. 

— Ką tu pasakei? Ibn Tahiras? Argi jis nėra miręs? Ar ne jis 
nužudė vizirį? 

— Taip, jis — vizirio žudikas. Bet grįžo gyvas ir sveikas. 

Hasanas papasakojo Apamai, kaip paskutinį kartą susitiko su 
jaunuoliu. Ši niekaip negalėjo atsistebėti. 

— Ir tu, Hasanai, jį paleidai? 

— Taip. Aš jį paleidau. 

— Kaip tu galėjai? 

— Jei iš tiesų pažinotum mano širdį, tuomet suprastum. Jis tapo 
vienu iš mūsų. Mano sūnumi, mano jaunesniuoju broliu. Kas vaka- 
rą mintyse lydžiu jį kelionėje. Ir šitaip antrąsyk išgyvenu savo jau- 
nystę. Mano širdis virpa dėl jo. Mintyse stebiu, kaip jam atsiveria 
akys, kaip jis pradeda pažinti, kaip formuojasi jo požiūris į pasaulį, 
jo būdas. O, kaip stipriai visa tai jaučiu drauge su juo! 

Apama pakinkavo galvą. Tokio Hasano iki šiol ji nepažinojo. 
Kai šis išėjo, senė pati sau šitaip kalbėjo: 

— Veikiausia jis labai vienišas, jei taip stipriai remiasi į kitą 
žmogų. Taip, jis — baisus ir geras tėvas. 

Kitą dieną karavanas iš Zur Gumbadano atgabeno į Alamutą 
grandinėmis sukaustytą Hasano sūnų Hoseiną. Visa įgula sulė- 
kė paspoksoti į Chuzestano didžiojo dajaus žudiką. Supančiotas 
Hoseinas niūriai žvelgė iš padilbų. Buvo kiek aukštesnis už savo 
tėvą, bet iš veido ganėtinai į jį panašus. Tik Hoseino akys buvo it 
laukinio, bemenk žvėriškos. Vedamas jis retsykiais pašnairuodavo 
tai į vieną, tai į kitą karį. Vyrams nuo jo žvilgsnio net šiurpuliukai 
per nugarą bėgo. Rodės, tuoj puls ir sudraskys į skutelius. Buvo 
matyti, kad Hoseinas kenčia pragariškas kančias, nes įgyvendinti 
šio ketinimo jam neleido pančiai. 

Minučeheris jį pasitiko kaip kalinį. 

— Tuoj pat nuvesk mane pas tėvą! 

Minučeheris apsimetė, kad negirdi. 

— Abuna! Paimk šešis vyrus ir nuveskite jį į rūsį! 

Hoseinas apsiputojo. 

— Ar nesupratai, ką tau pasakiau?! 

Minučeheris atsuko jam nugarą. 

Hoseinas griežė dantimis. Nors jo kojos buvo supančiotos gran- 
dine, jis vis dėlto įsigudrino įspirti nusisukusiam Minučeheriui. 

Šis žaibiškai atsigręžė. Kraujas plūstelėjo jam į veidą. Atsivėdė- 
j0 ir tvojo ranka Hoseinui per veidą. 

Hoseinas suriko iš įtūžio. 

— O, jei dabar būčiau laisvas! Rankomis išraučiau tau žarnas iš 
pilvo, šunie, kalės vaike! 

Abuna su vyrais stvėrė kalinį. Jėga nuvilko jį į rūsį po sargy- 
biniu bokštu, kur buvo įrengtos kraupiausios Alamuto belangės. 
Šiurkščiai įstūmė į celę. Šis sukniubo veidu žemėn. 

— Na, palaukit jūs man! Kai išsilaisvinsiu, išskersiu jus kaip be- 
namius šunis! — stūgavo Hoseinas, kariams užtrenkiant duris. 

Jis jau du mėnesius kalėjo sukaustytas grandinėmis. Jautėsi 
kaip laukinė katė, pagauta ir įtupdyta į narvą. Ėmė nekęsti viso 
pasaulio. Jautė, kad išsilaisvinęs pasmaugtų pirmą po ranka pasi- 
taikiusį žmogų. Hasano sūnus visai nesigailėjo papjovęs Huseiną 
Alkeinį. Nedrebėjo ir dėl savo likimo, gyvybės. Dar vaikystėje 
jis visiems aplinkiniams įvarydavo siaubą. Buvo ūmaus būdo ir 
dažnai pratrūkdavo pykčiu. Tėvas jį paliko dar mažą. Jį pagimdė 
antroji Hasano žmona, Hadidžos ir Fatimos motina. Hoseinas su 
motina gyveno pas jos tėvus Firuz Ku. Senelis mėgino anūką 
nuramdyti lazda ir griežtu pasninku. Tačiau Hoseinas nepasida- 
vė. Jis nuožmiai pasipriešindavo seneliui ir visiems, kas mėgino 
sukliudyti jam atsiduoti aistroms. Senelis buvo pirmas žmogus, 
kurio Hoseinas ėmė mirtinai nekęsti. Sykį patykojo pasaloje ir 
sunkiai sužeidė jį akmeniu. Nuo tada visi namiškiai ir kaimynai 
pradėjo gerokai jo prisibijoti. Berniukas nenorėjo dirbti laukuose 
ir ganyti gyvulių. Mieliau broliavosi su kariais ir jodinėdavo ant 
jų žirgų. 

Sužinojęs, kad jo tėvas grįžo iš Egipto į šiaurės Iraną, išsyk 
nusprendė jį susirasti. Visai jo nepažinojo. Tik buvo girdėjęs, jog 
tėvas daug keliavo ir gyveno nepaprastai audringą ir neramų gy- 
venimą. Tad svajojo, kad drauge su juo patirs neįtikėtinų nuoty- 
kių ir maloniai sau klajos. Bet vos su juo susipažinęs suprato, kaip 
smarkiai prašovė pro šalį. O tėvas iš sūnaus tikėjosi to, kas šiam 
buvo šlykščiausia ir nepriimtiniausia: mokymasis, klusnumas ir 
stropumas. Netrukus Hoseinas ėmė nekęsti tėvo. Iš pradžių tą slė- 
pė. Bet veikiai įtūžis gaivališkai prasiveržė. „Tegu mokosi visokie 
bėdžiai ir tepaklūsta tavo liokajai! Aš negeidžiu nei vieno, nei kito. 
Mokslas man smirda, o klusnumą niekinu!“ — „Puiku“, — atsakė 
Hasanas. Paliepė pririšti jį prie kuolo ir talžyti botagu visos įgulos 
akyse. Paskui perdavė jį Huseinui Alkeiniui, kad tarnautų jam eili- 
niu ir kad šis palaužtų jo maištingumą. Zur Gumbadane Hoseinas 

pasipriešino didžiajam dajui, o kai šis Hasano įsakymu ketino jį 
sukaustyti grandinėmis, Hoseinas jį papjovė. 

Dėl galimos bausmės, kuri jo laukė už įvykdytą žmogžudystę, 
Hoseinas nekvaršino sau galvos. Per daug nesusimąstė ir apie tai, 
koks didelis ismailitams atrodė jo nusikaltimas. Tai, kad Huseinas 
Alkeinis ketino jį, vyriausiojo karo vado sūnų, supančioti gran- 
dinėmis, jam atrodė tokia neteisybė, jog į ją galima atsakyti tik 
šitaip. Manė, jog savaime suprantama, kad dėl kilmės jam leidžia- 
ma daugiau nei kitiems. Lygiai taip pat būtų pasielgęs ir su šeichu 
Benu Atašu, kuriam pagaliau pavyko jį sukaustyti grandinėmis, jei 
tik būtų pasitaikiusi proga. Tad dabar Hoseinas šėlo iš įniršio, nes, 
užuot tuojau pat nuvestas pas tėvą, buvo įmestas į kalėjimą. 

Abu Alis pranešė Hasanui, kad į tvirtovę atvežtas jo sūnus. 

— Puiku. Pasikalbėsiu su juo. Tegu jį atveda pas mane. 

Abuna su vyrais nuėjo atvesti kalinio. 

— Greitai! Kelkis! Turi eiti pas Seiduną! 

Hoseinas beprotiškai nusikvatojo. 

— Dėkui Alachui! Netrukus iš jūsų nugarų pjaustysiu diržus. 

Prie vyriausiojo karo vado pastato Abuna perdavė kalinį asme- 
niniams Hasano sargybiniams. Hoseiną apniko keista, instinktyvi 
baimė. Jis pamatė, kad nuo tada, kai paliko tvirtovę, gyvenimas čia 
labai pasikeitė. Visur tvyrojo aiški, geležinė tvarka. Buvo matyti, 
kad viską valdo kieta ir galinga ranka. 

Eunuchai milžinai koridoriuose ir prie durų kėlė jam nepasiti- 
kėjimą. Pačiame viršuje milžiniškas sargybinis su kuoka stovėjo 
nekrutėdamas it statula ir vis dėlto sekė akimis kiekvieną jo ju- 
desį, — tai jam atrodė lyg koks pikta lemiantis ženklas. Ar galėjo 
pamanyti, kad jo tėvas šitaip apsistatys sargyba! 

Įžengęs į Hasano kambarį, Hoseinas užsispyręs sustojo ant 
slenksčio. Jo tėvas sėdėjo ant pakylėto gulto ir buvo matyti, kad 
yra įsigilinęs į kažkokius dokumentus. Tik po valandėlės jis pakėlė 

akis į sūnų. Atsistojo. Linktelėjo sargybiniams, kad šie išeitų. Pas- 
kui nužvelgė Hoseiną nuo galvos iki kojų. 

— Pirmiausia nuimk man grandines! 

Hoseino balsas nuskambėjo neryžtingai. 

— Ar esi kada matęs nusikaltėlį be pančių? 

— Ar kada sūnus yra stovėjęs prieš tėvą su pančiais? 

— Jei taip dar niekada nebuvo nutikę, tai dabar tikrai nutiks. 

— Bijai manęs. 

— Pasiutęs šuo irgi turi būti laikomas pririštas, kol bus nugalabytas. 

— Nuostabus tėvas, iš tikrųjų! 

— Tu teisus. Dabar turiu mokėti už nuodėmę, kurią padariau tave 
pradėdamas. 

— Vadinasi, neketini manęs išlaisvinti? 

— Man regis, tu visai nesuvoki, kas tavęs laukia už piktadarystę. 
Aš sukūriau įstatymus ir pirmas jų laikysiuosi. 

— Aš visai nebijau tavo grasinimų. 

— Kvailys! Veršis! 

— Užgauliok kiek nori. Tai manęs neįžeidžia. 

— O, dangau! Ar dar nesuvokei, kokį nusikaltimą padarei?! 

— Niekas nekaustys manęs grandinėmis ir neliks nenubaustas. 

— Vadinasi, tik už tai nužudei mano geriausią draugą ir padėjė- 
ją, kuris tiesiog vykdė mano įsakymą?! 

— Ar tau draugas svarbesnis už sūnų? 

— Deja, taip. 

— Visas Iranas gali didžiuotis tokiu šauniu tėvu! Kaip su mani- 
mi pasielgsi? 

— Kokią bausmę esu numatęs už vado nužudymą? 

— Nesu nagrinėjęs tavo įstatymų. 

— Nieko baisaus. Aš tau pasakysiu. Už šį nusikaltimą įstatymas 
numato štai tokią bausmę: tikintiesiems matant nukertama dešinė 
ranka ir galva. 

Hoseinas išsprogino akis. 

— Gal nori pasakyti, kad manęs laukia tokia bausmė? 

— O gal manai, kad juokais sukūriau savo įstatymus? 

— Išties. Pasaulis pašiurptų, išvydęs tokį tėvą. 

— Prastai mane pažįsti. 

— Mielai tą pripažįstu. 

— Tu vis toks pats akižara. 

— Ko norėti. Obuolys nuo obels netoli terieda. 

— Neturiu laiko tavo šmaikštybėms. Rytoj stosi prieš dajų teis- 
mą. Dabar žinai, kas tavęs laukia. Su manimi daugiau nebeturėsi 
progos kalbėti. Ką pranešti tavo motinai? 

— Perduok jai, kad dėkoju už tokį pavyzdingą tėvą. Bet kuris 
žvėris su savo jaunikliu geriau pasielgtų. 

— Kaip tik todėl jis ir yra žvėris. O mes, žmonės, turime griež- 
tus, bet teisingus įstatymus... Ar dar nori ką nors pasakyti? 

— Ką tau galėčiau dar pasakyti? Gal manai, jog patikėsiu, kad 
atsikratysi vienintelio sūnaus ir paveldėtojo? Kas bus tavo įpėdinis? 

Hasanas griausmingai nusikvatojo. 

— Tu — mano paveldėtojas? Kad tu kada nors taptum vadu šios 
bendruomenės, pastatytos iš dvasios prado, gryno proto? Tu, tege- 
bantis sutramdyti asilą? Kur tai matyta, kad erelis aukštybių ka- 
ralystę perleistų veršiui? Tai štai kodėl manai, jog gali daryti, ką 
užsigeidi? 

Jei tik būtų įmanęs, Hoseinas būtų sudraskęs Hasaną akimis. 

— Šuniui gimsta šuo, buliui — veršis. Koks tėvas, toks ir sūnus: 

— Jei tai tiesa, tuomet tu — ne mano sūnus! 

— Gal šitaip nori apgėdinti mano motiną? 

— Jokiu būdu. Tik norėjau tau įrodyti, kad tavo teiginys gal tiktų 
šuniui ar buliui, bet nieku gyvu - žmogui. Kitaip karalystės, kurias 
tėvai įkūrė savo protu ir drąsa, nežlugtų per sūnų negebėjimą ir 
bukumą. 

— Teisingai. Bet pasaulis dar nėra regėjęs tokio sultono ar šacho, 
kuris savo karalystę paliktų svetimam, o ne savo sūnui. 

— Vadinasi, ir čia aš būsiu pirmas. Taigi, ar tikrai neturi man 
daugiau klausimų? Ką nors perduoti motinai? 

— Nieko, išskyrus tai, ką jau pasakiau. 

— Gerai. 

Hasanas pašaukė sargybą. 

— Nuveskite kalinį į kalėjimą! 

Hoseinas sugriežė dantimis. 

— Tik pamėgink išstatyti mane prieš savo pakalikų teismą! Vi- 
sam pasauliui išrėksiu tavo gėdą. 


Kitą rytą buvo sušauktas aukščiausiasis dajų teismas. Pirmininka- 
vo Abu Alis. 

— Remkitės įstatymais ir tada teiskite, griežtai jų laikydamiesi, — 
paliepė Hasanas. 

Kai visi susirinko, sargyba atvedė Hoseiną. 

Abu Alis apkaltino jį dvigubu nusikaltimu. Pasipriešinimu 
vadui ir jo nužudymu. Abiem atvejais įstatymai numato mirties 
bausmę. 

Abu Alis paklausė: 

— Ar pripažįsti savo kaltę, Hasano sūnau? 

— Nepripažįstu jokios kaltės. Tik pripažįstu, kad iš tiesų pada- 
riau tai, ką man priskiri. 

— Gerai. Vien už pasipriešinimą vadui numatyta mirties bausmė. 

Hoseinas pašėlo. 

— Nepamiršk, kad esu vyriausiojo karo vado sūnus! 

— Įstatymas nepripažįsta išimčių. Alkeinio įguloje buvai eilinis 
karys. Tau ir pateikiame kaltinimus kaip kariui. 

— Ką? Kad kas nors mane pančiotų grandinėmis?! 

— Kaip matai, esi sukaustytas. Ar iš tikrųjų nesiginsi? 

— Kokios gynybos iš manęs reikalauji?! Alkeinis už akių mane 
įskundė tėvui, kad būtų lengviau įgrūsti į belangę. Tokio elgesio 
nepakęsiu! Aš ne šiaip koks žmogėnas. Aš — vyriausiojo karo vado 
sūnus! 

— Tu jam pasipriešinai. Vyriausiasis karo vadas įsakė tave su- 
kaustyti grandinėmis ir paskui nubausti. Ir tu nužudei Alkeinį. Ar 
šitaip buvo? 

— Taip. Šitaip viskas ir buvo. 

— Gerai. Abdulai Malikai! Perskaityk, ką numato įstatymas už 
pasipriešinimą vadui ir ką — už vado nužudymą! 

Abdulas Malikas išsitiesė visu savo milžinišku ūgiu. Atvertė 
sunkią įrištą knygą pažymėtoje vietoje ir pagarbiai palietė ją kak- 
ta. Paskui iškilmingu balsu ėmė skaityti: 

— Jeigu kuris nors iš ismailitų pasipriešins savo vadui ar jo įsa- 
kymui arba kaip nors kitaip vengs jį vykdyti, išskyrus atvejus, kai 
įsikiša aukščiausioji jėga, jis bus nubaustas mirtimi — jam bus nu- 
kirsta galva... Jeigu kuris nors iš ismailitų iš tikrųjų užpuls savo 
vadą arba jį nužudys, bus nubaustas mirtimi, pirma jam bus nu- 
kirsta dešinė ranka, o paskui - galva. 

Abdulas Malikas užvertė knygą. Pagarbiai nusilenkė dajams ir 
atsisėdo į savo vietą. 

Abu Alis tarė: 

— Aukščiausiojo dajų teismo teisėjai! Išgirdote, ką numato įsta- 
tymas už pasipriešinimą vadui ir už jo nužudymą. Klausiu jūsų, ar 
kaltinamasis-yra kaltas dėl jam pateiktų kaltinimų? 

Jis pasisuko į Buzruką Umidą ir kreipėsi į jį. 

— Kaltas, — atsakė šis. 

— Emire Minučeheri? 

— Kaltas. 

— Dajau Ibrahimai? 

— Kaltas. 

— Dajau Abdulai Malikai? 

— Kaltas. 

— Dajau Abu Soraka? 

— Kaltas. 

Visi pripažino Hoseino kaltę. 

Abu Aliui tariant kiekvieną vardą, Hoseinas krūptelėdavo. Jis 
vylėsi, kad kuris nors teisėjas paprieštaraus, suvoks, jog jo, Hosei- 
no, veiksmai teisingi ir jis negalėjęs kitaip pasielgti. Kai paskutinis 
teisėjas ištarė „kaltas“, kaltinamasis užstaugė: 

— Niekingi šunys! 

Net sukaustytas grandinėmis būtų įmanęs juos užpulti. Bet sar- 
gybinis laiku jį sučiupo. Hoseinas griežė dantimis ir vartė akis iš 
bejėgiško įniršio. 

Abu Alis atsistojo ir iškilmingai tarė: 

— Aukščiausiojo dajų teismo teisėjai! Visi pripažinote, jog kalti- 
namasis kaltas dėl šių nusikaltimų. Todėl Hoseinas, Hasano sūnus 
ir Sabos anūkas, nuteisiamas myriop, pirmiausia jam bus nukirsta 
dešinė ranka, o paskui — galva, kaip numato įstatymas. Nuospren- 
dis bus įvykdytas, kai jį pasirašys vyriausiasis karo vadas. Ar kuris 
nors iš garbių teismo narių turi ką pridurti? 

Pakilo Buzrukas Umidas. 

— Aukščiausiojo dajų teismo teisėjai! — prabilo jis. — Ką tik iš- 
girdote nuosprendį, skirtą Hoseinui, Hasano sūnui, už Chuzestano 
didžiojo dajaus nužudymą. Nusikaltimas buvo įrodytas ir nusikal- 
tėlis pats prisipažino jį įvykdęs. Taigi jam skirta bausmė yra teisėta 
ir visiškai teisinga. Bet norėčiau atkreipti teisėjų dėmesį į tai, kad 
Hoseino nusikaltimas yra pirmas toks nuo tada, kai vyriausiasis 
karo vadas sugriežtino įstatymus. Todėl siūlau įteikti Seidunai pra- 

Pasigirdo pritariamas dajų murmesys. 

— Nuteistasis! Ar nori vyriausiojo karo vado prašyti pasigailė- 
jimo? 

Hoseinas tulžingai sušuko: 

— Nenoriu! Niekada! Tėvo, kuris vienintelį savo sūnų atiduoda 
budeliams, nieko neprašysiu. 

— Persigalvok, Hoseinai, — draugiškai įkalbinėjo jį Buzrukas 
Umidas. 

— Ne! Nepersigalvosiu! 

— Įveik užsispyrimą! Prašyk pasigailėjimo! — susierzinęs įtiki- 
nėjo Abu Alis. 

— Perduokit jam, kad jis menkesnis už šunį! 

— Tramdyk liežuvį, nusikaltėli! 

Ibrahimas paraudo iš įniršio. 

— Gal prieš tave, kuriam smarvė trenkia iš nasrų?! 

Buzrukas Umidas ir Abdulas Malikas priėjo prie kalinio. 

— Persigalvok, Hasano sūnau, - tarė didysis dajus. — Tu tik pra- 
šyk, o aš pasistengsiu perkalbėti tavo tėvą. 

— Prašymas pasigailėti nuteistojo nežemina, — pridūrė Abdulas 
Malikas. — Svarbiausia, kad jis suvokė savo nuodėmę ir ateityje 
žada pasitaisyti. 

— Dėl manęs galite daryti viską, ką tik norite, — galiausiai maž- 
ne atlyžo Hoseinas. 

Abu Alis, Buzrukas Umidas ir Abdulas Malikas nuėjo pranešti 
Hasanui apie aukščiausiojo teismo nuosprendį. 

Hasanas ramiai išklausė. Kai Buzrukas Umidas pateikė prašy- 
mą pasigailėti, šaltai jį atmetė. 

— Aš pats sukūriau įstatymus, — pratarė jis rūsčiai, — ir noriu 
būti pirmas, kuris juos gerbia. 

— Tai pirmas atvejis, kai ismailitas nužudė savo vadą. 

— Kaip tik todėl būtina parodyti pavyzdį. 

— Kartais vietoj griežto teisingumo labiau tinka parodyti gai- 
lestingumą. 

— Kitu atveju galbūt, bet šiuo — nieku gyvu. Jei pasigailėsiu Ho- 
seino, tikintieji sakys: „Žiūrėkite! Mums galioja įstatymai, o jo sū- 
nui - ne. Žinojome, kad varnas varnui akies nekerta.“ 

— Bet jeigu liepsi įvykdyti nuosprendį, visi pasibaisės: koks tė- 
vas! 

Hasanas suraukė kaktą. 

— Įstatymus sukūriau visiems ismailitams, neskirstydamas į sū- 
nus ir ne sūnus. Esu vyriausiasis karo vadas ir atsakau už įstatymų 
vykdymą. Todėl mirties bausmę pasirašysiu. 

Paėmė nuosprendį Abdului Malikui iš rankų. Įdėmiai perskaitė. 
Paskui įmerkė žąsies plunksną į rašalą ir tvirta ranka pasirašė. 

— Štai, — tarė jis. - Abu Ali! Tu paskelbsi tikintiesiems aukščiau- 
siojo dajų teismo nuosprendį. Rytoj iki saulėtekio budelis atliks 
savo pareigą. Ar viskas aišku? 

— Viskas aišku, Ibn Saba. 

Buzrukas Umidas, nebyliai stovėjęs nuošalyje, pratarė: 

— Galbūt nuosprendį būtų galima sušvelninti praleidžiant pir- 
mąją jo dalį? 

— Jau pasirašyta. Dėkoju už jūsų darbą. 

Likęs vienas, Hasanas tarė sau: 

— Sūnus buvo kliuvinys mano statinyje. Ar esu Žvėris, kad jį 
sunaikinu? Pradėtas statyti pastatas turi būti baigtas. Jeigu širdis 
tau trukdo tai atlikti, įsakyk jai nutilti. Visa, kas didinga, privalo 
įveikti tai, kas žmogiška. 


Vladimir Bartol 


Dvidešimtas skyrius 


Kitą rytą, dar neišaušus, sugaudė būgnai, kviesdami karius susi- 
rinkti. 

Iš lūpų į lūpas sklido žinia, kad vyriausiojo karo vado sūnui bus 
nukirsta galva už Chuzestano didžiojo dajaus nužudymą. 

Abu Alis su Minučeheruu ir Ibrahimu nuėjo į Hoseino celę rū- 
syje. Skaitant nuosprendį, didžiojo dajaus balsas šiek tiek virpėjo, 
jis pasakė, kad vyriausiasis karo vadas atmetė prašymą pasigailėti. 

— Dabar eik, Hasano sūnau. Teisybė turi būti įvykdyta. 

Hoseinas valandėlę spoksojo į atėjusius vyrus lyg suglumęs 
žvėris. Paskui juos puolė. Bet kojos, supančiotos grandinėmis, su- 
sipainiojo ir jis parvirto. | 

— Prakeikti šungalviai! Prakeikti šungalviai, — suvaitojo. 

Sargybiniai jį pakėlė. Šis iš visų jėgų priešinosi eiti į mirties 
vykdymo vietą. Teko jėga išvilkti jį iš rūsio. 

Vidurinėje ir žemutinėje terasose stovėjo išsirikiavusi kariuo- 
menė. Žemutinėje terasoje riogsojo sunki trinka. Budelis atėjo su 
kirvį. Laikėsi išdidžiai ir dėjosi nieko nepastebįs. 

Per karių gretas nuvilnijo šnabždesys: 

— Atveda! 

Hoseinas laidė keiksmus ir pasiutusiai muistėsi. Prunkštė ir ka- 
leno dantimis it laukinė katė. Jį vedantys vyrai uždusę šnopavo. 
Šiurkščiai stumdė ir varė į egzekucijos vietą. 

Išvydęs budelį su kirviu, nuteistasis sudrebėjo visu kūnu. Umai 
nuščiuvo. Suvokė, kas jo laukia. 

— Seidunos sūnus. Vyriausiojo karo vado sūnus, — šnibždėjo vy- 
rai gretose. 

Abu Alis, Buzrukas Umidas ir Minučeheris užšoko ant žirgų. 
Suskambo ragas, patraukdamas visų dėmesį. Abu Alis pajojo kelis 
žingsnius į priekį. Išskleidė ritinėlį ir raiškiu balsu perskaitė mir- 
ties nuosprendį. Paskui paragino budelį atlikti savo pareigą. 

Akimirką įsitvyrojo kraupi tyla. Buvo aiškiai girdėti upės 
šniokštimas. 

Nelauktai iš Hoseino krūtinės išsiveržė šūksmas: 

— Žmonės! Nejau negirdėjote?! Tėvas atiduoda savo sūnų bude- 
liui! 

Kariai suklego. Abduras Ahmanas, stovėjęs naujokų priekyje, 
dirstelėjo į Naimą, stovėjusį už jo. Šis buvo išblyškęs it vaškas. 

Budelio padėjėjai sugriebė nuteistąjį ir išlaisvino jo dešinę ran- 
ką. Hoseinas baisinga jėga priešinosi. Instinktyviai veržėsi kuo to- 
liau nuo trinkos. Bet milžinai prispaudė jį prie jos, parklupdė ant 
kelių ir padėjo ranką ant rąstgalio. Budelis viena ranka čiupo jį už 
riešo, o kita užsimojo kirviu. Ašmuo švystelėjo ore ir čerkštelėjęs 
perkirto kaulą. Hoseinas sustūgo taip, kad jo šūksmas įsismelkė 
kariams į smegenis. Nuteistasis išsprūdo padėjėjams iš nagų ir jų 
veidus aptaškė krauju, smarkiai čiurškiančiu iš perkirstų gyslų. 
Paskui netekęs sąmonės sudribo ant žemės. Vyrai jį pakėlė ir pa- 
dėjo jo galvą ant trinkos. Budelis vienu kirčiu atskyrė ją nuo kūno. 
Padėjėjas padavė budeliui apsiaustą. Šis užmetė drabužį ant lavo- 
no, tysančio kraujo klane. 

Paskui kreipėsi į Abu Alį. 

— Budelis savo pareigą atliko, — pratarė sausai. 

— Teisybė įvykdyta, - atsakė didysis dajus. 

Jis vėl išjojo į priekį prieš susirinkusią vyriją. Prabilo: 

— Ismailitai! Ką tik tapote liudytojais griežtos teisybės, kuri 
viešpatauja Alamute. Seiduna, mūsų vyriausiasis karo vadas, ne- 
pripažįsta išimčių. Kas įvykdė nusikaltimą, baudžiamas griežtai 
pagal įstatymą. Nei užimama padėtis, nei giminystės ryšiai neap- 
saugos jo nuo pelnytos bausmės. Todėl dar sykį kviečiu jus gerbti 
įstatymą ir griežtai laikytis nuostatų. Alachas yra Dievas ir Maho- 
metas yra jo Pranašas! Ateiki, Al Mahdi! 

Abu Alis ištarė įsakymą ir vyrai nuėjo prie savo kasdienių dar- 
bų. 

Daugelis sakė: 

— Ir iš tikrųjų! Dar yra pasaulyje teisybė. 

O kiti stebėjosi: 

— Kur dar rastum kunigaikštį arba vadą, kuris paaukotų savo 
sūnų dėl įstatymų? 

Žinia, kad ismailitų valdovas nubaudė mirties bausme savo 
sūnų, žaibiškai apskriejo šalį. Ir žadino jam klaiko kupiną pagarbą. 


"Tuo metu Džafaras, paverstas sultono pasiuntiniu Halefu, keliauda- 
mas į Bagdadą sutiko įvairiausio plauko žmonių. Prajojęs Kazviną, 
išsyk pamatė gausybę karių, vieni į karo stovyklą prie Nahavando 
jojo raiti, kiti ėjo pėsčiomis. Daugiausia tai buvo išblaškyti Kizilo 
Sariko kariuomenės daliniai, žygiuojantys iš Chorasano ir Chuzes- 
tano. Kariai pagarbiai traukėsi iš kelio, atpažinę sultono asmeninės 
sargybos pulkininką. Bet ir liežuvius tuoj pat prikąsdavo. 
Kiekvienąsyk apsistojęs nakvynės namuose Džafaras galėjo pa- 
sikeisti žirgą. Pirmą naktį pernakvojo po atviru dangumi. Paskui 

apsinakvodavo karavansarajuose prie vieškelio. Pusiaukelėje iki 
Savės miesto, vienos užeigos kambaryje, drauge su fedajinu ap- 
sinakvojo du Kizilo Sariko kariuomenės pulkininkai. Šie jam pa- 
pasakojo, kas dėjosi prie Zur Gumbadano tvirtovės ir kaip karius 
paveikė Žinia apie didžiojo vizirio nužudymą. 

— Šiauriniuose kraštuose gyvena vien šiitai, — tarė vienas vyras. — 
Jie mano, kad ismailitai yra to paties tikėjimo, ir dabar, kai nebėra 
Nizamo al Mulko, nebeliko jokios prasmės kovoti su kalnų valdovu. 

Džafaras pasipasakojo kaip tik keliaujantis iš Alamuto ir esąs 
sultono pasiuntinys. Vyrai persigandę į jį sužiuro. 

— Neišduok mūsų, — ėmė maldauti jie. — Tai, ką mes tau pasa- 
kėme, šneka visi kariai. O kai bus duotas įsakymas, mes vėl grieb- 
simės ginklo. 

Džafaras juos nuramino. Šiedu ėmė smalsauti. Fedajinas net 
pats nustebo: ar jį šitaip veikė pakeista išvaizda, ar baimė išsiduoti 
buvo tokia didelė, jog visiškai įsigyveno į savo vaidmenį? Pasakojo 
vyrams tokias klaikybes apie Alamutą, kad šiems plaukai piestu 
stojosi. Net vėliau, kai jau užmigo, sapnavo vien košmarus. Bet 
kitą rytą pakirdęs ir išvydęs ant sienos sultono karių drabužius, 
instinktyviai stvėrėsi už kardo. Tik paskui susivokė, kur yra ir ko- 
kia jo užduotis. 

Mikliai sukalbėjo rytinę maldą, išgėrė dubenėlį rūgusio pieno 
ir sukrimto riekę avižinio pyrago, tada užšoko ant ristūno ir nujojo 
pirmyn. 

Priešpriešiais artėjo didžiulis gerai ginkluotų turkų raitijos da- 
linys. Vadas sustabdė Džafarą ir pareikalavo parodyti dokumentus. 

Džafaras parodė. Pasakė, kad yra sultono pasiuntinys ir grįžta 
iš Alamuto. 

— Gerai. O man įsakyta kuo skubiausiai suburti pulkus, išsi- 
sklaidžiusius prie klaidatikių tvirtovių. Jo Didenybė įsakė vėl pulti 
ismailitus. 

Džafaras keliavo toliau. Jis mąstė: ,,Ar Seiduna žino, koks pa- 
vojus vėl gresia Alamutui?“ Tačiau privalėjo įvykdyti įsakymą ir 
jokios kliautys negalėjo pastoti jam kelio. 

Karinis kelias jaunuoliui pasirodė nelyginant viena didžiulė ka- 
riuomenės stovykla. Jis be perstogės sutikdavo vis naujų pulkų. 
Fedajinas jau iš tolo šaukė esąs Jo Didenybės pasiuntinys, kad ne- 
būtų vis stabdomas. Retkarčiais pakelėje suboluodavo palapinės. 
Gausybė arklių, kupranugarių, arklėnų ir galvijų, ištisos kaimenės 
smulkesnių naminių gyvulių skabė žolės kuokštus ganyklose. 

Nahavandą Džafarui teko apjoti lanku, tokia daugybė karių ten 
buvo apsistojusi. Tačiau vėliau kelias į Bagdadą gerokai ištuštėjo. Ka- 
ravansarajuose vietos pernakvoti visada būdavo ikvaliai. Dabar fe- 
dajinas nurijo pirmąjį gumulėlį. Jį apniko klaikus nerimas. Bejojantį 
ėmė persekioti reginiai. Jam rodėsi, kad įjojo į milžiniškus miestus, 
kur zuja nesuskaičiuojama gausybė žmonių. Paskui susapnavo pate- 
kęs į rojaus sodus ir atsidūręs tarp juodakių hurijų. Diena ir naktis 
susiliejo į viena. Džafarą galutinai įveikė aistra patirti visas šias būse- 
nas. Jis jau buvo suvartojęs visus gumulėlius, teliko paskutinis. Teko 
įdėti daug pastangų, kad susitvardytų ir išsaugotų tą paskutinį. 

Netikėtai fedajinui pasidingojo, kad prijojo didelio miesto var- 
tus. Pratęs prie vaizduotės žaismo, ketino joti toliau. Bet ūmai še- 
šių iečių smaigaliai jį sustabdė. 

Regėjimai kaipmat išgaravo. Nuo tada, kai Džafaras išvyko iš 
Alamuto ir atkako prie Bagdado miesto vartų, jau praėjo devynios 
dienos ir buvo dešimta. 

Jis išsyk susigaudė. 

— Esu Jo Didenybės pasiuntinys, — ištarė šiurkščiai. 

Sargybos viršininkas patikrino jo dokumentus. 

— Gerai, jok toliau, — praleido jis. 

Džafaras įjojo pro gynybinės sienos vartus. Iš nuostabos iš- 
pūtė akis. Vieni už kitus įstabesni gryno marmuro rūmai stovėjo 

išsirikiavę eilėmis palei gatvę, kuria jojo. Retkarčiais tarp rūmų 
įsiterpdavo mečetės auksiniais ir žaliais kupolais. Aukšti minaretai 
šovė į dangų. Aikštės ir turgavietės, kuriose visi vibždėte vibždėjo 
it skruzdėlyne, pastodavo jam kelią. Fedajinas jau seniai pametė 
kryptį, kurią jam buvo nurodęs Alamute įkalintas antrininkas. 
Jaunuolis staiga pasijuto toks mažas. Kad pasidrąsintų, mintyse su- 
šuko: ,„Džafarai! Kai įvykdysi duotą užduotį, tavęs laukia tūkstantį 
kartų nuostabesni kraštai.“ 

Tada sutiko keturis sargybinius. Prasibrovė prie jų ir paklausė 
vyriausiojo: 

— Kuris kelias veda į Jo Didenybės rūmus? 

Dešimtininkas dėbtelėjo į jį nustebęs. 

— Ko taip spoksai?! - plykstelėjo Džafaras. - Rodyk kelią į rūmus. 

— Ir mes ten traukiame. Eik su mumis. 

Vienas iš sargybinių paėmė Džafaro arklio vadžias ir nusivedė 
paskui save. Jie ilgai vinguriavo pro nepabaigiamą namų ir rūmų 
jūrą. Galiausiai priėjo pasakiškai sutvarkytus sodus, už kurių sau- 
lėje bolavo neapsakomo grožio dvaras. 

— Čia ir yra Jo Didenybės buveinė, — tarė dešimtininkas. 

Tik dabar Džafaras atpažino dvarą iš Halefo pasakojimo. Vyrai 
pasuko į kareivines, pastatytas sodų pakraščiuose. O Džafaras nu- 
jojo prie didžiųjų vartų ir išrėkė slaptažodį. 

Budintis kareivis nustebo: 

— Šis slaptažodis nebegalioja, — tarė jis. 

— Esu Jo Didenybės pasiuntinys! — užriko Džafaras. — Buvau 
Alamute ir dabar iš ten atnešu pranešimą. 

Čia priėjo dešimtininkas ir akis pastatęs ėmė nužiūrinėti raitelį. 
Šis buvo visas dulkinas po ilgos kelionės, o veide įsirėžusi vos už- 
sitraukusi žaizda. Veidas buvo nepaprastai sulysęs. 

“ — Pakviesiu budintį pulkininką, - tarė vyras, išgirdęs, ko reika- 
lauja atvykėlis. 


503 


Vladimir Bartol 


Džafarą pakirto silpnumas. Jo nervai buvo tarsi sugniaužti tarp 
malūno girnų. Nužvelgė prie jo artėjantį pulkininką. Ką daryti? 
Apsimesti, kad jį pažįsta? O jei tai — naujas Žmogus? 

Pulkininkas priėjo prie pat vartų. Įdėmiai pasižiūrėjo į atvykėlį. 
Paskui sušuko: 

— Ar tai tu, Halefai, Omaro sūnau? 

— O kas gi kitas? Tuojau pat pranešk sultono asmeninei sargy- 
bai, kad aš atvykau. Turiu nedelsiant pas jį patekti. 

Pulkininkas linktelėjo. 

— Tik nubalnok arklį ir eik su manimi. 

Eidami abu vyrai tylėjo. Pulkininkas slapta šnairavo į atvykėlį. 
Taip, tai yra Halefas iš Gaznos, nors kažkoks pasikeitęs ir atrodo 
labai pavargęs. 

Sultono asmeninės sargybos viršininkas ISSYk J jį priėmė. 

— Kaip įvykdei įsakymą, Halefai? 

— Griežtai laikydamasis tavo nurodymų, emire. Bet mane priė- 
mė siaubingai. Kankino, siekdami išgauti daugiau apie Jo Dideny- 
bės ketinimus. Turiu jam svarbių Žinių. 

— Turi laišką)? 

— Ne, tik žodinį pranešimą. 

— Pasakyk jį man. 

— Ismailitų valdovas jį skyrė tiesiogiai Jo Didenybei. 

— Nejau pamiršai, kokie yra dvaro papročiai? 

— Ne, emire. Bet kirtis, kurį man kirto klaidatikių vedlys, dar 
tebedegina veidą ir kaulus dar maudžia po kelionės. Negaliu gaišti 
laiko. Atnešiau baisių Žinių. 

— Koks yra Hasanas Ibn Saba? 

— Tikras budelis. Žvėris žmogaus išvaizda. Turime pagaliau jį ir 
jo bendrus nušluoti nuo Žemės paviršiaus. 

— Taip ir bus... Lukterėk čia. Eisiu paklausti Jo Didenybės, ar 
geidaus dabar tave priimti. 

Vyrui išėjus, Džafaras mikliai nurijo gumulėlį. Jau buvo stipriai 
įsmilęs, tad kvaišalas išsyk ėmė veikti. Netrukus fedajino sąmo- 
ningumas ir drąsa išaugo. Prieš akis iškilo pažįstami regėjimai. 
Sukaupęs visą valią, jiems priešinosi. 

„Dabar privalau galvoti tik apie savo užduotį“, - tarė sau jau- 
nuolis. 

1092-ųjų lapkričio 18 diena pagal mūsų kalendorių, beveik 
pusiaudienis. Sultonas Melik-šachas ką tik grįžęs iš trumpos 
viešnagės savo sesers, dabar vienintelės kalifo žmonos, hare- 
muose. Galų gale jam pavyko iš dalies perkalbėti, iš dalies pri- 
versti religinį vadovą paskirti savo įpėdiniu sūnų Džafarą, kurį 
jam pagimdė sultono sesuo, ir išbraukti iš įpėdinių pirmagimį 
Mustazirą. Taigi nuožmios kovos su svainiu liko už nugaros. 
Tik kai sultonui pavyko išvyti svainį į Basrą, kalifas Muktadis 
pasidavė. Bet vis dėlto išsireikalavo dar dešimties dienų ap- 
mąstymams. 

Jau praėjo penkios dienos. Sultonui besisvečiuojant, sesuo pa- 
tikino, kad kalifas iš esmės sutiko su reikalavimu. Dabar, sėdėda- 
mas ant aukštų pagalvių, sultonas patenkintas trynėsi rankas. Tai 
buvo vyras pačiame jėgų žydėjime, sąmojingas ir geros sveikatos. 
Mėgo turtus ir prabangą, domėjosi ir rūpinosi mokslu ir menu. Jį 
traukė visa, kas kūrybiška ir neįprasta. 

Štai kaip jis samprotavo: „Ar man dar reikia ko nors geisti? 
Mano karalystė nusidriekusi plačiau nei bet kada. Karaliai ir kuni- 
gaikščiai man paklūsta. Dykumose kyla miestai ir keliai Žėri sau- 
lėje. Žmonės gyvena pasiturimai ir garbina mane. Dabar palenkiau 
į savo pusę religinį vadą ir mano kraujo giminaitis užims Pranašo 
vietininko sostą. Kad ir kokį tikslą sau išsikeldavau, visada jį pa- 
siekdavau. Išties dabar esu savo galybės viršūnėje.“ 

Raštininkas pranešė, kad atėjo jo asmens sargybos viršininkas. 
Emiras įžengė, atliko reikiamą ceremoniją ir tarė: 

— Didenybe! Halefas, Omaro sūnus, grįžo iš Alamuto. Jam ant 
veido žaizda. Jis pasakė, jog ismailitų valdovas liepęs jį kankinti, 
kad sužinotų apie tavo ketinimus. Atnešė tau žodinį pranešimą. 
Nusižeminęs prašo, kad Jūsų Didenybė jį priimtų. 

Sultonas išblyško. Paskui įsiaudrino. 

— Ką? Mano pasiuntinį išdrįso kankinti? O, koks prasčiokas, 
beširdis niekšas! Kviesk Halefą. Tegu pats papasakoja, kaip jam 
sekėsi tvirtovėje. 

Emiras išėjo ir netrukus pasirodė Džafaras. 

Fedajinas puolė prieš sultoną ant žemės. 

— Kelkis, Omaro sūnau! 

Išvydęs Džafaro veidą, sultonas sukliko: 

— Oi, kaip tu atrodai, Halefai! Betgi pasakok, pasakok. Kaip 
tave priėmė tas kalnų galvažudys? Ką liepė man perduoti? 

Džafarui migla aptraukė akis. Jį supantys daiktai baisuoliškai 
išsikreipė. Jis buvo patekęs į visišką hašišo vergiją. ,„Dabar priva- 
lau įvykdyti įsakymą, - tarė mintyse. — Hurijos manęs laukia.“ 

Iš Halefo pasakojimo prisiminė, kaip reikia kalbėti su sultonu. 

— Jūsų Didenybe! Valstybės laime ir šviesa! —- sumikčiojo jis. — 
Buvau Alamute. Mane sužeidė... 

Ranka čiuopė durkliuką rankovėje. Paėmė jį į delną, tvirtai 
sugriebė už kriaunos ir nepaprastai ryžtingai prišoko artyn prie 
sultono. 

Valdovas nejučia atsitraukė. Jis visas tirtėjo. Staiga Džafaras 
mostelėjo ranka ir užaštrintas rašiklis rėžtelėjo sultonui už ausies. 
Džafaras dar kartą iškėlė ranką. Bet tą akimirką emiras kardu per- 
kirto jam galvą. 

Raštininkas suklykė. 

— Tylėk! - paliepė emiras. 

Jis padėjo sultonui, baisiai perbalusiam ir vis dar tirtančiam, 
atsigulti ant pagalvių. 

— Akivaizdu, kad šis žmogus pakvaišo, — tarė jis paskui. 

Pasilenkė prie negyvėlio ir nušluostė kruviną kardą į jo drabužį. 

— Jam galvoje pasimaišė, — išspaudė sultonas virpančiu balsu. — 
Visa, kas ateina iš Alamuto, yra arba beprotiška, arba nusikaltė- 
liška. 

Išgirdę raštininko šauksmą, į menę atskubėjo keli sargybiniai 
ir didikai. Sultonas rankove persibraukė suprakaitavusį veidą. Ir 
išvydo kraujo dėmes. 

— Ką tai reiškia? 

Beprotiškas klaikas suspindo jo akyse. 

Prie jo prišoko raštininkas. 

— Jo Didenybė kraujuoja! Jo Didenybė sužeistas! 

Tada emiras pamatė užaštrintą rašiklį. Išblyško. Pakėlė jį nuo 
grindų ir įdėmiai apžiūrėjo. Prisiminė didžiojo vizirio nužudymą. 
Per nugarą jam perbėgo šiurpuliukai. Jis dar sykį pažvelgė į numi- 
rėlį kraujo klane. Kraujas ant negyvėlio veido suskystino klijus. 
Emiras truktelėjo barzdą ir ūsus, ir šie liko jo rankoje. 

— Tai buvo ne Halefas, — sušnibždėjo jis. 

Sultonas pažvelgė į jį ir viską suprato. Jam širdį suspaudė neap- 
sakomas siaubas. Išsyk prisiminė nužudytąjį vizirį. Jam toptelėjo, 
kad ir pačiam teks mirti. 

Visi apspito numirėlį. 

— Ne, čia tikrai ne Halefas, —- šnabždėjo vyrai. 

Buvo iškviestas asmeninis sultono gydytojas. Kai šis įžengė, 
emiras jam šnipštelėjo: 

— Bijau, kad sultonas buvo sužeistas apnuodytu durklu. Veik 
mikliai! 

Gydytojas apžiūrėjo sultoną. 

— Žaizda nedidelė, - raminamai tarė jis, — bet dėl viso pikto 
geriau ją išdeginti. 

— Ar ji mirtinai pavojinga? 

Sultono balsas skambėjo itin baimingai. 

— Tikėkimės geriausio, — paguodė gydytojas. 

Liepė atvesti padėjėją, šis atnešė įrankius. 

Veikiai viskas buvo parengta. 

Emiras išsyk suvokė padėties svarbą. Įsakė: 

— Nė vienas pastate esantis Žmogus neturi teisės išeiti. Taip pat 
nieko neįleisime į vidų. Apie tai, kas čia įvyko, visi privalome tylė- 
ti. Dabar aš perimu vadovavimą. 

Sargybiniai išnešė negyvėlį iš kambario. Tarnai mikliai išvalė 
kraujo balutes. 

Gydytojas įkaitino plieninę ylą. Kai priėjo prie sultono, šis pa- 
siteiravo: 

— Ar labai skaudės? 

— Išgerkite kelias taures vyno, Jūsų Didenybe. Tada mažiau 
skaudės. 

Tarnas tuoj įpylė sultonui vyno. Netrukus jį apėmė svaigulys. 

Gydytojas švelniai prisilietė prie žaizdos įkaitinta geležimi. 
Sultonas sustūgo iš skausmo. 

— Kantrybės, Jūsų Didenybe, - ramino gydytojas. 

— Neteksi galvos, jei dar šitaip mane kankinsi. 

— Jūsų valia, Didenybe. Bet žaizda turi būti išdeginta. 

Sultonas susitvardė. Gydytojas baigė darbą. 

— Velniškai skaudėjo, — atsiduso sultonas; buvo išblyškęs it vaškas. 

Tarnai ant neštuvų nunešė jį į miegamąjį. Gydytojas jam davė 
užkąsti ir liepė uždangstyti langus. Visiškai išsekęs sultonas už- 
migo. 

Palyda išėjo-į prieškambarį. Gydytojas retsykiais vis nutipenda- 
vo pasižiūrėti ligonio. Grįžtantį jį pasitikdavo susirūpinusios dva- 
riškių akys. 

— Regis, būklė neblogėja, — vis pasakydavo jis. 

Paskui staiga grįžo nepaprastai nusigandęs. 

— Jo Didenybė karščiuoja, stipriai karščiuoja. Pradeda klejoti. 
Bijau, kad pritaikytos priemonės nesutrukdė nuodams pasklisti po 
kūną. 

— O, Alache, kokia piktadarystė, - sumurmėjo emiras. 

Sultonas ėmė balsu šaukti. 

Emiras su gydytoju puolė į miegamąjį. Atitraukė užuolaidas, 
kad į kambarį prasiskverbtų pluoštelis šviesos. 

Akimirką sultonas atgavo nuovoką. 

— Gelbėkite mane! Gelbėkite mane! — raudojo jis. — Oi, tarsi 
žarijos tekėtų gyslomis! 

Jis vėl pradėjo klejoti. Visi, susirinkę prieškambaryje, apspito 
jo lovą. Išblyškę vyrai žvilgčiojo vienas į kitą. 

Ūmai ligonis užtraukė dainą. Vyrai atsiklaupė ir kaktomis pa- 
lietė grindis. 

— Siaubinga, tai siaubinga, - lemeno jie. 

Sultonas pasikėlė ir atsirėmė į pagalves. Sutrikęs apsidairė ir 
jau ketino kilti iš lovos. 

Gydytojas jį sulaikė. Linktelėjo kitiems, kad išeitų iš kambario. 

Prieškambaryje emiras pasakė: 

— Kai vėl atgaus sąmonę, turėsime paklausti, kokia jo valia dėl 
palikimo. Laiko dar yra. Muchamedui vos ketveri. Dabar jis dar 
negali perimti karalystės valdymo. 

— Palaukime dar truputį, — pasiūlė senas dvariškis. 

Raštininkas tarė: 

— Būtų blogai, jei valdžią į savo rankas paimtų sultonė ir Tadžas 
al Mulkas. 

— Bet ligoniui nevalia parodyti, kad tikimės blogiausios baig- 
ties, — įsiterpė vienas didikas. 

— Kalbame apie Irano likimą, - niauriai atkirto emiras. 

— Turėtume pakviesti seserį pas ligonį. Kito giminaičio dabar 
arti nėra. 

— Nieko iš šalies į šį pastatą pas jį neleisime, — tvirtai pasakė 
emiras. — Niekam nevalia sužinoti, kad sultonas žuvo nuo ismailito 
durklo. Jei įvyks blogiausia, tuomet paskelbsime, kad jis mirė nuo 
karštligės. Mat jeigu po Iraną pasklis kalbos, kad sultonas, kaip ir 
didysis viziris, tapo Alamuto galvažudžio auka, ne tik mes turėsi- 
me atsakyti, bet ir visa liaudis bus apimta tokio siaubo, kad niekas 
nebenorės su ismailitais kovoti. 

Kiaurą naktį vyrai budėjo prie ligonio lovos. Karštis vis kilo. 
Perniek emiras mėgino pradėti kalbą apie palikimą. Netrukus sul- 
tonas visai prarado nuovoką. Brėkštant prasidėjo ligonio kova su 
mirtimi. Ji truko iki antrosios maldos. Tada gydytojas įsitikino, 
kad valdovo širdis nebeplaka. Visi nepaguodžiamai pravirko. Ira- 
nas neteko galingiausio savo valdovo. 


Bagdadas, šurmulingas, gyvybingas Bagdadas, dar vakar nepa- 
prastai šventiškai nusiteikęs ir linksmas, staiga nuščiuvo ir nu- 
grimzdo į liūdesį. Tačiau Žinia apie sultono mirtį dar nespėjo pa- 
siekti atokiausių priemiesčių, o rūmininkai jau susikibo dėl sosto 
paveldėtojo. Į visas puses išdūmė žygūnai, nešdami graudžią Žinią. 
Sultono asmens sargybos viršininkas nusiuntė savo žmones pas 
Barkiaroką manydamas, kad šis vis dar tebekariauja prie Indijos 
sienos, ir pas nužudyto didžiojo vizirio sūnus. O Muchamedo šali- 
ninkai nusiuntė Žmones pas sultono našlę ir Tadžą al Mulką Isfa-- 
hane. Pavaldūs Sirijos ir kaimyninių pasienio kraštų kunigaikščiai, 
neseniai susirinkę Bagdade pas sultoną, pasinaudodami šia puikia 
proga galvotrūkčiais grįžo namo, kad atsikratytų Irano viešpatavi- 
mo. Pats kalifas, savo rūmuose paskelbęs pusmečio gedulą, paty- 
kom džiūgavo, kad viskas šitaip apsivertė. Dabar jis galėjo laisvai 
rinktis įpėdinį, tad vėl pasirinko savo pirmagimį sūnų. Gausybės 

princų, kunigaikščių ir iškilių didžiūnų patikėtiniai nusiuntė pas 
savo ponus pasiuntinius su Žinia apie sultono mirtį. 

Bagdade vėjas ėmė nešioti gandus jau sultono mirties dieną. 
Netikėtai lyg iš po Žemių pridygo įvairiausių pretendentų į Irano 
sostą. Bemaž visi sultono broliai ir sūnūs turėjo savo patikėtinius. 
Šie kaipmat suskato stumti savo pretendentą ir spausti nelaimėlį 
kalifą, kad šis palaikytų jų pusę. Ilgainiui išryškėjo, jog iš tiesų 
dėl valdžios kovoja viso labo dvi stovyklos: Barkiaroko ir Mu- 
chamedo. Pastaruoju metu sultonas linko prie Muchamedo. Tiesą 
sakant, dabar sultonė ir Tadžas al Mulkas buvo galingiausi. Tun- 
tas kunigaikščių ir didikų, aukštą padėtį užimančių biurokratų ir 
dvasininkų, kuriuos gožė ir kurių veržlumą ribojo beatodairiška ir 
šeimininkiška nužudyto didžiojo vizirio galia, stojo mažamečio 
Muchamedo pusėn. Netrukus jiems nusišypsojo laimė, nes prie jų 
prisidėjo ir kalifas. Dviejų stovyklų tarpusavio kova ėjo nuožmyn. 
Galiausiai Bagdade Barkiaroko šalininkams ėmė grėsti pavojus. 
Vieni išsislapstė, kiti paspruko iš miesto. Muchamedo rėmėjai ne- 
kantriai laukė žinių iš sultonės ir Tadžo al Mulko. Jie kiek įmany- 
dami spaudė silpnavalį kalifą, kad šis paskelbtų jų pretendentą į 
sultono sostą ir šitaip suduotų priešininkams lemiamą smūgį. 


Prie Nahavando ir Hamadano besibūriuojantys pulkai, ketinę stoti 
į kovą su ismailitais, gavo ne tik Žinią apie sultono mirtį, bet ir 
įsakymą atsisakyti pradinio plano ir žygiuoti Isfahano link. Jau 
pusiaukelėje juos pasitiko sultono našlės pasiuntiniai. Pulkinin- 
kams jos vardu buvo įteikta daugybė dovanų, o kariams prižadėtas 
dvigubas atlygis, jei šie palaikys jos sūnų. Kiti pasiuntiniai tęsė 
kelionę į Bagdadą, kur pažadais ir brangiomis dovanomis į sulto- 
nės pusę turėjo palenkti kalifą, kuris tuojau pat privalėtų paskelbti 


521 


Vladimir Bartol 


sultono įpėdiniu Muchamedą ir įsakytų visame Irane perskaityti 
pastarajam skirtą chutbą. 

O tuo metu į Isfahaną atskubėjo Barkiarokas su savo daliniais. 
Jis dar nežinojo, kad po didžiojo vizirio nužudytas ir jo tėvas. Tad 
pateko į baisią sumaištį. Iš visų kraštų į miestą traukė kariai ir 
šūksniais šlovino mažametį Muchamedą kaip naująjį sultoną. 

Barkiarokas sužinojo, jog kelias dienas pavėlavo. Pamėgino pa- 
sipriešinti sultono našlei ir jos viziriui. Bet kaip tik tą akimirką 
atsklido Žinia, jog kalifas paskelbė Muchamedą naujuoju sultonu. 
Barkiarokas mikliai subūrė likusius savo karius ir nuskubėjo į 
Savę pas emirą Tekešteginą, kuris buvo jo jaunystės draugas. Ten, 
kaip ir tikėjosi, Barkiarokas rado tikrą prieglobstį. 

Dabar jam reikėjo užmegzti ryšį su savo šalininkais ir su visais 
tais, kurie nebuvo patenkinti naujuoju sultonu. Prie jo prisidėjo 
penki Nizamo sūnūs, vieną iš jų Barkiarokas išsyk paskyrė savo 
viziriu. Veikiai subūrė gana gausią kariuomenę. 

Kilus visuotinei sumaiščiai, sultonė ir jos viziris viską numatė. 
Pamiršo tik viena — savo vakarykštį sąjungininką Hasaną. Emiras 
Tekešteginas ir Mucuferis buvo geri kaimynai. Per Mucuferį Bar- 
kiarokas susisiekė su Alamuto valdovu ir ismailitais. 

Dvidešimt pirmas skyrius 


Kol seldžiukų valstybė, dar vakar viena galingiausių pasaulio 
karalysčių, buvo apimta suirutės, kol nužudyto sultono sūnūs ir 
broliai, dėdės ir sūnėnai kovėsi tarpusavyje dėl palikimo ir niekas 
Irane nežinojo, kas yra valdovas, ismailitų brolija iškilo tvirta ir 
nepajudinama it uola, ant kurios buvo sumūrytas Alamutas. 

Žinia apie sultono Melik-šacho mirtį Hasano sekėjams buvo ti- 
kra šventė. Visi kraštai nuo Rėjaus, Rudbaro ir Kazvino iki Firuz 
Ku, nuo Damagano iki Kirdkubjo ir Zur Gumbadano dabar buvo 
saugūs ir tiek ismailitų Žygūnai, tiek ištisi kariniai daliniai galėjo 
kone pasivaikščiodami keliauti iš vienos tvirtovės į kitą. Į Alamutą 
plūdo nauja banga tikinčiųjų, manančių, kad Alamutas bus jų ti- 
kėjimo laisvės ir gerovės laidas. Netrukus tvirtovėje jau nebetilpo 
visi, norintys tarnauti ismailizmo idėjai. Dajus Abu Soraka atrinko 
pačius stipriausius ir gabiausius, juos paliko tvirtovėje. Kitus apdo- 
vanojo ir prisaikdino, o paskui, pažadėjęs visišką vyriausiojo karo 
vado globą, nusiuntė namo. Visi šiauriniai Irano kraštai kone po 
šimtmečio vėl ėmė viešai garbinti Alijų ir laisvai pripažino Kairo 
kalifą savo dvasios vadu. 

Hasano žvalgyba buvo plačiai pasklidusi po šalį. Jis nuolat 
gaudavo žinių apie kovas ir mūšius, vykstančius dėl Irano sosto. 

Sužinojo, jog kalifas naujuoju sultonu paskelbė Muchamedą ir jog 
Barkiarokas grįžo į Isfahaną. Hasanas aiškiai pamatė, kaip susvy- 
ravo seldžiukų valdžia, kurią jis pats ir išklibino. Jo jaunystės sva- 
jonė išsipildė. 

„Visai kaip pasaka, — mąstė jis. — Jei aš pats nebūčiau visų šių 
perversmų paskatinęs, nebūčiau patikėjęs. Išties! Kai kurie troški- 
mai įgauna stebuklingos galios. Jie veikia taip, lyg būtų kūniški, 
lyg būtų tikro plieno kūjis.“ 

Hasaną nusmelkė keista tuštuma. Sakytum viskas aplink jį 
ūmai nuščiuvo. Kažkas didingo, baisaus ir vis dėlto gražaus pali- 
ko jo sielą ir susirado savo vietą po saule. Prabėgus įtemptoms ir 
nerimastingoms dienoms, jį apniko tėvynės ilgesys. Atėjo valanda, 
kai privalės dar sykį apžvelgti savo įkurtą bendruomenę, apibrėžti 
jos ir savo valdžios ribas ir garantuoti jos gyvavimą net tada, kai 
jo nebebus. 


Lygiai kaip ir prieš pusmetį, žiemos pradžioje, su svarbia Žinia iš 
Rėjaus į Alamutą atvyko reisas Abulas Fazelis Lumbanis. Jis pra- 
nešė, kad emiras Tekešteginas iš Savės priėmė Barkiaroką ir per- 
davė visus savo pulkus. Norėtų jį paskelbti sultonu Rėjuje, senoje 
Irano sostinėje, todėl paprašė Mucuferį padėti ir paremti. Mucufe- 
ris jam patarė pirmiausia susitarti su Hasanu ir gauti jo paramą. O 
kad tai būtų pasiekta, jis, Abulas Fazelis, atjojo į Alamutą, ir Bar- 
kiarokas, atsižvelgiant į tai, kada bus paskelbtas sultonu, su visa 
kariuomene patrauks į Isfahaną ir nuvers Muchamedą. 

Į Hasano sušauktą pasitarimą susirinko abu didieji dajai, Minu- 
čeheris ir Abulas Fazelis Lumbanis. 

— Atėjo lemiama akimirka, — prabilo Hasanas. — Kalifas ir 
bemaž visi karvedžiai su savo pulkais pripažino Muchamedą. 

Neturėtume apsigauti. Jei laimėtų sultonės pretendentas, tuomet 
mes, ismailitai, būtume pirmieji, kuriems tektų atremti Tadžo al 
Mulko puolimą. Mat mūsų padedamas, jis gautų valdžią ir, kaip ir 
kiekvienas naujas valdovas, pirmiausia stengtųsi atsikratyti savo 
bendrų. O kad jis yra kaip tik toks, jau sykį įrodė. Barkiarokas 
mėgins ir mūsų atsikratyti, kai nebebūsime jam reikalingi. Bet šito 
žingsnio turime išvengti. Taigi mūsų šūkis toks: „nė vienas Irano 
valdovas negali gauti neribotos valdžios“! Tad manau, jog laikinai 
galime paremti Barkiaroką, kad šis nuverstų nuo sosto Muchame- 
dą. Lai Tekešteginas jį paskelbia sultonu Rėjuje. O kai patrauks į 
Isfahaną, mes jam laiduosime saugų užnugarį. Bet patarlė bylo- 
ja: lenk medį, kol jaunas. Už šią paslaugą Barkiarokas turės savo 
parašu įsipareigoti: jeigu jam pavyks užimti sostą, nepuls mūsų 
tvirtovių ir nepersekios mūsų sekėjų savo valstybėje. O kad jaustų, 
kokia gyva yra mūsų galia, pareikalausime iš jo metinės duoklės 
už paramą. Atėjo metas valdovams ir kilmingiesiems suvokti, kad 
jų gyvybė — mūsų rankose. 

Nė vienas iš vadų nepaprieštaravo Hasanui ir nieko nepridū- 
rė. Vyrai surašė laišką, kuriame išdėstė Barkiarokui keliamas 
sąlygas. 

Paskui pradėjo rutuliotis malonus pašnekesys. Vyno ąsotis ėjo 
iš rankų į rankas. Umai Hasanas kreipėsi į reisą Lumbanį ir šypso- 
damasis jo paklausė: 

— O kaip dėl tų vaistų nuo mano beprotybės? Ar ir šį sykį man 
jų neatvežei? 

Abulas Fazelis pasikasė paausį. 

— Žinai, Ibn Saba, - atsakė jis, — pasenau ir nebesistebiu tuo, kas 
dedasi pasaulyje. Įsitikinau, kad tai, kas prieš septynerius metus 
man atrodė išmintinga, iš tiesų yra kvaila, o menama beprotybė 
virto aukščiausia išmintim. Aš jau nieko nebesuprantu, todėl nebe- 
siimu spręsti. Atitarnavau savo. 

Po ilgos pertraukos Hasanas vėl smagiai prajuko. 

— Ak, reise, mielas mano reise, — tarė jis. — Dabar matai, ant 
kokių sutrūnijusių rąstų stovi pastatas, kurį kitados manei esant 
pastatytą ant amžinybės pamatų. Man pakako kelių Žmonių, ku- 
riais galėjau besąlygiškai pasitikėti, kad nukirsčiau išsikerojusį 
seldžiukų ąžuolą. Taigi klausiu tavęs: ar dar yra valdovas arba re- 
liginis vadas, pranašas arba išminčius, ar egzistuoja dar kokia nors 
karalystė arba bendruomenė, kurios Alamute turėtume bijoti“? 

— Ne, tokių nėra, Ibn Saba. Nes tavo gyvieji durklai gali pasiekti 
bet kurį, mėginantį stoti tau skersai kelio. Kam gi dar gali šauti į 
galvą tapti tavo priešu? 

— Tokių dar yra, mielas drauge. Bet ateis laikas, kai kunigaikš- 
tis, kito pasaulio krašto valdovas, drebės prieš mūsų galią. Tada 
rinksime duoklę iš visų karalių, imperatorių ir galingųjų, viešpa- 
taujančių anapus jūrų marių. 

Abulas Fazelis tik kraipė galvą. 

— Tikiu, nes juk privalau tikėti. Tačiau niekaip neperprantu, iš 
kur atsiranda jaunuolių, tau įsakius šitaip džiaugsmingai paauko- 
jančių savo gyvybę?! 

— Jie žino, kad mirtis juos išsyk perkels į amžinąją rojaus ištaigą. 

— Na, iš manęs gal nereikalausi irgi tikėti tavo pasaka apie rojų? 

Hasanas valiūkiškai mirktelėjo. 

— Gal nori pats patirti jo tikrumą? 

— O, lai Alachas mane apsaugo nuo tokio smalsavimo! — sušuko 
pašnekovas. — Juk tu viską gali padaryti, ir jei tau galiausiai pavyk: 
tų mane įtikinti to rojaus tikrumu, dar nusistvėręs durklą užpulčiau 
kokį sultoną ar vizirį, nepaisydamas to, kad mano jau ir kaulai 
seni, ir barzda žila. 

Vyrai garsiai nusikvatojo. 

Kitą rytą Abulas Fazelis išvyko iš Alamuto, gausiai apdovano- 
tas ir patogiai sėdėdamas ant kupranugario. 

Nepraėjo nė savaitė, o žygūnas Hasanui jau atnešė Barkiaroko laiš- 
ką, kuriuo pastarasis praneša, kad priima jo sąlygas. Ir išties! Te- 
kešteginas Rėjuje paskelbė Barkiaroką sultonu. Dabar abu ketino 
traukti su kariuomene į Isfahaną. O Tadžas al Mulkas jau žygiavo 
su savo pulkais į Savę. Prie Barugdžiro, tarp Hamadano ir Harbo, 
kariuomenės susikovė. Tadžas al Mulkas buvo sutriuškintas. Jis 
buvo suimtas ir Barkiarokas įsakė nukirsti jam galvą. Dabar kelias 
į Isfahaną atviras. Tad 1093 metų pradžioje Barkiarokas ten ir at- 
kako. Hasanas, antras nužudyto didžiojo vizirio sūnus, atskubėjo 
su savo pulkais iš Chorasano ir prisidėjo prie Barkiaroko. Šis jį 
paskyrė savo sekretoriumi. Perbėgėlių iš sultono našlės stovyklos 
vis daugėjo. Galiausiai sultonė buvo priversta derėtis su Barkia- 
roku ir prašyti taikos. Barkiarokas nugalėjo ir savo dėdę Ismailą 
Ben Jakutį, Azerbaidžane esantį vietininką, kuris davėsi paperka- 
mas sultonės Turkan Hatunos, suėmė jį ir nukirto jam galvą. Bet 
vos tik bausmė buvo įvykdyta, sukilo nužudytojo įbrolis Tutušas iš 
Damasko. Jis užpuolė Antiochiją ir Alepe susidėjo su vietininku 
Aksonkoru. Užėmė Mosulą ir pareikalavo iš pakraupusio kalifo 
paskelbti jį sultonu. 

Ūmai visose Irano pasienio žemėse įsiplieskė sukilimo lieps- 
nos. Vienas paskui kitą jungą kentę karaliai ir kunigaikščiai 
skelbė nepriklausomybę. Vietininkai vadavosi iš centrinės Is- 
fahano valdžios kumščio ir reikalavo visiško savarankiškumo. 
Kova tarp paskirų valdytojų darėsi vis nuožmesnė. Irane įsivyra- 
vo siaubinga suirutė, niekas nieko nebesuvokė. Nelaimėlis kali- 
fas sultonu skelbdavo tai vieną, tai kitą didžiūną, pagal tai, kaip 
arti ir koks galingas buvo pretendentas į sostą. Tad neretai Bag- 
dade tą patį mėnesį chutba būdavo skiriama keliems skirtingiems 
valdovams. 

Atėjo akimirka, kai Hasanui pasitaikė proga įgyvendinti pa- 
skutinius lemiamus veiksmus, papildyti ir išbaigti savo sumanytos 
brolijos idėją. 


Hasanas subūrė Alamute visų savo tvirtovių vadus ir iš visų kraštų 
pakvietė savo draugus ir bendraminčius. 

Buvo graži žiemos diena. Snigo tik aukščiausiose kalnų viršū- 
nėse. Stojo sausas, spiginantis šaltis. Kai saulė suspindo iš už kal- 
nagūbrių, oras maloniai įšilo. 

Vos brėkštant, nakčiai dar neišsisklaidžius, sudundėjo būgnai ir 
prižadino vyriją iš miegų. Visi: kariai, fedajinai, tikintieji ir vadai 
apsirengė iškilmingais drabužiais. Iš lūpų į lūpas ėjo Žinia, kad 
šiandien Alamute nutiks svarbūs ir lemtingi įvykiai. 

Po pirmosios maldos vadai ir svečiai suėjo į susirinkimų menę. 
Keliais lankais susėdo ant sofų, apdėtų pagalvėmis. 

Hasanas įžengė su didžiaisiais dajais. Buvo apsisiautęs savo bal- 
tu apsiaustu, siekiančiu iki pėdų. Ant galvos pūpsojo dailus baltas 
turbanas. Vadai ir svečiai pakilo. Nusilenkė valdovui. Šis apėjo vi- 
sus vyrus ir mandagiai su jais pasisveikino. Priėjęs prie Mucuterio, 
paklausė: 

— Kaip gyvena mano dukros? Ar jos darbščios, ar užsitarnauja 
savo duonos riekę? 

Mucuferis ėmė visaip girti mergaites. 

— Gerai, — tarė Hasanas. — Tebus iš jų ir kitokios naudos. Jei 
atsiras tinkamų jaunikių, ištekink jas. 

Mucutferis pasižadėjo taip ir padaryti. 

Paskui Hasanas pamatė reisą Abulą Fazelį. Nejučia ėmė šypso- 
tis. Širdingai jį pasveikino. 

— Džiaugiuosi, kad taip dažnai matomės, — tarė jam Hasanas. — 
Ar nenorėtum čia pas mane Alamute ir likti? Paskirčiau tave, pa- 
vyzdžiui, savo sodų sergėtoju. Ten gyvena nuostabios hurijos. 

— Ne, ne, - atsisakė buvęs reisas. — Jau nebetoli metas, kai teks 
belstis į tikro rojaus vartus. 

Hasanas nusijuokė. Su visais pasisveikinęs, paprašė vyrų sėstis. 
Tada prabilo: 

— Ismailitų draugai ir vadai! Sukviečiau jus šiandien aiškiai ir 
galutinai aptarti mūsų brolijos esmės ir tikslų. Visa, ką šioje tvir- 
tovėje įsikūrę veikėme, mums pavyko. O tai reiškia, kad pastatė- 
me tvirtus pamatus. Savo galią patikrinome ir įrodėme kovodami. 
Nors pasiekėme vientisumo ir savo veiksmų tikslumo, vis dėlto 
kai kurie dalykai liko neapibrėžti, visų pirma mūsų santykiai su 
pasauliu. Ir tai visai suprantama. Mat galutinė kokio nors veiks- 
mo sėkmė visada yra pirminio sumanymo ir visų numatytų ir ne- 
numatytų veiksnių, kurie veikė jį įgyvendinant, rezultatas. Kai iš 
velionio sultono atėmėme šią tvirtovę, žmonėms teisinomės, neva 
Egipto kalifas mus įgaliojo tai padaryti. Šitaip pasielgti buvo bū- 
tina, nes anuomet mūsų vardas buvo dar menkai žinomas, tikriau 
pasakius, visai nežinomas... Dabar laikai iš esmės pasikeitė. Pik- 
čiausi mūsų priešai nebegyvi. Galinga seldžiukų valstybė suiro. 
Egiptas toli. O mes susitelkėme ir mūsų jėga išaugo. Išauklėjome 
ir išmokslinome tokius tikinčiuosius, kokių neturi nė vienas valdo- 
vas. Jų užsidegimas tiesiog pasakiškas. Jų ryžtas nepranokstamas. 
Jų atsidavimas besąlygiškas. Ką jiems reiškia Kairas? Nieko. O 
Alamutas? Viską... Vyrai! Aš jau senas, o darbų per akis. Mūsų 
mokymą dar reikia ištobulinti iki mažiausių smulkmenų ir viską 
surašyti būsimoms kartoms. Mokymą reikės pritaikyti kiekvienai 
iš aštuonių pakopų. Šiandien paskutinį kartą stosiu prieš tikinčiuo- 
sius. Paskui visiems laikams pasitrauksiu į savo bokštą. Norėčiau 
išgirsti pasiūlymų dėl to, ką jums išdėsčiau... 

Hasanas akimis susirado Abu Alį. Didysis dajus pakilo ir tarė: 

— Vyriausiasis vade, ismailitų vadai ir bendraminčiai, siūlau nu- 
traukti visus ryšius su Kairu ir paskelbti visišką nepriklausomybę. 
Viena vertus, šitaip visam pasauliui įrodysime, kad suvokiame esą 
galingi. Kita vertus, mūsų pusėn stos daugelis tokių, kuriems mūsų 
priklausomybė nuo Kairo sudarė keblumų ir jie, kaip dori iranie- 
čiai, negalėjo prie mūsų prisidėti. 

Vyrai džiaugsmingai reagavo į tokį pasiūlymą, o Mucutferis bai- 
mingai susižvalgė su Abulu Fazeliu ir priminė: 

— Vardan Alacho! Ar pagalvojote, kaip į tai pažiūrės daugybė 
sekėjų, kurie tiki, jog Egipto kalifas yra tikrasis Alijaus ir Fatimos 
palikuonis? Visi jie atsimes nuo Alamuto. 

— Nesibaimink, Mucuferi, — nuramino jį Buzrukas Umidas. — 
Tokie sekėjai mums nenaudingi. O tie, kuriais remiasi mūsų galy- 
bė, pripažįsta tik vieną šūkį: Alamutas! 

— Mūsų brolijos galia — ne sekėjų kiekybė, — aiškino Hasanas, — 
O jų kokybė. Svarbu ne tai, kaip plačiai nusidriekę mūsų nuosavy- 
bės plotai, o kokios stiprios mūsų tvirtovės. Mes esame neginčytini 
jų valdovai. Atsiskyrimas nuo Kairo reikštų tikrąjį mūsų gimimą, 
šitaip pagaliau perkirptume bambagyslę ir visiškai atsiskirtume 
nuo motinos kūno. 

Galiausiai Mucuferis sutiko. Tada Abu Alis pasiūlė iškilmin- 
gai paskelbti Hasaną įkūrėju ir naujos karalystės, kurios buveinė 
kaip ir iki šiol bus Alamutas, vyriausiuoju vadu. Pasiūlymas buvo 
vienbalsiai priimtas. Susirinkimo dalyviai surašė iškilmingą raštą, 
kuriame paskelbė visišką ismailitų valstybės nepriklausomybę, ir 
išrinko Hasaną jos valdovu. Visi dalyviai pasirašė po šiuo doku- 
mentu. 

Hasanas atsistojo. Padėkojo už pasitikėjimą ir paskyrė Abu Alį 
1r Buzruką Umidą savo pavaduotojais ir įpėdiniais. Pirmąjį pasky- 
rė vadovauti pasaulyje, o antrąjį — brolijai. Tada pasakė: 

— Taigi. Dabar išsiaiškinome tarpusavio santykius ir santykius 
su išoriniu pasauliu. Beliko pamąstyti, kaip stiprinti ir plėsti mūsų 
galią. Mat bendruomenė, siekianti išgyventi ir būti vieninga, turi 
nesnausti, 0 nuolat judėti ir plėtotis, kad išsaugotų savo lankstumą. 
Žinau daug nuostabių tvirtovių, kurias dabar, deja, valdo svetimi, 
bet jos galėtų mums pasitarnauti kaip atramos taškai, jeigu jas už- 
1mtume. Visi žinote Lamsiro tvirtovę. Ji iš tikrųjų tvirta ir atspari. 
O dabartinė jos įgula silpna ir jau soti nuobodaus kasdienio tvirto- 
vės gyvenimo. Tu, Buzrukai Umidai, pasiimk tiek vyrų, kiek tau 
prireiks tai tvirtovei užimti. Pulk neatidėliodamas... Tu, Abdulai 
Malikai, jaunas ir narsus, suburk pulką rinktinių didvyrių... Užpul- 
site prie Isfahano nuostabųjį Šachdico dvarą, sultono prieš mirtį 
lyg tyčia mums pastatytą. Privalai jį užimti. Šitaip kiekvienas būsi- 
mas Irano valdovas pateks mums į rankas... Tau, Abu Ali, palikau 
sunkiausią, bet ir garbingiausią užduotį. Tu — mano pramušamoji 
galia. Esi kilęs iš Sirijos. Ten yra nepaimama Masjafo tvirtovė, an- 
trasis Alamutas, kaip pats esi sakęs. Pasiimsi tiek karių ir fedajinų, 
kiek reikės. Dabar, kai Irane tokia sumaištis, lengvai ten nusigausi. 
Atmink: Masjafas turi atitekti tau. Įsteigsi ten fedajinų mokyklą 
kaip Alamute. Jiems vadovausi savo nuožiūra. Bet nuolat man pra- 
neši apie savo veiksmus... Tave, Benai Atašai, skiriu didžiuoju da- 
jumi. Grįši į Chuzestaną ir perimsi vadovavimą Zur Gumbadano 
tvirtovei. Sutvirtinsi Gird Ku. Užimsi visas aplinkines tvirtoves. 
Jeigu kokiai nors ypatingai užduočiai įvykdyti prireiks fedajino, 
atsiųsiu... Visi dajai, vadovaujantys pavienėms tvirtovėms, nuo šios 
dienos esate pakelti į krašto dajus. Esate tiesiogiai pavaldūs arčiau- 
siai gyvenančiam viršesniam dajui... Išorinė hierarchija aptarta. 
Vidinę tvarką, kai ji bus sudaryta, surašysiu į jūsų tvirtovių nuos- 
tatus... Dabar eikite pas tikinčiuosius. Tu, Abu Ali, išdėstysi jiems 
mūsų priemones ir praneši, kad aš ateisiu. Šiandien jie pamatys 
mane paskutinį kartą. 

Ismailitai džiaugsmingai šūkaudami sutiko žinią, kad Alamu- 
tas paskelbtas nepriklausoma karalyste. Abu Alis pranešė jiems 
apie naujus karo žygius ir užkariavimus. Vyrai klykavo iš džiaugs- 
mo ir troškimo leistis į kovą. Visi jautė, kad Alamuto tvirtovėje jau 
senokai ankšta. 

Viršutinėje terasoje pasirodė vyriausiasis karo vadas. Įsivieš- 
patavo kapų tyla. Balsu, siekiančiu ir paskutinį raitelį Žemutinėje 
terasoje, Hasanas sušuko: 

— Tikintieji ismailitai! Ką tik didysis dajus jums perskaitė 
sprendimus, kuriuos šiandien priėmė vadų taryba. Išties mes tapo- 
me galingi. Bet ši galia paremta jūsų ir visų mūsų klusnumu. Jūs 
vykdote savo tiesioginių viršininkų įsakymus, jie —- mano. O aš pa- 
klūstu Aukščiausiojo, kuris mane pasiuntė, įsakymams. Tiesiogiai 
ar netiesiogiai visi vykdome tik Jo įsakymus. O dabar grįžkite prie 
savo kasdienių priedermių ir nebelaukite Mahdžio. Nes Al Mahdis 
jau atėjo! 

Hasanas nelaukė, kol nurims susižavėjimo šūksniai. Nuėjo su 
vadais į susirinkimų menę ir ten nuoširdžiai su visais atsisveikino. 
Paskui su didžiaisiais dajais nuėjo į savo kambarius. 


— Ką gi, baigėsi penktas, paskutinis, mūsų tragedijos veiksmas, — 
tarė jis kone graudžiai šypsodamasis. - Nebeturime jokių valdo- 
vų virš savo galvų, išskyrus Alachą ir nepažinias dausas. Apie 
juos žinome nepaprastai mažai. Tad galime amžiams užversti 
neįmintų mįslių knygą... Dabar man gana pasaulio. Didžiausia 
mano užduotis - šiame prieglobstyje belaukiant paskutinės mįslės 
įminimo užbaigti legendas mūsų ištikimiems vaikams. Senoliui, 
kuris pažįsta pasaulį, privalu atverti jį žmonėms pasakomis ir per 
metaforas. O, kiek dar turiu nuveikti! Paprastiems tikintiesiems 

privalau sugalvoti tūkstantį ir vieną pasakojimą apie pasaulio 
pradžią ir būvį, apie rojų ir pragarą, apie pranašus, Mahometą, 
Alijų ir Mahdį. Šiek tiek pažengusiems, kariaujantiems ismai- 
litams, visų pirma reikia aiškaus įstatymų ir draudimų sąvado. 
Legendas turėsiu įterpti į mokymo pradmenis ir sudaryti kate- 
kizmą. Fedajinams turiu atskleisti pirmas didžiąsias ismailizmo 
tiesas. Mat Koranas yra paini knyga, jai suprasti reikia ypatingo 
rakto. Dar toliau pažengusieji, tie, kurie pasieks dajų pakopą, su- 
žinos, kad Koranas neapima visų didžiausių slėpinių. Jie vieno- 
dai paskirstyti po visus tikėjimus. Tie, kurie bus verti tapti krašto 
dajais, sužinos baisią aukščiausią ismailizmo tiesą: ,„Nieko nėra 
tikro, viskas leistina“ Bet mes, laikantys visas šio vežimo va- 
džias, paskutines savo mintis pasiliksime sau. 

— Kaip gaila, kad ketini užsidaryti nuo pasaulio! — sušuko Bu- 
zrukas Umidas. — Kaip tik dabar, kai pasiekei aukščiausią savo 
gyvenimo kelio tašką. 

— Žmogus, įvykdęs didžią užduotį, gyventi pradeda tik miręs. 
Ypač pranašas. Savąją užduotį aš įvykdžiau, dabar metas pagalvoti 
apie save... Žmonių pasauliui mirsiu, kad pradėčiau gyventi dėl sa- 
vęs. Šitaip dar galėsiu išvysti tai, kas po manęs liks. Ar supratote, 
ką noriu pasakyti? 

Didieji dajai pritariamai linktelėjo. 

— Bet jeigu manęs paklaustumėte, kokia viso to prasmė ir kam 
to reikia, negalėčiau jums atsakyti, — toliau kalbėjo Hasanas. — Tie- 
siog mes augame, tam mums duota jėga. Nelyginant sėkla, prasi- 
kalusi iš žemės, stiebiasi aukštyn, pražysta ir užmezga vaisių. Ne- 
tikėtai čia atsidūrėme ir netikėtai vėl išnyksime. 

— Eikime paskutinį kartą pasižiūrėti sodų! — galiausiai pakvietė 
bičiulius Hasanas. 

Vyrai sulipo į keltuvą ir nusileido į kuoro apačią. Eunuchas nu- 
leido tiltą ir Adis nuplukdė juos į vidurinįjį sodą. 

Lapuočiai stovėjo pliki, lysvės tuščios. Nebeaugo nei šviežios 
daržovės, nei gėlės. Tik kiparisų giraitė dar niūriai priešinosi 
žiemai. 

— Jeigu dabar ką nors nusiųstum į sodus, —- tarė Abu Alis, - var- 
giai patikėtų, kad atsidūrė rojuje. 

— Pasaulis susideda iš spalvų, šviesos ir šilumos, — atsakė Ha- 
sanas. — Tai maistas mūsų juslėms. Vos tik saulės spindulėlis nu- 
šviečia kraštovaizdį, žiūrėk, šis jau pasikeitęs! Pasikeitus vaizdui, 
pasikeičia ir mūsų jausmai, mintys, nuotaikos. Juk tai yra amžinai 
atsinaujinantis gyvenimo stebuklas. 

Atlapeno Apama. 

— Kaip gyvena merginos? — pasiteiravo Hasanas. 

— Daug plepa, dirba irgi daug, daug juokiasi ir net verkia daug. 
Tik mąsto mažai. 

— Ir labai gerai. Kitaip joms dar atrodytų, kad gyvena kalėjime. 
Bet nieko baisaus. Jūs, moterys, esate pratusios prie haremų ir ka- 
lėjimų. Kai kurie Žmonės visą gyvenimą ištūno tarp keturių sienų. 
Jei žmogus nesuvokia arba nejaučia, kad yra kalinys, vadinasi, toks 
ir nėra. Bet atsiranda ir tokių, kuriems kalėjimas yra visas pasau- 
lis. Jie regi, kokia beribė visatos erdvė, stebi milijonus žvaigždžių 
ir kitus dangaus kūnus, į kuriuos kelias jiems amžiams užvertas. 
Tai suvokdami, jie pasijunta didžiausiais laiko ir erdvės vergais. 

Vyrai ir Apama žingsniavo apleistais sodo takeliais. 

— Ar jūsų pusėje nutinka kas nors naujo? 

— Nieko, išskyrus tai, kad laukiame gimstant kelių vaikų. 

— Puiku. Mums jų prireiks. Žiūrėk, kad viskas praeitų sklan- 
džiai. į 

Tada pasisuko į didžiuosius dajus ir tarė: 

— Tai vienintelės būtybės pasaulyje, kurias tėvai pradėjo tvirtai 
įsitikinę, jog jų motinos yra rojaus mergelės, nežemiškos būtybės. 

Vyrai su Apama suko ratą aplink maudyklę. 

— Vėl ateis pavasaris, po jo — vasara, — toliau kalbėjo Hasanas. 
— Linkiu peržiemoti kuo maloniau ir kuo šilčiau, kad vėl sulauktu- 
mėte atsinaujinančios gamtos šventės... Mes irgi užsidarysime savo 
kambariuose. Aure dangus apsitraukė grėsmingu šydu ir galbūt jau 
rytoj ims snigti... Paspaus šaltukas. 

Kai vyrai grįžo į tvirtovę, Hasanas atsisveikino su didžiaisiais 
dajais ir pasakė: 

— Žemė vos pusę rato apsuko aplink saulę, pusę rato iš šimtų 
tūkstančių, jau nukeliautų. Ir vis dėlto galime pasakyti, kad per tą 
laiką jos paviršiuje šis tas pasikeitė. Irano karalystės nebėra. Bet 
per naktį štai iškilo mūsų brolijos karalystė. Koks bus tolesnis jos 
kelias? Veltui šaukiamės atsakymo. Žvaigždės, mirguliuojančios 
virš mūsų, tyli. 

Hasanas paskutinįsyk apkabino bičiulius. Paskui įžengė į keltu- 
vą. Didieji dajai žvelgė į jį keistai susigraudinę. 

Hasanas užsidarė savo kambariuose ir šitaip mirė pasauliui. 


Legenda priėmė jį į savo glėbį. 

